(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΓ΄

Πέμπτη 8 Δεκεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ι. Κεφαλογιάννη, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Αρσάκειο Δημοτικό Σχολείο, το 5ο Γυμνάσιο Περιστερίου, το Γυμνάσιο Ερυμανθείας Αχαΐας, το Γυμνάσιο Γόννων Λάρισας, το Γυμνάσιο Οβρυάς Αχαΐας, το 5ο Γενικό Λύκειο Πάτρας, το 2ο Γενικό Λύκειο Ηγουμενίτσας και το 1ο Δημοτικό Σχολείο Μετσόβου, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
5. Ενημέρωση του Σώματος από την Προεδρεύουσα κ. Α. Χριστοδουλοπούλου ότι ο Πρωθυπουργός έκανε διάγγελμα με το οποίο ανακοίνωσε τη διανομή του πλεονάσματος στους χαμηλοσυνταξιούχους, καθώς και την αναστολή του ΦΠΑ στα νησιά τα οποία πλήττονται από το προσφυγικό, καλύπτοντας έτσι όλο το πλεόνασμα του 2016, το οποίο είχε κερδίσει ο Προϋπολογισμός του 2016, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Συζήτηση επί του σχεδίου νόμου του Υπουργείου Οικονομικών: "Κύρωση του Κρατικού Προϋπολογισμού οικονομικού έτους 2017", σελ.   
2. Κατάθεση σχεδίου νόμου:

Οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Οικονομίας και Ανάπτυξης, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 8/12/2016, σχέδιο νόμου: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για Κοινωνική Αλληλεγγύη και Εφαρμοστικές Διατάξεις του ν.4387/2016(Α'85)», σελ.   
   
ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΛΥΚΟΥΔΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΑΓΙΩΝΑΚΗ Ε. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΕΡΟΒΑΣΙΛΗ Ό. , σελ.  
ΓΙΑΚΟΥΜΑΤΟΣ Γ. , σελ.  
ΔΕΝΔΙΑΣ Ν. , σελ.  
ΚΑΚΛΑΜΑΝΗΣ Ν. , σελ.  
ΚΑΤΣΩΤΗΣ Χ. , σελ.  
ΚΟΝΤΟΓΕΩΡΓΟΣ Κ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΛΥΚΟΥΔΗΣ Σ. , σελ.  
ΜΑΝΤΑΣ Χ. , σελ.  
ΜΙΧΕΛΗΣ Α. , σελ.  
ΜΠΟΥΡΑΣ Α. , σελ.  
ΠΟΛΑΚΗΣ Π. , σελ.  
ΤΣΑΚΑΛΩΤΟΣ Ε. , σελ.  
ΧΑΡΙΤΣΗΣ Α. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΒΡΟΥΤΣΗΣ Ι. , σελ.  
ΜΙΧΕΛΗΣ Α. , σελ.  
  
Γ. Επί του διαγγέλματος του Πρωθυπουργού:  
ΑΪΒΑΤΙΔΗΣ Ι. , σελ.  
ΒΑΚΗ Φ. , σελ.  
ΒΕΣΥΡΟΠΟΥΛΟΣ Α. , σελ.  
ΓΚΙΟΥΛΕΚΑΣ Κ. , σελ.  
ΔΕΝΔΙΑΣ Ν. , σελ.  
ΔΗΜΑΣ Χ. , σελ.  
ΚΑΛΑΦΑΤΗΣ Σ. , σελ.  
ΚΑΡΑΚΩΣΤΑ Ε. , σελ.  
ΚΑΤΣΩΤΗΣ Χ. , σελ.  
ΚΕΔΙΚΟΓΛΟΥ Σ. , σελ.  
ΚΟΝΣΟΛΑΣ Ε. , σελ.  
ΛΟΒΕΡΔΟΣ Α. , σελ.  
ΠΑΠΑΝΑΤΣΙΟΥ Α. , σελ.  
ΣΠΑΡΤΙΝΟΣ Κ. , σελ.  
ΣΤΑΜΑΤΑΚΗ Ε. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Δ. Επί του σχεδίου νόμου του Υπουργείου Οικονομικών:  
ΑΘΑΝΑΣΙΟΥ Α. , σελ.  
ΑΘΑΝΑΣΙΟΥ Χ. , σελ.  
ΑΪΒΑΤΙΔΗΣ Ι. , σελ.  
ΑΝΤΩΝΙΟΥ Χ. , σελ.  
ΑΡΑΜΠΑΤΖΗ Φ. , σελ.  
ΑΧΜΕΤ Ι. , σελ.  
ΒΑΓΙΩΝΑΚΗ Ε. , σελ.  
ΒΑΓΙΩΝΑΣ Γ. , σελ.  
ΒΑΚΗ Φ. , σελ.  
ΒΑΡΔΑΚΗΣ Σ. , σελ.  
ΒΛΑΧΟΣ Γ. , σελ.  
ΒΛΑΧΟΥ Σ. , σελ.  
ΓΕΡΟΒΑΣΙΛΗ Ό. , σελ.  
ΓΕΩΡΓΙΑΔΗΣ Σ. , σελ.  
ΓΕΩΡΓΟΠΟΥΛΟΥ - ΣΑΛΤΑΡΗ Ε. , σελ.  
ΓΙΑΚΟΥΜΑΤΟΣ Γ. , σελ.  
ΓΙΑΝΝΑΚΗΣ Σ. , σελ.  
ΓΙΑΝΝΑΚΙΔΗΣ Ε. , σελ.  
ΓΙΟΓΙΑΚΑΣ Β. , σελ.  
ΓΚΑΡΑ Α. , σελ.  
ΓΚΙΟΥΛΕΚΑΣ Κ. , σελ.  
ΔΑΒΑΚΗΣ Α. , σελ.  
ΔΕΛΗΣ Ι. , σελ.  
ΔΕΝΔΙΑΣ Ν. , σελ.  
ΔΗΜΑΣ Χ. , σελ.  
ΔΗΜΗΤΡΙΑΔΗΣ Δ. , σελ.  
ΖΕΪΜΠΕΚ Χ. , σελ.  
ΘΕΛΕΡΙΤΗ Μ. , σελ.  
ΘΕΟΧΑΡΗΣ Θ. , σελ.  
ΘΗΒΑΙΟΣ Ν. , σελ.  
ΚΑΒΑΔΕΛΛΑΣ Δ. , σελ.  
ΚΑΒΒΑΔΑΣ Α. , σελ.  
ΚΑΛΑΦΑΤΗΣ Σ. , σελ.  
ΚΑΝΕΛΛΗ Γ. , σελ.  
ΚΑΡΑΚΩΣΤΑ Ε. , σελ.  
ΚΑΡΑΜΑΝΛΗ Ά. , σελ.  
ΚΑΡΑΝΑΣΤΑΣΗΣ Α. , σελ.  
ΚΑΣΙΔΙΑΡΗΣ Η. , σελ.  
ΚΑΣΤΟΡΗΣ Α. , σελ.  
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.  
ΚΑΤΣΑΝΙΩΤΗΣ Α. , σελ.  
ΚΑΤΣΗΣ Μ. , σελ.  
ΚΑΦΑΝΤΑΡΗ Χ. , σελ.  
ΚΕΓΚΕΡΟΓΛΟΥ Β. , σελ.  
ΚΕΔΙΚΟΓΛΟΥ Σ. , σελ.  
ΚΕΦΑΛΙΔΟΥ Χ. , σελ.  
ΚΟΚΚΑΛΗΣ Β. , σελ.

ΚΟΝΣΟΛΑΣ Ε. , σελ.  
ΚΟΝΤΟΓΕΩΡΓΟΣ Κ. , σελ.  
ΚΟΥΚΟΔΗΜΟΣ Κ. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΑΓΟΣ Ι. , σελ.  
ΛΟΒΕΡΔΟΣ Α. , σελ.  
ΜΑΝΙΟΣ Ν. , σελ.  
ΜΑΝΤΑΣ Χ. , σελ.  
ΜΑΝΩΛΑΚΟΥ Δ. , σελ.  
ΜΑΥΡΩΤΑΣ Γ. , σελ.  
ΜΙΧΕΛΗΣ Α. , σελ.  
ΜΟΡΦΙΔΗΣ Κ. , σελ.  
ΜΟΥΜΟΥΛΙΔΗΣ Θ. , σελ.  
ΜΠΑΛΤΑΣ Α. , σελ.  
ΜΠΟΥΡΑΣ Α. , σελ.  
ΠΑΝΤΖΑΣ Γ. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΦΙΛΗΣ Α. , σελ.  
ΠΕΤΡΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΠΡΑΤΣΟΛΗΣ Α. , σελ.  
ΣΑΡΙΔΗΣ Ι. , σελ.  
ΣΕΛΤΣΑΣ Κ. , σελ.  
ΣΗΦΑΚΗΣ Ι. , σελ.  
ΣΚΟΥΦΑ Ε. , σελ.  
ΣΠΑΡΤΙΝΟΣ Κ. , σελ.  
ΣΤΑΜΑΤΑΚΗ Ε. , σελ.  
ΣΤΕΦΟΣ Ι. , σελ.  
ΣΤΥΛΙΟΣ Γ. , σελ.  
ΣΥΝΤΥΧΑΚΗΣ Ε. , σελ.  
ΣΥΡΜΑΛΕΝΙΟΣ Ν. , σελ.  
ΤΕΛΙΓΙΟΡΙΔΟΥ Ο. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΤΡΙΑΝΤΑΦΥΛΛΟΥ Μ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΡΚΑΣ Β. , σελ.  
ΤΣΙΡΩΝΗΣ Ι. , σελ.  
ΦΟΡΤΣΑΚΗΣ Θ. , σελ.  
ΦΩΤΑΚΗΣ Κ. , σελ.  
ΧΑΡΙΤΣΗΣ Α. , σελ.  
ΧΑΤΖΗΣΑΒΒΑΣ Χ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
ΠΑΡΕΜΒΑΣΕΙΣ:  
ΒΕΣΥΡΟΠΟΥΛΟΣ Α. , σελ.  
ΒΡΑΝΤΖΑ Π. , σελ.  
ΒΡΟΥΤΣΗΣ Ι. , σελ.  
ΘΕΩΝΑΣ Ι. , σελ.  
ΚΑΚΛΑΜΑΝΗΣ Ν. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΥΡΙΑΖΙΔΗΣ Δ. , σελ.  
ΜΠΓΙΑΛΑΣ Χ. , σελ.  
ΠΑΠΑΔΟΠΟΥΛΟΣ Α. , σελ.  
ΠΑΠΑΔΟΠΟΥΛΟΣ Ν. , σελ.  
ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΓ΄

Πέμπτη 8 Δεκεμβρίου 2016

Αθήνα, σήμερα στις 8 Δεκεμβρίου 2016, ημέρα Πέμπτη και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

Πρώτη ομιλήτρια για σήμερα είναι η κ. Χρυσούλα Κατσαβριά από τον ΣΥΡΙΖΑ.

Ορίστε, έχετε τον λόγο.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με ολύμπια ηρεμία ένας από τους βασικούς πρωταγωνιστές του σύγχρονου ελληνικού δράματος, αν και μάλλον ο βασικός υπαίτιός του, παρενέβη πρόσφατα στο δημόσιο διάλογο διερωτώμενος αν υπάρχει λύση. Στο ομώνυμο βιβλίο του ο «γκουρού του εκσυγχρονισμού», απαντώντας στις ερωτήσεις του φίλου του, γνωστού δημοσιογράφου και υπηρέτη της καλοπληρωμένης αλήθειας, επανέρχεται με συνέπεια στην υπεράσπιση της ισχυρής Ελλάδας.

Ανάμεσα σε άλλα πολλά, περνάει γενεές δεκατέσσερις τον αριστεροδεξιό εθνικολαϊκισμό του ΣΥΡΙΖΑ και των ΑΝΕΛ, κατηγορεί την Κυβέρνηση ότι εργάζεται συστηματικά για να εμπεδώσει στη χώρα ένα αυταρχικό καθεστώς και ότι η κυβερνητική πολιτική οδηγεί σε αδιέξοδα, επειδή οι αντιδικίες, οι διαφωνίες και οι συγκρούσεις με την Ένωση απομονώνουν τη χώρα, η οποία θα έπρεπε να συμμετέχει στις δημιουργικές ευρωπαϊκές πρωτοβουλίες.

Ο πολύς κ. Σημίτης, αφού κάνει ένα ενδιαφέρον σχόλιο για την αδυναμία της κοινωνίας που δέχεται παθητικά τις εξελίξεις, όπως και κατά την επταετία της χούντας, επικαλείται κάποιους σχολιαστές που συμπεραίνουν από τα δημοσκοπικά δεδομένα ότι υπάρχει κρίση αντιπροσώπευσης.

Ο πρώην Πρωθυπουργός, ως άλλος προφήτης, καταλήγει υπαινισσόμενος τη λύση τους. Η συμμετοχή της Ελλάδας στην ευρωπαϊκή ενοποίηση, την παγκοσμιοποίηση και τις τεχνολογικές αλλαγές, προσφέρουν κοινωνικές, οικονομικές και πολιτικές ευκαιρίες για μια άλλη πορεία, τις οποίες μπορούν να αξιοποιήσουν, όπως και μετά τη δικτατορία, δυνάμεις που και σήμερα είναι υπαρκτές.

Δυστυχώς ή ευτυχώς για την κ. Γεννηματά, ο πρώην Πρόεδρος του ΠΑΣΟΚ δεν την περιλαμβάνει πουθενά στις σκέψεις του. Άλλωστε, δεν την είχε καλέσει ούτε στο περίφημο «δείπνο των οκτώ» στις 13 Ιουνίου.

Όμως, ποιες υπαρκτές δυνάμεις να εννοούσε, άραγε, αυτός ο ορθολογιστής εκσυγχρονιστής, αυτός ο ακραιφνής ευρωπαϊστής, αυτός ο γερμανοτραφείς ακαδημαϊκός, αυτή η αστείρευτη πηγή των ποταμιών;

Μια πρόχειρη ματιά στις τοποθετήσεις των συναδέλφων της Νέας Δημοκρατίας, του ΠΑΣΟΚ και του Ποταμιού, με αφορμή τη σημερινή συζήτηση του προϋπολογισμού, δίνει την απάντηση. Και επειδή το «δείπνο των οκτώ» δεν έβγαλε πρωθυπουργό για τεχνικούς λόγους, ο κλήρος πέφτει στον σημερινό Πρόεδρο της Νέας Δημοκρατίας, τον οποίο ο κ. Σημίτης διόρισε στον Όμιλο της Εθνικής Τράπεζας στον παρελθόν, με αμοιβές όχι ευκαταφρόνητες, γεγονός που δεν έχει ποτέ διαψευστεί. Έτσι κι αλλιώς, το παρελθόν εγγυάται το μέλλον.

Ο «σημιτισμός» έδωσε στη χώρα εξέχουσες προσωπικότητες στον χώρο της πολιτικής και των τραπεζών, υπουργούς του χρηματιστηρίου, του παρ’ ολίγον λαϊκού καπιταλισμού, υπουργούς του ασφαλιστικού που αν είχαν εφαρμοστεί οι πολιτικές τους, η μέση σύνταξη δεν θα ξεπερνούσε τα 163 ευρώ ήδη από το 2001, κεντρικούς τραπεζίτες, ο παλαιότερος εκ των οποίων ως καλό στέλεχος της «GOLDMAN SACHS» και ειδικός επί των swaps του ελληνικού δημόσιου χρέους, αξιώθηκε και τη θέση του Πρωθυπουργού. Τόσο παραγωγικός ήταν ο «σημιτισμός» που δάνεισε στελέχη και στις κυβερνήσεις του κ. Σαμαρά, με τελευταίο τον κ. Χαρδούβελη που είχε τέτοια εμπιστοσύνη στο success story, ώστε έβγαζε στα μουλωχτά τις καταθέσεις του στο εξωτερικό.

Αλλά μήπως θυμάται κανείς πια τις πολύτιμες υπηρεσίες αξίας 5,5 δισεκατομμυρίων ευρώ της «SIEMENS», με το περιβόητο σύστημα ασφαλείας των Ολυμπιακών Αγώνων, με το C4I, τα ιλιγγιώδη εξοπλιστικά προγράμματα με τις ιλιγγιώδεις μίζες, για τις οποίες ο κ. Σημίτης δήλωνε παντελή άγνοια;

Αυτά τα όμορφα πράγματα, οι συστηματικές και εκσυγχρονιζόμενες κατά επταετία σχεδόν κλεπτοκρατικές και πελατειακές πρακτικές που οδήγησαν τη χώρα στην κόλαση της χρεοκοπίας και τους Έλληνες στην απελπισία, είναι ο ευρωπαϊσμός του κ. Σημίτη, των παλιών και νέων πραιτοριανών του.

Κυρίες και κύριοι συνάδελφοι, πράγματι είχε δίκιο ο κ. Χατζηδάκης, τα γεγονότα είναι ξεροκέφαλα. Ο εισηγητής της εθνικής στρατηγικής της εξόδου από την κρίση, ο και σήμερα ακόμη πρόεδρος κάποιας σοσιαλιστικής διεθνούς, έδεσε τη χώρα χειροπόδαρα χωρίς δισταγμό και οίκτο την πιο κρίσιμη στιγμή. Την ίδια στρατηγική υιοθέτησαν και υπηρέτησαν με ζήλο και αταλάντευτη επιμονή όσοι τον ακολούθησαν μετά, με κορυφαίο τον παραλίγο αναμάρτητο «success-ορίστα» κ. Σαμαρά και από κοντά τον αρχιτέκτονα του PSI, με τον μεταρρυθμιστή που συγκρούστηκε με τα χιλιάδες μικρά συμφέροντα, αλλά με κανένα μεγάλο συμφέρον, διαλύοντας την ασφάλιση, την υγεία, την πρόνοια, τα εργασιακά δικαιώματα, με τον αθεράπευτα νεοφιλελεύθερο αντικρατιστή και συνεπή εχθρό κάθε έννοιας δημοσίου κοινωνικού συμφέροντος και συλλογικής πρωτοβουλίας, τον σημερινό αρχηγό της Νέας Δημοκρατίας με τους πρόθυμους θετούς γονείς των μνημονίων, τους γνωστούς ακροδεξιούς.

Ναι, τα γεγονότα δεν δείχνουν έλεος. Οι φίλοι της «SIEMENS» διαχειρίστηκαν την κρίση όχι για να την ξεπεράσουν, αλλά για να σβήσουν τα ίχνη της ενοχής τους.

Τσάκισαν τους αδύναμους για να συνεχίσουν να πλουτίζουν τα γνωστά αρπαχτικά. Απέτυχαν να ολοκληρώσουν ακόμα και τα προγράμματα που συμφώνησαν οι ίδιοι, τσαλαπατώντας τις θυσίες του λαού. Παρέδωσαν την εξουσία στήνοντας παγίδες και συμμαχώντας με τους πιο ανάλγητους εκπροσώπους των δανειστών. Όχι αριστερή πολιτική, ούτε καν κεϋνσιανή πολιτική δεν ανέχονται.

Ο φόβος τους είναι δικαιολογημένος. Η αποτελεσματική υλοποίηση τριών συνεχόμενων προϋπολογισμών, με την κατά το δυνατόν δίκαιη κατανομή των βαρών, ναρκοθετεί την επάνοδό τους στο γκουβέρνο. Η διαρκώς μειούμενη ανεργία, η ουσιαστική αντιμετώπιση της ανθρωπιστικής κρίσης, η ολοκληρωμένη πολιτική προστασίας των δικαιωμάτων των ευπαθών ομάδων, όπως οι Ρομά, η σταθεροποίηση σε αυξημένα επίπεδα των δαπανών για την υγεία και την παιδεία ήδη από το 2016, τους αφαιρεί οποιαδήποτε αντιπολιτευτικά επιχειρήματα.

Τα 760 εκατομμύρια ευρώ για το Κοινωνικό Εισόδημα Αλληλεγγύης είναι γι’ αυτούς γροθιά στο στομάχι. Τα βραχυπρόθεσμα μέτρα που πετύχαμε για το χρέος, η ολοκλήρωση της 2ης αξιολόγησης με την αναμενόμενη ένταξη στο πρόγραμμα ποσοτικής χαλάρωσης και οι θετικές προοπτικές για την ανάπτυξη, τους φέρνουν σε απόγνωση. Αυτά είναι τα «ξεροκέφαλα γεγονότα» που επιβεβαιώνουν την ορθότητα της στρατηγικής μας για την έξοδο από την κρίση με την κοινωνία όρθια και για τη θεμελίωση της δίκαιης ανάπτυξης.

Οι πολίτες την κατανοούν και παρά τις δυσκολίες έχουν κάθε λόγο να τη στηρίζουν. Να, λοιπόν, μία ορθολογική προσέγγιση. Όσο περισσότερο θα αναπτύσσεται η οικονομία και η κοινωνία, τόσο περισσότερο θα απομακρύνεται η προοπτική της επανόδου των ψευτοευρωπαϊστών στην Κυβέρνηση. Μπορεί να τους το επιβεβαιώσει και ο κ. Σημίτης, ο οποίος την κοπάνησε από τις ευθύνες, όταν κατάλαβε ότι όσο γιγαντώνονται τα σκάνδαλα, τόσο πιο πολύ θα καταποντίζονταν παραμένοντας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Τον λόγο έχει ο κ. Χαράλαμπος Αθανασίου από τη Νέα Δημοκρατία.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε αυτές τις ημέρες για τον προϋπολογισμό του 2017, έναν προϋπολογισμό που συνοδεύεται από ακατάσχετη θριαμβολογία εκ μέρους της Κυβέρνησης για τα «δήθεν επιτεύγματά της, για τις αναπτυξιακές προοπτικές που ανοίγονται στην ελληνική οικονομία η οποία επιτέλους βγαίνει από το τέλμα μετά από έξι χρόνια μνημονίων χάρη στη διακυβέρνηση και την περίφημη διαπραγμάτευσή της».

Μάλιστα, μετά και το τελευταίο Eurogroup, η Κυβέρνηση επιδόθηκε σε μία ακόμα εκστρατεία ψεύδους και παραπλάνησης. Παρουσιάζει ως ένα εθνικό θρίαμβο τα ψίχουλα που έλαβε, που ακόμα και το Διεθνές Νομισματικό Ταμείο τα θεωρεί ανεπαρκή με αντάλλαγμα υψηλά πλεονάσματα και βαρύτατα δημοσιονομικά μέτρα. Φαντάζομαι να αντιλαμβάνεστε όλοι τι σημαίνει να έχουμε υψηλό πλεόνασμα, με ό,τι αυτό συνεπάγεται για να επιτευχθεί, δηλαδή φόρους –άμεσους και έμμεσους- και περικοπή συντάξεων και μισθών.

Προφανώς, νομίζουν ότι βρισκόμαστε ακόμα στα τέλη του 2014, τότε που μπορούσαν να ψεύδονται ασυστόλως και να λαϊκίζουν χωρίς συνέπειες. Τότε είχαν συμμάχους την κόπωση μεγάλου μέρους της κοινωνίας και το περίφημο «ηθικό πλεονέκτημα». Σήμερα, όμως, δύο χρόνια μετά, δεν έχει απομείνει κανείς σχεδόν που να συνεχίζει να πιστεύει στα ατέλειωτα ψέματά τους.

Επειδή, όμως, τους αρέσει εκείνη η εποχή, δηλαδή το τέλος του 2014 και συνεχώς ακόμα και σήμερα, μετά την υπογραφή του δικού τους τρίτου και χειρότερου μνημονίου, συνεχίζουν να συγκρίνουν τα επιτεύγματά τους με εκείνα της περιόδου Σαμαρά-Βενιζέλου, θα ήθελα να τους θυμίσω και κάτι ακόμα που σκοπίμως το αποκρύπτουν. Η χώρα μας δεν βγήκε φέτος από το τέλμα της ύφεσης. Στο δεύτερο εξάμηνο του 2014, η Κυβέρνηση Σαμαρά είχε επιτύχει θετικούς ρυθμούς ανάπτυξης, η χώρα είχε βγει στις αγορές και όλοι ανεξαιρέτως οι διεθνείς παράγοντες προέβλεπαν ρυθμούς ανάπτυξης πολύ υψηλούς για το 2015. Μάλιστα, ήταν η μοναδική χώρα στην Ευρωζώνη, σύμφωνα και με τα στοιχεία της Eurojust που θα είχε ανάπτυξη.

Δυστυχώς, όμως, λογάριασαν χωρίς εσάς που ρίξατε την Κυβέρνηση Σαμαρά και με την πρόχειρη ασχεδίαστη και ιδεοληπτική διακυβέρνησή σας βυθίσατε βαθιά στο βούρκο τη χώρα, ξεπουλήσατε όλη τη δημόσια περιουσία μέχρι το 2114 και αναγκάσατε ακόμα και τα δισέγγονά μας να επωμιστούν τις συνέπειες των απαράδεκτων πολιτικών σας.

Στη σημείο αυτό θα ήθελα να σας διαβάσω κάτι σχετικό. Παρακαλώ να έχω την προσοχή σας. Διαβάζω: «Κυβέρνηση, τρόικα, ντόπια και ξένη διαπλοκή συμφώνησαν να ξεκοκαλίσουν ό,τι έχει απομείνει μετά από τρία χρόνια λεηλασίας. Με τα νομοσχέδια εκχωρούν τον έλεγχο της οικονομίας, του συνόλου σχεδόν της ιδιωτικής περιουσίας, και τελικώς τον έλεγχο ολόκληρης της χώρας στα χέρια των ξένων και εγχώριων κερδοσκόπων. Θέλουν οι νεκροπομποί της Ελλάδας να γίνουν τα αφεντικά της. Μόνο η μεθόδευση αυτή αποδεικνύει ότι το έγκλημά τους είναι προμελετημένο, έγκλημα που στη νομική ορολογία ονομάζεται κακουργηματική απιστία σε βάρος του ελληνικού δημοσίου.».

Κυρίες και κύριοι συνάδελφοι του ΣΥΡΙΖΑ, σας λένε τίποτα τα λόγια αυτά; Σας θυμίζουν κάτι; Τα είχε πει ο ίδιος ο κ. Τσίπρας στις 28 Μαρτίου του 2014. Εκδώσατε τότε και τη «Μαύρη Βίβλο της ντροπής». Αναφέρονται όλα εδώ και τα καταθέτω. Αυτό που τότε ονομάστηκε «Η Μαύρη Βίβλος της ντροπής», σήμερα ονομάζεται το εγκόλπιο των νεο-Γκεμπελιστών.

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ζηλέψατε τώρα;

**ΧΑΡΑΛΑΜΠΟΣ ΑΘΑΝΑΣΙΟΥ:** Είναι αυτό το βιβλίο, κύριε συνάδελφε. Αυτά τα έλεγε ο Πρωθυπουργός.

Και σήμερα έχετε το θράσος να πανηγυρίζετε διότι η οικονομία σε κάποιους δείκτες πλησιάζει τα νούμερα του 2014. Ακόμα δεν τα έχει φτάσει. Όμως, και στην περίπτωση που όλα πάνε όπως έχουν συμφωνηθεί, στην καλύτερη περίπτωση θα επανέλθουμε εκεί που ήμασταν όταν αναλάβατε, δηλαδή αρχές του 2015.

Πραγματικά χάθηκαν δύο πολύτιμα χρόνια. Ακόμα και έτσι, όμως, τα πράγματα δεν είναι το ίδιο θετικά, καθότι στο τέλος του 2016 η χώρα, εξαιτίας σας και μόνο, στενάζει από την ακατάσχετη φορολογία. Στις τράπεζες υπάρχουν ακόμη capital controls. Οι αποταμιεύσεις των πολιτών έχουν εξανεμιστεί, λόγω της ανάγκης πληρωμής των τιτάνιων φόρων που έχετε επιβάλει και συνεχίζετε να επιβάλλετε. Οι συντάξεις κόπηκαν ή, όπως σας αρέσει να αναφέρετε, επαναϋπολογίστηκαν και είναι πλέον ψίχουλα. Τα λουκέτα στην πραγματική οικονομία μπαίνουν το ένα πίσω από το άλλο.

Δεν έχετε παρά να αποτανθείτε στους προϊσταμένους των μεγάλων Πρωτοδικείων της χώρας, της Αθήνα, της Θεσσαλονίκης και του Πειραιά, για να δείτε πόσο τοις εκατό έχουν αυξηθεί το 2015, αλλά κυρίως το πρώτο εξάμηνο του 2016, οι αιτήσεις πτωχεύσεων.

Λίγη σημασία έχουν, όμως, αυτά για το μεγαλεπήβολο αφήγημά σας που τιτλοφορείται «η Κυβέρνηση ΣΥΡΙΖΑ-ΑΝΕΛ με τον προϋπολογισμό του 2017 που φέρνει την ανάπτυξη στη χώρα».

Μη αυταπατάσθε, κυρίες και κύριοι της Κυβέρνησης. Ο προϋπολογισμός σας καμμιά ανάπτυξη δεν πρόκειται να φέρει ούτε και η οικονομική πολιτική σας, την οποία υποστηρίζετε μετ’ επιτάσεως. Και πώς άλλωστε να επιτευχθεί αυτό, όταν το 2017 προβλέπονται νέοι φόροι περίπου 2,5 δισεκατομμύρια ευρώ, χωρίς να υπολογίζετε τα μέτρα που θα κληθείτε να πάρετε, προκειμένου να επιτύχετε τους στόχους για πλεόνασμα 3,5% για την περίοδο 2019-2020, με μια ανεργία που καλπάζει και με τα νέα να πληθαίνουν για ματαιωμένες επενδύσεις και αποκρατικοποιήσεις;

Όσοι έκαναν το λάθος να επενδύσουν επί της διακυβέρνησής σας, ήθελαν να φύγουν τρέχοντας μόλις κατάλαβαν με ποιους έχουν να κάνουν.

Η αποτυχία με τη ΔΕΣΦΑ αποτελεί ακόμα ένα παράδειγμα της αποτυχημένης πολιτικής σας. Δεν είναι μόνο αυτό, αλλά εσείς στον προϋπολογισμό σας κάνετε λόγο, επαίρεστε, οφείλω να ομολογήσω, για αύξηση των επενδύσεων κατά 9,1%. Πραγματικά, με αφήνει έκπληκτο πώς ακριβώς σκοπεύετε να τα επιτύχετε αυτά. Κι έχετε και το θράσος τώρα να καλείτε τον λαό στη σημερινή απεργία κατά της Κυβέρνησης, κατά της ίδιας της Κυβέρνησής σας.

Θα ήθελα να ξέρω τι θα πείτε στα παιδιά σας, τι θα πείτε στους φίλους σας για αυτά που ο κ. Τσίπρας υποστήριζε τον Μάρτιο του 2013, με αυτά που καλείστε να ψηφίσετε μεθαύριο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω. Δώστε μου μισό λεπτό.

Και μια που αναφερόμαστε σε νούμερα, ας αναφέρω και κάτι που με ενοχλεί ιδιαίτερα ως νησιώτη. Από 1-1-2017 στα νησιά μας ο ΦΠΑ θα ανέλθει στο 24%. Όσοι κάνουν λόγο για το τέλος της νησιωτικότητας, δεν είναι υπερβολικοί. Όσοι ομιλούν για κατακόρυφη αύξηση του κόστους ζωής, όσοι παρά τις αντίξοες συνθήκες επέλεξαν να ζουν στα νησιά, δεν λένε ψέματα. Οι αναφορές που κάνουν λόγο για μείωση της ανταγωνιστικότητας των νησιών ως τουριστικών προορισμών και για εκατοντάδες επιχειρήσεις που θα αναγκαστούν να κλείσουν στα επόμενα χρόνια, δεν είναι βγαλμένες από κάποιο παραμύθι, όπως η οικονομική σας πολιτική.

Ο προϋπολογισμός του 2017 είναι προϋπολογισμός καταστροφής για τα νησιά μας. Σε πολλά απ’ αυτά έρχεται να ολοκληρώσει το έργο που ξεκίνησαν άλλες πολιτικές με αποκορύφωμα τις πράξεις και τις παραλείψεις σας για το μεταναστευτικό και προσφυγικό. Η Λέσβος, η Χίος, η Λέρος, η Σάμος, η Κως κι άλλα νησιά είναι αντιμέτωπα με το φάσμα να γίνουν τα νησιά Ellis της Ευρώπης.

Κι εσείς όχι μόνο δεν κάνετε κάτι για να καθησυχάσετε τις ανησυχίες των τοπικών κοινωνιών, να δείξετε ότι έχετε κάποιο υποτυπώδες σχέδιο αλλά με την οικονομική σας πολιτική τους οδηγείτε στον μαρασμό και φοβούμαι πως σύντομα θα αρχίσουν να φυλλοροούν. Μπορείτε σήμερα να κοιτάξετε στα μάτια ένα νέο του νησιού και να του πείτε τι κίνητρα έχουν απομείνει για να παραμείνει και να παλέψει;

Κύριε Πρόεδρε, και τώρα ακόμα μπορεί ο κύριος Υπουργός να φέρει μια τροπολογία ούτως ώστε να ανασταλεί για έναν χρόνο ο ΦΠΑ για τα νησιά μας, να ληφθούν μέτρα γιατί υπάρχει μεγάλη καταστροφή, κυρίες και κύριοι συνάδελφοι. Όσοι είστε από νησιά του Βορείου Αιγαίου αλλά και των άλλων νησιών θα δείτε τι καταστροφή υπάρχει. Ίσως θα έπρεπε ακόμα και ο ΕΝΦΙΑ να ανασταλεί για δυο χρόνια.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, τέλειωσε ο χρόνος σας.

**ΧΑΡΑΛΑΜΠΟΣ ΑΘΑΝΑΣΙΟΥ:** Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι της Δημοκρατίας» που οργανώνει το Ίδρυμα της Βουλής, είκοσι έξι μαθήτριες και μαθητές και δυο εκπαιδευτικοί από το 3ο Αρσάκειο Δημοτικό Σχολείο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρίες και κύριοι συνάδελφοι, παρελθόν αποτελεί το τρίτο μνημόνιο μετά τα όσα αποδέχθηκε η Κυβέρνηση στο Eurogroup. Το τέταρτο, λοιπόν, προ των πυλών.

Ενθυμούμαι εδώ τη διαγραφή του χρέους με ένα άρθρο και του μνημονίου με ένα νόμο. Και όλα αυτά από ποιους; Από την Κυβέρνηση «πρώτη φορά Αριστερά». Από ποιους; Από εσάς που σήμερα δεσμεύεστε για πρωτογενές πλεόνασμα 3,5% για το 2017 και το 2018. Ξεχνάτε, βέβαια, την ενεργοποίηση του κόφτη που παραπέμπει στη μείωση όλων των δημόσιων δαπανών, με στόχο βέβαια τη δημοσιονομική πειθαρχία. Βέβαια, αυτό πρακτικά σημαίνει κι άλλους φόρους κι άλλα μέτρα τα οποία οι πιστωτές θα ζητήσουν.

Κυρίες και κύριοι συνάδελφοι, ο δεύτερος προϋπολογισμός της Κυβέρνησης ΣΥΡΙΖΑ-ΑΝΕΛ προβλέπει 4,5 δισεκατομμύρια λιγότερα έσοδα για τα ελληνικά νοικοκυριά, 4,8 δισεκατομμύρια επιπλέον φόρους, 570 εκατομμύρια λιγότερα για συντάξεις.

Κύριοι, καταργήσατε το ΕΚΑΣ για να χρηματοδοτήσετε το κοινωνικό εισόδημα αλληλεγγύης. Από ποιους; Από τους φτωχούς. Κι εδώ το οξύμωρο. Οι φτωχοί ουσιαστικά χρηματοδοτούν την ακραία φτώχεια.

Ωστόσο πανηγυρίζετε, κύριοι της Κυβέρνησης για τα σαράντα δισεκατομμύρια ελάφρυνσης του χρέους, δηλαδή το 20% του ΑΕΠ, σε βάθος βέβαια σαράντα ετών, μέχρι το 2060.

Σας ρωτώ: Γιατί δεν κάνετε το ίδιο όπως το 2012, όταν έγινε ονομαστική μείωση του χρέους κατά 61% δηλαδή μείωση του χρέους κατά 160 δισεκατομμύρια; Να θυμίσω ότι αυτό ήταν το κακό PSI του ΠΑΣΟΚ που σήμερα δικαιώνεται, το «κακό» ΠΑΣΟΚ, το τότε «κακό» ΠΑΣΟΚ του 2009-2011 που κράτησε τη χώρα.

Οι τότε αντιμνημονιακοί βρίσκονταν στο Σύνταγμα, ανεξάρτητα βέβαια αν στην πορεία ήρθαν στο δρόμο της εθνικής στρατηγικής του ΠΑΣΟΚ. Πρώτα η Νέα Δημοκρατία με τα τρία Ζάππεια και τα 18 δισεκατομμύρια ισοδύναμα και στη συνέχεια η Κυβέρνηση «πρώτη φορά Αριστερά» του προγράμματος της Θεσσαλονίκης ήρθαν πού; Στον δρόμο του ρεαλισμού, στον δρόμο της εθνικής στρατηγικής που χάραξε το ΠΑΣΟΚ για να μείνει η χώρα όρθια.

Κύριοι της Κυβέρνησης, η αλήθεια ότι κάνατε καριέρα με το κούρεμα του χρέους. Ωστόσο είναι απορίας άξιον και μάλιστα μετά τα αποτελέσματα του Eurogroup πώς θα εκτελεστεί αυτός ο υπεραισιόδοξος προϋπολογισμός. Να θυμίσω ότι το 2016 από εσάς εκχωρήθηκε άνευ όρων η δημόσια περιουσία για εκατό ολόκληρα χρόνια στους δανειστές. Από εσάς οι τράπεζες ανακεφαλαιοποιήθηκαν με σκανδαλώδεις όρους. Από εσάς μηδενίστηκε η αξία τους και άνοιξαν οι πύλες του τραπεζικού συστήματος στα ξένα funds. Το μόνο που έμεινε είναι η ατάκα σας για τους πλειστηριασμούς. Να σας θυμίσω; «Κανένα σπίτι στα χέρια τραπεζίτη». Σήμερα απαντάτε, βέβαια, διά της σιωπής.

Εκκρεμεί, κυρίες και κύριοι συνάδελφοι, η διευθέτηση των κόκκινων δανείων των ελληνικών επιχειρήσεων και των ελληνικών νοικοκυριών. Θα έλεγα ότι είναι η δαμόκλειος σπάθη πάνω από τα κεφάλια των δανειοληπτών. Εκκρεμεί η διευθέτηση του ιδιωτικού χρέους προς το δημόσιο και τα ασφαλιστικά ταμεία, με τις οφειλές να αγγίζουν τα 93 δισεκατομμύρια και τα 20 δισεκατομμύρια αντίστοιχα.

Κυρίες και κύριοι συνάδελφοι, οι δεσμεύσεις του Πρωθυπουργού καταρρέουν η μια μετά την άλλη. Οι πολίτες επιβαρύνονται με 9 δισεκατομμύρια επιπλέον μέτρα μέχρι το 2018, με φόρους, περικοπές μισθών και συντάξεων.

Επίσης, επιβαρύνονται με 437 εκατομμύρια λόγω αύξησης του ΦΠΑ και κατάργησης του ειδικού καθεστώτος στα νησιά, με αύξηση της φορολογίας στο πετρέλαιο θέρμανσης και στα καύσιμα κατά 422 εκατομμύρια, με αύξηση στα πρόσθετα τέλη της συνδρομητικής τηλεόρασης και της κινητής τηλεφωνίας με 89 εκατομμύρια, με αύξηση φόρου στον καφέ 62 εκατομμύρια και στα τσιγάρα 142 εκατομμύρια και με 2,6 δισεκατομμύρια ευρώ νέων άδικων οριζόντιων φόρων, που προβλέπονται στον φετινό προϋπολογισμό. Και είδαμε και τα λουκέτα να αυξάνονται κατά 34%, βάσει την ερευνών της ΕΣΕΕ και της ΓΣΕΒΕΕ.

Έτσι, κύριοι δεν έρχεται ανάπτυξη. Έτσι, στραγγαλίζετε την επιχειρηματικότητα. Η επιχειρηματικότητα βέβαια χρειάζεται στήριξη. Γι’ αυτό θεσμοθετείστε επιτέλους τον ακατάσχετο λογαριασμό που ζητούν οι μικρομεσαίες επιχειρήσεις και επαναφέρετε τις εκατό δόσεις για ασφαλιστικές και φορολογικές υποχρεώσεις. Εσείς αυτό που καταφέρνετε είναι με την υπερφορολόγηση που επιβάλλατε να δείξετε τον δρόμο στις επιχειρήσεις για τη Βουλγαρία.

Μιλήσατε για μεταρρύθμιση και ψηφίσατε μια ασφαλιστική, θα έλεγα, απορρύθμιση με περικοπές πάνω από 1,9 δισεκατομμύρια ευρώ. Μιλάτε για επενδύσεις και ανάπτυξη και διαπιστώνεται παντελής απουσία ολοκληρωμένου σχεδίου.

Οι επενδυτές, κύριοι, φεύγουν από τη χώρα! Ζήσαμε το ξεπούλημα του ΟΛΠ στους Κινέζους επενδυτές, την εκποίηση της ΔΕΗ, το μπλοκάρισμα του ακινήτου της Αφάντου στη Ρόδο ως αρχαιολογικό χώρο, το ναυάγιο της «ΔΕΣΦΑ», με την αζέρικη «SOCAR» και την απώλεια 180 εκατομμυρίων. Το Ελληνικό είναι κι αυτό εγκαταλελειμμένο και έχει μετατραπεί σε hot spot, σε αποθήκη ψυχών προσφύγων, ενώ δεν έχετε κανένα, μα κανένα σχέδιο για την αξιοποίησή του. Μιλάμε όλοι για την καταπολέμηση της ανεργίας και μόνο από το Ελληνικό χάθηκαν εβδομήντα χιλιάδες θέσεις εργασίας!

Και μετά απ’ όλα αυτά εσείς προβλέπετε στον προϋπολογισμό του 2017 αύξηση των δημοσίων εσόδων κατά 1.561% από τις αποκρατικοποιήσεις. Κύριοι, πλανάσθε πλάνην οικτράν!

Και έρχομαι στο χώρο της παιδείας. Η ανακρίβεια του προϋπολογισμού υπάρχει και στον χώρο της παιδείας. Η πραγματική αύξηση των δαπανών είναι 161 εκατομμύρια και όχι 257 εκατομμύρια ευρώ, όπως ανέφερε χθες ο Υπουργός. Και απ’ αυτά, το 95% θα έλεγα για μισθούς και συντάξεις. Άρα, περίπου έξι χιλιάδες προσλήψεις στην πρωτοβάθμια και χίλιες πεντακόσιες προσλήψεις στη δευτεροβάθμια.

Κύριοι, αντιμετωπίζετε το μέλλον των παιδιών μας με προχειρότητα. Ο πραγματικός πλούτος της χώρας μας έφυγε. Τετρακόσιες πενήντα χιλιάδες νέοι επιστήμονες πτυχιούχοι έφυγαν στο εξωτερικό.

Και εδώ, λοιπόν, τα ερωτήματα που προκύπτουν είναι πολλά: Πώς θα γίνουν αυξήσεις σε μισθούς και συντάξεις στους εκπαιδευτικούς, πώς θα γίνουν προσλήψεις και πώς θα καλυφθούν τα κενά, πώς θα στηριχθεί η έρευνα και η καινοτομία, όταν υπάρχουν συγκεκριμένες δεσμεύσεις έναντι των δανειστών;

Τέλος, δεν υπάρχει καμμία μέριμνα για τις ευάλωτες ομάδες. Καταργείτε τη φοροαπαλλαγή για ιατρικές δαπάνες και περιορίζετε δραματικά το επίδομα τέκνων κυρίως για τους οκτακόσιες χιλιάδες τριτέκνους συμπολίτες μας. Επίσης, δεν υπάρχει καμμία, μα καμμία μέριμνα για τους πολυτέκνους, όταν το δημογραφικό αποτελεί μείζον ζήτημα για τη χώρα.

Κυρίες και κύριοι συνάδελφοι, αυτός ο προϋπολογισμός οδηγεί σε αδιέξοδα και γι’ αυτό και τον καταψηφίζουμε. Πρότασή μας είναι η πρόταση της Προέδρου μας κ. Φώφης Γεννηματά για κυβέρνηση ευρείας πλειοψηφίας με εθνική γραμμή συνεννόησης, για να μπορέσουμε να βγάλουμε τη χώρα από το αδιέξοδο και να βάλουμε τη χώρα στον δρόμο της ανάπτυξης και της ευημερίας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο προϋπολογισμός θα έπρεπε να μπορεί να απαντήσει στα ερωτήματα που βρίσκονται στα χείλη των Ελλήνων: Τι έρχεται; Τι έχω να περιμένω; Τι θα κάνει η Κυβέρνηση για να βελτιώσει τη ζωή μου;

Ο προϋπολογισμός είναι ο κατ’ εξοχήν νόμος στον οποίο η εκάστοτε κυβέρνηση καλείται να αποτυπώσει με στοιχεία και αριθμούς την πολιτική που θα εφαρμόσει. Θεωρητικά, διαβάζοντας τον προϋπολογισμό, θα έπρεπε να γίνεται φανερό στις λεπτομέρειές του το πρόγραμμα της Κυβέρνησης. Δυστυχώς, δεν ισχύει αυτό για τους προϋπολογισμούς των ελληνικών κυβερνήσεων εδώ και πολλά χρόνια.

Πρώτα-πρώτα, από τότε που μπήκαμε στα μνημόνια, δεν γράφουμε πια μόνοι μας τους προϋπολογισμούς μας. Έπειτα, η αλήθεια είναι πως, επειδή χρωστάμε, δεν είμαστε σε θέση να ιεραρχήσουμε ούτε τις ανάγκες μας ούτε τις επιθυμίες μας. Πολύ απλά, προτεραιότητα έχουν πια τα δάνεια και, ειδικότερα, η αποπληρωμή των τόκων και των χρεολυσίων.

Είναι σαφές και ξεκάθαρο πως είμαστε υποχρεωμένοι να πληρώνουμε πρώτα τα χρωστούμενα και μετά τον γιατρό, τον δάσκαλο, τον στρατιωτικό. Και μόνο το γεγονός αυτό, πως έχουμε χάσει δηλαδή το δικαίωμα να αποφασίσουμε τι είναι σημαντικό και τι όχι, μας έχει οδηγήσει στα σημερινά αδιέξοδα, τα οποία ανακυκλώνει και ο παρών προϋπολογισμός για το έτος 2017. Είναι αδιέξοδα τα οποία εύκολα αντιλαμβάνεται κανείς, αν σκεφθεί πως προχωρούμε σε μειώσεις μισθών και συντάξεων, σε αυξήσεις φόρων και ασφαλιστικών εισφορών, σε καταστρατήγηση των εργασιακών δικαιωμάτων και στην ουσιαστική αποδόμηση της έννοιας «κοινωνικό κράτος».

Πολλοί συνάδελφοι, κυρίως της Συμπολίτευσης, σε μια προσπάθεια να ανακτήσουν το ηθικό τους αρέσκονται να υπενθυμίζουν σε όλους πως η Ελλάδα έχει περάσει και χειρότερα, στην τουρκοκρατία, στην Κατοχή, στη χούντα. Το βρίσκω πολύ λάθος αυτό. Όταν κλήθηκαν οι Έλληνες να τα βάλουν με τους Τούρκους, τους Γερμανούς, τους χουντικούς ήξεραν, καταλάβαιναν, γνώριζαν πάρα πολύ καλά ποιος ήταν ο εχθρός.

Σήμερα, χωρίς να μας φταίει κάποιος τρίτος, καλούμαστε να αντιδράσουμε απέναντι στην αδικία. Σήμερα, χωρίς να μπορούμε να εντοπίσουμε τον εχθρό, αναγκαζόμαστε να τρώμε τις σάρκες μας. Ποιος μας φταίει; Μας φταίει το κακό μας το κεφάλι και αυτοί που διαλέξαμε να μας κυβερνούν; Μας φταίει το τραπεζικό σύστημα και αυτοί που μας πρόσφεραν δώρο ένα δάνειο κάθε φορά που βάζαμε βενζίνη ή κάθε φορά που αγοράζαμε μια εφημερίδα; Μας φταίει πως πιστέψαμε πως είμαστε πιο έξυπνοι από τους κουτόφραγκους, από τους βάρβαρους του βορρά;

Οι Έλληνες νιώθουν εξαπατημένοι. Ο ελληνικός λαός πιστεύει πως τον κορόιδεψαν, πως του την έφεραν. Δουλεύουμε περισσότερες ώρες για λιγότερα χρήματα. Πληρώνουμε περισσότερο για λιγότερες υπηρεσίες. Όσο συνεπείς και αν είμαστε, τα λεφτά που πρέπει να επιστρέψουμε για την αποπληρωμή τόκων και χρεολυσίων είναι τόσα πολλά, που απλά θα αποτύχουμε. Οι εταίροι που έγιναν δανειστές, οι σύμμαχοι που έγιναν τρόικα, οι φίλοι που έγιναν εφιάλτης μάς ζητούν τα ακατόρθωτα, τα ανέφικτα.

Όποιος έχει παρακολουθήσει τις διαπραγματεύσεις, γνωρίζει πως είναι διάχυτη η πεποίθηση στην Ευρώπη πως παίζουν μαζί μας, μας τυραννούν και μας βασανίζουν. Είναι τρομακτική η απάντηση στο γιατί το κάνουν αυτό. Το κάνουν, γιατί νομίζουν ότι είναι ανώτεροι από εμάς; Μόνο αυτό έχει μείνει ως λογική εξήγηση του γιατί συμπεριφέρονται όπως συμπεριφέρονται. Είναι δυνατόν στην Ευρώπη του 2016 να υπάρχουν άνθρωποι που να πιστεύουν πως είναι ανώτεροι από άλλους ανθρώπους; Και, όμως!

Στη Γερμανία οι τράπεζες σε λίγο θα ζητούν λεφτά από τους απλούς καταθέτες, για να κρατούν τα χρήματά τους. Στην Ελλάδα η Κυβέρνηση παρακαλεί όσους έχουν κρύψει κάποιο φράγκο στα στρώματα να το πάνε στις τράπεζες για να μη χρειαστούν τέταρτη ανακεφαλαιοποίηση. Πώς μπορεί να είναι δίκαιο αυτό; Στη Γερμανία η Υπουργός Άμυνας και ο δόκτορας Σόιμπλε αποφάσισαν πριν λίγους μήνες να χρηματοδοτήσουν με ένα τεράστιο ποσό για στρατιωτικούς εξοπλισμούς και τη συγκρότηση στρατού. Η Γερμανία, λοιπόν, εξοπλίζεται για μια ακόμα φορά στην αιματοβαμμένη ιστορία της για να αντιμετωπίσει ποιον εχθρό;

Η Ελλάδα, από την άλλη, που οι εχθροί της είναι τόσο κοντά που ακούγονται οι φωνές τους στα εδάφη μας, όταν αυτοί κραυγάζουν από τα δικά τους και την απειλούν μονίμως και διαρκώς, αναγκάστηκε να κόψει στο μισό τις δαπάνες του Υπουργείου Εθνικής Άμυνας και να κάνει περικοπές στους μισθούς των ηρωικών πιλότων της. Πόσο λογικό είναι αυτό;

Συνοψίζοντας, λοιπόν, οφείλουμε, πριν κρίνουμε προϋπολογισμό, να θυμηθούμε από ποια θέση μιλάμε. Μιλάμε από τη θέση του από κάτω, του κατώτερου, του αδύναμου, του ανίσχυρου. Έτσι μας θέλουν οι φίλοι και οι εταίροι. Μας θέλουν γονατισμένους. Οποιαδήποτε κυβέρνηση και αν είχαμε, από την ίδια θέση, έτσι θα μίλαγε. Δεν υπάρχει πολιτική δύναμη που θα μπορούσε από μόνη της να αλλάξει κάτι από τις διαπραγματεύσεις της χώρας.

Κυρίες και κύριοι Βουλευτές, κανείς δεν μπορεί να πιστέψει πως αποκλειστικός και μόνος υπεύθυνος για τα χάλια του προς κρίση προϋπολογισμού είναι η ελληνική Κυβέρνηση.

Έχοντας πει αυτό, ας έρθουμε τώρα να εξετάσουμε τι κάνει η σημερινή Κυβέρνηση για να βγούμε από αυτή τη θέση. Λοιπόν, είναι πάρα πολύ εύκολο. Δεν κάνει τίποτα. Δεν κάνει απολύτως τίποτα. Δεν υπάρχει ούτε μια γραμμή στον προϋπολογισμό που να πείθει πως η Κυβέρνηση ξέρει τι κάνει.

Δεν μπορέσατε να παρουσιάσετε κανένα επιχείρημα, να μας πείσετε πως έχετε σχέδιο, πως είστε έτοιμοι να αντιμετωπίσετε τα όσα έρχονται. Η προχειρότητα, με την οποία λειτουργείτε, μπορεί να συγκριθεί μόνο με την ανευθυνότητα, την οποία επιδεικνύετε στην επικοινωνία σας με τους Έλληνες πολίτες και τον ελληνικό λαό.

Δεν υπάρχει ίχνος εξορθολογισμού των δαπανών, δεν υπάρχει ούτε ένα σημείο στον σημερινό προϋπολογισμό που να δείχνει πως έχετε καταλάβει ότι η φοροδοτική ικανότητα των Ελλήνων εξαντλήθηκε, έστω εκείνα τα λίγα που μπορούμε να κάνουμε ως Έλληνες δεν θα τα κάνουμε, σύμφωνα με τον προϋπολογισμό, ούτε το 2017.

Το Σύστημα Υγείας συνεχίζει να κρέμεται από μια κλωστή. Η Εθνική Άμυνα θα μείνει πάλι χωρίς εξοπλιστικά προγράμματα.

Γυρίζω σε όλη τη Μακεδονία, γυρίζω σε όλη τη Θράκη, μιλάω με ανθρώπους, μιλάω με πολίτες. Μου λένε, «Τι αντιπροσωπεύει η Ένωση Κεντρώων;» Τους απαντάω ότι αντιπροσωπεύει τη συναίνεση, τη λογική, την εθνική ομοψυχία. Εάν δεν ενωθούμε όλοι μαζί δεν πρόκειται να κάνουμε τίποτα. Εάν δεν το έχετε καταλάβει, τότε δεν είμαστε στον ίδιο δρόμο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Τον λόγο έχει ο Αναπληρωτής Υπουργός Παιδείας, Έρευνας και Θρησκευμάτων κ. Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, κυρίες και κύριοι Βουλευτές, θα αναφερθώ στο κεφάλαιο του προϋπολογισμού που αφορά την παιδεία και την έρευνα, που αποτελούν συγκοινωνούντα δοχεία, έχουν ως κοινό τόπο την παραγωγή, τη διάχυση και την αξιοποίηση της γνώσης, της γνώσης που ως αυταξία διευρύνει τους πνευματικούς ορίζοντες της κοινωνίας και τη βοηθά να σταθεί όρθια στις συνθήκες της βαθιάς κρίσης που βιώνει σήμερα. Ταυτόχρονα, παράγουν τη γνώση που μπορεί να συντελέσει στην παραγωγική ανασυγκρότηση, στην ανάπτυξη της χώρας, δημιουργώντας ελπίδα και προοπτική για το μέλλον.

Η Κυβέρνηση, ευθύς εξ αρχής, έδωσε μεγάλο βάρος και προτεραιότητα στην έρευνα. Αυτό αποτυπώνεται ξεκάθαρα στις θεσμικές και νομοθετικές πρωτοβουλίες που ελήφθησαν κατά τους τελευταίους είκοσι μήνες, αλλά και στους προϋπολογισμούς των ετών 2016-2017.

Θα ήθελα να αναφερθώ σε ορισμένους αριθμούς. Το Πρόγραμμα Δημοσίων Επενδύσεων για την έρευνα από 97.000.000 το 2014 ακολούθησε μια συνεχώς αυξητική πορεία σε 141.000.000 το 2015, 148.000.000 ευρώ το 2016 και πρόβλεψη για 180.000.000 για το 2017, δηλαδή σχεδόν διπλασιάζεται.

Αντίστοιχα, ο τακτικός προϋπολογισμός για την έρευνα από 60.000.000, που είχαν προβλεφθεί για το 2015, αυξήθηκε κατά 45% -επαναλαμβάνω κατά 45%- στα 88.000.000 για το 2016 και προβλέπεται περαιτέρω αύξηση σε 124.000.000, δηλαδή κατά 41%, για το 2017. Δεν είναι τυχαίο ότι οι συνολικές δαπάνες για την έρευνα στη χώρα, το δύσκολο έτος το 2015 σύμφωνα με στοιχεία του Εθνικού Κέντρου Τεκμηρίωσης πλησίασαν το 1% του ΑΕΠ, ποσοστό που αποτελεί σημαντική αύξηση από το 0,6% ή το 0,7% των προηγουμένων ετών.

Συνυφασμένη με τα στοιχεία αυτά είναι η πρόβλεψη για προσλήψεις εκατό ερευνητών για την επόμενη διετία 2017-2018, μετά από μια εξαετία ξηρασίας προσλήψεων στα ερευνητικά κέντρα. Οι θέσεις αυτές έρχονται ως συμπλήρωμα στις χίλιες νέες θέσεις μελών ΔΕΠ, που εγκρίθηκαν για τα πανεπιστήμια της χώρας από την προηγούμενη πολιτική ηγεσία του Υπουργείου. Και όλα αυτά -το τονίζω- συμβαίνουν μέσα σε συνθήκες κρίσης, οι οποίες συνήθως οδηγούν σε διαφορετικές επιλογές, αφού η έρευνα είναι ο εύκολος στόχος για περικοπές.

Θα ήθελα να κλείσω αυτήν την αριθμολογία με ένα τελευταίο σημείο, ένα σημείο που το θεωρώ πάρα πολύ σημαντικό. Τι κρύβεται πίσω από αυτούς τους αριθμούς; Πίσω από αυτούς τους αριθμούς βρίσκεται μια συγκεκριμένη ιδεολογία, μια συγκεκριμένη πολιτική αντίληψη. Είναι η αντίληψη που συνδέει την ανάπτυξη με την επιδίωξη μιας καλύτερης παιδείας, μιας καλύτερης υγείας, την στήριξη της κοινωνίας και τον περιορισμό των ανισοτήτων, είναι η δίκαιη ανάπτυξη και όχι μια απλή μεγέθυνση ποσοστών που αφορά μονάχα την ευημερία των αριθμών.

Πίσω από τους αριθμούς αυτούς βρίσκεται η προσπάθεια, τα πρώτα συστηματικά μέτρα, θα έλεγα, για την αντιμετώπιση της αιμορραγίας του σπουδαιότερου κεφαλαίου που διαθέτει η χώρα, του ανθρώπινου δυναμικού της, της μονόπλευρης φυγής νέων επιστημόνων στο εξωτερικό. Γίνονται τα πρώτα βήματα για την αναχαίτιση του brain drain και της αντικατάστασής του από την κινητικότητα των επιστημόνων.

Αλλά και σε κάτι ακόμη συνεισφέρει ο προϋπολογισμός του 2017 για την έρευνα. Είναι η δημιουργία των προϋποθέσεων για τη στήριξη της υγιούς και καινοτόμου επιχειρηματικότητας, που θα βρίσκεται μακριά από τις κρατικοδίαιτες πρακτικές και λογικές του παρελθόντος και θα βασίζεται στην ανάδειξη μιας νέας επιχειρηματικής τάξης με κεντρικό κορμό τα νέα παιδιά.

Κυρίες και κύριοι Βουλευτές, στις συνθήκες της κρίσης που βιώνει η χώρα υπάρχει απόλυτη ανάγκη για κατεπείγουσες και άμεσες παρεμβάσεις. Δεν υπάρχουν περιθώρια για καθυστερήσεις. Στο πλαίσιο αυτό, πρέπει να δούμε τι μπορούμε να κάνουμε άμεσα, τι μπορούμε να εκμεταλλευτούμε από τις πηγές χρηματοδότησης που υπάρχουν.

Οι δυνατότητες χρηματοδότησης από τον τακτικό προϋπολογισμό, παρά τις αυξήσεις που αναφέρθηκαν, εξακολουθούν να είναι ανεπαρκείς εξαιτίας των μέτρων λιτότητας και των περιορισμών που επιβάλλονται. Άλλες πηγές χρηματοδότησης είναι το μεγάλο πρόγραμμα της Ευρωπαϊκής Ένωσης «Ορίζοντας 2020» και το ΕΣΠΑ. Ο «Ορίζοντας 2020» χαρακτηρίζεται από ένα έντονο ανταγωνιστικό περιβάλλον όπου πραγματικά οι Έλληνες επιστήμονες έχουν έναν πρωταγωνιστικό ρόλο, έχουν εξαιρετικές επιδόσεις. Παρ’ όλα αυτά αυτό το περιβάλλον εμπεριέχει σοβαρές αβεβαιότητες για το μέλλον.

Η υλοποίηση του ΕΣΠΑ 2014-2020 έχει ξεκινήσει δυναμικά με προβλέψεις για υψηλή χρηματοδότηση της έρευνας και της καινοτομίας, προβλέψεις που φτάνουν το 1,2 δισεκατομμύρια. Το νέο ΕΣΠΑ, όμως, ενσωματώνει θεματικούς και περιφερειακούς περιορισμούς, που δεν επιτρέπουν τη διαμόρφωση μιας ολοκληρωμένης ερευνητικής στρατηγικής, ιδιαίτερα μέσα στις συνθήκες της κρίσης.

Ποια είναι η δική μας απάντηση; Η δική μας απάντηση στην κατάσταση αυτή είναι η υπογραφή της δανειακής σύμβασης με την Ευρωπαϊκή Τράπεζα Επενδύσεων για τη διοχέτευση με τρόπο εμπροσθοβαρή πόρων ύψους 240 εκατομμυρίων ευρώ για τη στήριξη νέων επιστημόνων και της έρευνας που διεξάγεται στα πανεπιστήμια, τα ΤΕΙ και τα ερευνητικά κέντρα της χώρας.

Ταυτόχρονα, ιδρύεται ένα νέο ίδρυμα, το Ελληνικό Ίδρυμα Έρευνας και Καινοτομίας, το ΕΛΙΔΕΚ, που αποτελεί έναν νέο θεσμό για τη διαχείριση αυτών των πόρων και την προώθηση της βασικής έρευνας, κάτι που έλειπε παντελώς. Η πρώτη προκήρυξη για υποψήφιους διδάκτορες του ΕΛΙΔΕΚ έχει ήδη κλείσει και προσέλκυσε περισσότερες από δύο χιλιάδες αιτήσεις, ενώ ήδη έχει δημοσιευτεί η πρόσκληση για ερευνητικά έργα μεταδιδακτόρων ερευνητών και ερευνητριών. Αυτές οι προσκλήσεις θα γίνονται με τρόπο συστηματικό και συνεπή στο μέλλον.

Κύριο αδιαπραγμάτευτο στοιχείο επιτυχίας θα είναι η επιδίωξη της επιστημονικής ποιότητας και αριστείας στα προτεινόμενα έργα. Αναμένεται ότι περισσότεροι από τέσσερις χιλιάδες επιστήμονες θα ωφεληθούν από τις δράσεις του ΕΛΙΔΕΚ κατά την επόμενη τριετία. Αυτή η επιλογή της Κυβέρνησης στηρίζεται από τον προς ψήφιση προϋπολογισμό.

Αλλά δεν μένουμε εκεί. Υπάρχει ήδη συγκεκριμένο σχέδιο για την αποτελεσματική αξιοποίηση εκείνων των ερευνητικών αποτελεσμάτων που παρουσιάζουν επιχειρηματικό ενδιαφέρον.

Μέσα στον μήνα αυτό, μέσα στον Δεκέμβριο, θα ανακοινωθεί η δημιουργία ειδικού ταμείου συμμετοχών για την καινοτομία, το «παράθυρο της καινοτομίας», όπως το αποκαλούμε, το οποίο θα περιλαμβάνει μείγμα πόρων του ΕΣΠΑ ή του Ευρωπαϊκού Ταμείου Επενδύσεων, του EIF, και αργότερα ίσως άλλων ιδιωτικών κεφαλαίων.

Το ταμείο αυτό θα είναι μέρος ενός αναπτυξιακού υπερταμείου συμμετοχών και θα έχει ως σκοπό να αξιολογεί ιδέες και ερευνητικά αποτελέσματα που παρουσιάζουν ενδιαφέρον για τη δημιουργία νέων καινοτόμων επιχειρήσεων, θα χρηματοδοτεί τη δημιουργία και την εκκόλαψη τεχνοβλαστών και γενικότερα startups, συνεισφέροντας με τον τρόπο αυτόν στην ανάπτυξη της επιχειρηματικότητας έντασης γνώσης.

Το ταμείο της καινοτομίας σε συνδυασμό με μια σειρά άλλων κινήτρων στο πλαίσιο του αναπτυξιακού νόμου αναμένεται να βοηθήσει την άνθηση της νεανικής επιχειρηματικότητας στη χώρα και να συνεισφέρει και αυτό με τον τρόπο του στην αναστροφή της φυγής στο εξωτερικό.

Τελειώνοντας, θα ήθελα να επικαλεστώ ένα σύνθημα που κάποτε ήταν κενό περιεχομένου και πλέον παίρνει σάρκα και οστά. Λέγαμε κάποτε και τώρα φαίνεται να υλοποιείται ότι οι δαπάνες για την έρευνα δεν αποτελούν κόστος αλλά επένδυση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί από το 5ο Γυμνάσιο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Βαρδάκης.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά από μια μακρά περίοδο οικονομικών και κοινωνικών προκλήσεων η ελληνική οικονομία εισέρχεται σε τροχιά σταθερότητας. Ο δεύτερος προϋπολογισμός που καταθέτει η Κυβέρνησή μας χαρακτηρίζεται από θετικά σημεία, τόσο από δημοσιονομική άποψη όσο και από την απεικόνιση της πολιτικής μας στην αντιμετώπιση των φόρων, των δαπανών, αλλά και της στρατηγικής μας ως προς την ελάφρυνση των ευάλωτων στρωμάτων.

Το γεγονός ότι τα δύο συνεχόμενα τρίμηνα του έτους σημειώθηκε θετικός ρυθμός μεγέθυνσης αποτελεί ένδειξη πως το τρέχον έτος θα καταγραφούν θετικοί ρυθμοί ανάπτυξης. Το γεγονός ότι η ολοκλήρωση της πρώτης αξιολόγησης του προγράμματος δημοσιονομικής προσαρμογής ήταν επιτυχής συμβάλλει στη βελτίωση του κλίματος σταθερότητας και εμπιστοσύνης στην ελληνική οικονομία.

Κυρίες και κύριοι συνάδελφοι, ακούσαμε αυτές τις μέρες –και πραγματικά η πρόκληση είναι μεγάλη- από Βουλευτές της Αντιπολίτευσης: «Διαλύσατε, καταστρέψατε, υποθηκεύσατε το παρόν και το μέλλον της χώρας, χρεωκοπήσατε τη χώρα, βάλατε φρένο στην ανάπτυξη, που η Νέα Δημοκρατία ήταν έτοιμη να προσεγγίσει, χαντακώσατε τα όνειρα της νέα γενιάς». Κάποιοι μίλησαν και για Πακιστάν, άλλοι για επικίνδυνη κυβέρνηση, που πρέπει να φύγει.

Πριν από λίγες μέρες είχε το θράσος ο Γραμματέας της Κοινοβουλευτικής Ομάδας της Νέας Δημοκρατίας να μιλήσει για διεφθαρμένη Κυβέρνηση που πρέπει να παραιτηθεί και να έρθει η άσπιλη, η αμόλυντη Νέα Δημοκρατία, με το περιβόητο διαφημιζόμενο σύστημα επιμόρφωσης και κατάρτισης, με τη συμφωνία της αλήθειας, με νέα πρόσωπα –τα βλέπουμε καθημερινά σαν να μην έχει περάσει μια μέρα από πάνω από κανέναν-, να βγάλει τη χώρα από την κρίση που δημιούργησε η Κυβέρνηση ΣΥΡΙΖΑ – ΑΝΕΛ.

Να πούμε, λοιπόν, κάποια πράγματα για τη συμφωνία αλήθειας, γιατί δεν πρέπει να έχουμε κοντή μνήμη. Δυστυχώς άκουσα τον κ. Αθανασίου να συνεχίζει την ίδια ρητορική και τον κ. Κωνσταντόπουλο προηγουμένως, λες και δεν ήταν ο κ. Βρούτσης και το συνεταιράκι του, ο σημερινός Γραμματέας της Δημοκρατικής Συμπαράταξης που πραγματικά διέλυσαν την εργασιακή σχέση στην Ελλάδα, με αποτέλεσμα να κινδυνεύει σήμερα να μην κλείσει η δεύτερη αξιολόγηση, γιατί εμείς προσπαθούμε να επαναφέρουμε την εργασιακή κανονικότητα στη χώρα.

Ακούστε τώρα τη συμφωνία αλήθειας: Από τη μια μεριά έχουμε μια χώρα που βρίσκεται στα πρόθυρα της χρεοκοπίας, μια κοινωνία που υποφέρει, μια κοινωνία θύμα μιας πρωτόγνωρης φορομπηχτικής πολιτικής που δεν έχει όρια, από την οποία ζητάμε να κάνει όλο και περισσότερες θυσίες, χαράτσια που δεν έχουν τέλος, μια κοινωνία που οι πολίτες μέρα με τη μέρα γίνονται συνέχεια φτωχότεροι, που οι πεινασμένοι αυξάνονται με γεωμετρική πρόοδο, άνθρωποι που δεν έχουν να φάνε, κύριοι συνάδελφοι.

Στην Ελλάδα της ΟΝΕ υπάρχουν παιδιά που λιποθυμούν στα σχολεία από ασιτία, αναβιώνουν επαγγέλματα που είχαν εξαφανιστεί, όπως μπαλωματήδες, μανταρίστρες, και όλα τα άλλα τα οποία βιώνουμε καθημερινά. Ο πλέον δύσπιστος πείθεται παρατηρώντας τι συμβαίνει με τους κάδους απορριμμάτων και τα απομεινάρια των λαϊκών αγορών, τι συμβαίνει με τα συσσίτια των ενοριών, όπου καθημερινά αυξάνονται εκείνοι οι οποίοι προσέρχονται και ζητούν ένα πιάτο φαγητό, μια κοινωνία που δεν πιστεύει και δεν ελπίζει τίποτα.

Από την άλλη μεριά, είναι η απόλυτη πρόκληση με αγαστή συνεργασία εκείνων που φέρουν το μεγαλύτερο μέρος ευθύνης για το κατάντημα του τόπου, τους πυλώνες της δημοκρατίας εννοείται, τα κόμματα δηλαδή της εξουσίας. Ο άνεργος, ο μικροσυνταξιούχος, ο άστεγος, ο πεινασμένος, ο καταχρεωμένος επιχειρηματίας αυτά βλέπει και επαναστατεί. Από την μια μεριά, είναι η φτώχεια, η κακομοιριά και η καταστροφή και από την άλλη, η σπατάλη, η παρανομία, το κουκούλωμα.

Κουκουλώνατε, κύριε Αθανασίου; Έφυγε ο κ. Αθανασίου.

Δεν είναι αποδεκτό την στιγμή που το ανήθικο χαράτσι της ΔΕΗ έχει αφήσει χιλιάδες οικογένειες χωρίς ρεύμα γιορτινές μέρες, καθώς ο κρατικός μηχανισμός ήταν εντελώς ανίκανος δύο χρόνια να εισπράττει τον φόρο ακίνητης περιουσίας, την ίδια ώρα η κρατική έκτακτη επιχορήγηση των πολιτικών κομμάτων να μη μειώνεται ούτε μισό ευρώ.

Μειώσατε για άλλη μια φορά μισθούς, συντάξεις και διαλύσατε κάθε οικογενειακό προγραμματισμό. Τα κόμματα κρατικοποιήθηκαν και εξελίχθηκαν σε παράγοντες ενός κρατικοδίαιτου συστήματος.

Την ώρα που το δημόσιο χρωστά σε χιλιάδες επιχειρήσεις και δεν επιστρέφει το ΦΠΑ, την ώρα που το ΙΚΑ αδυνατεί να καταβάλει στην ώρα τις συντάξεις χιλιάδων χαμηλοσυνταξιούχων που ζουν κάτω από το όριο της φτώχειας σχεδιάζετε και νέες μειώσεις στις επικουρικές συντάξεις, αλλά και νέα μέτρα, την ίδια ώρα που πριν λίγες μέρες υπεγράφη κατ’ εντολή των συγκυβερνώντων η εκταμίευση της τρίτης δόσης της κρατικής επιχορήγησης προκαλώντας το κοινό αίσθημα.

Κυρίες και κύριοι συνάδελφοι, τα κόμματα χρωστούν συνολικά στις τράπεζες το ποσό των 244.002.000 ευρώ και όμως, όπως πρόσφατα έγραψε ο καθηγητής Ματσαρίδης, τα κόμματα εξουσίας δεν συμπεριφέρονται πλέον ως εντολοδόχοι του ελληνικού λαού, αλλά ως σπάταλοι εισοδηματίες με εγγυημένο εισόδημα.

Συνάδελφοι της Νέας Δημοκρατίας, σας λένε τίποτα αυτά; Αυτά σας έλεγε η κ. Μπακογιάννη και ο Γραμματέας της Κοινοβουλευτικής σας Ομάδας, ο κ. Αυγενάκης πριν λίγα χρόνια.

**ΚΩΝΣΤΑΝΤΙΝΟΣ ΤΣΙΑΡΑΣ:** Της Πολιτικής Επιτροπής είναι ο κ. Αυγενάκης. Κάνετε λάθος.

**ΣΩΚΡΑΤΗΣ ΒΑΡΔΑΚΗΣ:** Αυτή είναι η πραγματικότητα, αγαπητοί συνάδελφοι. Θα τα ακούσετε εδώ.

Τα ίδια λέγαμε και εμείς τότε. Βέβαια, η κ. Μπακογιάννη με τον κ. Αυγενάκη είχαν καλύτερη τεκμηρίωση, γιατί τα ήξεραν από μέσα. Αυτά σας έλεγαν. Να, ποιοι κατέστρεψαν την χώρα.

Για να κλείσω, κύριε Πρόεδρε, θέλω να πω ότι πρέπει να σοβαρευτούμε πραγματικά. Μπορεί εσείς να τα ξεχάσατε. Εμείς θα σας τα θυμίζουμε. Ο ελληνικός λαός δεν πρόκειται να τα ξεχάσει, για αυτό πρέπει να συνηγορήσετε σε έναν προϋπολογισμό που έρχεται γιατί από αυτά τα αποκαΐδια, τις στάχτες που εσείς δημιουργήσατε προσπαθούμε σήμερα με εντιμότητα πραγματικά να στήσουμε αυτήν την χώρα στα πόδια της και να βγάλουμε από την κρίση τον ελληνικό λαό και να δημιουργήσουμε μια κοινωνία, να την βγάλουμε από τα αδιέξοδα και να δημιουργήσουμε με καλύτερες μέρες.

Από αυτά, λοιπόν, τα αποκαΐδια και τις στάχτες που πραγματικά εσείς δημιουργήσατε -και δεν σας τα είπα εγώ, σας τα είπε η κ. Μπακογιάννη, σας τα είπε ο κ. Αυγενάκης, σας τα λέει ο ελληνικός λαός- με όλες μας τις δυνάμεις θα προσπαθήσουμε να βγάλουμε αυτή την χώρα από το αδιέξοδο.

Γι’ αυτό αυτόν τον προϋπολογισμό που μπορεί να έχει αδυναμίες, αλλά έχει θετικό πρόσημο θα τον ψηφίσουμε. Σας καλούμε και εσάς, δείχνοντας ότι παραδειγματίζεστε από τα λάθη σας, να ψηφίσετε αυτόν τον προϋπολογισμό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Βαγιωνάς από την Νέα Δημοκρατία.

**ΓΕΩΡΓΙΟΣ ΒΑΓΙΩΝΑΣ:** Κύριε Πρόεδρε, κυρίες και κύριοι συνάδελφοι, τον Γενάρη του 2015, είκοσι δύο μήνες πριν από σήμερα έρχεται η συγκυβέρνηση ΣΥΡΙΖΑ - ΑΝΕΛ και μετά από οκτώ μήνες σκληρής διαπραγμάτευσης -αναφέρομαι στην περίοδο Βαρουφάκη- με τα capital controls που θα παραμείνουν πολύ ακόμη και με ένα δημοψήφισμα η συγκυβέρνηση βγήκε στις αγορές με πενταετές ομόλογο και επιτόκιο 4,95%, αρκετά υψηλό την στιγμή κατά την οποία τα επιτόκια από την Ευρώπη είναι από το 1% μέχρι το 2,5%.

Χαίρομαι που με το Eurogroup, το προ εβδομάδος, αυτό το οποίο είχαν υποσχεθεί οι εταίροι μας τον Νοέμβριο του 2012 έγινε πραγματικότητα. Τι έγινε πραγματικότητα; Η απομείωση του χρέους. Ποιος το ανακοίνωσε; Ο κ. Ρέγκλινγκ. Ποιος είναι ο κ. Ρέγκλινγκ; Είναι ο πρόεδρος του ESM, ο οποίος χρέωσε την περίοδο Βαρουφάκη με 100 δισεκατομμύρια ευρώ τη χώρα.

Ο κ. Σταθάκης το αμφισβήτησε και ζήτησε από κάποια συνάδελφο να φέρει γραπτά αυτά τα πράγματα. Τον ρωτώ τον κ. Σταθάκη: Τα χρήματα, τα οποία ανέφερε ο κ. Ρέγκλινγκ, ότι 21,8% του χρέους απομειώνεται -45 δισεκατομμύρια ευρώ- αλλά στο τέλος του 2060, είναι ή δεν είναι αλήθεια; Αυτή είναι η πραγματικότητα. Μην ωραιοποιείτε τα πράγματα. Οι υποσχέσεις των δανειστών της τρόικας –τους λέτε τώρα θεσμούς, δεν πειράζει αυτό- είναι αλήθεια ή δεν είναι αλήθεια;

Δεν είπε, όμως, κουβέντα κανείς για ποσοτική χαλάρωση. Δεν είναι αρμοδιότητα του Υπουργικού Συμβουλίου της Ευρώπης, είναι αρμοδιότητα του κυρίου Ντράγκι. Όμως, ποιος μας εγγυάται ότι η ποσοτική χαλάρωση, που έπρεπε να γίνει από χθες, δεν θα πάει μετά τον Σεπτέμβριο των γερμανικών εκλογών; Ουδείς! Εγώ θέλω μια απάντηση από τον Υπουργό Οικονομικών.

Όμως, θα περιοριστώ σε πολύ λίγα πράγματα, γιατί ο χρόνος είναι περιορισμένος. Σε περιόδους ύφεσης τα επιτόκια είναι πολύ χαμηλά και αυξάνονται σε περιόδους ανάπτυξης. Ο αρμόδιος Υπουργός είναι εδώ και μπορεί να με επιβεβαιώσει ή να με διαψεύσει, ό,τι γίνεται σήμερα στην Αμερική.

Τα μικρότερα πλεονάσματα, που πέτυχε η Κυβέρνηση, δεν είναι απόρροια των σκληρών διαπραγματεύσεων, αλλά σε συνθήκες βαθιάς κρίσης συμβαίνουν αυτά. Η Γερμανία έχει αρνητικά επιτόκια και, μάλιστα, οι μικροκαταθέτες Γερμανοί διαμαρτύρονται για τα μηδενικά επιτόκια. Υπάρχουν αρνητικά επιτόκια, πολύ υψηλά, μέχρι και 3%, που τα εκμεταλλεύονται κάποιοι, οι οποίοι έχουν την οικονομική δυνατότητα, δηλαδή οι μεγαλοκαταθέτες. Αυτή είναι η αλήθεια.

Όμως, για το 2017 έχετε 2,6 δισεκατομμύρια ευρώ φόρους. Τι αντικατοπτρίζουν τα 2,6 δισεκατομμύρια ευρώ; Καθρεφτίζονται βασικά οι ληξιπρόθεσμες οφειλές προς το δημόσιο. Από 75 δισεκατομμύρια, που ήταν το τέλος του 2014, πήγαν στα 92 δισεκατομμύρια τον Αύγουστο του 2016. Δηλαδή, στους είκοσι μήνες περίπου 900 εκατομμύρια ευρώ είναι οι ληξιπρόθεσμες οφειλές κατά μέσο όρο τον μήνα.

Γιατί λέω ότι αντικατοπτρίζονται ακριβώς στον προϋπολογισμό; Όταν από τα 2,6, κάτι παραπάνω από 1,3 δισεκατομμύρια, είναι οι έμμεσοι φόροι, αυτοί θα εισπραχθούν στα σίγουρα. Όμως, το υπόλοιπο 1,2-1,3, που είναι η άμεση φορολογία, θα γίνουν ληξιπρόθεσμες οφειλές κατά 80% και μακάρι να είμαστε εδώ όλοι τον επόμενο χρόνο να δούμε ποια είναι η αλήθεια. Δηλαδή, οι ληξιπρόθεσμες οφειλές δεν θα είναι 92 εκατομμύρια, αλλά θα ξεπεράσουν τα 100, γιατί η φοροδοτική ικανότητα δεν είναι αυτή που ήταν πριν από μερικά χρόνια, είναι εντελώς διαφορετική. Δηλαδή, πρώτα βλέπουν τις λιποθυμισμένες επιχειρήσεις τους αυτοί που κρατούν ακόμη και, εν συνεχεία, θα πληρώσουν τελευταία την εφορεία, τελευταίες τις ασφαλιστικές εισφορές, οι οποίες, επίσης, ανέβηκαν κατά 1,3 δισεκατομμύρια τη διετία που πέρασε.

Όμως, θα περιοριστώ μόνο σ’ εκείνα τα διθυραμβικά, τα οποία λέγατε με το πεντάευρω που καταργήσατε, όταν εισαγόταν ένας άρρωστος στο νοσοκομείο, όταν το χρειαζόταν. Μάζευε το κράτος περίπου 20 εκατομμύρια ευρώ τον χρόνο. Το αντικαταστήσατε με 1,5 δισεκατομμύριο ευρώ κρατήσεις από τα δυόμισι εκατομμύρια συνταξιούχους.

Με 6% κράτηση απ’ όλους τους συνταξιούχους υπέρ του ΕΟΠΥΥ κάντε τον λογαριασμό. Κατ’ ελάχιστον είναι 1,5 δισεκατομμύριο και με πολύ απλή αριθμητική. Όταν παίρνει ένας συνταξιούχος 500 ευρώ, η κράτηση είναι 30 ευρώ τον μήνα. Επί δώδεκα μήνες είναι 360 ευρώ. Άρα, δεν δώσατε τον δέκατο τρίτο μισθό, αλλά καταργήσατε και τον δωδέκατο. Διότι το πεντακοσάρικο που έπαιρνε, γίνεται 140 ευρώ, δηλαδή, φιλοδώρημα.

Καταργήσατε το ΕΚΑΣ σε τριακόσιους πενήντα χιλιάδες συνταξιούχους. Πόσα έπαιρναν οι συνταξιούχοι αυτοί από την κύρια σύνταξή τους και από το ΕΚΑΣ; Οκτακόσια πενήντα ευρώ. Πόσα παίρνουν σήμερα; Εξακόσια εβδομήντα ευρώ. Και με τον νόμο Κατρούγκαλου που έρχεται, οι νέοι θα πληρώνονται 25%-30% λιγότερο. Δηλαδή, θα παίρνουν 500 ευρώ. Δηλαδή, οι συντάξεις από φέτος γίνονται περίπου στους μισούς συνταξιούχους 500 ευρώ. Και τι γίνονται οι μεγαλοσυνταξιούχοι που λέγατε; Τους ισοπεδώσατε όλους. Κανείς πάνω από 1300 ευρώ. Με τις κρατήσεις παίρνουν 1130. Αυτό είναι το εύρος των συντάξεων των Ελλήνων.

Όμως μερικοί από τον χώρο της Κυβέρνησης ισχυρίζονται ότι θα αυξηθούν οι συνολικές δαπάνες του προϋπολογισμού και ιδιαίτερα για την πρόνοια, για τους αναπήρους και ανήμπορους ανθρώπους.

Ωραία η κ. Τζούφη –δεν τη βλέπω εδώ- ανέπτυξε το προνοιακό καθεστώς των σκανδιναβικών χωρών. Οι σκανδιναβικές χώρες όμως έχουν κι άλλα πράγματα να πουν. Κι ο κ. Μηταφίδης αναφέρθηκε στη Φινλανδία για το εκπαιδευτικό σύστημα που έχει και την εύρωστη οικονομία που έχει. Όμως, κύριε Μηταφίδη, εκεί υπάρχουν δέκα μεταλλουργίες χρυσού. Εδώ έχουμε δώδεκα αποφάσεις του Συμβουλίου Επικρατείας για να λειτουργήσουν οι μεταλλουργίες στις Σκουριές και όμως έχετε αντιρρήσεις. Πάτε, λοιπόν, να δείτε ή να συνδεθείτε online με οκτώ σταθμούς παρατήρησης των ρύπων του περιβάλλοντος στους εξωτερικούς και εσωτερικούς χώρους της μεταλλουργίας χρυσού.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βαγιωνά, πέρασε ο χρόνος.

**ΓΕΩΡΓΙΟΣ ΒΑΓΙΩΝΑΣ:** Άρα, λοιπόν, το ελάχιστο που έχετε να κάνετε να ακούστε και λίγο τη Νέα Δημοκρατία. Λιγότερους φόρους, λιγότερες δαπάνες. Ήδη έχει κοστολογηθεί και έχει ανακοινωθεί από τον πρόεδρο του κόμματος, Κυριάκο Μητσοτάκη. Κι εδώ είμαστε να το κουβεντιάσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε, κύριε Βαγιωνά.

Η κ. Λιάνα Κανέλλη έχει τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν θα ήταν εύκολο να φανταστεί κανένας πριν από ένα, ενάμιση χρόνο, δυο χρόνια, πριν από τρία, πριν μερικά χρονάκια, το 2012, όταν αρχίζατε να καλπάζετε προς την εξουσία ότι θα χρειαζόταν κανείς έναν «Ριζοσπάστη» για άμυνα. Το συστήνω και στους υπόλοιπους Έλληνες πολίτες. Να μπορείς να τον σηκώσεις τη δύσκολη στιγμή. Ακόμα κι αν είναι στο Καστελόριζο. Το Καστελόριζο τότε το κουβεντιάζαμε, αν θυμάστε καλά, ως φόντο που χρησιμοποίησε ο Γιώργος Παπανδρέου για να μας μπάσει στο Διεθνές Νομισματικό Ταμείο. Εγώ σήμερα δεν πρόκειται να σας μιλήσω γι’ αυτά. Δεν καταδέχομαι να φάω ένα λεπτό από τον χρόνο των Βουλευτών και των Ελλήνων πολίτων για να ασχοληθώ με πράγματα τα οποία δεν εμποιούν φόβο σε εύφρονα άνθρωπο, τραβάνε όμως την κουρτίνα.

Μιας και είναι ο Υφυπουργός Παιδείας εδώ να πούμε ότι η καινοτομία δεν συνίσταται στη διδασκαλία κατασκευής εικόνας. Δεν μπορεί να είναι αυτή. Δεν μπορεί να έχετε την επιστημονική προσέγγιση να διδάσκετε ότι τα κρατικά μέσα ή άλλα μπορούν να κόβουν τα πλάνα κατά περίσταση δημιουργώντας εικόνες διπλής χρησιμότητας. Γιατί έτσι δεν κάνετε τίποτα άλλο από το να αυξάνετε τον φόρο προστιθέμενης αξίας του ναζισμού και της άκρας δεξιάς στην Ευρώπη. Αυτό που τυπικά καταδικάζετε.

Μιλώντας, όμως, για τα εξωτερικά ζητήματα, ο κ. Κατρούγκαλος που αύξησε τις συντάξεις –γιατί με τις εικόνες παίζουμε- αυτή τη στιγμή είναι συνοδός του Πρωθυπουργού από άλλη θέση στο Ισραήλ. Και στο Ισραήλ αυτή τη στιγμή δεν συζητιέται ο ΦΠΑ στα νησιά. Συζητιούνται τα μεγάλα συμφέροντα των ιμπεριαλιστικών ανταγωνισμών στην περιοχή. Αυτή είναι η αλήθεια. Εκεί όπου επισκέψεις και γερά πατήματα, όπως λέει ο κ. Καμμένος, στον αμερικάνικο παράγοντα οδήγησαν τον ελληνικό λαό με αποκλεισμένη την Αθήνα να ακούει πεντακόσιες φορές τη λέξη «ΝΑΤΟ» και να μάθει και να εκπαιδεύεται σιγά σιγά με αριστερό πρόσημο, με δεξιό πρόσημο, με χρυσαυγίτικο πρόσημο ότι το ΝΑΤΟ θα τον σώσει.

Στις συνομιλίες που θα γίνουν τον Γενάρη μαζί με τον κ. Αναστασιάδη, τον κ. Ακιντζί και άλλους που προβλέπουν να τους παρουσιάζουν ως προσωπικότητες της Ευρώπης, η εξωτερική πολιτική αποτιμάται σε χρήμα. Όταν ακούει τη λέξη «ΝΑΤΟ», ο ελληνικός λαός ξέρει ότι είναι το 2% του ΑΕΠ του, το οποίο πρέπει πάση θυσία να δώσει σε ένα κατεστραμμένο οικονομικό και κοινωνικό σύστημα, με βαθύτατες αντιλαϊκές προοπτικές. Μιλάτε για μια ανάπτυξη που δεν τον αφορά. Και κρατάτε την εξωτερική πολιτική στο επίπεδο μιας φθηνής, ολόφθηνης, εξαιρετικά συνηθισμένης, πολυχρησιμοποιημένης πατριδοεθνοκαπηλείας, αλλάζοντας τα πρόσημα και αλλάζοντας τα πλάνα. Δεν είναι αληθές.

Σας προειδοποίησε το Κομμουνιστικό Κόμμα διά στόματος Γραμματέως, διά στόματος κόσμου που είναι έξω αυτή τη στιγμή –είναι έξω ο κόσμος και διαδηλώνει- ότι τους ανταγωνισμούς μόνο ο λαός μπορεί να τους πληρώσει και θα τους πληρώσει σε επίπεδο του να παίζετε εσείς με τα σπίρτα των εντυπώσεων σε εποχή όπου υπάρχει ρευστότητα και κινητοποίηση στον ευαίσθητο χώρο της Μέσης Ανατολής. Σε περίπτωση που το ΝΑΤΟ αναπτύσσει στα σύνορα με τη Ρωσία, από την Αρκτική μέχρι το Σουέζ δυνάμεις, εμείς πρέπει να τηρήσουμε απαρέγκλιτα τη συμμετοχή του ελληνικού λαού, του χειμαζόμενου, βίαια φτωχοποιημένου, στο 2% του ΑΕΠ του. Και θεωρεί μαγκιά να διαπραγματεύεται πέντε ψίχουλα μέχρι το 2060!

Αυτή τη στιγμή οι συζητήσεις που γίνονται στο επίπεδο της εξωτερικής πολιτικής, τα ελληνοτουρκικά, οι μεγαλοϊδεατισμοί, τα «σουλτανάτα», που εύκολα τα παίζετε, είναι απολύτως οικονομικοί σχεδιασμοί. Είναι αυτό που λέτε «πρέπει να βγείτε στις αγορές». Δεν μπορείτε να βγείτε στις αγορές -και αυτό το σύστημα θέλουμε να ανατραπεί- χωρίς να βάλετε το ακριβότερο υλικό που είναι η πατρίδα. Και για εμάς πατρίδα είναι ο ελληνικός λαός.

Δεν υπάρχει ανθρωπιστική κρίση που δημιουργείται χωρίς να υπάρχει στο υπέδαφος ή από γύρω συμφέρον. Οι ενεργειακοί δρόμοι στην περιοχή που έχουν δημιουργήσει αυτό το «έμφραγμα» που μοιάζει με ανθρωπιστική κρίση έχει εναποτεθεί στο ΝΑΤΟ. Οι συζητήσεις που γίνονται για τις εγγυήσεις στην Κύπρο αφορούν στο ΝΑΤΟ. Είναι η λύση που προκρίνεται και συζητιέται και θα συζητηθεί και τον Γενάρη.

Όμως, παρά τη θέση και την επιμονή να λέτε ότι το Κυπριακό δεν είναι κάτι που αφορά στη χώρα, έχετε πει και έχετε αποδεχθεί μαζί με τους προηγούμενους το μείζον ψέμα, ότι η είσοδος της Κύπρου στην Ευρωπαϊκή Ένωση θα έλυνε το Κυπριακό. Και τώρα πάλι το Κυπριακό θα το λύσει το ΝΑΤΟ. Θα το ενοποιήσει το ΝΑΤΟ. Και θα ακούτε ανερυθρίαστα όλοι σας να μιλούν για μια συνομοσπονδία δύο κρατών όπου την ισορροπία θα την κρατήσει το ΝΑΤΟ στην περιοχή. Και θα την κρατήσει το ΝΑΤΟ στην περιοχή, όταν ακούτε τον κ. Ζορλού, την ώρα που φοράμε εμείς εδώ –με πολύ μεγάλη τέχνη, είναι η αλήθεια- επικοινωνιακό «ζουρλομανδύα» πατριωτισμού.

Στην επόμενη επίσκεψη στην Κάσο να πάρετε τη μάνα του Φύσσα και τον Ρουπακιά μαζί να πάτε. Για να υπερασπιστείτε ποια συμφέροντα; Τα συμφέροντα της πόντισης καλωδίου; Τα συμφέροντα της μεταφοράς αερίου;

Ακούσατε τον κ. Ζορλού μαζί με τον κ. Ακιντζί τι δηλώνουν για την Κύπρο; Πάτε και λέτε στον ελληνικό λαό ότι αυτά δεν τον αφορούν, η εξωτερική πολιτική είναι κάτι ψιλό, δεν πρέπει να το κουβεντιάσει, για να μη φαίνεται από πίσω, στο ιμπεριαλιστικό παιχνίδι των ανταγωνισμών με τους σχεδιασμούς της Ευρωπαϊκής Ένωσης, του ΝΑΤΟ και την Ηνωμένων Πολιτειών. Σε ανταγωνισμό με θηρία που ξαφνικά μας κάνουν να αισθανόμαστε μικροί και ασήμαντοι -οπότε γιατί να μην τα βρούμε κάπου γύρω από το Καστελόριζο;- σε ανταγωνισμούς με Κίνα, σε ανταγωνισμούς με άλλες αναδυόμενες πολύ μεγάλες δυνάμεις, καπιταλιστικές, όπως είναι η Ρωσία αυτή τη στιγμή, παρουσιάζετε το ψεύδος ενός κινδύνου, για να μπορέσουν να προωθηθούν τα πετρελαϊκά και τα ενεργειακά συμφέροντα.

Η αλήθεια είναι ότι αυτή η χώρα πεινάει γιατί έχει αυτό το σύστημα διακυβέρνησης, αυτές τις κεντρικές πολιτικές επιλογές μέσα στο ΝΑΤΟ, μέσα στην Ευρωπαϊκή Ένωση. Δεν φταίνε οι μεγαλοϊδεατισμοί κανενός Ερντογάν. Αυτοί ήταν οι σχεδιασμοί ανέκαθεν και τη ζητούσαν για να διασφαλίζουν τα συμφέροντα διέλευσης φυσικού αερίου είτε με αγωγούς είτε με τρόπους που είναι διαφορετικοί, όπως τα πλοία, για να μπορούν να λένε οι Τούρκοι αυτά που λένε, με άμεση επίδραση στη ζωή των Ελλήνων πολιτών, που εκπαιδεύονται να βλέπουν τους πρόσφυγες, που το σύστημα παράγει με τους πολέμους, και Έλληνες επιχειρηματίες να επενδύσουν τον άμπακο από χρήματα στην τέως αρχαία ελληνική πόλη Άρβηλα, σήμερα Ερμπίλ, σήμερα κομμάτι και πρωτεύουσα του ιρακινού άτυπου Κουρδιστάν.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κανέλλη, ολοκληρώστε.

**ΛΙΑΝΑ ΚΑΝΕΛΛΗ:** Τελειώνω, κύριε Πρόεδρε.

Του πουλάτε ψέματα στην εξωτερική πολιτική, με την Ευρωπαϊκή Ένωση που διά των βομβαρδισμών του ΝΑΤΟ έχουμε αίτημα στο Συμβούλιο της Ευρώπης από το κράτος Κόσσοβο να έχει το δικαίωμα, εκτός από τη συμμετοχή, να ομιλεί κιόλας. Και να το δούνε όλοι οι συνάδελφοι που πήγαν στις Επιτροπές Εξωτερικών και Άμυνας και αντιπροσωπεύετε τη χώρα στην Ευρωπαϊκή Ένωση.

Είναι μύθος. Είπατε ένα ψέμα και με αυτό εκλεγήκατε. Και είναι πολύ μεγαλύτερο και από το δημοψήφισμα, ότι η Ευρώπη αλλάζει. Η Ευρώπη δεν αλλάζει. Αυτό είναι το ψέμα σας. Ήταν και είναι μια καπιταλιστική λυκοφωλιά και πατώντας στους Αμερικανούς δεν κάνετε τίποτε άλλο από το να διεκπεραιώνετε εξόδοις ελληνικού λαού και με υποκείμενο τον ελληνικό λαό στο ενδεχόμενο μιας μικρής ανάφλεξης, η οποία θα τον φέρει μπροστά σε πόλεμο, να χύσει αίμα, όπως το χύνει τώρα για τα αντιλαϊκά μέτρα, για τα οποία εσείς τον καλείτε να παράγει τάχα μου δήθεν πατριωτική θυσία.

**ΠΡΟΕΔΡΕΥΩΝ (Γεώργιος Βαρεμένος):** Τελεία.

**ΛΙΑΝΑ ΚΑΝΕΛΛΗ:** Με αυτήν την έννοια, λοιπόν, προσέξτε πάρα πολύ καλά, γιατί στον προϋπολογισμό αυτά τα πράγματα δεν τα κουβεντιάζετε. Μιλάτε για τα δισεκατομμύρια σαν να είναι πετσετάκια και τα υπόλοιπα τα εναποθέτετε σε στρατιωτικά αμπέχονα και πτήσεις psycho, κατά τη ρήση του ίδιου σας του Πρωθυπουργού, psycho πτήσεις, με psycho ανθρώπους, σε psycho χώρους, για psycho εξωτερική πολιτική και για psycho όφελος του ελληνικού λαού!

Δεν μπορεί να υπάρχει πάντοτε άλλοθι στη σκοπιμότητα της κρίσης της εποχής.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κανέλλη, εν ονόματι της ισηγορίας, σας καλώ να τελειώνετε την ομιλία.

**ΛΙΑΝΑ ΚΑΝΕΛΛΗ:** Κύριε Πρόεδρε, επιτρέψτε μου, η κατάχρηση αυτού του χρόνου τιμολογεί καθέναν που φέρνει αντιρρήσεις. Όλους τους υπόλοιπους δεν έχετε λόγο να τους κόψετε. Τους φτάνει πάρα πολύ ο χρόνος για να συμφωνήσουν με την πολιτική, και οι πρώην και οι επόμενοι. Ως το τέταρτο μνημόνιο μόνο το ΚΚΕ θα βρίσκεται μπροστά σας και όταν δικαιούται χρόνο θα τον παίρνει και όταν δεν δικαιούται θα τον παίρνει ωσαύτως!

**ΠΡΟΕΔΡΕΥΩΝ (Γεώργιος Βαρεμένος):** Καινοφανής λογική!

Τον λόγο έχει ο κ. Καστόρης.

**ΑΣΤΕΡΙΟΣ ΚΑΣΤΟΡΗΣ:** Κύριε Πρόεδρε, κυρίες και κύριοι συνάδελφοι, την ώρα που εμείς συζητάμε σήμερα εδώ τον προϋπολογισμό του 2017, έξω στις πλατείες όλης της χώρας εργαζόμενοι συγκεντρώνονται στις απεργιακές συγκεντρώσεις και διεκδικούν συλλογικές συμβάσεις, να μην περάσουν οι απαιτήσεις του Διεθνούς Νομισματικού Ταμείου, να μην περάσει η απελευθέρωση των ομαδικών απολύσεων, να διασφαλιστεί και να δυναμώσει η δημόσια υγεία, η δημόσια παιδεία, η κοινωνική ασφάλιση και το κοινωνικό κράτος.

Γνωρίζουν οι εργαζόμενοι ότι μπορούν να πετύχουν, ότι μπορούν να τα κατακτήσουν όλα αυτά, γιατί παρ’ όλη την κρίση σε όλο τον κόσμο παράγεται ένας τεράστιος πλούτος.

Πρόσφατα δόθηκε στη δημοσιότητα η έκθεση του «CREDIT SUISSE», που λέει ότι το πλούσιο 1% κατέχει το 50,8% του παγκόσμιου πλούτου και ότι το πλουσιότερο 10% του πληθυσμού της γης κατέχει το 89% του παγκόσμιου πλούτου, ότι δηλαδή το 90% των πολιτών, των ανθρώπων πάνω στη γη απολαμβάνουν μόνο το 10% του παραγόμενου πλούτου.

Μάλιστα, τα στοιχεία δείχνουν αύξηση του πλούτου των ολίγων σε βάρος της συντριπτικής πλειοψηφίας των πολλών στα χρόνια της κρίσης κατά 5%, δηλαδή η ψαλίδα της ανισότητας άνοιξε περισσότερο την περίοδο της κρίσης.

Υποθέτω ότι αυτά τα στοιχεία η Αξιωματική Αντιπολίτευση τα βρίσκει πολύ λογικά. Άλλωστε, συνέβαλε και η ίδια, κάνοντας και στη χώρα μας τους πλούσιους πλουσιότερους και τους φτωχούς φτωχότερους, όπου, όπως και όσο μπόρεσε, διαλύοντας τη δημόσια υγεία, τη δημόσια παιδεία, τις εργασιακές σχέσεις και το κοινωνικό κράτος. Και παρ’ ότι τιμωρήθηκε εκλογικά γι’ αυτά, συνεχίζει. Και σήμερα έχει το θράσος να συνεχίζει να διαφημίζει την πολιτική της ως το μόνο φάρμακο θεραπείας της αρρώστιας που η ίδια έσπειρε.

Βέβαια, δεν λέει πολύ ανοιχτά ότι επιδιώκει να πέσει η σημερινή Κυβέρνηση για να συνεχίσει απλά να κάνει τους πλούσιους πλουσιότερους και τους φτωχούς φτωχότερους. Λέει ότι θέλει να σώσει τη χώρα, απαλλάσσοντάς την από τους πραγματικούς απατεώνες του ΣΥΡΙΖΑ, όπως είπε ο Αντιπρόεδρος της Νέας Δημοκρατίας πριν από λίγες μέρες, που επισκέφθηκε την πόλη μας την Κατερίνη.

Και πώς θα σώσει τη χώρα από τους απατεώνες; Συνεχίζοντας να κάνει αυτό που έκανε ως τώρα, δηλαδή τους πλούσιους πλουσιότερους και τους φτωχούς φτωχότερους. Για παράδειγμα, ο Πρόεδρος της Αξιωματικής Αντιπολίτευσης λέει ότι η Κυβέρνηση ασχολείται ιδεοληπτικά με τις συλλογικές συμβάσεις αντί να ασχολείται με τη δημιουργία νέων θέσεων εργασίας και πρόσθετες επενδύσεις. Τι λέει αυτό στο 90% του πληθυσμού; Ότι μπορεί να δουλεύει για τους επενδυτές, αν απαρνηθεί την ιδεοληψία του να αμείβεται κανονικά για τη δουλειά του, ότι θα βρει θέση εργασίας, αρκεί να απαρνηθεί τα εργασιακά του δικαιώματα. Πώς το έλεγε ο Τόμσεν του ΔΝΤ; «Βαλκάνια είστε και 300 ευρώ πολύ σας πέφτει για μισθό».

Ιδεοληψία, λοιπόν, των αριστερών είναι η αποκατάσταση των συλλογικών διαπραγματεύσεων, λέει η Αξιωματική Αντιπολίτευση που τις γκρέμισε, ενώ οι προσωπικές συμβάσεις που η ίδια προκρίνει -και ας ξέρει πώς και πόσο προς τα κάτω διαμορφώνουν τους μισθούς- δεν είναι ιδεοληψία, αλλά προϋπόθεση για την ανταγωνιστικότητα και την ανάπτυξη, όπως διατυμπανίζει. Για ποια ανάπτυξη, όμως; Και ανάπτυξη για ποιον;

Αν στην Πιερία, για παράδειγμα, δεχόμασταν δύο-τρεις μεγάλες επενδύσεις, δίνοντας φορολογικά κίνητρα ή φοροαπαλλαγές -όπως λέγονται- στους επενδυτές, προκειμένου να δημιουργήσουν στο νομό μας, που μαστίζεται από την ανεργία, τέσσερις-πέντε χιλιάδες θέσεις εργασίας, όμως με προσωπικές συμβάσεις των 300 ευρώ, αυτό θα σήμαινε ανάπτυξη για την περιοχή μας; Θα σήμαινε μήπως ανάπτυξη μεγάλης κλίμακας για την εθνική οικονομία της χώρας; Όχι, βέβαια!

Και αυτό το γνωρίζουν καλά, γιατί αυτό δεν είναι ένα σενάριο που έρχεται από το μέλλον. Έχει ήδη εφαρμοστεί. Το ζήσαμε και πριν, όταν μεγαλόσχημοι επενδυτές με σκανδαλώδεις φοροαπαλλαγές μετακόμιζαν τα κέρδη τους σε ελβετικές τράπεζες και σε off shore εταιρείες. Τους ξέρετε πάρα πολύ καλά, γιατί είναι φίλοι σας. Είναι αυτοί που είναι γραμμένοι στις λίστες Λαγκάρντ, στους καταλόγους του Παναμά, αυτοί που κατέχουν τα μέσα μαζικής ενημέρωσης, μεγαλοεργολάβοι και εθνικοί προμηθευτές.

Δεν είναι, λοιπόν, ιδεοληψία της Κυβέρνησης η προστασία των εργασιακών σχέσεων. Είναι ιδεολογία της Κυβέρνησης, σε αντίθεση με την ιδεολογία των υποστηρικτών του νεοφιλελευθερισμού, που γεννά παράλογα απάνθρωπες καταστάσεις, όπως αυτές που αποτυπώνονται στα στοιχεία της «CREDIT SUISSE».

Εμάς, αυτά τα νούμερα που λένε ότι το 10% του πληθυσμού της γης κατέχει το 90% του παγκόσμιου πλούτου, όχι μόνο μας ανησυχούν, αλλά και μας εξοργίζουν και μας φορτώνουν –όχι μόνο την Κυβέρνηση, αλλά και καθέναν από εμάς ξεχωριστά- ευθύνες για να παλέψουμε όσο σκληρά και αν χρειαστεί για την αποτροπή τους.

Δεν μπορούμε να κάνουμε θαύματα και το ξέρουμε. Οι συσχετισμοί δεν είναι ακόμα με το μέρος μας. Όσο, όμως, ο νεοφιλελευθερισμός επιμένει να δείχνει τα κοφτερά του δόντια, τόσο θα συσπειρώνεται η συντριπτική πλειοψηφία των κολασμένων που της αρπάζουν το φαΐ από το τραπέζι.

Και μην περιμένετε να κουραστούμε, έχουμε αντοχές. Δεν μας τρομάζουν ούτε οι φωνές ούτε οι απειλές, ούτε τα ψέματα ούτε ο οχετός της παραπληροφόρησης των πρόθυμων μιντιακών συμμάχων σας.

Δεν θα απογοητευτούμε από τις δυσκολίες. Ξέρουμε ότι δεν μπορούμε να διορθώσουμε από τη μια στιγμή στην άλλη όσα επί δεκαετίες καταστρέφανε οι προηγούμενες κυβερνήσεις.

Ξέρουμε ότι αυτά που μπορεί να κάνει σήμερα μια Κυβέρνηση Αριστεράς δεν ήταν αυτά που ονειρευόταν να κάνει, γιατί κάποιοι φρόντισαν να της κόψουν όλα τα παραγωγικά και δημιουργικά ποδάρια αυτής της χώρας.

Το παλεύουμε, όμως, και θα συνεχίσουμε να παλεύουμε. Με λάθη; Ίσως. Με συμβιβασμούς και αναγκαίες υποχωρήσεις; Αλλά πάντα με στόχο να στήσουμε στα πόδια του το κοινωνικό κράτος, με στόχο την ευημερία των πολλών και όχι των λίγων. Και αυτός ο προϋπολογισμός είναι προσανατολισμένος σε αυτή την κατεύθυνση.

Τελειώνοντας, θα ήθελα να μεταφέρω κάτι που εχθές το βράδυ μου είπε ένας αγρότης από την ορεινή Πιερία. Βλέποντας τη συζήτηση στη Βουλή, σχημάτισε μια εικόνα που με παρακάλεσε να τη μεταφέρω εδώ. Η εικόνα που δίνουμε προς τα έξω είναι ότι Νέα Δημοκρατία και ΠΑΣΟΚ έβαλαν φωτιά και έκαψαν τη χώρα και τους εργαζόμενους και τώρα κάθονται στην άκρη και φωνάζουν και τσιρίζουν γιατί ο Τσίπρας δεν σβήνει γρήγορα αυτή τη φωτιά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει ο κ. Ιλχάν Αχμέτ από το Ποτάμι.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως ξέρετε, πριν από λίγες ημέρες ο Πρωθυπουργός της χώρας επισκέφθηκε τη Θράκη. Σε εννέα συνολικά ομιλίες που έκανε –διότι υπερηφανεύθηκε ότι έκανε εννέα ομιλίες μέσα σε μία ημέρα- ανέφερε πολλές φορές ότι ξέρει πως επισκέπτεται μια από τις φτωχότερες Περιφέρειες της Ευρώπης.

Το γεγονός αυτό από μόνο του θα μπορούσε να είναι παρήγορο, ότι δηλαδή ο Πρωθυπουργός της χώρας είχε συναίσθηση του πού βρισκόταν, αν δυστυχώς η σωστή αρχική του παραδοχή δεν τον οδηγούσε σε λάθος συμπεράσματα. Και εξηγούμαι.

Στη φτωχότερη κατά τεκμήριο περιοχή της Ελλάδας, στα ορεινά και ξεχασμένα χωριά της Θράκης, εκεί που χτυπά η καρδιά της καπνοκαλλιέργειας, εκεί που η ΒΙΠΕ Κομοτηνής στην κυριολεξία έχει πεθάνει, εκεί που οι ελεύθεροι επαγγελματίες και η αγορά βρίσκονται πλέον σε απόγνωση, εκεί που ζουν οι φτωχότεροι αγρότες της Ευρώπης, ο Πρωθυπουργός έδωσε μία και μοναδική και συγκεκριμένη υπόσχεση. Ξέρετε ποια; Ότι θα δώσει δωρεάν δορυφορικά πιάτα σε εκατόν είκοσι χιλιάδες μουσουλμάνους για να βλέπουν τηλεόραση, τα ελληνικά κανάλια. Ο πολιτικός σουρεαλισμός της Κυβέρνησης ΣΥΡΙΖΑ-ΑΝΕΛ στο απόγειό του!

Οι φτωχοί αγρότες της Θράκης, καθώς και ο θρακικός λαός στο σύνολό του, που βλέπουν τα όνειρά τους για μια καλύτερη ζωή καθημερινά να σβήνουν, στο εξής θα διατρέφονται και θα τρέφονται, με έμπνευση της Κυβέρνησης ΣΥΡΙΖΑ-ΑΝΕΛ, με δορυφορικές κεραίες που θα κοστίσουν στον προϋπολογισμό δαπάνη ύψους 3,8 εκατομμυρίων ευρώ, κυρίες και κύριοι. Πράγματι, εντυπωσιακό. Τη στιγμή μάλιστα που η ΕΡΤ, πριν από το κλείσιμό της τον Ιούνιο του 2013, διέθετε αναμεταδότες και μπορούσε αυτό να επεκταθεί με το ελάχιστο κόστος.

Κυρίες και κύριοι Βουλευτές, το Υπουργείο Αγροτικής Ανάπτυξης θα πρέπει, ενόψει της νέας χρονιάς τουλάχιστον, να στείλει τα στοιχεία από την εφαρμογή του πρώτου χρόνου της μεταρρύθμισης της ΚΑΠ και θα υπάρχει κάποιο υπόλοιπο αναδιανομής, ξέρετε. Είναι μεγάλη ευκαιρία η Ανατολική Μακεδονία και Θράκη και τα νησιά, με βάση τα οικονομικά κριτήρια, να πάρουν αυτό το πλεόνασμα στην αναδιανομή, ειδικά η Θράκη για την ενίσχυση του καπνού.

Κυρίες και κύριοι συνάδελφοι, ακούω πολλά για την ανάπτυξη της Θράκης τα τελευταία είκοσι πέντε χρόνια. Ως πολίτης της Θράκης πρώτα, θα ήθελα να υποβάλω ορισμένα ερωτήματα σε αυτή την Κυβέρνηση που επικαλείται ότι έχει ευαισθησία στα λαϊκά στρώματα και ιδίως στη Θράκη, αφού θέλει να κάνει και διακομματική επιτροπή, από την απάντηση των οποίων ίσως οδηγηθούμε σε κάποια συμπεράσματα.

Ερώτημα πρώτο: Αφού η Θράκη είναι τόσο σημαντική περιοχή για το πολιτικό σύστημα των Αθηνών και για εσάς ως Κυβέρνηση, όπως είπε και ο Πρωθυπουργός πρόσφατα κατά την επίσκεψή του, γιατί παραμένει η πιο φτωχή ως προς τους αναπτυξιακούς δείκτες Περιφέρεια της Ελλάδος ακόμη και σήμερα; Αυτή η Κυβέρνηση έχει στόχους για την καταπολέμηση της φτώχειας στη Θράκη; Εμείς εδώ και δύο χρόνια δεν ακούσαμε το παραμικρό για το θέμα αυτό, εκτός από την εξαγγελία του Πρωθυπουργού την οποία σας ανέφερα.

Ερώτημα δεύτερο: Γιατί οι βιομηχανικές περιοχές της Κομοτηνής, της Θράκης, της Αλεξανδρούπολης εξακολουθούν να είναι και σήμερα γεμάτες από κλειστά εργοστάσια που ρημάζουν στο πέρασμα του χρόνου; Βάσει ποιου αναπτυξιακού σχεδιασμού αυτή η Κυβέρνηση σκοπεύει να δώσει οικονομική ανάσα στις επιχειρήσεις; Αντιθέτως, εσείς ως Κυβέρνηση δεν κάνατε δεκτή καμμία πρόταση των φορέων της περιοχής μας κατά την ψήφιση του αναπτυξιακού νόμου.

Ερώτημα τρίτο: Γιατί οι τρεις νομοί της Θράκης κατέχουν τα υψηλότερα ποσοστά ανεργίας σε ολόκληρη την Ελλάδα; Έχετε προτάσεις; Γιατί δεν δρομολογείτε ευρωπαϊκά προγράμματα απασχόλησης που υπάρχουν ήδη γι’ αυτές τις περιοχές;

Κυρίες και κύριοι συνάδελφοι, η απάντηση είναι πάρα πολύ απλή: Δεν είχατε ούτε έχετε το κουράγιο, αλλά ούτε και την πολιτική βούληση, για την πραγματική ανάπτυξη, διότι για εσάς ανάπτυξη είναι, δυστυχώς, να ψηφίζετε μόνο έμμεσους φόρους.

Ερώτημα τέταρτο: Γιατί σ’ αυτά τα δύο χρόνια της διακυβερνήσεώς σας δεν έχει προχωρήσει η αναδιάρθρωση των καλλιεργειών στη Θράκη, ώστε να αξιοποιηθούν με έργα αναπτυξιακού χαρακτήρα οι τεράστιες καλλιεργήσιμες εκτάσεις που διαθέτει η περιοχή; Πρώτη φορά οι αγρότες παρατηρούν ότι το παρόν Υπουργείο Αγροτικής Ανάπτυξης δεν έχει –πιστέψτε με- κανένα σχέδιο για τη Θράκη και στον αγροτικό τομέα.

Ερώτημα πέμπτο: Γιατί κόπηκαν, ανεστάλησαν και τελικώς απομειώθηκαν ή και εξαφανίστηκαν αναπτυξιακά κίνητρα που θεσπίστηκαν για τη Θράκη τη δεκαετία του 1990 και του 1980; Παρά τις αποφάσεις της Ευρωπαϊκής Επιτροπής για το 12%, εσείς σήμερα σαν Κυβέρνηση δεν ρυθμίζετε αυτό το θέμα, καταδικάζοντας έτσι τις επιχειρήσεις σε οικονομικό αφανισμό.

Ερώτημα έκτο: Γιατί δεν προχωρά με απόφαση του Υπουργείου η ελεύθερη διακίνηση λεωφορείων και οχημάτων διεθνών μεταφορών από τον συνοριακό Σταθμό Διαβατηριακών Ελέγχων, ώστε να έρχονται από τη Βουλγαρία λεωφορεία, καθώς αυτός ο σταθμός έχει προσδώσει σημαντικούς δείκτες επισκεψιμότητας στην περιοχή από το 2013, οπότε και ξεκίνησε η λειτουργία του;

Φοβάστε κάτι, κύριοι της Κυβέρνησης; Ποιος είναι ο λόγος που δεν αφήνετε να έρθουν τα λεωφορεία από τη Βουλγαρία;

Ερώτημα έβδομο. Γιατί αυτή η Κυβέρνηση δεν μπόρεσε μέχρι και τώρα να ανοίξει τα οικονομικά φτερά της Θράκης και να εκμεταλλευτεί το γεγονός ότι η βαλκανική αγορά, η γειτονική Βουλγαρία, η γειτονική Τουρκία βρίσκονται σε απόσταση αναπνοής απ’ αυτήν, με ό,τι αυτό μπορεί να σημαίνει για την εξωστρέφεια των ελληνικών επιχειρήσεων; Γιατί δεν αίρονται τα γραφειοκρατικά αντικίνητρα από την παρούσα Κυβέρνηση, για να προχωρήσουν οι επενδυτικές συμφωνίες ανάμεσα σε εγχώριους και ξένους επενδυτές που θα ήθελαν να επενδύσουν στην περιοχή; Έχει την πολιτική βούληση αυτήν η Κυβέρνηση ή πάλι φοβάται;

Ερώτημα όγδοο: Γιατί η Κυβέρνησή σας αρνείται τα αιτήματα της τοπικής επιχειρηματικότητας, της τοπικής αυτοδιοίκησης και των επιμελητηρίων, ώστε να δρομολογηθεί η χορήγηση βίζας των εβδομήντα δύο ωρών για τους Τούρκους πολίτες και να υλοποιηθεί η ακτοπλοϊκή σύνδεση; Αυτό είναι κοινό αίτημα όλης της περιφέρειας, όλων των φορέων της Θράκης, δηλαδή να υλοποιηθεί η ακτοπλοϊκή σύνδεση της Αλεξανδρούπολης με άλλα μεγάλα λιμάνια της Τουρκίας για ενίσχυση του τουρισμού κατά τους θερινούς μήνες. Γιατί η Κυβέρνηση δεν θωρακίζει με φορολογικά κίνητρα τη Θράκη, ούτως ώστε να επενδύσουν στον ελληνικό χώρο με μία πιθανή εγκατάστασή τους στην περιοχή;

Όταν αυτά τα ερωτήματα απαντηθούν, κυρίες και κύριοι, αλλά με ειλικρίνεια, τότε νομίζω ότι θα μπορέσουμε συλλογικά να εκπονήσουμε πολιτικές, που θα δώσουν λύση στα προβλήματα της Θράκης. Λύση στα προβλήματα της Θράκης δεν δίνουν ούτε οι διακομματικές επιτροπές ούτε τίποτα. Θεσμικά όργανα υπάρχουν, νόμοι υπάρχουν. Ένα μόνο λείπει και αυτό είναι η πολιτική βούληση. Εάν υπάρχει η πολιτική βούληση, τότε μπορούμε να λύσουμε όλα τα προβλήματα.

Για όλους αυτούς τους παραπάνω λόγους καταψηφίζω, φυσικά, τον προϋπολογισμό του 2017.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Τσιρώνης, Αναπληρωτής Υπουργός Αγροτικής Ανάπτυξης και Τροφίμων.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, για μία ακόμη φορά η συζήτηση του προϋπολογισμού γίνεται εφ’ όλης της πολιτικής ατζέντας. Είναι ορθό, κατά τη γνώμη μου, γιατί πίσω από τα νούμερα κρύβονται πολιτικές επιλογές. Είναι βέβαια και λογικό να κορυφώνεται η πολιτική σύγκρουση τις ημέρες του προϋπολογισμού.

Όμως, λυπάμαι, κυρίες και κύριοι συνάδελφοι, αλλά αυτό που δεν είναι λογικό είναι αυτή η συζήτηση να διεξάγεται με όρους καφενείου που συζητά περί τα ποδοσφαιρικά. Βέβαια, οι θαμώνες των καφενείων τσακώνονται για το ποδόσφαιρο με ρηχές αναλύσεις, γιατί ούτε προπονητές είναι ούτε πρόκειται να λύσουν εκείνοι τα προβλήματα. Φοβάμαι ότι πολλοί και πολλές εδώ μέσα ακριβώς αυτό κάνουν. Κοιτούν πώς θα κατατροπώσουν κάποιον αντίπαλο χωρίς να σκέφτονται ποια είναι τα προβλήματα και πώς πρέπει να λυθούν.

Εδώ, όμως, δεν είμαστε γι’ αυτόν τον λόγο, κυρίες και κύριοι. Εδώ είμαστε για να λύσουμε προβλήματα. Για να θυμίσω χαρακτηριστικά μερικά ποδοσφαιρικά επιχειρήματα, θα ξεκινήσω από τα μνημόνια, τα οποία έχουν πρωταγωνιστικό ρόλο στη σημερινή συζήτηση. Ποιο μνημόνιο ήταν το καταστρεπτικότερο;

Να θυμίσω, λοιπόν, ότι το 2009, όταν η χώρα μπήκε στα μνημόνια, έχασε από τότε το 25% του ΑΕΠ και η ανεργία εκτινάχθηκε από το 9,5% στο 27,5%. Δεκαοκτώ ποσοστιαίες μονάδες ανεργίας σκεφθείτε τι σημαίνουν για τα έσοδα των ασφαλιστικών ταμείων. Δεν έχω τον χρόνο σήμερα, θα άξιζε τον κόπο να αναλύσω ότι τα μνημόνια δεν ήταν μονόδρομος. Θα πω μόνο ένα, τούτο: Έναν χρόνο πριν τα μνημόνια το Ευρωκοινοβούλιο είχε υπερψηφίσει την έκδοση του Οικολόγου Πράσινου Ευρωβουλευτή, του Σβεν Γκίγκολντ, ο οποίος είχε εναλλακτική λύση για την κρίση σε όλη την Ευρώπη, αναπτυξιακή λύση και όχι μνημονιακή. Όμως, αυτή η απόφαση του Ευρωκοινοβουλίου θάφτηκε ακριβώς για να οδηγηθούμε σε αυτή τη λύση. Το ρολόι, βέβαια, δεν γυρίζει πίσω και από τότε η Ελλάδα κυριολεκτικά κατέρρευσε.

Θα ήθελα να θυμίσω πάλι ένα άλλο ποδοσφαιρικό δίλημμα για τα περίφημα πλεονάσματα, τα οποία πλεονάσματα είχαν συμφωνηθεί από την προηγούμενη Κυβέρνηση, 3% για το 2015, 4,5% για το 2016, 4,5% για το 2017 και 4,2% για το 2018, ενώ αυτή τη στιγμή με αυτό το καινούργιο, όπως το λέτε, καταστρεπτικό μνημόνιο έχουμε -0,25% πέρυσι, +0,5% φέτος -που θα το πιάσουμε και θα το υπερκαλύψουμε, όπως και πέρυσι το υπερκαλύψαμε- 1,75% το 2017 και 3,5% για το 2018 και έρχονται τώρα ξαφνικά αυτοί που υπέγραφαν για το 4,5% και για το 4,2% να μας λένε ποδοσφαιρικά «όχι, δεν γίνεται με 3,5%, καταστρέφεται η χώρα, να πάμε στο 2% και να διεκδικήσουμε 2%». Το λένε αυτοί που δεν διεκδίκησαν και πήγαν στο 4%. Είναι ένα άλλο ακόμα ποδοσφαιρικό δίλημμα.

Βέβαια, άλλο ένα τρίτο ποδοσφαιρικό δίλημμα είναι να μειωθεί η φορολογία για να αναπτυχθεί η επιχειρηματικότητα. Η φορολογία των επιχειρήσεων, λοιπόν, κατά την εποχή των μνημονίων ήταν η μικρότερη φορολογία ίσως της τελευταίας τριακονταετίας. Να θυμίσω ότι εμείς επιχειρούσαμε 35% φόρο επιχειρήσεων και δεν έκλειναν οι επιχειρήσεις μας. Παραδόξως, όμως, πώς ξαφνικά, ενώ η φορολογία έπεσε, ενώ διαλύθηκαν οι μισθοί, ενώ κατέρρευσε το ασφαλιστικό, έχουμε 25% απώλεια του ΑΕΠ. Έφυγαν οι επιχειρήσεις, τρέχοντας, καταρρέουν η μία μετά την άλλη.

Υποδείξτε μου, σας παρακαλώ, μία επιχείρηση που να πρόκοψε αυτή την τελευταία πενταετία, για την οποία έχουμε ένα φοβερό επιστημονικό μυστήριο: Πώς αυτή εδώ η πιο σκληρή νεοφιλελεύθερη πολιτική να οδηγεί όλους τους επιχειρηματίες στην απόγνωση. Δεν έχει ξαναγίνει αυτό. Ξέρω σκληρή πολιτική από την Θάτσερ, από τον Πινοσέτ, από άγριους νεοφιλελευθερισμούς. Τουλάχιστον τότε πεινούσαν οι άνθρωποι, αλλά πρόκοβαν οι επιχειρήσεις. Εδώ πώς συμβαίνει να καταρρέουν και οι επιχειρήσεις, να καταρρέει και το κράτος, αυτό σε αυτή τη Βουλή δεν έχει λεχθεί καθόλου!

Αυτή, λοιπόν, είναι η κουβέντα καφενείου που σας προανέφερα, αυτά τα ψήγματα είπα. Θα μπορούσα να πω και πολλά άλλα.

Όμως, γιατί, κυρίες και κύριοι συνάδελφοι; Διότι κανείς δεν τολμάει να μιλήσει για το πραγματικό πρόβλημα. Γιατί η Ελλάδα των μνημονίων κατέρρευσε, ενώ δεν κατέρρευσε η Ιρλανδία των μνημονίων, η Ισπανία των μνημονίων και όλα αυτά; Ποια ήταν η πραγματική αιτία; Πού κρύβονταν οι αιτίες; Κανείς δεν τα είπε.

Θέλω πραγματικά να υπενθυμίσω ότι τουλάχιστον εμείς, οι Οικολόγοι Πράσινοι, τα λέγαμε ήδη από τη δεκαετία του 1980. Να ξεκινήσουμε να μιλάμε για τα πραγματικά προβλήματα και να σταματήσουμε αυτό το παιγνιδάκι των εντυπώσεων; Ακούμε ότι τα καλύτερα μυαλά φεύγουν από τη χώρα.

Να θυμίσω, λοιπόν, κυρίες και κύριοι συνάδελφοι, ότι τα καλύτερα μυαλά ποτέ δεν αμείφθηκαν στην Ελλάδα ήδη από πολύ παλιά, γιατί ποτέ η ελληνική βιομηχανία δεν επένδυσε στην καινοτομία. Είναι μια πραγματικότητα πικρή. Ήταν πάντα εσωστρεφής, πελατοκεντρική και κρατικοδίαιτη η ελληνική επιχειρηματικότητα. Ούτε ποτέ καμμία κυβέρνηση εδώ και πολλές δεκαετίες δεν επιδότησε πραγματικά -και προς τιμή του ο κ. Φωτάκης το ανέφερε- την πραγματική έρευνα και τεχνολογία στην Ελλάδα. Ήταν πάντα αποπαίδι. Πότε, λοιπόν, πληρώθηκαν τα καλά μυαλά στην Ελλάδα; Πότε ανταμείφθηκαν; Τώρα με την κρίση που καταρρεύσαμε, σηκώνονται και φεύγουν; Μα και πριν έφευγαν, απλώς τώρα φεύγουν με μεγαλύτερους ρυθμούς.

Να θυμίσω για την επιχειρηματικότητα, που είναι το μεγάλο ευχολόγιο; Κλωστοϋφαντουργία; Πότε κατέρρευσε στην Ελλάδα η κλωστοϋφαντουργία. Πότε κατέρρευσαν τα τρόφιμα και τα ποτά; Πότε κατέρρευσαν οι λευκές συσκευές; Να θυμίσω «ΠΙΤΣΟΣ-ΙΖΟΛΑ», που όλες οι μεγάλες εταιρείες, Αποστόλου, έγιναν εισαγωγικές αντί να παράγουν στην Ελλάδα; Όλα μεταφέρθηκαν αλλού. Ήδη από τη δεκαετία του ΄70 φάνηκε, με το που έπεσε η χούντα, ότι όλο αυτό το πράγμα ήταν «γυμνό», ήταν «ξεβράκωτο», ήταν εσωστρεφές, δεν ήταν ανταγωνιστικό.

Βόλος, Λαύριο, Θράκη -ευχαριστώ που μου τη θυμίσατε-, Πάτρα γεμίσανε κουφάρια. Πότε γεμίσανε κουφάρια, κυρίες και κύριοι συνάδελφοι; Αγροτική παραγωγή. Πότε κατέρρευσε η αγροτική παραγωγή; Πότε πήγε από το 20% στο 3%; Να μετρήσουμε τα νούμερα να δείτε ότι δεν είναι τις τελευταίες εβδομάδες, δεν είναι τους τελευταίους μήνες, ούτε καν τα τελευταία χρόνια. Άρα, δεν είναι, λοιπόν, η Ελλάδα του μνημονίου.

Τα μνημόνια, το λέμε και θα το ξαναλέμε, ήταν το τραγικό αποτέλεσμα της κατάρρευσης και η λάθος συνταγή σε μια πολύ σοβαρή αρρώστια, την οποία αρρώστια ποτέ δεν θα τολμήσετε να ομολογήσετε.

Έχουμε στην Ελλάδα, κυρίες και κύριοι συνάδελφοι, κτηματολόγιο; Έχουμε χωρικό σχεδιασμό; Έχουμε δασικούς χάρτες; Γιατί άλλοι λαοί κερδίζουν από τα σκουπίδια τους και εμείς χρυσοπληρώνουμε για να τα ξεφορτωθούμε;

Εδώ, όμως, αυτήν τη στιγμή εμείς, η ελληνική Κυβέρνηση, αυτή που τόσο λέτε καταστρεπτική, τελειώνουμε το κτηματολόγιο, αναρτούμε δασικούς χάρτες, λύνουμε τα προβλήματα των αυθαιρέτων.

Να θυμίσω την κατεύθυνση της ζωικής παραγωγής; Προ ημερών ήμουν με κτηνοτρόφους, με την καινούργια μου αρμοδιότητα. Είναι 40% πάνω οι ζωοτροφές, όχι τώρα, όχι πέρυσι, τα τελευταία χρόνια. Τα φάρμακα είναι 300% πάνω.

Να θυμίσω ότι οι Ολλανδοί παραγωγοί κρέατος κερδίζουν 40% των εσόδων τους από τα υποπροϊόντα και όχι από το ίδιο το κρέας. Εμείς τι τα κάνουμε τα υποπροϊόντα; Τα πετάμε παράνομα σε διάφορες χωματερές.

Να θυμίσω τα χωράφια που «παρκάρουν», για όσους ασχολούνται με το αγροτικό; Να θυμίσω δηλαδή ότι το χωραφάκι με πελατειακό τρόπο γύριζε γωνιά, γωνιά, γωνιά λες και είναι κινούμενη άμμος; Αυτό το πράγμα το οποίο κατέστρεφε τις επιδοτήσεις και τις έδινε εκεί που δεν υπάρχει παραγωγή, τα πολυώροφα χωράφια, σας θυμίζουν τίποτα;

Να θυμίσω ότι οι αγρότισσες και οι αγρότες ανακαλύπτουν -εμφανίστηκαν ξαφνικά- οι άνθρωποι στους λογαριασμούς με δηλώσεις του ΟΠΕΚΕΠΕ ότι έχουν πάρει λεφτά από το «πακέτο Χατζηδάκη», ενώ ποτέ δεν έχουν πάρει αυτά τα λεφτά; Έχουμε τέτοιες καταγγελίες. Ποιος τα πήρε αυτά τα λεφτά που εμφανίζονται ανύποπτοι άνθρωποι ότι τα έχουν χρεωθεί, ενώ δεν τα έχουν χρεωθεί; Πού πήγαν αυτά τα χρήματα; Ξαφνικά αυτά έγιναν τώρα τελευταία στα μνημόνια ή ανέκαθεν γινόντουσαν;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Τελειώνω σε ένα λεπτό, κύριε Πρόεδρε.

Αυτό, λοιπόν, που εσείς αποκαλείτε ιδιωτικό τομέα, το είπε ο κ. Δραγασάκης, ο Αντιπρόεδρός μας, πολύ χαρακτηριστικά με τρεις φρασούλες: «Κέρδη στο εξωτερικό, δάνεια στο εσωτερικό και ζημία στο λαό». Αυτό εσείς αποκαλείτε επιχειρηματικότητα. Εσείς επιχειρηματικότητα βαπτίζετε αυτό που είναι λαμογιά. Η λαμογιά βαπτίστηκε στην Ελλάδα επιχειρηματικότητα.

Να πούμε και την πικρή αλήθεια. Όντως, αν θέλουμε να απαντήσουμε στα ερωτήματα του προλαλήσαντα συναδέλφου, εάν θέλουμε να αναρωτηθούμε γιατί δεν πρόκοψε η Θράκη, γιατί ερήμωσε η ΒΙΠΕ, θα απαντήσω με μια λέξη, την είπε ο κ. Πάγκαλος. Ο κ. Πάγκαλος είπε την περίφημη φράση, τις τρεις λεξούλες: «Μαζί τα φάγαμε», εννοώντας φυσικά ο άνθρωπος ειλικρινά ότι είχε μετατρέψει την Ελλάδα το προηγούμενο καθεστώς -γιατί ένα καθεστώς ήταν αυτό- σε πελατάκια και ψηφαλάκια. Φυσικά, αυτοί οι άνθρωποι επί των ημερών μας, επιτέλους, σήκωσαν κεφάλι. Και όταν πηγαίνουμε και μιλάμε με αγρότες και με αγρότισσες, όταν πηγαίνουμε και μιλάμε με δήμαρχους, μιλάνε και για το πρόβλημα, το πραγματικό πρόβλημα, πώς θα βγάλουμε την Ελλάδα από αυτόν τον εφιάλτη.

Όταν βγει η Ελλάδα από αυτόν τον εφιάλτη μιας «πέτσινης» οικονομίας, μιας εικονικής οικονομίας την οποία είχατε καταντήσει, τότε, ναι, θα μπορεί να σηκώσει το κεφάλι και στον Σόιμπλε και να λέει και τα «όχι». Γιατί θα λεχθούν τα «όχι».

Ξέρετε, ο Οδυσσέας πολύ ταξίδεψε γύρω-γύρω και πολύ πόνεσε και πολλές φορές ναυάγησε, αλλά έφτασε στην Ιθάκη. Εσείς δεν έχετε καμμιά «Ιθάκη» για όραμα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Θεοχάρης Θεοχάρης έχει τον λόγο για επτά λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Ακούω τον Υπουργό να του έχει μείνει μόνο ένα επιχείρημα. Στην πραγματικότητα αυτό είναι η έλλειψη του οράματος προς τα εμπρός, ότι, ναι, είναι χάλια τα πράγματα σήμερα, η χώρα καταρρέει, αλλά τι να κάνουμε, τα ίδια γινόντουσαν επί σαράντα χρόνια. Πράγματι, αυτή είναι όλη σας η φιλοδοξία, να κάνετε τα ίδια που γινόντουσαν επί σαράντα χρόνια και στη δική σας διακυβέρνηση.

Κυρίες και κύριοι συνάδελφοι, τι θέλει να πετύχει η Κυβέρνηση με τον προϋπολογισμό του 2017;

Τρεις στόχους θέτει ο κ. Τσακαλώτος στην επιστολή κατάθεσής του.

Πρώτος στόχος: διαφύλαξη της δημοσιονομικής σταθερότητας. Αυτό δεν επιτυγχάνεται με τους φόρους σας. Αν αποπληρώσετε τα ληξιπρόθεσμα, θα το πετύχετε για μερικούς μήνες μόνο.

Δεύτερος στόχος: δίκαιος επιμερισμός του κόστους προσαρμογής, αλλά και του οφέλους της ανάκαμψης.

Καμμία δικαιοσύνη σε καμμία από τις τριακόσιες εξήντα σελίδες του προϋπολογισμού σας!

Πού είναι η δικαιοσύνη για τους ελεύθερους επαγγελματίες; Στην αύξηση των εισφορών τους στο 38%; Πού είναι η δικαιοσύνη για τους εργαζόμενους με μπλοκάκια; Στο ότι θα κληθούν να πληρώσουν μόνοι τους το 27%;

Πού είναι η δικαιοσύνη για τους εργαζόμενους του ιδιωτικού τομέα; Στις συνεχείς μειώσεις μισθών, την ώρα που αυξάνεται το μισθολογικό κόστος τους στο δημόσιο κατά 320.000.000;

Πού είναι η δικαιοσύνη για τους φορολογουμένους; Στην υπερφορολόγηση, ενώ βλέπουν τους μισθούς των ΔΕΚΟ να αυξάνουν κατά 16% στον προϋπολογισμό σας για το 2017;

Πού είναι η δικαιοσύνη για τους αγρότες; Στα 188.000.000 ευρώ αυξημένες εισφορές δεκαοκτώ μηνών που θα πληρώσουν σε ένα έτος και στη νέα αύξηση του ειδικού φόρου κατανάλωσης των καυσίμων;

Πού είναι η δικαιοσύνη για τον Έλληνα παραγωγό; Στα 62.000.000 ευρώ επιβαρύνσεις στις μικροζυθοποιίες που θα αφήσουν το σύνολο της παραγωγής και της αγοράς στους μεγάλους ομίλους;

Πού είναι η δικαιοσύνη για τους νέους; Στο ότι το 27% των μαθητών της πρωτοβάθμιας εκπαίδευσης αντιμετωπίζει τον κίνδυνο της φτώχιας;

Πού είναι η δικαιοσύνη για τους ανέργους; Στο ότι το 45% αυτών διαβιούν κάτω από το όριο της φτώχειας;

Πού είναι η δικαιοσύνη για τους μικρομεσαίους και το μέσο ελληνικό νοικοκυριό; Στο ότι καλούνται να πληρώσουν και άλλες αυξήσεις στο ΦΠΑ ύψους 437.000.000 και άλλες αυξήσεις στα καύσιμα 422.000.000 και άλλες αυξήσεις σε άμεσους φόρους 1,1 δισεκατομμύριο;

Πού είναι η δικαιοσύνη για τους νέους επιστήμονες της χώρας, που ζουν σε μια χώρα με πάνω από ένα εκατομμύριο ανέργους και αναγκάζονται να φύγουν από τη χώρα μας για να δουν προκοπή;

Τρίτος στόχος: Διατήρηση υψηλών ρυθμών ανάπτυξης.

Τι κριτική να κάνει άραγε κανείς σ’ αυτόν τον στόχο; Η χώρα χρειάζεται 6% ανάπτυξη για τα επόμενα δέκα χρόνια, για να επανέλθει κάπως στην κανονικότητα κι εσείς μιλάτε για ένα μη διατηρήσιμο 2,7% , ενώ αν ήσασταν ειλικρινείς, θα έπρεπε να βάλετε 2%.

Κυρίες και κύριοι συνάδελφοι, στη ΔΕΘ ο Πρωθυπουργός δεσμεύτηκε για επτά πράγματα:

Να κλείσει σύντομα η αξιολόγηση. Ψέμα! Πάμε για Ιανουάριο και βλέπουμε!

Να αποφύγουμε τα εργασιακά. Ψέμα! Συμφωνήσατε για όριο 30% ή παραπάνω στις ομαδικές απολύσεις των μεγάλων επιχειρήσεων.

Να πάμε στο 2,5% πλεόνασμα το 2019 και 2% το 2020. Ψέμα! Μένουμε στο 3,5% μέχρι νεωτέρας, μέχρι το 2025 ή και το 2030.

**ΝΙΚΟΛΑΟΣ ΣΥΡΜΑΛΕΝΙΟΣ:** Από πού τις έχεις εσύ αυτές τις πληροφορίες;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Διαβάστε τις αποφάσεις του Eurogroup και τη συνέντευξη του κ. Ντάϊσελμπλουμ.

**ΧΡΗΣΤΟΣ ΜΠΓΙΑΛΑΣ:** Το ΔΝΤ 10% δεν ζητάει;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν κοροϊδεύετε άλλο τον ελληνικό λαό! Τελείωσε!

Να επεκτείνετε τις απαλλαγές για να ελαφρύνετε τους οικονομικά αδυνάμους. Ψέμα! Καταργείτε απαλλαγές.

Να ολοκληρωθεί σύντομα το Ελληνικό. Δεσμεύσεις του Πρωθυπουργού. Ψέμα! Το μεταφέρατε για τον Δεκέμβριο του 2017 σ’ αυτόν τον προϋπολογισμό, δηλαδή πρακτικά για το 2018.

Να θεσμοθετήσετε ακατάσχετο λογαριασμό για κάρτες. Ψέμα!

Να παγώσετε τις οφειλές μέχρι 31-12-2016 στον ΟΑΕΕ. Ψέμα!

Να βγούμε από το μνημόνιο. Ψέμα! Επεκτείνατε επ’ άπειρον τα μέτρα και δεν πήρατε χρήματα. Αποκάλυψε χθες στο Ευρωπαϊκό Κοινοβούλιο ο κ. Χουλιαράκης ότι τα 4,2 δισεκατομμύρια μέτρα που μας λέγατε είναι 4,5 δισεκατομμύρια. Μόνο στο εξωτερικό λέτε πλέον την αλήθεια! Ο δικός σας προϋπολογισμός ξεσκεπάζει τα ψέματα του Πρωθυπουργού κ. Τσίπρα.

Κυρίες και κύριοι συνάδελφοι, ο προϋπολογισμός σας δεν βγαίνει, όχι στα νούμερα απαραιτήτως, κάποια θα βγουν, κάποια δεν θα βγουν, για κάποια θα κοροϊδέψετε, όπως την ανεργία, με τους τριάντα πέντε χιλιάδες νέους σταζιέρ που έχετε δημιουργήσει, ή αφαιρώντας έργα από το ΕΣΠΑ, αντί να τα ολοκληρώνετε για να κοροϊδεύετε, για να κοροϊδεύετε πως έχετε απορροφητικότητα.

Δεν βγαίνει γιατί δεν φέρνει ευημερία στον ελληνικό λαό. Δεν βγαίνει γιατί στηρίζεται σε αμφιλεγόμενες μεταρρυθμίσεις. Δεν βγαίνει γιατί τα παιδιά μέχρι δεκαεπτά ετών αντιμετωπίζουν κατά 32,6% τον κίνδυνο της φτώχειας, γιατί έχετε αυξήσει κάθε δείκτη φτώχειας και κοινωνικού αποκλεισμού. Δεν βγαίνει γιατί βάζετε προσκόμματα στην επένδυση του Κατάρ, με αποτέλεσμα, σήμερα που μιλάμε σήμερα που μιλάμε ελληνικές εταιρείες να μην πληρώνονται.

Δεν βγαίνει γιατί ακυρώσατε επενδύσεις όπως της «SOCAR» στη ΔΕΣΦΑ. Ακυρώσατε σε μία νύχτα τις επενδύσεις στα υδροπλάνα με νόμο του κ. Σπίρτζη, γιατί δεν υλοποιείτε τα συμφωνημένα πλάνα εξυγίανσης, όπως για τα ΕΑΣ και τα οδηγείτε σε απαξίωση, γιατί κανείς επενδυτής δεν σας πιστεύει και δεν πρόκειται να σας πιστέψει.

Δεν βγαίνει γιατί είναι λανθασμένη η συνταγή του μνημονίου, γιατί και η Ευρώπη και το ΔΝΤ επιλέγουν τις εύκολες λύσεις, επιλέγουν ό,τι μπορούν να ελέγξουν ευκολότερα και ασφαλέστερα: περικοπές και λιτότητα, αντί επίμονες και επίπονες αλλαγές, επιφανειακές μεταρρυθμίσεις που αποδιοργανώνουν τον παραγωγικό ιστό της χώρας. Η χώρα όμως, χρειάζεται χτίσιμο από την αρχή στο δημόσιο, χτίσιμο από την αρχή στο κοινωνικό κράτος, χτίσιμο από την αρχή στην οικονομία.

Κυρίες και κύριοι της Κυβέρνησης, συμβιβαστήκατε με τα εγχώρια συμφέροντα και τους δανειστές και καταστρέφετε τη χώρα. Η αγάπη, όμως, για την καρέκλα και οι διορισμοί φίλων και συγγενών, δεν σας επιτρέπουν να φύγετε και να κάνετε εκλογές. Οι έξω το βλέπουν και απαιτούν όλο και περισσότερα μέτρα. Σας βλέπουν να λέτε στον κ. Τσακαλώτο, «φέρε ό,τι να’ ναι, συμφωνία πάση θυσία».

Όμως, η χώρα χρειάζεται εθνικό σχέδιο ανασυγκρότησης, χρειάζεται αναδιοργάνωση του δημοσίου από μηδενική βάση, με την ηλεκτρονική διακυβέρνηση στο κέντρο των αλλαγών, με ειδική ομάδα «Produce in Greece» για την επίλυση των προβλημάτων των επιχειρήσεων, που είναι ήδη στη χώρα και θέλουν να εξάγουν ή να υποκαταστήσουν εισαγωγές, με ειδικές αποσβέσεις για τις επενδύσεις, αλλά και για το μισθολογικό κόστος για να στηρίξουμε επενδύσεις και εργαζομένους, με άμεση επίλυση των επιχειρηματικών κόκκινων δανείων μέσω μίας bad bank, για να επιστρέψουν οι τράπεζες στο ρόλο τους, με στροφή των όποιων πλεονασμάτων στις δημόσιες επενδύσεις, με εξορθολογισμό προμηθειών και δαπανών, με εθνικό σχέδιο πάταξης διαφθοράς.

**ΠΡΟΕΔΡΕΥΩΝ (Γεώργιος Βαρεμένος):** Τέλειωσε ο χρόνος, κύριε συνάδελφε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ):** Τελειώνω, κύριε Πρόεδρε.

Δεν είστε ικανοί για τίποτε από όλα αυτά.

**ΧΡΗΣΤΟΣ ΜΑΝΤΑΣ:** Τι λες καλέ;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ):** Ο κ. Τσακαλώτος πήγε στο Eurogroup με ένα τσουβάλι γεμάτο από τις θυσίες και από την αφαίμαξη του ελληνικού λαού και γύρισε με ένα άδειο σακίδιο.

Πανηγυρίζετε, κυρίες και κύριοι της Κυβέρνησης, γι’ αυτά που θα γίνουν το 2060, εσείς που αποκαλούσατε τους πολιτικούς σας αντιπάλους «μερκελιστές» και «γερμανοτσολιάδες».

Μπορείτε να φέρετε πίσω τους νέους που έφυγαν; Όχι. Μπορείτε να δημιουργήσετε δουλειές; Όχι. Μπορείτε να κάνετε η χώρα να προκόψει; Όχι. Δεν θα δούμε την έξοδο από την κρίση όσο κυβερνάτε. Αλλά προσέξτε μην ζήσουμε εθνική, οικονομική ή κοινωνική καταστροφή. Είναι η μόνη υπηρεσία που μπορείτε να δώσετε για τη χώρα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο συνοδοί εκπαιδευτικοί από το 5ο Γυμνάσιο Περιστερίου (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Πρατσόλης.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, άκουσα με πολλή προσοχή τον προηγούμενο ομιλητή να χαρακτηρίζει ως ψέμα πολλά από αυτά που έχουν ειπωθεί στη διαδικασία των διαπραγματεύσεων, που βέβαια οφείλω να του πω ότι είναι ένα μεγάλο ψέμα αυτά που είπε ή, εάν δεν είναι ψέμα, είναι ένα σήμα προς τους δανειστές για να διαπραγματευτούν ίσως με αυτά που ακούγονται μέσα στην ελληνική Βουλή. Και αυτό θα πρέπει να μας προβληματίσει, γιατί πραγματικά διάβασα όλες τις ανακοινώσεις σχετικά με τη συμφωνία του Eurogroup, αυτά δεν τα είδα. Είναι κάποιοι μύχιοι πόθοι κάποιων της Αντιπολίτευσης για την πορεία της διαπραγμάτευσης. Λυπάμαι πάρα πολύ!

Το βασικό στοιχείο του προϋπολογισμού του 2017, κάτι που δυστυχώς η Νέα Δημοκρατία –και συνολικά, θα έλεγα η Αντιπολίτευση- αδυνατεί να δει ή ακόμα χειρότερα, προσπαθεί με κάθε τρόπο να το υπονομεύσει.

Χαρακτηριστική είναι η τοποθέτηση του Προέδρου της Νέας Δημοκρατίας στην Κοινοβουλευτική Ομάδα, ο οποίος με απροκάλυπτο τρόπο εμφανίστηκε πρόθυμος να υλοποιήσει όλα όσα επικρίνουν οι δανειστές. Να θυμίσω στο Σώμα ότι συντάχθηκε με τις ακραίες απόψεις των δανειστών για τα εργασιακά, φτάνοντας στο σημείο να χαρακτηρίσει ιδεοληψίες την αποκατάσταση των συλλογικών συμβάσεων, ενώ την ίδια στιγμή εμφανίστηκε ως θεματοφύλακας των επιχειρησιακών συμβάσεων.

Αυτό το νεοφιλελεύθερο κρεσέντο του κ. Μητσοτάκη διαψεύδεται ακόμα και από το Eurogroup, το οποίο συζήτησε τις βέλτιστες πρακτικές σε ευρωπαϊκό επίπεδο και βέβαια με βάση το ευρωπαϊκό κεκτημένο. Σαν να μην έφτανε αυτό, έκπληκτοι τον ακούσαμε να συγχαίρει τους Έλληνες επιχειρηματίες για την εξωστρέφειά τους, αλλά και για το ότι ξέφυγαν από τα στενά όρια της Ελλάδας, δηλαδή, με απλά ελληνικά τους συγχαίρει επειδή δεν θέλουν να πληρώσουν φόρους στην Ελλάδα και προτιμούν να επενδύσουν σε βαλκανικές χώρες, Βουλγαρία, Σερβία, Σκόπια κ.λπ.. Αν αυτό δεν λέγεται υπονόμευση της εθνικής προσπάθειας για έξοδο από την κρίση, πώς αλλιώς μπορεί να ειπωθεί;

Και δυστυχώς αντί επιχειρημάτων, καταφεύγετε πάλι στις ίδιες επαναλήψεις για χαμένες διαπραγματεύσεις, αιτημάτων για εκλογές, κάτι που κουράζει και γίνεται βαρετό και θα γίνει ακόμα πιο βαρετό όταν θα ακούγεται μέχρι το 2019. Αυτό άλλωστε μου θυμίζει το μύθο του λύκου με τα πρόβατα.

Βέβαια, δεν ακούσαμε τις θέσεις της Νέας Δημοκρατίας ούτε θα τις ακούσουμε, γιατί κάθε φορά που επιχειρείτε να το κάνετε, κύριοι συνάδελφοι, αποκαλύπτεται πιο πολύ η αλήθεια, που δεν είναι άλλη από απολύσεις και μειώσεις λειτουργικών δαπανών σε υγεία και παιδεία. Χαρακτηριστική είναι η δήλωση του κ. Αυγενάκη για 1,5 εκατομμύριο μείωση των δαπανών, προερχόμενο από απολύσεις.

Κυρίες και κύριοι Βουλευτές, κάποιοι συνάδελφοι στην Αντιπολίτευση στην αρμόδια κοινοβουλευτική επιτροπή για το χρέος επιδιώκουν να απαλλάξουν με μαγικό τρόπο τους εαυτούς τους από τις ευθύνες που τους αναλογούν και να δημιουργήσουν την εικόνα μιας άλλης πραγματικότητας από αυτήν που βιώσαμε και βιώνουμε.

Πέρα, λοιπόν, από την εικονική, υπάρχει και η αμείλικτη πραγματικότητα των αριθμών που λέει ότι τη δεκαετία του 1980 απογειώθηκε το χρέος ως ποσοστό του ΑΕΠ. Από το 2003 έως το 2010 εκτινάχθηκε και με δεδομένο ότι το ΑΕΠ παρέμεινε στάσιμο, το χρέος αυξήθηκε ως ποσοστό του και διογκώθηκε με αποτέλεσμα η χώρα να βρεθεί εκτός αγορών. Να προσθέσουμε δε εδώ ότι με την είσοδο της χώρας στην ΟΝΕ το χρέος αυξανόταν κάθε χρόνο λιγότερο από ότι αυξανόταν το ΑΕΠ.

Το PSA πόσο πραγματικά ωφέλησε τη χώρα, όταν σε πραγματικούς αριθμούς δεν υπήρχε σημαντική μείωση, αλλά αντίθετα δημιούργησε πολλά προβλήματα σε ιδιώτες ομολογιούχους και ασφαλιστικά ταμεία; Την περίοδο διάσωσης της χώρας 2010-2014 σημειώθηκε η μεγαλύτερη αύξηση του ελληνικού δημόσιου χρέους. Βρέθηκε εκτός ελέγχου, περνώντας από τα 299,69 δισεκατομμύρια ευρώ, ήτοι 129,7% του ΑΕΠ σε 317,94, ήτοι 177,1% του ΑΕΠ.

Σήμερα, όμως, αρχίζουν να αποδίδουν καρπούς οι συντονισμένες προσπάθειες της Κυβέρνησής μας στο ζήτημα του χρέους. Δεδομένων των συνθηκών και της δυσαρμονίας στο σχεδιασμό των απαιτήσεων των δανειστών διαφαίνεται η ουσιαστική λύση, μετά τα όσα αποφασίστηκαν στο τελευταίο Eurogroup με τα βραχυπρόθεσμα μέτρα απομείωσής του.

Ακούμε σήμερα επίσης τη Νέα Δημοκρατία να μας επικρίνει για τα υψηλά πλεονάσματα, 3,5% για το 2018 και μετά, που όντως είναι υψηλά. Γι’ αυτόν τον λόγο διαπραγματευόμαστε σκληρά για να μειωθούν. Αλλά ποια Νέα Δημοκρατία ήταν αυτή που είχε δεχτεί τα πλεονάσματα της τάξης του 4,5% έως το 2018 κ.ο.κ.; Μήπως αυτή που προσπαθείτε εντελώς λαϊκίστικα να κρύψετε; Και πόσα μέτρα αλήθεια θα παρθούν για την επίτευξή τους, όταν θεωρείτε σκληρά μέτρα για την επίτευξη των στόχων 0,5 και 1,75 και 3,5%;

Κυρίες και κύριοι Βουλευτές, στο σημείο αυτό θα ήθελα να περάσω στα του προϋπολογισμού. Το στίγμα της πολιτικής συγκυβέρνησης ΣΥΡΙΖΑ-ΑΝΕΛ δίνεται μέσα από τον προϋπολογισμό που κατατέθηκε, βάσει του οποίου η ελληνική οικονομία θα καταγράψει για πρώτη φορά, μετά από οκτώ χρόνια, θετικούς ρυθμούς ανάπτυξης και μάλιστα της τάξης του 2,7%. Ψηλά είναι επίσης και το πρωτογενές πλεόνασμα που υπολογίζεται ότι θα διαμορφωθεί στο 2% αντί του 1,75% που ήταν ο στόχος μειώνοντας σημαντικότατη αύξηση σε σχέση με το 1,09% του ΑΕΠ που προβλέπεται για το 2016.

Κυρίες και κύριοι συνάδελφοι, βασική προτεραιότητα της Κυβέρνησης, εκτός από τη δημοσιονομική υπευθυνότητα που επιδεικνύει, παραμένει η αποκατάσταση της κοινωνικής δικαιοσύνης και της ανάκαμψης από τη μακροχρόνια ύφεση.

Συνοπτικά αναφέρω μια σειρά παρεμβάσεων που ενσωματώνονται στον προϋπολογισμό:

Οι πιστώσεις για το κοινωνικό εισόδημα αλληλεγγύης ανέρχονται σε 760 εκατομμύρια ευρώ, τριπλάσιες από τα προηγούμενα χρόνια, από τις οποίες θα καλυφθούν πάνω από διακόσιες πενήντα χιλιάδες οικογένειες.

Ενισχύονται η υγεία, η κοινωνική προστασία και η παιδεία κατά 300 εκατομμύρια ευρώ, τα οποία θα διατίθενται κατά περίπτωση για την κάλυψη των αναγκών που υπερβαίνουν τις υπάρχουσες πιστώσεις.

Σχετικά με το χώρο της τοπικής αυτοδιοίκησης πρώτου βαθμού όπου υπηρετώ αρκετά χρόνια, θα ήθελα να αναφερθώ στα εξής: Σε ό,τι αφορά τα θεσμικά και διοικητικά ζητήματα, συγκροτήθηκε επιτροπή για την αναθεώρηση του θεσμικού πλαισίου της τοπικής αυτοδιοίκησης. Ολοκληρώθηκε το θεσμικό πλαίσιο για τον συντονιστή της αποκεντρωμένης διοίκησης, ενώ παράλληλα μετά τη συγκρότηση του ΑΣΕΠ προχωρήσαμε και σύντομα ολοκληρώνουμε τις διαδικασίες εκλογής των συντονιστών των αποκεντρωμένων διοικήσεων. Απελευθερώθηκαν οι μέχρι τότε πλήρως παγωμένες προσλήψεις μόνιμου προσωπικού των κατηγοριών ΥΕ και ΔΕ στις ανταποδοτικές υπηρεσίες τον ΟΤΑ. Δόθηκε η δυνατότητα στους ΟΤΑ και τα πρόσωπα αυτών να επεκτείνουν μέχρι και το πλήρες ωράριο τις συμβάσεις εργασίας των υπαλλήλων με σχέση εργασίας αορίστου χρόνου μειωμένης απασχόλησης, ώστε οι φορείς να καλύπτουν τις ανάγκες τους χωρίς προσφυγή σε έκτακτο προσωπικό και οι εργαζόμενοι να έχουν ένα αξιοπρεπές εισόδημα και όχι χαρτζιλίκι.

Εξασφαλίσαμε σημαντική συμμετοχή των ΟΤΑ με 326 εκατομμύρια ευρώ στο πρόγραμμα εξόφλησης ληξιπρόθεσμων υποχρεώσεων που είναι σε εξέλιξη και πολλά άλλα σημαντικά θέματα που λόγω έλλειψης χρόνου δεν θα απαριθμήσω.

Παρά τη δύσκολη δημοσιονομικά περίοδο που περάσαμε και περνάμε τα δύο τελευταία χρόνια, δεν μειώσαμε τις επιχορηγήσεις για την τοπική αυτοδιοίκηση. Η μείωση της χρηματοδότησης από τον τακτικό προϋπολογισμό συνολικά ανέρχεται στα 220 εκατομμύρια ευρώ και οφείλεται αποκλειστικά στην αποπληρωμή και της τελευταίας δόσης των παρακρατηθέντων, σύμφωνα με το άρθρο 27 του ν.3756/2009, ύψους 214 εκατομμυρίων ευρώ. Και βέβαια πρέπει να θυμηθούμε ότι στα χρόνια 2011–2014 μειώθηκαν οι ΚΑΠ κατά 65% περίπου.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Κυρίες και κύριοι Βουλευτές, ήρθε η ώρα να δούμε την πραγματικότητα με ανοιχτά μάτια και η πραγματικότητα λέει ότι το 2010 η ανοχύρωτη οικονομικά χώρα μας μπήκε στην περιπέτεια των μνημονίων και της σκληρής λιτότητας. Βέβαια ήταν ανοχύρωτη με ευθύνη κάποιων που έχουν όνομα και ταυτότητα και είναι αυτοί που μας κυβέρνησαν τόσα χρόνια.

Σήμερα αυτό που προσπαθούμε είναι βήμα-βήμα να ορθοποδήσουμε τη χώρα να αποκτήσει την περπατησιά της και να βγει από την επιτροπεία και τα μνημόνια. Ένα βήμα είναι και ο προϋπολογισμός του 2017 που συζητάμε σήμερα, που μαζί με τα βραχυπρόθεσμα μέτρα μείωσης του χρέους κατά 22%, τα μεσοπρόθεσμα μέτρα που θα μπουν στο τραπέζι από τα μέσα του 2018, αλλά και το κλείσιμο της δεύτερης αξιολόγησης θα δημιουργήσουν τον απαραίτητο διάδρομο για την έξοδο από την κρίση με την κοινωνία όρθια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Και μια και αναφερθήκατε στα 214 εκατομμύρια ευρώ, επειδή αυτό φέρει την υπογραφή τη δική μου ως Προέδρου της ΚΕΔΚΕ, είναι δύο δωδεκατημόρια, τα οποία λείπουν το 2017.

**ΑΝΑΣΤΑΣΙΟΣ (ΤΑΣΟΣ) ΠΡΑΤΣΟΛΗΣ:** Ακριβώς. Μαζί ήμασταν τότε στην ΚΕΔΚΕ.

**ΠΡΟΕΔΡΕΥΩΝ (Νικήτας Κακλαμάνης):** Καλά κάνατε και το θίξατε. Ελπίζω να το άκουσε η Υφυπουργός Οικονομικών. Σημαίνει δύο μήνες μισθών, γιατί αυτά τα λεφτά πήγαιναν στους μισθούς. Δεν πήγαιναν σε άλλα πράγματα και ας το έχουμε υπ’ όψιν μας από τώρα.

Τον λόγο έχει τώρα ο κ. Γιαννάκης. Και για να είναι μέσα στην Αίθουσα οι συνάδελφοι, θα ακολουθήσει ο κ. Μουμουλίδης, ο κ. Λαγός, ο κ. Σέλτσας, ο κ. Στύλιος και ο κ. Μανιός.

Ορίστε, κύριε Γιαννάκη, έχετε τον λόγο.

**ΣΤΕΡΓΙΟΣ ΓΙΑΝΝΑΚΗΣ:** Κύριε Πρόεδρε, κυρίες και κύριοι συνάδελφοι, συζητούμε τον δεύτερο προϋπολογισμό του κράτους της δεύτερης φοράς Αριστερά σε ένα κλίμα δυσφορίας και θυμού με μια κοινωνία εξουθενωμένη και με όλες τις κοινωνικές τάξεις στα κάγκελα. Υπάρχει δυσφορία και θυμός στον κόσμο και το εισπράττετε γιατί καλλιεργήσατε μεγάλες προσδοκίες και είναι αξίωμα ότι οι μεγαλύτερες απογοητεύσεις γεννιούνται μετά από τις μεγαλύτερες προσδοκίες.

Συζητούμε τον προϋπολογισμό του 2017 κάτω από το βάρος του απολογισμού του 2016 που όλοι γνωρίζουμε τι συνέβη. Όλοι οι δείκτες του 2016 είναι αρνητικοί. Από την ανάπτυξη και τις εξαγωγές, τα ληξιπρόθεσμα και τη λιανική πώληση ως τα έσοδα και τα ασφαλιστικά ταμεία.

Η Κυβέρνηση προσπαθεί με ενέσεις αισιοδοξίας να πείσει το εκλογικό της ακροατήριο, κατά βάση, ότι τα υφεσιακά μέτρα και τα χειρότερα είναι πίσω μας και ότι έρχεται, επιτέλους, η κανονικότητα και η ανάπτυξη, ακριβώς τα ίδια που έλεγαν και πέρυσι. Κατέθεσε έναν υπεραισιόδοξο προϋπολογισμό γνωρίζοντας εκ των προτέρων ότι οι στόχοι του δεν πρόκειται να επιτευχθούν. Είναι ένας έντονα υφεσιακός και φοροκεντρικός προϋπολογισμός. Όλα συγκλίνουν στη διαπίστωση ότι το 2017 θα είναι το ίδιο και χειρότερο από το 2016.

Είναι δυνατό, αγαπητοί συνάδελφοι, να υπάρξει αλλαγή κλίματος και ανάπτυξη με μία κοινωνία διαλυμένη; Είναι δυνατό να υπάρξει ανάσχεση στον κατήφορο με capital controls, ουσιαστικά δηλαδή με κλειστές τις τράπεζες, όταν ενάμισι εκατομμύριο τραπεζικών λογαριασμών φορολογουμένων βρίσκονται στο καθεστώς της κατάσχεσης, όταν από τα 6 εκατομμύρια των φορολογουμένων τα 4,2 εκατομμύρια έχουν ληξιπρόθεσμες οφειλές, όταν τα κόκκινα δάνεια έφτασαν στα 108 δισεκατομμύρια και οι ληξιπρόθεσμες οφειλές προς το κράτος τα 120 δισεκατομμύρια, όταν μόνο τον Οκτώβριο που μας πέρασε, που ήταν ο χειρότερος Οκτώβριος των δεκαπέντε τελευταίων χρόνων, οι θέσεις εργασίας που χάθηκαν ήταν περισσότερες από 83.000 απ’ αυτές που δημιουργήθηκαν;

Η δίχρονη θητεία ΣΥΡΙΖΑ-ΑΝΕΛ απεδείχθη τοξικότατη για την ελληνική οικονομία γι’ αυτό και τόσο γρήγορα έχουν χάσει την εμπιστοσύνη του οικονομικά ενεργού πληθυσμού.

Συνάδελφοι, ο προϋπολογισμός αυτός δεν βγαίνει με τίποτα. Και δεν βγαίνει γιατί έχει επιπλέον φόρους για το 2017 2,6 δισεκατομμύρια, δηλαδή, έναν νέο ΕΝΦΙΑ, που θα πρέπει να πληρώσει μια κοινωνία που δεν μπορεί να πληρώσει τους φόρους τους περσινούς και τους προπέρσινους.

Η αγορά βρίσκεται σε στασιμοχρεοκοπία, οι παραγωγικές δυνάμεις σε χειμέρια νάρκη και οι επενδυτές τηρούν αποστάσεις ασφαλείας από οποιαδήποτε επένδυση στην Ελλάδα. Δεν μπορώ να συμμεριστώ την αισιοδοξία της Κυβέρνησης έχοντας υπ’ όψιν τι έχει συμβεί με τις Σκουριές, με την Αφάντου στη Ρόδο, την τύχη της «ΤΡΑΙΝΟΣΕ», που επί Σαμαρά δεν σας άρεσαν τότε τα 300 εκατομμύρια και τον πουλήσατε τελικά εσείς για 45 εκατομμύρια.

Η ιστορία τώρα επαναλαμβάνεται με τη ΔΕΣΦΑ, τους Αζέρους και τους Ιταλούς, που από τα 400 εκατομμύρια που θα εισπράττατε, τώρα το 66% της ΔΕΣΦΑ θα αποτιμηθεί γύρω στα 280 εκατομμύρια. Και αυτή είναι η κατάσταση, όταν όλοι εκτιμούν ότι για να μπορέσουμε να ορθοποδήσουμε απαιτούνται επενδύσεις 100 δισεκατομμυρίων για τα επόμενα πέντε χρόνια.

Κυρίες και κύριοι συνάδελφοι, δεν βγαίνει ο προϋπολογισμός γιατί υπόσχεται αποκλιμάκωση της ανεργίας, όταν υιοθετεί τον υποκατώτατο μισθό και οι νέοι μας ψάχνουν οποιαδήποτε διέξοδο μόνο στο εξωτερικό.

Μιλάτε συνεχώς για το κοινωνικό πρόσημο του προϋπολογισμού και την κοινωνική σας ευαισθησία. Πέρα από τους άμεσους φόρους αυξάνετε και όλους τους έμμεσους φόρους, που εσείς παλαιότερα λέγατε ότι είναι οι πλέον άδικοι φόροι. Σας ερωτώ, λοιπόν: Οι πλούσιοι θα πληρώσουν τα 437 εκατομμύρια από την αύξηση του ΦΠΑ; Οι πλούσιοι θα πληρώσουν τα παραπάνω 422 εκατομμύρια ευρώ από την αύξηση στα ενεργειακά προϊόντα, όπως το πετρέλαιο και η βενζίνη; Οι πλούσιοι θα πληρώσουν τα παραπάνω 89 εκατομμύρια από την αύξηση των τελών στη συνδρομητική τηλεόραση και την κινητή τηλεφωνία; Οι βιομήχανοι θα πληρώσουν 62 εκατομμύρια ευρώ παραπάνω, λόγω της αύξησης των φόρων στην μπύρα; Οι εφοπλιστές να πληρώσουν τα 142 εκατομμύρια ευρώ παραπάνω λόγω της αύξησης του φόρου στα τσιγάρα;

Η δήθεν κοινωνική σας ευαισθησία έχει εξαϋλωθεί από καιρό μαζί με το δήθεν ηθικό σας πλεονέκτημα. Αυτή είναι η ωμή αλήθεια. Έχετε ομολογήσει σε όλους τους τόνους ότι είχατε αυταπάτες στο παρελθόν, φαίνεται ότι συνεχίζετε να τις έχετε.

Ξεχνάτε, όμως, ότι η πραγματικότητα είναι μια επίμονη αυταπάτη και θα την βρίσκεται συνεχώς μπροστά σας. Απλώς σέρνεστε χωρίς όραμα, χωρίς στόχους, χωρίς εργαλεία πολιτικής, γι’ αυτό και χωρίς αύριο.

Επιδίδεστε σε λεονταρισμούς, επικοινωνιακά τερτίπια. Δημιουργείτε ατμόσφαιρα δραματικής αγωνίας. Βρυχάστε και παρουσιάζεστε ως πείσμωνες και άτεγκτοι από τα προσκείμενα μέσα μαζικής ενημέρωσης εδώ για εσωτερική κατανάλωση.

Και μετά πηγαίνετε πειθήνια και τα υπογράφετε όλα, κουβαλώντας μαζί σας πρόσθετα και πιο σκληρά μέτρα κάθε φορά, όπως συνέβη με την πρώτη αξιολόγηση που η καθυστέρησή της δεν μας έφερε μόνο πρόσθετα φορολογικά μέτρα, αλλά και τον περίφημο «κόφτη» και κυρίως το ντροπιαστικό υπερταμείο, στο οποίο τσουβαλιάσατε όλη τη δημόσια περιουσία για έναν αιώνα.

Τελειώνω, αγαπητοί συνάδελφοι με μια ρήση του Σαρτρ: «Εάν δεν μπορούμε να χρησιμοποιήσουμε τα μάτια μας για να βλέπουμε, τότε θα τα χρειαστούμε για να κλάψουμε». Αυτό συμβαίνει τα τελευταία χρόνια στην χώρα μας. Είναι σαφές ότι έναν τέτοιο προϋπολογισμό εμείς δεν μπορούμε να τον ψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Γιαννάκη, και για την τήρηση του χρόνου.

Τον λόγο έχει ο συνάδελφος, κ. Θεμιστοκλής Μουμουλίδης, από τον ΣΥΡΙΖΑ.

**ΘΕΜΙΣΤΟΚΛΗΣ ΜΟΥΜΟΥΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οφείλω κατ’ αρχάς να πω ότι μένω έκθαμβος από την επικοινωνιακή πολιτική της Νέας Δημοκρατίας.

Παρακολουθώντας από την πρώτη μέρα τις εργασίες εδώ μέσα νομίζω, εάν δεν απατώμαι, ότι δεν υπάρχει ομιλητής της Νέας Δημοκρατίας που να μην αναφέρθηκε σε αυτό που πολλές φορές απαντήθηκε, δηλαδή, στην μη πώληση της ΔΕΣΦΑ. Αυτό νομίζω ότι είναι ένα καλό μάθημα για το πώς ασκείται η επικοινωνιακή πολιτική: με εμμονές.

Συνεχίζουμε, λοιπόν, σήμερα στην Ολομέλεια τη συζήτηση για τον προϋπολογισμό του 2017. Πρόκειται για έναν κομβικής σημασίας προϋπολογισμό για το μέλλον της ελληνικής οικονομίας, αφού κάθε προϋπολογισμός καταγράφει τις πολιτικές επιλογές της εκάστοτε κυβέρνησης.

Ταυτόχρονα, όμως, συζητάμε τον προϋπολογισμό ενός ιδιαίτερα σημαντικού έτους, μιας ιδιαίτερα σημαντικής χρονιάς. Το 2017 είναι γνωστό ότι οι ηγεσίες μεγάλων ευρωπαϊκών χωρών καλούνται να αντιμετωπίσουν σημαντικές εκλογικές αναμετρήσεις, αλλά και προκλήσεις σε ένα αμφίβολο ευρωπαϊκό τοπίο, κυρίως μετά το Brexit, αλλά και το πρόσφατο αποτέλεσμα του ιταλικού δημοψηφίσματος, το οποίο, σύμφωνα με το πνεύμα στο οποίο κινούνται οι περισσότερες διεθνείς πολιτικές αντιδράσεις, δημιουργεί «χάος, αστάθεια, αβεβαιότητα, επέλαση λαϊκισμού, κίνδυνο για την Ευρώπη».

Εύλογα, λοιπόν, τίθεται το ερώτημα: Θα αλλάξει κάτι στην ευρωπαϊκή πολιτική, κάτι που είναι ευκταίο, κάτι που παλεύουμε ως κυβέρνηση και ως πολιτικός φορέας; Και αν όχι, τίθεται πάλι το ερώτημα: Πού πάει αυτή η Ευρώπη;

Επομένως, ο προϋπολογισμός του 2017 κατατίθεται σε ένα περιβάλλον γεμάτο από διεθνείς και εσωτερικές προκλήσεις, αποτελεί ένα βήμα προς την κατεύθυνση της εξόδου της χώρας από τους περιορισμούς που έχουν επιβληθεί, καθώς επίσης και προς την κατεύθυνση της ενίσχυσης του κοινωνικού κράτους και του κράτους δικαίου.

Παραμένει θεμελιώδης προτεραιότητα αυτού του προϋπολογισμού η ενίσχυση της κοινωνικής προστασίας, αλλά και η τόνωση των δημοσίων επενδύσεων. Τα αισιόδοξα μακροοικονομικά στοιχεία που προκύπτουν μετά τις αποφάσεις του Eurogroup και της Δευτέρας δεν μας εφησυχάζουν, καθώς είναι γεγονός ότι τα βραχυπρόθεσμα μέτρα για το χρέος αποτελούν το καλό κομμάτι της συμφωνίας του Eurogroup της περασμένης Δευτέρας, όμως δεν αρκούν, δηλαδή, η μείωση και η σταθεροποίηση των κυμαινόμενων επιτοκίων στο 1,5%, που από πολλούς αμφισβητείται, που οδηγεί στην ελάφρυνση του χρέους κατά 45.000.000 ευρώ.

Εδώ οφείλουμε να επαναλάβουμε και να επισημάνουμε την κατηγορηματική θέση της Κυβέρνησης, γιατί αυτό και επικοινωνιακά οφείλουμε να το κάνουμε. Η Κυβέρνηση έχει δηλώσει σε κάθε τόνο ότι δεν προτίθεται, δεν πρόκειται να υπογράψει καινούρια μέτρα, αυτά που ζητάνε. Παρ’ όλα αυτά ακούμε και διαβάζουμε καθημερινά και εδώ μέσα, αλλά και δημόσια ότι σχεδόν είναι βέβαιο –ή μετά βεβαιότητας κάποιοι το υποστηρίζουν– ότι για τα επόμενα δέκα χρόνια μετά το 2018 θα έχουμε στον προϋπολογισμό μας αίτημα για πλεόνασμα 3,5%.

Επομένως, Ευρωπαϊκή Ένωση και ΔΝΤ οφείλουν να σταματήσουν να επιμένουν στη συνέχιση της ακραίας πολιτικής λιτότητας, που είναι κοινωνικά καταστροφική και οικονομικά αναποτελεσματική.

Θα επικαλεστώ την προχθεσινή έκδοση της γερμανικής «ZIDEUTSCHE ZEITUNG», όπου γράφει ότι οι προοπτικές της ελληνικής οικονομίας έχουν βελτιωθεί με τον ετήσιο ρυθμό ανάπτυξης να φτάνει στο 1,8 το τρίτο τρίμηνο του 2016, ξεπερνώντας και αυτόν της Γερμανίας, αλλά και της Ευρωζώνης ως συνόλου, καθώς και ότι καταθέσεις επιστρέφουν στις τράπεζες τους τελευταίους μήνες.

Βλέπουμε, λοιπόν, επικοινωνιακά στον διεθνή Τύπο, στις διεθνείς κοινωνίες, να έχουμε θετικά δείγματα, να αναγνωρίζουν την προσπάθεια της ελληνικής Κυβέρνησης και το πρόβλημα μας όλο να δημιουργείται κυρίως στο εσωτερικό.

Παρακολουθώ με έκπληξη την αγωνία και την προσπάθεια της Αξιωματικής Αντιπολίτευσης, αλλά και άλλων κομμάτων της Αντιπολίτευσης, να τελειώνει με την παραμονή του ΣΥΡΙΖΑ στη διακυβέρνηση της χώρας, γιατί καταλαβαίνει πως αν περάσει με επιτυχία η κρίσιμη για τη χώρα και την Ευρώπη χρονιά του 2017, η Νέα Δημοκρατία δεν θα έχει λόγο ύπαρξης, καθώς η Νέα Δημοκρατία είναι ένα κόμμα εξουσίας, παρά μονάχα θα έχει έναν ρόλο μιας υγιούς αντιπολιτευτικής πολιτικής δύναμης, που θα έχει πολλά διδαχθεί από τα λάθη της.

Θέλω να αναρωτηθούμε όλοι πόσο ευχάριστο είναι να βλέπουμε σενάρια αποτυχίας της κυβερνητικής προσπάθειας, τα οποία δημιουργούνται από την πλευρά της Αξιωματικής Αντιπολίτευσης, που σχεδόν προεξοφλούν την αποτυχία και σε κλίμα πανηγυρισμού.

Όμως, η Αξιωματική Αντιπολίτευση αδικεί την κοινωνία, θεωρώντας πως έχει μνήμη χρυσόψαρου. Στην πολιτική γενναίο θα ήταν να αντιπολιτευόμαστε όχι απαραίτητα απολογούμενοι, αλλά προσπαθώντας με τις προτάσεις μας να συμβάλλουμε στην έξοδο της χώρας από την κρίση.

Για την Αξιωματική Αντιπολίτευση, όμως, τα πάντα είναι επικοινωνία. Είμαστε μάρτυρες μιας παράστασης, που εδώ και ενάμιση χρόνο έχει ονομαστεί: «Αλήθειες και ψέματα». Είναι το μόνιμο μοτίβο, το οποίο πρέπει σταδιακά να αρχίσει να αντιλαμβάνεται ο ελληνικός λαός, διότι η Νέα Δημοκρατία, αλλά και άλλα κόμματα της Αντιπολίτευσης, δεν προήλθαν από παρθενογένεση, αλλά έχουν ιστορία, έχουν καταγράψει σημαντική πορεία στην ελληνική πολιτική ζωή, έχουν διαμορφώσει ένα κλίμα, για το οποίο δεν μπορεί να απολογείται η σημερινή Κυβέρνηση και πολύ περισσότερο το κόμμα του ΣΥΡΙΖΑ.

Μια συζήτηση για τον προϋπολογισμό έχει πάντα ιδιαίτερο ενδιαφέρον υπό την απαραίτητη προϋπόθεση πως η συζήτηση θα διεξάγεται στην περιοχή του δημοσίου συμφέροντος.

Δεν απαντήθηκε ποτέ τι έγινε με το ξεχασμένο PSA, πώς 120 δισεκατομμύρια υπονόμευσαν το μέλλον μιας χώρας, μιας χώρας της οποίας ο λαός χρεώθηκε μέσα από τις πολιτικές σας για να σώσει τράπεζες, υποθηκεύοντας το μέλλον του. Η λήθη εκείνων των πολιτικών από την πλευρά της Αξιωματικής Αντιπολίτευσης οδηγεί στη διαστρέβλωση της αλήθειας.

Επειδή ο χρόνος τελειώνει, θα μείνω με δυο λόγια στον προϋπολογισμό που αφορά στο Υπουργείο Πολιτισμού. Να θυμίσω ότι το Υπουργείο Πολιτισμού ήταν ένα ένδοξο Υπουργείο κατά το παρελθόν, όπου οι προηγούμενες κυβερνήσεις χρησιμοποίησαν κατά κανόνα ως χώρο ανάδειξης επωνύμων στελεχών. Οι αρχηγοί τριών κομμάτων πέρασαν λίγο πριν την ανάληψη του προεδρικού θώκου από το Υπουργείο Πολιτισμού. Παρά, όμως, την ανάληψη του Υπουργείου, συχνά από υπερεπώνυμα στελέχη των κομμάτων, το Υπουργείο Πολιτισμού παρέμεινε ένα απλά διαχειριστικό υπουργείο χρηματοδότησης, χορηγός διαφόρων εκδηλώσεων, πανηγυριών, κομματικών πελατών, ένας χώρος δημοσίων σχέσεων.

Στο σχετικό με το Υπουργείο Πολιτισμού κομμάτι υπάρχει μικρή, τυπική θα λέγαμε, αύξηση. Όμως, αυτή είναι αρκετή να μας οδηγήσει σε μια χρονιά αισιόδοξη. Το 2017 μπορεί να είναι μια χρονιά χάραξης μιας άλλης εθνικής πολιτικής για τον πολιτισμό. Ταυτόχρονα, έχουμε μια σημαντική ευκαιρία να δούμε τον πολιτισμό ως έναν παράλληλο πυλώνα οικονομικής ανάπτυξης, καθώς η αξιοποίηση των εργαλείων, που μας προσφέρει ο πολιτισμός, μπορεί να οδηγήσει σε αναβάθμιση και στη δημιουργία νέων θέσεων εργασίας.

Κλείνω, για να μην κάνω κατάχρηση του χρόνου, κύριε Πρόεδρε.

Κυρίες και κύριοι συνάδελφοι, ο προς ψήφιση προϋπολογισμός που συζητάμε είναι ένα εργαλείο που οδηγεί στην αποκατάσταση διαχρονικών αδικιών.

Παράλληλα το ευρωπαϊκό πλαίσιο λειτουργίας που επιλέξαμε, επιβάλλει τη δική του πραγματικότητα. Επομένως με δεδομένη την προσπάθεια που για πρώτη φορά κάνει ελληνική κυβέρνηση απέναντι στους δανειστές, σας καλούμε να ψηφίσετε τον προϋπολογισμό όχι μιας κυβέρνησης, αλλά ενός λαού. Μιας χώρας που ελπίζει πλέον στη συναίνεση, στη συνοχή και την αγωνιστικότητα της κοινωνίας της.

Είναι αισιόδοξο και παρήγορο το ότι σήμερα απεργεί μεγάλο κομμάτι της ελληνικής κοινωνίας και συμμετέχει στις διαδηλώσεις. Το χαιρετίζουμε και νομίζουμε ότι οι κινηματικές διαδικασίες στην ελληνική κοινωνία δεν πρέπει να σταματήσουν.

Για τους λόγους αυτούς, κύριοι της Αντιπολίτευσης, σας καλούμε να υπερψηφίσετε τον προϋπολογισμό και να σταματήσετε να παίζετε, να χτίζετε το μέλλον σας πάνω στο φόβο ενός λαού δυναμικού, αισιόδοξου και απρόβλεπτου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσουν ακόμα ο κ. Λαγός και ο κ. Σέλτσας. Μετά θα μιλήσει η κ. Παπανάτσιου, η Υφυπουργός. Θα συνεχίσουμε με τον κ. Στύλιο, τον κ. Μανιό, τον κ. Κεγκέρογλου.

Ελάτε, κύριε Λαγέ. Έχετε τον λόγο.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Πριν λίγη ώρα ακούσαμε κάποιον Υπουργό της συγκυβέρνησης ΣΥΡΙΖΑ-ΑΝΕΛ. Είναι ο κ. Τσιρώνης, αν και δεν έχει σημασία ποιο είναι το όνομά του. Αλλά τι ο κ. Τσιρώνης, τι οποιοσδήποτε άλλος. Τα ίδια λένε με το θράσος που τους διακατέχει. Βγήκε εδώ, ανέβηκε στο Βήμα της Βουλής σήμερα, που ψηφίζουμε τον νέο προϋπολογισμό –νέα μέτρα, νέοι φόροι για τους Έλληνες πολίτες– και είπε με θράσος και με ύφος: «Τι μιλάτε εσείς στη Νέα Δημοκρατία και το ΠΑΣΟΚ. Να συζητήσουμε ποιο μνημόνιο ήταν το χειρότερο».

Αυτό το θράσος έχει η συγκυβέρνηση αυτή τη στιγμή. Να συζητήσουμε, λέει, ποιο είναι το χειρότερο μνημόνιο. Όλα, Υπουργέ, είναι άσχημα μνημόνια, όλα είναι εξαιρετικά επιζήμια για την πατρίδα μας και για τους συμπολίτες μας και όλοι εσείς τα έχετε ψηφίσει μαζί. Πού διαχωρίζετε, λοιπόν, τη θέση σας τώρα; Να κάνει κάποιος το καλό εις βάρος κάποιων άλλων. Δηλαδή, το τρίτο μνημόνιο που ψηφίσατε εσείς ήταν καλύτερο από το πρώτο. Αυτό είναι το ζητούμενό σας. Είτε το πρώτο είτε το δεύτερο είτε το τρίτο είναι καταστρεπτικά για την πατρίδα μας. Δυστυχώς επακολουθούν κι άλλα.

Αυτό, επαναλαμβάνω, είναι το θράσος των αριστερών, που λιγουρεύονταν μια καρέκλα εδώ και σαράντα πέντε χρόνια, ανέβηκαν πάνω, έχουν γαντζωθεί και δεν σχεδιάζουν να φύγουν με τίποτα. Τι κι αν τους βρίζει ο κόσμος, τι κι αν δεν τους θέλει κανείς, τι κι αν η εκλογική τους δύναμη έχει πέσει στο 50%, στο μισό τουλάχιστον, και πέφτει συνεχώς και καθημερινά. Δεν βλέπουν τίποτα άλλο. Γαντζωμένοι πάνω σε μια καρέκλα πως θα μείνουν.

Κι από κάτω μια Αντιπολίτευση να τους εγκαλεί γιατί αυτοί δεν ξεπουλάνε πολύ καλά την πατρίδα μας, αλλά τους ζητάνε να τους αφήσουν την ξεπουλήσουν αυτοί καλύτερα. Μια Νέα Δημοκρατία που διαμαρτύρεται και λέει: «Ορίστε. Τα μέτρα που ψηφίζετε εσείς, εμείς τα φέραμε κι ήταν πολύ καλύτερα. Αφήστε να τα κάνουμε εμείς». Ένας διαγωνισμός, λοιπόν, ξεπουλήματος. Ποιος ξεπουλάει καλύτερα;

Ξέρετε όμως τι λέει ο κόσμος έξω; Ότι και οι αριστεροί και οι δεξιοί την ξεπουλάτε την πατρίδα, δυστυχώς. Και θα προσπαθήσουμε, θα κάνουμε ό,τι μπορούμε σαν Χρυσή Αυγή και, εφόσον το θέλει φυσικά ο ελληνικός λαός, να μην αφήσουμε να συνεχίζεται το κρεσέντο αυτό που έχετε.

Δεν έχετε την τόλμη και το θάρρος να πει κάποιος ότι έχει κάνει λάθος. Ο ένας μας λέει ότι είναι σωστό το τρίτο μνημόνιο, ο ένας μας λέει καλύτερο το δεύτερο, ο ένας μας λέει καλύτερο το τρίτο κι όλοι μαζί συνεχίζετε αυτό το γαϊτανάκι. Τέτοιοι ψεύτες και υποκριτές είστε.

**ΙΩΑΝΝΗΣ ΘΕΩΝΑΣ:** Αυτή είναι συμπεριφορά Έλληνα Βουλευτή;

**ΙΩΑΝΝΗΣ ΛΑΓΟΣ:** Είναι συμπεριφορά Έλληνα πολίτη. Είμαι πάνω απ’ όλα Έλληνας πολίτης. Έτυχε να είμαι Βουλευτής.

**ΙΩΑΝΝΗΣ ΘΕΩΝΑΣ:** Την ξέρουμε τη συμπεριφορά σας από το ’43.

**ΙΩΑΝΝΗΣ ΛΑΓΟΣ:** Θα εκπροσωπήσω τον Έλληνα πολίτη των περιοχών που ζω. Δεν θα κάτσω εδώ με κλειστά τα μάτια να κάνω νομοσχέδια υπέρ των τραπεζιτών. Αυτό κάνετε.

**ΠΡΟΕΔΡΕΥΩΝ (Νικήτας Κακλαμάνης):** Μην απαντάτε.

**ΙΩΑΝΝΗΣ ΘΕΩΝΑΣ:** Δεν μπορείς να μας βρίζεις.

**ΙΩΑΝΝΗΣ ΛΑΓΟΣ:** Δεν απευθύνομαι σε σένα. Στον ελληνικό λαό απευθύνομαι. Να μάθει ποιος είναι ο ΣΥΡΙΖΑ και να καταλάβει καλά.

**ΠΡΟΕΔΡΕΥΩΝ (Νικήτας Κακλαμάνης):** Μην απαντάτε σε συναδέλφους. Συνεχίστε την αγόρευσή σας.

**ΙΩΑΝΝΗΣ ΛΑΓΟΣ:** Όποιος με διακόπτει, θα παίρνει την απάντηση που του αξίζει. Και θα προχωράμε μετά.

Σαν τον Υπουργό, τον κ. Κοντονή, που μας έλεγε την άλλη φορά εδώ ότι έχει ανοίξει ο φάκελος της Κύπρου και γελάγανε και τα τσιμέντα. Όταν του είπα να πάμε να μου το δείξει, φυσικά, κοίταγε τα αστέρια. Τέτοιοι είστε. Ψεύτες, υποκριτές. Θα το λέμε συνέχεια. Ψέμα στο ψέμα είστε!

(Χειροκροτήματα από την πτέρυγα της Χρυσής Αυγής )

Μάλιστα για να δούμε ότι είστε πολύ υποκριτές σήμερα γίνονται απεργιακές, εργατικές κινητοποιήσεις και βγαίνει ο ΣΥΡΙΖΑ και καλεί τους εργάτες να βγουν να διαμαρτυρηθούν για τους νόμους που ψηφίζει ο ΣΥΡΙΖΑ! Μα τι καραγκιόζηδες είστε; Πόσο γελοίοι μπορεί να είστε; Θα μου πείτε κιόλας τι λέμε. Αυτοί είστε. Είστε γραφικοί, είστε υπόδουλοι των ξένων τοκογλύφων και κάνετε ό,τι σας λένε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαγέ…

**ΙΩΑΝΝΗΣ ΛΑΓΟΣ:** Εφόσον, λοιπόν, είναι έτσι τα πράγματα, εφόσον καλείτε τον κόσμο, να πάνε οι Βουλευτές του ΣΥΡΙΖΑ τώρα έξω, να πάνε στις απεργιακές κινητοποιήσεις, να πάνε με τον κόσμο μαζί, να δούμε πως θα σας υποδεχθούν.

**ΕΥΑΓΓΕΛΙΑ ΒΑΓΙΩΝΑΚΗ:** Κύριε Πρόεδρε…

**ΠΑΝΑΓΙΩΤΑ ΒΡΑΝΤΖΑ:** Είσαι υπόδικος!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Χαμηλώστε τον τόνο!

**ΙΩΑΝΝΗΣ ΛΑΓΟΣ:** Θα φωνάξουμε τον Φρούραρχο;

**ΠΡΟΕΔΡΕΥΩΝ (Νικήτας Κακλαμάνης):** Χαμηλώστε τον τόνο! Πείτε ό,τι θέλετε με χαμηλότερο τόνο.

**ΙΩΑΝΝΗΣ ΛΑΓΟΣ:** Μιλάω με τον τόνο που έχω μάθει στις περιοχές της Β΄ Πειραιώς, όταν μιλάει ο αγανακτισμένος κόσμος. Έτσι έχω μάθει.

**ΠΡΟΕΔΡΕΥΩΝ (Νικήτας Κακλαμάνης):** Όταν εγώ είμαι στο Προεδρείο, χαμηλότερος τόνος, παρακαλώ!

**ΙΩΑΝΝΗΣ ΛΑΓΟΣ:** Ο ελληνικός λαός με έβαλε μέσα για να πω τα προβλήματά του. Δεν με έβαλε για να κάνω δημόσιες σχέσεις με εσάς εδώ.

**ΠΡΟΕΔΡΕΥΩΝ (Νικήτας Κακλαμάνης):** Αν φωνάζετε, δεν τα υπερασπίζεστε καλύτερα. Πείτε ό,τι θέλετε, αλλά με πιο ήρεμο τρόπο.

**ΙΩΑΝΝΗΣ ΛΑΓΟΣ:** Είδαμε, λοιπόν, πριν από λίγες μέρες να γίνεται ένα δημοψήφισμα στην Ιταλία και ο εκεί πρωθυπουργός, στον οποίο υπάρχουν κάποια ψήγματα φιλότιμου και αξιοπρέπειας, είπε «αν χάσω, θα παραιτηθώ», έχασε και παραιτήθηκε.

Εσείς εδώ τι κάνατε; Εσείς εδώ οι δημοκράτες, οι αριστεροί ζητήσατε ένα δημοψήφισμα πέρυσι, κάνατε το «όχι» «ναι» του ελληνικού λαού, το φέρατε τούμπα και συνεχίζετε και λέτε ότι εκπροσωπείτε τον ελληνικό λαό. Μα, τι λέτε τώρα; Αυτά που έχουμε δει από εσάς δεν τα έχουμε δει στη χειρότερη μπανανία, κύριοι του ΣΥΡΙΖΑ. Και μας μιλάτε για δημοκρατία!

Ακούσαμε, λοιπόν, τον Υπουργό Εξωτερικής Πολιτικής, τον κ. Μουζάλα, να μας λέει –χθες νομίζω το άκουσα αυτό- ότι θα δοθούν χρήματα στους δήμους που αντιμετωπίζουν προβλήματα με το λαθρομεταναστευτικό. Αντιμετωπίζουν τεράστια προβλήματα οι άνθρωποι.

Στην αρχή πήγε να τους φοβερίσει. Τους έλεγε ότι όποιοι Έλληνες πολίτες αντιδρούν εκεί είναι Χρυσαυγίτες, είναι φασίστες, είναι ακραίοι. Είδε ότι αυτό δεν έπιανε. Είδε ότι ο κόσμος προτιμάει να τον λένε φασίστα και ακραίο –αν θέλετε- παρά κορόιδο και να κάθεται και να τρώει σφαλιάρα από τον κάθε Πακιστανό και από τον κάθε Μπαγκλαντεσιανό, που έχει μπει μέσα στο σπίτι του και τον κυνηγάει και τον κλέβει.

Και όταν, λοιπόν, είδε ότι αντέδρασε, κάνει μια άλλη πολιτική, «να δώσουμε κανένα χαρτζιλίκι πουθενά, να πάρουμε κανένα προγραμματάκι με 4 κατοστάρικα, να τους βουλώσουμε λίγο το στόμα, να μη μιλάνε». Αυτή είναι η αντιμετώπιση και η συμπεριφορά που έχετε προς τον κόσμο. Αυτή είναι!

Όμως, ο κόσμος σας καταλαβαίνει, έχει αλλάξει πάρα πολύ τα μυαλά του. Αυτό το βλέπουμε καθημερινά και στα νησιά του Αιγαίου και οπουδήποτε αντιμετωπίζεται το λαθρομεταναστευτικό πρόβλημα, που εσείς το έχετε κάνει τεράστιο.

Και για να δείτε ότι είστε μια Κυβέρνηση που δεν ξέρει πού πατάει και πού βρίσκεται, θα σας διαβάσω στοιχεία από μια αξιολόγηση Ευρωπαίων αξιωματούχων που έγινε, η οποία λέει ότι δεκατρείς χιλιάδες λαθρομετανάστες στα κέντρα που έχουμε χάθηκαν. Νομίζω ότι αυτή η αξιολόγηση είναι χθεσινή ή προχθεσινή. Χάθηκαν δεκατρείς χιλιάδες άτομα, λαθρομετανάστες! Δεν ξέρετε πού είναι! Σας τα λένε μπροστά, μέσα στα μούτρα και εσείς κάθεστε και λέτε ότι δεν τρέχει τίποτα. Δεκατρείς χιλιάδες, εκ των οποίων πάρα πολλοί μπορεί –όχι μπορεί, σίγουρα- να είναι επικίνδυνοι, να είναι κακοποιοί και δεν ξέρετε πού βρίσκονται. Και μετά μας λέτε ότι κάνετε καταμετρήσεις και είναι εξήντα μία χιλιάδες.

Εγώ σας λέω –επειδή έχουμε κάνει και ερωτήσεις στη Χρυσή Αυγή- ότι δεν ξέρετε πού πάνε τα τέσσερα. Δεν ξέρετε πόσοι είναι στα κέντρα λαθρομεταναστών. Το επαναλαμβάνουμε αυτό. Σας έχουμε εκθέσει πολλές φορές με τον κοινοβουλευτικό έλεγχο και γι’ αυτό δεν μας απαντάτε, γιατί σας εκθέτουμε καθημερινά στα μάτια του ελληνικού λαού.

Και είναι δεκατρείς χιλιάδες που έχουν γίνει άφαντοι! Αυτοί μπορεί να κλέβουν, να βιάζουν, να σκοτώνουν οπουδήποτε στην Ελλάδα. Εσείς τους δίνατε και πριν και θα πάτε και σε λίγο να τους δώσετε και γρήγορα τα χαρτιά τους, για να έχουν και πολιτικό άσυλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, λοιπόν, κύριε Πρόεδρε, θα ήθελα να αναφέρω και μια χθεσινή έκθεση του Ταμείου Χρηματοπιστωτικής Σταθερότητας, που μας λέει ότι στο πρώτο εξάμηνο του 2016 οι ζημιές των συστημικών τραπεζών ανέρχονται στο 1 δισεκατομμύριο και κάτι ψιλά, 52 εκατομμύρια ακόμα, δηλαδή, 1.052.000.000 ευρώ. Αυτά θα θεσμοθετήσετε πάλι εσείς με τους νόμους που φέρνετε 12 τη νύχτα με κάτι τροπολογίες και θα τα χαρίσετε πάλι στους τραπεζίτες.

Για αυτά θα ψηφίσετε πάλι εσείς ένα νέο μνημόνιο που θα έρθει, για να πάρουμε τα χρήματα και να τα κάνουμε ανακεφαλαιοποίηση τραπεζιτών, οι οποίοι κλέβουν και παίρνουν τα σπίτια κάθε Έλληνα φορολογούμενου, ο οποίος δεν έχει να πληρώσει τη δόση του. Δεν το κάνει γιατί είναι μπαταχτσής ή γιατί θέλει να κλέψει, αλλά δεν έχει ο άνθρωπος να πληρώσει και του παίρνουν τα σπίτια. Και εσείς ψηφίζετε νομοσχέδια για να τους χαρίσετε τις ζημιές τους.

Κρατήστε το, παρακαλώ, αυτό για τα Πρακτικά.

(Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτές είναι οι ελληνικές κυβερνήσεις που υπάρχουν αυτή τη στιγμή στη Βουλή.

Και για να τελειώνω, θα ήθελα να σας πω ότι βαρεθήκαμε να νομοθετείτε υπέρ των μεγαλοεργολάβων και των μεγαλοτραπεζιτών. Βαρεθήκαμε να σας βλέπουμε εδώ πέρα και να σας τα λέμε και να μην έχετε τι να κάνετε. Βαρεθήκαμε να σας λέμε πόσο πολύ έχετε κάνει ζημιά στον ελληνικό λαό. Δεν βαρεθήκαμε, όμως, να είμαστε εδώ, να σας ξεμπροστιάζουμε και να υπερασπιζόμαστε τον Έλληνα πολίτη.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος του ΣΥΡΙΖΑ ο κ. Κωνσταντίνος Σέλτσας. Ακολουθεί η Υφυπουργός.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΣΕΛΤΣΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό αποτελεί μια από τις κορυφαίες στιγμές του κοινοβουλευτικού έργου. Σε αυτήν εκτίθεται η συνολική πολιτική της Κυβέρνησης στη βάσανο της κριτικής από την Αντιπολίτευση. Στον βαθμό που αυτή γίνεται με στοιχεία, μπορεί να βγάλει και ο κόσμος που μας παρακολουθεί χρήσιμα συμπεράσματα όσον αφορά τις πολιτικές διαφορές των κομμάτων.

Δυστυχώς, όμως, στην τρέχουσα συζήτηση δεν έγινε καλή αρχή από την Αντιπολίτευση. Ήδη από τη συζήτηση στις επιτροπές λειτούργησε τουλάχιστον βιαστικά στην κριτική της και εκτέθηκε από την έλλειψη στοιχείων στην επιχειρηματολογία της. Απεδείχθη έτσι ότι τον λαϊκισμό δεν πρέπει να τον κυνηγάει ο κ. Μητσοτάκης αλλού, αλλά μέσα στο ίδιο του το κόμμα.

Υπάρχει, όμως, και μία ακόμη παραφωνία στην τρέχουσα συζήτηση του προϋπολογισμού σε σχέση με το πώς θα θεωρητικά θα έπρεπε να διεξάγεται. Και αυτή είναι η επιτήρηση των δημόσιων οικονομικών από το Διεθνές Νομισματικό Ταμείο και την Ευρωπαϊκή Ένωση. Η επιτήρηση αυτή, που όλοι ξέρουμε πλέον πώς ήρθε και με ποιων κομμάτων ευθύνη εγκαταστάθηκε στη χώρα, δεν αφήνει καμία κυβέρνηση ανεπηρέαστη. Προφανώς ούτε και την Κυβέρνηση ΣΥΡΙΖΑ – ΑΝΕΛ, που εγώ στηρίζω.

Το ζητούμενο, λοιπόν, είναι να έχει κανείς στόχο και σχέδιο για να βγει από την επιτήρηση και παράλληλα να αξιοποιεί τα όποια στενά περιθώρια υπάρχουν για εφαρμογή μιας κοινωνικής πολιτικής στο σήμερα. Αυτά τα δύο απαραίτητα στοιχεία τα έχει και η σημερινή Κυβέρνηση και φαίνονται και στον προϋπολογισμό.

Συγκεκριμένα, οι δημοσιονομικοί στόχοι ως προς το πλεόνασμα 1,7% είναι σαφώς βελτιωμένοι σε σχέση με τις συμφωνίες της προηγούμενης κυβέρνησης στο 4,5%. Αυτό αφήνει κάποιες μικρές ανάσες και αναμένεται να αφήσει και κάποιες μεγαλύτερες στο μέλλον.

Κόντρα στην καταστροφολογία το κράτος προσπαθεί να νοικοκυρευτεί. Υπήρξε υπονόμευση από την απερχόμενη Κυβέρνηση, που δημιούργησε ηθελημένα ασφυξία ρευστότητας, για να εξυπηρετήσει το σενάριο της «αριστερής παρένθεσης». Υπάρχουν ακόμα φαινόμενα υπονόμευσης με κομματική χροιά σε κάποια Υπουργεία. Αυτά ελπίζουμε, όμως, ότι θα μείνουν στο παρελθόν και ότι η χώρα θα τα ξεπεράσει.

Ως προς την κοινωνική πλευρά του προϋπολογισμού, με τις πιεστικές ανάγκες του κόσμου να είναι μεγάλες, δεν θα ακουστούν από εμάς μεγαλοστομίες, μόνο αριθμοί που δείχνουν την ειλικρινή προσπάθεια: Κοινωνικό Εισόδημα Αλληλεγγύης για όλη τη χώρα με 760 εκατομμύρια ευρώ σε 250.000 νοικοκυριά και ενίσχυση του κοινωνικού προϋπολογισμού για υγεία, παιδεία, πρόνοια με 300 εκατομμύρια ευρώ.

Είμαστε ακόμα μακριά, αλλά η στροφή προς την κατεύθυνση της αντιμετώπισης των κοινωνικών προβλημάτων έχει γίνει. Για να μπορέσουμε, όμως, να αντιμετωπίσουμε την ανθρωπιστική κρίση δεν αρκούν μόνο κάποια κονδύλια από τον προϋπολογισμό, αλλά χρειάζεται και η πλατιά συμμετοχή και η ενεργός αλληλεγγύη του κόσμου.

Στην περιοχή που δραστηριοποιούμαι, στη Φλώρινα η κοινωνία των πολιτών είναι δραστήρια, φτιάχνει δομές και προσφέρει στον συνάνθρωπο, όπως τα κοινωνικά φροντιστήρια για τους μαθητές με οικονομικά προβλήματα, αλλά και δομές προστασίας και ανάδειξης του περιβάλλοντος. Η κεντρική διοίκηση προς τιμήν της έχει δεσμευτεί να στηρίξει αυτές τις δράσεις. Για εμένα αυτή η στενή συνεργασία κράτους και κοινωνίας των πολιτών είναι ο οδηγός για να ξεπεράσει αυτήν την κρίση χωρίς να χαθεί η κοινωνική συνοχή.

Το ζήτημα της αποκέντρωσης και της στήριξης της περιφέρειας είναι ένας ακόμα σημαντικός πυλώνας της στρατηγικής για το ξεπέρασμα της κρίσης. Στην Περιφέρεια Δυτικής Μακεδονίας έχουμε μετά την αποβιομηχάνιση των τελευταίων χρόνων υψηλά ποσοστά ανεργίας, ειδικά των νέων. Αυτό που χρειαζόμαστε είναι δράσεις οι οποίες θα δημιουργήσουν απασχόληση με προοπτική βιώσιμη. Άρα οι τομείς στους οποίους θα αναπτυχθούν πρέπει να είναι εκεί που υπάρχει συγκριτικό πλεονέκτημα.

Ένας από αυτούς τους τομείς είναι ο αγροτικός. Το νέο Πρόγραμμα Αγροτικής Ανάπτυξης αποτελεί ένα εργαλείο που μας επιτρέπει να αισιοδοξούμε. Από ποσοτικής πλευράς μιλάμε για κονδύλια 1,5 δισεκατομμυρίων ευρώ για το 2017 και 6 δισεκατομμυρίων σε βάθος πενταετίας.

Κυρίως όμως από ποιοτικής πλευράς υπάρχει πρόβλεψη για στρατηγικές έξυπνης εξειδίκευσης, η παραχώρηση αρμοδιοτήτων στις περιφέρειες και το νέο σύγχρονο πλαίσιο λειτουργίας των συνεταιρισμών. Αυτά είναι τα στοιχεία που μπορούν να οδηγήσουν σε μια καλύτερη μοίρα τον αγροτικό κόσμο και να απαλλαγούμε από φαινόμενα διασπάθισης χρήματος που είχαμε δει στο παρελθόν.

Ήδη η απορρόφηση των κονδυλίων ήταν μεγαλύτερη σε σχέση με τα προηγούμενα χρόνια και τα πρόστιμα για πρώτη φορά ήταν σε μηδενικό επίπεδο. Έχει σημασία λοιπόν, εκτός από την κατανομή των κονδυλίων και ο ορθός σχεδιασμός αυτές τις μέρες των προγραμμάτων και η λειτουργία της διοίκησης καθ’ όλη τη διάρκεια της χρονιάς.

Ειδικότερα για την περιοχή μας, εκκρεμεί να τελειώσουν επιτέλους οι αναδασμοί και τα αρδευτικά έργα που είναι απαραίτητα για να υποστηρίξουν την παραγωγική δραστηριότητα του αγροτικού κόσμου. Ένας ακόμα νευραλγικός τομέας για την οικονομία, που επιπρόσθετα επηρεάζει και την απασχόληση στις περιοχές μας, είναι ο ενεργειακός.

Σε μια περιοχή, όπως η Φλώρινα, που ο χειμώνας είναι βαρύς, τα έργα τηλεθέρμανσης αποτελούν μία σύγχρονη και ενεργειακά αποδοτική λύση στην αντιμετώπιση του προβλήματος από τα νοικοκυριά, αλλά και τις επιχειρήσεις της περιοχής.

Η εκπόνηση σχεδίου για τη συνέχιση των τηλεθερμάνσεων Αμυνταίου και Φιλώτα και η έναρξη το συντομότερο δυνατό της τηλεθέρμανσης Μελίτης πρέπει να είναι προτεραιότητα από πλευράς ΔΕΗ και Υπουργείου. Άλλωστε, μιλάμε για περιοχές με προσφορά στην ενέργεια της χώρας εδώ και τουλάχιστον εξήντα χρόνια και η ανταπόδοση με τα έργα τηλεθέρμανσης είναι επιβεβλημένη.

Οι κάτοικοι της περιοχής μας μπορούν βάσιμα να αισιοδοξούν για τα προαναφερθέντα ζητήματα. Οι διοικήσεις της ΔΕΗ και του Υπουργείου έδειξαν θετικά δείγματα γραφής στο θέμα του νέου ΑΗΣ Μελίτης II. Το ίδιο πιστεύω πως θα πράξουν και στο θέμα των τηλεθερμάνσεων.

Η Μελίτη II είναι από τις περιπτώσεις που εξασφαλίζεται η ιδιωτική επενδυτική δραστηριότητα και θα λύσει προβλήματα του παρελθόντος. Δεν θα έλθει απλά να εκμεταλλευτεί κρατική περιουσία. Με το νέο σχέδιο θα αξιοποιηθούν τα ορυχεία Βεύης και Κλειδιού που είναι ανενεργά εδώ και δεκαπέντε χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τέλος, να τονίσω από εδώ τη σημασία του κάθετου άξονα Φλώρινας- Πτολεμαΐδας που ενώνει την περιοχή με την Εγνατία και θα συμπληρώσει το βόρειο κομμάτι που εγκαινιάστηκε πρόσφατα. Τα έργα υποδομών έχουν μείνει πίσω στην περιοχή μας και είναι άκρως απαραίτητο για μία ακριτική περιοχή να έχει σύγχρονη και γρήγορη σύνδεση με την υπόλοιπη χώρα.

Κυρίες και κύριοι συνάδελφοι, ο προϋπολογισμός δεν είναι αυτός που ονειρευόμουν να ψηφίσω όταν έλαβα την τιμή να εκπροσωπήσω τους συμπολίτες μου πριν από δύο χρόνια. Είναι όμως το καλύτερο που μπορεί να κάνει μια κυβέρνηση που αποδεδειγμένα παλεύει για το συμφέρον της πλειοψηφίας του ελληνικού λαού, γι’ αυτό και θα τον ψηφίσω.

Με κόντρα τα συμφέροντα εντός και εκτός της χώρας, το έργο μας δεν είναι εύκολο. Έχουμε τη θέληση να παρασταθούμε και στον πιο αδύναμο συμπολίτη μας. Χρειάζεται σοβαρότητα, υπομονή και επιμονή για να καταφέρουμε να αλλάξουμε ριζικά την πορεία της χώρας προς το καλύτερο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Υφυπουργός κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, κυρίες και κύριοι Βουλευτές, ο προϋπολογισμός του 2017 είναι ο δεύτερος προϋπολογισμός που σχεδίασε και υλοποιεί αυτή η Κυβέρνηση και έχει συγκεκριμένο πολιτικό και κοινωνικό πρόσημο.

Τα οφέλη της ταχείας ανάπτυξης της περιόδου της φούσκας διαχύθηκαν άνισα, ευνοώντας κυρίως τα ισχυρότερα και πιο εύπορα στρώματα της κοινωνίας. Ακόμα χειρότερα, στην περίοδο της οξείας κρίσης που ακολούθησε, οι πιο αδύναμοι επλήγησαν δυσανάλογα σε σχέση με τους ισχυρότερους και τους πιο εύπορους.

Τα πιο ευάλωτα στρώματα της κοινωνίας μας όχι απλώς είδαν τα εισοδήματά τους να μειώνονται ταχύτατα, αλλά οδηγήθηκαν στη φτωχοποίηση και άλλα στρώματα συγκράτησαν σε μεγαλύτερο ποσοστό τα κεκτημένα που είχαν προ της κρίσης. Αυτό δεν έγινε τυχαία. Έγινε στοχευμένα από τις πολιτικές που επέλεξαν να επιβάλουν στη χώρα οι ντόπιες και ξένες ελίτ.

Η κατάρρευση του ΑΕΠ της χώρας μας κατά σχεδόν 30%, την περίοδο 2009-2014, μοιράστηκε εντελώς άνισα εις βάρος των αδυνάτων. Γι’ αυτό ο στόχος του προϋπολογισμού του 2017, όπως και του προηγούμενου, είναι να προστατέψει αυτά τα στρώματα εφαρμόζοντας αναδιανομή των πόρων προς μια κατεύθυνση κοινωνικά πιο δίκαιη.

Όταν, λοιπόν, ο Σύνδεσμος Ελλήνων Βιομηχάνων σε συγχορδία με την Αξιωματική Αντιπολίτευση μάς κατηγορεί ότι αυτός ο προϋπολογισμός και ιδίως, το κομμάτι των εσόδων, αποτυπώνει τη μεγαλύτερη αναδιανομή εισοδημάτων που έχει επιχειρηθεί ποτέ σε μια χρονιά, εμείς από τη δική μας οπτική, αυτό μόνο σαν εύσημο μπορούμε να το εκλάβουμε.

Οι προϋπολογισμοί του ΠΑΣΟΚ και της Νέας Δημοκρατίας, όπως και όλες τους οι πολιτικές, προκαλούσαν αντίστροφη αναδιανομή. Έπαιρναν από τους φτωχούς και έδιναν στους πλούσιους συστηματικά και για ολόκληρες δεκαετίες.

Παρά τις μεγαλόστομες κατηγορίες των βιομηχάνων και της Αξιωματικής Αντιπολίτευσης, εμείς γνωρίζουμε ότι η αναδιανομή που μπορεί να γίνει μέσω της φορολογικής πολιτικής είναι περιορισμένη. Χρησιμοποιούμε όσο καλύτερα μπορούμε αυτό το εργαλείο, αλλά η δύναμή του είναι πάντα σχετικά περιορισμένη. Η κατεύθυνση, λοιπόν, της φορολογικής πολιτικής είναι αμυντική. Είναι να προστατευθούν τα πιο χαμηλά εισοδήματα, δεδομένης της υποχρέωσης να πιαστεί συγκεκριμένος στόχος για πρωτογενές πλεόνασμα ύψους 1,75%.

Τα προηγούμενα χρόνια οι άλλες κυβερνήσεις έριξαν το μεγαλύτερο μέρος του βάρους της δημοσιονομικής προσαρμογής στην πλευρά των δαπανών. Αυτό σήμαινε τεράστιες μειώσεις των συντάξεων ιδιωτικού και δημοσίου τομέα και των μισθών του δημοσίου, αλλά και τεράστιες περικοπές στις κοινωνικές δαπάνες και τις δαπάνες για την υγεία και την παιδεία. Δεν υπάρχουν πια παρά ελάχιστα περιθώρια για μειώσεις των δαπανών.

Εμείς υπολογίζουμε ότι φέτος θα μπορέσουμε να εντοπίσουμε δαπάνες έως και 1,2 δισεκατομμύρια ευρώ το μέγιστο που δεν ανήκουν στις παραπάνω κατηγορίες. Δεν θα τις ονομάσω σπατάλες, αλλά απλώς δαπάνες που θα μπορέσουν να μειωθούν σταδιακά, χωρίς να προκαλέσουν μεγάλη ζημιά στη λειτουργία του κράτους.

Το γεγονός ότι αυτό είναι το μέγιστο ποσό των δαπανών που εκείνη αλόγιστα χαρακτηρίζει σπατάλες, το γνωρίζει, εξάλλου, και η Αξιωματική Αντιπολίτευση. Και όταν υπόσχεται μειώσεις φόρων με κόστος 4,1 δισεκατομμύρια ευρώ, χωρίς μειώσεις μισθών, συντάξεων ή κοινωνικών δαπανών, ψεύδεται και μάλιστα, ξεδιάντροπα.

Σκοπεύει να μειώσει συντάξεις και βασικές κοινωνικές δομές του κράτους που δεν θα του επιτρέψουν στοιχειωδώς να επιτελεί τον κοινωνικό του ρόλο. Θα στείλει και άλλους πολίτες στη φτωχοποίηση, προκειμένου να μειώσει τους φόρους σε συγκεκριμένες ευνοημένες τάξεις. Αυτός είναι ο σκοπός του αφηγήματος της υπερφορολόγησης που συστηματικά καλλιεργεί η Αξιωματική Αντιπολίτευση παρέα με τον σύνδεσμο βιομηχάνων.

Και για να καταλαβαινόμαστε, το 2012 η συγκυβέρνηση Νέας Δημοκρατίας και ΠΑΣΟΚ διαχώρισε τη φορολογία μισθών και συντάξεων και των ελευθέρων επαγγελματιών φυσικών προσώπων. Στους δεύτερους κατήργησε το αφορολόγητο, αύξησε το χαμηλότερο συντελεστή και μείωσε τον υψηλότερο.

Αποτέλεσμα, οι ελεύθεροι επαγγελματίες με χαμηλό εισόδημα, στους οποίους συμπεριλαμβάνονται και οι οιονεί μισθωτοί -τα μπλοκάκια, δηλαδή- επιβαρύνθηκαν σημαντικά και άδικα. Αντίθετα, ελαφρύνθηκαν, έως και δέκα εκατοστιαίες μονάδες, οι φόροι για όσους δήλωναν άνω των 70.000 ευρώ και 80.000 ευρώ.

Με τη δική μας αλλαγή στη φορολογία εισοδήματος, οι ελεύθεροι επαγγελματίες με εισόδημα έως 30.000 ευρώ θα πληρώσουν για τα εισοδήματα του 2016 λιγότερο φόρο απ’ όσο πλήρωναν με το προηγούμενο σύστημα. Αυτό είναι περίπου το 90% του συνόλου.

Αυτή είναι η φοροεπίθεση για την οποία μιλά η Νέα Δημοκρατία, η οποία μιλά εξ ονόματος του ευνοημένου 10% των προηγούμενων ετών, αλλά δεν τολμά να το πει ευθέως. Προτιμά να θολώνει τα νερά. Το ίδιο ισχύει και με τους κατά κύριο επάγγελμα αγρότες.

Με την αλλαγή της φορολογίας, που ζήτησαν οι δανειστές, πετύχαμε να διασφαλίσουμε ότι γι’ αυτούς θα ισχύει το ίδιο αφορολόγητο, όπως και για τους μισθωτούς και συνταξιούχους. Αυτό σημαίνει ότι για το 80% ίσως και το 90% των κατ’ επάγγελμα αγροτών, ο φετινός φόρος θα είναι μηδενικός. Θα τους επιστραφεί και η προκαταβολή φόρου που πλήρωσαν πέρυσι.

Παρ’ όλα αυτά, δεν υπάρχει αμφιβολία ότι οι συντελεστές φορολογίας και στους άμεσους και τους έμμεσους φόρους είναι υψηλότεροι απ’ αυτούς που θα έπρεπε να είναι και απ’ αυτούς που θα θέλαμε να είναι.

Ωστόσο, αν διαβάσει κανείς τα στοιχεία των τελευταίων δύο ή τριών δεκαετιών και συγκρίνει τις δημόσιες δαπάνες και τα φορολογικά έσοδα σαν ποσοστό του ΑΕΠ, θα διαπιστώσει ότι η μεγάλη απόκλιση, σε σχέση με τις χώρες της δυτικής Ευρώπης, δεν βρίσκεται στο πρώτο σκέλος, αλλά στο δεύτερο. Δηλαδή, οι δημόσιες δαπάνες δεν είναι πολύ μεγαλύτερες από το μέσο ευρωπαϊκό όρο. Μάλιστα, κάποιες χρονιές είναι κάτω απ’ αυτόν.

Αντίθετα, τα φορολογικά έσοδα ήταν διαχρονικά από πέντε έως και δέκα εκατοστιαίες μονάδες χαμηλότερα σε σχέση με την υπόλοιπη Ευρώπη και αυτό παρά τους υψηλούς φορολογικούς συντελεστές. Πολλαπλασιάστε αυτή τη διαφορά επί είκοσι και τριάντα χρόνια και θα καταλάβετε πώς δημιουργήθηκε το δημόσιο χρέος. Το μεγάλο αυτό κενό προέρχεται κυρίως από τη φοροδιαφυγή κάθε είδους και το λαθρεμπόριο, από την εύνοια σε συγκεκριμένες κοινωνικές τάξεις και οικογένειες. Γι’ αυτόν τον λόγο, στόχος της Κυβέρνησής μας από την πρώτη μέρα ήταν η ουσιαστική καταπολέμηση της φοροδιαφυγής.

Αντίθετα, πολιτική βούληση δεν υπήρχε από τις προηγούμενες κυβερνήσεις πριν και στη διάρκεια της σημερινής κρίσης, γιατί οι πολιτικές συμμαχίες που τις διατηρούσαν στην εξουσία στηρίζονταν μεταξύ άλλων και στη φοροδιαφυγή, το λαθρεμπόριο και τη διαφθορά.

Έχουμε έτοιμα δύο νομοσχέδια που θα κατατεθούν άμεσα στη Βουλή. Περιμένουμε ότι θα αποφέρουν πρόσθετα έσοδα από τη φοροδιαφυγή και τα οποία δεν έχουμε συνυπολογίσει στα έσοδα του προϋπολογισμού. Το πρώτο είναι το νομοσχέδιο για τις ηλεκτρονικές πληρωμές. Βασική φιλοσοφία είναι η παροχή ισχυρών κινήτρων προς τους πολίτες για την υιοθέτηση των ηλεκτρονικών πληρωμών, συνδυαζόμενες με τις αναγκαίες ρυθμίσεις σε συμμόρφωση των επιχειρήσεων και των ελευθέρων επαγγελματιών.

Αντίστοιχα, το νομοσχέδιο για την αποκάλυψη αδήλωτων κεφαλαίων θα είναι η τελευταία ευκαιρία για όσους έχουν αποκρύψει εισοδήματα να τα εμφανίσουν. Θα βάλει ένα τέλος στη διακίνηση του μαύρου χρήματος, δίνοντας τη δυνατότητα με αυτόν τον τρόπο στο κράτος να αυξήσει τα έσοδά του.

Ακολουθούν και άλλα νομοσχέδια που σκοπεύουν να κλείσουν κάθε τρύπα για το μαύρο χρήμα. Κυνηγήσαμε τη φοροδιαφυγή και το λαθρεμπόριο. Έχουμε βεβαιώσει φόρους και πρόστιμα ύψους άνω των 210 εκατομμυρίων ευρώ μόνο από τη λίστα Λαγκάρντ. Υπογράψαμε όλες τις υπουργικές αποφάσεις κατά του λαθρεμπορίου που η σημερινή Αντιπολίτευση είχε ξεχάσει τόσα χρόνια στα συρτάρια, όταν κυβερνούσε και προσποιείτο ότι πολεμά την παρανομία. Αποκτήσαμε το πρώτο όχημα-σκάνερ που θα εντοπίζει στα τελωνεία λαθραία φορτία. Σκοπεύουμε να αποκτήσουμε σύντομα άλλα τέσσερα, φτάνοντας αργότερα τα δώδεκα.

Τα 2,44 δισεκατομμύρια ευρώ πλεόνασμα πάνω στον στόχο του προϋπολογισμού για το ενδεκάμηνο του 2016 δείχνουν πως τα μέτρα που ήδη έχουμε λάβει απέναντι στη φοροδιαφυγή και το λαθρεμπόριο είναι προς τη σωστή κατεύθυνση. Αυτό θα ανοίξει το δρόμο για τη μείωση των φόρων σε όσους δεν κρύβουν τα εισοδήματά τους.

Βασική πρόταση της Κυβέρνησης στη συζήτηση για την ισορροπία των δύο σκελών της δημοσιονομικής πολιτικής, δαπανών και φόρων, είναι η μείωση των στόχων των πρωτογενών πλεονασμάτων να κατευθύνεται αποκλειστικά και μόνο για την ενίσχυση της ανταγωνιστικότητας, με ελάφρυνση της φορολογίας και των εισφορών των μικρομεσαίων επιχειρήσεων.

Με άλλα λόγια, η πρότασή μας στη διαπραγμάτευση με τους πιστωτές είναι το δημοσιονομικό πλεόνασμα από την αντιμετώπιση της φοροδιαφυγής και του λαθρεμπορίου να χρησιμοποιηθεί για κοινωνικούς σκοπούς και η μείωση των πλεονασμάτων για αναπτυξιακούς. Άμεσα θα πέσουν στην οικονομία 1,8 δισεκατομμύρια ευρώ και μέχρι το τέλος του πρώτου εξαμήνου του 2017 άλλα 1,7 δισεκατομμύρια ευρώ για την καταβολή των ληξιπρόθεσμων οφειλών του δημοσίου. Πρόκειται για οφειλές που κληρονομήσαμε από τη συγκυβέρνηση Νέας Δημοκρατίας-ΠΑΣΟΚ. Τα ποσά αυτά είναι νέα χρήματα που θα μπουν στην οικονομία και θα δώσουν αναπτυξιακή ώθηση. Αυτό, καθώς και η αύξηση της εγχώριας ζήτησης, αλλά και των επενδύσεων στηρίζουν την εκτίμησή μας για αύξηση του ΑΕΠ κατά 2,7% το 2017, πρόβλεψη που συμμερίζονται και οι θεσμοί, αλλά και άλλοι διεθνείς οργανισμοί.

Πιστεύουμε ότι είμαστε πλέον σε μια μεγάλη στροφή της οικονομίας. Βγαίνουμε από την ύφεση και μαζί με την ολοκλήρωση της αξιολόγησης και τελικά, τη διευθέτηση του χρέους, θα μπορούμε να μιλάμε για πλήρη αντιστροφή του κλίματος στη χώρα μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, σας παρακαλώ πολύ!

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για ποιο πράγμα;

**ΑΝΔΡΕΑΣ ΛΟΒΕΡΔΟΣ:** Είστε δίκαιος, ξέρω…

**ΠΡΟΕΔΡΕΥΩΝ (Νικήτας Κακλαμάνης):** Ναι…

**ΑΝΔΡΕΑΣ ΛΟΒΕΡΔΟΣ:** …και τηρείτε τον Κανονισμό. Αυτό που θα πω είναι και δεν είναι προσωπικό, αλλά ζητώ για προσωπικό τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε για ένα λεπτό τον λόγο.

**ΑΝΔΡΕΑΣ ΛΟΒΕΡΔΟΣ:** Σας ευχαριστώ, κύριε Πρόεδρε.

Κυρία Υφυπουργέ, είναι προσβλητική η άποψη για έναν Βουλευτή της Αντιπολίτευσης, που έχει διατελέσει Υπουργός να ακούει από συνάδελφο Βουλευτή και Υπουργό ότι υπήρξαν δυνατότητες περιορισμού της παρανομίας και δεν αξιοποιήθηκαν. Μας προσβάλλει πάρα πολύ.

**ΧΡΗΣΤΟΣ ΜΑΝΤΑΣ:** Αυτό είναι πολιτικό…

**ΑΝΔΡΕΑΣ ΛΟΒΕΡΔΟΣ:** Θα σας πω αμέσως.

Μιας και μας προσβάλλει, όμως, θα σας πω το εξής: Εχθές ήταν εδώ από το Υπουργείο σας ο κ. Τσακαλώτος. Όταν ο κ. Κωνσταντινόπουλος σας είπε για τη λογική του νέου Κανονισμού της Επιτροπής Παιγνίων, που εποπτεύει το Υπουργείο σας, σύμφωνα με την οποία κάθε γωνιά στην Ελλάδα θα έχει κι ένα μικρό καζίνο, δεν είπατε κουβέντα. Δεν είπε κουβέντα ούτε ο Υπουργός αντιδρώντας εχθές ούτε εσείς σήμερα.

**ΧΡΗΣΤΟΣ ΜΑΝΤΑΣ:** Το προσωπικό ποιο είναι, κύριε Πρόεδρε;

**ΑΝΔΡΕΑΣ ΛΟΒΕΡΔΟΣ:** Υπάρχει θέμα διαφθοράς, κύριε Πρόεδρε. Εξαγοράστηκε αυτού του είδους η κανονιστική ρύθμιση. Δεν αφορά το Υπουργείο, τον Υπουργό, τον Αναπληρωτή ή την Υφυπουργό, αλλά έχετε υποχρέωση σε ένα θέμα διαφθοράς να ενημερώσετε το Κοινοβούλιο, αντί να μας βρίζετε.

**ΠΡΟΕΔΡΕΥΩΝ (Νικήτας Κακλαμάνης):** Τα άκουσαν οι Υπουργοί που παρίστανται και όταν θα έρθει η ώρα να μιλήσουν, θα επιλέξουν αν θα σας απαντήσουν ή όχι και με ποιον τρόπο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, θα μου δώσετε τον λόγο, παρακαλώ;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Υπουργέ, έχετε τον λόγο να μιλήσετε για ένα λεπτό. Αφού προκληθήκατε, έχετε το δικαίωμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς δεν υπάρχει τέτοιο θέμα για τα τυχερά παίγνια, κύριε Λοβέρδο. Όσον αφορά τα τυχερά παίγνια, κάποια στιγμή θα έρθει νομοσχέδιο στη Βουλή και τότε θα τα πούμε, για να δείτε και εκεί πέρα τι γίνεται.

**ΑΝΔΡΕΑΣ ΛΟΒΕΡΔΟΣ:** Άλλο αυτό. Άλλο θέμα είναι τα τυχερά παίγνια.

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτουμε τώρα. Η συζήτηση έχει πάει καλά. Θα μιλήσουν όλοι οι συνάδελφοι. Μην αρχίσουμε τώρα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Από εκεί και πέρα, το προηγούμενο θέμα δεν ήταν προσωπικό απέναντί σας. Ήταν θέμα πολιτικών. Πραγματικά έτσι ήταν. Παραλάβαμε το «scanner» που μας έκανε δώρο ο «ΠΑΠΑΣΤΡΑΤΟΣ». Για είκοσι χρόνια το χάριζε και δεν το παραλάμβανε κανένας. Εμείς τολμήσαμε και το παραλάβαμε. Τίποτα παραπάνω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Πάντως, για είκοσι χρόνια δεν το έκανε, γιατί εγώ έχω κάνει τέσσερις ερωτήσεις σε πολλές κυβερνήσεις. Δεν ειπώθηκε τέτοιο πράγμα. Όταν προεδρεύει ο παλαιότερος, να ξέρουμε τι λέμε. Μιλώ για το «scanner» και ξέρω πολύ καλά τι λέω εγώ από εδώ.

Ας συνεχίσουμε. Ειρήνη υμίν!

Τον λόγο έχει ο κ. Γεώργιος Στύλιος, μετά ο κ. Νικόλαος Μανιός και μετά ο κ. Βασίλειος Κεγκέρογλου.

Ορίστε, κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό αφορά τα πολιτικά κόμματα που ξεδιπλώνουν με τις προτάσεις τους την κριτική τους, το σχέδιο και τον τρόπο με τον οποίο αντιλαμβάνονται ότι πρέπει να προχωρήσει η χώρα το επόμενο διάστημα. Το ερώτημα στο οποίο καλούμαστε να απαντήσουμε σήμερα είναι αν θα προχωρήσουμε μπροστά με γενναιότητα, με ρεαλισμό και αλήθεια ή θα επιστρέψουμε στις φαύλες ημέρες του λαϊκισμού της Μεταπολίτευσης.

Το δίλημμα, κυρίες και κύριοι συνάδελφοι, είναι το εξής: Μπροστά ή πίσω; Δυστυχώς, η Κυβέρνηση επιλέγει την οπισθοχώρηση. Επιλέγει να φορολογήσει ό,τι αποδίδει, παράγει και μπορεί να μας βγάλει από την κρίση, για να παραμείνει μόνο στην εξουσία. Αυτός είναι ο σκοπός και ο στόχος τους. Με απλά λόγια, σκοτώνετε την αγελάδα που δίνει το γάλα, δηλαδή, τα έσοδα.

Κυρίες και κύριοι συνάδελφοι, θα αναφερθώ στην ομιλία μου στον αγροτικό τομέα της οικονομίας και στο τι προβλέπεται στο σχέδιο του προϋπολογισμού που καλούμαστε να αποφασίσουμε μεθαύριο. Θα αναφερθώ στα φορολογικά, στα ασφαλιστικά που αφορούν τους αγρότες και θα δώσω και ένα παράδειγμα.

Φέτος, οι αγρότες θα φορολογηθούν βάσει της κλίμακας των μισθωτών και των συνταξιούχων, με συντελεστές που ξεκινούν από 22% και φθάνουν μέχρι 45%, ανάλογα με το εισόδημα του καθενός. Η προκαταβολή φόρου αυξάνεται από το 75% στο 100%. Για πρώτη φορά φορολογούνται οι αγροτικές ενισχύσεις και οι επιδοτήσεις για εισοδήματα άνω των 12.000 ευρώ.

Καταργήθηκε από την 1η Οκτωβρίου 2016 η έκπτωση στον ειδικό φόρο κατανάλωσης στο αγροτικό πετρέλαιο. Αυξάνεται, ταυτόχρονα, ο ΦΠΑ στα αγροτικά εφόδια στο 24%, ενώ οι αγρότες πωλούν τα προϊόντα τους με ΦΠΑ 13%.

Υψηλότερο φόρο κατά 36% θα πληρώσουν και όσοι εισπράττουν εισοδήματα από τη μίσθωση της αγροτικής γης. Στους αγρότες που θα δηλώσουν ετήσια εισοδήματα μεγαλύτερα των 12.000 ευρώ, θα επιβληθεί και νέα αναμορφωμένη Ειδική Εισφορά Αλληλεγγύης, η οποία θα υπολογίζεται με συντελεστές που κυμαίνονται από το 2% έως το 10%.

Επιπλέον φόρος επιβλήθηκε στο κρασί και στην μπύρα.

Το τελειωτικό χτύπημα είναι ότι αλλάζει ο ορισμός του αγρότη. Επτακόσιες πενήντα χιλιάδες συμπολίτες μας δηλώνουν αγροτικά εισοδήματα.

Με τον ορισμό που η Κυβέρνηση έφερε και ψήφισε για τον αγρότη μόνο εκατόν πενήντα χιλιάδες θα είναι οι κατά κύριο επάγγελμα αγρότες.

Είπατε, λοιπόν, κυρίες και κύριοι της Κυβέρνησης, ότι αγρότης θα είναι εκείνος που το 50%, τουλάχιστον, των συνολικών του εισοδημάτων είναι από αγροτικό εισόδημα.

Με απλά λόγια, όταν κάποιος σε ένα χωριό κάνει και ένα δεύτερο επάγγελμα -έχει ένα κρεοπωλείο, ένα καφενείο, οτιδήποτε άλλο- και έχει ένα εισόδημα της τάξης των 10.000 ευρώ, πρέπει να έχει εισόδημα 10.000 ευρώ ακόμα από αγροτικό εισόδημα για να είναι αποκλειστικά αγρότης, διαφορετικά τον κάνετε ελεύθερο επαγγελματία και θα φορολογείται ως ελεύθερος επαγγελματίας.

Για να δούμε τώρα και τι γίνεται με τις ασφαλιστικές εισφορές, σε σχέση με τον αγρότη. Στον προϋπολογισμό που καταθέσατε, προβλέπεται αύξηση στα έσοδα από ασφαλιστικές εισφορές των αγροτών 92 εκατομμύρια ευρώ για το 2016, για το πρώτο και το δεύτερο εξάμηνο, και άλλα 95 εκατομμύρια ευρώ για το 2017.

Άρα, τη διετία 2016-2017 περιμένετε επιπλέον έσοδα, της τάξης των 188 εκατομμυρίων ευρώ, από τις ασφαλιστικές εισφορές των αγροτών. Όλα αυτά περιλαμβάνονται στον ν.4387/2016 που ψηφίσατε την περασμένη άνοιξη.

Να μιλήσω συγκεκριμένα και να πω κάποια πράγματα, γιατί έχουν ακουστεί πολλά, σε σχέση με τις ασφαλιστικές εισφορές των αγροτών. Ξεκινάτε από την 1η Ιανουαρίου του 2017 με ασφαλιστικές εισφορές 19%, με βάση τον τζίρο που δηλώνει ο αγρότης, και προχωράτε 22%, 25% την επόμενη χρονιά, 27%, ούτως ώστε από το 2020 -και μιλώ για ασφαλιστικές εισφορές, μαζί με την υγεία- και στη συνέχεια όποιον αγρότη έχει μηδενικό εισόδημα ή δεν δηλώνει ότι έχει εισοδήματα, θα τον πάτε στην κατώτατη κλίμακα, που σημαίνει, με τον νόμο που ψηφίσατε, 1.300 ευρώ κατ’ έτος.

Για να μην αμφισβητείται αυτό το οποίο λέω από τους συναδέλφους, καταθέτω στα Πρακτικά εγκύκλιο, την ΠΟΛ 1107/18-7-2016, η οποία έχει εκδοθεί και την υπογράφει ο Γενικός Γραμματέας Εσόδων ο κ. Πιτσιλής. Και όποιος θέλει να το αμφισβητήσει εδώ είμαστε.

(Στο σημείο αυτό ο Βουλευτής κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΑΝΑΓΙΩΤΑ ΒΡΑΝΤΖΑ:** Όλα αυτά που λέτε τα αμφισβητούμε.

**ΓΕΩΡΓΙΟΣ ΣΤΥΛΙΟΣ:** Εγώ θέλω να μιλώ με στοιχεία και με νούμερα. Αν θέλετε να τα αμφισβητήσετε, ορθώς.

Κύριε Πρόεδρε, με διακόπτουν.

Επομένως, είναι άμεσα ορατός ο κίνδυνος αφανισμού από το γεωργικό επάγγελμα ολοένα και περισσότερων αγροτών. Ερημώνει η ελληνική ύπαιθρος.

Άκουσα χθες τον Υπουργό Αγροτικής Ασφάλισης και Τροφίμων και σήμερα τον Αναπληρωτή Υπουργό Αγροτικής Ανάπτυξης και Τροφίμων να έρχονται εδώ και να μας λένε για δισεκατομμύρια και να μας κάνουν μάθημα.

Το Πρόγραμμα Αγροτικής Ανάπτυξης, που δεν είχαν τη γενναιότητα και το θάρρος να παραδεχθούν ότι διαπραγματεύτηκε και εγκρίθηκε το 2014 από την προηγούμενη Κυβέρνηση, περιλαμβάνει συνολικά 19 δισεκατομμύρια ευρώ. Οι πόροι του προγράμματος αυτού είναι 5,5 δισεκατομμύρια ευρώ. Δύο χρόνια κυβερνάτε και ούτε μία πρόσκληση δεν έχει βγει από το συγκεκριμένο πρόγραμμα, ούτε μία πρόσκληση για επενδύσεις στον αγροτικό τομέα.

Από αυτό το Βήμα ακούσαμε χθες τον Υπουργό να λέει ότι μόλις χθες εισήχθη η «κάρτα του αγρότη», να μας λέει ότι το επόμενο διάστημα θα αρθούν τα φωτοβολταϊκά και μια σειρά από άλλες πρωτοβουλίες και πράξεις. Μας παρουσίασε μια ειδυλλιακή εικόνα, στην οποία όμως ο ίδιος δεν κάνει τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ενάμισι λεπτό. Λίγοι μίλησαν για τον αγροτικό τομέα. Αφορά πολλούς. Αφορά και το μέλλον της χώρας μας.

Τέλος, θέλω να δώσω ένα παράδειγμα, όπως σας υποσχέθηκα. Έχουμε έναν αγρότης ο οποίος παράγει εκατό τόνους πορτοκάλια σε μια περιοχή όπως είναι η Άρτα, η Αργολίδα, η Λακωνία. Το 5% από αυτά πάνε για φύρα, όπως είναι κατοχυρωμένο από τον έμπορο. Το υπόλοιπο 20% θα πρέπει οπωσδήποτε να πάει για χυμοποίηση. Άρα, το 25% φεύγει. Το 20% που πάει για χυμοποίηση πληρώνεται με 0,03 λεπτά το κιλό. Οι υπόλοιποι εβδομήντα πέντε τόνοι που μένουν, πληρώνονται, αν βγάλουμε τα έξοδα για την κοπή, με 0,12 λεπτά το κιλό.

Εάν τα υπολογίσετε, για χυμοποίηση εισπράττει περίπου 600 ευρώ και από τα υπόλοιπα χρήματα εισπράττει ένα ποσό της τάξης των 8.500 ευρώ. Μας κάνει λοιπόν ένα άθροισμα της τάξης των 9.300 ευρώ. Ένας αγρότης που παράγει εκατό τόνους πορτοκάλια και στην καλύτερη περίπτωση θα τα δώσει για εξαγωγή και θα μπορέσει να τα πουλήσει.

Για πάμε τώρα να δούμε τι θα μείνει σε αυτόν τον αγρότη. Τα έξοδα είναι 1.500 ευρώ. Και μιλάω για μια καλή καλλιέργεια που δεν έχει πολλά έξοδα. Δεν μιλάω για την ελιά, για τα ακτινίδια και για άλλες παραγωγές. Αν αφαιρέσουμε αυτά τα 1.500ευρώ από τα 9.300, μένουν περίπου 7.700 ευρώ, 7.800 ευρώ. Φέτος θα φορολογηθεί με 20% και του χρόνου με 26%. Άρα, αν βγάλουμε τον φόρο, του μένουν περίπου 6.300 ευρώ για να ζήσει φέτος. Και την επόμενη χρονιά τού μένουν 5.800. Όμως, στο παράδειγμά μου, κυρίες και κύριοι συνάδελφοι, δεν έβαλα τις εισφορές…

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε, κύριε συνάδελφε.

**ΓΕΩΡΓΙΟΣ ΣΤΥΛΙΟΣ:** Κλείνω, κύριε Πρόεδρε, με το παράδειγμα.

Και δεν έβαλα τις ασφαλιστικές εισφορές για τον ΟΓΑ, που με το νόμο που ψηφίσατε κυμαίνονται από 1.300 ευρώ το ελάχιστο και ανεβαίνει η κλίμακα. Άρα, λοιπόν, αν βγάλουμε και τις ασφαλιστικές εισφορές για τον ΕΛΓΑ, πάμε στα 5.000 ευρώ.

**ΠΑΝΑΓΙΩΤΑ ΒΡΑΝΤΖΑ:** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε, σας παρακαλώ. Μη διακόπτετε. Ακούτε! Δεν θυμάμαι αν έχετε μιλήσει. Αν δεν έχετε, θα απαντήσετε.

**ΓΕΩΡΓΙΟΣ ΣΤΥΛΙΟΣ:** Επίσης, κυρίες και κύριοι συνάδελφοι, δεν έχουμε υπολογίσει τις ασφαλιστικές εισφορές για τον ΕΛΓΑ, που είναι άλλα 750 ευρώ.

Καλείται, λοιπόν, σήμερα ο Έλληνας αγρότης να ζήσει με 5.000 ευρώ, να θρέψει την οικογένειά του, να σπουδάσει τα παιδιά του και να μπορέσει να ανταποκριθεί στις υποχρεώσεις του.

Κυρίες και κύριοι συνάδελφοι, αυτή η Ελλάδα δεν προχωρά. Αυτή η Ελλάδα δεν είναι αυτή που εμείς οραματιζόμαστε και θέλουμε. Και πολύ σύντομα ο ελληνικός λαός θα μας καλέσει να δώσουμε την απάντηση και για τη φυγή προς τα εμπρός.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλώ στο Βήμα τον δις συνάδελφό μου κ. Νικόλαο Μανιό.

**ΝΙΚΟΛΑΟΣ ΜΑΝΙΟΣ:** Ευχαριστώ, αγαπητέ συνάδελφε Πρόεδρε.

Κυρίες και κύριοι Βουλευτές, αυτή η Ελλάδα που παραλάβαμε είναι αυτή που φτιάξατε. Αν τολμούσα να πω ότι οι πρώτες μέρες της Μεταπολίτευσης, τα πρώτα χρόνια, ήταν φαύλα, θα έπρεπε να με εγκαλέσετε, τουλάχιστον οι ανήκοντες στην παραδοσιακή Δεξιά. Το είπατε μόνοι σας. Ήταν φαύλα. Τι μαθαίνω τώρα στη Βουλή τώρα στα γεράματα! Είναι αυτό που λένε «μάθε, γέρο, γράμματα». Μαθαίνω ότι αν έχεις ανεργία 27% και πάει στο 23%, είναι χειρότερη από την ανεργία που είχες στο 7% και πάει στο 26%-27%. Αυτό άκουσα σήμερα!

Είναι, λέει, ο χειρότερος Οκτώβρης των δεκαπέντε ετών. Με συγχωρείτε! Πόση ήταν η ανεργία -όποια και αν ήταν η κυβέρνηση- πριν από δεκαπέντε χρόνια; Ήταν κάτω από 8% και έχει φτάσει στο 23%. Τεράστιο ύψος! Είναι χειρότερο το 8% από το 23%; Έχω μάθει ότι το 3,5% στο πλεόνασμα είναι δυσβάσταχτο. Το 4,5% ελαφρότατο! Αυτός ο παραλογισμός πρέπει να σταματήσει.

Έχω εδώ μια ομιλία που έχει τους αριθμούς και τα δεδομένα. Όσον αφορά το τι είναι κατ’ αρχάς ο προϋπολογισμός, το αφήνουμε στη άκρη. Προϋπολογισμός είναι ένα οικονομικό νοικοκύρεμα, ένα εργαλείο για να πορευθεί η χώρα την επόμενη χρονιά.

Πού θα πορευθεί η χώρα την επόμενη χρονιά; Μόνο λογιστικά προβλήματα θα έχει; Έχει γεωπολιτικά προβλήματα η χώρα; Έχει προβλήματα με τους εταίρους μας στην ευρωζώνη; Έχει προβλήματα με τη νέα εκλογή του Τραμπ στην Αμερική; Δεν ακούω κουβέντα! Όλα είναι μέλι γάλα! Είμαστε σε ένα παραδεισένιο κόσμο, που δεν υπάρχει Ουκρανία, που δεν υπάρχει η Τουρκία με τα προβλήματά της, δεν υπάρχει η Συρία, δεν υπάρχει καταστροφή της βόρειας Αφρικής, δεν υπάρχει μεταναστευτικό πρόβλημα. Υπάρχει το 2% πάνω και το 2% κάτω, που όποια ανάγνωση και να πάρεις από αυτά που έχω ακούσει από την Αντιπολίτευση δεν κολλάει πουθενά. Για όνομα του Θεού! Το ΑΕΠ έχασε 25% και σταμάτησε να χάνει. Είναι κακό αυτό;

Ποια χώρα παραλάβαμε; Τη χώρα του success story. Στο τέλος της θητείας η κυβέρνηση του success story στόρι δανείστηκε με 4,75% επιτόκιο. Είμαστε σε μια εποχή που τα επιτόκια των δανείων θα πέσουν κάτω από το 1,5% και το θεωρούμε καταστροφή! Το 4,75% το θεωρούμε χαϊδεμένο, υπέροχο! Να μας δώσει ώθηση! Το πληρώνουμε τώρα αυτό το 4,75%. Δεν μας το διέγραψε κανένας!

Αλλά και κάτι άλλο. Θα σκεφτούμε ποτέ σε ποιο κλίμα βρισκόμαστε; Θα σκεφτούμε ότι αυτή τη στιγμή βρισκόμαστε σε μία εποχή όπου στην πλάτη της Ελλάδας, της χώρας μας δηλαδή, στην πλάτη των εργαζομένων κυρίως -γιατί το μεγάλο κεφάλαιο δεν έχει και πολύ ανάγκη, μεταναστεύει, κλέβει, ληστεύει- στην πλάτη μας παίζονται οι αντιπαραθέσεις της Ευρώπης και των Ηνωμένων Πολιτειών; Θα κάτσουμε ποτέ στη Βουλή να συζητήσουμε και μέσα στα κόμματά μας, αλλά ουσιαστικά μέσα στη Βουλή, τι σημαίνει η αλλαγή στάσης του Τραμπ προς τη Γερμανία; Θα κάτσουμε ποτέ να συζητήσουμε γιατί ο Ομπάμα ήταν τόσο μελιστάλαχτος και τόσο αδιάφορος ο καινούργιος ο Τραμπ και τι είναι οι επιλογές του; Τι σημαίνει η αντιπαράθεση Αμερικής, Ηνωμένων Πολιτειών δηλαδή και Γερμανίας; Δεν θα κάτσουμε ποτέ να το κουβεντιάσουμε, γιατί αυτό δεν μετράει, δεν πουλάει.

Άμα βγω εγώ και πω ότι ο εκλεκτός συνάδελφος, ο κ. Δένδιας, ας πούμε -παίρνω με το θάρρος στο όνομά σας- είναι ψεύτης, είναι έτσι ή είναι αλλιώς, μετράει. Δεν είναι αυτό το ζήτημα. Το ζήτημα είναι να αντιπαρατεθούμε επάνω σε πραγματικά προβλήματα. Εγώ ανησυχώ και εάν δεν είχα οικογένεια, παιδιά και εγγόνια, δεν θα ανησυχούσα, γιατί είμαι προς τη δύση του βίου μου. Αλλά έχω εγγόνια. Πού θα ζήσουν αυτά;

Θα κάτσουμε να κουβεντιάσουμε τι σημαίνει ο «Βόρειος Αγωγός» από τη Ρωσία στη Γερμανία; Σε ένα κανάλι, από αυτά που πάμε και λέμε διάφορες εξυπνάδες, αναρωτήθηκε κάποιος, μα τι είναι αυτός ο «Βόρειος Αγωγός»; Είναι το κουμπί της αντιπαράθεσης ανάμεσα στη Γερμανία και στις Ηνωμένες Πολιτείες και στη Ρωσία. Εμείς τα κοιτάμε αυτά. Ερχόμαστε να πούμε ότι πάει ο Τσίπρας και κοροϊδεύει, ότι ο Τσίπρας είναι ψεύτης κ.λπ. και δεν ξέρω τι. Μα, έτσι είναι η ανάλυση, η προσέγγιση διεθνών προβλημάτων; Έτσι θα απαντήσουμε;

Να βγούμε, λοιπόν, να πούμε ότι «εντάξει, βρε παιδί μου, φύγετε εσείς και θα κάνουμε μία οικουμενική κυβέρνηση, η οποία με ποιο προϋπολογισμό, με ποια πολιτική ανάλυση θα λύσει τα προβλήματα;». Με τον ψεύτη τον Τσίπρα μέσα ή χωρίς τον ψεύτη τον Τσίπρα; Με τον κακό Μανιό μέσα ή χωρίς τον κακό Μανιό μέσα; Αυτά είναι παιδαριώδη και συγγνώμη που το λέω και είμαι στη Βουλή που το λέω…

**ΔΗΜΗΤΡΙΟΣ ΚΥΡΙΑΖΙΔΗΣ:** Με τον καλό Μανιό είμαστε.

**ΝΙΚΟΛΑΟΣ ΜΑΝΙΟΣ:** Παρακαλώ.

Με τον καλό Μανιό! Λοιπόν, καλός είμαι, το ξέρω.

Θα σας πω τώρα ότι δεν έχω κοινοβουλευτική εμπειρία και δεν ξέρω εάν είναι σωστό αυτό που θα πω, αλλά είναι αληθινό. Σημαντικά στελέχη της Αντιπολίτευσης, περίπου σύμπασας, όχι των δύο άκρων, το δεξιά, το άλλο δεν είναι άκρο με την έννοια αυτή, αλλά είναι η αριστερά του ΚΚΕ, που έχει άλλη αντίληψη…

**ΔΗΜΗΤΡΙΟΣ ΚΥΡΙΑΖΙΔΗΣ:** Να το γιορτάσουμε.

**ΝΙΚΟΛΑΟΣ ΜΑΝΙΟΣ:** …λένε, «προσέχτε», «κρατάτε γερά». Και σήμερα το άκουσα μέσα στην Αίθουσα. Τι να κρατάμε γερά; Μην πέσουμε. Γιατί να μην πέσουμε, αφού καταστρέφουμε τη χώρα; Αφού ζητάτε δημόσια εκλογές, γιατί να κρατάμε γερά; Γιατί ξέρετε δύο πράγματα, ότι εάν πέσουμε εμείς, δεν έχετε καμμία ελπίδα σωτηρίας. Ξέρετε ότι οδηγήσατε το λαό σε ακόμα χειρότερη φτώχεια και ανέχεια. Ξέρετε ότι δεν θα υπάρχει πουθενά γιατρός. Έχουν πάει διακόσιοι, τριακόσιοι γιατροί στο σύστημα υγείας στην επαρχία και λέτε ότι καταστρέφεται το Εθνικό Σύστημα Υγείας. Και τόσα χρόνια που δεν διορίζατε κανέναν; Τώρα διορίσαμε γιατρούς, που έγιναν οι κρίσεις του 2010. Δεν βλέπω καμμία ανταπόκριση. Παίρνετε κάποια νούμερα, παίρνετε κάποια στοιχεία και τα διαβάζετε όπως θέλετε.

Η κριτική μου προς το Κομμουνιστικό Κόμμα είναι εντελώς διαφορετική. Εάν έχω ένα πρόβλημα -και θέλω να το πω- είναι πως το διαρκές «παρών» είναι η πιο κραυγαλέα, η πιο θορυβώδης απουσία. Δεν μπορεί να είναι συνεχώς «παρών». Πρέπει να δώσουν μία μάχη, διότι έχουν το εργαλείο της διεθνούς πολιτικής ανάλυσης, το έχουν καλλιεργήσει και με πολλή οξυδέρκεια.

Άρα, λοιπόν, εάν κάτσουμε και συζητήσουμε εκτός από τους αριθμούς των προϋπολογισμών ότι ο προϋπολογισμός πρέπει να πραγματωθεί μέσα σε ένα ειρηνικό περιβάλλον, τότε θα δούμε ότι τα πράγματα είναι πολύ πιο δύσκολα από ό,τι φαίνονται.

Σας ευχαριστώ, κύριε Πρόεδρε, και για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα θα πάρει ο κ. Κεγκέρογλου και μετά είναι ο κ. Μπαλτάς, η κ. Καραμανλή, η κ. Μανωλάκου, ο κ. Τσίρκας και ο κ. Καβαδέλλας. Λέω όλη την πεντάδα, εάν κάποιος λείπει από την Αίθουσα, να ειδοποιηθεί.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αγαπητέ συνάδελφε Νίκο Μανιέ, επίτρεψέ μου να σου πω τι έχετε πάθει τώρα στον ΣΥΡΙΖΑ. Ενώ εδώ στην Αίθουσα σκάμε από τη ζέστη, εσύ ήσουν μαντιλοδεμένος με το κασκόλ. Θα είχες δίκιο αν η Ελλάδα είχε στρατηγική και σχέδιο και δεν θα κινιόταν με τακτικισμούς ανά εβδομάδα, αν υπήρχε εθνική συνεννόηση και προτεραιότητες για τη χώρα, αν οι εξαπατημένοι πολίτες από τον κ. Τσίπρα και από εσάς, τους εκατόν πενήντα τρεις που τα ψηφίζετε, δεν βίωναν καθημερινά τα σκληρά μέτρα και τις περικοπές. Αντί για ελπίδα, φέρατε φοροκαταιγίδα και περικοπές στις κοινωνικές δαπάνες. Έχετε ξεπεράσει κάθε προηγούμενο και σε συνδυασμό με την απουσία αναπτυξιακού σχεδίου, τελματώσατε και την οικονομική και την κοινωνική δραστηριότητα.

Η χώρα από το 2015 είχε τη δυνατότητα να περάσει σε μια καινούρια φάση. Θα μπορούσε σήμερα να συζητά για ανάπτυξη που παράγει πραγματικά πλεονάσματα, για νέες δουλειές που φέρνουν πραγματικές θέσεις εργασίας, για δίκαιη κατανομή των βαρών, αλλά και των ωφελειών, αλλά κυρίως θα μπορούσε να συζητά για την αποκατάσταση των αδικιών. Αντί αυτών, μετά την τριπλή νίκη του λαϊκισμού και της δήθεν Αριστεράς, η χώρα έχει οδηγηθεί σε νέο αδιέξοδο. Με την τελευταία μάλιστα διαπραγμάτευση, εκτός από το τρίτο plus μνημόνιο, η Ελλάδα μπαίνει σε μια μακροχρόνια επιτήρηση με επαχθείς δεσμεύσεις για τρεις γενιές.

Οι ΣΥΡΙΖΑ-ΑΝΕΛ, κατήγοροι του πραγματικού κουρέματος κατά 150 δισεκατομμυρίων του χρέους, ικανοποιήθηκαν εύκολα τη Δευτέρα με υποσχέσεις των δανειστών για αποφάσεις το 2018 και ωφέλεια ως το 2060. Δεσμεύτηκαν για δυσβάσταχτα μέτρα και συζητούν πλεόνασμα 3,5% για πολλά χρόνια.

Δεν έχετε εξουσιοδότηση, κύριοι ΣΥΡΙΖΑ-ΑΝΕΛ, να υπογράψετε, όπως δεν είχατε και για το υπερταμείο με διοίκηση των δανειστών, που θα διαχειρίζεται την περιουσία του ελληνικού δημοσίου και του ελληνικού λαού για ενενήντα εννέα χρόνια.

Με τον προϋπολογισμό του 2017, που σας βλέπω χαρούμενος που θα τον ψηφίσετε, προβλέπονται σωρευτικά νέοι φόροι και αύξηση παλαιών φόρων περίπου 3,51 δισεκατομμύρια και ταυτόχρονα, όμως, περικοπή κοινωνικών δαπανών περίπου 960 εκατομμύρια.

Η Κυβέρνηση επέλεξε τη μεγάλη αύξηση των έμμεσων φόρων -ΦΠΑ, ειδικών φόρων κατανάλωσης, τελών, εισφορών- με την αυταπάτη ότι δεν θα έχει πολιτικό κόστος. Αδιαφορεί, όμως, που μια τέτοια επιλογή είναι έντονα αντιαναπτυξιακή, αφού βάζει φραγμό στην παραγωγή και στην κατανάλωση. Το παράδειγμα της επιβολής ειδικού φόρου στο κρασί είναι χαρακτηριστικό. Λίγα έσοδα και 65% αύξηση της παράνομης διακίνησης του κρασιού. Αδιαφορεί η Κυβέρνηση που οι έμμεσοι φόροι είναι βαθύτατα άδικοι και αντικοινωνικοί, αφού επιβαρύνουν την κάθε οικογένεια και οι φτωχοί πληρώνουν εξίσου με τους πλούσιους. Όλα αυτά, σε συνδυασμό με την υπερφορολόγηση του εισοδήματος και τη μεγάλη αύξηση των ασφαλιστικών εισφορών, δημιουργούν φραγμό για την οικονομική ανάκαμψη.

«Δεν συμφέρει να παράγεις και να δουλεύεις περισσότερο», λένε στη γλώσσα τους οι απλοί άνθρωποι. Αυτή είναι μια ισοπέδωση προς τα κάτω, που μάλιστα και ορισμένοι του ΣΥΡΙΖΑ τη θεωρούν ισότητα.

Με όλα αυτά, πώς θα επιτευχθεί, κύριοι συνάδελφοι, ο στόχος του 2,7% ανάπτυξη, όταν ο αναπτυξιακός νόμος είναι ανενεργός ακόμη, το ΕΣΠΑ καρκινοβατεί και το Πρόγραμμα Αγροτικής Ανάπτυξης δεν έχει ακόμα ξεκινήσει; Χωρίς ανάπτυξη, όμως, δεν θα ξεφύγουμε από τις συμπληγάδες της υπερφορολόγησης και της περικοπής των κοινωνικών δαπανών, το δίπολο δηλαδή της πολιτικής του ΣΥΡΙΖΑ και της Νέας Δημοκρατίας.

Κυρίες και κύριοι συνάδελφοι, η Κυβέρνηση και στο σκέλος που αφορά τις δαπάνες δεν βρήκε καμμιά σκοτεινή δαπάνη, αλλά προχώρησε στην οριζόντια μείωση των κοινωνικών δαπανών. Στους μικροσυνταξιούχους όχι μόνον δεν έδωσε τη δέκατη τρίτη σύνταξη, αλλά επέβαλε νέες μειώσεις στις ήδη μειωμένες συντάξεις, με ταυτόχρονες αυξήσεις των εισφορών.

Η Κυβέρνηση με πολλές φανφάρες ανακοίνωσε την εφαρμογή από το 2017 του εγγυημένου κοινωνικού εισοδήματος για τους πλέον αδύναμους. Είναι ένα πρόγραμμα, που επεξεργαστήκαμε και θεσμοθετήσαμε στο πλαίσιο της εθνικής στρατηγικής για την κοινωνική προστασία, ένα πρόγραμμα που πιλοτικά εφαρμόστηκε τον Νοέμβριο του 2014 με πρόβλεψη για καθολική εφαρμογή από τον Ιούλιο του 2015.

Εκτός από την χωρίς λόγο καθυστέρηση για ενάμιση χρόνο, η Κυβέρνηση ΣΥΡΙΖΑ-ΑΝΕΛ επέλεξε να χρηματοδοτήσει το συγκεκριμένο πρόγραμμα από την κατάργηση του ΕΚΑΣ και την περικοπή 586 εκατομμυρίων ευρώ. Δηλαδή, η Κυβέρνηση της Αριστεράς τα παίρνει από τους φτωχούς συνταξιούχους για να τα δώσει στην αντιμετώπιση της ακραίας φτώχειας. Και έτσι οι ίδιοι απαντάτε στο δημόσιο ερώτημα της κ. Φωτίου, δηλαδή εάν είστε απατεώνες. Εμείς δεν θα πούμε τίποτα σε αυτό.

Κυρίες και κύριοι συνάδελφοι, η Κυβέρνηση ΣΥΡΙΖΑ-ΑΝΕΛ αποδείχτηκε ανεπαρκής για τη χάραξη εθνικής γραμμής, αδύναμη να διαπραγματευτεί βιώσιμο πρόγραμμα, αναποτελεσματική για την αντιμετώπιση των κόκκινων δανείων και του εξωδικαστικού συμβιβασμού, ανίκανη να αντιμετωπίσει ακόμα και απλά θέματα διαχείρισης. Επτά μήνες δεν έχει εκδώσει ακόμα την εγκύκλιο για την απόδοση των συντάξεων χηρείας και των αναπηρικών. Δίνει προσωρινή. Δέκα μήνες δεν μπορεί να ρυθμίσει το θέμα των οδοιπορικών για τους γεωτεχνικούς του ΕΛΓΑ. Δύο χρόνια η Κυβέρνηση αρνείται να εφαρμόσει του ευρωπαϊκούς κανονισμούς, όπως τον 751/2014 για το πλαφόν στις διατραπεζικές συναλλαγές και στις συναλλαγές με πλαστικό χρήμα που ορισμένες τράπεζες υπερχρεώνουν.

Αντίθετα, η Κυβέρνηση τα κατάφερε σε τρία πράγματα, για να είμαι δίκαιος. Αύξησε τις εισφορές στην υγεία και χειροτέρευσε την κατάσταση στα νοσοκομεία και στην παροχή ιατροφαρμακευτικής περίθαλψης. Στην εκπαίδευση, αντί να καλύψει τα εκπαιδευτικά κενά, βρήκε πράγματι λύση με κατάργηση των ωρών διδασκαλίας. Στις κατασχέσεις λογαριασμών για οφειλές ακόμα και 500 ευρώ προχώρησε και για τους μικρούς επαγγελματίες, την ίδια ώρα που αρνείται τη θεσμοθέτηση του επαγγελματικού ακατάσχετου τραπεζικού λογαριασμού.

Κυρίες και κύριοι συνάδελφοι, κάθε μέρα γίνεται και πιο εμφανές ότι η χώρα χρειάζεται αλλαγή πολιτικής. Χρειάζεται εθνική συνεννόηση για την αντιμετώπιση των εθνικών κινδύνων και βεβαίως για την έξοδο από την κρίση. Όλοι πρέπει να αναλάβουν τις ευθύνες τους. Οι ΣΥΡΙΖΑ-ΑΝΕΛ απέτυχαν και η Νέα Δημοκρατία βολεύεται, όπως φαίνεται, με εναλλαγή ρόλων.

Η Δημοκρατική Συμπαράταξη εργάζεται για αλλαγή των πολιτικών συσχετισμών, για να έχουμε καταλυτικό ρόλο στις πολιτικές εξελίξεις. Απευθύνουμε κάλεσμα στους εξαπατημένους από το πρόγραμμα Θεσσαλονίκης του 2014 του κ. Τσίπρα, σε αυτούς που δεν αντέχουν νέα απογοήτευση εξαπάτησης από το πρόγραμμα Θεσσαλονίκης του 2016 του κ. Μητσοτάκη, να έρθουν κοντά στη Δημοκρατική Συμπαράταξη, να έρθουν μαζί μας, να συνταχθούν με τις απόψεις και την ανάγκη για προοδευτικές μεταρρυθμίσεις, για ένα νέο βιώσιμο σχέδιο ανάπτυξης, με νέες θέσεις εργασίας και βιώσιμο κοινωνικό κράτος.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Μπαλτά, φαίνεται ότι έγινε εμφύλιος μεταξύ των παππούδων σας, διότι βλέπω εδώ Δημήτριος-Νικόλαος-Αριστείδης Μπαλτάς. Εγώ εκφωνώ και τα τρία ονόματα, αλλά επιλέγω το Αριστείδης. Μου αρέσει καλύτερα. Έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ:** Είναι το βασικό. Ευχαριστώ, κύριε Πρόεδρε.

Κυρίες και κύριοι συνάδελφοι, η στιγμή ψήφισης του προϋπολογισμού είναι παραδοσιακά –και σωστά- μια από τις κορυφαίες στιγμές της θητείας ενός κοινοβουλίου. Δεν είναι μόνο γιατί αποτυπώνει μια κατάσταση και ανοίγει έναν δρόμο για τον επόμενο χρόνο. Είναι –τουλάχιστον ιδανικά έτσι θα έπρεπε- μια στιγμή σε μια μακρύτερη πορεία που θέλει να δείξει πώς θα προχωρήσει η χώρα, όχι μόνο για τον επόμενο χρόνο, αλλά -τηρουμένων των αναλογιών και όλων των συμβάντων που ενδεχομένως να μεσολαβήσουν- και για αρκετά επόμενα χρόνια.

Σε ό,τι αφορά εμάς, η προσπάθεια αντιμετώπισης της κρίσης που μας έφερε και στην Κυβέρνηση δεν είναι κάτι το στιγμιαίο, δεν είναι να τελειώσει η κρίση, να προχωρήσει η χώρα με ομαλότητα, όπως λέγεται. Είναι να αντιμετωπιστεί η κρίση και μαζί να αρχίσουν να οικοδομούνται οι συνθήκες που θα μας κάνουν να μην ξανασυναντήσουμε τέτοια κρίση.

Με αυτήν την έννοια, ένας προϋπολογισμός, όπως κατατίθεται, έχει και μία στρατηγικότερη διάσταση και σε αυτήν θέλω να πω δύο λόγια.

Στρατηγικότερη διάσταση σημαίνει πρώτα απ’ όλα να καταλάβουμε το ιδιαίτερο στίγμα της χώρας σε όλα τα επίπεδα που αφορούν τη λειτουργία της, την εξέλιξή της, τις σχέσεις μεταξύ των ανθρώπων της, τις σχέσεις με τον υπόλοιπο κόσμο κ.λπ.. Άρα τα στοιχεία της χώρας καταρχήν που αντέχουν στη μακρά διάρκεια. Η χώρα έχει μακρά ιστορία, άρα τα χαρακτηριστικά της αποτυπώνονται σε ολόκληρη τη διάρκεια αυτής της ιστορίας. Επειδή ο χρόνος είναι πολύ λίγος, θα σταθώ πολύ συνοπτικά σε κάποια απ’ αυτά τα στοιχεία.

Τρία σημαντικά χαρακτηριστικά διακρίνω, τα οποία δίνουν το στίγμα της χώρας σε ολόκληρη την ιστορία των πολιτισμών, αν θέλετε. Θα έλεγα ότι είναι τα εξής: Πρώτον, προφανώς μία ιστορία που πάει χιλιάδες χρόνια πίσω, μία ιστορία και μία ιστορική κληρονομιά που τη βρίσκουμε κάτω από τα πόδια μας, λίγο αν σκάψουμε. Αν σκάψουμε περισσότερο, βρίσκουμε ακόμα περισσότερες στρώσεις ιστορίας. Διαδοχές πολιτισμών, που βρίσκονται κάτω από τα πόδια μας και εκεί, στη βάση της αυτογνωσίας που μπορεί να μας δώσει η γνώση αυτών των πολιτισμών, μπορούμε να στηρίξουμε πραγματικά και τον τουρισμό μας. Το γεγονός ότι όλοι αυτοί οι πολιτισμοί έχουν κάποια συνάφεια με το σήμερα της Ελλάδας είναι ένα «μοναδικό» θα έλεγα –δεν είμαστε η μόνη χώρα που το κάνει αυτό- μακροχρόνιο χαρακτηριστικό αυτής της χώρας.

Το δεύτερο, που συνάδει, είναι ότι είναι χώρα ιδιαίτερου φυσικού κάλους ολόκληρη. Με αυτήν την έννοια, έρχονται οι τουρίστες σε πρώτο επίπεδο, από το φυσικό κάλλος ξεκινώντας, βλέπουν και αναγνωρίζουν τον πολιτισμό μας και αναπτύσσεται παραπέρα αυτή η αίσθηση ότι στην Ελλάδα συμβαίνει κάτι σημαντικό, η Ελλάδα είναι κάτι σημαντικό. Το φυσικό κάλλος, το ξέρετε όλοι, είναι ένα ανάγλυφο, το οποίο ξεκινάει από τα νησιά και φτάνει στον Όλυμπο, στον Ταΰγετο και στον Ψηλορείτη. Η πυκνότητα των διαφορών σε σχέση με αυτήν τη γεωγραφική ιδιαιτερότητα, οι πολιτισμοί, οι οποίοι συναρτώνται με αυτό το ανάγλυφο και κρατούν διαχρονικά τα χαρακτηριστικά τους και μύρια όσα που μπορούμε να αναπτύξουμε για να καταλάβουμε καλύτερα.

Το τρίτο χαρακτηριστικό, που συνάδει με τα προηγούμενα, είναι η γεωπολιτική θέση της χώρας. Μας λένε, και έχουν δίκιο ως ένα βαθμό τουλάχιστον, κοιτίδα του σύγχρονου δυτικού πολιτισμού, όχι μόνο Ευρώπη, αλλά Αμερική, Αυστραλία, Καναδάς, με ιδιαίτερους τρόπους η Λατινική Αμερική κ.λπ.. Εκτός από την κοιτίδα του δυτικού πολιτισμού, η θέση της Ελλάδας είναι μόνιμα, από αρχαιοτάτων χρόνων, πύλη μεταξύ ανατολής και δύσης, άρα καλές σχέσεις μεταξύ ανατολής και δύσης και βεβαίως η λεκάνη της Μεσογείου με τη σχέση με την Αφρική, τις αραβικές χώρες κ.ο.κ.. Αυτή η γεωστρατηγική ιδιαιτερότητα επιπλέον έχει στοιχεία που μας συνδέουν με τη Ρωσία, λόγω Βυζαντίου και Ορθοδοξίας, έχει στοιχεία που μας συνδέουν με την Κίνα. Γιατί η Κίνα, όταν έρχεται εδώ, δεν μας βλέπει απλώς ως μία χώρα που θα επενδύσει, αλλά μας βλέπει ως μια χώρα η οποία μπορεί να είναι ο συνομιλητής της, γιατί αν κατανοήσουν καλά εμάς, όπως μας είπαν, μπορούν να καταλάβουν και ολόκληρο τον δυτικό κόσμο. Με αυτήν έννοια είναι μία μοναδική χώρα που λόγω όλων αυτών των σχέσεων μπορεί όντως να ασκεί πολυδιάστατη εξωτερική πολιτική και να κρατήσει στο μέτρο του δυνατού σε μία εξαιρετικά σύνθετη, ας το πούμε έτσι, πραγματικότητα σήμερα τη δυνατότητα να διατηρηθεί η ειρήνη παντού.

Από εκεί και πέρα, τα κοινωνικά χαρακτηριστικά της χώρας συνάδουν με τα προηγούμενα: Μικρή παραγωγή, οικογενειακές επιχειρήσεις, η ευρεία οικογένεια, η οποία αντιστέκεται στην κρίση και η οποία ακόμα και στις χειρότερες δυνατές συνθήκες μπορεί να κάνει τα μέλη αυτής της οικογένειας και τους συντοπίτες, εν πολλοίς ή εν ολίγοις, να αντισταθούν στην κρίση.

Αυτά είναι τα στοιχεία που έκαναν την χώρα να αντέξει σε μία κρίση, η οποία είναι η χειρότερη δυνατή που γνώρισε η χώρα σε συνθήκες ειρήνης και μόνο με συνθήκες πολέμου συγκρίνεται. Άρα με αυτά τα χαρακτηριστικά μπορούμε να προχωρήσουμε παραπέρα.

Δέκα σημεία για τα αιτούμενα που αφορούν την ανάπτυξη, όροι και μορφές ανάπτυξης. Θα τα αναφέρω συνοπτικά, γιατί ο χρόνος είναι πολύ λίγος.

Πρώτον, η βαριά βιομηχανική παραγωγή δεν συνάδει με αυτά τα χαρακτηριστικά της χώρας και για αυτό επενδύσεις σαν αυτές στις Σκουριές δεν δίνουν κανένα ουσιαστικό πλεονέκτημα στη χώρα.

Δεύτερον, ήπιες μορφές ανάπτυξης προσαρμοσμένες σε αυτές τις ιδιαιτερότητες τις γεωγραφικές και τις ιστορικές.

Τρίτον, αξιοποίηση των ιδιαιτέρων χαρακτηριστικών της χώρας, οι εύκρατες εποχές, η θάλασσα, ο ήλιος και ο αέρας. Επάρκεια υποδομών σε όλα τα επίπεδα που να συνδέουν τα διάφορα κομμάτια της χώρας με όλες τις σύγχρονες μορφές.

Μία επανεκκίνηση της βιομηχανικής ανάπτυξης που να συναρτάται με όλα τα προηγούμενα και με τις καινοτομίες που αυτήν την στιγμή αναπτύσσονται και μπορεί να αναπτυχθούν εδώ περισσότερο.

Επιστημονική έρευνα και καινοτομία σε όλους τους τομείς. Είναι γνωστές οι ικανότητες, η ευστροφία των Ελλήνων επιστημόνων σε όλους τους τομείς.

Να τονίσω εδώ ότι δεν νοείται να μην είναι η Ελλάδα παγκόσμιο κέντρο κλασσικών σπουδών και όλων των μορφών του πολιτισμού.

Ένατο, ανάπτυξη των επενδύσεων με αυτά τα χαρακτηριστικά, ανάπτυξη των επενδύσεων με τέτοιο τρόπο ώστε να αρχίσουν να καταλαβαίνουν οι ξένοι επενδυτές ότι στην Ελλάδα ερχόμενοι κερδίζουν από το brand name της χώρας και με αυτήν την έννοια τα προηγούμενα με κάποιες μορφές ανάπτυξης μπορούν να συνάδουν.

Νομίζω ότι με τέτοιου τύπου χαρακτηριστικά, που μπορούμε να συζητήσουμε αρκετά πιο νηφάλια από ό,τι συνηθίζουμε σε αυτές τις ζητήσεις, μπορούμε να εντοπίσουμε ποιες είναι οι μορφές ανάπτυξης, πώς αποτυπώνονται αυτές στα νούμερα που εκ των πραγμάτων έχει ένας προϋπολογισμός και να πούμε ότι από εδώ και μπρος μπορούμε σε αυτήν τη βάση να προχωρήσουμε έτσι ώστε όχι μόνο να ξεπεράσουμε την κρίση, αλλά να φτιάξουμε συνθήκες που να μην γεννούν ξανά τέτοιου τύπου κρίση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Βουλευτής Β΄ Αθηνών της Νέας Δημοκρατίας, κ. Άννα Καραμανλή.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Ο κύριος συνάδελφος πέρα από τη θάλασσα και τον ήλιο ξέχασε και το τσίπουρο.

Κυρίες και κύριοι συνάδελφοι, ο προϋπολογισμός του 2017 έρχεται προς ψήφιση στην Ολομέλεια μέσα σε ένα κλίμα ευφορίας από την πλευρά της Κυβέρνησης. Πραγματικά αυτήν την πανηγυρική διάθεση δυσκολευόμαστε να την ερμηνεύσουμε.

Πηγάζει άραγε από την ικανοποίηση για τα πεπραγμένα σας αυτά τα δύο χρόνια; Έχουν φέρει την Ελλάδα σε καλύτερο σημείο από ό,τι την παρέλαβαν; Ή προέρχεται από την πρόσφατη απόφαση για το χρέος;

Αλήθεια, κυρίες και κύριοι συνάδελφοι του ΣΥΡΙΖΑ, θεωρείτε ότι η κοινωνία συμμερίζεται τον ενθουσιασμό σας; Θεωρείτε ότι μπορείτε να κομπάζετε για την μείωση του χρέους κατά 45 δισεκατομμύρια σε σαράντα χρόνια, όταν η δική σας διαπραγμάτευση έχει κοστίσει στη χώρα 100 δισεκατομμύρια σε δύο χρόνια, όταν 40 δισεκατομμύρια είναι μόνο οι καταθέσεις που έχουν χαθεί για το τραπεζικό μας σύστημα όσο κυβερνάτε;

Ποια είναι η προσδοκία που δημιουργεί σε ένα νοικοκυριό η διευκόλυνση αυτή για το χρέος μέχρι το 2060, όταν ταυτόχρονα δεσμεύεστε για πλεονάσματα 3,5% και μετά το 2018, όταν αυτό συνεπάγεται νέα σκληρά μέτρα και αύξηση του κόστους ζωής για τους πολίτες;

Ποιος, όμως, περιμένετε να σας πάρει στα σοβαρά, όταν από την μια δεσμεύετε την χώρα με μία σκληρή λιτότητα και από την άλλη καλείτε τις πολιτικές δυνάμεις να απορρίψουν τα νέα μέτρα;

Επανέρχομαι, όμως, στον προϋπολογισμό και την αναντιστοιχία που υπάρχει ανάμεσα στην αισιοδοξία της Κυβέρνησης και τη ζοφερή πραγματικότητα που βιώνουν οι πολίτες, μια πραγματικότητα που διαπιστώνει κανείς εύκολα κάνοντας ένα σύντομο απολογισμό του 2016, μία χρονιά που η χώρα βρέθηκε στην ύφεση, όπου η φοροκαταιγίδα γονάτισε τους πολίτες και η μέση ελληνική οικογένεια αδυνατεί πλέον να ανταποκριθεί στις υποχρεώσεις της.

Είχαμε αύξηση της άμεσης φορολογίας, αύξηση του ΦΠΑ, αύξηση των ασφαλιστικών εισφορών, οι συνταξιούχοι είδαν τις συντάξεις τους να πετσοκόβονται, παρά τις απεγνωσμένες προσπάθειες του κ. Κατρούγκαλου να τους πείσει για το αντίθετο. Μέχρι και το ΕΚΑΣ έκοψε η Κυβέρνηση με το αριστερό και κοινωνικό πρόσημο.

Τα κόκκινα δάνεια αυξάνονται συνεχώς και έχουν φτάσει στο 37%, τα λουκέτα στις επιχειρήσεις σημείωσαν ρεκόρ και αυξήθηκαν κατά 33% σε σχέση με την προηγούμενη χρονιά. Είκοσι τέσσερις χιλιάδες τριακόσια τριάντα λουκέτα είχαμε το πρώτο εννιάμηνο του 2016 και, βέβαια, ήταν αισθητά περισσότερα από τις νέες επιχειρήσεις που ιδρύθηκαν. Η αντίδραση της Κυβέρνησης ήταν να αποτρέπει τους πολίτες να φύγουν στη Βουλγαρία. Τα ασφαλιστικά ταμεία καταρρέουν, οι υποδομές, όπως οι αστικές συγκοινωνίες, βρίσκονται σε τραγική κατάσταση.

Κι, όμως, αυτή η λαίλαπα είναι μόνο η κορυφή του παγόβουνου, γιατί ο προϋπολογισμός που θα ψηφίσετε, κύριοι της Πλειοψηφίας, προβλέπει άλλα 2,5 δισεκατομμύρια φόρους: φόρους στη βενζίνη, την τηλεφωνία, το διαδίκτυο, φόρους στον καφέ, την μπύρα, τα τσιγάρα, φόρους έμμεσους με οριζόντιο χαρακτήρα, που θα πέσουν κυρίως στην πλάτη των μικρομεσαίων.

Αυτή είναι η κοινωνική σας δικαιοσύνη; Έτσι θα πληρώσουν οι προνομιούχοι;

Την ίδια στιγμή προβλέπεται ανάπτυξη 2,7%, εκτιμώντας ότι θα αυξηθεί η ιδιωτική κατανάλωση κατά 1,8%. Πώς; Με ένα νέο τσουνάμι εμμέσων φόρων και με το εισόδημα των πολιτών να βαίνει διαρκώς μειούμενο θα έχουμε αύξηση της κατανάλωσης! Αυτό είναι ένα από τα παράδοξα του προϋπολογισμού. Ταυτόχρονα, προβλέπεται αύξηση στις επενδύσεις κατά 9,1%.

Διαβάζοντας κάποιος ανυποψίαστος τις εκτιμήσεις σας, θα σχημάτιζε την εντύπωση ότι έχετε μετατρέψει τη χώρα σ’ έναν φορολογικό, σ’ έναν επενδυτικό παράδεισο. Η πραγματικότητα, όμως, είναι άλλη. Σκοτώνετε κάθε επιχειρηματική προσπάθεια, έχετε δυσανεξία σε κάθε ιδιωτική πρωτοβουλία. Το αποδείξατε μία ακόμη φορά με το φιάσκο της επένδυσης της ΔΕΣΦΑ, όπου οι ιδεοληψίες σας κόστισαν στη χώρα κάποιες εκατοντάδες εκατομμύρια ευρώ, χρήματα εγγεγραμμένα στον προϋπολογισμό, που θα λείψουν από τα ταμεία του κράτους.

Καλές, λοιπόν, οι αισιόδοξες προβλέψεις, αλλά με δεδομένο τον πρότερο κυβερνητικό σας βίο και τις πολιτικές που εφαρμόζετε, μιλάμε μάλλον για ουτοπικές προσδοκίες.

Ο προϋπολογισμός της Κυβέρνησης για τον αθλητισμό δεν γεννά καν προσδοκίες. Είναι χωρίς στόχευση, χωρίς έμπνευση, χωρίς συγκροτημένο σχέδιο. Η χρηματοδότηση που προβλέπεται στα προγράμματα «Άθληση για όλους» είναι μηδαμινή. Εκεί που θα έπρεπε να χτυπάει η καρδιά του ελληνικού αθλητισμού, εσείς γυρίζετε την πλάτη.

Καμμία βαρύτητα δεν δίνετε στον σχολικό αθλητισμό και στην ενθάρρυνση των Ελληνόπουλων, που κατατάσσονται στα πιο παχύσαρκα παιδιά στην Ευρώπη, να αθληθούν. Βλέπετε, χρήματα για γυμναστές στα σχολεία δεν υπάρχουν και το μάθημα της φυσικής αγωγής το διδάσκουν οι δάσκαλοι.

Χρήματα, όμως, περισσεύουν για να διοριστούν από το «παράθυρο»| διακόσια είκοσι άτομα στις κτηριακές υποδομές. Προφανώς υπάρχει κατασκευαστικός οργασμός στο δημόσιο, που τον έχει αντιληφθεί μόνο ο κ. Σπίρτζης.

Επίσης, χρήματα δεν υπήρχαν το περασμένο καλοκαίρι για την ολυμπιακή προετοιμασία της εθνικής ομάδας πόλο, η οποία έγινε σε ντροπιαστικές συνθήκες. Υπάρχουν, όμως, χρήματα για να στήνονται παντού κυβερνητικά παραμάγαζα μηδενικής χρησιμότητας με μοναδικό στόχο το βόλεμα των εκλεκτών της Κουμουνδούρου και πάσης φύσεως κολλητών. Το «Μαξίμου» Θεσσαλονίκης είναι το τελευταίο σας επίτευγμα.

Για τη χρηματοδότηση των αθλητικών ομοσπονδιών ο κ. Κοντονής είχε δώσει συγκεκριμένες δεσμεύσεις κατά τη συζήτηση του προηγούμενου προϋπολογισμού. Είχε υποσχεθεί ένα σχέδιο αξιολόγησης των ομοσπονδιών, με στόχο τη δικαιοσύνη και τη διαφάνεια στη χρηματοδότησή τους. Δυστυχώς, οι εξαγγελίες του αποδείχθηκαν φούμαρα. Ακόμη περιμένουμε το σχέδιο. Μάλλον το παιχνίδι της εξουσίας και ελέγχου των Ομοσπονδιών αποδείχθηκε ελκυστικότερο.

Δεν ήταν οι μόνες εξαγγελίες του προϋπολογισμού του 2016 για τον αθλητισμό που παραπέμφθηκαν στις καλένδες. Είχε υποσχεθεί ο κ. Κοντονής τη δημιουργία κωδικού ίδιων πόρων από τα πρόστιμα που επιβάλλονται στις επαγγελματικές ομάδες. Ο κωδικός ακόμη και σήμερα αγνοείται.

Είχε υποσχεθεί την αξιοποίηση του ΕΣΠΑ για την ενεργειακή αναβάθμιση αθλητικών εγκαταστάσεων. Καμμία ενέργεια. Τα χρήματα που προβλέπονται από το Πρόγραμμα Δημοσίων Επενδύσεων είναι περιορισμένα και στα ίδια επίπεδα με το 2016. Την περασμένη χρονιά δεν αξιοποιήθηκαν επαρκώς για τη δημιουργία ή τον εκσυγχρονισμό αθλητικών εγκαταστάσεων, αλλά κυρίως για μπαλώματα και για ρουσφετολογική πολιτική.

Περιμένουμε από τον νέο Υφυπουργό να παρουσιάσει ένα νέο πλάνο επιτέλους για την επένδυση στις αθλητικές υποδομές. Είναι σαφές ότι για την τέως ηγεσία του Υφυπουργείου Αθλητισμού αθλητισμός ήταν μόνο το ποδόσφαιρο. Ίσως γιατί το ποδόσφαιρο παρέχει το προνόμιο της έντονης προβολής.

Ακόμη και εκεί, όμως, ο μύθος του υποτιθέμενου «success story» καταρρέει μέρα με τη μέρα.

Κυρίες και κύριοι συνάδελφοι, ο δεύτερος προϋπολογισμός της Κυβέρνησης ΣΥΡΙΖΑ-ΑΝΕΛ διέπεται από την ίδια φιλοσοφία, ανελέητη φορολόγηση των πάντων, αλλεργία στις μεταρρυθμίσεις, διόγκωση του κομματικού κράτους και δάκρυα στις ιδιωτικοποιήσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Μπορεί αυτά να συγκινούν τους ηγέτες σοσιαλιστικών παραδείσων της Λατινικής Αμερικής, με τους οποίους συναναστρέφεται ο Πρωθυπουργός και του λένε «Αλέξη, κράτα γερά», έχει πάψει, όμως, να τα ανέχεται η ελληνική κοινωνία, η οποία με όλο και μεγαλύτερη ένταση σάς λέει να φύγετε.

Δεν μπορείτε να την αγνοείτε για πολύ καιρό. Θα υποχρεωθείτε σύντομα να αποδράσετε. Είναι η καλύτερη υπηρεσία που μπορείτε να προσφέρετε στην πατρίδα μας, για να μπορέσει να ανασάνει και να βγει από το τέλμα, στο οποίο την έχετε βυθίσει.

Κλείνοντας, χθες ζητήσατε από τους πολίτες να βγουν έξω στις κινητοποιήσεις, που σημαίνει ότι το Σάββατο θα τον καταψηφίσετε τον προϋπολογισμό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η συνάδελφος από το Κομμουνιστικό Κόμμα Ελλάδας κ. Διαμάντω Μανωλάκου.

Ορίστε, κυρία συνάδελφε, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Κρύβετε, κύριοι, όλοι μαζί ότι ο προϋπολογισμός περιλαμβάνει στόχους και πολιτικές κατευθύνσεις που υπηρετούν την άρχουσα τάξη των καπιταλιστών. Ταυτόχρονα, τον χρησιμοποιείτε ως προπαγανδιστικό εργαλείο, για να ρυμουλκήσετε λαϊκές δυνάμεις.

Γι’ αυτό, τα κόμματα της Αντιπολίτευσης παρελθοντολογούν, λέγοντας ότι είναι ο πιο αντιλαϊκός προϋπολογισμός. Να ξεχαστεί ότι η Κυβέρνηση ΣΥΡΙΖΑ συνεχίζει από εσάς αγριότερα, με το τρίτο μνημόνιο, που, βέβαια, όλοι μαζί το εγκρίνατε.

Κροκοδείλια τα δάκρυά σας για τον λαό! Τσιμουδιά από όλους σας για το νομοσχέδιο που έφεραν πεντακόσια εργατικά κέντρα και συνδικάτα για κλαδικές συλλογικές συμβάσεις σε κάθε χώρο δουλειάς, το οποίο κατέθεσε το Κομμουνιστικό Κόμμα Ελλάδας.

Αυτή είναι η υποκρισία σας! Έτσι είναι! Τα αρπάζετε από τη φτωχολογιά! Τίποτα δεν κυκλοφορεί χωρίς τη φοροληστεία σας, για να μπουκώσετε το κεφάλαιο με φοροαπαλλαγές, κρατικές επιχορηγήσεις, δηλαδή τσάμπα λεφτά του λαού και τσάμπα δουλειά δεκάδων χιλιάδων ανθρώπων, που για να πάρουν το επίδομα του ΟΑΕΔ, πρέπει να δουλέψουν δωρεάν στον καπιταλιστή. Αυτό ονομάζεται «υποστηρικτικά προγράμματα ανέργων». Ντροπή!

Αυτή την αναδιανομή ζήτησε ο Σύνδεσμος Ελλήνων Βιομηχάνων, κ. Παπανάτσιου, και αυτή υλοποιείτε και με τον προϋπολογισμό. Από πάνω, πουλάτε ελπίδα και υποσχέσεις οι κυβερνώντες ότι θα βγούμε από το ξέφωτο. Μόνο που θα έχει συντρίμμια για τον λαό και περισσότερα κέρδη για το κεφάλαιο.

Υποσχέσεις, όμως, δίνονται και από την Αξιωματική Αντιπολίτευση. Ανησυχεί για τα αντιλαϊκά βάρη, που η ίδια πρωτοκαθιέρωσε με ΕΝΦΙΑ, μείωση συντάξεων και τι να πρωτοθυμηθούμε. Τώρα θέλετε να κρύψετε ότι έχετε την ίδια στρατηγική με την Κυβέρνηση για αυξήσεις κερδών σε τραπεζίτες, εφοπλιστές, βιομήχανους, μεγαλοξενοδόχους.

Μήπως το ΝΑΤ και τον ΟΓΑ δεν τα υποχρημαδότησε η Νέα Δημοκρατία και το ΠΑΣΟΚ; Ο ΣΥΡΙΖΑ σήμερα έβαλε την ταφόπετρα. Τι σύμπνοια! Η διάλυση του ΝΑΤ και άλλων ασφαλιστικών ταμείων των ναυτεργατών και το τσάκισμα συντάξεων είναι άρρηκτα συνδεδεμένα με την κατάργηση των συλλογικών συμβάσεων, την ανατροπή των εργασιακών σχέσεων, τη διεύρυνση της «μαύρης» ανασφάλιστης εργασίας σε όλες τις κατηγορίες των πλοίων, χωρίς κοινωνικοασφαλιστικά δικαιώματα.

Ταυτόχρονα, διατηρείτε και ενισχύετε τις προκλητικές φοροαπαλλαγές και τα προνόμια των εφοπλιστών και φορολεηλατείτε τους ναυτεργάτες, εκτινάσσοντας στο 54% της φορολογίας στο εισόδημά τους, ισοπεδώνοντας ασφαλιστικά και συνταξιοδοτικά δικαιώματά τους.

Γιατί δεν φορολογείτε με 45% το εφοπλιστικό κεφάλαιο και βάζετε 54% στους ναυτεργάτες; Γιατί ξεδιάντροπα, προκλητικά τους εφοπλιστές στηρίζετε όλοι σας. Αυτή είναι η αναδιανομή σας! Δίκαιος ο πολυήμερος, μαζικός απεργιακός αγώνας του ναυτεργατικού κινήματος και πρέπει να αγκαλιαστεί από όλο τον λαό.

Στην αγροτιά, όμως, το ένα χαράτσι διαδέχεται το άλλο. Νέα Δημοκρατία και ΠΑΣΟΚ έφεραν τον ΕΝΦΙΑ και ο ΣΥΡΙΖΑ τον επεκτείνει. Ετοιμάζεται και νέος φόρος υπεραξίας στα ακίνητα και στα αγροτεμάχια.

Για το παραλήρημα του Υπουργού Γεωργίας χθες για βολεμένους αγρότες που άδικα διαμαρτύρονται, τι να σας πω; Ας πάει στα χωριά, να τα πει στην αγροτιά.

Η κατάργηση επιστροφής φόρου στο αγροτικό πετρέλαιο, η μειωμένη, αλλά και απλήρωτη παραγωγή από μεγαλοεξαγωγείς μείωσαν το εισόδημα. Αυξήθηκαν, όμως, οι φόροι. Ταυτόχρονα, οι επιδοτήσεις έγιναν άφαντες πριν τις δει ο αγρότης στον λογαριασμό του! Τις κατάπιαν τράπεζα, ΕΛΓΑ με τσουχτερό ασφάλιστρο, μεγαλέμποροι και άλλοι.

Αν οι αγρότες κέρδισαν, μέσα από τους μεγάλους αγώνες τους, αφορολόγητο όριο τα 8.500 ευρώ και θα πάρουν επιστροφή, τα αρπάζετε μέσα σε μία νύχτα από τις αυξημένες ασφαλιστικές εισφορές. Πέρσι ήταν 40 εκατομμύρια ευρώ και τώρα 93 εκατομμύρια.

Ταυτόχρονα, διατηρείτε και το τεκμαρτό, που σημαίνει ότι αν δεν έχεις εισόδημα, φορολογείσαι, όπως και την προκαταβολή φόρου, που συντρίβει όσους μικρομεσαίους έχουν αντέξει. Ταυτόχρονα, ο ΦΠΑ 24% στα εφόδια.

Να γιατί, κύριε Τσιρώνη, πήγε ο αγροτικός τομέας στο 3%. Αυτά προωθεί η Ευρωπαϊκή Ένωση, αυτά υλοποιείτε εσείς και όλα τα κόμματα του ευρωμονόδρομου.

Να γιατί ο προϋπολογισμός σας διαιωνίζει την ταξική αδικία, θρυμματίζοντας παραγωγικές δυνατότητες της χώρας, που μπορούν να εξαφανίσουν πείνα, δυστυχία, να ελαττώσουν τον ανθρώπινο μόχθο, με μείωση του εργάσιμου χρόνου, που είναι δυνατή και απαραίτητη, αλλά αδύνατη στο πλαίσιο του καπιταλισμού.

Η ελληνική πείρα το επιβεβαιώνει, ότι καμμία αστική κυβέρνηση, ό,τι όνομα και να έχει, δεν μπορεί να εξανθρωπίσει τον καπιταλισμό, που καθώς σαπίζει, γίνεται πιο βάρβαρος, πιο αντιδραστικός. Η καπιταλιστική ανάπτυξη είναι δεμένη με την εξαθλίωση των εργαζομένων. Συνειδητά εξαπατά η Κυβέρνηση καλλιεργώντας αυταπάτες, όπως κάνατε και πρόσφατα με το Eurogroup – κόλαφο για τον λαό και τις επόμενες γενιές. Η Κυβέρνηση πανηγυρίζει!

Να γιατί ο λαός πρέπει να δυναμώσει τον αγώνα του, ξεκινώντας από τη σημερινή απεργία, την οποία χαιρετίζουμε, αφού φιλολαϊκή λύση είναι εφικτή μόνο όταν ο λαός οργανώσει την αντεπίθεσή του, σε κατεύθυνση ρήξης και ανατροπής του κεφαλαίου και την εξουσία του. Τότε θα εξασφαλίσει δουλειά και όχι ανεργία, ευημερία για τον λαό και όχι για τα κέρδη των καπιταλιστών, υγεία, παιδεία, πρόνοια, αθλητισμό για όλους, δημόσια και δωρεάν, και όχι για τους λίγους. Τότε τα μέσα παραγωγής και ο παραγόμενος πλούτος θα ανήκουν στην κοινωνία με πραγματική εξουσία του λαού, χωρίς εκμεταλλευτές και εκμετάλλευση. Τότε θα υπάρχει λαϊκή ευημερία. Γι’ αυτό ο λαϊκός ξεσηκωμός είναι ρεαλιστικός, αναγκαίος και ελπιδοφόρος.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και τρεις εκπαιδευτικοί συνοδοί τους από το Γυμνάσιο Ερυμανθείας Αχαΐας. Ωραίο όνομα!

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Μετά την κ. Μανωλάκου σειρά έχει ο συνάδελφος κ. Βασίλειος Τσίρκας από τον ΣΥΡΙΖΑ.

Κύριε Τσίρκα, έχετε τον λόγο.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, ο προϋπολογισμός του 2016 αποτέλεσε το πρώτο δείγμα γραφής της Κυβέρνησης της Αριστεράς, αφού έσπασε τον φαύλο κύκλο της ύφεσης και έβαλε θεμέλια για δημοσιονομική σταθερότητα, για στροφή της οικονομίας σε αναπτυξιακούς ρυθμούς, με την κοινωνία όρθια.

Ο προϋπολογισμός για το 2017 μπορεί να αποτελέσει πράγματι την αρχή για την επιστροφή στην ανάπτυξη και την κανονικότητα. Ήδη εντός του 2016 και για δύο συνεχόμενα τρίμηνα έχουν επιτευχθεί θετικοί ρυθμοί ανάπτυξης, ενώ προβλέπεται περαιτέρω βελτίωση για τα επόμενα έτη.

Το 2017 προβλέπεται να υπερκαλυφθεί ο στόχος του πρωτογενούς πλεονάσματος και επομένως πρόκειται για την τρίτη συνεχόμενη χρονιά κατά την οποία η Κυβέρνηση θα πετύχει τους δημοσιονομικούς στόχους.

Στόχος μας για την επόμενη χρονιά αποτελεί η διατήρηση της δημοσιονομικής ισορροπίας για να ανακτηθεί η εμπιστοσύνη στη χώρα μας, με επιμερισμό του κόστους, προσαρμογή και δίκαιη κοινωνικά κατανομή του οφέλους της. Με την πρόβλεψη περίπου 2,7% ανάπτυξη για το 2017, όπως αποτυπώνεται στον προϋπολογισμό, δημιουργούνται οι αναγκαίες εκείνες προϋποθέσεις για την παραγωγική, αναπτυξιακή και διοικητική ανασυγκρότηση της χώρας.

Νομοθετούμε και διαπραγματευόμαστε σε ένα δυσμενές οικονομικό περιβάλλον. Η αλήθεια είναι ότι πορευθήκαμε για μεγάλο χρονικό διάστημα σε ναρκοθετημένο έδαφος, που με επιμέλεια ετοίμασε η προηγούμενη Κυβέρνηση των υποστηρικτών του μνημονίου.

Τώρα όμως έχουμε ένα παράθυρο ελπίδας για την ανάκαμψη της οικονομίας και την έξοδο από τα μνημόνια. Μετά την απόφαση του περασμένου Μαΐου, σύμφωνα με την οποία οι πληρωμές για το χρέος δεν μπορούν να υπερβαίνουν το 15% του ΑΕΠ, αποφασίστηκε πριν από λίγες μέρες η λήψη βραχυπρόθεσμων μέτρων ύψους 22% του ΑΕΠ, δηλαδή περίπου 45 δισεκατομμυρίων ευρώ.

Είναι ώρα η Αντιπολίτευση να αναγνωρίσει όχι την κυβερνητική επιτυχία, αλλά το μεγάλο εθνικό βήμα που πέτυχε η ελληνική Κυβέρνηση και να πάρει και θέση στα ζητήματα της διαπραγμάτευσης.

Με επιμονή και προσήλωση στο ζήτημα της ρύθμισης του χρέους καταφέραμε να θεσπιστούν συγκεκριμένα βραχυπρόθεσμα μέτρα, για πρώτη φορά χωρίς νέα μέτρα, χωρίς φτωχοποίηση του ελληνικού λαού, όπως έγινε με το PSI, με την καταστροφή των μικροομολογιούχων και τη λεηλασία των ασφαλιστικών ταμείων. Συνεχίζεται λοιπόν η προσπάθεια για την ολοκλήρωση της δεύτερης αξιολόγησης, έχοντας κλειδώσει μία θετική έκβαση για τη βιωσιμότητα του ελληνικού χρέους.

Έχουμε κάνει σε όλους τους τόνους σαφές ότι δεν είναι δυνατόν να γίνουν αποδεκτές παράλογες απαιτήσεις από τους δανειστές. Αντίθετα, συνεχίζεται η σκληρή διαπραγμάτευση, για να μη διατηρηθούν για πολλά χρόνια τα πρωτογενή πλεονάσματα μετά το 2018 σε υψηλά επίπεδα, για να κλείσει επιτέλους ο φαύλος κύκλος της λιτότητας για να επιστρέψουμε στην ευρωπαϊκή κανονικότητα και σε σχέση με τα εργασιακά.

Είναι λυπηρό να βλέπουμε την Αντιπολίτευση να είναι κατώτερη των περιστάσεων, να μην αναγνωρίζονται οι θυσίες του ελληνικού λαού και η Νέα Δημοκρατία να ταυτίζεται με τις πιο ακραίες θέσεις των δανειστών της Ευρώπης και του ΔΝΤ. Το πρόγραμμα της Νέας Δημοκρατίας είναι ομολογημένο: περικοπές και απολύσεις.

Ας μας απαντήσει όμως η Αξιωματική Αντιπολίτευση και ας κάνει και την αυτοκριτική της για τα εξοντωτικά πρωτογενή πλεονάσματα που είχε συμφωνήσει, με αντίτιμο την υπογραφή της πέμπτης αξιολόγησης, ύψους 4,5%. Ή μήπως ο στόχος ήταν άλλος; Μήπως στήνατε συνειδητά το σκηνικό της αριστερής παρένθεσης; Δεν σας βγήκε. Εξ άλλου το 2014 είχαν δεσμευτεί για πρωτογενές πλεόνασμα 1,5%, αλλά τελικά πέτυχαν μόνο 0,3%, απόκλιση 1,2%, δηλαδή 2 δισεκατομμύρια ευρώ.

Εμείς καταφέραμε να πετύχουμε τους στόχους του προγράμματος μέχρι τώρα και αυτό χωρίς νέα εξοντωτικά μέτρα για τους πολίτες, με λιγότερα μέτρα δημοσιονομικής προσαρμογής από αυτά που εσείς είχατε συμφωνήσει, γεγονός που μας έδωσε και μας δίνει τον απαραίτητο δημοσιονομικό χώρο για την εφαρμογή αναπτυξιακών πολιτικών και πολιτικών κοινωνικής προστασίας.

Κυρίες και κύριοι Βουλευτές, μέσα σε αυτό το πλαίσιο συζητάμε και καλούμαστε να ψηφίσουμε τον προϋπολογισμό του 2017. Πράγματι, ο προϋπολογισμός μιας χώρας δεν είναι μόνο αριθμοί. Αποτυπώνεται εδώ το στίγμα και η πολιτική στόχευση της Κυβέρνησης.

Παρά τις δυσκολίες, για μία ακόμη χρονιά, επιμένουμε και με αυτό τον προϋπολογισμό στην αναδιανομή πόρων προς δίκαιη κατεύθυνση με κοινωνικό πρόσημο. Έχουμε ήδη αφήσει ισχυρό αποτύπωμα της δικής μας πολιτικής και τα αποτελέσματα είναι συγκεκριμένα και ορατά.

Σε ένα ασφυκτικό δημοσιονομικό πλαίσιο, παραμένει θεμελιώδης προτεραιότητα αυτής της Κυβέρνησης η ενίσχυση και θωράκιση της κοινωνικής προστασίας, η τόνωση δημοσίων επενδύσεων.

Για τον σκοπό αυτό, ο προϋπολογισμός ενσωματώνει και κάποιες κρίσιμες παρεμβάσεις, όπως είναι οι εξής: Η πλήρης επέκταση του κοινωνικού εισοδήματος αλληλεγγύης με πιστώσεις που ανέρχονται στα 760 εκατομμύρια ευρώ, γεγονός που θα καλύψει πάνω από διακόσιες πενήντα χιλιάδες νοικοκυριά που διαβιούν σε συνθήκες φτώχειας, η ενίσχυση των ευαίσθητων τομέων της υγείας και της περίθαλψης, της παιδείας και της κοινωνικής προστασίας, με την επιπλέον πρόβλεψη 300 εκατομμυρίων ευρώ, που θα διατίθενται για την κάλυψη αναγκών που υπερβαίνουν τις υπάρχουσες πιστώσεις, η συνεισφορά 100 εκατομμυρίων ευρώ για ρυθμίσεις μη εξυπηρετούμενων δανείων των υπερχρεωμένων νοικοκυριών, η αύξηση του προγράμματος δημοσίων επενδύσεων, η μηδενική συμμετοχή των δικαιούχων ανασφάλιστων και δικαιούχων του ΕΚΑΣ με ποσοστό αναπηρίας πάνω από 80% στο κόστος της φαρμακευτικής αγωγής τους.

Επειδή προέρχομαι από έναν κατ’ εξοχήν αγροτικό νομό, να τονίσω και να πω ότι υποσχεθήκαμε ελάφρυνση για τη μεγάλη πλειοψηφία των αγροτών. Αυτό το διασφαλίσαμε με καθιέρωση του ατομικού αφορολόγητου ορίου των 8.600 ευρώ.

Διότι, σύμφωνα με τα στοιχεία του Υπουργείου Οικονομικών του 2015, το 95% του συνόλου των δηλώσεων εισοδήματος από αγροτική εκμετάλλευση παρουσιάζουν εισόδημα από 0 ως 9.000 ευρώ. Οι αγρότες που αντιστοιχούν σε αυτές τις δηλώσεις όχι μόνο δεν θα πληρώσουν το 2017 ούτε ένα ευρώ, αλλά και θα τους επιστραφεί όλη η προκαταβολή φόρου που πλήρωσαν το 2016. Σε συνδυασμό, μάλιστα, με το φορολογικό και το ασφαλιστικό, το 90% των αγροτών θα πληρώνουν για την ασφάλισή τους λιγότερα από αυτά που κερδίζουν από τη μείωση της φορολογίας τους.

Κλείνω, κύριε Πρόεδρε. Έχουμε δώσει δείγματα γραφής αυτής της τιτάνιας προσπάθειας για την οριστική ρήξη με το φαύλο παρελθόν, αλλά και την αναδιανομή πόρων και ισχύος από τη διαπλεκόμενη οικονομική ολιγαρχία που φοροδιαφεύγει στη μεγάλη κοινωνική πλειοψηφία που προσβλέπει σε αυτή την προσπάθεια της Κυβέρνησης.

Με συστηματική δουλειά και επιμονή, αλλά και στρατηγικό όραμα για μια νέα Ελλάδα, μπορούμε να τα καταφέρουμε, δημιουργώντας ένα νέο περιβάλλον όσο το δυνατόν απαλλαγμένο από εκτροπές και παθογένειες των προηγούμενων δεκαετιών, αλλά κυρίως με όρους πολύπλευρης στήριξης των ανθρώπων της υπαίθρου, των ανέργων, των εργαζομένων και της νεολαίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, με τον συνάδελφο κ. Καβαδέλλα κλείνει ο έβδομος κύκλος. Έχουν μιλήσει ενενήντα δύο συνάδελφοι. Νομίζω ότι θα εξαντληθεί μέχρι το Σάββατο όλος ο κατάλογος, γιατί προχωράμε καλά.

Ορίστε, κύριε συνάδελφε.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα ίσως ακουστώ λιγάκι αυστηρός, γιατί θα τα βάλω με όλους σας, όχι μόνο με τους τώρα συγκυβερνώντες, αλλά και με τη Νέα Δημοκρατία και το ΠΑΣΟΚ που έφεραν το καράβι κοντά στα βράχια –και ο ΣΥΡΙΖΑ το ανέβασε πάνω στα βράχια-, αλλά και με το ΚΚΕ, το οποίο θέλει να χαϊδεύει αφτιά.

Το ΚΚΕ λέει ότι μία καλή δήθεν πρόταση θα ήταν να βάλουμε φόρο στους εφοπλιστές, οι οποίοι εν πλω θα αλλάξουν σημαία και δεν θα έχουν ούτε ένα καράβι. Κι επομένως, θα χάσουν τη δουλειά τους και οι λίγοι Έλληνες που εργάζονται στα καράβια.

Άλλη μία ωραία πρόταση του ΚΚΕ είναι να βάλουμε φόρους στους βιομήχανους. Ναι, όλοι θέλουμε να πληρώνουν κάτι παραπάνω κάποιοι που έχουν, αλλά ο φόρος θα μετακυληθεί στο προϊόν, το οποίο αν τώρα ένα κιλό χαρτί κάνει, ας πούμε, 2 ευρώ, μετά τον φόρο στον βιομήχανο θα κάνει 2,5 ευρώ. Αυτό θα το πληρώσω εγώ κι εσείς. Επομένως, δεν έχω ακούσει ούτε από εδώ ούτε από εκεί κάτι ενδιαφέρον, που να μπορώ να πω «Μπράβο, αυτή είναι η λύση».

Πάντως, αυτή τη στιγμή ο ελληνικός λαός είναι απελπισμένος και πολύ θυμωμένος. Βγαίνω έξω και το βλέπω αυτό το πράγμα. Είναι και πάρα πολύ ανήσυχος. Με ρωτούν όλοι, ανεξαρτήτως οικονομικής τάξης και κατηγορίας, τι θα γίνει και μέχρι πού θα πάει αυτό το πράγμα.

Εσείς, κύριε Τσίπρα –δεν είναι εδώ βεβαίως, αλλά του το λέω για να το ακούσει- που θα σκίζατε τα μνημόνια, που θα ανεβάζατε τις συντάξεις, που θα βαράγατε κάτι τουμπερλέκια, που θα χορεύαν οι Ευρωπαίοι στα τουμπερλέκια σας, θα φέρνατε παράλληλο πρόγραμμα. Κι ευτυχώς που δεν το φέρατε γιατί θα ήταν καταστροφικό πλέον το όλο πρόγραμμά σας. Όχι πως δεν είναι αυτό, αλλά θα ήταν καταστροφικότερο.

Αντ’ αυτού είδαμε το «όχι» να γίνεται «ναι» εν μία νυκτί.

Ταχυδακτυλουργοί, άλλους λέγατε λαγούς! Εσείς βγάζετε λαγούς από καπέλα! Είδαμε capital controls, είδαμε περικοπές των συντάξεων. Τι να πρωτοπώ; Είδαμε κατάργηση του ΕΚΑΣ -τα έχω σημειώσω εδώ, για να μην τα ξεχάσω- περικοπές στα ΑΜΕΑ, αύξηση ΦΠΑ, αύξηση στα καύσιμα, στον καφέ, στις μπύρες, αυξήσεις παντού, λιγότερα χρήματα.

Αφού ακριβαίνουν όλα, εσείς φέρνετε έναν προϋπολογισμό βασισμένο στην αύξηση της κατανάλωσης, ότι δήθεν ο ελληνικός λαός θα κάνει φοβερά έξοδα, εκεί που έπαιρνε -ας πούμε- δέκα πράγματα, θα παίρνει δεκαπέντε τώρα, γιατί έχει περισσότερα χρήματα στην τσέπη.

Λοιπόν, με ψευδείς λογισμούς προσπαθείτε να χαϊδέψετε τα αυτιά των δικών σας ανθρώπων για να τον ψηφίσουν, γιατί δεν είμαστε αφελείς εμείς οι υπόλοιποι να μην ξέρουμε τι σημαίνουν αυτές οι περικοπές. Οπωσδήποτε θα υπάρξει μείωση στην κατανάλωση και όχι αύξηση.

Υπάρχει και κάτι που έχει ακουστεί πολλά χρόνια πριν, ότι, αν δεν έχουν να φάνε ψωμί, ας φάνε παντεσπάνι. Κάπως έτσι θα μπορούσα να το παραλληλίσω το σύστημά σας εδώ πέρα. Τέλος πάντων!

Μας πήραν είδηση και οι Τούρκοι ότι είμαστε στα πρόθυρα της καταστροφής, μας ειρωνεύονται και βρυχώνται αυτή τη στιγμή. Ταυτόχρονα, δημιουργούν συμμαχίες στα Βαλκάνια με τους Αλβανούς, με τους Σκοπιανούς και με κάθε λογής άλλους διεκδικητές. Ο κ. Τσίπρας σε αυτή τη δύσκολη στιγμή για την Ελλάδα παίρνει το πρωθυπουργικό αεροπλάνο -επειδή είναι πλούσιος ο ελληνικός λαός και δεν ξέρει πού να πετάξει τα λεφτά του- και πηγαίνει στην κηδεία του Κάστρο, για τον οποίο ο άλλος δικτάτορας της Βόρειας Κορέας, για να τον τιμήσει, κήρυξε τριήμερο πένθος.

Ήταν μόνος ο κ. Τσίπρας ανάμεσα σε άλλους τριτοκοσμικούς. Δεν πήγε κανένας δυτικός στην κηδεία του Κάστρο. Αυτό σημαίνει ότι ο κ. Τσίπρας κρατά ακόμη εκείνες τις αυταπάτες, είναι θαυμαστής αυτών των μοντέλων. Εξ άλλου, το έδειξε επανειλημμένα, μας μίλησε για την επιτυχία του Μαδούρο, που, αν πάει κάποιος αυτή τη στιγμή στη Βενεζουέλα και κρατά ένα κιλό ζάχαρη, μπορεί να πέσουν επάνω του δύο χιλιάδες άτομα να του την πάρουν.

Μας φέρνετε, λοιπόν, έναν προϋπολογισμό και μας ζητάτε να υπερψηφίσουμε αυτόν τον προϋπολογισμό, να βάλουμε και εμείς την υπογραφή μας στο έγκλημά σας κατά του ελληνικού λαού. Αυτός ο προϋπολογισμός είναι βασισμένος σε αυταπάτες, ουτοπίες, φανταστικά σενάρια, ότι δήθεν αυξηθεί η κατανάλωση, όπως είπαμε και πριν. Λείπουν βασικές παράμετροι που πρέπει να συνεκτιμηθούν, που πρέπει να γνωρίζουμε πριν βάλει κάποιος την υπογραφή του. Παραδείγματος χάριν, θα δεχθεί το Διεθνές Νομισματικό Ταμείο να συμμετέχει και εάν ναι, ποιοι θα είναι οι τελικοί όροι; Αυτό δεν το ξέρουμε.

Μας φέρνετε έναν αντιαναπτυξιακό προϋπολογισμό, βασισμένο στην εύκολη λύση. Ποια είναι η εύκολη λύση; Οριζόντιες περικοπές. Το εισόδημα του Έλληνα πολίτη περικόπτεται οριζόντια. Αυτό σημαίνει ότι θα επιβαρυνθεί το ίδιο ο πλούσιος, το ίδιο και ο φτωχός.

Πουθενά δεν άκουσα προτάσεις. Ας πάω κατ’ ευθείαν σε κάποιες προτάσεις της Ένωσης Κεντρώων που πρέπει να ακούγονται και ας θεωρηθώ ότι επαναλαμβάνω τα ίδια και τα ίδια. Εμείς ζητούμε την περικοπή των συντάξεων των μεγαλοσυνταξιούχων υπέρ των αδυνάτων, με ανώτατο όριο καταβολής σύνταξης τα 1.500 ευρώ μέχρι να βγει η χώρα από αυτόν τον πόλεμο που υπάρχει σήμερα, τη συγχώνευση των διπλών και τριπλών συντάξεων σε μία με όρο τα 1.500 ευρώ, την κατάργηση της σύνταξης των πρώην Βουλευτών. Δεν χρειάζονται οι πρώην Βουλευτές σύνταξη, γιατί ο ένας ήταν μηχανικός, ο άλλος ήταν γιατρός, ο άλλος ήταν έμπορος. Ας πάρει ο καθένας από το ταμείο του. Συμβολικά και ρεαλιστικά πρέπει να καταργηθούν.

Προτείνουμε τη σταδιακή περιστολή των μισθών των αιρετών, γιατί πρέπει να δείξουμε και ένα πρόσωπο ότι συμπάσχουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Έχουμε προτείνει την απομάκρυνση των αργομίσθων, τον επαναπατρισμό των ελληνικών κεφαλαίων, τον επαναπατρισμό των επιχειρήσεων, την αρτιότερη απορρόφηση του ΕΣΠΑ, η οποία σήμερα είναι 5%.

Αυτές είναι κάποιες από τις βασικές μας προτάσεις και ελπίζω να υπάρξουν ευήκοα ώτα στην Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στον όγδοο κύκλο και θα αναγνώσω τους πρώτους πέντε ομιλητές, οι οποίοι είναι ο κ. Στέφος, ο κ. Δαβάκης, η κ. Γεωργοπούλου-Σαλτάρη, ο κ. Κασιδιάρης και ο κ. Τριανταφυλλίδης.

Από ό,τι βλέπω, όμως, εισήλθε στην Αίθουσα ο κ. Τσακαλώτος και θα ήθελα να τον ρωτήσω κάτι.

Κύριε Υπουργέ, επειδή από χθες έχετε δηλώσει ότι γύρω στις 14.30΄ η ώρα θέλετε να κάνετε μία δεκάλεπτη τοποθέτηση…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα ήθελα να κάνω μία τοποθέτηση για τη διαπραγμάτευση, κύριε Πρόεδρε, εάν το θέλουν και οι συνάδελφοι. Δεν αφορά τον προϋπολογισμό.

**ΠΡΟΕΔΡΕΥΩΝ (Νικήτας Κακλαμάνης):** Θέλω εσείς να μου πείτε, για να κάνω εγώ τον προγραμματισμό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα με βόλευε, κύριε Πρόεδρε, να μιλήσω στις 14.45΄ η ώρα.

**ΠΡΟΕΔΡΕΥΩΝ (Νικήτας Κακλαμάνης):** Επομένως, αυτή η πρώτη πεντάδα δεν θα διακοπεί. Μετά την πεντάδα των ομιλητών που θα είναι γύρω στα σαράντα λεπτά, θα πάρει τον λόγο ο κ. Τσακαλώτος.

Ξεκινούμε με τον κ. Ιωάννη Στέφο, τον συνάδελφο από τον ΣΥΡΙΖΑ.

Ορίστε, κύριε Στέφο, έχετε τον λόγο.

**ΙΩΑΝΝΗΣ ΣΤΕΦΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ερχόμαστε να μιλήσουμε για τον προϋπολογισμό του 2017 μέσα σε μία ευνοϊκή συγκυρία για τη χώρα η οποία ανοίγει προοπτικές για το μέλλον. Αυτή η συγκυρία δεν είναι άλλη από την απόφαση του Eurogroup της 5ης Δεκεμβρίου. Τι κέρδισε η χώρα μας απ’ αυτήν; Κατ’ αρχάς και σε πείσμα των «Κασσάνδρων», εφαρμόζεται η συμφωνία του Μαΐου για τα βραχυπρόθεσμα επί του χρέους, χωρίς προαπαιτούμενα άμεσης επίδρασης. Εξασφαλίστηκε η μείωση του χρέους κατά 22%, δηλαδή 45 δισεκατομμύρια ευρώ. Σταθεροποιούνται τα επιτόκια στο 1,5% μέσα σε ένα διεθνές περιβάλλον αβεβαιότητας και προβλέψεων για αύξηση των επιτοκίων. Υπάρχει εξομάλυνση του προφίλ αποπληρωμής των δανείων στα 32,5 χρόνια.

Επίσης, τι επιδιώκει η Κυβέρνηση και τελεί υπό συνεχή διαπραγμάτευση με τους πιστωτές; Θα τα ακούσουμε, βέβαια, από τον κ. Τσακαλώτο σε λίγη ώρα, αλλά επειδή έχουμε την αποκατάσταση της κανονικότητας που ισχύει στην υπόλοιπη Ευρώπη για τις εργασιακές σχέσεις, εδώ θα έχει ενδιαφέρον να ακούσω την τοποθέτηση της Νέας Δημοκρατίας, αφού αυτή είναι που εισήγαγε τον εργασιακό μεσαίωνα. Πετύχαμε την απόρριψη νέων μέτρων λιτότητας μετά τη λήξη του προγράμματος και τη διαπραγμάτευση για το ύψος των πρωτογενών πλεονασμάτων από το 2018 και μετά.

Η Αξιωματική Αντιπολίτευση έχει επιλέξει σ’ αυτόν τον δύσκολο δρόμο να στέκεται απέναντι σε κάθε προσπάθεια εξόδου από την κρίση. Η μοναδική της έγνοια είναι πώς θα προβάλει τα περισσότερα εμπόδια για τη θετική εξέλιξη των διαπραγματεύσεων, ευθυγραμμιζόμενη με τη στάση του ΔΝΤ και όλων των νεοφιλελεύθερων ιδεοληψιών που εκπροσωπεί. Η μοναδική έγνοια της Αντιπολίτευσης είναι η άνοδός της στην εξουσία και η εφαρμογή της καταστροφικής πολιτικής που ασκήθηκε όλα τα χρόνια των μνημονίων.

Τι μας λέει η Νέα Δημοκρατία για τον προϋπολογισμό; Μας λέει ότι είναι φορομπηχτικός και ότι θα εξαθλιώσει ακόμα περισσότερο τα λαϊκά στρώματα. Η αλήθεια είναι ότι υπάρχουν άμεσοι και έμμεσοι φόροι, αλλά ισοσταθμίζονται σε μεγάλο βαθμό από την παροχή υπηρεσιών προς τους πολίτες, την αύξηση των δαπανών για την υγεία και την παιδεία, το Επίδομα Κοινωνικής Αλληλεγγύης, όπου ενσωματώνεται το παλαιότερο πρόγραμμα του Ελάχιστου Εγγυημένου Εισοδήματος και με εφαρμογή σε ολόκληρη τη χώρα.

Αντί γι’ αυτά, η Νέα Δημοκρατία προτείνει τη μείωση δαπανών. Πού; Στην υγεία; Στους μισθούς; Στις συντάξεις; Με απολύσεις;

**ΙΩΑΝΝΗΣ ΒΡΟΥΤΣΗΣ:** Στους φόρους.

**ΙΩΑΝΝΗΣ ΣΤΕΦΟΣ:** Η απάντηση σε όλα είναι «ναι», κύριε Βρούτση. Το έχετε εμπεδώσει το μάθημα. Θα σας πω. Η κρυφή ατζέντα της Αξιωματικής Αντιπολίτευσης, αυτή που υπονόησε ο κ. Μητσοτάκης στην ομιλία του στη ΔΕΘ αλλά και πάρα πολλά στελέχη σας σε πολλές ομιλίες, είναι η μείωση των δαπανών με απολύσεις δημοσίων υπαλλήλων, η παραπέρα εξαθλίωση των νοσοκομείων και των σχολείων, η μεγαλύτερη απορρύθμιση στις εργασιακές σχέσεις.

Αυτή, λοιπόν, είναι η προοπτική που μπορεί να προσφέρει η Νέα Δημοκρατία στη χώρα για την έξοδο από την κρίση. Μόνο που δεν είναι προοπτική εξόδου από την κρίση, αλλά προοπτική ταφόπλακας για την ελληνική κοινωνία, για όλα τα στρώματα του πληθυσμού, εκτός από τις φίλιες προς τη Νέα Δημοκρατία ομάδες, των οποίων τα συμφέροντα εξυπηρετεί.

Είναι η προοπτική πληρωμής των φόρων από τους πλούσιους σε εθελοντική βάση και συνεπώς η εξαγωγή δισεκατομμυρίων ευρώ στις τράπεζες της Ελβετίας και του Λουξεμβούργου και σε κάθε λογής φορολογικούς παραδείσους. Είναι η προοπτική δημιουργίας νέων λιστών Λαγκάρντ και Μπόργιανς τις οποίες μπορεί να αποκρύπτει ο οποιοσδήποτε Αντιπρόεδρος της Κυβέρνησης ή άλλο κυβερνητικό στέλεχος. Με άλλο λόγια, είναι η προοπτική της επανόδου του παλαιού, του βρώμικου, του αήθους στο πολιτικό συστήματος.

Ας έρθουμε τώρα στον προϋπολογισμό. Περιλαμβάνει υφεσιακά μέτρα. Η Κυβέρνηση είναι η πρώτη που το ομολογεί. Εκτός, όμως, από τα υφεσιακά μέτρα, περιλαμβάνονται μια σειρά από μέτρα που εξασφαλίζουν μια στοιχειώδη βοήθεια για τις πιο ευάλωτες κοινωνικές ομάδες, τις πιο χτυπημένες από την ύφεση όλων αυτών των χρόνων.

Το 2015, στο πλαίσιο του προϋπολογισμού που είχε συνταχθεί από την προηγούμενη Κυβέρνηση, η παρούσα Κυβέρνηση εξασφάλισε πόρους 100 εκατομμυρίων ευρώ για τη στήριξη των πιο αδύναμων νοικοκυριών. Το 2016 με τον φετινό προϋπολογισμό προϋπολόγισε 272 εκατομμύρια ευρώ. Για το 2017 ενσωματώνονται 760 εκατομμύρια ευρώ για την οικονομική ενίσχυση των ευάλωτων νοικοκυρών, χωρίς θίγονται βασικά επιδόματα, όπως τα οικογενειακά και των αναπήρων, που αποδέχθηκαν και οι θεσμοί ύστερα από κυβερνητική επιμονή. Το λες και διαπραγμάτευση!

Επιπλέον, ενσωματώνεται αύξηση 300 εκατομμυρίων ευρώ για την παιδεία και την υγεία και 250 εκατομμύρια ευρώ για τη στήριξη δημόσιων επενδύσεων. Γιατί για την Κυβέρνηση, παρ’ όλο το σφιχτό δημοσιονομικό πλαίσιο, η υγεία και η παιδεία είναι τομείς απόλυτης προτεραιότητας που μπορούν να καλυτερεύσουν την καθημερινότητα των πολιτών.

Ας δούμε λίγο τα συγκριτικά δεδομένα όσον αφορά την παιδεία. Προβλέπεται αύξηση των δαπανών στο Υπουργείο Παιδείας, σε σχέση με τον προϋπολογισμό του 2016, κατά 257 εκατομμύρια ευρώ. Έτσι η Κυβέρνηση συνεχίζει την πολιτική που ξεκίνησε με τον προϋπολογισμό του προηγούμενου έτους, ο οποίος έβαλε φρένο στις συνεχείς, τα προηγούμενα χρόνια, μειώσεις των δαπανών για την παιδεία.

Αυτό αποδεικνύεται αν συγκρίνουμε τον προϋπολογισμό του 2017 της σημερινής Κυβέρνησης, με τις δαπάνες που είχε αποφασίσει να διατεθούν για το 2017 η Κυβέρνηση ΠΑΣΟΚ και Νέας Δημοκρατίας, μέσα από το Μεσοπρόθεσμο του 2015-2018 που είχε ψηφιστεί με τον ν.4263/2014.

Συγκρίνοντας αυτές τις δαπάνες, διαπιστώνουμε ότι με τον Προϋπολογισμό του 2017 οι δαπάνες του Υπουργείου Παιδείας αυξάνονται κατά 691 εκατομμύρια ευρώ ή 15,6% σε ποσοστό.

Παρά το γεγονός ότι οι δαπάνες αυτές δεν μας ικανοποιούν, η σύγκριση αυτή είναι καταλυτική, προκειμένου να γίνει αντιληπτό σε όλους τι θα συνέβαινε και στην εκπαίδευση αν δεν είχε προηγηθεί η πολιτική αλλαγή του Γενάρη του 2015. Το ανέφερα και πιο πάνω.

Αυτό που ευαγγελίζεται η Νέα Δημοκρατία για μείωση των δαπανών, σημαίνει λιγότερα χρήματα για τομείς του κράτους πρόνοιας και απελευθέρωση των ορίων για την είσοδο του ιδιωτικού κεφαλαίου και στον χώρο της παιδείας. Γι’ αυτό και είχε εξαπολύσει λυσσαλέα επίθεση στον «νόμο Φίλη», γιατί η Νέα Δημοκρατία επιδιώκει απρόσκοπτες και ανεξέλεγκτες απολύσεις καθηγητών από τα ιδιωτικά σχολεία. Θέλει την ιδιωτική εκπαίδευση να υπάγεται στο Υπουργείο Εμπορίου.

Είναι εχθρός της Νέας Δημοκρατίας το άρθρο 16 του Συντάγματος και τα δημόσια πανεπιστήμια. Γι’ αυτό και έξι χρόνια δεν είχαν κάνει καμία πρόσληψη προσωπικού.

Ο στόχος της Νέας Δημοκρατίας είναι να μπορούν να μπουν ιδιώτες και στις διοικήσεις των δημοσίων πανεπιστημίων. Ο στόχος της Νέας Δημοκρατίας είναι η πλήρης αποδόμηση του κράτους πρόνοιας και η απόλυτη κυριαρχία των πολυεθνικών στον χώρο της οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο στόχος της Νέας Δημοκρατίας -και τελειώνω- είναι η ισοπέδωση της ελληνικής κοινωνίας και η διαιώνιση του παλαιού πολιτικού κατεστημένου που της εξασφαλίζει τις καρέκλες και την εκμετάλλευση εξουσίας, για να προωθήσει τα συμφέροντα των δικών της παιδιών και της κυρίαρχης κοινωνικής τάξης που εκπροσωπεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στον συνάδελφο κ. Αθανάσιο Δαβάκη, εκ Λακωνίας ορμώμενο Βουλευτή της Νέας Δημοκρατίας.

Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, ο στόχος της Νέας Δημοκρατίας, όπως ανέφερε ο προσφάτως κατελθών εξ Ηπείρου συνάδελφος, δεν είναι όλα αυτά που, δυστυχώς, ανέφερε. Ο στόχος της Νέας Δημοκρατίας είναι -και θα γίνει σύντομα πραγματικότητα με τη βοήθεια του ελληνικού λαού- να βγάλει τον τόπο από αυτόν τον εφιάλτη, τον οποίο έχει επισωρεύσει η Κυβέρνηση ΣΥΡΙΖΑ-ΑΝΕΛ.

Επίσης, να δημιουργήσει μία ευοίωνη προοπτική για το μέλλον και να χαράξει νέους δρόμους συναίνεσης και πολιτικών συγκλήσεων και όχι φρασεολογία του τύπου «εσείς» και «εμείς», αλλά μία φρασεολογία η οποία θα δώσει πνοή και μία καλύτερη Ελλάδα στις αυριανές γενιές.

Άκουσα με προσοχή τον συνάδελφο εισηγητή του ΣΥΡΙΖΑ επί του προϋπολογισμού, ο οποίος ανέφερε πράγματα τα περισσότερα από τα οποία είναι μη εφαρμόσιμα. Δεν εφαρμόζονται, όπως δεν εφαρμόζονται και οι προϋπολογισμοί που φέρνει αυτή η Κυβέρνηση.

Μεταξύ άλλων, έκανε και αναφορά σε ένα ιστορικό, πραγματικό γεγονός. Είπατε, κύριε συνάδελφε, μετά μεγάλης επιτάσεως, ότι εφόσον εσείς της Αντιπολιτεύσεως λέτε ότι σας ρίξαμε -ενώ δεν σας ρίξαμε-, γιατί δεν μας ρίχνετε και εσείς;

Θεωρώ, κύριε συνάδελφε, επειδή είστε και νέος στην Αίθουσα…

**ΧΡΗΣΤΟΣ ΜΠΓΙΑΛΑΣ:** Ποιος το είπε αυτό;

**ΑΘΑΝΑΣΙΟΣ ΔΑΒΑΚΗΣ:** Υπάρχουν τα Πρακτικά!

**ΧΡΗΣΤΟΣ ΜΠΓΙΑΛΑΣ:** Είπα τις εκλογές ποιος τις κάνει!

**ΑΘΑΝΑΣΙΟΣ ΔΑΒΑΚΗΣ:** Ακριβώς! Αυτό λέω!

**ΧΡΗΣΤΟΣ ΜΠΓΙΑΛΑΣ:** Τις εκλογές τις κάνει η Κυβέρνηση και όχι η Αντιπολίτευση.

**ΑΘΑΝΑΣΙΟΣ ΔΑΒΑΚΗΣ:** Ακριβώς! Άρα, λοιπόν, πρέπει να γνωρίζετε…

**ΧΡΗΣΤΟΣ ΜΠΓΙΑΛΑΣ:** Κάντε τις και εσείς τώρα!

**ΑΘΑΝΑΣΙΟΣ ΔΑΒΑΚΗΣ:** Επαναλαμβάνετε το ολίσθημα στο οποίο υποπέσατε επιβεβαιώνοντας αυτό που λέω.

Σας λέω, λοιπόν, ότι το άρθρο 32 του Συντάγματος λέει ξεκάθαρα πώς γίνονται οι εκλογές στην περίπτωση των προεδρικών εκλογών. Σε περίπτωση προεδρικής εκλογής, η τρίτη μη ολοκληρωμένη και μη τελεσφόρα διαδικασία οδηγεί αναπόφευκτα σε εκλογές.

Άρα, λοιπόν, χρησιμοποιήσατε το Σύνταγμα για να διακόψετε και να ανακόψετε την πορεία της χώρας με ό,τι αυτό σημαίνει στα δύο χρόνια που περνάει η χώρα. Γι’ αυτό μίλησα για εφιάλτη που βιώνει ο ελληνικός λαός τα δύο χρόνια Κυβέρνησης ΣΥΡΙΖΑ-ΑΝΕΛ.

Διότι αν κρίνουμε το τι συνέβαινε τότε και αυτά που λέγατε περί ΕΝΦΙΑ, «751» και δέκατη τρίτη -είναι κωδικοποιημένα πλέον και δεν λέω και τα επιμέρους- καταλαβαίνουμε την κοροϊδία και την απελπισία στην οποία βρέθηκε ο ελληνικός λαός, προκειμένου σήμερα εσείς να κάθεστε στα έδρανα της εξουσίας, στα έδρανα της κυβέρνησης.

Θα πω δυο, τρία πράγματα για τα αγροτικά. Μιλάμε για μια χώρα που από τις είκοσι οκτώ της Ευρωπαϊκής Ένωσης είμαστε εικοστοί έβδομοι στις απορροφήσεις.

Ο κ. Αποστόλου αντί να λέει συνεχώς εκθέσεις ιδεών, όπως πολλοί Υπουργοί και πρώην Υπουργοί του ΣΥΡΙΖΑ –άκουσα τον κ. Μπαλτά προηγουμένως-, καλό θα είναι να πει συγκεκριμένα νούμερα, όταν καταθέτουν Βουλευτές σας ερωτήσεις για διευκρινιστικούς σχολιασμούς από το Υπουργείο, σχετικά με το φορολογικό των αγροτών, σχετικά με το ασφαλιστικό των αγροτών και σχετικά με όλα αυτά τα οποία συνθέτουν ένα θολό τοπίο και δεν ξέρει κανένας τι να κάνει. Στο φορολογικό δεν έχει ξεκαθαριστεί ακόμα πώς θα εφαρμοστεί ο ν.4387, ο νόμος Κατρούγκαλου.

**ΙΩΑΝΝΗΣ ΒΡΟΥΤΣΗΣ:** Το ασφαλιστικό.

**ΑΘΑΝΑΣΙΟΣ ΔΑΒΑΚΗΣ:** Στο ασφαλιστικό και στο φορολογικό, κύριε συνάδελφε.

Οι συνάδελφοι του ΣΥΡΙΖΑ κατέθεσαν στις 5 Δεκεμβρίου ερώτηση –ελέγχουν δηλαδή δι’ αυτής την Κυβέρνηση- και ζητούν συγκεκριμένες καταστάσεις.

Όσον αφορά αυτές τις ερωτήσεις –γιατί το έχουμε κάνει ευρισκόμενοι κι εμείς σε δύσκολες στιγμές-, πάμε στο χωριό και λέμε «Κατέθεσα ερώτηση. Τι να κάνω ρε παιδιά, όταν σας πνίγει η φορολογία και οι ασφαλιστικές εισφορές;».

Όταν για δεύτερο συνεχόμενο εξάμηνο αυτήν τη στιγμή έχουμε αύξηση των εισφορών του ΟΓΑ, πρέπει να ντρεπόμαστε. Δεν γίνεται να λένε συνάδελφοι ότι το 98% των αγροτών δεν θα φορολογηθεί, όταν όλα, και η έμμεση φορολογία, επιβαρύνουν τον Έλληνα αγρότη, όταν πρέπει να αγοράσεις ζωοτροφή, βαμβακόσπορο ή σανό, αν θέλετε, και να πληρώνεις 24%, όταν τα αγροτικά εφόδια βρίσκονται σε αυτά τα ύψη που βρίσκονται! Για ποια ερημοποίηση του αγροτικού τομέα μπορούμε να μιλάμε;

Μη μου αναφέρετε τα σαράντα χρόνια, γιατί αν κάτι σήμερα κρατά όρθια την ελληνική γεωργία είναι οι επιδοτήσεις, τις οποίες παίρνετε από την Ευρωπαϊκή Ένωση. Ιστορική επιλογή αυτής της παράταξης!

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΠΓΙΑΛΑΣ:** Συμψηφίζεται ο ΦΠΑ, κύριε συνάδελφε. Πρόκειται για βασική λογιστική αρχή.

**ΑΘΑΝΑΣΙΟΣ ΔΑΒΑΚΗΣ:** Θα ήθελα, λοιπόν, να είμαστε ξεκάθαροι, να λέμε την πραγματικότητα ως έχει και να είμαστε και πιο σεμνοί.

Άκουσα τον κ. Μπαλτά προηγουμένως σε μία έκθεση ιδεών περί της ιστορίας της Ελλάδος και του πολιτιστικού και φυσικού περιβάλλοντος. Ήθελα, λοιπόν, να ξέρω γιατί μένουν συνεχώς αναπάντητες οι ερωτήσεις που καταθέτουμε για το Μουσείο της Σπάρτης, για παράδειγμα. Φαίνεται ότι ακόμα και σήμερα κινήσεις πολιτών, περιφέρειες, καταθέσεις εγγράφων και ερωτήσεων δεν μπορούν να συγκινήσουν την ελληνική πολιτεία, το κεντρικό κράτος των ΣΥΡΙΖΑ και των ΑΝΕΛ, όταν ήδη είχε δρομολογηθεί η διαδικασία για το Μουσείο της Σπάρτης.

Διαβάζω, κυρίες και κύριοι συνάδελφοι, στην εισηγητική έκθεση ότι θα υπάρξουν παρεμβάσεις 88.000.000 ευρώ στο Υπουργείο Εθνικής Άμυνας. Από πού είναι αυτές οι παρεμβάσεις; Καλό θα ήταν ο κύριος συγκυβερνήτης, Υπουργός Πάνος Καμμένος να μας πει και να μας εξηγήσει: Είναι από το επίδομα επικινδυνότητας των στελεχών των Ενόπλων Δυνάμεων; Δηλαδή, γι’ αυτούς που πετούν, καταδύονται, πέφτουν με αλεξίπτωτα, θα περικοπούν συγκεκριμένα πράγματα; Όλοι μας αναζητούμε να βρούμε τον Πακτωλό ποταμό -για όσους δεν ξέρετε, ο Πακτωλός ήταν ένα ποτάμι στην Μικρά Ασία- των εκατομμυρίων ή δισεκατομμυρίων, που ανέφερε στις 22 Μαΐου ο κύριος Υπουργός Εθνικής Αμύνης εδώ.

Χαίρομαι που ήταν εδώ πριν ο κύριος Χουλιαράκης -έφυγε τώρα- ο οποίος, άνθρωπος σοβαρός ων -δεν μπορώ να πω- είπε «εγώ δεν έχω λάβει τίποτα από τα ισοδύναμα τα οποία επικαλείται από του Βήματος της Βουλής ο κύριος Καμμένος».

Όσον αφορά λοιπόν το Υπουργείο Εθνικής Άμυνας, θέλω να ξεκαθαρίσω ότι τα 27.300.000 του 2017 και τα 27.300.000 του 2018 θα εξασφαλιστούν στο σύνολό τους από τον κωδικό 6900, για τα εξοπλιστικά με τίτλο: «Νέα προτεραιοποίηση για εξοπλιστικά προγράμματα». Δηλαδή, προγράμματα εξοπλιστικά, τα οποία δεν συνεχίζονται για πολλούς λόγους, θα καλύψουν τα 18.600.000.

Το ξέρετε ότι αυτή τη στιγμή υπάρχουν 100.000.000 από τα ΧΕΠ -τα Χρηματικά Εντάλματα Πληρωμών- του 2015 και του 2016, τα οποία είναι αδιάθετα; Για ποιο λόγο λοιπόν, τα 27.000.000 να μην δοθούν από τα εξοπλιστικά στον κωδικό πληρωμής;

Πιο κάτω ο κύριος Υπουργός μας αναφέρει εδώ στην Εθνική Αντιπροσωπία ότι η Rheinmetall μόνο, που είναι μία εταιρεία εξοπλιστικών συστημάτων όπως θα γνωρίζετε, προσφέρει διά του δικηγόρου της -παρακαλούσε ο δικηγόρος της Rheinmetall τον κ. Καμμένο- να συμβιβαστούν με 200.000.000. Αυτά ελέγοντο από το Βήμα της Βουλής από Έλληνα Υπουργό Εθνικής Αμύνης. Τον καλώ, όταν ομιλήσει ο κ. Καμμένος, να πει αυτά που τον καταγγέλλω σήμερα ότι είπε ψέματα στην Εθνική Αντιπροσωπία και διέσυρε όχι μόνο με αυτό τους Υπουργούς Εθνικής Αμύνης, αλλά και το κόμμα με την ψήφο του οποίου στηρίζει.

Φαίνεστε και μοιάζετε -ειδικά οι άνθρωποι που σας εμπιστεύτηκαν και ήρθαν να σας στηρίξουν με την ψήφο τους σε αρκετές εκλογικές αναμετρήσεις- αυτό που λέει ο Θουκυδίδης στον Πελοποννησιακό Πόλεμο: «Ορών δέ ο Νικίας το στράτευμα αθυμούν», δηλαδή άψυχο, λιγόψυχο, απογοητευμένο, «και εν μεγάλῃ μεταβολή όν». Το «μεγάλη μεταβολή» δεν χρειάζεται μετάφραση. Καταλαβαίνετε για τι μεταβολή μιλάμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΠΓΙΑΛΑΣ:** Κύριε Πρόεδρε, θα παρακαλούσα να λάβω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για ποιον λόγο;

**ΧΡΗΣΤΟΣ ΜΠΓΙΑΛΑΣ:** Γι’ αυτόπου αναφέρθηκε.

**ΠΡΟΕΔΡΕΥΩΝ (Νικήτας Κακλαμάνης):** Δεν προβλέπεται από την διαδικασία, κύριε συνάδελφε.

**ΧΡΗΣΤΟΣ ΜΠΓΙΑΛΑΣ:** Είναι σε προσωπικό επίπεδο γιατί παραποίησε τα λόγια μου.

**ΠΡΟΕΔΡΕΥΩΝ (Νικήτας Κακλαμάνης):** Δεν σας έθιξε προσωπικά.

**ΧΡΗΣΤΟΣ ΜΠΓΙΑΛΑΣ:** Όχι θέλω να κάνω μία διευκρίνιση γι’ αυτά τα οποία είπε. Παραποίησε τα λόγια μου.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, καθήστε κάτω.

Επειδή εσείς είστε παρών, να κλείσουμε την πεντάδα και μετά εντάξει, για ένα λεπτό να κάνετε και την διευκρίνισή σας.

Θα ήθελα να ανακοινώσω στο Σώμα ότι οι Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εσωτερικών, Οικονομίας και Ανάπτυξης, Παιδείας, Έρευνας και Θρησκευμάτων, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Αγροτικής Ανάπτυξης και Τροφίμων, καθώς και οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κατέθεσαν στις 8-12-2016, σχέδιο νόμου: «Εθνικός Μηχανισμός Συντονισμού, Παρακολούθησης και Αξιολόγησης των Πολιτικών Κοινωνικής Ένταξης και Κοινωνικής Συνοχής, Ρυθμίσεις για Κοινωνική Αλληλεγγύη και Εφαρμοστικές Διατάξεις του ν.4387/2016(Α΄85)».

Το ως άνω σχέδιο νόμου έχει χαρακτηριστεί από την Κυβέρνηση ως επείγον.

Παραπέμπεται στην αρμόδια Διαρκή Επιτροπή.

Βέβαια, ποτέ δεν έχω καταλάβει –και εμείς και εσείς- γιατί δεν λέμε «η Κυβέρνηση κατέθεσε» και διαβάζουμε όλο το Υπουργικό Συμβούλιο.

Τον λόγο έχει η συνάδελφος κ. Γεωργοπούλου-Σαλτάρη.

Ορίστε, έχετε τον λόγο, κυρία Σαλτάρη.

**ΕΥΣΤΑΘΙΑ (ΕΦΗ) ΓΕΩΡΓΟΠΟΥΛΟΥ-ΣΑΛΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, στον προϋπολογισμό του 2017 αποτυπώνονται ξεκάθαρα οι θετικές προοπτικές για την ανάκαμψη της ελληνικής οικονομίας. Όσο και αν δεν θέλουν κάποιοι σε αυτήν την Αίθουσα να το παραδεχτούν και προσπαθούν να βρουν μόνο αρνητικά, να διαστρεβλώσουν την πραγματικότητα και τα οικονομικά στοιχεία, το πρόσφατο Eurogroup τους διαψεύδει.

Να φρεσκάρω τη μνήμη κάποιων που ήταν και εξακολουθούν να είναι προσκολλημένοι στα ιδεολογήματα του νεοφιλελευθερισμού. Εφαρμόστηκαν στη χώρα μας με πρωτοφανή αγριότητα. Η κατάρρευση των μισθών, οι περικοπές των συντάξεων, η συρρίκνωση των κοινωνικών παροχών, η ελαστικοποίηση των εργασιακών σχέσεων και όχι μόνον ανάπτυξη δεν ήρθε αλλά είχαμε και ύφεση και αποεπένδυση πρωτόγνωρη.

Δεν είναι μόνον αυτά. Αφήσατε πίσω σας μια χώρα ακραίων ανισοτήτων και πληγές τεράστιες που δεν έχουν τελειωμό. Τι να πρωτοαναφέρω; Για τους διοριστέους του ΑΣΕΠ από το 1998 και των επόμενων χρόνων που τους είχατε στα αζήτητα και αυτή η Κυβέρνηση τους απορροφά σιγά σιγά; Για το ότι πληρώνουμε τώρα αποζημιώσεις σε σεισμόπληκτους, παραδείγματος χάριν στην Ηλεία από το 2008; Για το ότι έχουν συσσωρευτεί πρόστιμα από παραβιάσεις της κοινοτικής νομοθεσίας είτε για τα απορρίμματα είτε για το περιβάλλον και προσπαθούμε να τα περιορίσουμε; Είναι μακρύς ο κατάλογος και ο χρόνος δεν φτάνει.

Ατυχώς ο προλαλήσας Βουλευτής χαρακτήρισε εφιάλτη τη δική μας θητεία, τη θητεία αυτής της Κυβέρνησης. Τότε πώς μπορούμε να χαρακτηρίσουμε τη θητεία των κυβερνήσεων του ΠΑΣΟΚ και της Νέας Δημοκρατίας το προηγούμενο διάστημα; Ως λαίλαπα, ως σίφουνα, που διέλυσε τα πάντα στο πέρασμά της; Ας είναι προσεκτικοί κάποιοι στις εκφράσεις και στους χαρακτηρισμούς τους.

Κυρίες και κύριοι Βουλευτές, θα ήθελα να αναφερθώ στον τομέα της παιδείας όπου παρατηρούμε στον προϋπολογισμό ότι οι δαπάνες του Υπουργείου προβλέπονται αυξημένες κατά 161 εκατομμύρια ευρώ. Αποδεικνύεται για άλλη μία φορά η πολιτική βούληση της Κυβέρνησης να στηρίξει τη δημόσια παιδεία, αλλά η μεγαλύτερη απόδειξη είναι σαφώς βελτιωμένη κατάσταση κατά την έναρξη της φετινής σχολικής χρονιάς, με 50% περισσότερους αναπληρωτές από το 2014, με ιδιαίτερη έμφαση στην ειδική αγωγή και τη πρωτοβάθμια εκπαίδευση, με τα σχολικά βιβλία στην ώρα τους. Η αύξηση των δαπανών για την έρευνα δείχνει επίσης τη στήριξη της πολιτικής ηγεσίας και σε αυτόν τον τομέα.

Επειδή σε αυτήν την Αίθουσα κάποιοι ξεχνάνε πολύ γρήγορα, θα σας γυρίσω λίγο πίσω, τον Μάιο του 2014, στιγμή της κορύφωσης του success story, στο μεσοπρόθεσμο 2015-2018, όπου προβλεπόταν ραγδαία μείωση ποσοστού δαπανών για την παιδεία 2,55% για το 2015 για να φτάσει στο 1,99% το 2018. Είναι ξεκάθαρο ότι ήταν πολιτική βούληση τους η απαξίωση της δημόσιας παιδείας. Φάνηκε και από την ανήκουστη ενέργεια να απολύσουν εκπαιδευτικούς από δημόσια σχολεία.

Στον τομέα του πολιτισμού είναι σαφές ότι έχουμε δώσει θετικά δείγματα γραφής σε σημαντικούς θεσμούς, όπως για παράδειγμα το Φεστιβάλ Ολυμπίας για παιδιά και νέους, που συγχρηματοδοτείται από το Υπουργείο Πολιτισμού και την Περιφέρεια Δυτικής Ελλάδας και αυτή η προβολή και η στήριξη πρέπει να συνεχιστεί και να θωρακιστεί τα επόμενα χρόνια, καθώς και στον προϋπολογισμό προβλέπεται η επιχορήγηση αντίστοιχων θεσμών.

Προχωρούμε, λοιπόν, με το ΕΣΠΑ 2014-2020, την προστασία,αποκατάσταση, ανάδειξη αρχαιολογικών χώρων μείζονος σημασίας, ενταγμένων στον κατάλογο μνημείων παγκόσμιας κληρονομιάς της UNESCO. Χαίρομαι ιδιαίτερα γιατί περιλαμβάνεται και η ανάδειξη του ναού του Επικούρειου Απόλλωνα στις Βάσσες Φιγαλείας.

Είναι θετικό στον παρόντα προϋπολογισμό για τον πολιτισμό και το ότι προβλέπεται σχετικό κονδύλι για μισθοδοσία ύψους 220.000 ευρώ για δεκατρείς υπαλλήλους, επιτυχόντων του ΑΣΕΠ του 1998, μετά δηλαδή από δεκαέξι ολόκληρα χρόνια, οι οποίοι διορίζονται μόνιμα στο Επιμελητήριο Εικαστικών Τεχνών Ελλάδας, γεγονός που θα ενισχύσει σημαντικά αυτόν τον βασικό θεσμικό φορέα του πολιτισμού.

Επειδή ζω και εκλέγομαι σε έναν νομό με έντονο το αγροτικό στοιχείο, θέλω να επισημάνω ότι πρέπει να συνεχιστεί η στήριξη των αγροτών με όλα τα δυνατά χρηματοδοτικά εργαλεία, να αποζημιωθούν οι πληγέντες παραγωγοί και να εφαρμοστεί ολοκληρωμένα το εργόσημο.

Να θυμίσω εδώ ότι το 2016 αποτέλεσε χρονιά ρεκόρ σε πληρωμές κοινοτικών πόρων για ενισχύσεις και αυτό είναι θεμελιώδες για τον αγροτικό μας κόσμο. Είναι καθημερινή μας φροντίδα η υποστήριξη των εισοδημάτων των πολιτών, η περιστολή αχρείαστων δαπανών και αναφέρομαι στην εξαιρετική πρωτοβουλία του Υπουργείου Υγείας για τα ηλεκτρονικά ραντεβού χωρίς χρέωση σε όλες τις μονάδες του ΠΕΔΥ και στα κέντρα υγείας.

Είμαστε απέναντι στον παρασιτισμό και κάθε μέρα πηγαίνουμε ένα βήμα παραπέρα για τη στήριξη του κράτους πρόνοιας.

Κλείνοντας, θέλω να σημειώσω ότι έχουμε πλήρη επίγνωση των δυσκολιών μας σε ένα περιβάλλον επιτροπείας και οικονομικής δυσπραγίας. Θα συνεχίσουμε, όμως, την προσπάθεια για το τέλος της επιτροπείας το 2018 ώστε να ανοίξει επιτέλους ο δρόμος για την πραγματική ανάταξη της ελληνικής οικονομίας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Εγώ, κυρία συνάδελφε, δύο φορές μάλιστα για την τήρηση του χρόνου.

Τον λόγο έχει ο Βουλευτής της Χρυσής Αυγής κ. Ηλίας Κασιδιάρης.

**ΗΛΙΑΣ ΚΑΣΙΔΙΑΡΗΣ:** Ήταν μερικές μέρες πριν το δημοψήφισμα, εκείνο το αλήστου μνήμης καλοκαίρι του 2015, όπου είχα έρθει στη Βουλή με χειροπέδες μέσα από τη φυλακή που πέρασε ο Αρχηγός του τρίτου κόμματος της χώρας και οι υπόλοιποι Βουλευτές του. Είχα πει από αυτό εδώ το Βήμα ότι ο ΣΥΡΙΖΑ θα κάνει όχι μόνο κωλοτούμπα και θα φέρει τρίτο μνημόνιο, αλλά θα φέρει το χειρότερο μνημόνιο για την Ελλάδα. Δεν πέσαμε έξω. Το μόνο σημείο στο οποίο πέσαμε έξω είναι ότι δεν προβλέψαμε το τέταρτο μνημόνιο που ετοιμάζεται να φέρει ο ΣΥΡΙΖΑ, το τέταρτο καταστροφικότερο μνημόνιο για την πατρίδα μας.

Αυτήν τη στιγμή, λοιπόν, έρχεται το Eurogroup, μιλάει για 3,5% πλεόνασμα για δέκα χρόνια από το 2018 μέχρι το 2028. Αυτά για τους πολίτες που δεν καταλαβαίνουν μπορούμε να τα μεταφράσουμε πολύ απλά. Για το 1,7% πλεόνασμα παίρνει μέτρα το δημόσιο σε βάρος των πολιτών 2,5 δισεκατομμύρια ευρώ φόρους. Άρα με απλά λόγια αυτό το οποίο ετοιμάζεται να κάνει τώρα ο ΣΥΡΙΖΑ είναι νέο μαχαίρι, νέες περικοπές σε μισθούς και συντάξεις του λαού, νέοι φόροι για τους πολίτες, για τους φτωχούς πολίτες και όχι για τους Βουλευτές. Γιατί οι Βουλευτές είναι αφορολόγητοι. Γιατί τα κόμματα παίρνουν 15 εκατομμύρια ευρώ τον χρόνο και τα μοιράζονται πλην της Χρυσής Αυγής. Είναι τιμή μας που δεν παίρνουμε φράγκο από αυτό το μνημονιακό κράτος και όλοι οι άλλοι πίνετε και τρώτε εις υγείαν των κορόιδων. Η χώρα καταστρέφεται.

Υπολογίζω ότι με τα 3,5% πλεονάσματα για δέκα χρόνια θα πάτε σε μέτρα που θα περνάνε τα 50 δισεκατομμύρια ευρώ. Είναι μία καταστροφή για την οικονομία. Η χώρα καίγεται και ο Τσίπρας χαζογελάει. Τον έβλεπα τώρα στην τηλεόραση, πάλι σαν χαζοχαρούμενος χαζογελούσε και έστελνε την μαντάμ Τσακαλώτου στη Μέρκελ να λέει «ναι» σε όλα, να ξεπουλάει την Ελλάδα, να υπογράφει την καταστροφή της Ελλάδος. Μιλάμε για μία απόλυτη διάλυση, για μία απόλυτη καταστροφή της χώρας.

Η δημόσια περιουσία έχει ξεπουληθεί για εκατό χρόνια και ο εθνικός πλούτος έχει περάσει στα χέρια ξένων. Βλέπω τον Τσίπρα και πηγαίνει στο Ισραήλ και χαζογελάει. Αλήθεια, έχει εικόνα ο Τσίπρας τι νόμους έχει το Ισραήλ για τους λαθρομετανάστες και για τον ρατσισμό, πόσο ρατσιστικό κράτος είναι το Ισραήλ που πήγε και κουνούσε τα χέρια του;

Αυτήν τη στιγμή για το 2017 θα χρησιμοποιήσω μερικούς αριθμούς που θα τους καταλάβει όμως ο λαός και όχι αυτήν την παρελκυστική τακτική των Υπουργών που λένε ψέματα, βγαίνουν στα κανάλια και λένε «θα αντισταθούμε» και πάνε μετά στον Σόιμπλε και λένε «ναι» σε όλα. Μόνο για το 2017, λοιπόν, πληρώνουμε 6,5 δισεκατομμύρια ευρώ σε τόκους και 7,5 δισεκατομμύρια ευρώ σε χρεολύσια, δηλαδή 15 δισεκατομμύρια ευρώ μόνο για το 2017! Με τους πιο ευοίωνους υπολογισμούς μέχρι το 2021 πληρώνει το δημόσιο 45 δισεκατομμύρια ευρώ σε τοκοχρεολύσια.

Όλα αυτά είναι παράνομα. Όλα αυτά είναι άθλια και πρέπει να γίνει λογιστικός έλεγχος στο δημόσιο χρέος της Ελλάδος για να δούμε επιτέλους τι είναι αυτά που πληρώνει η χώρα. Αλλά αυτά λέγατε, επειδή μιλάμε για προϋπολογισμό σήμερα και έχουμε και τον Υπουργό σας εδώ πέρα ο οποίος μιλάει άριστα την αγγλική, δεν γνωρίζει την ελληνική και όταν πηγαίνει έξω λέει «yes man» σε όλους. Τότε, λοιπόν, όταν κλέψατε τη ψήφο των Ελλήνων πολιτών, είχατε πει θα εγγράψετε στον προϋπολογισμό το κατοχικό δάνειο. Πού είναι το κατοχικό δάνειο; Το κατοχικό δάνειο που οφείλει η Γερμανία στην Ελλάδα το έχετε εγγράψει στον προϋπολογισμό; Όχι.

Είχε βγει κάποια στιγμή ο Παρασκευόπουλος και είχε πει ότι θα δεσμεύσουμε τη γερμανική περιουσία και το ινστιτούτο Γκαίτε. Πήρε η Μέρκελ τηλέφωνο, τράβηξε το αυτάκι του dear Alexis Tsipras, κάνατε κωλοτούμπα και τα πήρατε όλα πίσω. Η Χρυσή Αυγή είναι η μόνη δύναμη που διεκδικεί για την Ελλάδα το κατοχικό δάνειο από τη Γερμανία.

Όταν είχαν έρθει εδώ στη Βουλή Βουλευτές Γερμανοί και τους είπαμε τα πράγματα με το όνομά τους, έκαναν τα παγώνια, όπως λέει ο λαός, για το θέμα του κατοχικού δανείου, δεν είπαν λέξη, δεν απάντησαν τίποτα. Γιατί το κατοχικό δάνειο, έπειτα από τη Συνθήκη των Παρισίων του 1946, που αναγνωρίστηκε η ύπαρξή του διεθνώς, εν συνεχεία, και με έναν λογικό τόκο, μπορεί να φτάσει σε πάρα πολύ μεγάλο ύψος σήμερα, σε ύψος εκατοντάδων δισεκατομμυρίων ευρώ και να μιλάμε στην ουσία, αυτό που λέει και το πρόγραμμα της Χρυσής Αυγής, για συμψηφισμό αυτού που εσείς λέτε χρέος της Ελλάδας προς τη Γερμανία με το πραγματικό και ικανό να διεκδικηθεί χρέος της Γερμανίας προς την Ελλάδα.

Όμως, αυτά δεν πρόκειται να γίνουν ποτέ. Η γερμανική οικονομική ολιγαρχία έχει αγκαλιάσει τον dear Alexis Tsipras, η διαπλεκόμενη ναυαρχίδα του γερμανικού τύπου, η Süddeutsche Zeitung, είχε ύμνους χθες για τον Πρωθυπουργό σας. Προσέξετε το αυτό εσείς, που λέτε ότι είστε αντιγερμανοί και εμείς είμαστε φιλογερμανοί, το μοναδικό κόμμα που διώκεται σε όλη την Ευρώπη, όλος ο ευρωπαϊκός τύπος υβρίζει και πολεμά τη Χρυσή Αυγή και τολμάτε και λέτε τέτοια πράγματα για εμάς.

Για εσάς, λοιπόν, ακούστε τι λένε οι Γερμανοί τοκογλύφοι, οι Γερμανοί οικονομικοί ολιγάρχες και η ναυαρχίδα τους. Έγραφε επί λέξει η Süddeutsche Zeitung: «Οι διεθνείς πιστωτές πρέπει να παραδεχθούν ότι δεν υπάρχει καλύτερος για Πρωθυπουργός από τον Αλέξη Τσίπρα». Έχουν δίκιο γιατί για τα συμφέροντα της ξένης οικονομικής ολιγαρχίας, για την εξυπηρέτηση ξένων, ανθελληνικών συμφερόντων ο Πρωθυπουργός σας είναι ο καλύτερος.

Υπάρχει, λοιπόν, το δεδομένο ότι πάτε να πείτε «ναι» σε όλα. Θα κάνετε τα γνωστά παπατζιλίκια, θα λέτε ότι «αντιστεκόμαστε, διαπραγματευόμαστε», όπως λέγατε για μήνες και κοροϊδεύατε τον κόσμο, θα πείτε «ναι» σε όλα, όπως το 2015, όπως είχατε κάνει τότε με το δημοψήφισμα. Μόνο μία αριστερή κυβέρνηση μπορεί να ξεπουλήσει σε τέτοιο βαθμό την Ελλάδα και να μην υπάρχει καμμία αντίδραση, να κάθονται όλοι και να κοιτάνε, πλην της Χρυσής Αυγής, που συνεχίζει αυτόν τον αγώνα σε βάρος αυτής της ανθελληνικής πολιτικής.

Χέρι χέρι η Νέα Δημοκρατία. Μαζί ψηφίσατε τον Αύγουστο του 2015 χαράματα το τρίτο ανθελληνικό μνημόνιο, μαζί ψηφίσατε τον διασυρμό της ελληνικής κοινωνίας με τα σύμφωνα συμβίωσης, μαζί ψηφίσατε τον εξισλαμισμό της πατρίδας μας με τη δημιουργία ισλαμικών τζαμιών παράνομα μέσα στην πρωτεύουσα της Ελλάδος.

Θέλουν, βέβαια, οι ξένοι, μετά τον καλύτερο dear Alexis Tsipras, τον Mr. Siemens, τον Κούλη Μητσοτάκη για Πρωθυπουργό. Τον θέλουν και αυτόν βεβαίως. Εδώ υπάρχει, όμως, μία σταθερά, η οποία θα δημιουργήσει μέγιστο πρόβλημα. Η σταθερά αυτή είναι η ανερχόμενη πολιτική δύναμη της Χρυσής Αυγής, που με την κατιούσα που έχουν λάβει αυτήν τη στιγμή τα ποσοστά του ΣΥΡΙΖΑ, που πέφτει κάτω από 20% και σε λίγο θα είναι κάτω από 15%, με τη Χρυσή Αυγή σε διψήφιο ποσοστό συνεχώς ανερχόμενο θα είμαστε δεύτερο κόμμα όταν γίνουν οι εκλογές και Αξιωματική Αντιπολίτευση.

Κλείνω. Άκουσα κάποιον Τούρκο να λέει στα κανάλια ότι θα έρθει μέσα στα ελληνικά νησιά και θα βάλει, λέει, ένα κοντάρι με τουρκική σημαία. Λοιπόν, να προσέχουν οι Τούρκοι που τα λένε αυτά, διότι γίνονται και ατυχήματα με τα κοντάρια, ενδεχομένως μπαίνουν σε λάθος, ευαίσθητα σημεία και προξενούν επώδυνες καταστάσεις. Αυτό απαντάμε σε αυτούς που προκλητικά αμφισβητούν την ελληνική κυριαρχία στο Αιγαίο πέλαγος.

(Χειροκροτήματα από την πτέρυγα της Χρυσής Αυγής)

Το Αιγαίο πέλαγος είναι ελληνικό. Το Αιγαίο πέλαγος είναι Ελλάδα και η Ελλάς διεκδικεί, όχι μόνο τα νησιά που μας ανήκουν, από τη Συνθήκη της Λοζάνης, αλλά και την ανακήρυξη της ελληνικής Αποκλειστικής Οικονομικής Ζώνης, που μπορεί να καταστήσει την πατρίδα μας κυρίαρχη δύναμη στην ανατολική Μεσόγειο.

Διότι λόγω της ύπαρξης του συμπλέγματος της Μεγίστης, να αναφερθώ και στο Καστελόριζο, που έβγαινε η ομάδα 53 του Υπουργού σας και μας έβριζε ότι είμαστε εγκληματικό κόμμα. Πήγαμε στο Καστελόριζο γιατί το Καστελόριζο είναι ελληνική πατρίδα και είναι το κλειδί της κυριαρχίας για την Ελλάδα στην ανατολική Μεσόγειο. Με τον νόμο της Χρυσής Αυγής περί ανακηρύξεως της ελληνικής ΑΟΖ θα γίνει πράξη το όραμά μας, η Ελλάδα γεωπολιτικά, η Ελλάδα γεωστρατηγικά να κυριαρχήσει στην ευρύτερη περιοχή.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κλείνει η πεντάδα, όπως είπα, με τον συνάδελφο κ. Τριανταφυλλίδη. Μετά θα μιλήσει ο κ. Τσακαλώτος.

Μου διευκρίνισε ο κύριος Υπουργός ότι δεν θα μιλήσει για τον προϋπολογισμό, αλλά θέλει να κάνει ενημέρωση στην Ολομέλεια της Βουλής, για δέκα λεπτά, σχετικά με το Eurogroup, τη διαπραγμάτευση και όλη αυτήν την ιστορία.

Επομένως, ενημερώνω και να μου πείτε όταν είναι η ώρα.

Έχει ζητήσει να μιλήσει μετά τον κ. Τσακαλώτο ως Κοινοβουλευτικός Εκπρόσωπος ο κ. Δένδιας. Μετά γύρω στις 16.00΄ έχει ζητήσει να μιλήσει ο κ. Λοβέρδος, μου το είχε πει νωρίτερα.

**ΑΝΔΡΕΑΣ ΛΟΒΕΡΔΟΣ:** Όχι, όχι, κύριε Πρόεδρε. Δεν το ήξερα ότι θα μιλήσει ο κύριος Υπουργός. Μετά τον κ. Δένδια...

**ΠΡΟΕΔΡΕΥΩΝ (Νικήτας Κακλαμάνης):** Ναι, ναι, αυτό λέω. Μην με διακόπτετε, κύριε Λοβέρδο. Τι μετά; Με την κοινοβουλευτική σειρά θα μιλήσει ο κ. Δένδιας πρώτος. Ούτε ο κ. Δένδιας το ήξερε.

**ΑΝΔΡΕΑΣ ΛΟΒΕΡΔΟΣ:** Μετά τον κ. Δένδια.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Εγώ θέλω να σας κάνω άλλη πρόταση.

Μήπως εξυπηρετείστε καλύτερα οι Κοινοβουλευτικοί, επειδή δεν θα μιλήσει επί του Προϋπολογισμού ο κύριος Υπουργός -θα μιλήσει δέκα λεπτά για να μας ενημερώσει και είναι χρήσιμο νομίζω- ενδεχομένως να θέλετε να μην κάνετε την ομιλία σας ως Κοινοβουλευτικοί, αλλά να μιλήσετε για τρία - τέσσερα λεπτά επί του θέματος που θα μιλήσει ο κύριος Υπουργός και κρατάτε την κανονική σας ομιλία για όποτε θέλετε αργότερα.

**ΑΝΔΡΕΑΣ ΛΟΒΕΡΔΟΣ:** Σωστό.

**ΠΡΟΕΔΡΕΥΩΝ (Νικήτας Κακλαμάνης):** Άρα κύριε Λοβέρδο, είδατε ότι σας υπερκάλυψα.

Κύριε Τριανταφυλλίδη, συγγνώμη που σας είχα όρθιο, έχετε τον λόγο. Θα σας το ανταποδώσω με ανοχή.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Η οικονομία, κύριε Υπουργέ, έχει γίνει η γραμματική της πολιτικής. Θέλω να δούμε λίγο την σχέση οικονομίας και πολιτικής με όλα αυτά που έχουμε ακούσει αυτό το τριήμερο. Οι κανόνες και οι κοινοτυπίες της επαναλαμβάνονται ξανά και ξανά στο δημόσιο λόγο, αλλά η οικονομία δεν είναι ακριβής επιστήμη. Η οικονομική γραμματική είναι μια μορφή μυθολογίας, μια πεποίθηση σε συλλογικές αναπαραστάσεις που άλλοτε ισχύουν και άλλοτε όχι.

«Η δύναμη των οικονομικών μύθων συνίσταται στην αντιφατικότητά τους. Όσα φέρνουν στο φως, άλλα τόσα αποσιωπούν», λέει ο Eloi Laurent, οικονομολόγος στο Πανεπιστήμιο στο Παρίσι, στο Στάνφορντ και στο Χάρβαρντ.

Αυτό μου ήρθε στο μυαλό, όταν διάβαζα αυτόν τον γκουρού της παγκόσμιας αγοράς των ομολόγων, τον Paul Kazarian, να λέει ότι το καθαρό χρέος της Ελλάδας είναι μόλις 41% του ΑΕΠ ή αλλιώς 72 δισεκατομμύρια ευρώ και όχι 177% του ΑΕΠ δηλαδή 311 δισεκατομμύρια ευρώ. Δεν ξέρω αν με αυτά τα στοιχεία μπορεί να πειστεί το Eurogroup για τα πλεονάσματα του 2019 και του 2020.

Κυρίες και κύριοι συνάδελφοι, βρισκόμαστε στην πιο κρίσιμη καμπή στην πορεία εξόδου από τον μνημονιακό κανιβαλισμό, μία κρίσιμη χρήσιμη μάζα θετικών εξελίξεων: χρέος, αξιολόγηση, ποσοτική χαλάρωση μαζί με θεσμικά επενδυτικά εργαλεία είναι αναγκαία και ικανά για να ανατρέψουμε το κλίμα της εθνικής κατάθλιψης που κληρονομήσαμε και να μπούμε στο 2017 με ένα συγκρατημένο χαμόγελο ελπίδας, πίστης ότι με αγώνα, συμμετοχή, ενότητα μέσα στον λαό μπορούμε να αλλάξουμε τα πράγματα, ότι η εγκατάλειψη και η αποχή δεν είναι η λύση.

Βρισκόμαστε ταυτόχρονα απέναντι σε μία Αξιωματική Αντιπολίτευση που επιχειρεί να υποβιβάσει την πολιτική σε αήθη προπαγάνδα με στόχο όχι μόνο την απαξίωση του κυβερνητικού έργου, αλλά και την ηθική αποδόμηση του ΣΥΡΙΖΑ και του Πρωθυπουργού.

Οι πολιτικές δυνάμεις του «εάν δεν υπογράψεις, μην γυρίσεις πίσω» τότε, τολμούν σήμερα να γίνονται τιμητές μας. Ζούμε το θέατρο του παραλόγου μίας Αντιπολίτευσης που ούτε θέλει και ούτε μπορεί να καταθέσει πρόταση εξόδου από την κρίση, πρόταση ανασυγκρότησης της κοινωνίας, των θεσμών και της οικονομίας και κυρίως να μην μπορεί να αντιπαρατεθεί στην Κυβέρνηση και τον ΣΥΡΙΖΑ σε κανένα άλλο επίπεδο εκτός αυτού της ατάκας, της φθηνής δημαγωγίας, του στείρου και άγονου εντυπωσιασμού.

Το «Έτσι, χωρίς πρόγραμμα» της Μαρίας Ρεζάν, έγινε «Έτσι, χωρίς όραμα και χωρίς επιχείρημα» του Κυριάκου.

Η κοινωνία υποχρεώνεται να υφίσταται ως δήθεν πολιτική μια επίφαση πολιτικής κριτικής, ένα ακατάσχετο υβρεολόγιο με επωδό την απαίτηση των εκλογών. Σπαρταρούν, καθώς το στερητικό σύνδρομο απώλειας εξουσίας επιδεινώνεται. Η εικοσάμηνη στέρηση της καρέκλας προκαλεί σπασμούς αλήθειας σαν και αυτές στις οποίες επιδόθηκε ο κ. Μητσοτάκης από την Βουλγαρία καλώντας τις ελληνικές επιχειρήσεις να επενδύσουν εκτός Ελλάδος.

Οι πολίτες σε εμάς ασκούν κριτική, από εμάς περιμένουν, εμάς ελέγχουν, εμάς πιέζουν. Από αυτούς που κυβέρνησαν σαράντα χρόνια δεν περιμένουν τίποτα. Σας γνωρίζουν και σας αναγνωρίζουν πολιτικά ως κάλπικες δεκάρες. Δεν περιμένουν τίποτα, ή μάλλον περιμένουν. Περιμένουν να επιστρέψετε πίσω τα δανεικά και αγύριστα, 214 εκατομμύρια και 198 εκατομμύρια που δανείστηκαν και χρωστούν στις τράπεζες οι «νοικοκύρηδες» της Νέας Δημοκρατίας και του ΠΑΣΟΚ, χρήματα που τα δανείστηκαν και τα χρωστούν στους Έλληνες συνταξιούχους, βλέπε PSI και δομημένα ομόλογα.

Ποιοι συμφώνησαν με το δεύτερο μνημόνιο για πλεονάσματα 3% το 2015, 4,2% το 2016, 4,5% το 2017, 4,5% το 2018; Ήσασταν εσείς ή η μετεμψύχωση Σαμαρά-Βενιζέλου-Μητσοτάκη;

Η αναξιοπιστία σας δεν έχει όρια. Εσείς που συμφωνήσατε γι’ αυτό το τρέχον έτος, το 2016, 4,2% πρωτογενές πλεόνασμα, δηλαδή μέτρα 7 δισεκατομμυρίων, έναντι του ΣΥΡΙΖΑ, που ενσωματώθηκε και συμβιβάστηκε με 0,5% πλεόνασμα, δηλαδή 1 δισεκατομμύριο μέτρα, εσείς μιλάτε, ταυτόχρονα, για μείωση φορολογίας. Ζηλέψατε τη δόξα του μάγου Χουντίνι, μεγαλύτερα πλεονάσματα με μικρότερη φορολογία. Νόμπελ οικονομίας: Κυριάκος Μητσοτάκης.

Τώρα απευθύνομαι στην Κυβέρνηση. Εμείς δεν έχουμε χρόνο. Πρέπει να κόψουμε δρόμο. Η κοινωνία περιμένει από εμάς. Αυτούς τους έχει κρίνει. Ο λαός και οι πολίτες είναι θυμωμένοι, θέλουν, ζητούν, διεκδικούν και καλά κάνουν. Απαιτούν οι δικές μας δεσμεύσεις να αλλάξουν τη δική τους ζωή, να γίνουν πραγματικότητα. Απαιτούν να τρέξουμε πιο γρήγορα, με ταχύτερους και αποτελεσματικότερους ρυθμούς, να ξεπεράσουμε τη γραφειοκρατία, την πολυνομία, να υποτάξουμε τα κάθε λογής συμφέροντα στο υπέρτερο συμφέρον, που είναι το δημόσιο συμφέρον.

Εστιάζω την ομιλία μου λόγω χρόνου σε τρία ζητήματα με τρεις προτάσεις, εξειδικεύοντας δημιουργικά τη στήριξή μου στην Κυβέρνηση και τον προϋπολογισμό.

Το πρώτο είναι, κύριε Υπουργέ, η έκτακτη στήριξη των ασθενέστερων. Η ταπεινότητά μου ως ίση εκ των εκατόν σαράντα πέντε βουλευτών του ΣΥΡΙΖΑ, απευθύνομαι στους Υπουργούς της Κυβέρνησής μου, αφού επισημαίνουμε και υπογραμμίζουμε ότι υπάρχει πλεόνασμα στο ενδεκάμηνο 2.440.000.000 πάνω από τον στόχο. Το πλεόνασμα δεν έπεσε από τον ουρανό. Προέκυψε ευρώ ευρώ από τον πόλεμο κατά του λαθρεμπορίου στα τσιγάρα, στα πετρέλαια, στο αλκοόλ, από μία σειρά από ξεχασμένες υποθέσεις, όπως λίστες Λαγκάρντ, Μπόργιανς, από τον πόλεμο κατά της φοροδιαφυγής, με τη διασταύρωση εμβασμάτων και φορολογικών δηλώσεων, με την άρση, όπως λέει ο Ευκλείδης Τσακαλώτος, της εθελοντικής φορολόγησης των πλουσίων στα χρόνια της Νέας Δημοκρατίας και του ΠΑΣΟΚ. Όλα αυτά συνέτειναν στη δημιουργία αυτού του πλεονάσματος.

Είναι αναγκαίο, κύριε Υπουργέ, να εκμεταλλευθούμε τμήμα αυτού του πλεονάσματος, που συλλέχθηκε από τα μη παραμετρικά μέτρα και έσοδα, τα οποία βρίσκονται πέραν των στόχων που συμφωνήσαμε με τους δανειστές, όπως κι εσείς επισημάνατε στην Επιτροπή Οικονομικών. Λέτε -διαβάζω από τα Πρακτικά-: «Το καλό είναι πως ό,τι κερδίζεις απ’ αυτά τα μη παραμετρικά μέτρα μπορείς να το χρησιμοποιήσεις. Σου δίνει αυτό που λέμε δημοσιονομικό χώρο».

Προτείνω και καλώ τον κ. Ευκλείδη Τσακαλώτο και τον κ. Γιώργο Χουλιαράκη, που ξέρουμε τι μάχη δίνουν καθημερινά πόντο-πόνο απ’ αυτό που ακολουθεί, εφόσον δεν προκαλείται δημοσιονομικό πρόβλημα, να διερευνήσουμε ως Κυβέρνηση έκτακτους τρόπους αξιοποίησης του πλεονάσματος των 2,5 δισεκατομμυρίων ευρώ για τη στήριξη των ασθενέστερων, ώστε να δώσουμε ανάσα στις ευάλωτες κοινωνικές ομάδες και τη χειμαζόμενη ελληνική οικογένεια.

Είναι σαφές ότι πέρα από τους αριθμούς, τους δείκτες, και τα λεγόμενα μακροοικονομικά μεγέθη, είναι αναγκαίο να βρούμε τρόπους συμβατούς, ώστε τα θετικά σημάδια στην οικονομία και στη διαπραγμάτευση με τους δανειστές να αποτυπωθούν στο σώμα μιας βαλλόμενης και χειμαζόμενης κοινωνίας και να επουλώσουμε ανοιχτές πληγές μέχρι να πάρει μπροστά η οικονομία και η ανάκαμψη και να δώσει τους πρώτους καρπούς.

Στο κρίσιμο μεσοδιάστημα μέχρι να συμβεί αυτό, ο λαός μας, κύριε Υπουργέ, πρέπει να μείνει όρθιος. Η αγωνία μας είναι αυτή. Η κοινωνία πρέπει να μείνει όρθια στο μεσοδιάστημα μέχρι να πάρει μπροστά η ανάπτυξη, οι επενδύσεις και η οικονομία.

Όσοι με ακούν θέλω να γνωρίζουν ότι δεν συμμετέχω σε κανέναν αγώνα κοινωνικής πλειοδοσίας, κοινωνικής ευαισθησίας. Γνωρίζω ότι πολλοί συνάδελφοι μου Βουλευτές, και όχι μόνο από το δικό μου κόμμα, τον ΣΥΡΙΖΑ, συμμερίζονται αυτήν την αγωνία. Δεν πρωτοστατώ. Συμμετέχω σε μία συλλογική διαδικασία να αφουγκραστούμε τους κοινωνικά αδύναμους, τους άνεργους, τους άστεγους, τους άπορους, γιατί οι αρμοί της κοινωνικής συνοχής της ελληνικής κοινωνίας, αν δεν έχουν διαρραγεί, βρίσκονται στα όριά τους.

Θέλω να σημειώσω κλείνοντας τη φράση που είπε ο Πρόεδρός μας, ο Αλέξης ο Τσίπρας: «Μην ξεχνάτε ποτέ ποιοι σας έστειλαν σ’ αυτήν τη Βουλή, ποιες κοινωνικές ομάδες εκπροσωπείτε, ποιων ανθρώπων καλείστε να υπερασπιστείτε τα συμφέροντά τους, άνεργους, άπορους, άστεγους, φτωχούς, τις κοινωνικά ευάλωτες ομάδες».

Σας ευχαριστώ.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο για δέκα λεπτά. Νομίζω ότι είναι αρκετά. Έτσι δεν είναι;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δώδεκα λεπτά.

**ΠΡΟΕΔΡΕΥΩΝ (Νικήτας Κακλαμάνης):** Ε, καλά, θα κάνω παζάρι, όπως κάνετε και εσείς, δέκα λεπτά και βλέπουμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εντάξει, κύριε Πρόεδρε.

Κυρίες και κύριοι συνάδελφοι, δεν σκοπεύω να κάνω πολιτική ομιλία ούτε να απαντήσω σε ό,τι έχει ακουστεί, στο αν έχουμε πάρει το χειρότερο και από το ΔΝΤ και από τους Γερμανούς που ακούστηκε, ή στο ότι θα έχουμε πρωτογενή πλεονάσματα μέχρι το 2028. Η πολιτική μου ομιλία θα είναι το Σάββατο, όπου θα πω πολιτικά τι νομίζω εγώ και τι νομίζω ότι λέει η Αντιπολίτευση. Αυτό θα το κάνω για πολλούς λόγους.

Ο πρώτος λόγος είναι ότι είμαστε στη μέση της διαπραγμάτευσης και είναι δύσκολη η θέση μου. Θέλω πολύ να σας ενημερώσω, αλλά καταλαβαίνετε ότι έχω και κάποιους περιορισμούς για το τι μπορείς να πεις, τι κρατάς, τι λες ανοιχτά στη μέση της διαπραγμάτευσης.

Δεύτερον, όπως σε όλες τις διαπραγματεύσεις τον τελευταίο καιρό, αλλά ιδιαίτερα –νομίζω- σε αυτή τη διαπραγμάτευση που έχουμε μπροστά μας τίποτα δεν είναι συμφωνημένο μέχρι όλα να συμφωνηθούν. Δηλαδή διάφοροι παίκτες βάζουν κάτι στο τραπέζι, αλλά δεν έχει συμφωνηθεί τίποτα, μέχρι να δούμε το όλο πακέτο. Μου φαίνεται ότι αυτό σας το έχω πει και άλλες φορές, ότι εδώ είμαστε, ώριμοι άνδρες και γυναίκες είμαστε, για να το κρίνουμε όταν έχουμε όλο το πακέτο, τα αρνητικά, τα θετικά σημεία, τι μας δίνει αέρα, τι δεν μας δίνει αέρα, πόσο αέρα μας δίνει.

Άρα γι’ αυτόν τον λόγο, θέλω να σας κάνω μία απλή ενημέρωση για το πού είμαστε και μετά μπορούμε να συζητήσουμε και τι ιδέες και τι συμβουλές έχετε. Όμως, προτείνω να μην έχουμε αντιπαραθέσεις. Αν θεωρείτε ότι έχει μία λανθασμένη γραμμή η Κυβέρνηση, ευχαρίστως να ακούσω την άποψή σας, ότι πρέπει να είμαι πιο σκληρός σε αυτό, να είμαστε πιο σκληροί εκεί, πιο μαλακοί εκεί. Αυτό είναι κατανοητό. Η θέση της Αντιπολίτευσης ίσως είναι να έχει κάποιες ιδέες, αλλά πέραν από εκεί δεν βλέπω τον λόγο για αντιπαραθέσεις.

Το μόνο πράγμα που είναι εξαίρεση σε αυτό που είπα, ότι τίποτα δεν θα συμφωνηθεί μέχρι όλα να συμφωνηθούν, είναι τα βραχυπρόθεσμα μέτρα. Δηλαδή, η απόφαση του Eurogroup στις 5 Δεκεμβρίου είναι οριστική, αυτά είναι τα μέτρα και αρχίζουν από εδώ και πέρα.

Θα πω δυο, τρία λόγια για αυτά τα μέτρα. Ουσιαστικά, είναι τρία, αν θέλετε να τα κοιτάξετε. Είναι αυτά που έχουν μία ομαλοποίηση των ωριμάνσεων των ομολόγων. Υπάρχουν μειώσεις των επιτοκίων. Υπάρχουν και κάποια κέρδη από μία διαφορετική λύση που έχει σχέση –θα την εξηγήσω λίγο αργότερα- με την επαναγορά των ομολόγων που έγινε το 2011-2012.

Υπάρχει ένα άλλο αποτέλεσμα, που είναι το εξής: Αν πάρεις αυτά τα τρία μέτρα μαζί, μειώνεται το ρίσκο του ελληνικού χρέους γενικότερα και άρα έχεις και ένα επιπλέον κέρδος που είναι παραπάνω από το άθροισμα των προηγούμενων τριών. Δηλαδή, όταν λέει το ESM ότι προβλέπει μέχρι το 2060 μια μείωση του χρέους ως ποσοστού του ΑΕΠ 22%, δηλαδή 21,8%, το 3,6% έρχεται από την ομαλοποίηση, το 15% -λίγο παραπάνω- από τη μείωση των επιτοκίων, το 0,3% από αυτή την αλλαγή σε σχέση με την επαναγορά ομολόγων και το 2,6% έρχεται από τη γενική μείωση του ρίσκου που συσχετίζεται με τα πρώτα τρία μέτρα.

Το πρώτο μέτρο σχετίζεται με την ομαλοποίηση των ωριμάνσεων του χρέους. Αυτό έχει δύο κομμάτια. Αν θέλετε να το καταλάβετε, ο μέσος όρος της ωρίμανσης όλου του μπλοκ του EFSM –του κομματιού του χρέους που είναι το EFSM- είναι περίπου 28. Τώρα θα πάει στα 32. Άρα αν θέλετε, το τεντώνουν αυτές οι ωριμάνσεις, αν σκεφθείτε ότι είναι ένα λάστιχο και επειδή είναι ο μέσος όρος από το 28 έως το 32, πρέπει να κάνεις πολλά πράγματα. Όπως ξέρετε, αν έχεις πολλά ομόλογα, μεγάλο αριθμό ομολόγων και θέλεις να επηρεάσεις τον μέσο όρο, πρέπει να κάνεις πολλά πράγματα για να φθάσεις σε αυτό τον νέο μέσο όρο, από το 28 στα 32. Συγχρόνως, επειδή το κάνεις αυτό το τέντωμα, ξεμπλέκεις και με πολλές από τις κορυφές που θα είχες σε κάποια χρόνια, οι οποίες θα ήταν πολύ παραπάνω από αυτό που θα μπορούσε να αντέξει μία οικονομία.

Με το δεύτερο μέτρο το ESM θέλει να εκμεταλλευθεί το ιστορικό χαμηλό των επιτοκίων που σημειώνεται. Υπάρχει ένα μικρό κόστος βραχυπρόσθεσμο σε αυτό, αλλά νομίζω ότι όλοι οι οικονομολόγοι συμφωνούν ότι αξίζει τον κόπο και γι’ αυτό οι αγορές το έχουν δει τόσο θετικά αυτό.

Τώρα να μην πω γιατί έχουμε ιστορικό χαμηλό των επιτοκίων. Αυτά μπορεί να σας τα πει ο κ. Παφίλης, ότι έχει σχέση με την ιστορική κρίση του καπιταλισμού και με τις χαμηλές προσδοκίες ότι θα φύγουμε γρήγορα από αυτήν την κρίση. Τέλος πάντων, το εκμεταλλευόμαστε αυτό.

**ΑΘΑΝΑΣΙΟΣ ΠΑΦΙΛΗΣ:** Δεν συμφωνείτε με αυτά;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ συμφωνώ. Δεν ξέρω αν συμφωνεί το ESM. Νόμισα ότι ρωτήσατε αν συμφωνεί το ESM.

**ΑΘΑΝΑΣΙΟΣ ΠΑΦΙΛΗΣ:** Πάτε πακέτο με το ESM!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εκμεταλλευόμαστε τη συγκυρία για να κλειδώσουμε αυτά τα χαμηλά επιτόκια, κάτι που μπορεί να είναι πολύ σημαντικό. Σκεφτείτε ο Τραμπ όντως να κάνει ένα πολύ μεγάλο πρόγραμμα στις υποδομές. Μπορεί να αυξηθούν πολύ τα επιτόκια ξαφνικά.

Τρία κομμάτια υπάρχουν σε αυτό το θέμα. Κάποια ομόλογα με κυμαινόμενο επιτόκιο, που πήραν οι τράπεζες για την ανακεφαλαιοποίηση, θα τα αλλάξουν με ομόλογα με σταθερό επιτόκιο. Ο ESM θα κάνει κάποια swaps και πάλι θα έχουμε σταθερά επιτόκια. Τέλος, από εδώ και πέρα η Ελλάδα θα έχει ομόλογα με σταθερά επιτόκια.

Το τρίτο μέτρο του ESM είναι αυτό που σας έλεγα ότι προκύπτει από το πρόγραμμα επαναγοράς ομολόγων του 2011, οπότε αυτά τα χρήματα που δανειστήκαμε τα πήραμε με χαμηλό επιτόκιο, που θα ανέβαινε 2% το 2017. Τώρα αυτό το 2% αύξηση μηδενίζεται το 2017. Αυτό σημαίνει ένα κέρδος 230 εκατομμυρίων περίπου. Εδώ ανοίγω μία παρένθεση για να σας πω ότι τα μεσοπρόθεσμα μέτρα που συζητούνται τώρα και δεν έχουμε ακόμα αποφασίσει, μπορεί να το επεκτείνουν αυτό και πέρα από το 2017.

Όλα αυτά πρέπει τα πάρετε σαν ένα πακέτο. Λένε πολλοί: Μα, τι μας νοιάζει το 2060; Γίνονται κεϋνσιανοί στα γεράματα και λένε «θα είμαστε όλοι νεκροί στη μακροπρόθεσμη περίοδο». Δεν έχουν δίκιο που το λένε αυτό.

Κατ’ αρχάς, τα μέτρα ελάφρυνσης αρχίζουν από σήμερα και δρουν σωρευτικά. Η επίδρασή τους θα έχει φτάσει στο 9,1% το 2040, θα γίνει 16,3% το 2050 και 21,8% το 2060. Αυτό είναι το αποτέλεσμα μόνο των βραχυπρόθεσμων μέτρων. Το πρόβλημα με το χρέος είναι ακριβώς ένα πρόβλημα διάρκειας και το γεγονός ότι το χρέος θα είναι μικρότερο τότε, σημαίνει αλλαγή του κλίματος τώρα.

Αυτό που λένε οι αγορές είναι ότι εάν γίνεται ομαλά η πληρωμή, αν γίνει αυτό που υποσχέθηκαν τον Μάη του 2016, που δεν το είχαν υποσχεθεί τον Νοέμβριο του 2012, δηλαδή να μην παρθούν μέτρα αν χρειαστούν, αλλά μέτρα με στόχευση στις δανειακές ανάγκες της ελληνικής οικονομίας, οι επενδύσεις και οι επενδυτές θα έρθουν τώρα, αν δουν δηλαδή ότι είναι πιο βιώσιμο το χρέος. Αυτό είναι ένα κομμάτι του παζλ. Δεν σας λέω ότι είναι όλη η εικόνα. Δεν το έχουμε. Γι’ αυτό σας είπα ότι τίποτα δεν έχει συμφωνηθεί μέχρι να συμφωνηθούν όλα. Είναι ένα κομμάτι, όμως, που δίνει μεγαλύτερη σιγουριά στους επενδυτές ότι ξαφνικά δεν θα υπάρχουν υψηλά επιτόκια, ότι ξαφνικά δεν θα έχουμε κορυφές που δεν θα μπορέσει να πληρώσει, ότι σε κάθε περίπτωση οι δανειακές ανάγκες της ελληνικής οικονομίας θα είναι κάτω από 15% για πάρα πολλά χρόνια και υπάρχει και μία συζήτηση πότε θα πάει από το 15% στο 20%. Επαναλαμβάνω ότι αυτό είναι μικρότερο από πάρα πολλές άλλες χώρες. Αυτό είναι που θέλουμε εμείς. Τι ζητάγαμε από τους πιστωτές;

Ζητούσαμε διαφάνεια και έναν καθαρό διάδρομο, για να ξέρουν οι Έλληνες πολίτες, αλλά και οι ξένοι και Έλληνες επενδυτές ότι υπάρχει μία λύση για το χρέος, ώστε να μπορούν να επενδύσουν χωρίς να έχουν εκπλήξεις. Αυτό είναι ένα κομμάτι του παζλ. Αυτό έχει ήδη συμφωνηθεί, έχει τελειώσει και τώρα συνεχίζουμε για τα άλλα.

Το δεύτερο κομμάτι του παζλ είναι η πολιτική συμφωνία για τη δεύτερη αξιολόγηση. Αυτή έχει σχεδόν τελειώσει. Πιστεύω ότι θα επιστρέψουν οι θεσμοί νωρίς την άλλη εβδομάδα για να συνεχιστεί η συζήτηση. Σχεδόν έχει κλείσει το δημοσιονομικό κενό για το 2017. Νομίζω ότι η διαφορά είναι 20 εκατομμύρια, δηλαδή δεν χρειάζεται καμμία συζήτηση.

Το δημοσιονομικό κενό είναι λίγο μεγαλύτερο για το 2018, μικρότερο με τους ευρωπαϊκούς θεσμούς, ενώ λίγο μεγαλύτερο με το ΔΝΤ. Δεν υπάρχει όμως κάποιος που πιστεύει ότι θα κολλήσει εκεί το πράγμα.

**ΙΩΑΝΝΗΣ ΒΡΟΥΤΣΗΣ:** Περίπου;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μη με διακόπτετε. Νομίζω προσπαθώ να σας δώσω μία πολιτική. Δεν κάνω πολωτικά σχόλια.

**ΙΩΑΝΝΗΣ ΒΡΟΥΤΣΗΣ:** Περίπου πόσο είναι;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Νομίζω ότι δεν είναι πρόβλημα. Σας δίνω τη δική μου εκτίμηση ότι δεν θα χαλάσει το πράγμα για το δημοσιονομικό κενό του 2017 και του 2018. Αυτό μπορώ να σας το εγγυηθώ.

Υπάρχει τέλος η συμφωνία για τα εργασιακά, όπου η θέση μας είναι ότι πρέπει να επιστρέψουν οι συλλογικές συμβάσεις. Υποστηρίζουμε και την αρχή της επεκτασιμότητας και την αρχή της ευνοϊκότερης ρύθμισης. Θεωρούμε ότι το ΔΝΤ δεν έχει καλά επιχειρήματα γι’ αυτά, δεν ήταν καλά προετοιμασμένο. Νομίζω ότι έχουμε πολύ μεγάλη στήριξη και άρα, για εμάς αυτό είναι κορυφαίο ζήτημα.

Εδώ νομίζω ότι πρέπει να υπάρξει συζήτηση. Αν συμφωνείτε, να συνεχίσουμε αυτή τη γραμμή, ότι μέσα σε όλα αυτά που πρέπει να συμφωνηθούν είναι και η επεκτασιμότητα και η αρχή της ευνοϊκότερης ρύθμισης, για το αν οι Ελληνίδες και οι Έλληνες εργαζόμενοι πρέπει να έχουν συλλογικές συμβάσεις. Εδώ να γίνει συζήτηση. Αυτό λέτε; Να το ακούσω, αν αυτό εννοείτε.

Νομίζω λοιπόν ότι και η πολιτική συμφωνία θα κλείσει. Μένουμε, άρα, με τα δύο ανοιχτά ζητήματα που είναι τα πρωτογενή πλεονάσματα μετά το 2018. Θα απαντήσω στον κ. Βορίδη. Δεν λέω τώρα αν δεσμεύουμε ή δεν δεσμεύουμε τις μελλοντικές κυβερνήσεις το Σάββατο. Δεν νομίζω ότι θα περίμενε κάτι λιγότερο ο κ. Βορίδης.

**ΠΡΟΕΔΡΕΥΩΝ (Νικήτας Κακλαμάνης):** Όχι ονομαστικές αναφορές. Μετά θα αρχίσουν τα προσωπικά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, όχι, αστείο ήταν αυτό.

**ΠΡΟΕΔΡΕΥΩΝ (Νικήτας Κακλαμάνης):** Εντός εισαγωγικών λοιπόν.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο κ. Βορίδης δεν παρεξηγείται σε αυτό.

**ΝΙΚΟΛΑΟΣ ΔΕΝΔΙΑΣ:** Δεν τον ξέρετε καλά…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ίσα-ίσα, νομίζω το χαίρεται.

**ΠΡΟΕΔΡΕΥΩΝ (Νικήτας Κακλαμάνης):** Θα μιλήσει ο κ. Βορίδης για το αν το ευχαριστιέται ή όχι.

Κλείστε, σας παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μα, με διακόψατε χωρίς λόγο και είχα ακόμα ένα λεπτό να μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Σας είχα αφήσει τρία λεπτά παραπάνω από τον χρόνο που είχαμε συμφωνήσει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μπορώ να σταματήσω εδώ. Θέλετε να σταματήσω;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όσον αφορά τα πρωτογενή πλεονάσματα, αν δεχθούμε πιέσεις και από το ΔΝΤ και από τη Γερμανία, υπάρχει μια διαφωνία με τους πιστωτές για το πόσα χρόνια πρέπει να είναι 3,5%.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Εγώ σας έχω πει τη θέση της ελληνικής Κυβέρνησης. Την ανακοίνωσα και δημοσίως. Εμείς βλέπουμε ότι μετά το 2018 μια συμβιβαστική λύση που μπορεί να βοηθήσει όλους είναι το 2,5% και το 1% να συμφωνήσουμε με τους πιστωτές ότι θα είναι μόνο για την ανάπτυξη. Γιατί ο κ. Σόιμπλε λέει ότι το θέμα είναι ότι η Ελλάδα δεν έχει πρόβλημα με το χρέος, αλλά με την ανταγωνιστικότητα.

Να συμφωνήσουμε δηλαδή ότι αυτό το 1% που θα σωθεί από αυτό το πρωτογενές πλεόνασμα, θα πάει μόνο για την ανταγωνιστικότητα και τη βοήθεια των μικρομεσαίων επιχειρήσεων, είτε από τη μεριά των φόρων είτε από τη μεριά των κοινωνικών εισφορών. Αυτή είναι η θέση της ελληνικής Κυβέρνησης.

Υπάρχει η θέση του ΔΝΤ ότι εμείς δίνουμε διμέτωπη μάχη, και για εσάς να πάρετε περισσότερα μέτρα και στους Γερμανούς να έχουν λιγότερα πλεονάσματα. Πρέπει να σας πω ότι δεν ήταν εμφανής, σε εμένα τουλάχιστον, αυτός ο διμέτωπος αγώνας του ΔΝΤ. Είδα μόνο ένα μέτωπο, προς μια μεριά. Θα δούμε πώς θα αλλάξει αυτό.

Πάντως, νομίζω ότι είμαστε ακριβώς στη θέση που ήμασταν λίγο πριν από τη συμφωνία του Μαΐου. Σας είχα πει και τότε ότι οι περισσότεροι παίκτες πια θέλουν λύση. Και λίγο πριν από τον Μάη φαινόταν ότι δεν θα υπάρχει λύση για την πρώτη αξιολόγηση. Όλες οι εφημερίδες έλεγαν: «Ναυάγιο η πρώτη αξιολόγηση», «Πάει για τον Δεκέμβριο η πρώτη αξιολόγηση» και τα διάφορα. Νομίζω ότι είμαστε περίπου στο ίδιο. Νομίζω ότι όλοι θέλουν να βρεθεί λύση. Θα βρεθεί λύση και για τα πρωτογενή πλεονάσματα, το ύψος τους και το πώς θα καλυφθούν αυτά.

Ξέρετε την ελληνική θέση. Ξέρετε ότι δεν είμαστε διατεθειμένοι να πάρουμε περισσότερα μέτρα, να τα ψηφίσουμε στη Βουλή τώρα για να εφαρμοστούν το 2019 και το 2020, όπως ζητά το ΔΝΤ. Κι εκεί θα ήθελα την άποψή σας, αν υποστηρίζετε τη θέση της ελληνικής Κυβέρνησης ότι δεν είναι δυνατόν το ΔΝΤ να έχει τόσο μεγάλη διαφωνία για τα δημοσιονομικά δεδομένα της Κομισιόν, της ECB, του ESM και της ελληνικής Κυβέρνησης και να ζητά περισσότερα μέτρα για το 2019 και το 2020.

Η δική μας θέση, την οποία εξήγησα στο EUROGROUP, είναι ότι δεν υπάρχει περίπτωση να νομοθετήσουμε τέτοια μέτρα. Και θα ήθελα και τη δική σας υποστήριξη, ώστε να πω ότι είναι θέση όλης της ελληνικής Βουλής. Θα ήταν πολύ βοηθητικό για εμένα και την Κυβέρνηση και για όλη τη διαπραγματευτική ομάδα, να μην υπάρχει αίσθηση δράματος.

Πάντα έτσι φθάνουμε, όταν κλείνουν αξιολογήσεις και φθάνουμε σε σημαντικά σημεία. Πάντα όλοι οι παίκτες δεν λένε την τελευταία τους θέση. Και άρα, νομίζω ότι αν όλοι κρατήσουμε την ψυχραιμία μας, πάλι το ίδιο θα γίνει και τις επόμενες ημέρες γι’ αυτή τη διαπραγμάτευση.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και δύο εκπαιδευτικοί συνοδοί τους από το Γυμνάσιο Γόννων Λάρισας.

Σας καλωσορίζουμε στην ελληνική Βουλή.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, υπάρχει το αίτημα Κοινοβουλευτικών Εκπροσώπων να σχολιάσουν την παρέμβαση του κυρίου Υπουργού. Έχουν ζητήσει τον λόγο ο κ. Δένδιας, ο κ. Λοβέρδος και ο κ. Παφίλης.

Τον λόγο έχετε, κύριε Δένδια, ως Κοινοβουλευτικός Εκπρόσωπος, για τέσσερα λεπτά.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κύριε Υπουργέ, πολλά είπατε σε δεκατρία λεπτά. Προσπάθησα να κρατήσω κάποιες σημειώσεις για να μπορέσω να σχολιάσω αφ’ ενός, αλλά και να σας ζητήσω περαιτέρω διευκρινίσεις.

Κατ’ αρχάς, ως προς το θέμα του χρέους, κυρίες και κύριοι συνάδελφοι, υποδείξατε να μην το σηκώνουμε το ζήτημα του χρέους - ή έτσι το αντελήφθην- και να μην το δραματοποιούμε. Έχω την εντύπωση ότι αυτός ο οποίος επιχείρησε κάτι τέτοιο είναι η κυβερνητική πλευρά. Επιχειρήσατε – οφείλω να πω όχι εσείς προσωπικά - να το εμφανίσετε ως κάποια μορφή θριάμβου της ελληνικής πλευράς.

Κύριε Υπουργέ, εγώ είχα προχθές, όπως όλοι ξέρουμε, τη γιορτή μου. Όλοι μου έλεγαν εδώ «χρόνια πολλά» και να τα εκατοστίσω, όπως είχατε την καλοσύνη να μου πείτε κι εσείς. Τους έλεγα, λοιπόν, κυρίως στο «να τα εκατοστίσεις»: Βάλτε κάτι παραπάνω, για να προλάβω τη μείωση του χρέους.

Και από ό,τι μας είπατε εσείς τώρα, μπορεί μεν το 2060 να είναι μακριά, αλλά αναφερθήκατε στο 2040, αν δεν με απατά η ακοή μου, ως τον πρώτο χρόνο που θα εμφανιστεί με κάποιο τρόπο σημαντική διαφορά. Κι επίσης, ήσασταν ειλικρινής να πείτε ότι βραχυχρόνια θα υπάρξει και μια μικρή επιβάρυνση. Η σταθεροποίηση των επιτοκίων βραχυχρόνια θα έχει επιβάρυνση. Είναι έτσι τα πράγματα.

Εμείς, ειλικρινά - σας το λέω ξεκάθαρα - θετικό το βρίσκουμε. Μακάρι να είχατε πετύχει περισσότερα. Όμως, απέχει πόρρω αυτό το οποίο φέρατε από αυτό το οποίο λέγατε – σας θυμίζω - περί κουρέματος κ.λπ.. Κι επίσης, πρέπει να σας πω ότι το τελευταίο που περιμένουμε είναι ότι αυτό θα λειτουργήσει ως καταλύτης για να έρθουν επενδύσεις στη χώρα. Μακάρι να μην είναι έτσι, αλλά πολύ φοβάμαι ότι αν αυτό είναι ο μαγνήτης των επενδύσεων στη χώρα, κατά την κυβερνητική άποψη, κυρίες και κύριοι συνάδελφοι, έχουμε πρόβλημα.

Δεύτερον, αφού αφήσουμε το χρέος, δεν μας είπατε ακριβώς – μπορεί να μην είστε εύκαιρος ή να μην θέλετε για διαπραγματευτικούς λόγους, και είναι δεκτό - ποιο είναι το δημοσιονομικό κενό που διαπιστώνετε για το 2018.Μας είπατε ότι στο 2017 η διαφορά είναι στα 20 εκατομμύρια. Το ακούσαμε. Για το 2018 η Κυβέρνηση δεν τοποθετήθηκε. Μπορώ να δεχθώ ότι αυτό γίνεται για διαπραγματευτικούς λόγους. Θα προτιμούσαμε, όμως από την πλευρά της Αντιπολίτευσης να το ξέρουμε.

Μας επιβεβαιώσατε την απαίτηση για πλεονάσματα 3,5% για πολλά χρόνια - αυτό κατάλαβα - και επίσης, είπατε ότι εσείς η Κυβέρνηση θα προτιμούσατε, θα ήσασταν έτοιμοι να πάτε σε ένα 2,5% συν 1%.

Εγώ αυτό που καταλαβαίνω από αυτό είναι ότι στην πραγματικότητα η Κυβέρνηση αποχωρεί ατάκτως, κατ’ αρχάς, διότι και το 2,5% δεν είναι καθόλου λίγο. Εάν δε η αντίληψη της Κυβέρνησης είναι ότι θα πρέπει να μειωθούν οι φόροι, γιατί αυτό λέτε, αυτό είπατε στον κ. Σόιμπλε - και πολύ καλά κάνατε και του το είπατε - πρέπει να σας πω το εξής: Εμείς καταλογίζουμε τεράστιες ευθύνες σε εσάς, αλλά καταλογίζουμε και πολύ μεγάλες ευθύνες και στους Ευρωπαίους εταίρους. Το ότι δέχθηκαν τα μέτρα τα οποία περιέχει ο προϋπολογισμός τον οποίο θα συζητήσουμε το Σάββατο - τότε θα τοποθετηθείτε - για εμάς είναι απαράδεκτο.

Τα 2,6 δισεκατομμύρια, από τα οποία το 94,1% αφορούν φόρους στην πραγματικότητα - για εμάς είναι απαράδεκτο. Είναι απαράδεκτο το ότι και ο κ. Σόιμπλε, ο οποίος, όπως λέτε, αντιλαμβάνεται την ανάγκη μειώσεως των φόρων – αλλιώς δεν έχει έννοια η συζήτηση που κάνετε μαζί του -, συνομολογεί αυτά εδώ πέρα τα οποία θέλετε να υπερψηφίσουμε σε έναν προϋπολογισμό.

Εν πάση περιπτώσει, όμως, στο πλαίσιο αυτής της συζήτησης μπορείτε να μας πείτε κάτι παραπάνω; Διότι για εμάς, το 3,5% για πολλά χρόνια είναι ένας τεράστιος αριθμός. Πρέπει να σας πω δε και το εξής και θα μου επιτρέψετε, κύριε Υπουργέ…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Το 4,5%.

**ΝΙΚΟΛΑΟΣ ΔΕΝΔΙΑΣ:** Το 4,5%. Ευχαριστώ. Αυτό θα σχολίαζα τώρα.

Το 4,5%, κυρίες και κύριοι συνάδελφοι – να μη λέμε παραμύθια εδώ - όπως ήταν ο ένας χρόνος προβλέψιμος από τη δική μας διακυβέρνηση, πάνω σε τι νούμερα πατούσε; Μήπως θυμάστε; Να σας πω εγώ. Για το 2015 πατούσε σε νούμερα ανάπτυξης της οικονομίας 2,9% -πρόβλεψη της Κομισιόν- και για το 2016 ανάπτυξη της οικονομίας 3,7%. Εάν με ανάπτυξη της οικονομίας 3,7% δεν μπορείτε να φέρετε το 4,5%, τότε κακώς διαχειρίζεσθε.

Αλλά να ξέρετε σε ποια νούμερα πατούσε, διότι αυτό συνιστά ορθή κριτική προς την τότε κυβέρνηση και εν πάση περιπτώσει, σταματούσε στο 2018, που σημαίνει ότι οι δεσμεύσεις της Κυβέρνησης ήταν για όσο καιρό υπήρχε και το πρόγραμμα. Αυτό είναι σαφές και γνωστό σε όλους.

Μην επανερχόμαστε, λοιπόν, και λέμε κάθε φορά γιατί εμείς 3,5% τώρα εσαεί, όταν εσείς 4,5% τότε για έναν χρόνο και μάλιστα, με τετραπλό ρυθμό ανάπτυξης από αυτόν που προβλέπατε.

Πάμε τώρα, λοιπόν, στο άλλο κακό. Απ’ ό,τι καταλαβαίνω, κύριε Υπουργέ, η αξιολόγηση δεν έχει κλείσει. Εγώ αυτό καταλαβαίνω. Δηλαδή, δεν το λέτε με δραματικούς τόνους – και πολύ καλά κάνετε και εμείς μαζί σας σε αυτό - αλλά αυτό που ακούω εγώ εδώ είναι ότι η αξιολόγηση, πρώτον, δεν έκλεισε και εσείς ο ίδιος και όλο το οικονομικό επιτελείο και πολύ ορθά πρέπει να πω λέγατε στο παρελθόν ότι, αν περάσει η 5η Δεκεμβρίου και δεν έχει κλείσει η αξιολόγηση, αυτό είναι μια πολύ μεγάλη ζημιά για τη χώρα.

Δεν έκλεισε, λοιπόν, η αξιολόγηση. Πέρασε και ο Άγιος Νικόλαος, πάμε και για την Αγία Άννα και για τον Άγιο Σπυρίδωνα στις 12 Δεκεμβρίου και η αξιολόγηση δεν έκλεισε. Αντίθετα, καταλαβαίνω από αυτά που λέει ο κύριος Υπουργός ότι θα έλθει η τρόικα, που σημαίνει ότι και στον Άγιο Σπυρίδωνα δεν πρόκειται να έχουμε κλείσιμο της αξιολόγησης.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Με το παλιό ημερολόγιο είναι 26.

**ΚΩΝΣΤΑΝΤΙΝΟΣ ΤΣΙΑΡΑΣ:** Πάει με το παλιό ημερολόγιο ο κύριος Υπουργός.

**ΝΙΚΟΛΑΟΣ ΔΕΝΔΙΑΣ:** Εδώ, λοιπόν, παρά την επίκληση πολλών αγίων, η Κυβέρνηση δεν μπορεί να κλείσει την αξιολόγηση.

Από την άλλη, πρέπει να σας πω το εξής και θέλω να είμαι ειλικρινής μαζί σας. Το κάνετε πολλές φορές…

**ΠΡΟΕΔΡΕΥΩΝ (Σπυρίδων Λυκούδης):** Κύριε Δένδια, πρέπει να ολοκληρώσετε, παρακαλώ.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, έχετε δίκιο, απλώς είναι το θέμα τεράστιο.

Κάνετε δύο πονηρά πράγματα. Το πρώτο είναι η πιρουέτα σας στην Αριστερά. Εφαρμόζετε την πιο αυστηρή λιτότητα που γνώρισε ο τόπος και την εφαρμόζετε με φοβερό τρόπο και από την άλλη, κάνετε πιρουέτες μαρξιστικής ανάλυσης προς το ΚΚΕ, απευθυνόμενος σε ένα ακροατήριο και προσπαθώντας να μας πείτε τι; Ότι αυτός ο προϋπολογισμός και που λέτε είναι προϊόν μαρξιστικής ανάλυσης; Δηλαδή, με μαρξιστικό τρόπο προσεγγίζετε την οικονομία και μας προτείνετε αυτά τα μέτρα; Θα ήθελα να καταλάβω και εγώ.

Δεν είμαι οικονομολόγος, αλλά εν πάση περιπτώσει, δεν έχω κανέναν σκοπό να πάω στο ψυχιατρείο. Αυτό είναι το πρώτο πονηρό που κάνετε και σας αρέσει.

Πέραν αυτού, το δεύτερο πονηρό που κάνετε και σας αρέσει πιο πολύ ακόμα είναι ότι έρχεσθε με ένα μειλίχιο ύφος, που νομίζω ότι σας χαρακτηρίζει και ως άνθρωπο, και εκεί, μέσα στη μέση, όταν τα πράγματα είναι δύσκολα, εν τη ρύμη του λόγου όμως, ζητάτε τις συμβουλές της Αντιπολίτευσης.

Κύριε Υπουργέ, εάν θέλετε τις συμβουλές της Αντιπολίτευσης, υπάρχει ο θεσμικός τρόπος: Να μας καλέσετε όχι από του Βήματος της Βουλής. Μιλάμε για διαπραγμάτευση. Να καλέσετε τον αρμόδιο τομεάρχη μας ή οποιονδήποτε θέλετε εξ ημών ο οποίος έχει την αρμοδιότητα, να υπάρξει με κλειστή την πόρτα ενημέρωση και με κλειστή την πόρτα να υπάρξει και απάντηση ως προς τη θέση μας και το τι θα λέγαμε ή θα κάναμε.

Αν μου επιτρέπετε, αυτό έπρεπε να το έχετε κάνει από την αρχή της διαπραγμάτευσης και πριν ακόμα αναλάβετε εσείς, όταν ο κ. Βαρουφάκης διαχειριζόταν – με τον τρόπο που διαχειριζόταν και με τα αποτελέσματα που είχε - τις τύχες όλης αυτής της κατάστασης. Το να έρχεστε σήμερα, πέντε, δέκα, δεκαπέντε, είκοσι, τριάντα, σαράντα ημέρες πριν από το τέλος της δεύτερης αξιολόγησης, έχοντας ακόμα μεγάλη απόκλιση από εκεί που βρίσκονται οι θεσμοί και να μας λέτε «πείτε μας και εσείς τη συμβουλή σας», δεν είναι ορθό, κύριε Υπουργέ, δεν είναι καθαρό ούτε σωστό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Ο κ. Ανδρέας Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι συνάδελφοι, κύριε Υπουργέ, από ερωτήσεις που έχει καταθέσει το 2015 προς εσάς ο κ. Βενιζέλος και του έχετε απαντήσει ως Υπουργός των Οικονομικών, έχω τα στοιχεία που αφορούσαν το PSI το 2012. Θα ήθελα να πω για τους συναδέλφους που έχουν πάρει αρκετές φορές τον λόγο χθες και σήμερα αναφερόμενοι στο PSI, ότι όπως και εσείς σωστά έχετε δεχθεί, είχαμε σε ό,τι αφορά την ονομαστική μείωση του χρέους, μια μείωση που άγγιζε τα 108,5 δισεκατομμύρια ευρώ, κοντά στο 50% του Ακαθάριστου Εγχωρίου Προϊόντος της χώρας και, όπως επίσης έχετε αποδεχθεί, σε ό,τι αφορά την παρούσα, την τρέχουσα αξία του χρέους, μία μείωση που άγγιζε περίπου το 50%, αν δεν το ξεπερνούσε.

Αυτά τα έχετε πει εσείς. Αυτά τα καταγγέλλατε και συνεχίζετε να τα καταγγέλλετε.

Επίσης, την υπόσχεση, την έγγραφη συμφωνία - απόφαση του Eurogroup, η οποία είχε προκύψει τότε για τις αλλαγές στο χρέος μετά την ολοκλήρωση εκείνου του προγράμματος το 2014, την έχουμε μπροστά μας και μπορούμε να τη συμβουλευτούμε ανά πάσα στιγμή. Ήταν πολύ σημαντικές οι συμφωνίες γι’ αυτές τις αλλαγές στο χρέος μετά το 2014. Την είχατε καταγγείλει ως «τίποτα», ως ένα χαρτί που δεν έλεγε τίποτα. Είχατε, μάλιστα, προβάλει το επιχείρημα ότι εσείς θα «κουρεύατε» – μονομερώς, εάν χρειαζόταν - την ονομαστική αξία του χρέους σε έναν βαθμό πολύ μεγάλο, ούτως ώστε η χώρα να απαλλασσόταν οριστικά, όπως λέγατε.

Εν όψει αυτής της πολιτικής κάνατε όσα κάνατε το πρώτο εξάμηνο του 2015 ως Κυβέρνηση. Πετάξατε στο καλάθι των αχρήστων τη συμφωνία εκείνη, δεν κλείσατε το πρόγραμμα, κάνατε όσα κάνατε. Όλα είναι γνωστά. Έρχεστε τώρα, κυρίες και κύριοι Βουλευτές της συμπολίτευσης, που αγορεύετε και ακούτε τον Υπουργό σας και διαβάζετε την απόφαση του Eurogroup. Φαντάζομαι ότι έχετε διαβάσει και τις διευκρινίσεις που παρείχε ο ESM με γραπτό του κείμενο λίγες ώρες πριν από τώρα που μιλάμε. Αυτά είναι δημοσιευμένα από χθες.

Ξέρετε ότι με το τρίτο μνημόνιο παραιτηθήκατε από τον υψιπετή σας στόχο να «κουρέψετε» την ονομαστική αξία του χρέους και ότι αυτό επιβεβαιώθηκε από τον ESM – διαβάστε το κείμενό του - και από την απόφαση του Eurogroup. Επίσης, έχετε διαβάσει – το θεωρώ απολύτως δεδομένο - ότι στην απόφαση της Ευρωζώνης της 5ης Δεκεμβρίου γίνεται αναφορά – γιατί λέτε διάφορα εδώ - ότι τα κράτη που έχουν συμμετάσχει στο πρόγραμμα δανείζοντας την Ελλάδα δεν επιβαρύνονται από τις βραχυπρόθεσμες αλλαγές που ο ESM είχε προτείνει και έγιναν δεκτές στο Eurogroup και συνεπώς, τα κοινοβούλιά τους δεν θα χρειαστεί να μπουν σε διαδικασίες έγκρισης νέων δαπανών σε βάρος των χωρών τους.

Αυτά είναι facta, είναι δεδομένα. Πιστεύω ότι τα γνωρίζουμε όλοι, ανεβαίνοντας σε αυτό το υψηλοτάτου κύρους, του υψηλοτέρου κύρους στη χώρα, δημόσιο Βήμα, για να λέμε αυτά που ο καθένας μας θέλει να πει. Αυτά είναι τα δεδομένα.

Κύριε Υπουργέ, τι έρχεστε εδώ σήμερα να μας πείτε; Τι προσθέτετε σε αυτά τα οποία έχουμε κατακτήσει ως εμπειρία, ως δεδομένα και από τα όσα λέγονται και από τα όσα γράφονται στις αποφάσεις, στις συμφωνίες και στις επεξηγήσεις; Τίποτα! Ο καθένας στην ομιλία του θα σταθεί σ’ αυτά. Τι ζητάτε, όμως, από εμάς; Τι θέλετε να σας πούμε; Τουλάχιστον, απαντήστε σε κάποιες ερωτήσεις, καθώς έχει ξεκινήσει η διαδικασία με πρωτοβουλία σας.

Πρώτον, καλά σκεφτόμαστε, κύριε Υπουργέ, ότι το κλείσιμο της αξιολόγησης θα γίνει πια, συμφωνήθηκε δηλαδή, με όρους ΔΝΤ και αυτό – επειδή μιλάω σε κατά τα άλλα ευαίσθητους συναδέλφους της Πλειοψηφίας– αφορά πρωτίστως τα εργασιακά; Είναι δεδομένο πια αυτό, αφού το περιεχόμενο της συμφωνίας κάνει συγκεκριμένη αναφορά στην ανάμειξη του ΔΝΤ; Αυτό είναι το πρώτο μας ερώτημα.

Δεύτερο ερώτημα: Έχει συμφωνηθεί ή δεν έχει συμφωνηθεί ότι, σ' ό,τι αφορά τη συμμετοχή του ΔΝΤ, θα υπογράψουμε ως χώρα - θα υπογράψετε - νέα συμφωνία, τη δεύτερη βερσιόν του τρίτου μνημονίου plus;

Η πρώτη βερσιόν του τρίτου μνημονίου plus ήταν τον Μάιο, όταν ψηφίσατε το υπερταμείο, με τα εκατό χρόνια, για τη δημόσια περιουσία και τα λοιπά άλλα τότε. Η δεύτερη βερσιόν θα είναι αυτή. Είναι σωστή αυτή η ανάγνωση της απόφασης του Eurogroup;

Τρίτον, πλεονάσματα 3,5% για αρκετά χρόνια. Δεν ρωτώ εγώ να μου πείτε τον αριθμό. Ρωτώ κάτι πολύ συγκεκριμένο: Αφορά το 2019; Δεν μπορεί να μην το αφορά, αφού έχετε πει «και πέρα του 2018». Αφορά το 2020; Δεν πάω στα τρία κατ’ ελάχιστον χρόνια, που είπε ο κ. Ντάισελμπλουμ. Εγώ ρωτώ εσάς εδώ: Ισχύει για το 2019; Ισχύει για το 2020;

Τέταρτον, υπάρχει τέταρτο μνημόνιο εν όψει, από ό,τι φαίνεται από την απόφαση του Eurogroup. Σας ρωτώ να μου πείτε πού κάνουμε λάθος, όταν το υποστηρίζουμε αυτό;

Πέμπτον, ισχύει ότι, μέσα σε αυτή τη λογική μιας μικρής παραμετρικής αλλαγής - υποδεκαπλάσιας από αυτή που είχαμε συμφωνήσει το 2012 -, για τα επόμενα χρόνια το επιτόκιο από 1,37% θα πάει λίγο πιο τσιμπημένο, θα πάει στο 1,5%; Ισχύουν αυτά ή είναι εκτιμήσεις που δεν είναι βάσιμες;

Τέλος, κύριε Υπουργέ, σας ρωτώ το εξής: Οι μεσοπρόθεσμες και μακροπρόθεσμες αλλαγές θα πάνε μετά το 2018 και, υπό τον όρο της τήρησης όλων των προηγούμενων συμφωνηθέντων, και αυτών που είπαμε εδώ και αυτών που έχετε πει και θα τα πούμε στις ομιλίες μας;

Είστε Υπουργός της ιδιωτικής οικονομίας και φυσικά των δημοσίων οικονομικών. Το πρώτο σκέλος το ξεχνάτε. Ξεχνάτε ότι από τις ομιλίες σας πολλοί εξαρτούν τις συμπεριφορές τους στην αγορά.

Είστε ο Υπουργός των Οικονομικών της Ελλάδας. Σας ακούν. Δεν σας ακούν μόνο όσοι ανακατεύονται με την πολιτική - πολιτικοί ή δημοσιογράφοι -, σας ακούν και όσοι ασχολούνται με το επιχειρείν. Τι τους είπατε σήμερα από το Βήμα της Βουλής; Τους είπατε να είναι ήσυχοι; Τα έχετε συμφωνήσει; Η χώρα έχει - καλή ή κακή - μια συμφωνία και μπροστά της μια εύρυθμη λειτουργία ή όλα είναι στον αέρα, όπως εχθές τουλάχιστον εκαλυπτόταν η δική σας τοποθέτηση και του Πρωθυπουργού περί ενδεχομένου εκλογών;

Η Αντιπολίτευση στέκεται με συνέπεια και σοβαρότητα. Δεν σας μιλάει για εκλογές. Στέκεται με συνέπεια και σοβαρότητα. Αντιμετωπίζει επιχειρήματα.

Θυμηθείτε τι κάνατε εσείς, συνάδελφοι, και να είστε πάρα πολύ διαθέσιμοι να καταθέτετε στη Βουλή την πρόσφατη μνήμη σας, όχι την παλαιότερη.

Εσείς, κύριε Υπουργέ, ως Υπουργός τον οποίο ακούει η ιδιωτική οικονομία, ακούει η αγορά, τι λέτε; Είστε σε δρόμο συμφωνίας ή όλα είναι στον αέρα;

Εν πάση περιπτώσει, από τις ομιλίες σας κάτι να προκύπτει. Και αν δεν προκύπτει κάτι νέο για τη Βουλή των Ελλήνων, δώστε κάποιες απαντήσεις στα ερωτήματα, για να ξέρουμε πού πάτε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Μπαίνει στον πειρασμό κανένας! Ξέρετε, κύριε Λοβέρδο, εκτός από τις αγορές υπάρχουν και αυτοί που παράγουν τον πλούτο, οι εργαζόμενοι, αυτοί που συντρίβονται σήμερα από το καπιταλιστικό σύστημα. Εγώ καταλαβαίνω το πολιτικό νόημα. Όμως, υπάρχουν και όλοι αυτοί.

Και επειδή λέγονται πάρα πολλά και με περίπλοκο τρόπο και ο κόσμος δεν έχει το «επίπεδο» να αντιληφθεί, θα βάλουμε ορισμένα ερωτήματα: Πρώτον, ποιος θα ωφεληθεί από αυτήν έστω τη ρύθμιση του χρέους; Θα πάρουν αυξήσεις οι εργαζόμενοι; Θα επιστραφούν οι συντάξεις; Θα αντιμετωπιστεί η ανεργία με σταθερές σχέσεις εργασίας και όχι με αυτήν τη ζούγκλα που υπάρχει και τη γαλέρα; Θα διασωθούν οι αυτοαπασχολούμενοι; Θα ζήσουν καλύτερα οι φτωχοί αγρότες; Όχι.

Ποιοι θα ωφεληθούν; Θα ωφεληθούν οι επιχειρηματικοί όμιλοι και κυρίως οι τράπεζες.

Δεύτερον, η επιτυχία, η οποία χαιρετίστηκε και από τη Νέα Δημοκρατία, παρ’ ότι θα την ήθελε καλύτερη, συνοδεύεται και με παρελκόμενα, όπως λέμε στον Στρατό. Δεν είναι το 23%, που να ζήσουμε μέχρι το 2060 και να το θυμόμαστε. Γιατί έχει γίνει ανέκδοτο πια. Με τι συνοδεύεται; Συνοδεύεται με αυστηρή τήρηση των μνημονίων, όλων των μέτρων. Ναι ή όχι; Θα παρθούν πίσω οι τετρακόσιοι νόμοι οι μνημονιακοί, συν πόσους έχετε προσθέσει εσείς;

Όχι! Αυτό είναι όρος για να μειωθεί το χρέος σ’ αυτό το επίπεδο το οποίο λέτε.

Θα παρθούν νέα μέτρα; Φυσικά και θα παρθούν! Και όποιος έχει την τόλμη, ας πει ότι δεν θα παρθούν, είτε από την Κυβέρνηση είτε από τη Νέα Δημοκρατία. Όποιος έχει την τόλμη, να σηκωθεί και να πει στον ελληνικό λαό ότι δεν θα παρθούν νέα αντιλαϊκά μέτρα σ’ αυτήν την πορεία της ρύθμισης του χρέους. Να σημειωθεί στον αέρα και μετά να μην πω καμμιά βαριά κουβέντα. Να απολογηθεί στον ελληνικό λαό και ο ελληνικός λαός να τον αντιμετωπίσει ανάλογα!

Θα συνοδευτεί με νέα, ακόμα πιο σκληρά μέτρα. Τα θέλουν όλα! Και το ξέρετε πολύ καλά. Και μιλάω για την κατάσταση στην οποία βρίσκεται και το ίδιο το σύστημα, αλλά και αυτή η ρύθμιση.

Τρίτον, θα φέρει απελευθέρωση, όπως λέτε, ορισμένων ποσών. Θα πω μετά και για το πρωτογενές πλεόνασμα. Βεβαίως μπορεί να απελευθερωθούν πόροι. Γνωρίζετε – τα έχουμε πει - τι παρκαρισμένα κεφάλαια υπάρχουν. Όλα αυτά είναι γνωστά.

Και για να μην πάει ο κ. Δένδιας στο ψυχιατρείο, ξέρετε αυτοί που εφαρμόζουν και στηρίζουν όλο το καπιταλιστικό σύστημα, κάνουν μαρξιστικές αναλύσεις. Γιατί αυτό απαντάει. Ακόμα και ο Σόρος το κάνει. Γιατί αυτά έχουν απαντηθεί. Και για την κρίση του καπιταλισμού και γιατί πέφτουν τα επιτόκια. Απ’ αυτήν την άποψη σωστά. Ειπώθηκαν και δεν είναι θέμα να αντιδικήσουμε σ’ αυτό.

Το θέμα είναι στο διά ταύτα. Γιατί όσον αφορά το διά ταύτα, η ουσία του μαρξισμού είναι ότι ο καπιταλισμός είναι ένα σύστημα που δεν πάει μπροστά την ανθρωπότητα και πρέπει να ανατραπεί και να αντικατασταθεί με την εξουσία αυτών που παράγουν τον πλούτο.

Άρα, λοιπόν, η όποια απελευθέρωση πόρων μπορεί να υπάρξει – εμείς δεν αμφισβητούμε την όποια ανάκαμψη, έστω κι αν είναι αναιμική - θα ωφελήσει τελικά τους εργαζόμενους; Πώς; Θεωρητικά; Έχετε κανένα πρόγραμμα; Να μην τα επαναλάβω όλα αυτά. Έχετε κανένα πρόγραμμα επαναφοράς των απωλειών;

Ποιος από σας τολμάει να πει ότι θα γυρίσουμε, έστω σε πέντε χρόνια, στο 2009; Πείτε μου! Ποιος σοβαρός οικονομολόγος και αναλυτής από εσάς μπορεί να υποσχεθεί ότι με αυτήν την κατάσταση και με αυτήν την πολιτική θα γυρίσουμε σε αυτά του 2009, τα οποία ήταν τα ελάχιστα που είχαν κατακτήσει οι εργαζόμενοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κύριε Υπουργέ, όσον αφορά τα πρωτογενή πλεονάσματα – και απευθύνομαι και σε εσάς, αλλά και σε όλες τις πτέρυγες -, υπάρχει σοβαρός οικονομολόγος ο οποίος βλέποντας το διεθνές περιβάλλον και τις εξελίξεις – τις οποίες δεν θέλω να αναλύσω, δεδομένου ότι τις είπε αναλυτικά ο Νίκος ο Καραθανασόπουλος και φαντάζομαι ότι όλοι, είτε συμφωνούν είτε διαφωνούν, τις βλέπουν - μπορεί να πει σήμερα ότι η ελληνική ή οποιαδήποτε άλλη οικονομία στα επόμενα δέκα, δεκαπέντε χρόνια μπορεί να έχει ρυθμούς ανάπτυξης 3,5%; Ας βγει να το πει! Το λιγότερο που θα θεωρήσουν είναι ότι ζει στα ουράνια! Μπορεί να κάνει τέτοια πρόβλεψη; Είναι δυνατόν;

Δεύτερον, τι ομολογείτε; Μπορεί να το λέτε πιο κομψά, αλλά αυτό που ομολογείτε είναι ότι ακόμα και τα πρωτογενή πλεονάσματα θα φτάσουν στο 3,5%. Εμείς θέτουμε το ερώτημα από πού θα φτάσουν εκεί. Εμείς τα λέμε «ματωμένα». Είναι ή όχι; Ποιος τα πληρώνει; Θα τα πούμε κι αύριο κι αυτά.

Ποιος πληρώνει τα πλεονάσματα; Τα παίρνετε από τον συνταξιούχο και έχετε φτάσει ακόμα και στον ανάπηρο. Και τώρα μιλάω συνολικά για την πολιτική και την κυβερνητική, αλλά και των άλλων κομμάτων. Τσακίζετε, κυριολεκτικά συνθλίβετε χωρίς έλεος – το ίδιο το σύστημα - αυτόν που παράγει τον πλούτο και τα παίρνετε από εκεί και τα δίνετε σ’ αυτούς που δεν ξέρουν τι έχουν πλέον. Υπάρχουν στοιχεία γι’ αυτό.

Και λέτε, λοιπόν, ότι εάν εξοικονομήσουμε 1%, πού θα πάει; Λογικά ο κόσμος σκέφτεται ότι θα μας δώσει κάτι. Και εννοούμε τους μισθωτούς, τους συνταξιούχους, τους εξαθλιωμένους, τους αυτοαπασχολούμενους. Εσείς λέτε όχι. Λέτε ότι θα τα δώσουμε στην ανάπτυξη. Και επειδή η ανάπτυξη είναι πιο αφηρημένη, λέτε ότι θα τα δώσουμε για τη βελτίωση της ανταγωνιστικότητας.

Και επειδή και αυτό – εμείς το καταλαβαίνουμε πολύ καλά, αλλά ο κόσμος μπορεί να «τσιμπάει» - δεν γίνεται αντιληπτό, ξεκαθαρίζετε ότι θα μειώσουμε τους φόρους από τις επιχειρήσεις, από τις μικρομεσαίες επιχειρήσεις, όπως λέτε.

Όμως, ποιες είναι οι μικρομεσαίες και για σας και για την Ευρωπαϊκή Ένωση; Με ποιο κριτήριο θεωρούνται μικρομεσαίες; Με διακόσιους πενήντα εργαζόμενους είναι μικρομεσαία, αλλά με διακόσιους πενήντα μπορεί να είναι και μονοπώλιο ή παράρτημα μονοπωλίου.

Άρα, λοιπόν, και τελειώνω, ακόμα και αυτό το 1% που λέτε ότι θα μειώσετε από αυτά που απαιτούν σαν πρωτογενή πλεονάσματα, θα το δώσετε πάλι. Αντικειμενικά έτσι είναι ο καπιταλισμός. Δεν είναι θέμα τώρα οποίος και να είναι.

Γιατί, εσείς τι θα κάνετε, κύριε Δένδια; Για πείτε μας τώρα. Εσείς ως Νέα Δημοκρατία θα τα δώσετε πίσω αυτά που πήρατε; Αφού τσακίσατε! Δέκα μειώσεις συντάξεων κάνατε!

**ΔΙΑΜΑΝΤΩ ΜΑΝΩΛΑΚΟΥ:** Έντεκα.

**ΑΘΑΝΑΣΙΟΣ ΠΑΦΙΛΗΣ:** Ναι, Διαμάντω, έντεκα.

Τι θα πείτε; «Θα τα ξαναδώσουμε πίσω»; Τι έχουμε τώρα; Έχουμε το αντίστροφο;

**ΝΙΚΟΛΑΟΣ ΔΕΝΔΙΑΣ:** Θα σας το πούμε το Σάββατο.

**ΑΘΑΝΑΣΙΟΣ ΠΑΦΙΛΗΣ:** Δηλαδή, έφυγε ο ΣΥΡΙΖΑ που θα τα έσκιζε όλα; Θα μας τα πείτε στην Αίθουσα.

**ΝΙΚΟΛΑΟΣ ΔΕΝΔΙΑΣ:** Δεν σας τα λέμε από τώρα, μη δεν έρθετε το Σάββατο.

**ΑΘΑΝΑΣΙΟΣ ΠΑΦΙΛΗΣ:** Θα σκίσετε και τα μνημόνια; Ίδια!

Μα, για να μπορέσει – που δεν θα μπορεί - να συνέλθει το ίδιο το σύστημα, ίδιος δρόμος υπάρχει, νόμοι υπάρχουν. Αλλιώς, δεν γίνεται. Ή θα ανατραπεί ή θα συνεχιστεί η βαρβαρότητα μέχρι τον πάτο ή θα γίνει πόλεμος γενικευμένος.

Μη χτυπάτε ξύλο, γιατί αυτοί που τον κάνουν τον πόλεμο είναι γνωστοί. Είναι γνωστό ποιοι κερδίζουν από τον πόλεμο και ποιοι σκοτώνονται στους πολέμους.

**ΠΡΟΕΔΡΕΥΩΝ (Σπυρίδων Λυκούδης):** Κύριε Παφίλη, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Το ερώτημα λοιπόν, γυρίζει στην αρχή: Ποιος θα ωφεληθεί, αν υπάρξει και όταν υπάρξει μια τέτοια ρύθμιση του χρέους;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Παφίλη.

Κοιτάξτε, κυρίες και κύριοι συνάδελφοι, από την ώρα που ο πρώτος σχολιαστής Κοινοβουλευτικός Εκπρόσωπος, ο κ. Δένδιας, μίλησε οκτώ λεπτά, δεν θα ήταν καθόλου σωστό να παρέμβω στους υπόλοιπους. Αλλά, πρέπει να ξέρετε ότι και οι υπόλοιποι Υπουργοί που θα μιλήσουν, εάν γίνεται τέτοια παραβίαση του χρόνου, οι συνάδελφοι Βουλευτές στο τέλος θα μιλούν τέσσερα λεπτά. Δεν είναι καθόλου σωστό. Παρακαλώ να μαζέψουμε λίγο τις παρεμβάσεις. Πολύ δε περισσότερο, θα μου επιτρέψετε να πω με κάθε σεβασμό ότι δεν έγινε σχολιασμός στην ομιλία του Υπουργού. Κατατέθηκαν πολιτικοοικονομικές ομιλίες επί της ουσίας και δεν ήταν αυτή η έννοια αυτού του διαλόγου.

Ο Βουλευτής κ. Ιωάννης Κεφαλογιάννης ζητεί ολιγοήμερη άδεια απουσίας στο εξωτερικό, προκειμένου να πραγματοποιήσει επίσκεψη στην Γερμανία από τις 11 Δεκεμβρίου έως τις 15 Δεκεμβρίου 2016 προσκεκλημένος του κόμματος της Χριστιανοκοινωνικής Ένωσης της Βαυαρίας. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

**ΧΡΗΣΤΟΣ ΜΑΝΤΑΣ:** Παρακαλώ, θα ήθελα να λάβω τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μαντά, θέλετε να μιλήσετε τώρα ή μετά;

**ΧΡΗΣΤΟΣ ΜΑΝΤΑΣ:** Μετά.

**ΠΡΟΕΔΡΕΥΩΝ (Σπυρίδων Λυκούδης):** Θα πάμε με τη σειρά που ζητήθηκε. Είναι ο κ. Παπαχριστόπουλος, ο κ. Μαυρωτάς και μετά εσείς, κύριε Μαντά.

Ορίστε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Απλά, άκουσα τον κύριο Υπουργό που είπε ότι τίποτα δεν είναι συμφωνημένο και ότι η διαπραγμάτευση είναι κάπου στη μέση.

Επειδή όμως, πραγματικά ακούσαμε τον κ. Ντάισελμπλουμ να μιλάει για δεκαεννέα διαφορετικές απόψεις, κύριε Υπουργέ, ακούστηκε ότι ο κ. Σόιμπλε μίλησε για δέκα χρόνια παράταση των μεγάλων πλεονασμάτων, ακούστηκε ότι οι φίλοι μας οι Γάλλοι – δεν ξέρω εάν επιβεβαιώνετε κιόλας αυτές τις πληροφορίες - μίλησαν για πέντε χρόνια με υψηλά πλεονάσματα.

Θα ήθελα – και το λέω με πολύ καλή πρόθεση, γιατί είναι άλλο πράγμα τι θέλεις και άλλο τι μπορείς - επειδή ακριβώς ενημερώσατε μόνο για τη διαπραγμάτευση και δεν θέλω να μπούμε ούτε εγώ θέλω να μπω σε άλλη κουβέντα, να ρωτήσω: Τι είναι εφικτό τώρα που διαπραγματεύεστε και τι μπορούμε να περιμένουμε; Γιατί ξέρουμε ότι τώρα μοιραία στις 15 του μήνα θα υπάρχει μια έκθεση βιωσιμότητας από το ΔΝΤ. Δεν ξέρω αν αυτό μας υποχρεώνει να έχουμε άποψη γι’ αυτά τα πράγματα. Όχι δεν το ξέρω, θέλω να το μάθω. Και να ξέρουμε πού βαδίζουμε.

Εγώ ελπίζω – και θέλω να το πω, δηλαδή δεν είμαι κακοπροαίρετος - ότι αυτή τη στιγμή γίνεται μία προσπάθεια. Δηλαδή, κάποιοι εδώ πέρα έχουν ξεχάσει γιατί φτάσαμε, πώς φτάσαμε εδώ, αλλά αυτό είναι άλλο θέμα, μην ξύνουμε πληγές. Να δούμε ακριβώς τι μπορούμε να καταφέρουμε. Αυτό που ήδη έγινε, το θεωρούμε όλοι θετικό. Πιστεύω ότι και μερικοί δεν το λένε, αλλά το θεωρούνε θετικό. Έχει μεγάλη σημασία να δούμε με τα πλεονάσματα τι θα γίνει.

Και σας ρωτάω πολύ καλοπροαίρετα, δηλαδή πώς το βλέπετε αυτό το πράγμα;

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Ορίστε, τον λόγο έχει ο κ. Γεώργιος Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Ευχαριστούμε και τον κύριο Υπουργό για την ενημέρωση που μας έκανε για τη διαπραγμάτευση και ζήτησε να πούμε και γνώμες και ιδέες εάν υπάρχουν για τη συνέχεια της διαπραγμάτευσης. Και εδώ θα πρέπει να πούμε ότι αυτό δεν μπορεί να γίνει μέσα στα τέσσερα - πέντε λεπτά που έχουμε εδώ πέρα μέσα στη Βουλή. Θα συμφωνήσω με τον κ. Δένδια. Θα πρέπει να γίνει με έναν πιο θεσμικό τρόπο, γιατί πιστεύω ότι το να πηγαίνεις στη διαπραγμάτευση με μια εθνική γραμμή είναι πολύ καλύτερο από το να πηγαίνεις με μια κυβερνητική γραμμή, αρκεί βέβαια να έχει συμφωνηθεί αυτό το πράγμα.

Είπατε ότι δεν έχει κλείσει η διαπραγμάτευση, ότι τις επόμενες μέρες μέχρι τα Χριστούγεννα θα έρθουν εδώ οι θεσμοί. Το ερώτημα που έχω να κάνω είναι αν μετά το κλείσιμο της δεύτερης αξιολόγησης, το οποίο προσδοκούμε, το επόμενο βήμα είναι ουσιαστικά η ένταξη στην ποσοτική χαλάρωση. Για να γίνει αυτό, χρειάζεται μια σφραγίδα ότι το χρέος μας θα είναι βιώσιμο.

Αρκούν, όμως, κύριε Υπουργέ, τα βραχυπρόθεσμα μέτρα στον κ. Ντράγκι, προκειμένου να κρίνει το χρέος μας βιώσιμο και να ενταχθούμε στην ποσοτική χαλάρωση; Αν δεν κάνω λάθος 19 Ιανουαρίου είναι η συνεδρίαση της Ευρωπαϊκής Κεντρικής Τράπεζας που θα μπορούσε, αν έχει κλείσει η διαπραγμάτευση, να εξετάσει το αίτημά μας.

Το τρίτο είναι ότι αν δεν κλείσει τώρα η διαπραγμάτευση μέσα στον Δεκέμβριο, μέσα στο έτος, μέσα στον Γενάρη, θεωρείτε ότι οι συνθήκες για την δεύτερη αξιολόγηση θα είναι πιο ευνοϊκές πριν από τις ολλανδικές, πριν από τις γαλλικές και πριν από τις γερμανικές εκλογές ή τώρα είναι το παράθυρο ευκαιρίας που έχουμε;

Και τέλος, θα ήθελα να ξέρω αν στο Eurogroup και γενικά στις διαπραγματεύσεις που έγιναν αυτό το διάστημα συζητείται καθόλου το θέμα από τα έσοδα από τα κέρδη των κεντρικών τραπεζών από τα ελληνικά ομόλογα, τα ANFAS και τα SMPS. Γιατί βλέπουμε στον προϋπολογισμό ότι είχαν προϋπολογιστεί 1,7 δισεκατομμύρια. Τελικά η εκτίμηση τώρα είναι 375 εκατομμύρια και για το 2017 είναι 345 εκατομμύρια. Τα υπόλοιπα έχουν χαθεί ή είναι ακόμα κάτι το οποίο το διαπραγματευόμαστε; Αυτά.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο κ. Μαντάς.

**ΧΡΗΣΤΟΣ ΜΑΝΤΑΣ:** Νομίζω ότι είναι εξαιρετικά θετικό σε ένα δημόσιο επίπεδο και μπροστά στον ελληνικό λαό να γίνεται αυτή η συζήτηση. Θέλω να θυμίσω απλώς ότι δεν συνηθιζόταν σε άλλες εποχές. Κάπου αλλού γινόντουσαν τα deals.

**ΔΗΜΗΤΡΙΟΣ ΚΥΡΙΑΖΙΔΗΣ:** Γιατί κάναμε deal εδώ;

**ΧΡΗΣΤΟΣ ΜΑΝΤΑΣ:** Εγώ δεν σας διέκοψα ποτέ.

Δεύτερον, όπως σωστά παρατηρήσατε, κύριε Πρόεδρε, μέσα σε αυτήν τη συζήτηση, που είχε ενδιαφέρουσες ερωτήσεις, διατυπώθηκαν ερωτήσεις, ειπώθηκε και το οτιδήποτε, σχετικό ή άσχετο. Δεν θα το κρίνω. Το αφήνω στο τέλος.

Όμως, υπήρξε μια εξέλιξη θα έλεγα. Εγώ τουλάχιστον προσωπικά στη δημόσια έγκλιση του Υπουργού να ακούσει απόψεις, γνώμες και στήριξη ή όχι στην προσπάθεια που κάνει η ελληνική Κυβέρνηση, δεν άκουσα με καθαρό τρόπο - τουλάχιστον από ορισμένες πλευρές - πρώτον, τι λένε τα κόμματα - και έχουμε ακόμα καιρό, γιατί η διαδικασία του προϋπολογισμού έχει ακόμα καιρό και μάλιστα σε πιο ψηλό επίπεδο - τι λένε οι πολιτικές δυνάμεις σε σχέση με την επαναφορά των συλλογικών διαπραγματεύσεων, την επεκτασιμότητα και την ευνοϊκή ρύθμιση - καταλαβαίνουμε όλοι για τι πράγμα μιλάμε - και δεύτερον, τι λένε για την προσπάθεια της Κυβέρνησης και στο κρίσιμο θέμα των πλεονασμάτων, που μπορεί να λέμε πολλά πράγματα, δεν θα τα κρίνω τώρα, αυτονόητα θα έλεγα, ως διαπιστώσεις σε σχέση με τα υψηλά πρωτογενή πλεονάσματα που μας ζητούνται.

(Θόρυβος από την πτέρυγα της Νέας Δημοκρατίας)

Κύριε Γιακουμάτο, κάνετε λίγο ησυχία ένα δευτερόλεπτο. Έχετε βροντώδη φωνή, γι’ αυτό το λέω.

Λέω, λοιπόν, τι ακριβώς κάνουμε, όχι για να διαπιστώσουμε πόσο κακά είναι, αλλά εάν ως χώρα, ως πολιτικές δυνάμεις έχουμε κάποιες σκέψεις για το πώς θα χειριστούμε αυτό το ζήτημα.

Δύο συνάδελφοι, εάν κατάλαβα καλά, ζήτησαν να γίνει κάτι σε ένα πιο θεσμικό επίπεδο. Δεν καταλαβαίνω τι ακριβώς εννοούν, μπορεί να φαντάζομαι αλλά εν πάση περιπτώσει ακούστηκε κάτι. Τοποθέτηση, όμως, σε σχέση με αυτό που να λέει «τέρμα στη λιτότητα», ότι όλες οι πολιτικές δυνάμεις λένε τέρμα στη λιτότητα από το 2018 και μετά δεν το άκουσα. Περιμένω, όμως και αναμένω τις επόμενες ώρες μέχρι το τέλος της συζήτησης αυτής.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Μαντά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα μπορούσα να έχω τον λόγο για λίγα λεπτά;

**ΠΡΟΕΔΡΕΥΩΝ (Σπυρίδων Λυκούδης):** Για τέσσερα λεπτά;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Επειδή έκαναν κάποιες ερωτήσεις.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ πάντως να έχουμε υπ’ όψιν μας ότι χρειάζεται και οι συνάδελφοι Βουλευτές να έχουν χρόνο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Απολύτως.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Έχετε τον λόγο, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρίες και κύριοι συνάδελφοι, ήμουν ξεκάθαρος. Είπα ότι τα βραχυπρόθεσμα μέτρα είναι μέρος του παζλ και δεν είναι ολόκληρο. Οπότε δεν μπορείτε να μου λέτε και ότι είναι και άμα αυτό κ.λπ..

Είναι προφανές, κύριε Δένδια, ότι για να δούμε εάν οι αγορές θα έχουν μεγαλύτερη εμπιστοσύνη, πρέπει να δούμε όλο το πακέτο. Θεωρώ ότι είναι ένα μέρος που θα τους καθησυχάσει. Δεν είναι η τελευταία λέξη. Οι αγορές θα αποφασίσουν όταν ξέρουν όλα τα στοιχεία της λύσης. Άρα, μην λένε ότι το ΠΑΣΟΚ έκανε περισσότερα ή λιγότερα. Δεν έχει καμμία σημασία, γιατί αυτά είναι μόνο τα βραχυπρόθεσμα μέτρα. Θα δούμε ακριβώς ποια είναι όλη η συμφωνία που θα έχει και μεσοπρόθεσμα και μακροπρόθεσμα και θα μπορούμε όλοι μαζί, όπως είπα, να το κάνουμε.

Η πρόταση του 2,5% συν 1%, το 1% είναι για την ανταγωνιστικότητα. Αλλά εάν με έχετε ακούσει άλλες φορές και αν είχατε ακούσει και τον κ. Τριανταφυλλίδη που μίλησε πριν από εμένα, είπαμε ότι ο συμβιβασμός είναι το 1% να πάει για την ανταγωνιστικότητα και ό,τι κερδίσουμε από τα μη παραμετρικά μέτρα - που εμείς περιμένουμε ότι θα είναι πολλά τα επόμενα δύο χρόνια - θα μπορούν να πάνε για κοινωνικούς σκοπούς. Αυτός είναι ο συμβιβασμός που προτείνουμε προς τα έξω και ρωτάμε και την υποστήριξή σας.

Για τη δε ερώτησή σας εάν υπάρχει σοβαρός οικονομολόγος που πιστεύει ότι μπορεί να αντέξει μια οικονομία στην Ελλάδα –εγώ θα έλεγα και πολλές άλλες οικονομίες - για μεγάλη χρονική περίοδο 3,5%, απαντάω «όχι».

Με ρώτησε ο κ. Δένδιας πόσο είναι το κενό για το 2018. Η διαφορά με την Kομισιόν είναι 100-150 και με το ΔΝΤ τουλάχιστον 100 παραπάνω. Δεν έχουν εξεταστεί όλες οι προτάσεις μας, γιατί ξέρετε πώς γίνεται αυτή η συζήτηση. Κάνουμε κάποιες προτάσεις, πρέπει να δούμε ποια θα είναι η απόδοση αυτών των μέτρων. Άρα, στην πραγματικότητα πιστεύω ότι συγκλίνουν.

Η άποψη που μπορώ να σας πω εγώ ως διαπραγματευτής είναι ότι είχαμε διαφορετικές συναντήσεις και είχαμε διαδοχικές συγκλίσεις σε αυτόν τον αριθμό. Δεν νομίζω ότι θα υπάρχει κάποιο πρόβλημα σε αυτό επίπεδο.

Στον κ. Λοβέρδο απαντάω στην πρώτη ερώτηση «όχι» και στη δεύτερη ερώτηση «όχι». Όσον αφορά την τρίτη ερώτηση, δεν υπάρχει απόφαση για τα πρωτογενή και είναι η ίδια ερώτηση του κ. Παπαχριστόπουλου. Αυτή είναι η βάση της συζήτησης. Δεν μπορώ να σας πω κάτι. Σας έχω πει ποια είναι η δική μας πρόταση και τι επιδιώκουμε. Θα προσπαθήσουμε το καλύτερο σε σχέση με όλο το πακέτο. Για την τέταρτη ερώτηση λέω «όχι» ενώ στην πέμπτη ερώτηση «ναι». Την έκτη ερώτηση δεν την κατάλαβα.

Και κάτι τελευταίο, κύριε Λοβέρδο, τα ελληνικά μου ως γνωστόν δεν είναι πολύ καλά. Όμως το ότι όλα είναι στον αέρα δεν νομίζω ότι κανένας άλλος φιλότιμος άνθρωπος που ακούει θα μπορούσε να βγάλει αυτό το συμπέρασμα. Τέλος πάντων, ό,τι και να είναι τα ελληνικά μου, ξέρω να ξεχωρίζω τις ερωτήσεις που γίνονται καλόβουλα για να μάθουν κάτι ή να συμβάλουν σε κάτι και τις ερωτήσεις που γίνονται για το ακροατήριο για να δημιουργήσουν εντυπώσεις.

Τέλος, πραγματικά δεν κατάλαβα αν υποστηρίζετε την ελληνική Κυβέρνηση στο 2,5% συν 1%, αν υποστηρίζετε ότι δεν πρέπει να υπαναχωρήσουμε για τις συλλογικές συμβάσεις, αν υποστηρίζετε ότι πρέπει να πάρουμε κάτι περισσότερο για το χρέος. Πραγματικά, δεν κατάλαβα ποια είναι η θέση σας σε αυτό. Νομίζω αυτό είναι κρίμα. Το είπε και ο Κοινοβουλευτικός Εκπρόσωπος του ΣΥΡΙΖΑ, ο κ. Μαντάς, έχουμε τον χρόνο να τα πούμε αυτά, δηλαδή, να πούμε αν θέλουμε να νομοθετήσουμε και άλλα μέτρα για το 2019 και το 2020. Είναι η θέση του ΣΥΡΙΖΑ και των ΑΝΕΛ αυτό ή είναι η θέση όλου του Kοινοβουλίου; Αυτό εγώ σας λέω ότι θα με βοηθήσει, θα βοηθήσει την ελληνική Κυβέρνηση. Εσείς αποφασίζετε αν θέλετε να το κάνετε ή όχι.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

**ΑΘΑΝΑΣΙΟΣ ΠΑΦΙΛΗΣ:** Φαντάζομαι ότι γνωρίζετε για τις συλλογικές συμβάσεις και όλα τα υπόλοιπα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν το είπες όμως.

**ΠΡΟΕΔΡΕΥΩΝ (Σπυρίδων Λυκούδης):** Τον λόγο έχει ο κ. Κωνσταντίνος Κουκοδήμος από τη Νέα Δημοκρατία.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Κυρίες και κύριοι συνάδελφοι, πριν περάσουμε στη συζήτηση και στις παρατηρήσεις μας επί του προϋπολογισμού του έτους 2017 καλό θα είναι να δούμε κάποια στοιχεία, που αφορούν την οικονομική κατάσταση της χώρας μας δύο περίπου χρόνια πριν. Είναι κρίσιμο αυτό το στοιχείο στη συζήτηση γιατί διαβάζοντας την εισηγητική έκθεση του Υπουργείου κάποιος μπορεί να πιστέψει ότι η ανάπτυξη είναι εδώ έξω και απλά κάποιος δεν ανοίγει την πόρτα για να μπει, ότι οι στόχοι έχουν επιτευχθεί, ότι η Ελλάδα είναι ακριβώς σε εκείνο το κομβικό σημείο, που βρέθηκε πριν από δύο χρόνια για να δώσει ανάσα ζωής στους πολίτες. Δεν είναι, όμως, έτσι κυρίες και κύριοι συνάδελφοι, και το γνωρίζετε, το γνωρίζουμε και δυστυχώς το γνωρίζουν και οι πολίτες αυτής της χώρας.

Ας θυμηθούμε λίγα πράγματα για το τραπεζικό μας σύστημα, για παράδειγμα. Πώς ήταν πριν από δύο χρόνια και πώς είναι σήμερα με την Κυβέρνηση να αγωνίζεται να βγει στις αγορές ενώ η χώρα είχε βγει δοκιμαστικά με πενταετές ομόλογο και με επιτόκιο 4,95%. Ας αναλογιστεί, λοιπόν, ο κάθε σκεπτόμενος πολίτης και εμείς οι Βουλευτές, από οποιαδήποτε παράταξη, τι μεσολάβησε, τι τρικυμία πέρασε αυτή η χώρα στο διάστημα των δύο ετών για να φτάσουμε και στο σήμερα, που έχει επίσης πολύ μεγάλο ενδιαφέρον να το αναλύσουμε.

Πρώτον, το κλείσιμο των τραπεζών, Δεύτερον, μέτρα για την περίοδο 2015-2018. Τρίτον ύφεση -0,2% το 2015 και 0,3% το 2016 αντί για ανάπτυξη 2,9 και 3,7, που προβλέπονταν για το 2014. Δεν θα μείνω, όμως, σε αυτά τα στοιχεία, που τα θεωρώ κρίσιμα για τη συζήτηση γιατί αναφέρθηκα από την αρχή της τοποθέτησής μου πως η εικόνα που παρουσιάζει το Υπουργείο διαβάζοντας κανείς την εισηγητική έκθεση του προϋπολογισμού είναι απλά ευσεβείς πόθοι.

Όχι πως θα ευχόμασταν εμείς να μην συμβούν όλα όσα περιγράφει και να μη πετύχουν οι στόχοι και οι προβλέψεις. Όμως, οφείλουμε να πούμε ότι όλος ο σχεδιασμός του Υπουργείου και της Κυβέρνησης για να υλοποιηθεί θα πρέπει να προχωρήσουν οι μεταρρυθμίσεις, οι οποίες όχι μόνο δεν προχωρούν, αλλά έχουν τελματώσει, για να δούμε και παρακάτω ότι έρχονται νέοι φόροι που αγγίζουν τα 2,5 δισεκατομμύρια ευρώ για το 2017.

Και να σταθούμε λίγο και στο θέμα της φορολόγησης γιατί ο ΣΥΡΙΖΑ ήταν αυτός που διακήρυττε ότι στόχος του ήταν η δίκαιη φορολογική κατανομή. Ας δούμε, λοιπόν, τους φόρους και την κοινωνική δικαιοσύνη, κυρίες και κύριοι συνάδελφοι: 437 εκατομμύρια ευρώ από την αύξηση του ΦΠΑ. Ρωτάω: Ποιος επηρεάζεται, ο πολίτης ή ο εφοπλιστής; 422 εκατομμύρια ευρώ από τη φορολογία στα ενεργειακά προϊόντα. Ποιος επηρεάζεται; 89 εκατομμύρια ευρώ από τα τέλη συνδρομητικής τηλεόρασης και κινητής τηλεφωνίας. Ποιος επηρεάζεται, ο πολίτης ο απλός ή ο εφοπλιστής; 62 εκατομμύρια ευρώ από τον φόρο στον καφέ και 142 εκατομμύρια ευρώ από τους φόρους στα τσιγάρα. Είναι αυτό κοινωνική δικαιοσύνη; Είναι αυτοί οι φόροι, κυρίες και κύριοι συνάδελφοι, δίκαιοι;

Να πάμε παρακάτω στους έμμεσους φόρους; Η παρατήρηση ανήκει στην έκθεση του Γραφείου Προϋπολογισμού του Κράτους: Το μερίδιο των έμμεσων φόρων έγινε ακόμα μεγαλύτερο απ’ αυτό των άμεσων.

Και ακούστε τώρα ποιο είναι το κοινωνικό πρόσωπο της Κυβέρνησης: Κατάργηση του ΕΚΑΣ, μειώσεις συντάξεων σε δύο εκατομμύρια εξακόσιους χιλιάδες συμπολίτες μας, τόσο από τη μείωση του αφορολόγητου όσο και από την αύξηση παρακράτησης φόρου, αλλά και από την αύξηση της υγειονομικής εισφοράς υπέρ ΕΟΠΥΥ στις κύριες συντάξεις από 4% σε 6%.

Να μιλήσουμε για τα κόκκινα δάνεια; Να μιλήσουμε για τις επενδύσεις ή να μιλήσουμε για τις απορροφήσεις του ΕΣΠΑ;

Κυρίες και κύριοι συνάδελφοι, η κοινωνία έχει άλλη άποψη. Έχει στραγγίσει στην κυριολεξία τα αποθέματα της υπομονής της. Οι πολίτες έχουν εξαντληθεί. Τα περιθώρια στενεύουν και το κόστος της ελπίδας που υποσχεθήκατε ήταν πάρα πολύ υψηλό. Τα λουκέτα στην αγορά έχουν πολλαπλασιαστεί.

Το διαθέσιμο εισόδημα των πολιτών συρρικνώθηκε κατά 5,5 δισεκατομμύρια ευρώ. Η χώρα πήγε με βήμα ταχύ πίσω. Ξέρουμε όλοι ότι η χώρα πρέπει να βγει από το οικονομικό τέλμα. Ο μόνος τρόπος να γίνει αυτό είναι άμεσα εκλογές πριν τα πράγματα γίνουν χειρότερα.

Βέβαια, καταψηφίζω τον προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο κ. Ευστάθιος Γιαννακίδης από τον ΣΥΡΙΖΑ.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Ευχαριστώ, κύριε Πρόεδρε.

Η Κυβέρνηση αυτή έχει συνηθίσει να επιλύει ζητήματα που έχουν κληρονομηθεί από τις προηγούμενες κυβερνήσεις, ζητήματα που μπορεί να αφορούν τους ομογενείς παλιννοστούντες, τους Ρομά, δημόσιες συμβάσεις, ενώ αποτελεί συνήθη πρακτική να κινδυνολογεί η Αντιπολίτευση για ψηφισμένους δικούς της νόμους και πεπραγμένα, όπως για τον ν.4002/2011 όπου κατηγορηθήκαμε ότι υπάρχει κίνδυνος για «καζινοποίηση» της Ελλάδας.

Ο νόμος αυτός οδήγησε σε μια σύμβαση με τον ΟΠΑΠ 560 εκατομμυρίων ευρώ για 35.000 «φρουτάκια» αρχικά χωρίς κανένα χρηματικό όριο και χωρίς να ορίζεται καμμία απόσταση μεταξύ καταστημάτων. Η δικιά μας Κυβέρνηση ανέλαβε να επιλύσει τα αδιέξοδα που έχουν δημιουργηθεί και για αυτόν τον λόγο η Αντιπολίτευση βρήκε πάτημα προκειμένου να μας κατηγορήσει για ένα ζήτημα που ευθύνεται η ίδια.

Ένα ακόμα χαρακτηριστικό της Αντιπολίτευσης είναι ότι συμπεριφέρεται σαν να μην έγιναν εκλογές τον Σεπτέμβριο του 2015 μετά τη συμφωνία του καλοκαιριού, ενώ για την πρώτη περίοδο διακυβέρνησης ΣΥΡΙΖΑ - ΑΝΕΛ και για όλα όσα έγιναν το καλοκαίρι φροντίζει να βγάζει λάδι την πλευρά των δανειστών παρά το γεγονός ότι αποδείχθηκε ότι η θέση των πιο ακραίων κύκλων δεν ήταν η επίτευξη συμφωνίας, αλλά ήθελαν να μας διώξουν από το ευρώ. Και με αυτές τις ακραίες δυνάμεις κυρίως η Νέα Δημοκρατία συντάσσεται μέχρι σήμερα.

Η Αξιωματική Αντιπολίτευση και οι πολιτικές της ουρές έχουν φτιάξει ένα αφήγημα, το οποίο δεν βασίζεται σε πραγματικά και επίσημα στοιχεία και δεδομένα, αλλά στους κρυφούς πόθους του ευυπόληπτου κ. Σαμαρά και κ. Βενιζέλου. Το αφήγημα λίγο έως πολύ πάει έως εξής: Όλα πήγαιναν καλά μέχρι το 2014, αλλά η τότε ανεύθυνη αντιπολίτευση του ΣΥΡΙΖΑ ανάγκασε την κυβέρνηση Σαμαρά – Βενιζέλου να πάει σε εκλογές, εμποδίζοντας την έξοδο από το μνημόνιο και την επιστροφή στην ανάπτυξη. Ορισμένοι, μάλιστα, τότε έκαναν λόγο ακόμη και για 7% ανάπτυξη μέχρι το 2016.

Μέχρι σήμερα επαναλαμβάνετε και υπερασπίζεστε το μεγαλύτερο ψεύδος της πρόσφατης ιστορίας, το success story του κ. Σαμαρά μιλώντας για το αχρείαστο τρίτο πρόγραμμα του Ιουλίου, αλλά χωρίς να εξηγείτε για ποιο λόγο, αφού τα πράγματα πήγαν τόσο καλά για την χώρα το 2014, δεν έκλεισε η τότε κυβέρνηση την πέμπτη αξιολόγηση.

Δεν προχωρήσατε επειδή οι δανειστές ζητούσαν την επίτευξη πρωτογενούς πλεονάσματος 1,5% για το 2014. Τελικά η χρονιά έκλεισε με πρωτογενές πλεόνασμα 0,2%, το οποίο σήμαινε ότι θα έπρεπε να πάρετε επιπλέον μέτρα 2 δισεκατομμυρίων ευρώ.

Έπρεπε, επίσης, να πάρετε εμπροσθοβαρή μέτρα ύψους 7,6 δισεκατομμυρίων ευρώ για να πιάσετε τους στόχους του 2015 και του 2016 για 3% και 4,5% πρωτογενές πλεόνασμα, ενώ παράλληλα γνωρίζετε πως δεν υπήρχε η δυνατότητα αναχρηματοδότησης του χρέους από τις αγορές μετά την λήξη του προγράμματος. Είχατε συμφωνήσει σε πρωτογενή πλεονάσματα υπερβολικά και ανέφικτα, ενώ η σύγκριση με αυτά που τελικά απέσπασε η σημερινή Κυβέρνηση είναι εμφανής καθώς από αποφεύγονται μέτρα ύψους περίπου 20 δισεκατομμυρίων ευρώ. Είχατε συμφωνήσει μάλιστα αυτά τα πλεονάσματα να τα διατηρείτε επ’ άπειρον.

Δραπετεύσατε από την κυβέρνηση μέσω της επίσπευσης εκλογής Προέδρου της Δημοκρατίας, γνωρίζοντας πως θα χάσετε τις εκλογές, όπως άλλωστε είχε ομολογήσει και ο κ. Σαμαράς σε συνέντευξή τους στις 5-6-2016, με μια συμφωνία για την ολοκλήρωση της πέμπτης αξιολόγησης του δεύτερου μνημονίου που δεν έβγαινε, όπως έχει ομολογήσει ο πρώην Υπουργός Οικονομικών, Γκίκας Χαρδούβελης, σε συνέντευξή του στις 6 – 6 - 2016, καταρρίπτοντας παράλληλα τους ισχυρισμούς περί success story.

Αφήσατε τα ταμεία της χώρας άδεια και επενδύσατε στις πιο ακραίες φωνές των δανειστών και στο σενάριο της αριστερής παρένθεσης, υπονομεύοντας εν τέλει όχι την Κυβέρνηση του ΣΥΡΙΖΑ, αλλά την ίδια τη χώρα.

Να σας θυμίσουμε, επίσης, πως χαρακτηρίζατε το χρέος βιώσιμο και πως αντί για ρύθμιση, ζητούσατε πιστοποιητικό βιωσιμότητας. Και τότε λέγατε, όπως και σήμερα, πως σημασία δεν έχει το χρέος, αλλά προέχουν οι μεταρρυθμίσεις. Τις είδαμε τις μεταρρυθμίσεις σας: πλήρης διάλυση του κοινωνικού κράτους, απολύσεις στον δημόσιο και ιδιωτικό τομέα, απορρύθμιση της αγοράς εργασίας.

Από τις μεταρρυθμίσεις σας, βέβαια, ουδέποτε αγγίχθηκε ούτε ο διαπλεκόμενος κρατικοδίαιτος ιδιωτικός τομέας ούτε οι στρεβλώσεις του πελατειακού κράτους, που εσείς οικοδομήσατε όλα τα προηγούμενα χρόνια. Την ίδια πολιτική υπόσχεστε και για το μέλλον.

Σήμερα δεν αρθρώνετε λέξη για τα βραχυπρόθεσμα μέτρα και τα καλοδέχεστε λέγοντας πως αυτά ήταν αυτονόητα. Τόσα χρόνια, όμως, γιατί δεν παίρνατε εσείς αυτονόητα μέτρα, αλλά αντιθέτως επιλέξατε να καταστρέψετε τους μικροομολογιούχους και τα ασφαλιστικά ταμεία μέσω του PSI; Επειδή ξεχνάτε να αναφέρετε το όφελος για την οικονομία από τα βραχυπρόθεσμα μέτρα, να σας θυμίσουμε πως αυτά είναι τουλάχιστον 45 δισεκατομμύρια ευρώ χωρίς να χάσει ούτε ένα ευρώ κανένας.

Εμμένετε στη λογική πως για όλα φταίει η διετία ΣΥΡΙΖΑ, λέγοντας πως η διαπραγμάτευση του πρώτου εξαμήνου κόστισε 86 δισεκατομμύρια στον ελληνικό λαό. Είναι ψέμα. Από τα 86 δισεκατομμύρια, τα 54 αφορούν την αναχρηματοδότηση του παλαιού χρέους, τα 25 αφορούσαν την ανακεφαλαιοποίηση των τραπεζών – εν τέλει χρειάστηκαν μόνο 5 και τα υπόλοιπα 20 δεν αποτελούν κόστος - ενώ από τα εναπομείναντα 12, τα 7 δισεκατομμύρια κατευθύνθηκαν στις ληξιπρόθεσμες οφειλές του ελληνικού δημοσίου, στην πραγματική οικονομία, σ’ ένα χρέος προς τους πολίτες που προϋπήρχε της συγκυβέρνησης ΣΥΡΙΖΑ-ΑΝΕΛ.

Κυρίες και κύριοι Βουλευτές, σήμερα συζητάμε τον προϋπολογισμό του κράτους για το 2017, μια κορυφαία διαδικασία, η οποία έτυχε να συμπέσει χρονικά με την πρόσφατη συμφωνία για τα βραχυπρόθεσμα μέτρα του χρέους, μέτρα, τα οποία θα εξασφαλίσουν μείωση του χρέους ύψους 22% του ΑΕΠ.

Τα κυμαινόμενα επιτόκια γίνονται χαμηλότερα και σταθερά, ανεξάρτητα από το τι γίνεται στις αγορές, ενώ η δημοσιονομική προσαρμογή της χώρας προβλέπει στόχο πρωτογενούς πλεονάσματος 1,75%, σημαντικά χαμηλότερο απ’ αυτόν που είχε τεθεί στο προηγούμενο πρόγραμμα, απελευθερώνοντας μ’ αυτόν τον τρόπο τον απαραίτητο δημοσιονομικό χώρο για τη σταδιακή ανάκαμψη της οικονομίας και την επιστροφή της χώρας στη δίκαιη ανάπτυξη.

Ο υπό συζήτηση προϋπολογισμός εξασφαλίζει τη διατήρηση της δημοσιονομικής ισορροπίας, ενώ παράλληλα δίνει έμφαση στην ενίσχυση των κοινωνικών στόχων για τη σταδιακή αποκατάσταση των κοινωνικών ανισορροπιών.

Είναι, άλλωστε, ενδεικτικό πως ήδη από το προσχέδιο του προϋπολογισμού η Κυβέρνηση κατηγορήθηκε από τον ΣΕΒ πως επιχειρεί την πιο μεγάλη ανακατανομή εισοδημάτων που έγινε ποτέ σε βάρος των υψηλότερων και προς όφελος των χαμηλότερων.

Προτεραιότητά μας είναι η ενίσχυση και θωράκιση της κοινωνικής προστασίας, η στήριξη των πιο ευάλωτων ομάδων, η αναμόρφωση του κράτους-πρόνοιας.

Κυρίες και κύριοι συνάδελφοι, όπως αναφέρθηκε, στόχος μας είναι ο δίκαιος επιμερισμός του κόστους προσαρμογής και η κοινωνικά δίκαιη ανάκαμψη της ελληνικής οικονομίας. Με δεδομένη τη συμφωνία με τους δανειστές, η Κυβέρνηση φέρνει προς ψήφιση έναν προϋπολογισμό με αναπτυξιακό προσανατολισμό. Σχέδιό μας είναι η ανάσχεση της οικονομικής ύφεσης, επενδύοντας στα συγκριτικά πλεονεκτήματα της ελληνικής οικονομίας και στο εξαιρετικής ποιότητας επιστημονικό και ανθρώπινο δυναμικό που διαθέτει η χώρα μας, αξιοποιώντας το νέο θεσμικό πλαίσιο για τους αγροτικούς συνεταιρισμούς και την κοινωνική οικονομία για τη στήριξη του αγροτικού κόσμου με κομβικό σημείο τη συνεργατικότητα. Πρόκειται για συνεργατικά σχήματα και εγχειρήματα μακριά από τις πελατειακές και κομματικές αντιλήψεις του παρελθόντος, που οδήγησαν στην κακοδιαχείριση, την αδιαφάνεια και στην αντιπαραγωγικότητα.

Προς αυτήν την κατεύθυνση, οφείλουν να αξιοποιηθούν με τον καλύτερο δυνατό τρόπο όλα τα χρηματοδοτικά εργαλεία που διαθέτουμε σήμερα στα χέρια μας: το πρόγραμμα αγροτικής ανάπτυξης, το πρόγραμμα για νέους αγρότες, τον αναπτυξιακό νόμο, τα ΕΣΠΑ, το πρόγραμμα leader.

**ΠΡΟΕΔΡΕΥΩΝ (Σπυρίδων Λυκούδης):** Συντομεύετε, κύριε συνάδελφε.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Ολοκληρώνω.

Κυρίες και κύριοι συνάδελφοι, είναι ενδεικτικό πως η Θράκη ενισχύθηκε από το 1982 μέχρι το 1994 με επτά αναπτυξιακούς νόμους, ενώ η περιφέρεια Ανατολικής Μακεδονίας και Θράκης κατείχε σημαντικό μερίδιο στους αναπτυξιακούς νόμους του 1998, του 2004 και του 2011. Παρά τις οικονομικές ενισχύσεις και κίνητρα, συνολικά η περιφέρεια Ανατολικής Μακεδονίας και Θράκης χαρακτηρίζεται από εκρηκτικά ποσοστά ανεργίας, αντιμετωπίζοντας το σύνολο των διαχρονικά αναποτελεσματικών πολιτικών της Νέας Δημοκρατίας και του ΠΑΣΟΚ.

Εμείς έχουμε επιλέξει να εργαστούμε σκληρά, προκειμένου να επαληθευθούν οι θετικές εκτιμήσεις για την οικονομία, αξιοποιώντας κάθε δυνατότητα και εργαλείο, κάθε συγκριτικό πλεονέκτημα που διαθέτει η Ανατολική Μακεδονία και Θράκη.

Και σε αυτή την προσπάθεια γνωρίζουμε πως θα πρέπει να συγκρουστούμε σκληρά με τις παθογένειες και τους κατεστημένους μηχανισμούς του παρελθόντος, με τους πραγματικά υπαίτιους για τις αναποτελεσματικές πολιτικές και τα σημερινά αδιέξοδα της περιοχής, με τους λαϊκιστές και τους πολιτικούς γυρολόγους που όλα αυτά τα χρόνια έθεταν ως προτεραιότητα την πολιτική τους επιβίωση και όχι τα συμφέροντα της Ανατολικής Μακεδονίας-Θράκης, με όσους επενδύουν στο διαχωρισμό της κοινωνίας και στην όξυνση των μεταξύ τους σχέσεων και ιδιαίτερα με τις διαπλεκόμενες δυνάμεις του χθες που σήμερα αναζητούν καταφύγιο στους νεοναζί της Χρυσής Αυγής. Και αυτόν τον αγώνα θα τον δώσουμε μέχρι το τέλος.

Και πριν κλείσω, θα ήθελα να θέσω τρία ερωτήματα στα οποία αναμένουμε ακόμα απάντηση από τη Νέα Δημοκρατία.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ήδη μιλάτε δέκα λεπτά.

**ΕΥΣΤΑΘΙΟΣ ΓΙΑΝΝΑΚΙΔΗΣ:** Αν είναι υπέρ των συλλογικών διαπραγματεύσεων…

**ΠΡΟΕΔΡΕΥΩΝ (Σπυρίδων Λυκούδης):** Δεν με ακούτε;

**ΕΥΣΤΑΘΙΟΣ ΓΙΑΝΝΑΚΙΔΗΣ:** Σας ακούω, κύριε Πρόεδρε, ολοκληρώνω.

Ποια είναι η θέση της για τις ομαδικές απολύσεις; Ρωτάω, επίσης, αν αποδέχεται ότι δεν πρέπει να ληφθεί κανένα μέτρο μετά τη λήξη του προγράμματος.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο συνοδοί εκπαιδευτικοί από το Γυμνάσιο Οβρυάς Αχαΐας (πρώτο τμήμα).

Σας καλωσορίζουμε στην ελληνική Βουλή, παιδιά.

(Χειροκροτήματα απ’ όλες τις πτέρυγες της Βουλής)

Ο συνάδελφος κ. Δημήτρης Κρεμαστινός από τη Δημοκρατική Συμπαράταξη έχει τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κατ’ αρχάς, κύριε Πρόεδρε, πρέπει να πω, επειδή είναι παρών και ο Υπουργός των Οικονομικών, ότι εγώ τουλάχιστον τον κ. Τσακαλώτο τον θεωρώ από τους σοβαρότερους Υπουργούς Οικονομικών που είχε η χώρα. Γι’ αυτό και θα θέσω και ορισμένες απορίες και ερωτηματικά που έχω.

Αυτός ο προϋπολογισμός, όπως μας τον δίνει το Γραφείο Προϋπολογισμού της Βουλής, φαίνεται ότι είναι υφεσιακός - έτσι τον χαρακτηρίζει με ό,τι αυτό συνεπάγεται - αντί να είναι αναπτυξιακός, όπως κάθε χώρα και κάθε κυβέρνηση θέλει.

Και σκέφτομαι πως ο δρόμος προς την ανάπτυξη μπορεί να γίνει με δυο τρόπους. Ο ένας είναι αυτός ο οποίος οι δανειστές, η Γερμανία, όλοι αυτοί μας υποδεικνύουν, δηλαδή ο υφεσιακός, και ο άλλος δρόμος είναι αν μπορεί να γίνει ανάπτυξη παράλληλη με την ύφεση. Αυτό είναι ένα ερώτημα - νομίζω ότι το ξέρετε εσείς καλύτερα από εμένα λόγω της ειδικότητος - για να απαντηθεί.

Όπως γνωρίζουμε, το χρέος της χώρας σήμερα φθάνει – αν δεν κάνω λάθος - στο 175% του ΑΕΠ, δηλαδή περίπου γύρω στα 330 δισεκατομμύρια ευρώ. Και όλα αυτά, όταν όλοι γνωρίζουμε ότι η Αμερική πριν δύο χρόνια είχε 17,5 τρισεκατομμύρια δολάρια περίπου χρέος και τώρα λένε ότι βαδίζει προς τα 20 τρισεκατομμύρια δολάρια – πάνω από 19 τρισεκατομμύρια δολάρια - και ο νέος πρόεδρός της υπολογίζει –τον άκουσα εγώ ο ίδιος σε συνέντευξή του - ότι στο τέλος της θητείας του μπορεί να είναι και στα 23 τρισεκατομμύρια δολάρια.

Αυτό σημαίνει ότι η θεραπεία του χρέους για την Αμερική δεν είναι η απόσβεση του χρέους. Η θεραπεία του χρέους για την Αμερική είναι οι επενδύσεις, η αύξηση των επενδύσεων. Και αυτό θα προσπαθήσει ο νέος πρόεδρός της να κάνει. Θα προσπαθήσει, δηλαδή, να προχωρήσει στην αύξηση της παραγωγής και των εξαγωγών της Αμερικής.

Προς αυτή την κατεύθυνση ίσως θα έπρεπε να είχαμε κινηθεί από την αρχή που μπήκαμε στο μνημόνιο, δηλαδή στην παράλληλη πορεία προς την ανάπτυξη.

Αντ’ αυτού, μέχρι σήμερα ακολουθούμε, κατά τη γνώμη μου, λανθασμένο δρόμο που η σημερινή Κυβέρνηση τον κάνει ακόμα δυσκολότερο. Δηλαδή, πώς είναι δυνατόν, παραδείγματος χάριν, να αυξηθούν τα έσοδα του τουρισμού, όταν υπάρχουν capital controls, όταν η Κυβέρνηση αναγκάζεται – χρησιμοποιώ το ρήμα - να βάλει ΦΠΑ 24%, όταν αναγκάζεται να αυξάνει τον ΦΠΑ των νησιών, ακόμα και στα ξενοδοχεία τη στιγμή που η διπλανή ακτή έχει πολύ μικρότερο ΦΠΑ και δεν έχει ΕΝΦΙΑ,όταν η Κυβέρνηση δεν δίνει παροχές για την ανάπτυξη του τουρισμού της;

Και το τραγικότερο – το γνωρίζω αυτό και σας το λέω - είναι ότι οι Έλληνες ξενοδόχοι που επένδυαν στα νησιά μέχρι τώρα κάνουν ξενοδοχεία αυτή τη στιγμή στο Μποντρούμ, γιατί έχουν ένα στην Κω και ένα στο Μποντρούμ. Αυτό είναι καταστροφικό για τη χώρα. Αντί να κτίζουν, δηλαδή, ξενοδοχεία στη χώρα, κτίζουν ξενοδοχεία στην απέναντι ακτή.

Και γνωρίζετε ασφαλώς ότι βάσει των στοιχείων της Τράπεζας της Ελλάδας φέτος είχαμε τον υψηλότερο αριθμό τουριστών – έτσι λέει η Τράπεζα της Ελλάδας - αλλά είχαμε λιγότερα έσοδα από πέρυσι.

Τι σημαίνουν όλα αυτά; Προφανώς δεν έχουμε ποιοτικό τουρισμό. Δεν έχουμε δηλαδή πλούσιους τουρίστες ή δεν προσπαθούμε να έχουμε πλούσιους τουρίστες, ενώ η Ισπανία μάς ξεπέρασε φέτος σε ρεκόρ και τουρισμού και εσόδων, 70 εκατομμύρια τουρίστες και έσοδα, τα οποία ήταν, όπως λένε οι εφημερίδες, ρεκόρ για τη χώρα. Πήγαν δηλαδή οι εύποροι τουρίστες προς τη δυτική Μεσόγειο.

Εμείς δεν θα πρέπει να στοχεύσουμε προς τον ποιοτικό τουρισμό; Εγώ δηλαδή θα πρότεινα το Υπουργείο Ανάπτυξης - το υπόβαθρό του - ουσιαστικά να είναι Υπουργείο Τουρισμού, να μην είναι όπως είναι σήμερα ή όπως ήταν μέχρι τώρα. Η Ελλάδα μπορεί να αναπτύξει μια τέτοια βιομηχανία.

Δεν μπορεί εύκολα να αναπτύξει βιομηχανία τύπου Κεντρικής Ευρώπης. Μπορούμε να αναπτύξουμε εμείς βιομηχανία να ανταγωνιστούμε τη Γερμανία - ή την Ολλανδία ή οποιαδήποτε χώρα - εκεί που αυτοί έχουν αναπτύξει βιομηχανικά προϊόντα που προσφέρουν σε όλον τον κόσμο;

Εμείς, όμως, μπορούμε να δημιουργήσουμε στα άλλα νησιά μας υποδομές τύπου Σαντορίνης ή Μυκόνου κ.λπ. και να τις διαφημίσουμε. Οι εικόνες που κυκλοφορούν διεθνώς σε όλες τις τηλεοράσεις του κόσμου με ό,τι συμβαίνει στα νησιά μας – και εννοώ τη Λέσβο, τη Χίο, τη Σάμο, την Κω - δεν διαφημίζουν τον τουρισμό, τον δυσφημίζουν. Αυτό το βλέπουμε και στους αριθμούς. Όταν, δηλαδή, βλέπει ο άλλος από την Αμερική τι γίνεται στη Σάμο ή στη Χίο, θα έρθει ποτέ να κάνει τουρισμό, θα διαλέξει τη Χίο; Μόνοι μας καταστρέφουμε τον τουρισμό μας.

Και πρέπει η Κυβέρνηση κατά τη γνώμη μου να αντιληφθεί ότι πρέπει να εκπονήσει και να εφαρμόσει συγκεκριμένο αναπτυξιακό σχέδιο στον τουρισμό και βεβαίως παράλληλα στην πρωτογενή παραγωγή, στη γεωργία, στην κτηνοτροφία. Πρέπει η χώρα να καταστεί τουλάχιστον αυτάρκης στους τομείς αυτούς της πρωτογενούς παραγωγής. Χρειάζεται, όμως, σχεδιασμός τεχνοκρατικός, επιστημονικός και συνέπεια στην εφαρμογή του σχεδιασμού, γιατί συνήθως σχεδιάζουμε, αλλά δεν εφαρμόζουμε. Φεύγει ο ένας Υπουργός, έρχεται ο άλλος, αλλάζει τους νόμους. Αυτό γίνεται συνέχεια.

Η Κυβέρνηση πρέπει να συνειδητοποιήσει ότι οι μονοκομματικές κυβερνήσεις ή έστω οι κυβερνήσεις με ένα μικρό κόμμα ως βοήθειά τους μέχρι τώρα δεν έχουν αποδώσει. Δεν μπορούν να διαπραγματευθούν με τους δανειστές σκληρά. Το είπατε και εσείς προηγουμένως στα κόμματα όλα, λέγοντας: Στηρίξτε με. Και το καταλαβαίνω. Και έτσι γίνεται. Και έτσι πρέπει να γίνεται.

Αυτή η στήριξη, όμως, θα ήταν πολύ καλύτερη, αν τα κόμματα αυτά συμμετείχαν στη διακυβέρνηση της χώρας, τουλάχιστον για την περίοδο που περνά αυτήν τη μεγάλη κρίση, γιατί δεν είναι δυνατόν να πιστέψουμε ότι όλα τα κόμματα είναι το ίδιο, ούτε εκπροσωπούν τις ίδιες τάξεις ούτε είναι δυνατόν εσαεί να συγκυβερνούν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Τελειώνω, κύριε Πρόεδρε, αλλά πρέπει να τα πω αυτά.

Το αποτέλεσμα ποιο ήταν; Οι δανειστές ζητούσαν εκμετάλλευση όλης της δημόσιας περιουσίας, τουλάχιστον για έναν αιώνα, από το πρώτο μνημόνιο. Δεν τα κατάφερναν όμως, διότι υπήρχαν αντιδράσεις από τις Κοινοβουλευτικές Ομάδες και ιδιαίτερα από τη δική μας Κοινοβουλευτική Ομάδα, όσον αφορά τουλάχιστον το θέμα της παραχώρησης των αεροδρομίων, για το οποίο είχαμε πει τότε ότι, αν έρθει, θα σημαίνει το casus belli για την επιβίωση της Κυβέρνησης. Το ζητούσαν από το πρώτο μνημόνιο.

Εάν, όμως, ήταν μια κυβέρνηση ευρέος πέλματος, όπως λένε, θα ήταν πιο σκληρή στη διαπραγμάτευση. Οι δανειστές, όμως, επέτυχαν τον στόχο τους. Πίεζαν τις κυβερνήσεις του ΠΑΣΟΚ και της Νέας Δημοκρατίας να πάρουν τα αεροδρόμια, ο νόμος δεν μπορούσε να έρθει στη Βουλή, γίνονταν διαπραγματεύσεις και δυστυχώς, τα πήραν τα αεροδρόμια.

Κατά συνέπεια, χρειάζεται ακριβώς μια τέτοια κυβέρνηση για να αντιμετωπίσει τα μεγάλα προβλήματα της χώρας και θα έλεγα ότι χρειάζεται μια κυβέρνηση έμπειρων και ικανών για να αντιμετωπίσει τις απειλές από την εξωτερική πολιτική, διότι ο κίνδυνος είναι πια ορατός. Και δεν φτάνει να κάνουμε φιέστες, παρελάσεις, να ντυνόμαστε στρατιωτικά και να μας βλέπουν στην τηλεόραση. Όταν η απέναντι ακτή έχει κατασκοπευτικό δορυφόρο που παρακολουθεί τι γίνεται σε απόσταση ενός μέτρου στην Ελλάδα, εμείς δεν έχουμε το δικαίωμα να κάνουμε φιέστες για εντυπωσιασμό.

Αυτά πρέπει να τα δει προσωπικά ο Πρωθυπουργός. Εγώ θα έλεγα και κάτι άλλο, ότι ο Πρωθυπουργός πρέπει να κάνει ένα βήμα, να ζητήσει από την Ευρωπαϊκή Ένωση, τουλάχιστον εκεί που είναι τα hot spots, να τύχουν μιας κάποιας ευνοϊκότερης μεταχείρισης στον ΦΠΑ.

Μας φόρτωσαν τα hot spots, ας τους ζητήσουμε τουλάχιστον μια ανακούφιση στον ΦΠΑ, για να ανασάνουν, κύριε Υπουργέ, διότι όλα αυτά που σας λέω είναι πραγματικά. Το γνωρίζω και σας τα λέω, ότι σιγά-σιγά οι ξενοδοχειακές επενδύσεις θα γίνονται στην απέναντι ακτή και όχι στα νησιά μας.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Κρεμαστινέ.

Τον λόγο έχει ο κ. Μιχελής από τον ΣΥΡΙΖΑ.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, όταν συζητείται ο προϋπολογισμός, συνήθως αναφέρονται αριθμοί και δεδομένα, θα έλεγα σωστά. Παραβλέπεται όμως κατά κανόνα, συνήθως σκόπιμα, το γενικότερο πλαίσιο μέσα στο οποίο καλείται να συνταχθεί, να συζητηθεί και να εγκριθεί ένας προϋπολογισμός κράτους. Παραβλέπονται επίσης αναφορές στο εργαλείο εφαρμογής του προϋπολογισμού, στο κράτος. Γιατί άραγε; Προφανώς, αναφέρομαι σε αυτούς που διακυβέρνησαν επί δεκαετίες τη χώρα.

Θέτω, λοιπόν, ορισμένα ερωτήματα-προβληματισμούς. Μπορεί ο σημερινός προϋπολογισμός να μην λαμβάνει υπ όψιν του ότι το χρέος της χώρας, ως αποτέλεσμα του υπέρμετρου δανεισμού στο παρελθόν, είναι υπέρογκο και βέβαια την υποχρέωση μερικής εξυπηρέτησής του, δεδομένης σήμερα της παραμονής μας στην Ευρωζώνη;

Μπορεί να θεωρούμε παρελθόν την όλη πορεία προς τον υπέρμετρο δανεισμό και να μην προβληματιζόμαστε για τις πολιτικές πρακτικές που οδήγησαν σ’ αυτόν; Θα έλεγα, και μόνο για να βγάλουμε τα αναγκαία συμπεράσματα, επισημαίνω μερικές από αυτές τις πρακτικές.

Ήταν σωστή άραγε η διαχείριση του κοινοτικού χρήματος από το 1980 και μετά, διαχείριση που έστησε μεν νέα τζάκια, δημιούργησε μια νέα μεσαία τάξη, αλλά οδήγησε στην κατάρρευση μια σημαντική βιομηχανία - βιοτεχνία της χώρας; Αναφέρω ενδεικτικά, τσιμέντα, λιπάσματα, οικιακές συσκευές, ύφασμα, παπούτσι και πλήθος άλλες.

Δεν ήταν άραγε αυτή η τακτική συνυφασμένη με την επόμενη περί δημιουργίας πλούτου μέσα από τη μπίζνα του χρηματιστηρίου, με λίγα λόγια τη φυγή από την πραγματική παραγωγή και την επένδυση σε χρηματιστηριακές δραστηριότητες, γιατί όχι και στην αλλοδαπή;

Και πώς βρέθηκαν ιδιοκτήτες προβληματικών μεν επιχειρήσεων, αλλά με μεγάλες καταθέσεις στο εξωτερικό; Και γιατί πολιτικοί παράγοντες του παρελθόντος έκαναν ό,τι ήταν δυνατόν να αποκρύψουν στοιχεία γι’ αυτές τις καταθέσεις; Μήπως σχετίζονταν με αυτούς; Μήπως επαναλήφθηκε η ίδια διαχείριση με αυτή του οικονομικού πακέτου Μάρσαλ, τακτική που αναλυτικά περιγράφει ο Πωλ Πόρτερ;

Γράφει χαρακτηριστικά: «Την οικονομική διαχείριση του οικονομικού πακέτου Μάρσαλ ανέλαβε μια ομάδα τυχοδιωκτών, μαυραγοριτών της εποχής του πολέμου, που μετέφεραν τα χρήματα σε ξένες τράπεζες και ουδόλως ενδιαφέρθηκαν για την ανάπτυξη της χώρας», 1952, Πωλ Πόρτερ, απεσταλμένος αμερικανικού Κογκρέσου για την αξιολόγηση εφαρμογής του σχεδίου Μάρσαλ.

Μπορεί να αποσιωπάται ότι η ανεργία από 8% έφτασε στο 27% το 2014, επίτευγμα των προηγούμενων κυβερνήσεων; Είναι άραγε η μοίρα του τόπου αυτή ή μήπως ο κοινωνικός χαρακτήρας της οικονομικής ελίτ της χώρας μας που, πέραν αυτής της εποχής του Μεσοπολέμου, ουδέποτε είχε εθνική συνείδηση, αλλά και της πολιτικής ελίτ που συμπλέει μαζί της;

Μήπως αυτό δεν χαρακτηρίζει και τον σημερινό – ας μου επιτραπεί η έκφραση - «Ελληνάρα», που έχει επιχείρηση στη Βουλγαρία, τις καταθέσεις στην Ελβετία, το πολυτελές αυτοκίνητό του με βουλγάρικο αριθμό, αλλά και την ελληνική σημαία στο μπαλκόνι του; Αυτόν, άραγε, πήγε να επαινέσει στη Σόφια ο Αρχηγός της Αξιωματικής Αντιπολίτευσης;

Και διερωτάται κανείς, γι’ αυτή την πορεία που οδήγησε στη σημερινή κατάσταση, υπεύθυνη είναι η Αριστερά ή μήπως οι κοινωνικοί αγώνες που πολλές φορές η Αριστερά καθοδήγησε; Είναι η διακυβέρνηση του ΣΥΡΙΖΑ των δύο τελευταίων ετών; Προφανώς, ανιστόρητο και ψευδές είναι να υποστηρίζετε κάτι τέτοιο. Όλοι γνωρίζουν ποιοι διακυβέρνησαν τις προηγούμενες δεκαετίες.

Ας αναστοχαστούμε, λοιπόν, για όλα αυτά που μας έφεραν μέχρι εδώ, μήπως και βρούμε διεξόδους ανάκαμψης. Ας σταθούμε, όμως, λίγο και στον κρατικό μηχανισμό.

Αλήθεια, ισχυρίζεται κάποιος πως το σημερινό κράτος είναι δημιούργημα της Κυβέρνησης του ΣΥΡΙΖΑ; Ποιος διόριζε με κοινωνικά φρονήματα ακόμα – το τονίζω- και το 1975; Ποιος έλεγε «εγώ σου τον έστειλα να τον ντύσεις κι όχι να τον μετρήσεις», απευθυνόμενος σε αξιωματικούς της χωροφυλακής για διορισμό χωροφυλάκων που δεν είχαν το απαιτούμενο ανάστημα; Ποιος διόριζε μέσω κλαδικών;

Αλλά ας τα θεωρήσουμε ιστορία όλα αυτά. Ποιος μετέπειτα αδιαφόρησε για τον εκσυγχρονισμό και τη βελτίωση της αποτελεσματικότητας του κρατικού μηχανισμού, ώστε τελικά να καταλήξουμε σε ένα αναποτελεσματικό κράτος, όπως οι περισσότεροι, αν όχι όλοι, ομολογούν σήμερα; Οι ίδιοι τώρα κόπτονται για τις αδυναμίες του, την είσπραξη του ΦΠΑ, των φόρων κ.λπ..

Ας αναφερθώ και σε μερικά σημερινά αριθμητικά δεδομένα. Μήπως δεν είναι αλήθεια ότι οι δείκτες της οικονομίας καταγράφουν σταθεροποίηση με τάσεις βελτίωσης; Μήπως δεν είναι αλήθεια ότι έχουμε μικρή ελάττωση της ανεργίας; Μήπως δεν είναι αλήθεια η προχθεσινή ρύθμιση για το χρέος, που όλοι ομολογούν το θετικό της πρόσημο;

Όσον αφορά τα φορολογικά, θα σημειώσω τούτο. Το μοντέλο Φρίντμαν της Σχολής του Σικάγο είναι γνωστό: Πολύ μικρή φορολογία στις επιχειρήσεις, ώστε να επενδύσουν τα κέρδη τους κι έτσι να δημιουργούν ανάπτυξη. Αλήθεια, σε ποια δυτική χώρα συνέβη αυτό; Εκτός αν προσπαθείτε και σήμερα να μας πείσετε πως η Βουλγαρία της χαμηλής, πράγματι, φορολογίας των επιχειρήσεων είναι περισσότερο αναπτυγμένη από τη Σουηδία ή τις άλλες καπιταλιστικές χώρες που έχουν φόρο 35% και πλέον.

Για να εφαρμοστούν μικροί φορολογικοί συντελεστές, πρέπει ταυτόχρονα να έχει εξασφαλιστεί η είσπραξη των φόρων από όλους. Αυτό προϋποθέτει αποτελεσματικό φοροεισπρακτικό μηχανισμό. Γι’ αυτό τι έχει να πει σήμερα η Αντιπολίτευση και κυρίως τι έκανε όταν κυβερνούσε;

Και αν είμαστε όλοι ειλικρινείς και δεν προσθέτουμε ως φόρο του επιχειρηματία τον αποδιδόμενο από αυτόν ΦΠΑ ούτε την προκαταβολή φόρου με το σύνολο του φόρου, τότε θα αποτολμούσα να πω πως μπορούμε να καταλήξουμε σε τρόπους πάταξης της φοροδιαφυγής. Διαφορετικά, λίγοι φόροι οδηγούν ως αντιστάθμισμα σε ταυτόχρονη περικοπή των κοινωνικών δαπανών του δημοσίου.

Το τελευταίο που ομολογείται οδηγεί μαθηματικά σε πλήρη διάλυση του εναπομείναντος κοινωνικού κράτους, άποψη πλήρως εναρμονισμένη με τη Σχολή του Φρίντμαν. Και βέβαια, ως κοινωνικό κράτος δεν εννοούνται η ιδιωτικά παρεχόμενη εκπαίδευση, υγεία ή πρόνοια∙ πρόνοια που τελευταία μάλιστα συνηθίζεται να προτείνεται και μέσω των ΜΚΟ.

Κυρίες και κύριοι συνάδελφοι, ολοκληρώνω τις σκέψεις μου, επανερχόμενος στα αρχικά ερωτήματα. Άποψη για τον προϋπολογισμό και τους αριθμούς χωρίς τοποθέτηση στην όλη εξέλιξη και πορεία που μας έφερε ως εδώ και κυρίως στο σημερινό πλαίσιο που υποχρεούμαστε να κινηθούμε είναι ελλιπής. Η αποφυγή μιας τέτοιας τοποθέτησης προφανώς και κρύβει ενοχές του παρελθόντος όσων διακυβέρνησαν τη χώρα και την οδήγησαν στην κρίση.

Επειδή θεωρώ πως το Κοινοβούλιο δεν είναι ούτε εξομολογητήριο να ζητούνται συγγνώμες ούτε δικαστήριο να ζητούνται καταδίκες, αλλά χώρος διαβούλευσης και πολιτικών αποφάσεων, ας προχωρήσουμε σε αποφάσεις, αποφάσεις που σαφώς δεν μπορούν να εξυπηρετούν τα αντικρουόμενα συμφέροντα. Ο καθείς, λοιπόν, εφ’ ω ετάχθη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Μιχελή.

Ο συνάδελφος κ. Γεράσιμος Γιακουμάτος έχει τον λόγο, από τη Νέα Δημοκρατία.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε Πρόεδρε, κυρίες και κύριοι συνάδελφοι, θέλω να δώσω μια απάντηση στον προλαλήσαντα Βουλευτή του ΣΥΡΙΖΑ.

Επειδή είστε καινούργιος και φαίνεται να μην ξέρετε ιστορία του Κοινοβουλίου, να σας πω ότι εμείς κάψαμε τα κοινωνικά φρονήματα επί αειμνήστου Γιάννη Κεφαλογιάννη. Και καταργήσαμε αυτή, πράγματι, την αισχρή τότε θέση του καθένα που πολιτεύεται.

Σήμερα, όμως, δεν ζει ο Γιάννης Κεφαλογιάννης, για να κάψει τα δικά σας «αριστερά φρονήματα». Ποιοι είναι αυτοί οι είκοσι τρεις χιλιάδες στον αριθμό που διορίστηκαν το 2016 με αριστερό φρόνημα; Καθημερινά διαβάζετε τι γίνεται. Έχετε κάνει κομματικό στρατό. Αυτά για να καταλαβαινόμαστε.

Κυρίες και κύριοι Βουλευτές, το κοινοβουλευτικό πολίτευμα είναι το άριστο των πολιτευμάτων. Απ’ όσα τούδε κατόρθωσεν ο άνθρωπος να επινοήσει διά το δυσχερέστατο αυτό έργο της διακυβέρνησης των λαών.

Όμως, ενώ είναι άριστο, έχει πλείστα ελαττώματα. Διαβάζω ακριβώς αυτούσια απόσπασμα από τον περίφημο λόγο περί Δημοκρατίας του Ελευθερίου Βενιζέλου το 1931 απ’ αυτό εδώ το Βήμα. Αυτός ο μεγάλος Έλληνας πολιτικός, με τόση σοφία, συμπύκνωσε το μεγαλείο της κοινοβουλευτικής δημοκρατίας. Όμως, έκανε και μία θλιβερή διαπίστωση. Μίλησε για τα πλείστα ελαττώματα. Ένα απ’ αυτά είναι ότι καλούμαστε αυτήν την εβδομάδα να αναλωθούμε στην ψήφιση ενός ανέφικτου, ψεύτικου και γεμάτου με μέτρα φορολογικής επιδρομής προϋπολογισμού, που θα βυθίσει τη χώρα σε ακόμα μεγαλύτερη φτώχεια και μεγαλύτερη εξαθλίωση και ειδικά θα διανείμει φτώχεια, μιζέρια και αναξιοπρέπεια. Αυτός είναι ο προϋπολογισμός.

Καλύτερο μοντέλο αναδιανομής της φτώχειας δεν μπορούσατε να εφεύρετε, κύριε Τσακαλώτο. Παράλληλα, η αντίφαση ανάμεσα στις δεδηλωμένες προθέσεις σας και στις κινήσεις σας είναι τόσο έντονη, που τείνει να γίνει προκλητική. Μιλάτε για την επιθυμία σας για ανάπτυξη και θέσεις εργασίας, αλλά στην πράξη δεν κάνετε τίποτα προς αυτήν την κατεύθυνση. Η ανεργία παραμένει με το ενάμισι εκατομμύριο ανέργους, ένα εκατομμύριο Έλληνες εργαζόμενοι έχουν πάνω από έξι μήνες να πληρωθούν, τετρακόσιες πενήντα χιλιάδες εργαζόμενοι παίρνουν κάτω από 400 ευρώ και τον Οκτώβρη είχαμε ογδόντα δύο χιλιάδες «θέσεις» ανεργίας, που ήταν η μεγαλύτερη της δεκαπενταετίας.

Αυτή είναι η πραγματικότητα. Ποια είναι η αλήθεια; Η αλήθεια είναι ότι τα μεγέθη του προϋπολογισμού δείχνουν ότι η αριστερή πολιτική ρητορική και η δήθεν αριστερή κοινωνική ευαισθησία είναι για μία ακόμα φορά απολύτως κενή περιεχομένου.

Το σχέδιο του προϋπολογισμού που συζητάμε σήμερα συνδέεται με την πρόβλεψή σας για ανάπτυξη 2,7%, με την πρόβλεψη για αύξηση της ιδιωτικής κατανάλωσης και των επενδύσεων. Πώς θα αυξηθεί κατά 1,8% η ιδιωτική κατανάλωση; Το καταλαβαίνετε; Διερωτώμαι πώς μπορεί να επιτευχθεί αυτός ο στόχος, όταν η Κυβέρνηση παίρνει μέτρα που περιορίζουν το ατομικό και το οικογενειακό εισόδημα.

Επιβάλλετε, επίσης, νέους φόρους και περικοπές συντάξεων και κοινωνικών επιδομάτων. Προβλέπετε 2,6 δισεκατομμύρια ευρώ περικοπές. Δηλαδή, όσο είναι όλος ο ΕΝΦΙΑ, κόβετε από τις συντάξεις και από τα κοινωνικά επιδόματα. Αλήθεια, πώς θα αυξηθεί έτσι η κατανάλωση; Μήπως από τα λουκέτα των επιχειρήσεων που μπαίνουν καθημερινά και κλείνουν όλες οι επιχειρήσεις; Χτυπάτε στην καρδιά την επιχειρηματικότητα. Διαλύετε την επιχειρηματικότητα. Αλήθεια, πιστεύετε πραγματικά ότι μ’ αυτήν την υπερφορολόγηση στο 29% και μ’ αυτές τις ασφαλιστικές εισφορές μπορεί να αντέξει καμμία επιχείρηση;

Από πού θα έρθει, επίσης, το 9,1% της αύξησης των επενδύσεων; Δεν έχω καταλάβει. Μήπως από την αβεβαιότητα και την καχυποψία που καθημερινά δημιουργείτε στους Έλληνες και τους ξένους επενδυτές; Πού είναι; Είδαμε και όσους ήρθαν. Είδαμε και τη ΔΕΣΦΑ και τη Ζάκυνθο. Όλοι φεύγουν.

Ο προϋπολογισμός που συζητάμε καταδεικνύει ότι το 2017 θα είναι χειρότερο από το 2016. Εδώ υπάρχουν έξι ωρολογιακές βόμβες που πρέπει να τις προσέξετε, κύριε Υπουργέ. Αγνοείτε τις ληξιπρόθεσμες οφειλές των ιδιωτών προς το δημόσιο που είναι 93 δισεκατομμύρια ευρώ και είναι συνεχώς αυξανόμενες. Οι ασφαλιστικές εισφορές είναι 26 δισεκατομμύρια ευρώ, τα κόκκινα δάνεια 117 δισεκατομμύρια ευρώ, το χρέος του κράτους προς τους ιδιώτες 6 δισεκατομμύρια ευρώ. Υπάρχουν «λουκέτα» στις επιχειρήσεις. Οι καταθέσεις των ιδιωτών από 193 δισεκατομμύρια ευρώ, πήγαν στα 133 δισεκατομμύρια ευρώ, δηλαδή 40 δισεκατομμύρια ευρώ λιγότερα.

Άσε δε που το ασφαλιστικό σύστημα καταρρέει. Έχετε σπάσει όλους τους κουμπαράδες βάζοντας χέρι στα αποθεματικά των ασφαλιστικών ταμείων.

Κύριε Πετρόπουλε, όταν είναι 1,3 εργαζόμενος και ένας συνταξιούχος, πώς θα υπάρξει ασφαλιστικό σύστημα; Πώς θα σταθεί; Από τη βάση του και από τη γέννησή του είναι καταστροφικό. Είναι μη βιώσιμο.

Άντε και με το αριστερό κοινωνικό σας πρόσωπο, ισχυρίζεστε ότι θα δώσετε κοινωνικό μέρισμα. Σε ποιους; Σ’ αυτούς που κόψατε το ΕΚΑΣ 940 εκατομμύρια ευρώ θα δώσετε ψίχουλα;

Δεν πρέπει να λησμονάτε ότι δύο εκατομμύρια εξακόσιες χιλιάδες συμπολίτες μας είδαν πάρα πολλές μειώσεις και στην κύρια σύνταξη και στα επιδόματα και έμμεσα με 6% κρατήσεις από τις κύριες συντάξεις, από το 4% στο 6%.

Δεν θα πω για τις επικουρικές, οι οποίες δεν κουρεύτηκαν, αλλά ξυρίστηκαν «ΣΥΡΙΖΑ». Υπήρξε πάνω από 40% μείωση στις επικουρικές συντάξεις.

Και επιτρέψτε μου να τελειώσω, κύριε Πρόεδρε, με αυτό που αποτελεί για μένα τη μεγαλύτερη απειλή. Αυτή η χώρα έχει μάθει να ζει και με φτώχεια και με κατοχή και με πείνα. Αντέχει! Αυτό που δεν αντέχει είναι οι εθνικές ταπεινώσεις.

Εδώ στο Κοινοβούλιο θέλω να είστε όλοι και όλα τα κόμματα πολύ προσεκτικοί, όσον αφορά τα εθνικά θέματα. Βλέπετε πώς διαμορφώνεται το περιβάλλον παγκόσμια και ευρωπαϊκά! Βλέπετε τι γίνεται! Είδαμε το δημοψήφισμα στην Ιταλία. Τώρα βλέπουμε τις εκλογές στην Ολλανδία, στη Γαλλία, στη Γερμανία, την Αμερική.

Και σε όλα αυτά μας συνέβη και ένα αποτυχημένο πραξικόπημα στον «ψευτοσουλτάνο». Και βλέπετε ότι αμέσως μετά αρχίζει να αμφισβητείται η Συνθήκη της Λωζάνης. Υπάρχει έξαρση εθνικισμού, προκλητικές δηλώσεις από την Αλβανία - έκανε και η μύγα ξύγκι! - και τα Σκόπια. Επίσης, έχουμε το προσφυγικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για όλες αυτές τις τεκτονικές γεωπολιτικές εξελίξεις πρέπει να είστε πολύ υπεύθυνοι και να έχουμε μια εθνική στρατηγική. Πρέπει πράγματι να συνέλθει το Συμβούλιο Εξωτερικής Πολιτικής και Άμυνας και να έχουμε μια ενιαία πολιτική. Εδώ δεν χωράει κομματισμός. Εδώ δεν είμαστε το «εμείς» και το «εσείς». Εδώ χωράει το «όλοι». Όλοι οι Έλληνες πρέπει να είμαστε ενωμένοι. Μόνο έτσι μπορούμε να πούμε στον «ψευτοσουλτάνο» ότι εδώ είναι τα νησιά, εδώ είναι η καρδιά μας. Δεν ξέρω τι σόι καρδιά είναι αυτή και βλέπει τα νησιά, αλλά εμένα η δική μου καρδιά είναι στην Κωνσταντινούπολη, στην Ίμβρο και την Τένεδο. Άρα, λοιπόν, αυτά πρέπει να τα δούμε με μεγάλη προσοχή, με εθνική ομοψυχία και να μην έχει ο καθένας εδώ το δικό του μετερίζι.

Τα εθνικά θέματα, κύριε Πρόεδρε, θα πρέπει να τα έχουμε ως κόρην οφθαλμού! Πρέπει να έχουμε ομόνοια και να είμαστε όλοι μαζί ενωμένοι, για να αντιμετωπίσουμε αυτές τις προκλητικά μεγάλες απειλές για τη χώρα μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Γιακουμάτο.

**ΑΘΑΝΑΣΙΟΣ ΜΙΧΕΛΗΣ:** Κύριε Πρόεδρε, μου επιτρέπετε;

**ΠΡΟΕΔΡΕΥΩΝ (Σπυρίδων Λυκούδης):** Τι θέλετε, κύριε Μιχελή;

**ΑΘΑΝΑΣΙΟΣ ΜΙΧΕΛΗΣ:** Θέλω ένα λεπτό, κύριε Πρόεδρε, γιατί αναφέρθηκε προσωπικά σε μένα.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Δεν είπα το όνομά σας.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γιακουμάτο, με αφήνετε, σας παρακαλώ, να διαχειριστώ εγώ το θέμα;

**ΓΕΡΑΣΙΜΟΣ ΓΙΑΚΟΥΜΑΤΟΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ πολύ.

Κύριε συνάδελφε, έκανε ένα σχόλιο στην παρατήρησή σας γύρω από το πότε και πώς και με ποιον τρόπο καταργήθηκαν τα κοινωνικά φρονήματα. Δεν έκανε καμμία άλλη αναφορά στο πρόσωπό σας.

**ΑΘΑΝΑΣΙΟΣ ΜΙΧΕΛΗΣ:** Κάνετε λάθος, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Πείτε μου! Το Προεδρείο έχει την άνεση - και μάλιστα χαλαρά - να σας δώσει τη δυνατότητα να κάνετε εσείς ένα σχόλιο. Μη μου λέτε ότι είναι προσωπικό, γιατί μετά δεν θα μπορούμε να κάνουμε συνεδρίαση.

Ορίστε, σας δίνω το λόγο για ένα λεπτό.

**ΑΘΑΝΑΣΙΟΣ ΜΙΧΕΛΗΣ:** Μισό λεπτό θέλω, κύριε Πρόεδρε.

Οφείλω λοιπόν να δηλώσω τούτο: Η πολύχρονη παρουσία στο Κοινοβούλιο δεν αποτελεί τεκμήριο και εχέγγυο γνώσης της ιστορίας, της οικονομίας και των άλλων επιστημών. Αλλού μαθαίνονται αυτά!

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει η συνάδελφος κ. Ολυμπία Τελιγιορίδου από τον ΣΥΡΙΖΑ.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, αν κάποιος άκουγε πολλές από τις τοποθετήσεις των συναδέλφων της Αντιπολίτευσης αυτές τις δύο ημέρες και δεν γνώριζε καθόλου την κατάσταση στη χώρα, θα έβγαζε το αβίαστο συμπέρασμα πως για ό,τι έχει συμβεί σε αυτή τη χώρα ευθύνεται η Κυβέρνηση του ΣΥΡΙΖΑ και ο Αλέξης ο Τσίπρας. Μέχρι να έρθουμε λοιπόν εμείς στην κυβέρνηση, είχαμε μια χώρα σε ευημερία, μια χώρα με υψηλούς ρυθμούς ανάπτυξης.

Να θυμίσω μόνο ότι το 2012 είχαμε ύφεση 6,6%. Το 2013 είχαμε ύφεση 3,3% και το 2014 ήταν 0,3%. Είχαμε λοιπόν έναν λαό ο οποίος ήταν τρισευτυχισμένος από την οικονομική του κατάσταση!

Όμως, η αλήθεια είναι άλλη. Η χώρα χρεοκόπησε επί των ημερών σας. Εσείς δημιουργήσατε στρατιές ανέργων. Εσείς κλείσατε εκατοντάδες χιλιάδες μικρές επιχειρήσεις. Εσείς μειώσατε μισθούς και συντάξεις κατά 40%. Μειώσατε το Ακαθάριστο Εθνικό Προϊόν κατά 25%.

Και την ίδια ώρα, δίνατε θαλασσοδάνεια εκατοντάδων εκατομμυρίων ευρώ σε «κολλητούς» και «ημετέρους». Την ίδια ώρα είχατε ένα καθεστώς ευνοιοκρατίας προς τα κόμματά σας. Την ίδια ώρα βάλατε τη χώρα σε επιτροπεία**.**

Έρχεστε σήμερα με ύφος χιλίων καρδιναλίων και περισπούδαστου και μας λέτε ότι εσείς έχετε τη συνταγή για να σώσετε τη χώρα που διαλύσατε. Οι λέξεις «αυτοκριτική» και «σεμνότητα» είναι μάλλον λέξεις που λείπουν από το λεξιλόγιο της Αντιπολίτευσης, από αυτούς που κυβέρνησαν αυτόν τον τόπο για δεκαετίες και έχουν ευθύνες για αυτή την κατάσταση.

Τι κάνετε σήμερα; Σήμερα ταυτίζεστε για μια ακόμη φορά με την ολιγαρχία του τόπου ενάντια στην πλειοψηφία του ελληνικού λαού, όπως κάνατε δεκαετίες τώρα.

Να θυμίσουμε, λοιπόν, ότι στο πολύ πρόσφατο δικό σας παρελθόν με τον αναπτυξιακό νόμο, για παράδειγμα, του 2011 φροντίσατε τη συντριπτική πλειοψηφία των χρημάτων, περίπου 72%, να την πάρουν σαράντα εταιρείες, οι οποίες ανήκουν σε είκοσι άτομα.

Να θυμίσω, λοιπόν, ότι φροντίσατε αυτοί οι είκοσι επιχειρηματίες να έχουν αποπληρωθεί πλήρως τη στιγμή που εξίμισι χιλιάδες μικροί και μεσαίοι, που έκαναν επενδυτικά σχέδια και τα ολοκλήρωσαν με τον προηγούμενο αναπτυξιακό, δεν έχουν ακόμη πληρωθεί.

Μόνο τυχαίες, όμως, δεν ήταν οι επιλογές σας. Ήταν επιλογές με στόχευση, συνειδητές επιλογές, όπως συνειδητά έρχεστε και σήμερα εδώ για να κατακρίνετε την Κυβέρνηση για τον προϋπολογισμό και ουσιαστικά ταυτίζεστε πλήρως με τις θέσεις του ΣΕΒ.

Τι μας είπε ο ΣΕΒ πριν από έναν μήνα με ανακοίνωσή του, όταν κατατέθηκε ο προϋπολογισμός στις επιτροπές της Βουλής; Ότι γίνεται, λέει, αναδιανομή του πλούτου με αυτόν τον προϋπολογισμό. Και εστίασε την προσοχή του στα 700 εκατομμύρια ευρώ για το κοινωνικό εισόδημα και στην αύξηση των δαπανών κατά 350 εκατομμύρια ευρώ για την υγεία, την παιδεία και το κοινωνικό κράτος.

Βέβαια, ο ΣΕΒ δεν είχε την ίδια ευαισθησία, όταν γινόταν το πάρτι του Χρηματιστηρίου. Δεν έβγαλε ποτέ μια ανακοίνωση για την αναδιανομή του πλούτου που γινόταν τότε, γιατί γινόταν προς όφελος δικό του. Να θυμίσω, λοιπόν, ότι αυτό γινόταν με την προτροπή και την ανοχή των δικών σας κυβερνήσεων. Δεν είχε ούτε την ευαισθησία να μιλήσει για την αναδιανομή του πλούτου, όταν οι προηγούμενες κυβερνήσεις έκοβαν έντεκα φορές τις συντάξεις τα τελευταία πέντε χρόνια.

Έρχεστε σήμερα εδώ, κυρίες και κύριοι της Αντιπολίτευσης, και ταυτίζεστε με όλες αυτές τις προηγούμενες πολιτικές και μας κουνάτε το δάχτυλο. Είστε αμετανόητοι και δεν έχετε ούτε τυπικά ζητήσει μια συγγνώμη για την καταστροφή που προκαλέσατε στη χώρα και στον λαό. Και με περίσσια «περηφάνεια» μάς κατακρίνετε που δεν συνεχίζουμε τη δική σας πολιτική, να συνεχίσουμε δηλαδή να προστατεύουμε την ολιγαρχία εις βάρος του λαού μας.

Εμείς, κυρίες και κύριοι συνάδελφοι, δεν πανηγυρίζουμε για τα αποτελέσματα που είχε μέχρι τώρα η πολιτική μας ούτε ακόμη για αυτό που έγινε στο τελευταίο Eurogroup. Θεωρούμε, βέβαια, ότι ήταν ένα βήμα σημαντικό και ικανοποιητικό. Δεν πανηγυρίζουμε, γιατί γνωρίζουμε ότι για τον μέσο Έλληνα η κατάσταση είναι δύσκολη. Θα έχουμε το δικαίωμα να πανηγυρίσουμε, όταν τα προβλήματα του Έλληνα και της Ελληνίδας επιλυθούν.

Τα πανηγύρια που στήνατε εσείς με τα δήθεν success story από εμάς δεν θα τα δείτε, γιατί γνωρίζουμε ότι χρειάζεται να γίνουν πολλά στη χώρα, πως πρέπει να αλλάξει δομικά η λειτουργία του κράτους, πως πρέπει η χώρα να βλέπει όλα τα παιδιά της με τον ίδιο τρόπο, πως πρέπει να στηριχθούν όλοι όσοι έχουν απόλυτη ανάγκη.

Αυτός ο προϋπολογισμός είναι προς αυτή την κατεύθυνση. Είναι ένας προϋπολογισμός που βλέπει και προσπαθεί να στηρίξει τον απλό λαό, που δεν στοχεύει στην κρατικοδίαιτη ανάπτυξη των κολλητών, αλλά στην ανάπτυξη της οικονομίας προς όφελος της πλειοψηφίας.

Με μια κοινωνία ήδη ταλαιπωρημένη, με αντίρροπες δυνάμεις και ολόκληρα σώματα του λαού μας αποκλεισμένα, σε αυτόν τον προϋπολογισμό, στο μέτρο του εφικτού, κυριαρχεί το κοινωνικό στοιχείο και η προσπάθεια να σταματήσει η κοινωνική αδικία.

Με αυτόν, λοιπόν, τον προϋπολογισμό κρινόμαστε όλοι και όλες για τις επιλογές μας. Θα επιλέξουμε το προηγούμενο μοντέλο στήριξης των λίγων ή θα προσπαθήσουμε να δημιουργήσουμε έναν άλλο δρόμο; Θα αποφασίσουμε να είμαστε Βουλευτές των λίγων ή Βουλευτές της πλειονότητας του ελληνικού λαού; Όσον με αφορά, επιλέγω το δεύτερο και υπερψηφίζω τον προϋπολογισμό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ο συνάδελφος κ. Εμμανουήλ Συντυχάκης από το Κομμουνιστικό Κόμμα Ελλάδας έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, ο κρατικός προϋπολογισμός του 2017 είναι κομμένος και ραμμένος στα μέτρα του μεγάλου κεφαλαίου, προκειμένου να βγει αλώβητο από την κρίση, να του διασφαλίσει υψηλά ποσοστά κερδοφορίας, να επιταχύνει την καπιταλιστική ανάπτυξη, τσακίζοντας ταυτόχρονα τον λαό με μεγαλύτερη φοροληστεία και μείωση των δαπανών που αφορούν τις ανάγκες του.

Συν τοις άλλοις, όμως, υπηρετεί τις αντιδραστικές αλλαγές στη διοικητική δομή και λειτουργία των κρατικών θεσμών, στους δήμους και τις περιφέρειες, διευκολύνοντας έτσι τη σύνδεσή τους με τα σχέδια των επιχειρηματικών ομίλων σε κρίσιμους κερδοφόρους τομείς μεγάλης κεφαλαιακής απόδοσης, μέσα από συμβάσεις παραχώρησης και ΣΔΙΤ, ευνοϊκές φοροαπαλλαγές και άλλα κίνητρα.

Οι δήμοι και οι περιφέρειες, τα στελέχη των κομμάτων που τα στελεχώνουν, η ΚΕΔΕ και η ΕΝΠΕ, δεν έχουν καμμία σχέση με κάποιο λαϊκό θεσμό ή όργανο και πολύ περισσότερο με λαϊκές ανάγκες.

Υλοποιούν βίαια τους αντιλαϊκούς δημοσιονομικούς στόχους που βαπτίστηκαν ως εθνική προσπάθεια, για να αποσπάσουν τη συγκατάθεση των εργατικών λαϊκών οικογενειών.

Ενισχύουν τους εισπρακτικούς κατασταλτικούς μηχανισμούς απέναντι στον λαό, στο όνομα της οικονομικής αυτοτέλειας, διαδικασία που ξεκίνησε προ κρίσης, αποδεικνύοντας ότι και στην κρίση και σε συνθήκες υψηλών ρυθμών καπιταλιστικής ανάπτυξης οι επιλογές καθορίζονται με βάση τις ανάγκες του κεφαλαίου. Απόδειξη η διόγκωση τελών και φόρων, η προώθηση της ανταποδοτικότητας –δηλαδή αν θέλεις έργα, πλήρωσε-, καθώς και της επιχειρηματικής δραστηριότητας.

Στηρίζουν τους ισοσκελισμένους προϋπολογισμούς και τον κόφτη του οικονομικού παρατηρητηρίου, στο όνομα του νοικοκυρέματος. Εμπορευματοποιούν υπηρεσίες και δομές, παιδικούς σταθμούς, ΚΔΑΠ και ΚΔΑΠ-ΑΜΕΑ, καταργούν οργανικές θέσεις. Τσακίζουν τις εργασιακές σχέσεις και δικαιώματα, στη λογική κόστους - οφέλους.

Ενιαία υλοποιούν τις αντιδραστικές κατευθύνσεις της Ευρωπαϊκής Ένωσης για ενίσχυση της ανταγωνιστικότητας του κεφαλαίου, για απελευθέρωση κεφαλαίων για τη χρηματοδότηση των αναγκών των επιχειρηματικών ομίλων, παρουσιάζοντάς τες ως την αναγκαία πορεία αναδιοργάνωσης της χώρας.

Η κρατική χρηματοδότηση, κυρίες και κύριοι, στην τοπική περιφερειακή διοίκηση εδώ και έξι χρόνια έχει πάρει την κατιούσα. Για το 2017 προϋπολογίζονται μόλις 3,18 δισεκατομμύρια ευρώ, προϋπολογισμός μειούμενος κατά 207 εκατομμύρια ευρώ για τους τριακόσιους είκοσι πέντε δήμους σε σχέση με το 2016. Επιπλέον, τους επιβαρύνει με 15 εκατομμύρια ευρώ, αναλαμβάνοντας πλέον και το κόστος των σχολικών καθαριστριών.

Αν αφαιρεθεί η μισθοδοσία εργαζομένων, που είναι 1,840 δισεκατομμύρια ευρώ, και τα προνοιακά επιδόματα, που επιβαρύνουν του κεντρικούς αυτοτελείς πόρους, που είναι 734 εκατομμύρια ευρώ, απομένουν μόλις 400 εκατομμύρια ευρώ για το σύνολο των λειτουργιών σε τριακόσιους είκοσι πέντε δήμους και δεκατρείς περιφέρειες.

Αυτές οι συνεχείς μειώσεις και η κατακόρυφη αύξηση των ιδίων εσόδων είναι η τρανή απόδειξη ότι η αποκέντρωση αρμοδιοτήτων, την οποία στηρίξατε όλοι ως επαναστατική και καινοτόμα, στοχεύει στην αφαίμαξη των λαϊκών νοικοκυριών και στην απαλλαγή του κράτους από την υποχρέωση κάλυψης των λαϊκών αναγκών.

Είναι μια ακόμη συνεισφορά του λαού μας στο αιματηρό για τη ζωή του δημοσιονομικό πλεόνασμα, προκειμένου το αστικό κράτος να τροφοδοτεί με περισσότερα κρατικά έσοδα τους επιχειρηματικούς ομίλους. Αυτή είναι η περιβόητη αναμόρφωση της τοπικής διοίκησης και η εφαρμογή του αναθεωρημένου «ΚΑΛΛΙΚΡΑΤΗ» που προωθεί ο ΣΥΡΙΖΑ.

Να, γιατί δήμοι και περιφέρειες, δημοτικές επιχειρήσεις, διαδημοτικά δίκτυα εξοπλίζονται με νέο θεσμικό πλαίσιο. Να, γιατί αναλαμβάνουν ενεργό ρόλο στην εξειδίκευση της αντιλαϊκής πολιτικής, δρουν ελκυστικά για την προσέλκυση επενδύσεων.

Αντίθετα, τα στοιχεία του προϋπολογισμού της τοπικής διοίκησης αποκαλύπτουν τη ραγδαία αύξηση των εσόδων από ανταποδοτικά τέλη και φόρους. Ενώ για το 2016 προβλέπονταν έσοδα 2.041.000.000, τελικά ανήλθαν σε 2.274.000.000. Για το 2017 υπολογίζονται σε ακόμα περισσότερα, δηλαδή στα 2.317.000.000.

Αυτό προμηνύει ένταση της επίθεσης με επιπλέον τέλη και φόρους, πρόστιμα για οφειλές των λαϊκών οικογενειών υπό την απειλή κατασχέσεων, ακόμα και οικοσυσκευών, ενώ μένουν ανέγγιχτες οφειλές μεγαλοξενοδόχων, μεγαλοεπιχειρηματιών από καταπατήσεις αιγιαλών, κοινόχρηστων χώρων, μπαζώματα ρεμάτων, οφειλές της ΔΕΥΑ, άλλων παραβάσεων.

Την ίδια κατεύθυνση υπηρετεί και το Πρόγραμμα Δημοσίων Επενδύσεων που διαχειρίζονται οι δήμοι, το οποίο έχει εκμηδενιστεί. Μόλις 216.000.000 ευρώ είναι τα ποσά του Υπουργείου Εσωτερικών, τα οποία μάλιστα δεν κατευθύνονται κατ’ αποκλειστικότητα στην τοπική διοίκηση. Από τα κονδύλια του Προγράμματος Δημοσίων Επενδύσεων και του ΕΣΠΑ για το 2017, οι δήμοι παίρνουν μόλις 1.404.000.000 ευρώ.

Ο κύριος όγκος της χρηματοδότησης του νέου ΕΣΠΑ κατευθύνεται σε έργα και δράσεις που ενισχύουν την ανταγωνιστικότητα του κεφαλαίου, βάζοντας στο περιθώριο τις λαϊκές ανάγκες, όπως αντισεισμικής θωράκισης, αντιπλημμυρικής, αντιπυρικής προστασίας, υποδομών υγείας - πρόνοιας, σχολικής στέγης, αθλητισμού, πολιτισμού, κ.ά.. Αυτές οι ανάγκες ούτε επιλέξιμες είναι, ούτε χωράνε στην επικείμενη δίκαιη ανάπτυξη που προπαγανδίζει η Κυβέρνηση.

Κυρίες και κύριοι, για να επιτευχθούν οι παραπάνω στόχοι, διαμορφώνονται πιο διακριτοί ρόλοι ανάμεσα σε δήμους και περιφέρειες με γνώμονα τις αναγκαίες προσαρμογές του κράτους στις απαιτήσεις του κεφαλαίου.

Από τη μια, οι δήμοι αναλαμβάνουν τον σχεδιασμό και τη διαχείριση τομέων της κοινωνικής πολιτικής, όχι φυσικά με κριτήριο τις σύγχρονες ανάγκες του λαού, αλλά με βάση τις στρατηγικές επιδιώξεις του κεφαλαίου, όπως για παράδειγμα τα ευκαιριακά δίκτυα της φτώχειας, των λεγόμενων εθελοντών, των ΚΟΙΝΣΕΠ, των ΜΚΟ, της λεγόμενης κοινωνικής οικονομίας, που στόχο έχουν να εκτονώσουν τη λαϊκή πίεση, να δημιουργήσουν την εικόνα μιας ψευδεπίγραφης, ισότιμης, δημοκρατικής συμμετοχής των εργαζομένων, ενώ στην πράξη ανοίγουν νέες δυνατότητες για το κεφάλαιο με φθηνό εργατικό δυναμικό.

Από την άλλη, οι περιφέρειες αναλαμβάνουν πιο κεντρικό ρόλο στο αναπτυξιακό πακέτο συγκεντρώνοντας πόρους σε αναπτυξιακές για το κεφάλαιο υποδομές, ιεραρχήσεις με βάση τις αναπτυξιακές δυνατότητες και την κερδοφορία του κεφαλαίου.

Το ΚΚΕ, κυρίες και κύριοι, έχει εντελώς διαφορετική αντίληψη για τις δομές διοίκησης και διεύθυνσης σε κεντρικό και σε τοπικό επίπεδο. Θεμέλιο για εμάς είναι η κοινωνική ιδιοκτησία στα συγκεντρωμένα μέσα παραγωγής, τον κεντρικό σχεδιασμό της παραγωγής με κίνητρο την ικανοποίηση των λαϊκών αναγκών, στηρίζεται στη λαϊκή συμμετοχή και έλεγχο από τα κάτω προς τα πάνω, που διαρθρώνεται πρώτα απ’ όλα σε επίπεδο παραγωγικής μονάδας και κοινωνικής υπηρεσίας.

Το ΚΚΕ δεν σταματά να μάχεται για την κάλυψη του συνόλου των λαϊκών αναγκών, γι’ αυτό, άλλωστε, παλεύει και μέσα και έξω στη Βουλή, στα δημοτικά περιφερειακά συμβούλια για τη δραστική αύξηση των κρατικών δαπανών και τις κοινωνικές υπηρεσίες, την κατάργηση κάθε επιχειρηματικής δραστηριότητας, κάθε είδους τοπικής φορολογίας και έμμεσης φορολογίας, για αποκλειστικά δωρεάν δημόσιο σύστημα στους βασικούς κοινωνικούς τομείς της υγείας, της πρόνοιας, της παιδείας, με πλήρη χρηματοδότηση από το κράτος, για νόμιμη και σταθερή δουλειά για όλους τους εργαζόμενους. Απευθυνόμαστε πριν απ’ όλα στην εργατική τάξη, στα φτωχά λαϊκά στρώματα και τους λέμε ότι πρέπει να οργανώσουν εδώ και τώρα την πάλη τους, τον αγώνα τους.

Η σημερινή απεργιακή κινητοποίηση έδειξε ότι η εργατική τάξη, τα φτωχά λαϊκά στρώματα είναι σε έναν δρόμο ανάκαμψης, ανασύστασης του εργατικού λαϊκού κινήματος και αυτό θα έχει συνέχεια πολύ περισσότερο το αμέσως επόμενο διάστημα.

Γι’ αυτό εμείς επιμένουμε στην ανασύνταξη του εργατικού λαϊκού κινήματος σε μια κατεύθυνση αντικαπιταλιστική, αντιμονοπωλιακή για να ανατραπεί αυτή η πολιτική με οποιοδήποτε πρόσημο -δεξιό, αριστερό, μεσαίο, κεντρώο, αριστερό- και την κατάκτηση από τον λαό της δικής του εξουσίας με πρόγραμμα υπέρ του λαού για τις ανάγκες του.

Με βάση όλα τα παραπάνω, κύριε Πρόεδρε, καταψηφίζουμε τον συγκεκριμένο προϋπολογισμό.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριοι συνάδελφοι, έκλεισε ο όγδοος κύκλος των συναδέλφων ομιλητών. Πριν μπούμε στον ένατο, τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, ο συνάδελφος κ. Πετρόπουλος

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Πριν μία βδομάδα περίπου έγινε η πρόταση για το μέλλον της κοινωνικής ασφάλισης. Προβλέπει 29% ποσοστό αναπλήρωσης στις συντάξεις, που σημαίνει περίπου 260 ευρώ σύνταξη τον μήνα. Φυσικά δεν πρόκειται για πρόταση που προήλθε από εμάς. Είναι η πρακτική εφαρμογή των προθέσεων και κρυμμένων εξαγγελιών της Νέας Δημοκρατίας, εκφρασμένη από δύο καθηγητές, τον κ. Πλάτωνα Τήνιο και τον κ. Μιλτιάδη Νεκτάριο, που προβλέπει μια ελάφρυνση του κόστους εργασίας, περιορισμένης της ασφαλιστικής δαπάνης στο 10%.

Αυτό αποτελεί πρόταση για την ανάπτυξη, χωρίς, όμως, να προστίθεται τουλάχιστον μια εξήγηση πώς είναι δυνατόν, αν έτσι είναι τα πράγματα να έχουμε ανάπτυξη; Όταν στα 30 δισεκατομμύρια περίπου που ανέρχεται η συνταξιοδοτική δαπάνη και συνεπώς εισρέει στην αγοραστική δύναμη του ελληνικού λαού ένα τέτοιο ύψος, τι θα συμβεί στην οικονομία αν αυτό το ποσό περιοριστεί στα 10 δισεκατομμύρια; Διότι, προφανώς, όταν μιλάς για συντάξεις 260 ευρώ, μιλάς για μία απώλεια αγοραστικής δύναμης σε αυτόν τον ελληνικό λαό, που οδηγεί προφανώς σε ακόμη μεγαλύτερη κοινωνική και οικονομική καταστροφή. Αυτή είναι η προοπτική, η κρυμμένη πολιτική της Νέας Δημοκρατίας.

Είναι γεγονός ότι ο προϋπολογισμός που κατέθεσε η Κυβέρνηση δεν είναι ανεπηρέαστος από τις συνέπειες των προηγούμενων πολιτικών. Και δεν είναι το ερώτημα αν είναι υφεσιακός και σε τι βαθμό, αλλά αν πραγματικά βάζει ανάχωμα στην κατάρρευση που γινόταν όλον αυτόν τον καιρό στην οικονομία, στην κοινωνία και φυσικά και στο ασφαλιστικό σύστημα και αν βάζει κάποια θεμέλια από εδώ και πέρα για κάποια ανάπτυξη.

Και είναι έτσι, όπως τα λέω, διότι δεν είναι δυνατόν, ενώ έχεις μείωση της κρατικής δαπάνης από τα 13,1 δισεκατομμύρια στα 9,2 δισεκατομμύρια περίπου, να έχεις τεράστια μείωση των συντάξεων όλη αυτή την περίοδο από το 2009 μέχρι το 2014, να έχεις πάρα ταύτα, παρά τις μειώσεις και τη μείωση της συμμετοχής του κράτους στην κοινωνική ασφάλιση, αύξηση των ασφαλιστικών δαπανών για τους δημόσιους υπαλλήλους κατά 100 εκατομμύρια.

Αυτό δείχνει ότι η εξώθηση των δημοσίων υπαλλήλων στην αποχώρηση συνεπάγεται ένα τεράστιο κόστος όχι μόνον σε ανθρώπινο δυναμικό, όχι μόνον στην πρόωρη αποχώρηση και αύξηση των ορίων ηλικίας στο χαμηλό επίπεδο στις πρόωρες συνταξιοδοτήσεις, αλλά και μια μεγάλη δαπάνη, που όμως δεν αντιμετωπίζεται με έναν τρόπο που θα μπορούσε να πει κανείς ότι αντιμετωπίζει πράγματι, με μια αναπτυξιακή αντίληψη, τα θέματα της εργασίας, της απασχόλησης, της κοινωνικής ασφάλισης και των εσόδων της.

Καταστράφηκαν οκτακόσιες τριάντα τρεις χιλιάδες θέσεις εργασίας στην περίοδο αυτή και έκλεισαν περίπου τριακόσιες σαράντα χιλιάδες μικρές επιχειρήσεις. Δεν μιλάμε για ανεργία. Μιλάμε για καταστροφή θέσεων.

Και όμως, οι εκπρόσωποι της Νέας Δημοκρατίας μιλούν σαν να μην ήταν εδώ όταν συνέβαιναν όλα αυτά τα αποτελέσματα. Αυτά τα νούμερα που επικαλούμαι δεν είναι απλώς αριθμοί, αλλά τεκμηριωμένα στοιχεία από τις αντίστοιχες υπηρεσίες των αρμοδίων φορέων. Φυσικά και αποτυπώνουν με ακρίβεια μια κατάσταση την οποία αντιμετωπίζουμε.

Τι προβλέπουμε εμείς μέσω του κρατικού προϋπολογισμού; Προβλέπουμε πράγματι ένα έλλειμμα περίπου 850 εκατομμυρίων ευρώ μικρότερο από παλιότερα. Κατά την εκτίμησή μας θα είναι κοντά στα 500 εκατομμύρια ευρώ, διότι θέλαμε έναν προϋπολογισμό που θα βάζει τη δυσμενή εκδοχή και θα πετύχουμε –είναι βέβαιο- καλύτερα αποτελέσματα. Κατά την εκτίμησή μας δεν θα ξεπεράσει τα 550 εκατομμύρια ευρώ το έλλειμμα αυτό.

Τούτο είναι βάσιμο, διότι ήδη τα έσοδα από το ΚΕΑΟ και μόνο ανέρχονται το τελευταίο δίμηνο στα 110 εκατομμύρια ευρώ μηνιαίως. Συνεπώς, όταν είχαμε 80 εκατομμύρια ευρώ το πολύ-πολύ κατά τις προηγούμενες περιόδους, είναι βέβαιο ότι θα έχουμε μια τέτοια κάλυψη αυτού του κενού και θα έχουμε καλύτερα αποτελέσματα.

Μας κάνει αισιόδοξους επίσης το γεγονός ότι παρατηρούμε μια αύξηση των εσόδων και στους φορείς κοινωνικής ασφάλισης. Έχουμε μια βελτίωση των εσόδων στο ΙΚΑ, που πλησιάζει το 5% σε σχέση με την αντίστοιχη περίοδο πέρυσι. Είναι κοντά στα 500 εκατομμύρια ευρώ παραπάνω. Επομένως με αυτόν τον ρυθμό θα έχουμε καλύτερα αποτελέσματα, πολύ περισσότερο όταν και στον ΟΓΑ έχουμε μια λιγόστεψη της απόκλισης που υπήρχε παλαιότερα.

Θα τελειώσω με κάποιες εξαγγελίες όσον αφορά τον προϋπολογισμό. Για το ΑΚΑΓΕ προβλέπουμε το 2017 να έχουμε έσοδα 1,318 δισεκατομμύρια ευρώ. Από αυτά τα 395 εκατομμύρια ευρώ θα δοθούν στους φορείς κοινωνικής ασφάλισης για την αντιμετώπιση των ελλειμμάτων τους. Εφαρμόζουμε νόμο της κυβέρνησης της Νέας Δημοκρατίας. Μας εγκαλεί γιατί τον εφαρμόζουμε. Είναι ο νόμος που ισχύει από το 2014 και προβλέπει ένα τμήμα σε δεύτερο υπολογαριασμό του ΑΚΑΓΕ –όχι για τις συντάξεις-, προκειμένου να καλύπτονται τα ελλείμματα, για να τα σβήσουμε στην προοπτική τους.

Θα έχουμε ένα πλεόνασμα 883 εκατομμυρίων ευρώ μετά από αυτήν την αφαίρεση συν 40 εκατομμύρια ευρώ, που είναι για την «Βοήθεια Στο Σπίτι». Και αυτός είναι λογαριασμός που προβλέπεται από το ΑΚΑΓΕ. Δεν είναι αυθαίρετη ούτε δική μας η διαχείριση αυτή.

Θα έχουμε μια επαύξηση του ταμειακού πλεονάσματος από το ΑΚΑΓΕ κατά 1 δισεκατομμύριο ευρώ ξανά, όσο είχαμε και πέρυσι. Δηλαδή, το 2017 συγκεντρώνουμε συνολικά 6,5 δισεκατομμύρια ευρώ πλεόνασμα στο ΑΚΑΓΕ. Δεν πρόκειται για σπάσιμο κουμπαρά.

Μας λέτε, κύριε Βρούτση, ότι δεν κάναμε αναλογιστική μελέτη. Δεν αντιλαμβάνεστε ότι με αυτό που λέτε διευκολύνετε εκείνους που θέλουν να κάνουν περικοπή στην προσωπική διαφορά των ασφαλισμένων ή το αντιλαμβάνεστε και το λέτε για να ασκηθούν και άλλες πιέσεις στην Κυβέρνηση για τη μελλοντική επιδίωξη του ΔΝΤ από το 2019 να κάνουμε περικοπή της προσωπικής διαφοράς.

Σας πληροφορούμε –και το έχουμε κάνει και άλλες φορές- ότι η προσωπική διαφορά είναι σταθμισμένη, συμφωνημένη με αναλογιστικές προβολές που γίνονταν κατά τις διαπραγματεύσεις με τους θεσμούς. Συνεπώς ξέρουν τους αριθμούς. Σταματήστε να λέτε ότι έλειψε η αναλογιστική μελέτη. Έγιναν πολλές αναλογιστικές προβολές και με βάση αυτές επήλθε και η συμφωνία για τον ασφαλιστικό νόμο, ο οποίος προβλέπει τα συγκεκριμένα αποτελέσματα.

Στο επόμενο διάστημα θα έχουμε χρηματοδοτήσει με 1,8 δισεκατομμύριο ευρώ από τον Ιούλιο μέχρι τον Σεπτέμβριο του 2017 τη χορήγηση των εφάπαξ. Τα εφάπαξ που οφείλονται τόσα χρόνια θα έχουν μηδενιστεί ως οφειλές μέχρι τον Ιούνιο του 2017 και θα δώσουμε 835 εκατομμύρια ευρώ για να πληρωθούν εκατόν δύο συντάξεις ξεχασμένες στο βάθος του χρόνου από τις προηγούμενες κυβερνήσεις.

Αυτή είναι η αναπτυξιακή πολιτική που εμείς εισφέρουμε στον ελληνικό λαό και στην προσπάθεια που κάνει και θα έχει τα αποτελέσματά της. Παρά τα όσα λέγονταν στις 20 Δεκέμβρη θα δοθούν οι συντάξεις στον ΟΓΑ και στον ΟΑΕΕ και στις 22 Δεκέμβρη σε όλους τους άλλους ασφαλισμένους μαζί και στους δημοσίους υπαλλήλους.

Διότι υπενθυμίζω πως με βάση ένα δημοσίευμα, που πυροδοτεί συνήθως αντιπαλότητες απέναντι στις προσπάθειές μας, ειπώθηκε ότι μία σύνταξη λιγότερη θα δοθεί φέτος και ότι θα δοθεί τον Γενάρη. Ε, θα είναι 20 Δεκέμβρη οι συντάξεις στον ΟΓΑ και στον ΟΑΕΕ και στις 22 στους δημοσίους υπαλλήλους και στους υπόλοιπους ασφαλισμένους.

Να είστε καλά. Και του χρόνου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, ζητώ τον λόγο για ένα λεπτό. Έγινε μια αναφορά στο πρόσωπό μου, καλοπροαίρετη βέβαια.

**ΠΡΟΕΔΡΕΥΩΝ (Σπυρίδων Λυκούδης):** Κύριε Βρούτση, ναι, αλλά προσωπικό δεν είχε.

**ΙΩΑΝΝΗΣ ΒΡΟΥΤΣΗΣ:** Θέλω να συμβάλω στον διάλογο.

**ΠΡΟΕΔΡΕΥΩΝ (Σπυρίδων Λυκούδης):** Υπήρξε ένας σχολιασμός στο δικό σας σχόλιο. Τώρα αν απαντήσετε και εσείς, πάμε σε καινούργιους σχολιασμούς. Να μιλήσουν και οι συνάδελφοι, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Μονοπωλούν με τα προνόμιά τους οι εισηγητές και οι Κοινοβουλευτικοί Εκπρόσωποι τη συζήτηση. Δεν είναι σωστό.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, δεν είμαι από αυτούς που διακόπτουν και παρεμβαίνουν.

**ΠΡΟΕΔΡΕΥΩΝ (Σπυρίδων Λυκούδης):** Το ξέρω. Γι’ αυτό και έχω την άνεση να σας το πω.

**ΙΩΑΝΝΗΣ ΒΡΟΥΤΣΗΣ:** Όταν, όμως, Πρόεδρε, ο Υπουργός λέει ότι ζητάει ο κ. Βρούτσης την αναλογιστική μελέτη, για να πιέσει μέσω αυτής τους δανειστές να κοπεί η προσωπική διαφορά είναι μια βαρύτατη προσβολή. Αυτό είπατε.

Κύριε Πρόεδρε είναι βαρύτατη προσβολή.

**ΠΡΟΕΔΡΕΥΩΝ (Σπυρίδων Λυκούδης):** Είναι μια πολιτική παρατήρηση, δεν είναι προσωπικό.

**ΙΩΑΝΝΗΣ ΒΡΟΥΤΣΗΣ:** Είναι, είναι. Διότι αυτή τη στιγμή η Κυβέρνηση βλέπει μπροστά της το κόψιμο της προσωπικής διαφοράς, δηλαδή σε όλους τους συνταξιούχους μεσοσταθμικά 25% της κύριας σύνταξης και θέλει να δώσει εδώ την ευθύνη; Και με άλλοθι τι; Ότι ζητάω το αυτονόητο, δηλαδή αναλογιστική μελέτη του ασφαλιστικού Κατρούγκαλου, ΣΥΡΙΖΑ, Πετρόπουλου –δεν ξέρω, όλοι μαζί-, αυτό που έκοψε τις συντάξεις κατά 3,1 δισεκατομμύρια. Το αυτονόητο ζητάει η Αντιπολίτευση: διαφάνεια. Και τη διαφάνεια την ονομάζει πίεση υπέρ των δανειστών. Είναι απαράδεκτο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

Μπαίνουμε στον ένατο κύκλο.

Τον λόγο έχει ο συνάδελφος, κ. Μάριος Κάτσης, από τον ΣΥΡΙΖΑ.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, ας μου επιτρέψετε να ξεκινήσω με μια απάντηση στον κ. Βρούτση, γιατί είμαι ο αμέσως επόμενος ομιλητής από την παρέμβαση που έκανε.

Για να σας πιστέψουμε, κύριε Βρούτση, ότι αυτά που λέτε είναι αλήθεια θα πρέπει εσείς –όχι εσείς προσωπικά, αλλά η Νέα Δημοκρατία- από το Βήμα της Βουλής να πείτε ότι δεν θέλετε νέα μέτρα μετά το 2018. Δεύτερον, ότι το χρέος δεν ήταν βιώσιμο ούτε το 2014, που ζητούσατε πιστοποιητικό βιωσιμότητας. Και τρίτον, ότι είστε υπέρ της εθνικής γραμμής για επαναφορά των συλλογικών διαπραγματεύσεων, που εσείς καταργήσατε και που είναι δική σας ιδεολογική ηγεμονία στον χώρο των επιχειρήσεων μετά από τις υποδείξεις του ΣΕΒ. Άρα, λοιπόν, για να πιστέψουμε ότι όντως δεν υπομονεύετε την εθνική προσπάθεια, πρέπει να πείτε αυτά από το Βήμα της Βουλής. Περιμένουμε.

Η συζήτηση, κυρίες και κύριοι συνάδελφοι, για τον προϋπολογισμό έρχεται σε μια κρίσιμη χρονική στιγμή για το μέλλον της χώρας καθώς υπάρχουν νέα δεδομένα, που έχουν προκύψει από τη διαπραγμάτευση με τους δανειστές, αλλά και πολλά ανοικτά ενδεχόμενα στις διεθνείς εξελίξεις, που είναι ραγδαίες και η έκβασή τους επηρεάζει με τον έναν ή τον άλλο τρόπο την πορεία της χώρας.

Η άμεση εφαρμογή των βραχυπρόθεσμων μέτρων για τη ρύθμιση του χρέους είναι η τελευταία εξέλιξη σε αυτόν τον μακρύ δρόμο της διαπραγμάτευσης. Αυτό ακριβώς σημαίνει τρία πράγματα: Πρώτον, ότι έχουμε μια de facto αναγνώριση της μη βιωσιμότητας του ελληνικού χρέους, το οποίο είναι ένα πρόβλημα που έχει αρχίσει πλέον και συζητείται.

Δεύτερον, έχουμε την πρώτη φορά που οι δανειστές τηρούν με τη σειρά τους τις υποσχέσεις και τις δεσμεύσεις τους. Η ρύθμιση έρχεται φυσικά ως απότοκο της επιτυχούς πρώτης αξιολόγησης και γι’ αυτό δεν περιλαμβάνει νέες δεσμεύσεις. Εγκρίνεται τις επόμενες ημέρες ο προϋπολογισμός του 2017, που συζητάμε σήμερα, χωρίς νέα μέτρα και με αυξημένα κοινωνικά κονδύλια. Καθορίστηκε το πλαίσιο που θα κλείσει η δεύτερη αξιολόγηση σε επίπεδο τεχνικό εντός ευρωπαϊκού πλαισίου.

Και τρίτον, σημαίνει ότι το ύψος των πλεονασμάτων μετά το 2018 και η ενεργοποίηση μεσοπρόθεσμων και μακροπρόθεσμων ρυθμίσεων του χρέους και η συμμετοχή του ΔΝΤ στο πρόγραμμα παραμένουν ανοικτά με περιθώρια πολιτικής διαπραγμάτευσης. Αυτό σημαίνει ότι δεν έχουμε υποχωρήσει σε παράλογες απαιτήσεις εκτός των ήδη συμφωνηθέντων απαιτήσεων από τη συμφωνία του Ιουλίου του 2015.

Και όλα αυτά συνιστούν μια επιτυχία της ελληνικής Κυβέρνησης και εμπεδώνουν ένα κλίμα εμπιστοσύνης στη χώρα και μας βγάζουν από το περιθώριο του failed state, που ήμασταν μέχρι τώρα. Είναι η πρώτη φορά από την έναρξη της κρίσης, που μας οδήγησαν οι καταστροφικές πολιτικές των κυβερνήσεων της Νέας Δημοκρατίας και του ΠΑΣΟΚ και η εσκεμμένη σκληρότητα και τα λάθη των δανειστών, που έχουμε με στοιχεία βάσιμες ελπίδες πλέον ότι αυτό το πρόγραμμα θα είναι και το τελευταίο.

Οι προϋπολογισμοί του 2015 και του 2016 τηρούνται σε μεγάλο βαθμό και οι προβλέψεις συμβαδίζουν με τους στόχους, τα έσοδα ξεπερνούν τους στόχους χωρίς στάση πληρωμών, οι δαπάνες μειώνονται αλλά όχι στην πλάτη του κοινωνικού κράτους, αλλά στην πλάτη της διαφθοράς, η αναπτυξιακή τροχιά έχει ήδη ξεκινήσει με το 2017 να αναμένεται μια χρονιά ισχυρής ανάπτυξης.

Αν θέλουμε, όμως, να είμαστε σοβαροί και θέλουμε να λέμε και αλήθειες στους εαυτούς μας, αλλά και στους πολίτες δεν εξαρτώνται όλα από την ελληνική Κυβέρνηση, ούτε από τον ελληνικό λαό μονάχα. Οι λαοί της Ευρώπης κάθε φορά που τους ζητείται η γνώμη τους, εκφράζουν με βρόντο την δυσαρέσκειά τους για την μείωση του βιοτικού επιπέδου και για τις πολιτικές λιτότητας που χορηγήθηκαν ως φάρμακο παντού για να ξεπεραστεί η κρίση. Για τις νεοφιλελεύθερες ελίτ χωρίς ίχνος αυτοκριτικής ο ελληνικός λαός, οι Βρετανοί, οι Ιταλοί, οι Πορτογάλοι που βιώνουν τα ίδια με εμάς ακόμα και οι Γερμανοί εργαζόμενοι που βλέπουν την ανάπτυξη να καλπάζει, αλλά έχουν να πάρουν αύξηση δεκαπέντε χρόνια όλη αυτή η δυσαρέσκεια οφείλεται στον λαϊκισμό και πρέπει να τιμωρηθεί. Αναρωτιέμαι: Σας θυμίζει κάτι, κυρίες και κύριοι της Αξιωματικής Αντιπολίτευσης, αυτό;

Είναι πλέον σαφές και το δίλημμα είναι ιστορικό. Εάν η Ευρώπη δεν αλλάξει πορεία, επιστρέφοντας σε αναπτυξιακές προοπτικές και με ενίσχυση του κοινωνικού κράτους, εάν δεν ξαναγίνει θελκτική για τις κοινωνίες, τα καμπανάκια του Brexit, των δημοψηφισμάτων του ελληνικού και του ιταλικού «όχι» και η άνοδος του ακροδεξιού μπλοκ δυνάμεων θα γίνουν από προειδοποιητικές, καμπάνες αναγγελίας τέλους.

Οι αποφάσεις για την Ελλάδα και η έκβαση του εγχειρήματός μας αποτελεί τον προπομπό για την υπόλοιπη Ευρώπη, όπως ακριβώς αποτέλεσαν προπομπό οι μνημονιακές πολιτικές που εφαρμόστηκαν στην Ελλάδα για τις υπόλοιπες χώρες. Και ήμασταν οι μόνοι που το λέγαμε αυτό στην ελληνική Βουλή και στον λαό τότε.

Οι πολιτικές δυνάμεις της Ευρώπης, η διεθνής κοινότητα πρέπει να δώσει ολόκληρη και όχι την μισή ευκαιρία στη χώρα για να σταθεί επιτέλους στα πόδια της. Το άμεσο κλείσιμο της αξιολόγησης, η ένταξη στο πρόγραμμα QE, η μη λήψη περαιτέρω μέτρων είναι τα απαραίτητα βήματα για να προχωρήσουμε να εφαρμόσουμε ένα σχέδιο παραγωγικής ανασυγκρότησης χωρίς τα λάθη του παρελθόντος που ποτέ αυτό το παρελθόν δεν θα επιστρέψει, όπως ήταν.

Διότι τι θα σημαίνει για την χώρα και για την Ευρώπη αν απαιτηθούν εκβιαστικά από 4,5 δισεκατομμύρια μέτρα και 3,5% πλεονάσματα για δέκα χρόνια θάβοντας την κοινωνία; Τι θα σημαίνει για τη δημοκρατία στην Ευρώπη αν οι επιλογές που θα ακολουθηθούν θα είναι για να ικανοποιηθούν κάποιοι χριστιανοκοινωνιστές Βουλευτές και κάποιοι υπερεθνικοί τεχνοκράτες που στους μόνους που λογοδοτούν είναι οι αριθμοί των projects που αναλαμβάνουν; Τι θα σημαίνει για την γεωπολιτική ευστάθεια μιας ταραγμένης περιοχής η αποσταθεροποίηση της Ελλάδας;

Ρωτάω ευθέως την Αξιωματική Αντιπολίτευση και τα υπόλοιπα κόμματα: έχετε θέσεις για όλα αυτά; Τολμάτε να τις καταθέσετε ή η απάντηση σε κάθε τι από όλα αυτά είναι οι εκλογές; Και τι θα κάνετε εσείς για όλα αυτά που θέλετε να τα βρείτε μπροστά σας; Για τις συλλογικές διαπραγματεύσεις, για την μείωση των πλεονασμάτων που θα σήμαινε όχι σε νέα μέτρα τι λέτε;

Οι ερωτήσεις προφανώς είναι ρητορικές, γιατί δίνετε μια και μοναδική απάντηση. Εξουσιομανία, ας είμαστε εμείς στην εξουσία και γαία πυρί μιχθήτω.

Αν συνέχιζε η κυβέρνηση Σαμαρά – Βενιζέλου, της οποίας βασικό στέλεχος ήταν ο Πρόεδρος σας, ο κ. Μητσοτάκης, αυτά τα ερωτήματα δεν θα υπήρχαν καν. Πολύ απλά, το χρέος δεν θα μειωνόταν, γιατί θα θεωρούνταν βιώσιμο, τα πλεονάσματα θα ήταν 4,5% έως το 2030 με εξοντωτικά μέτρα και ο εργασιακός μεσαίωνας θα είχε παγιωθεί. Ο λόγος που όλα αυτά συζητιόνται μέχρι σήμερα είναι επειδή τον Γενάρη του 2015 υπήρξε πολιτική αλλαγή στην χώρα και γλιτώσαμε με τον εφιάλτη.

Κυρίες και κύριοι συνάδελφοι, έρχομαι και λίγο στα του προϋπολογισμού. Με τον υπό συζήτηση προϋπολογισμό συνεχίζεται η ανάκτηση της αξιοπιστίας της ελληνικής οικονομίας και ενισχύεται η δημοσιονομική ισορροπία, ώστε να βγούμε όσο το δυνατόν γρηγορότερα από το πρόγραμμα με την κοινωνία όρθια.

Τα περισσότερα στοιχεία τα έχουν καλύψει οι προλαλήσαντες Υπουργοί, αλλά και οι συνάδελφοι Βουλευτές. Εγώ θα ήθελα να εξηγήσω με απλά, πολύ απλά λόγια τι σημαίνουν όλα αυτά για τους συμπολίτες μας.

Για το νέο έτος έχουμε το νέο ασφαλιστικό και φορολογικό σύστημα που παρά ορισμένες αδικίες, όπως είναι το ΕΚΑΣ και η αύξηση έμμεσων φόρων που έγινε προσπάθεια να διαχυθούν, περιέχει αθροιστικά ελαφρύνσεις για μεγάλες μερίδες επαγγελματικών κατηγοριών, κυρίως για τους νέους επιστήμονες που εγώ ανήκω, αλλά και για τους πιο αδύναμους συμπολίτες μας. Για αυτό άλλωστε και ο ΣΕΒ και η Νέα Δημοκρατία μιλάει για βίαιη αναδιανομή. Το καλωσορίζουμε ως ένα σημείο.

Έχουμε, επίσης, αύξηση των δαπανών για την παιδεία κατά 15,6% σε σχέση με το μεσοπρόθεσμο της προηγούμενης κυβέρνησης και 5,3% σε σχέση με πέρυσι. Έτσι, καταφέραμε φέτος να ανοίξουμε έγκαιρα όλα τα σχολεία χωρίς κενά και να προσλάβουμε από την αρχή χιλιάδες αναπληρωτές και περισσότερους εκπαιδευτικούς ειδικής αγωγής. Σχεδιάζουμε ακόμα περισσότερα στους τομείς της έρευνας και της καινοτομίας, που είναι πολύ βασικό συστατικό της πολιτικής μας για να επιστρέψουν πίσω τα μυαλά που έχουν φύγει στο εξωτερικό.

Για την υγεία έχουμε διατήρηση ουσιαστικά του περσινού αυξημένου προϋπολογισμού αλλά και επιπλέον δαπάνες που μας επέτρεψαν να ανατάξουμε το υπό κατάρρευση εθνικό σύστημα υγείας.

Στην περιοχή μου, στην Θεσπρωτία προσλάβαμε στην υγεία μόνιμο και επικουρικό προσωπικό μετά από οκτώ χρόνια σε ειδικότητες που λείπανε για χρόνια. Πήραμε ασθενοφόρα, φτιάξαμε υλικοτεχνικές υποδομές που βρίσκονταν εκτός λειτουργίας και έστελναν τον κόσμο στους ιδιώτες χωρίς πληρωμή.

Για την κοινωνική προστασία έχουμε 760 εκατομμύρια για το κοινωνικό σύστημα αλληλεγγύης που απλώνει δίχτυ προστασίας στους μη έχοντες χωρίς περικοπές επιδομάτων.

Έχουμε 100 εκατομμύρια για να στηριχθούν από το κράτος οι δόσεις αδύναμων δανειοληπτών.

Τέλος, άφησα τα κονδύλια για τις δημόσιες επενδύσεις με εθνικούς και συγχρηματοδοτούμενους πόρους, που είναι αυξημένοι σε σχέση με πέρυσι. Έτσι, ολοκληρώνονται οι μεγάλοι οδικοί άξονες, η Ιονία Οδός και η Ε65, με μειωμένες, μάλιστα, δαπάνες προς τους εργολάβους. Είναι έργα αναπτυξιακά, που προσφέρουν θέσεις εργασίας και βάζουν στο επίκεντρο την Ήπειρο και τη Θεσπρωτία που εκπροσωπώ.

Υπάρχουν κονδύλια για έργα υποδομών και με εθνικούς πόρους και σε περιφέρειες που αναβαθμίζουν τις τοπικές κοινωνίες, που λειτουργούν πολλαπλασιαστικά για την οικονομία.

Κλείνοντας, με την πεποίθηση ότι θα εκτελεστεί σωστά και ο φετινός προϋπολογισμός, όπως και αυτός του 2016 και θα διαψευστούν ξανά αυτοί που επενδύουν στην αποτυχία, σας καλώ στην υπερψήφισή του.

Σας ευχαριστώ.

(Χειροκροτήματα από τις πτέρυγες των ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, θέλετε να κάνετε κάποιο σχολιασμό;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, δεν είναι σχολιασμός, είναι κάτι που έχει προκύψει. Θα ήθελα τον λόγο μόνο για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Με είχαν ρωτήσει πολλοί συνάδελφοι και συναδέλφισσες για το πώς θα κλείσουμε το κενό του 2018 και έχει δημιουργηθεί ένα θέμα πως θα το κλείσουμε αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Σωστό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είχα πει ότι είναι περίπου 150, αν θυμάστε, με το ΔΝΤ, λίγο παραπάνω με τους ευρωπαϊκούς θεσμούς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Διακόσια πενήντα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είχαμε μια μεγάλη λίστα που πρότειναν και οι θεσμοί κι εμείς για το πώς θα το κλείσουμε αυτό. Μέσα σε αυτή τη λίστα ήταν και οι εισφορές των ναυτικών. Πρέπει να σας πω ότι εμείς ποτέ δεν θα εγκρίνουμε αυτό, ποτέ δεν θα το προτείνουμε και μπορώ να σας πω με κάθε βεβαιότητα ότι θα κλείσει ο προϋπολογισμός και του 2017 και του 2018 χωρίς καμμία αύξηση στις κοινωνικές εισφορές των ναυτικών.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Χρήσιμη η παρατήρηση και η ενημέρωση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Να γίνει μια διευκρίνιση.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Σπυρίδων Λυκούδης):** Κύριοι συνάδελφοι, θέλετε κάτι; Παρακαλώ, ζητήστε μου τον λόγο. Αν είναι δυνατόν!

Κύριε Βρούτση, θέλετε κάτι;

**ΙΩΑΝΝΗΣ ΒΡΟΥΤΣΗΣ:** Προφανώς, χαιρετίζουμε αυτό που είπε ο κύριος Υπουργός, γιατί είναι μια κατατεθειμένη θέση της Νέας Δημοκρατίας, εν τη ρύμη του λόγου είπε ότι είναι για ασφαλιστικές εισφορές.

Είναι για το φορολογικό ειδικό καθεστώς, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αλλαγή φορολογίας εισοδήματος.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι όπως τα λένε οι δύο συνάδελφοι.

**ΠΡΟΕΔΡΕΥΩΝ (Σπυρίδων Λυκούδης):** Σε κάθε περίπτωση είναι χρήσιμη η ενημέρωση που κάνατε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι οι φορολογικές. Έκανα λάθος. Όπως το λέτε, είναι.

**ΠΡΟΕΔΡΕΥΩΝ (Σπυρίδων Λυκούδης):** Είναι θετικό. Ευχαριστούμε.

Η συνάδελφος κ. Φωτεινή Αραμπατζή από τη Νέα Δημοκρατία έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, με τον περσινό προϋπολογισμό η Κυβέρνηση επιχείρησε να διορθώσει την καταστροφική πολιτική που άσκησε το πρώτο εξάμηνο της διακυβέρνησής της, τότε που έσκιζε μνημόνια και διέγραφε χρέη σ’ ένα κρεσέντο άγνοιας και λαϊκισμού.

Ο φετινός προϋπολογισμός είναι ακόμη χειρότερος, όχι μόνο γιατί η Κυβέρνηση δεν διδάχθηκε τίποτα από τα λάθη της, αλλά και γιατί μέσα από τις σελίδες του μαύρου αυτού προϋπολογισμού πανηγυρίζει, γιατί εγκαθιδρύει τη μιζέρια και την εξαθλίωση για όλους τους Έλληνες.

Είναι ο προϋπολογισμός του απόλυτου παραλογισμού, του απόλυτου ψεύδους, ο προϋπολογισμός που επιβάλλει φόρους πολλών δισεκατομμυρίων, που στραγγαλίζει κι άλλο την επιχειρηματικότητα, την ανάπτυξη, την ιδιωτική πρωτοβουλία.

Είναι σίγουρα ειρωνικό, αν δεν προκαλεί το δημόσιο αίσθημα, ότι όλες οι αισιόδοξες προβλέψεις αυτού του προϋπολογισμού είναι συνδεδεμένες με την πραγματοποίηση των μεταρρυθμίσεων και την πρόβλεψη για ανάπτυξη, αυτή που θα μας γλυτώσει από τα νέα μέτρα και από τον «κόφτη» με την αύξηση των επενδύσεων. Μεταρρυθμίσεις και επενδύσεις από ποιον; Από την Κυβέρνηση που τις πολέμησε με μανία και που οι Υπουργοί της συνωστίζονταν για το ποιος πρώτα θα τις υπονομεύσει.

Είναι προφανές ότι δεν πιστεύετε ούτε στην επιχειρηματικότητα ούτε στην ιδιωτική πρωτοβουλία ούτε στην ανάπτυξη ούτε στις επενδύσεις. Σέρνεστε με το ζόρι στον δρόμο των ευρωπαϊκών πολιτικών, ενώ η ψυχή και η καρδιά σας είναι στα οράματα και τις πολιτικές του Μαδούρο και του Κάστρο.

Γι’ αυτό κάθε τομέα παραγωγικής οικονομίας στη χώρα τον διαλύσατε. Δύο πυλώνες ανάπτυξης έχει η ελληνική οικονομία: τον τουρισμό και την πρωτογενή παραγωγή. Και τους δύο τους πολεμήσατε και τους πολεμάτε με λυσσαλέο τρόπο.

Στον τουρισμό κάνατε ό,τι μπορούσατε για να τον καθηλώσετε από την κεκτημένη δυναμική του. Υπερφορολογήσατε μέχρι ασφυξίας τον κλάδο, καταργείτε τη νησιωτικότητα, διαχειριστήκατε ανερμάτιστα την προσφυγική -μεταναστευτική κρίση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρία συνάδελφε…

**ΦΩΤΕΙΝΗ ΑΡΑΜΠΑΤΖΗ:** Και χαίρομαι που λέει ο κύριος Υπουργός ότι απολαμβάνει το ρεκόρ δεκαετίας στη μείωση των εσόδων στον τουρισμό, που καταγράφει η Τράπεζα της Ελλάδος.

Κύριε Υπουργέ, είναι ρεκόρ δεκαετίας η πτώση των πολύτιμων εσόδων.

Εκεί, όμως, που επιφυλάξατε την απόλυτη εξαπάτηση ήταν στον αγροτοκτηνοτροφικό κόσμο της χώρας με την αύξηση της φορολογίας από το 13% στο 22% έως 45%, με τη φορολόγηση των αγροτικών επιδοτήσεων από το πρώτο ευρώ, με την αύξηση της προκαταβολής φόρου στο 100%.

Και επειδή άκουσα τον κ. Αποστόλου να λέει ότι ο Πρωθυπουργός υλοποίησε στο ακέραιο τις δεσμεύσεις του για τους αγρότες και επειδή άκουσα τον κ. Αποστόλου και την κυρία συνάδελφο που διαμαρτύρεται τώρα να λέει ότι το 95% των αγροτών θα πάρουν πίσω την επιστροφή της προκαταβολής και δεν θα πληρώσουν καθόλου φόρο, να σας πω απλά, κυρίες και κύριοι συνάδελφοι, ότι από τον νέο ορισμό του κατ’ επάγγελμα αγρότη που, βεβαίως, εσείς ψηφίσατε, υπάρχουν εκατοντάδες χιλιάδες παραγωγοί οι οποίοι χάνουν τον ορισμό του κατ’ επάγγελμα αγρότη, θεωρούνται ετεροεπαγγελματίες και φορολογούνται από το πρώτο ευρώ.

Εκτινάξατε το κόστος παραγωγής από την αύξηση του ΦΠΑ, βεβαίως, στα αγροτικά εφόδια και τις υπηρεσίες από το 13% στο 24%, με την κατάργηση του ειδικού φόρου κατανάλωσης στο πετρέλαιο κίνησης.

Μια ανάσα, κυρίες και κύριοι συνάδελφοι, 130 έως 160 εκατομμύρια ευρώ για τον αγροτικό κόσμο, προκειμένου να είναι ανταγωνιστικός με τους Ευρωπαίους συνάδελφους του, με κατάδική σας απόφαση, όπως αποκαλύπτει ο Πιέρ Μοσκοβισί, την κόψατε «σύρριζα».

Το καταθέτω στα Πρακτικά.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αποτελειώνετε το έργο, βεβαίως, με τις ανατιμήσεις στο πετρέλαιο κίνησης, περαιτέρω εκτινάσσοντας το κόστος παραγωγής και βάλλοντας ευθέως κατά του πρωτογενούς τομέα, κατά της βιομηχανίας, κατά των νοικοκυριών που θα δουν αυξήσεις σε βασικά προϊόντα και υπηρεσίες να εξυψώνονται.

Και βεβαίως, το μεγάλο βάρος της δημοσιονομικής προσαρμογής που καλούνται να επωμιστούν οι αγρότες συμπληρώνεται με την ασφαλιστική τους καταδίωξη, 188 εκατομμύρια ευρώ περισσότερες ασφαλιστικές εισφορές για τη διετία 2016-2018.

Εν τω μεταξύ, έχετε το θράσος να περικόψετε το 60% της σύνταξης των συνταξιούχων αγροτών, οι οποίοι για να επιβιώσουν καλλιεργούν τα πέντε χωραφάκια που έχουν στη διάθεσή τους.

Την ίδια στιγμή, βεβαίως, που η εμμονή σας στους φόρους εφορμά όλο και δριμύτερη δυο χρόνια τώρα, πολύτιμα κοινοτικά κονδύλια ύψους 4,7 δισεκατομμυρίων ευρώ -6 δισεκατομμυρίων ευρώ με την εθνική συμμετοχή- το λεγόμενο «αγροτικό ΕΣΠΑ» μένει αναπορρόφητο εξαιτίας της κυβερνητικής αβελτηρίας και της ανεπάρκειάς σας.

Κυρίες και κύριοι συνάδελφοι, 6 δισεκατομμύρια ευρώ, την ώρα που χαρατσώνετε με 2,5 δισεκατομμύρια ευρώ έμμεσους φόρους όλους τους πολίτες, όλους τους Έλληνες με τον παρόντα προϋπολογισμό.

Ουραγός, δυστυχώς, η χώρα μας, προτελευταία αμέσως μετά τη Μάλτα στην απορρόφηση των κοινοτικών κονδυλίων με μόλις 5,01%, τη στιγμή που ο ευρωπαϊκός μέσος όρος είναι στο 12,5%.

Το καταθέτω στα Πρακτικά.

(Στο σημείο αυτό η Βουλευτής κ. Φωτεινή Αραμπατζή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ίδια στιγμή που μένετε μετεξεταστέοι στα αναπτυξιακά και ο Επίτροπος Χόγκαν σάς εγκαλεί εδώ από το Βήμα της Βουλής, καταστρατηγείτε τους ευρωπαϊκούς φόρους, για να σώσετε ό,τι προλαβαίνετε στη διαχείριση του προσφυγικού - μεταναστευτικού της χώρας.

Ο γαλαντόμος κ. Αποστόλου αποφάσισε αυθαίρετα και κατά παράβαση κάθε κοινοτικού κανονισμού να διαθέσει 1.680.000 ευρώ, προορισμένα συνολικά για τη στήριξη του γαλακτοκομικού τομέα, αποκλειστικά στα νησιά που επλήγησαν από το προσφυγικό και το 85% αυτών στη νήσο Λέσβο.

Αντιμέτωποι, βεβαίως, με τη δίκαιη κραυγή αγωνίας όλων των νησιών του Βορειανατολικού Αιγαίου, οι τουριστικές οικονομίες των οποίων πραγματικά αφέθηκαν στο έλεός τους, προσπαθείτε να κλείσετε τρύπες, στερώντας χαρακτηρισμένα και αναγκαία χρήματα από το σύνολο του κτηνοτροφικού κόσμου της χώρας και αποδίδοντάς τα μόνο στο 5% των κτηνοτρόφων της επικράτειας.

Αυτή η απόφαση, κύριοι Υπουργοί, θα εκπέσει από την Κομισιόν και τότε θα δω τι θα πει ο κ. Αποστόλου για τις ανακτήσεις που θα ζητηθούν.

Κλείνοντας, κυρίες και κύριοι του ΣΥΡΙΖΑ, με το όψιμο φιλοεπενδυτικό και αναπτυξιακό σας πνεύμα θέλω να σας θυμίσω μια χρυσοφόρο προοπτική ανάπτυξης και τουριστικών εσόδων για τη Μακεδονία και για όλη τη χώρα, την Αμφίπολη, που καταδικάσατε με την πολιτική σας εμπάθεια. Διαφυγόντα κέρδη για όλη τη χώρα, διαφυγόντα κέρδη για έναν νομό που πλήττεται βαριά από την οικονομική μετανάστευση των επιχειρήσεών του στη Βουλγαρία, για έναν νομό στον οποίο καλπάζει η ανεργία στο 36% και όμως, παραμένει, δυστυχώς, σχεδόν στο σύνολό του εκτός προγράμματος κοινωφελούς εργασίας, για έναν νομό του οποίου οι νόμιμοι και εναπομείναντες επιχειρηματίες χειμάζονται από την πύλη παραεμπορίου του Προμαχώνα με το λαθρεμπόριο.

Είναι αυτό που θα πάτασσε ο κ. Μάρδας και δεν κατόρθωσε ούτε το ένα δέκατο όσων εισπράξαμε εμείς το 2014 να μαζέψει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι του ΣΥΡΙΖΑ, το Σάββατο το βράδυ σε αυτό το Βήμα θα βρίσκεται ο Πρωθυπουργός. Δεν ξέρω αν θα φοράει γραβάτα ή όχι. Ο ίδιος είχε δηλώσει ότι θα βάλει γραβάτα όταν κουρέψει το χρέος.

Αν πιστέψουμε τα όσα λέτε αυτές τις ημέρες για τους εθνικούς θριάμβους σας, τότε κανονικά θα πρέπει να τον δούμε με γραβάτα. Εάν πάλι δεν φορέσει, προφανώς δεν πιστεύει ούτε εκείνος αυτά που ζητάει να πιστέψουμε εμείς και οι πολίτες.

Σε κάθε περίπτωση, εγώ, εύχομαι το Σάββατο ο Πρωθυπουργός να σταθεί έστω για μία φορά στο ύψος των περιστάσεων, να μιλήσει με γλώσσα εθνική και όχι με κομματικές κραυγές, να συναισθανθεί την κρισιμότητα των στιγμών και τα ανοικτά μέτωπα, που έχει η χώρα, όχι μόνο στον χώρο της οικονομίας, αλλά και στις εθνικές υποθέσεις. Διαφορετικά, θα είναι καλύτερα να επισπεύσει την απόδραση, που έτσι κι αλλιώς φαίνεται να ετοιμάζει.

Άλλωστε η απειλή σας περί εκλογών, κύριε Τσακαλώτο, στο προχθεσινό Eurogroup είναι ευχή για εμάς και λύτρωση για τη χώρα. Στη χώρα δεν αξίζει η μοίρα των κοινωνικών παντοπωλείων και των επιδομάτων φτώχειας που εξαγγέλλετε. Αξίζει η δουλειά, η παραγωγή, η ανάπτυξη, με λιγότερους φόρους, λιγότερες δαπάνες, γενναίο άνοιγμα στην επιχειρηματικότητα, με τη συμφωνία αλήθειας της Νέας Δημοκρατίας και του Κυριάκου Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και δύο εκπαιδευτικοί συνοδοί τους από το δεύτερο τμήμα του Γυμνασίου Οβριάς Αχαΐας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος κ. Νικόλαος Συρμαλένιος από τον ΣΥΡΙΖΑ.

**ΑΝΔΡΕΑΣ ΛΟΒΕΡΔΟΣ:** Πότε θα μιλήσω εγώ, κύριε Πρόεδρε;

**ΠΡΟΕΔΡΕΥΩΝ (Σπυρίδων Λυκούδης):** Αμέσως μετά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριοι Υπουργοί, αγαπητοί συνάδελφοι, είναι πολλά αυτά που θέλω να πω. Δεν θα προλάβω, αλλά θα προσπαθήσω όσο γίνεται να συμπυκνώσω μερικά πράγματα, τα οποία αφ’ ενός μεν διαστρεβλώνουν και διαστρέφουν πλήρως την πραγματικότητα και αφ’ ετέρου να απαντήσω σε σχέση με κομβικά ζητήματα του προϋπολογισμού.

Κατ’ αρχάς, θέλω να πω ότι σήμερα είναι μια ημέρα απεργιακών κινητοποιήσεων.

Ο ΣΥΡΙΖΑ χαιρετίζει τις απεργιακές κινητοποιήσεις της ΓΣΕΕ, της ΑΔΕΔΥ και όλων των μαζικών συνδικαλιστικών οργανώσεων, διότι πραγματικά, στον βαθμό που μας στηρίζουν στο να έχουμε συλλογικές διαπραγματεύσεις, στο να αποκρούσουμε παράλογες απαιτήσεις του Διεθνούς Νομισματικού Ταμείου για ομαδικές απολύσεις και άλλα τέτοια αντεργατικά μέτρα, προφανώς αυτά ενισχύουν τη θέση και στη διαπραγμάτευση της ελληνικής κυβέρνησης.

Το ερώτημα είναι ποια είναι η θέση της Νέας Δημοκρατίας σε αυτά. Υποστηρίζετε, συνάδελφοι της Νέας Δημοκρατίας, συλλογικές διαπραγματεύσεις, τις κλαδικές συμβάσεις εργασίας, τη μετενέργεια, την επεκτασιμότητα κ.λπ.. Υποστηρίζετε τις ομαδικές απολύσεις;

**ΙΩΑΝΝΗΣ ΒΡΟΥΤΣΗΣ:** Βάλατε ΦΠΑ στο Αιγαίο, κύριε Συρμαλένιε, ΦΠΑ στα νησιά.

**ΝΙΚΟΛΑΟΣ ΣΥΡΜΑΛΕΝΙΟΣ:** Όταν θα έρθει η σειρά σας, κύριε Βρούτση, να μιλήσετε.

**ΙΩΑΝΝΗΣ ΒΡΟΥΤΣΗΣ:** Τα έχουμε πει αυτά.

**ΧΡΗΣΤΟΣ ΜΠΓΙΑΛΑΣ:** Και εσείς έχετε πει ότι θα τον καταργήσετε.

**ΠΡΟΕΔΡΕΥΩΝ (Σπυρίδων Λυκούδης):** Αρχίσαμε τον διάλογο τώρα, κυρίες και κύριοι συνάδελφοι;

**ΝΙΚΟΛΑΟΣ ΣΥΡΜΑΛΕΝΙΟΣ:** Κρατήστε μία καθυστέρηση, κύριε Πρόεδρε.

Μαζί με αυτές τις κινητοποιήσεις υπάρχει και μία άλλη κινητοποίηση η οποία εξελίσσεται αυτές τις ημέρες. Είναι η απεργιακή κινητοποίηση της Πανελλήνιας Ναυτικής Ομοσπονδίας.

Θέλω να πω ότι σεβόμαστε πραγματικά και θεωρούμε ιερό δικαίωμα την απεργία. Μετά όμως από μία εβδομάδα απεργίας, με την οποία έχουν αποκοπεί πλήρως τα νησιά μας, υπάρχει σοβαρό κοινωνικό πρόβλημα.

Θα ήθελα να ξέρω πραγματικά, εφόσον και ο Υπουργός προ ολίγου δεσμεύτηκε ότι δεν θα υπάρξει καμμία αλλαγή στο φορολογικό καθεστώς των ναυτικών και ο Υπουργός Ναυτιλίας ο κ. Κουρουμπλής έχει δεσμευτεί και ο κ. Τσακαλώτος δεσμεύτηκε πριν, ποιο είναι το νόημα συνέχισης μιας τέτοιας απεργίας.

Και θέλω να ρωτήσω, απευθυνόμενος κυρίως στους συνδικαλιστές που υποστηρίζουν τη Νέα Δημοκρατία, αν την ίδια ευαισθησία έδειξαν οι συνδικαλιστές της Νέας Δημοκρατίας στην ΠΝΟ, όταν πήγε να περάσει η διάταξη για τις ατομικές συμβάσεις εργασίας στη ναυτιλία. Την ίδια ευαισθησία έδειξαν οι συνδικαλιστές της Νέας Δημοκρατίας, όταν πέρασε η διάταξη για τον απεργοσπαστικό μηχανισμό με νομοσχέδιο του κ. Βαρβιτσιώτη; Ας μας απαντήσουν σε αυτά οι προσκείμενοι στη Νέα Δημοκρατία συνδικαλιστές και μετά να το συζητήσουμε.

Είναι φανερό, αγαπητοί συνάδελφοι, ότι το αποτέλεσμα του Eurogroup ήταν μια επιτυχία. Δεν θριαμβολογούμε, όμως. Θεωρούμε επιτυχία ότι για πρώτη φορά υπάρχουν μέτρα και όχι υποσχέσεις, όπως το 2012, μέτρα με τα οποία αναδιαρθρώνεται ουσιαστικά το μακροχρόνιο χρέος του EFSM, του Ευρωπαϊκού Μηχανισμού Στήριξης.

**ΙΩΑΝΝΗΣ ΒΡΟΥΤΣΗΣ:** Και γίνεται βιώσιμο.

**ΝΙΚΟΛΑΟΣ ΣΥΡΜΑΛΕΝΙΟΣ:** Δεύτερον, σταθεροποιεί τα επιτόκια στο 1,5% και τρίτον, οι χρηματοδοτικές δαπάνες θα είναι κάτω από το 15% για πάρα πολλά χρόνια.

Απέναντι σε αυτή την επιτυχία η Αντιπολίτευση αντί να κάνει την αυτοκριτική της, που δεν είχε καταφέρει τίποτα, παρά μόνο μια υπόσχεση στο Eurogroup του τέλους του 2012, συνεχίζει την καταστροφολογία και τις καταστροφολογικές προφητείες. Εμείς απέναντι σ’ αυτές τις προφητείες αντιπαραθέτουμε την πραγματικότητα και στοιχεία. Δεν αντιπαραθέτουμε προβλέψεις.

Τα στοιχεία λένε: Πρώτον, το δεύτερο εξάμηνο του 2016 έχουμε ανάπτυξη αντί για ύφεση. Δεύτερον, τα έσοδα μετά το εντεκάμηνο Ιανουαρίου - Νοεμβρίου 2016, είναι παραπάνω κατά 2,4 δισεκατομμύρια. Τρίτον, το πλεόνασμα του 2016 είναι μεγαλύτερο από το προϋπολογισθέν κατά 0,5% του ΑΕΠ και δημιουργεί προϋποθέσεις κοινωνικού πλεονάσματος.

Το ύστατο επιχείρημά σας, ότι εμείς τώρα φτάνουμε εκεί που ήσασταν στο τέλος του 2014, ουσιαστικά δεν αναφέρει ότι φέρατε τις εκλογές τρεις μήνες νωρίτερα και όχι τον Μάρτιο του 2015 -γιατί οι προεδρικές εκλογές έπρεπε να γίνουν Ιανουάριο - Φεβρουάριο του 2015, αλλά τις φέρατε τον Δεκέμβριο του 2014- γιατί ακριβώς ξέρατε ότι, επειδή δεν είχε κλείσει η πέμπτη αξιολόγηση, είχατε δυο επιλογές. Ή να πάρετε σκληρά μέτρα για να κλείσετε την αξιολόγηση, που εν όψει εκλογών δεν σας συνέφερε ή να υπογράψετε εσείς το τρίτο μνημόνιο, με σκληρότερα μέτρα απ’ αυτά που βιώνουμε αυτή τη στιγμή, που και πάλι δεν σας συνέφερε εν όψει εκλογών.

Αντ’ αυτού τι κάνατε; Αποδράσατε, βγήκε η Κυβέρνηση του ΣΥΡΙΖΑ και βρήκε στα αποθεματικά των ταμείων λεφτά για να πληρώσει μισθούς και συντάξεις μέχρι το τέλος Φεβρουαρίου 2015.

Κύριοι της Νέας Δημοκρατίας και του ΠΑΣΟΚ, κύριοι της Αντιπολίτευσης, παραδεχθείτε ότι αποτύχατε ως Κυβέρνηση. Φέρατε τη χώρα στη χρεοκοπία και στα μνημόνια. Τώρα αποτυγχάνετε και ως Αντιπολίτευση. Δεν έχετε επιχειρήματα. Τα μόνα επιχειρήματά σας είναι η καταστροφολογία.

Εμείς υποστηρίζουμε έναν προϋπολογισμό, ο οποίος θα προβλέπει δημοσιονομική σταθερότητα, οικονομική ανάπτυξη και δίκαιη κατανομή των βαρών και των ωφελειών. Η μεν δημοσιονομική σταθερότητα και η ανάπτυξη επιβεβαιώνονται από τα μέχρι σήμερα στοιχεία, όπως επενδύσεις, εξαγωγές, πλεόνασμα σε έσοδα, η δε δίκαιη κατανομή βαρών και ωφελειών υπηρετείται από τον κοινωνικό προϋπολογισμό, όπως κατευθύνεται από την καθολική εφαρμογή του κοινωνικού επιδόματος αλληλεγγύης με κονδύλι 760 εκατομμυρίων, με 300 εκατομμύρια επιπλέον από τους προϋπολογισμούς υγείας, πρόνοιας και παιδείας, με 100 εκατομμύρια για την προστασία της πρώτης κατοικίας, που ψηφίσαμε πέρυσι και αφορά το 25% των πιο ευάλωτων δανειοληπτών.

Αγαπητοί συνάδελφοι, η Κυβέρνησή μας έχει χαράξει έναν οδικό χάρτη μετά τον συμβιβασμό του καλοκαιριού του 2015. Υλοποιήσαμε δυο δύσκολους προϋπολογισμούς, του 2015 και του 2016. Προχωρήσαμε στην ψήφιση σειράς νομοθετημάτων με θετικά κυρίως χαρακτηριστικά. Ψηφίσαμε μια ασφαλιστική μεταρρύθμιση-τομή για να μπορούν οι επόμενες γενιές να παίρνουν αξιοπρεπή σύνταξη.

Αρχίσαμε την ανάταξη του Εθνικού Συστήματος Υγείας με αναβάθμιση του ΕΚΑΒ, με προσλήψεις στα νοσοκομεία και στα νησιά. Για πρώτη φορά μετά από δεκαετίες δημιουργήθηκε ΕΚΑΒ στη Σύρο.

Το νοσοκομείο της Σαντορίνης λειτούργησε, ενώ ήταν έτοιμο να πουληθεί σε ιδιώτες.

Ξεκινήσαμε τη μεταρρύθμιση σε όλες τις βαθμίδες της εκπαίδευσης και ανοίξαμε για πρώτη φορά τα σχολεία με βιβλία και σχεδόν πλήρη κάλυψη όλων των εκπαιδευτικών κενών.

Αντιμετωπίσαμε, παρά τις τεράστιες δυσκολίες, το προσφυγικό -μεταναστευτικό με ανθρωπιά και αξιοπρέπεια. Ξεκινήσαμε τη μεταρρύθμιση στη δημόσια διοίκηση και τώρα θα αρχίσει η υλοποίησή της.

Δρομολογήσαμε τη μάχη ενάντια στη διαπλοκή. Ψηφίσαμε την απλή αναλογική. Ξεκινήσαμε και δρομολογήσαμε την υπόθεση της συνταγματικής αναθεώρησης.

**ΠΡΟΕΔΡΕΥΩΝ (Σπυρίδων Λυκούδης):** Κύριε συνάδελφε, ολοκληρώστε.

**ΝΙΚΟΛΑΟΣ ΣΥΡΜΑΛΕΝΙΟΣ:** Ολοκληρώνω, κύριε Πρόεδρε.

Κλείσαμε την πρώτη αξιολόγηση και η δεύτερη αξιολόγηση κλείνει οσονούπω. Στρίβουμε το τιμόνι της χώρας από την ύφεση στην ανάπτυξη και παρά τις καταστροφολογίες, στο τέλος του 2018 βγαίνουμε από τα μνημόνια. Χτυπάμε τις παθογένειες που δημιουργήσατε και μας οδήγησαν στην χρεοκοπία.

Με την ελπίδα της ορατής πλέον ανάκαμψης και ανάπτυξης, πιστεύουμε ότι στο τέλος του 2018 αυτή η Κυβέρνηση θα πάρει μέτρα φοροελαφρύνσεων, υλοποιώντας την επιλογή της δίκαιης ανάπτυξης προς όφελος των πιο αδύναμων στρωμάτων της ελληνικής κοινωνίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κυρίες και κύριοι Βουλευτές, ξεκινώ με μια εκτίμηση-φράση του Χαρίλαου Τρικούπη, που έλεγε ότι ο προϋπολογισμός δεν είναι πρωτίστως ένα ζήτημα αριθμών. Πρωτίστως είναι ένα κοινωνικό και πολιτικό ζήτημα.

Και ως τέτοιο, δηλαδή ως κοινωνικό και πολιτικό, αν με καλούσε κάποιος να χαρακτηρίσω τον προϋπολογισμό του 2017 της Κυβέρνησης, θα έλεγα ότι είναι ένας προϋπολογισμός των φόρων. Και αν το έλεγα και λαϊκότερα, θα έλεγα ότι είναι ένας φορομπηχτικός προϋπολογισμός, ο δεύτερος προϋπολογισμός των ΣΥΡΙΖΑ - ΑΝΕΛ.

Πρόκειται για το δεύτερο κείμενο που ενσωματώνει το κοινωνικό κόστος από τη διακυβέρνηση ΣΥΡΙΖΑ - ΑΝΕΛ, που φορτώθηκε στην πλάτη του ελληνικού λαού και οδήγησε τη χώρα στην απώλεια της ανάπτυξης, την επαναφορά της ύφεσης, στα δεκάδες δισεκατομμύρια των εκροών από τις καταθέσεις, στα δεκάδες δισεκατομμύρια που χάθηκαν από τις ανακεφαλαιοποιήσεις των τραπεζών.

Σήμερα αυτό που λέει, κυρίες και κύριοι Βουλευτές, η Κυβέρνηση είναι να προσπαθήσουμε, αν συντρέξουν μια σειρά από προϋποθέσεις –κύριε Πρόεδρε, ο λόγος μου απευθύνεται στη Βουλή των Ελλήνων και την Κυβέρνηση-, να ξαναγυρίσουμε στο 2014 που η έκθεση των δαπανών 2014, την οποία υποστήριξε ο κ. Χουλιαράκης εδώ, εκτίμησε ότι ήταν μια χρονιά που έκλεισε με αναπτυξιακό πρόσημο 0,35%.

Να γυρίσουμε στο 2014, αλλά, όπως ο κ. Κουτσούκος ανέδειξε στην εισήγησή του, με τα ληξιπρόθεσμα χρέη πολιτών προς το κράτος 93 δισεκατομμύρια και το αντίστροφο, τα ληξιπρόθεσμα χρέη του δημοσίου προς τους ιδιώτες, δηλαδή την ανάσα της οικονομίας, να είναι από τα 3,7 δισεκατομμύρια που ήταν το 2014 στα 6,21 δισεκατομμύρια που είναι τώρα.

Κι επειδή έκανα μια μικρή αναφορά στα αντίθετα ληξιπρόθεσμα από τον πολίτη προς το δημόσιο και είπα 93 δισεκατομμύρια που έτσι είναι, πρέπει να μνημονεύσω ότι και το 2014, κυρίες και κύριοι Βουλευτές, ήταν 75 δισεκατομμύρια. Γι’ αυτή την αποτυχία, την ευθύνη φέρει αποκλειστικά ο Πρωθυπουργός προσωπικώς ο ίδιος, αλλά και όλοι εσείς που, χωρίς αναστολές και χωρίς επιφυλάξεις, στηρίζετε τις πολιτικές του.

Και να το λέμε ξεκάθαρα: Μια αποτυχία που αφορά τη χώρα το 2015-2016 φέρνει την υπογραφή και τη σφραγίδα του εμπνευστή και του ανθρώπου που ενορχήστρωσε όλη της εκστρατεία, για να υφαρπάξει την ψήφο του ελληνικού λαού.

Αυτός ο άνθρωπος είναι ο Πρωθυπουργός, ένας μοιραίος πολιτικός που τώρα στην Κυβέρνηση κάθε μέρα, κυρίες και κύριοι, έρχεται αντιμέτωπος με τον δημαγωγό εαυτό του. Γιατί τι είναι ο κ. Τσίπρας ως πολιτικός; Ένας πολιτικός που τον χαρακτηρίζει η δημαγωγία στην Αντιπολίτευση και η αποτυχία στην Κυβέρνηση.

Θέλω να δώσω μια απόπειρα ορισμού του δημαγωγού, γιατί είναι ένας όρος τον οποίο χρησιμοποιεί σήμερα και η Συμπολίτευση. Για να δούμε, λοιπόν, κρίνοντας πρόσωπα, πράγματα και πολιτικές. Δεν ήταν δημαγωγία η πολιτική του κ. Τσίπρα τα χρόνια της Αντιπολίτευσης, αν δημαγωγία είναι να εκτρέφεις μίσος εναντίον των αντιπάλων σου, ασάφεια γι’ αυτά που θα κάνεις, εξισωτισμό προς τα κάτω, αντικαπιταλισμό, αλλά μαζί με εθνικισμό και ευρωσκεπτικισμό, ξενοφοβία -εδώ δεν είναι η περίπτωσή σας, είναι όμως του κυβερνητικού εταίρου σας- και έξαλλη ρητορική κατά της διαφθοράς και για να μην ξεχάσω και μετατροπή των ανοησιών σε επιχειρήματα, όπως παραδείγματος χάριν ότι μας ψεκάζουν.

Κυρίες και κύριοι, δεν τα λέω αυτά τυχαία ούτε είναι συμπυκνώσεις εμπειρίας που δεν πατάει στα πόδια της. Θέλω να θυμίσω, γιατί ήμασταν εδώ και για τον προϋπολογισμό του 2015 και για τον προϋπολογισμό του 2016 και έχουμε πρόσφατη μνήμη. Θυμάμαι τον Πρωθυπουργό να λέει -φράση του Ταλεϋράνδου αυτή- ότι όσα είχαμε κάνει εμείς ήταν κάτι περισσότερο από έγκλημα -ήταν λάθος, είχε πει- και όσο τον κοιτάς τώρα να κυβερνά, σκέφτεσαι, παραφράζοντας βέβαια μια ρήση του Τσώρτσιλ: «Ποτέ τόσο λίγοι δεν προκάλεσαν τόσο μεγάλο κακό σε τόσο μικρό χρονικό διάστημα σε τόσους πολλούς όσο ο κ. Τσίπρας και η Κυβέρνησή του».

Πάμε να δούμε τώρα ορισμένα παραδείγματα, για να δούμε, κυρίες και κύριοι συνάδελφοι, αν θυμάμαι καλά ή αν υπερβάλλω. Πρώτο παράδειγμα τα προγράμματα διάσωσης της χώρας από την πτώχευση, μιας χώρας που πτώχευσε κατ’ ουσίαν και κάποιοι την κράτησαν όσο μπόρεσαν ψηλά για να μην καταρρεύσει κατά κυριολεξία και πτωχεύσει κατά κυριολεξία. Τώρα ξέρετε τι σημαίνει αυτό. Μας τα περιέγραφε ως οικονομικά προγράμματα βαρβαρότητας, που δεν θα γίνονταν αποδεκτά σε καμμία άλλη πολιτισμένη χώρα.

Ήρθε ο κ. Τσίπρας με την «Βαρουφακειάδα» να δημιουργήσει συνθήκες που τον ανάγκασαν να υπογράψει το τρίτο μνημόνιο και όσα θα υπογράψει ή υπογράφει τις μέρες αυτές. Θα έβγαινε -από τα τσιπουράδικα, προφανώς- στις αγορές και με τα νταούλια, όπως έλεγε, θα τις έκανε να χορεύουν για να πάρουν πίσω όσα είχαν υπογραφεί και θα άλλαζε και την Ευρωπαϊκή Ένωση και εκ των υστέρων, την ανοησία την αποκαλεί πολιτικό βολονταρισμό της Αριστεράς.

Ως Αντιπολίτευση, θυμηθείτε τι έλεγε για τα εργασιακά: Θα στηρίξει τα εργασιακά δικαιώματα και θα διευρύνει, έλεγε, το κοινωνικό κράτος και ως Πρωθυπουργός, ετοιμάζεται να απελευθερώσει τις ομαδικές απολύσεις, να τις ρυθμίσει στο διπλάσιο από τις δικές μου, που μου οργάνωνε διαδηλώσεις έξω από τα γραφεία και από το σπίτι μου και χωρίς μεσολάβηση, χωρίς να παρεμβαίνει όργανο, ο Υπουργός ή άλλο, για να προσπαθήσει να λειάνει την κατάσταση.

Τρίτον, μιλούσε για εκποίηση δημόσιας περιουσίας, ότι πουλάμε τα ασημικά της οικογένειας και θα τα προστάτευε ο Πρωθυπουργός. Και ήρθε ως Πρωθυπουργός να εκχωρήσει τη δημόσια περιουσία για έναν αιώνα με το τρίτο μνημόνιο plus και τα μέτρα που ψηφίσατε τον Απρίλιο και τον Μάιο. Σπουδαίος προστάτης της δημόσιας περιουσίας! Αυτό, όμως, δεν σβήνει. Αυτό θα είναι μπροστά.

Τέταρτον, θα παρακαλούσε τις αγορές να μας δανείζουν και θα κούρευε μονομερώς το σώμα του χρέους, πετώντας στα σκουπίδια τις σοβαρές παραμετρικές αλλαγές, όπως είπα το απόγευμα, του χρέους που είχαμε πετύχει το 2012 και δυσφημώντας το PSI, ενώ, ως Υπουργός, απαντώντας στον κοινοβουλευτικό έλεγχο, επικαλείται τα οφέλη της Ελληνικής Δημοκρατίας μέσα από αυτό.

Κυρίες και κύριοι, έχω εδώ την απόφαση του Eurogroup. Δεν έχω χρόνο, δυστυχώς, να απαντήσω στην απάντηση που έδωσε ο Υπουργός στη δική μου παρέμβαση. Αν, όμως, τη διαβάσετε, θα δείτε ότι και οι έξι ερωτήσεις που κατέθεσα στηρίζονται άλλες περισσότερο, άλλες αποκλειστικά στο κείμενο της απόφασης του Eurogroup.

Δεν έχω χρόνο να το επαναφέρω στη συζήτηση. Ωστόσο, κύριε Υπουργέ, επειδή έχουμε και την πληροφόρηση αυτών που λέτε και αυτών που παλεύετε, σας ταιριάζει η φράση «yes men, yes women». Αυτή είναι η κοινοβουλευτική δύναμη της Πλειοψηφίας και η διαπραγμάτευση της Κυβέρνησης.

Θα ήθελα ακόμα να κάνω μια υπενθύμιση. Ως ψευτο-Ρομπέν της Αντιπολίτευσης, ο Πρωθυπουργός διαβεβαίωνε τους Έλληνες πως θα είναι μαζί τους, θα έλθει η ανάπτυξη και θα σταματήσει η λεηλασία της χώρας. Ήλθε η ύφεση. Τι είχε να πει ο μέχρι χθες Υπουργός Ανάπτυξης κ. Σταθάκης στη χθεσινή του ομιλία; Επικαλέσθηκε το τρίτο τρίμηνο του 2016. Μα, ναι. Αν συγκριθεί αυτό με το αντίστοιχο τρίμηνο των capital controls και των εκλογών, προφανώς, θα έχει κάτι παραπάνω φέτος που η χώρα δεν είναι στην περσινή «αέρινη» κατάσταση στα χέρια σας. Είναι ένας Πρωθυπουργός της ύφεσης, είχα πει μετά την πρώτη του ομιλία στη Βουλή και ως τέτοιος αποδείχθηκε.

Θέλετε να πω για τη δίκαιη φορολόγηση; Θέλετε να πω για την προστασία των συντάξεων; Πέρα από αυτά που κάνατε και που ειπώθηκαν εδώ από άλλους ομιλητές, έρχεται και η κατάργηση της προσωπικής διαφοράς. Όσοι ξέρουν, από το 2018 αυτό είναι για τις κύριες συντάξεις ένα ποσό περίπου στα 200 ευρώ. Το έχετε υπογράψει και μένει να το ρυθμίσετε σε επίπεδο λεπτομερειών.

Τέλος, κυρίες και κύριοι, όσον αφορά το ηθικό πλεονέκτημα μετά την ιστορία των ΜΜΕ, η φράση που μου έρχεται στο μυαλό, όταν σας ακούω, είναι ενός ήρωα του ελληνικού κινηματογράφου που έλεγε «πνεύμα και ηθική». Αυτή η φράση φωτογραφίζει την υποκρισία σας.

Όμως, εδώ, η αφορμή που έχουμε δεν είναι μόνο για να κάνουμε πρόσφατη ιστορία, όταν είναι στην Αίθουσα ο κ. Τσακαλώτος. Σας είπε κάτι ο κ. Κωνσταντινόπουλος εχθές, όπως το είπα και εγώ σήμερα στην Υπουργό σας.

Συνάδελφοι, κυρίες και κύριοι, ακούστε κάτι. Τώρα, τον Νοέμβριο, εκπονήθηκε και δημοσιεύθηκε στο ΦΕΚ –συγκεκριμένα είναι δημοσιευμένο την 1η Νοεμβρίου 2016- το νέο κανονιστικό πλαίσιο των τυχερών παιχνιδιών, δηλαδή τα φρουτάκια, τα τηλεπαίγνια, τα καζίνο. Αυτή η σύμβαση με τον ΟΠΑΠ του 2013 περιελάμβανε και αυτό το παιχνίδι, το οποίο καταγγέλλατε και για το οποίο φωνάζατε κ.λπ.. Οι όροι που είχαν διαμορφωθεί επί των ημερών μας, αλλά και επί των ημερών σας, ήταν όροι περιοριστικοί για τον κόσμο, για τους ανθρώπους. Λέγαμε να απέχει το ένα κατάστημα από το άλλο διακόσια μέτρα, να υπάρχει όριο συμμετοχής στο παιχνίδι, όριο χρόνου που θα συμμετάσχεις, η κάρτα με την οποία παίζεις να έχει το ΑΦΜ σου και λοιπά.

Ήλθατε να τα καταργήσετε αυτά. Επειδή μάλιστα η Υφυπουργός το πρωί που διακήρυττε την ηθική και τη νομιμότητα, μου είπε ότι αυτό δεν υπάρχει, κυρίες και κύριοι Βουλευτές, εγώ σας το καταθέτω και μάλιστα με μία-δύο σημειώσεις δικές μου, προκειμένου να δείτε τα άρθρα του, τα άρθρα αυτά τα οποία εκπονήσατε εσείς.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τον προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μιλώ για εσάς προσωπικώς, κύριε Υπουργέ. Αυτό εξαγοράστηκε όχι από εσάς. Εμείς δεν είμαστε εσείς, δηλαδή να βρίζουμε ό,τι κινείται. Δεν υπάρχει περίπτωση άνθρωπος των θεσμών που είναι σε μία ανεξάρτητη αρχή, στην Επιτροπή Παιγνίων, να έκανε αυτή τη ρύθμιση χωρίς να έχει εξαγοραστεί. Η υπουργία σας δεν πρέπει να έχει μέσα της τέτοια. Διεκπεραιώνετε όπως μπορείτε –είπα πώς- πολύ σοβαρά θέματα για να έχετε και τέτοια θέματα κάπου στον περίγυρό σας.

Πρέπει, λοιπόν, να το δείτε. Σας το είπε και ο κ. Κωνσταντινόπουλος και δεν αντιδράσατε. Ήλθε το πρωί η Υφυπουργός σας εδώ. Περιμέναμε κι εμείς κάτι να πει, ότι ευαισθητοποιήθηκε. Δεν είπε λέξη. Είπε ότι θα φέρετε νόμο περί παιγνίων. Ποιος είπε να μη φέρετε; Φέρτε δέκα. Όμως, αυτό που δημοσιεύτηκε στο ΦΕΚ την 1η Νοεμβρίου εμπεριέχει βασικό και οφθαλμοφανές στοιχείο διαφθοράς. Πρέπει να το δείτε, γιατί δεν είναι δυνατόν κανένας από εσάς να έχει δεχθεί «κάθε σπίτι και καζίνο» δίπλα του. Δεν μπορείτε να το δεχθείτε αυτό. Κανείς σας δεν μπορεί να το δεχθεί. «Καζινοποιείται» η χώρα. Δεν είναι δυνατόν να επιτρέψετε να γίνει. Το είπαμε χθες, το λέμε σήμερα και ελπίζουμε σε μία απάντηση.

Θα ήθελα να πω μία τελευταία φράση, κύριε Πρόεδρε, με την άδειά σας, για έναν αριθμό που έδωσε ο Υπουργός στην Επιτροπή, όταν αυτή συζητούσε τον προϋπολογισμό. Είπε για τα πλεονάσματα και για τον αγώνα που δίνει για το 1%, που να είναι αναπτυξιακής λογικής, γιατί δέχθηκε την υπερφορολόγηση.

Αφήνω κατά μέρος ότι σήμερα δημοσιεύεται ομιλία του καινούργιου Υπουργού Ανάπτυξης που λέει ότι η υπερφορολόγηση ή η φορολόγηση αυτή δεν επηρεάζει την ανάπτυξη. Είναι παιδαριώδες το σφάλμα που έκανε. Ίσως κάτι άλλο ήθελε να πει.

Όμως, το 1%, κύριε Υπουργέ, για πότε είναι; Εγώ δεν σας ρώτησα γενικά πράγματα. Δεν σας ζήτησα να ερμηνεύσουμε τον κ. Ντάισελμπλουμ, τα τρία, τα πέντε ή τα επτά χρόνια των πρωτογενών πλεονασμάτων στα 3,5%. Σας ρώτησα: Το 2018 ισχύει το 3,5%; Ισχύει. Το 2019, το 2020 θα ισχύει; Αφήστε παραπέρα. Και μου απαντήσατε «το οποίο κ.λπ.» με περιφράσεις.

Η απάντησή είναι μία: Δεν το έχω πετύχει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είπα ότι δεν έχει αποφασιστεί.

**ΑΝΔΡΕΑΣ ΛΟΒΕΡΔΟΣ:** Να διαβάσετε το Eurogroup, τη φράση του. Τώρα δεν έχω και χρόνο. Θέλετε να το κάνω; Παιδιά είμαστε εδώ;

**ΠΡΟΕΔΡΕΥΩΝ (Σπυρίδων Λυκούδης):** Δεν έχετε χρόνο.

**ΑΝΔΡΕΑΣ ΛΟΒΕΡΔΟΣ:** Δεν έχω χρόνο να σας το πω τώρα, αλλά διαβάστε το. Είναι μια μικρή παράγραφος της απόφασης -πιστεύω ότι την ξέρετε- η οποία λέει τα αντίθετα από αυτά που λέτε.

Δεν είστε, όμως, ο Υπουργός των δημοσίων δαπανών και των εσόδων μόνο. Είστε πρωτίστως -το είπα και το μεσημέρι- Υπουργός της επιχειρηματικότητας, της οικονομίας, της αγοράς. Σας ακούει ο κόσμος. Δεν μπορεί να λέτε σχήματα που δεν ταιριάζουν με την λειτουργία της αγοράς καθημερινά ή να αφήνετε να διακινούνται δήθεν πληροφορίες ή πληροφορίες για ανοικτά ενδεχόμενα εκλογών.

Κύριε Υπουργέ, έχουμε συνείδηση των αριθμών. Εγώ επικαλούμαι τον κ. Κουτσούκο, επικαλούμαι τους αριθμούς σας και όσων τους συγκέντρωσαν για τη μισθοδοσία, τις συντάξεις, τις δαπάνες, για τα λειτουργικά του δημοσίου, το 5,7%.

Κυρίες και κύριοι, δεν υπάρχει κωδικός του προϋπολογισμού από τον οποίο εύκολα να μπορεί να αποσύρεις χρήματα.

Ανάπτυξη είναι μια λέξη που δεν λέτε. Μόνο για τις αδειοδοτήσεις είπατε, για τις οποίες, όμως, μιλήσαμε εδώ, τη γραφειοκρατία και μετά το 2018 και μισό που θα είναι η πρώτη μέρα εφαρμογής.

Όταν ο Υπουργός Οικονομικών δεν έχει στα χέρια του τα αναπτυξιακά θέματα και είναι παγιδευμένος από τα κονδύλια του κρατικού προϋπολογισμού, τότε είναι παγιδευμένη και η οικονομία.

**ΠΡΟΕΔΡΕΥΩΝ (Σπυρίδων Λυκούδης):** Ολοκληρώστε, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Κλείνω αμέσως, κύριε Πρόεδρε, με μία φράση.

Εμείς θα τον καταψηφίσουμε αυτό τον προϋπολογισμό.

Σας είχα πει πέρυσι ότι δεν έχετε απέναντί σας την Αντιπολίτευση. Η Κυβέρνησή σας έχει απέναντί της τα γεγονότα. Τα γεγονότα μιλάνε για εσάς και για το έργο σας.

Και εδώ, κυρίες και κύριοι Βουλευτές, όταν καμμιά φορά γίνεται συζήτηση με ένταση και φωνάζετε και λέτε, σας δημιουργείται η εντύπωση της Πλειοψηφίας. Ναι, μια Πλειοψηφίας που είναι εδώ, αλλά που είναι σε δυσαρμονία με αυτό που συμβαίνει στον ελληνικό λαό. Είναι χαρακτηριστικότατο παράδειγμα πολιτικής δυσαρμονίας η σύνθεση αυτού του Κοινοβουλίου με αυτά που θέλει και σκέφτεται ο ελληνικός λαός.

**ΠΡΟΕΔΡΕΥΩΝ (Σπυρίδων Λυκούδης):** Κύριε Λοβέρδο, ολοκληρώστε.

**ΑΝΔΡΕΑΣ ΛΟΒΕΡΔΟΣ:** Καταψηφίζουμε έναν προϋπολογισμό διανομής ψευδών ελπίδων. Καταψηφίζουμε το θεμελιώδες κείμενο μιας Κυβέρνησης κατάρρευσης, που τα μέλη της και τα μέλη της Πλειοψηφίας τώρα μαθαίνουν ότι δεν εκδικείται τίποτα περισσότερο και χειρότερα από μια ελπίδα που έχει διαψευστεί.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Λοβέρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και τρεις εκπαιδευτικοί συνοδοί τους από το 5ο Γενικό Λύκειο Πάτρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η συνάδελφος κ. Σωτηρία Βλάχου από τη Χρυσή Αυγή και αμέσως μετά ο Υπουργός κ. Πολάκης.

**ΣΩΤΗΡΙΑ ΒΛΑΧΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, με τον προϋπολογισμό που έχει καταθέσει η Κυβέρνηση, φαίνεται ξεκάθαρα η πρόθεσή της να επιβάλει νέους φόρους, ενώ παράλληλα θέλει να παρουσιάσει αύξηση της ιδιωτικής κατανάλωσης κατά 1,8% και αύξηση των επενδύσεων κατά 9,1%.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Για τα ζητήματα της άγονης γραμμής να θυμίσουμε δε ότι το ειδικό καθεστώς των νησιών ήταν μία από τις κόκκινες γραμμές της σημερινής συγκυβέρνησης, την οποία και καταπάτησε, όπως φαίνεται.

Έτσι, από την 1-1-2017 οι κάτοικοι των νησιών του Αιγαίου θα πληρώνουν 50% υψηλότερο ΦΠΑ, ο οποίος θα πάει από το 16% στο 24%, και θα αποδοθούν περίπου 439.000.000 ευρώ από αύξηση της φορολογίας στο πετρέλαιο θέρμανσης και στα καύσιμα. Τα έσοδα από την αύξηση του φόρου στον καφέ υπολογίζονται σε 62.000.000 και σε 25.800.000 ευρώ από τον ειδικό φόρο κατανάλωσης στον ζύθο.

Κύριοι της Κυβέρνησης, πρέπει να καταλάβετε ότι είναι αδύνατον για ένα μέσο ελληνικό νοικοκυριό να αντεπεξέλθει στην υπέρμετρη φορολογία, που εσείς και οι εντολοδόχοι σας επιβάλλετε.

Ο προϋπολογισμός, για τον οποίο συζητάμε, είναι ξεκάθαρα μνημονιακός και μόνο σε περαιτέρω φτωχοποίηση των εργαζομένων και των συνταξιούχων θα οδηγήσει.

Οι δαπάνες για μισθούς και συντάξεις εμφανίζονται μειωμένες κατά 32,2%. Η Κυβέρνηση προβάλλει ως αιτιολογία τη μείωση του αριθμού των αποχωρήσεων λόγω συνταξιοδότησης, εξαιτίας του γεγονότος ότι οι συντάξεις του δημόσιου θα καταβάλλονται πλέον από τον Ενιαίο Φορέα Κοινωνικής Ασφάλισης, τον ΕΦΚΑ. Η αλήθεια, όμως, είναι ότι βάσει μνημονίου είναι επιβεβλημένη η περαιτέρω μείωση των συντάξεων, των μισθών των πρωτοδιοριζόμενων στον δημόσιο τομέα, αλλά και η μείωση των ειδικών μισθολογίων.

Στο σημείο αυτό, δεν μπορώ παρά να αναφερθώ και στην πολύωρη διαπραγμάτευση στο Eurogroup της Δευτέρας 5 Δεκεμβρίου, που πέραν του ζητήματος του χρέους, το ΔΝΤ επέμεινε στο πακέτο μέτρων που θα πρέπει να υιοθετηθεί, το οποίο και περιλαμβάνει μείωση του αφορολόγητου ορίου, μείωση των καταβαλλόμενων συντάξεων και μείωση των καταβαλλόμενων μισθών από το δημόσιο.

Άρα βλέπουμε πως η γραμμή που ακολουθεί η Κυβέρνηση, ταυτίζεται ξεκάθαρα με τη γραμμή που επιτάσσουν το ΔΝΤ και οι τοκογλύφοι που θέλουν να εξαθλιώσουν έναν ολόκληρο λαό.

Αναφορικά με τις δαπάνες για την ασφάλιση, περίθαλψη και κοινωνική προστασία, αυτές υπολογίζονται σε 20.000.000.000 ευρώ περίπου. Όπως αναφέρεται, με αυτές θα καλυφθούν οι επιχορηγήσεις ασφαλιστικών ταμείων, νοσοκομείων και δαπανών για κοινωνική προστασία.

Επιπλέον, περιλαμβάνονται οι δράσεις για το εισόδημα κοινωνικής αλληλεγγύης, η επιχορήγηση του ΕΦΚΑ και η προστασία της πρώτης κατοικίας για τα υπερχρεωμένα νοικοκυριά.

Μιλάτε για προστασία της πρώτης κατοικίας, ενώ το τελευταίο διάστημα γίνονται πλειστηριασμοί πρώτων κατοικιών για οφειλές ευτελών ποσών προς το δημόσιο. Είκοσι νέοι πλειστηριασμοί ανακοινώνονται κάθε μέρα στην ιστοσελίδα που έχει δημιουργηθεί γι’ αυτόν τον σκοπό, ενώ αυτός ο αριθμός αναμένεται να αυξηθεί ραγδαία, φτάνοντας τους πέντε χιλιάδες τον χρόνο.

Σύμφωνα με τις εκτιμήσεις από τις ίδιες τις τράπεζες, κάθε χρόνο θα βγαίνουν στο σφυρί περί τα πέντε χιλιάδες ακίνητα και παρά τις δεσμεύσεις ότι δεν θα απειληθούν τα φτωχά νοικοκυριά με πρώτη κατοικία χαμηλής αντικειμενικής αξίας, οι αστοχίες δεν μπορούν να αποκλειστούν.

Με ποιον τρόπο, λοιπόν, προσπαθείτε να διατηρήσετε το προσωπείο της κοινωνικής δικαιοσύνης, τη στιγμή που οι πράξεις σας, σας διαψεύδουν κατηγορηματικά;

Όσον αφορά τα εισοδήματα πολυτέκνων, θα σημειώσω το εξής. Οι απαιτήσεις των δανειστών για το Eurogroup ήταν η εξοικονόμηση 300.000.000 ευρώ ετησίως, γεγονός που με μαθηματική ακρίβεια θα οδηγήσει σε μείωση των οικογενειακών επιδομάτων. Αυτή είναι η προνοιακή πολιτική σας; Σκοπεύετε να περικόψετε το επίδομα που λαμβάνουν οκτακόσιες χιλιάδες τρίτεκνες οικογένειες σε αυτούς τους χαλεπούς καιρούς, που η πατρίδα μας μαστίζεται από τις ουρές λαθρομεταναστών και υποφέρει από την υπογεννητικότητα σε Ελληνόπουλα; Θα έπρεπε να στηρίζετε με κάθε τρόπο και μέσο τις πολύτεκνες οικογένειες και όχι να τις οδηγείτε σε αυτό το επίπεδο απόγνωσης.

Σε ό,τι αφορά το επίδομα θέρμανσης, είναι άγνωστο ποιοι θα το λάβουν με τα κριτήρια που έχουν θεσπιστεί. Το ίδιο ισχύει και για το εισόδημα κοινωνικής αλληλεγγύης. Το εισόδημα κοινωνικής αλληλεγγύης αναμένεται να καλύψει περίπου διακόσιες πενήντα χιλιάδες νοικοκυριά που διαβιούν σε συνθήκες φτώχειας. Σύμφωνα με έρευνα της Ελληνική Στατιστικής Αρχής, το 21,1% του πληθυσμού ζει σε συνθήκες φτώχειας, αριθμός που μεταφράζεται σε οκτακόσια ογδόντα οκτώ τετρακόσιες πενήντα χιλιάδες νοικοκυριά.

Εξ αυτών, το 52% δεν έχει ικανοποιητική θέρμανση, το 40% στερείται διατροφής και το 79,1% δηλώνει οικονομική δυσκολία να αντιμετωπίσει τις έκτακτες ανάγκες του. Όπως καταλαβαίνετε υπάρχει μεγάλη διαφορά μεταξύ των διακοσίων πενήντα χιλιάδων και των οκτακοσίων χιλιάδων. Οι υπόλοιποι τι θα κάνουν;

Κυρίως, όμως, με τα αντιλαϊκά μέτρα που ψηφίζετε -γιατί είναι φοροεισπρακτική η πολιτική σας- δεν αντιλαμβάνεστε ότι η κοινωνία είναι φορολογικά εξαντλημένη. Μιλάτε για μείωση των φορολογικών συντελεστών, αλλά ξεχνάτε να αναφέρετε τη διεύρυνση της φορολογικής βάσης, ξεχνάτε να αναφέρετε τη συρρίκνωση του εισοδήματος μετά την εφαρμογή της άμεσης και έμμεσης φορολογίας. Πώς, λοιπόν, θα έρθει η ανάπτυξη του 2,7% στη χώρα όπως ευαγγελίζεστε;

Αυτός ο προϋπολογισμός δεν διαφέρει σε τίποτε από τους προηγούμενους μνημονιακούς. Οι πραγματικές συνθήκες θα διαψεύσουν τις προσδοκίες σας και εσείς θα πρέπει να δώσετε εξηγήσεις στον ελληνικό λαό. Ο προϋπολογισμός είναι στην πράξη ανεφάρμοστος και το μόνο το οποίο θα καταφέρει είναι να εξαθλιώσει ακόμα μια φορά περισσότερο τον ελληνικό λαό.

Σας ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Βλάχου και για την τήρηση του χρόνου.

Τον λόγο έχει ο Αναπληρωτής Υπουργός Υγείας κ. Παύλος Πολάκης.

Κύριε Υπουργέ, έχετε τον λόγο για οκτώ λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, δεν μπορώ να μην μπω στον πειρασμό, λόγω της ομιλίας του κ. Λοβέρδου πριν από την προηγούμενη ομιλήτρια, και να παραφράσω κι εγώ μια φράση, η οποία λέει ότι ποτέ τόσο λίγοι, που είχαν κάνει τόσο κακό, δεν πέταξαν τόσο πολλή λάσπη θεωρώντας ότι ο ελληνικός λαός έχει πάθει άνοια. Και θα γίνω συγκεκριμένος.

Νιώθω υποχρεωμένος στη συζήτηση για τον προϋπολογισμό του 2017 να κάνω έναν απολογισμό του τι καταφέραμε, μαζί με τον Ανδρέα, από τον Οκτώβριο του 2015 που καθίσαμε σε αυτές τις ηλεκτρικές καρέκλες του Υπουργείου Υγείας. Γιατί όταν αναλαμβάνει κανείς μια τέτοια θέση, πρέπει να μην λέει μόνο, πρέπει να πράττει κιόλας, διότι με αυτόν τον τρόπο δίνει αξία στο αξίωμα. Δεν πρέπει να παίρνει αξία από το αξίωμα της καρέκλας που κάθεται.

Τι παραλάβαμε, λοιπόν, για να ξεσκονίσουμε λίγο και τη μνήμη μερικών; Παραλάβαμε ένα σύστημα σε κατάρρευση, ένα σύστημα σε αποδιοργάνωση, ένα σύστημα σε αποστελέχωση, ένα σύστημα σε υποχρηματοδότηση, έναν ΕΟΠΥΥ φτιαγμένο στο πόδι χωρίς οργανισμό, που πλήρωνε όποτε είχε λεφτά, όποτε του έδιναν τα ασφαλιστικά ταμεία, μια πρωτοβάθμια που ένας από τους προκατόχους μας, ο κ. Γεωργιάδης, μέσα σε μια εβδομάδα εξώθησε και πέταξε έξω δυόμισι χιλιάδες γιατρούς. Παραλάβαμε εργαστήρια που δεν είχαν αντιδραστήρια, παραλάβαμε χειρουργεία που δεν είχαν υλικά, παραλάβαμε ένα παρατηρητήριο τιμών που μόνο έλεγχο της δαπάνης δεν έκανε, παραλάβαμε συμβάσεις που είχαν λήξει από το 2012 και δεν είχαν ανανεωθεί, παραλάβαμε νοσοκομεία τα οποία δεν διοικούνταν και είχαν εκτινάξει στο Θεό, στα ύψη -τα χρόνια της κρίσης και παρά τις οριζόντιες περικοπές- τις δαπάνες των υποστηρικτικών λειτουργιών, γιατί από εκεί έβγαινε πιο εύκολα η μίζα, όταν κόπηκε με τις οριζόντιες περικοπές η δαπάνη των φαρμάκων και των υλικών.

Τι κάναμε, λοιπόν, εμείς; Και εδώ πρέπει να πω ένα πολύ μεγάλο «ευχαριστώ» σε ένα μεγάλο κομμάτι του προσωπικού του Υπουργείου, το οποίο πίστεψε ότι «άλλοι παππάδες ήρθαν και άλλα χαρτιά βαστούνε» και έβαλε πλάτη σε αυτό που κάναμε, όπως και στους αθροιστικά είκοσι επτά ειδικούς συνεργάτες και συμβούλους μας -και εμένα και του Ανδρέα- που ας τους συγκρίνουμε με τους εβδομήντα τέσσερις της εποχής του κ. Βορίδη και τους εβδομήντα τρεις της εποχής του κ. Γεωργιάδη, οι οποίοι μας κουνούν το δάκτυλο ότι διορίζουμε τα δικά μας παιδιά και έχουμε γεμίσει τον τόπο με διορισμένους.

Αυτοί είναι οι πραγματικοί αριθμοί, όσο και αν τους κρύβουν τα ΜΜΕ που σας κρατάνε φανάρι.

Τι κάναμε, λοιπόν; Πρώτα από όλα το σύστημα έπασχε από προσωπικό. Τα χρόνια της κρίσης και των μνημονίων, από το 2010 και μετά, αποχώρησαν από το σύστημα υγείας -γιατί αυτά είναι τα πραγματικά νούμερα και όχι αυτά που βγαίνει και λέει ο καθένας και πετάει την μπαρούφα του- από τα δημόσια νοσοκομεία και τα κέντρα υγείας ανάμεσα στους τέσσερις χιλιάδες εξακόσιους με τέσσερις χιλιάδες επτακόσιους γιατροί και λοιπό προσωπικό οποιασδήποτε κατηγορίας. Επίσης, αποχώρησαν από την πρωτοβάθμια περίπου δύο χιλιάδες τριακόσιοι με δύο χιλιάδες τετρακόσιοι γιατροί, αυτοί που έδιωξε ο Γεωργιάδης σε μία εβδομάδα. Σύνολο απώλειας, επτά χιλιάδες.

Από πέρυσι, 1η Οκτωβρίου, μέχρι σήμερα που μιλάμε -και αυτά είναι τα στοιχεία και προκαλώ τον οποιονδήποτε να τα αμφισβητήσει- σε αυτές τις εποχές της στενότητας, με τον πόλεμο των δανειστών, με τη συμφωνία του συμβιβασμού του περσινού Ιουλίου, με ένα σύστημα απέναντί μας, αυτήν την στιγμή ανέλαβαν υπηρεσία από 1-10-15 μέχρι σήμερα –όχι γενικά προκηρύχθηκαν, ανέλαβαν υπηρεσία, είναι στις θέσεις τους- οι εξής: Πρώτον, χίλιοι τριακόσιοι ογδόντα τρεις επικουρικοί γιατροί -είναι επικαιροποιημένα στοιχεία, χθεσινά- δεύτερον, διακόσιοι είκοσι μόνιμοι γιατροί από παλιές προκηρύξεις που είχε παγώσει και ο κ. Λοβέρδος και οι μετέπειτα από αυτόν και δεν τους διόριζαν, οκτακόσια άτομα από την πρώτη προκήρυξη μόνιμου προσωπικού -επτακόσιοι ενενήντα πέντε για την ακρίβεια- που μετά από το 2009 έγινε πέρυσι τον Οκτώβρη, εξήντα δύο γιατροί και διακόσια δεκαπέντε άτομα γιατροί και νοσηλευτικό για τις ΜΕΘ μέσω του ΚΕΕΛΠΝΟ, τριακόσια άτομα σχεδόν από την προκήρυξη του Μάϊου του 2016 επικουρικό λοιπό προσωπικό νοσοκομείων, διακόσιοι πενήντα -και έρχονται συνέχεια, τα στοιχεία αυτά είναι πριν από μία εβδομάδα- από τον διαγωνισμό του ΑΣΕΠ το ’98 για τους διοικητικούς υπαλλήλους, εκατόν ογδόντα έξι άτομα στο ΕΚΑΒ και εκατόν τριάντα νέες προσλήψεις, πέρα από αυτές που είχε το Νοσοκομείο Σαντορίνης.

Αυτό τι αθροίζει; Αθροίζει τρεις χιλιάδες πεντακόσια πενήντα ένα άτομα. Και αν κάνω λάθος, κάνω προς τα κάτω. Προς τα πάνω μπορεί να είναι. Κάτω από αυτό το νούμερο δεν είναι.

Μία μεγάλη συγγνώμη να ζητήσω, συνάδελφοι, που μέσα σε έναν χρόνο καλύψαμε το μισό που διώξατε εσείς τα προηγούμενα πέντε, έξι χρόνια.

(Χειροκροτήματα από την πτέρυγα του ΣΥΡΙΖΑ)

Μία μεγάλη συγγνώμη να ζητήσω και από εσάς και από την ΠΟΕΔΙΝ και από όλους όσους βγαίνουν με έναν λυσσασμένο τρόπο να πουν ότι παίρνουμε κόσμο, αλλά δεν καλύπτουμε τις ανάγκες. Συγγνώμη, που σε ένα χρόνο πήραμε τρεις χιλιάδες πεντακόσιους πενήντα έναν, όταν εσείς διώξατε στα προηγούμενα χρόνια επτά χιλιάδες.

Δεν σταματάμε εδώ, έχουμε συνέχεια. Πάρτε χαρτί και γράφετε, γιατί η επανάληψη είναι η μητέρα της μαθήσεως. Σε εξέλιξη, για να διοριστούν και να αναλάβουν υπηρεσία -δηλαδή από προκηρύξεις που έγιναν και έχουν βγει τα αποτελέσματα, όχι γενικώς και αορίστως- είναι εκατό από την 4Κ και 5Κ του προηγούμενου Οκτωβρίου, διακόσια πενήντα άτομα λοιπό επικουρικό προσωπικό, επτακόσιοι από τον ΑΣΕΠ του ’98 -εννιακόσιοι πενήντα τέσσερις είναι για το σύστημα υγείας- εξακόσιοι ενενήντα μόνιμο προσωπικό από τη δεύτερη πράξη Υπουργικού Συμβουλίου των χιλίων πεντακοσίων τριάντα οκτώ, που βγήκαν τα προσωρινά αποτελέσματα χρησιμοποιώντας τον κυλιόμενο πίνακα της προηγούμενης προκήρυξης, επτακόσιοι εξήντα μόνιμοι γιατροί που προκηρύχθηκαν πέρυσι και ήδη έχουν φτάσει οι πρώτοι εβδομήντα-ογδόντα φάκελοι με το αποτέλεσμα στο Υπουργείο και έχουν πάρει τη διαδικασία για την κρίση, ογδόντα γιατροί πάλι από παλιές προσλήψεις, που είναι και αυτοί στη διαδρομή για να διοριστούν και οκτακόσια άτομα από το ΚΕΕΛΠΝΟ για το πρόγραμμα AMIF, την υγειονομική στήριξη προσφύγων -μεταναστών, που έχουν βγει τα προσωρινά αποτελέσματα και δημοσιεύονται. Αυτό μας κάνει ένα άθροισμα τρεις χιλιάδες τριακόσια ογδόντα άτομα, που είναι σε εξέλιξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

**ΠΡΟΕΔΡΟΣ (Νικόλαος Βούτσης):** Κύριε Υπουργέ, έχετε δύο λεπτά ακόμα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν ξέρω αν θα φτάσουν.

**ΠΡΟΕΔΡΟΣ (Νικόλαος Βούτσης):** Να φτάσουν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τη Δευτέρα πρόκειται να προκηρυχθούν θέσεις για τέσσερις χιλιάδες άτομα μέσα από το πρόγραμμα του ΟΑΕΔ, με 65 εκατομμύρια, για δωδεκάμηνες συμβάσεις στον χώρο της υγείας -πρώτη φορά γίνεται τέτοιο πρόγραμμα- με πλήρεις αμοιβές, πλήρη εργασιακά δικαιώματα.

Επίσης, μέσα στον Δεκέμβρη θα προκηρυχθούν οκτακόσια σαράντα άτομα από την ΠΥΣ των χιλίων πεντακοσίων τριάντα οκτώ και άλλα χίλια εκατό σαράντα πέντε μόνιμο λοιπό προσωπικό νοσοκομείων, δηλαδή δύο χιλιάδες άτομα. Εκατόν ογδόντα πέντε και σαράντα πέντε νοσηλευτές και γιατροί από το υπόλοιπο της προκήρυξης για τις ΜΕΘ του ΚΕΕΛΠΝΟ και δύο χιλιάδες θέσεις για γιατρούς θα προκηρυχθούν τον Γενάρη - Φλεβάρη με ΠΥΣ που είναι ήδη στη διαδικασία να βγει -έχει ανακοινωθεί επίσημα από την Κυβέρνηση- που είναι μόνιμοι γιατροί για το σύστημα. Αυτοί είναι οκτώ χιλιάδες διακόσιοι δεκαοκτώ με εξασφαλισμένες πιστώσεις και οι οποίοι θα πιάσουν δουλειά στα νοσοκομεία. Ειδικά για τους τέσσερις χιλιάδες έχουμε βάλει στοίχημα τέλη Γενάρη, αρχές του Φλεβάρη να είναι στα νοσοκομεία.

Επίσης, να πω μια κουβέντα για το πρόγραμμα που καταφέραμε μέσω ΕΣΠΑ -τα 140 εκατομμύρια ευρώ- για την πρωτοβάθμια φροντίδα υγείας που αφορά τρεις χιλιάδες διακόσια άτομα τα οποία θα επανδρώσουν τις τοπικές μονάδες υγείας σε εξήντα πέντε πόλεις με διακόσιες εβδομήντα δομές που θα καλύψουν δύο χιλιάδες τρακόσια άτομα αστικού πληθυσμού που ποτέ δεν είχαν τέτοια πρωτοβάθμια περίθαλψη.

Δυστυχώς πρέπει να επιταχύνω, αν και ήθελα πάρα πολλά να πω. Νόμιζα ότι είχα δεκαπέντε λεπτά να σας πω την αλήθεια και έτσι ετοίμασα την ομιλία μου.

**ΠΡΟΕΔΡΟΣ (Νικόλαος Βούτσης):** Είστε ικανός στα στοιχεία. Δώστε τα γρήγορα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το δεύτερο κομμάτι, λοιπόν, που θέλω να αναφέρω αφορά τη χρηματοδότηση του συστήματος. Βγαίνει ο καθένας και πετάει ό,τι νούμερο καταλαβαίνει από τον τρόπο που διαβάζει τον προϋπολογισμό. Τα πράγματα είναι απλά. Είχατε συμφωνήσει σε ένα μεσοπρόθεσμο πρόγραμμα το οποίο έλεγε ότι το όριο δαπανών, δηλαδή το πόσο μπορούν να αγοράσουν τα νοσοκομεία και τα κέντρα υγείας κάθε χρονιά, ήταν 1.388.000.000 ευρώ για το 2014, 1.404.000.000 ευρώ για το 2016, 1.420.000.000 ευρώ για το 2017 και 2018.

Αυτό που καταφέραμε εμείς -από τη διαπραγμάτευση που δεν πετύχαμε!- ήταν 1.556.000.000 ευρώ αντί για 1.388.000.000 ευρώ για το 2015 και 1.634.000.000 ευρώ για τα υπόλοιπα τρία χρόνια, συν ότι τα 110.000.000 ευρώ της πρωτοβάθμιας τα κάναμε 150.000.000 ευρώ. Αυτό στην τετραετία βγάζει 1.000.000.000 ευρώ παραπάνω δυνατότητα αγοράς των νοσοκομείων. Αυτό είναι το τι μπορούμε να αγοράσουμε.

Τι δίνατε εσείς από λεφτά και γιατί φέτος τα νοσοκομεία για πρώτη φορά στην ιστορία δεν πρόκειται να βάλουν χρέος; Δεν έχει ξαναγίνει ποτέ αυτό. Αν το πετυχαίνατε αυτό, θα βαρούσαν καμπάνες στα κανάλια. Γιατί; Εκτός από το ότι αυξήσαμε το ποσό του κρατικού προϋπολογισμού από το 1.025.000.000 ευρώ που λέγατε εσείς και το πήγαμε στο 1.244.000.000 ευρώ, φέτος, για πρώτη φορά στην ιστορία, τα ασφαλιστικά ταμεία, δηλαδή ο ΕΟΠΥΥ, θα δώσουν 573.000.000 ευρώ αθροιστικά στον δημόσιο τομέα της υγείας. Αυτό δεν έγινε ποτέ, ούτε την εποχή των παχιών αγελάδων, όταν πηγαινοέρχονταν οι μίζες με τα φορτηγά, όταν υπήρχε απασχόληση και μπορούσαν να πληρώνουν τα ασφαλιστικά ταμεία γιατί μάζευαν εισφορές.

Εμείς το 2015 καταφέραμε να δώσουμε 143.000.000 ευρώ από τον ΕΟΠΥΥ στα νοσοκομεία. Φέτος δίνουμε 573.000.000 ευρώ -το επαναλαμβάνω για να το καταλάβετε- που αναλύετε ως εξής: 400.000.000 ευρώ στα νοσοκομεία του ΕΣΥ, 61.000.000 ευρώ στα στρατιωτικά -είχαν στερέψει τα στρατιωτικά, δεν τους είχατε δώσει φράγκο τα τελευταία χρόνια του 2014 και του 2012-, δύο οκτακόσια στα πανεπιστημιακά, 67.000.000 εκατομμύρια ευρώ στο «Παπαγεωργίου», 40.000.000 στο «Ωνάσειο». Ποτέ άλλοτε δεν είχε ξαναχρηματοδοτηθεί έτσι ο δημόσιος τομέας. Αυτό δείχνει τη βαθιά ταξική επιλογή της στροφής της χρηματοδότησης προς την ενίσχυση του δημόσιου τομέα, ενώ πληρώσαμε και τους παρόχους του ΕΟΠΥΥ για πρώτη φορά με πλήρη εκκαθάριση, χωρίς να βάζουμε χρέος στο 2016.

Και να πω μια κουβέντα ακόμα.

**ΠΡΟΕΔΡΟΣ (Νικόλαος Βούτσης):** Κύριε Υπουργέ, έχετε μισό λεπτό ακόμα. Τα υπόλοιπα θα τα πει ο Υπουργός κ. Ξανθός αύριο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εκτός από αυτά τα νοσοκομεία πήρανε 1.120.000.000 ευρώ από ληξιπρόθεσμα χρέη και ο ΕΟΠΥΥ μέχρι στιγμής 650.000.000 ευρώ. Τα νοσοκομεία έχουν πληρώσει κοντά στα 900.000.000, τα οποία διαχύθηκαν στην αγορά, δημιουργούν νέα αξία και πλούτο -και φαίνεται αυτό, ό,τι και να λέτε, γιατί είναι αναπτυξιακό αυτό το πράγμα- ενώ ο ΕΟΠΥΥ έχει δώσει πάνω από 400.000.000 ευρώ.

Κάναμε και άλλα πολλά, που, δυστυχώς, επειδή είχα προγραμματίσει την ομιλία για τον διπλάσιο χρόνο, δεν προλαβαίνω να τα πω. Όμως, χτυπήσαμε κάποια αποστήματα που είχαν το όνομα «ΚΕΕΛΠΝΟ», χτυπήσαμε κάποια αποστήματα που είχαν το όνομα «ιδιωτικά εργολαβικά συνεργεία». Δεν είναι τυχαίο ότι δύο από τις τρεις αποφάσεις του ΣτΕ εναντίον κυβερνητικών επιλογών αφορούσαν -η πρώτη ήταν τα κανάλια- τη διοίκηση στο ΚΕΕΛΠΝΟ και τη μη δυνατότητα υπογραφής συμβάσεων έργου, που το μετατρέψαμε σε συμβάσεις εργασίας στα ιδιωτικά συνεργεία καθαριότητας, τα οποία τα διώχνουμε. Και θα είχαμε καταφέρει καλύτερα αποτελέσματα όλη τη χρονιά, εάν δεν είχε υπάρξει αυτή η απόφαση από το ΣτΕ που μας καθυστέρησε στο να υλοποιήσουμε κάποια πράγματα, που αυτή τη στιγμή απλώνονται σε όλη την Ελλάδα.

Ξημερώνει μια άλλη μέρα για το σύστημα υγείας από το 2017, μαζί με τη μεγάλη παρέμβαση που κάναμε για τους ανασφάλιστους και τη δωρεάν ιατροφαρμακευτική τους κάλυψη. Αν μας πιάσουν οι ευχές που έχουμε δεχθεί σε μηνύματα, δεν θα λιώσουν τα κόκκαλά μας με αυτό που έγινε τότε και που δείχνει και το τεράστιο κενό το οποίο υπήρχε.

Μπαίνουμε σε άλλη φάση το 2017. Για πρώτη φορά το δημόσιο σύστημα υγείας ισορροπεί. Ενισχύεται και σε προσωπικό και σε χρηματοδότηση. Αυτή είναι η αλήθεια. Όσο κι αν την κρύβετε και εσείς και τα κανάλια και κάποιοι συνδικαλιστές που έχασαν τη «μαρμίτα» και το πελατειακό εργαλείο να βολεύουν δεξιά και αριστερά κολλητούς και φίλους, ο κόσμος της υγείας το νιώθει, ο ελληνικός λαός το εισπράττει και γι’ αυτόν τον λόγο θα πετύχουμε.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ.

Αυτοσυγκράτηση στον χρόνο χρειάζεται από όλους. Τελικά είπατε την ομιλία έτσι όπως την είχατε προγραμματίσει. Όμως, δεν πειράζει γιατί ήταν γεμάτη στοιχεία. Τι να κάνουμε;

**ΙΩΑΝΝΗΣ ΒΡΟΥΤΣΗΣ:** Έτσι μου έρχεται, κύριε Πρόεδρε, να πάω στο νοσοκομείο να περάσω ωραία!

**ΠΡΟΕΔΡΟΣ (Νικόλαος Βούτσης):** Εντάξει.

**ΙΩΑΝΝΗΣ ΒΡΟΥΤΣΗΣ:** Να πάμε εκδρομή στο νοσοκομείο!

**ΠΡΟΕΔΡΟΣ (Νικόλαος Βούτσης):** Γίνεται ουσιαστικός διάλογος και επί της ουσίας. Άλλωστε, και προηγουμένως υπήρξαν υπερβάσεις στον χρόνο.

Τον λόγο έχει από τον ΣΥΡΙΖΑ η Γ΄ Αντιπρόεδρος της Βουλής κ. Αναστασία Χριστοδουλοπούλου.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Ευχαριστώ, κύριε Πρόεδρε.

Η συζήτηση για τον προϋπολογισμό διεξάγεται σε μία εποχή γενικευμένης αβεβαιότητας σε όλο τον κόσμο και στην Ευρώπη. Νομίζω ότι αυτό το γεγονός θα έπρεπε να φωτίζει τη σημερινή μας συζήτηση. Ίσως να μην είναι υπερβολή αν ισχυριστώ ότι σε κανένα Κοινοβούλιο, που αυτή τη στιγμή, αυτές τις ώρες, αυτές τις ημέρες συζητά τον προϋπολογισμό, δεν θα ψηφιστεί προϋπολογισμός που να είναι αναδιανεμητικός, που να είναι αλληλέγγυος προς τους αδύναμους, που να είναι προϋπολογισμός αναπτυξιακός, γιατί σε καμμία χώρα του κόσμου δεν υπάρχει μια τάση για υπέρβαση της κρίσης προς μια τέτοια κατεύθυνση. Διότι σε όλον τον κόσμο ηγεμονεύει η νεοφιλελεύθερη παγκοσμιοποίηση, ηγεμονεύουν η λιτότητα, η ανεργία, η φτωχοποίηση και η κοινωνική περιθωριοποίηση. Κατά συνέπεια οι προϋπολογισμοί των χωρών αντικατοπτρίζουν αυτή την πραγματικότητα. Αυτό δεν πρέπει να το ξεχνάμε.

Δεν πέρασαν παρά μόνο τριάντα χρόνια από την εποχή που οι οπαδοί του νεοφιλελευθερισμού μάς μιλούσαν για το τέλος της ιστορίας. Τι μας έλεγαν, δηλαδή; Ότι δεν θα γράψει η ιστορία πια τίποτε άλλο, γιατί λόγω της αγοράς και της ευημερίας δεν θα υπάρχει ταξική πάλη, δεν θα υπάρχουν κοινωνικές συγκρούσεις, δεν θα υπάρχουν πόλεμοι, δεν θα υπάρχουν κρίσεις, δεν θα υπάρχουν συνέπειες στους λαούς και άρα η ιστορία θα καταργηθεί.

Παράλληλα, περάσαν μόλις τριάντα χρόνια από τότε που μιλούσαν για το τέλος των ιδεολογιών. Και τι βλέπουμε; Να ανασύρονται από τον σκουπιδοτενεκέ της ιστορίας ο φασισμός, ο ναζισμός και ο εθνικισμός.

Τόση διάψευση; Και μιας και μιλάμε εδώ για διαψεύσεις, για δέκατη τρίτη σύνταξη. Και όλοι αυτοί οι στυγνοί οπαδοί του νεοφιλελευθερισμού, αυτοί που υλοποιούσαν και συνεχίζουν να θέλουν να υλοποιούν τον νεοφιλελευθερισμό, δεν λένε κουβέντα γι’ αυτές τις διαψεύσεις, που πανηγυρικά έγιναν τα τελευταία τριάντα χρόνια; Πόσο εκδικήθηκε τελικά η ιστορία αυτούς τους προφήτες; Πώς τους έβαλε τόσο γρήγορα στη θέση τους;

Γιατί τελικά αυτά τα μεγάλα λόγια δεν μπορούν να κρατηθούν, γιατί ακριβώς οι κοινωνίες έχουν μάθει μέσα από τις συγκρούσεις να αναπτύσσονται και μέσα από τις ρίξεις να μπορούν να φέρουν κάτι καινούργιο και όχι μέσα από την εξουθένωση των κοινωνιών.

Σε αυτή, λοιπόν, την πραγματικότητα είναι και η Ευρώπη και αναρωτιόμαστε γιατί δεν εμπνέονται οι λαοί από την Ευρώπη όπως είναι, την Ευρώπη της λιτότητας, της ανεργίας, όταν έχουν τελειώσει όλοι οι μύθοι, οι μύθοι της δημοκρατίας, οι μύθοι της κοινωνικής αλληλεγγύης, οι μύθοι των ανθρωπίνων δικαιωμάτων. Όλοι οι μύθοι της Ευρώπης έχουν τελειώσει και εμείς αναρωτιόμαστε γιατί άραγε οι λαοί δεν γοητεύονται από αυτή την Ευρώπη.

Τι κάνουν οι Ευρωπαίοι ηγέτες, οι ευρωπαϊκές ελίτ; Το μόνο που τους απασχολεί είναι πώς θα αναπαραχθούν. Θα ανέβει η ακροδεξιά; Θα τους πάρει κανένα ποσοστό, θα κινδυνεύσουν; Πώς θα εξαπατήσουν τους λαούς; Πώς θα τους κρατήσουν εκεί στο να αναπαράγουν την αμάθεια και να τους έχουν συνέχεια κάτω από τον ζυγό τους; Αυτός είναι ο καημός τους.

Συναδέλφισσες και συνάδελφοι, ο πόλεμος στη Συρία μαίνεται. Ο πόλεμος αυτός έχει κάθε μέρα εκατόμβες θυμάτων. Και η διεθνής κοινότητα, όπως τη λέμε, δεν κάνει τίποτα για να τον σταματήσει.

Γιατί, συνάδελφοι, δεν κάνει τίποτα για να τον σταματήσει; Ο πόλεμος στη Συρία έχει συνδεθεί με το υπ’ αριθμόν 1 πρόβλημα, της Ευρώπης κυρίως, το προσφυγικό. Γιατί δεν τον σταματάνε τον πόλεμο για να τελειώσουμε και με το προσφυγικό; Γιατί; Ποια είναι η λύση για να λυθεί και το προσφυγικό οριστικά; Δεν είναι να τελειώσει ο πόλεμος; Και, όμως, δεν θέλει να τελειώσει ο πόλεμος, γιατί πουλάνε τα όπλα. Γιατί το κέρδος είναι πάνω απ’ όλα και αυτοί οι άλλοι που παράγουν τα τσιμέντα και τα σίδερα, περιμένουν να ξεκάνουν εντελώς τη Συρία, για να συμμετάσχουν μετά στη μεγάλη ανοικοδόμηση και να βγάλουν και άλλα, επιπλέον κέρδη από όλη αυτή την ιστορία. Και τολμάνε αυτά τα θύματα του πολέμου να τα εγκαταλείπουν, που είναι αθώοι άνθρωποι, που είναι άμαχοι, που είναι παιδιά. Τα βομβαρδίζουν ανελέητα και συνεχώς και λένε «κλείστε τα σύνορα, να μην μπει κανείς αθώος και μας μολύνει».

Αυτή είναι η Ευρώπη. Και σε αυτή την Ευρώπη καλούν συνεχώς εμάς να υποταχθούμε σε ό,τι λέει. Τι λέει, λοιπόν, για το προσφυγικό; Να δούμε τι λέει για το προσφυγικό. Λέει οι πρόσφυγες να μείνουν όπου μπορούν εκτός από την Ευρώπη. Έτσι, καλούν κάποιες χώρες να γίνουν χωροφύλακες, ώστε να μην περάσουν στις πλούσιες χώρες, ώστε να μη μολυνθεί κανείς. Και ταυτόχρονα αυτοί, που τόσον καιρό μάθανε τις κοινωνίες στην ξενοφοβία, τώρα υψώνουν τη σημαία του φόβου της ακροδεξιάς, για να κερδίσουν πάλι και να παραμείνουν στην εξουσία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της Γ΄ Αντιπροέδρου της Βουλής)

Τελειώνει ο χρόνος μου. Έχω να πω πολλά. Θα δω τι θα κάνω.

Τι έγινε, λοιπόν; Συζητήσανε για να κάνουν επιμερισμό της ευθύνης. Τελικά κατέληξε σε επιμερισμό του φόβου. Ανάλογα τις κοινωνίες, ανάλογα τις κυβερνήσεις, επιμερίστηκε ο φόβος. Τόσο ποσοστό εκεί, τόσο ποσοστό αλλού, ώστε να γενικευθεί ο φόβος και να συναινέσουμε όλοι στα μέτρα αποκλεισμού των προσφύγων από τον πολιτισμένο κόσμο.

Στη Συρία, λοιπόν, στα ερείπια στο Χαλέπι καταρρέουν τα ανθρώπινα δικαιώματα. Καταρρέει ο ευρωπαϊκός πολιτισμός, καταρρέουν τα πάντα, καταρρέουν και οι ελπίδες. Και μετά αναρωτιόμαστε γιατί οι λαοί ψηφίζουν όπως ψηφίζουν.

Θα αποπειραθώ να δώσω μία μικρή εξήγηση. Γιατί αυτοί οι λαοί έχουν καταλάβει ότι δεν μπορούν να πολεμήσουν τον νεοφιλελευθερισμό στον σκληρό του πυρήνα, που είναι η οικονομία και όσο το πιστεύουν αυτό με την ψήφο τους, προσπαθούν να υπερασπίσουν την ύπαρξή τους με στρεβλό τρόπο. Αυτό έκαναν στην Αμερική με τον Τραμπ, αυτό έκαναν στην Αγγλία με το Brexit και αυτό επαναλαμβάνουν με κάθε ευκαιρία και νοσταλγούν τα έθνη-κράτη, παρά τους δύο παγκοσμίους πολέμους και τις εκατόμβες θυμάτων, γιατί αυτή η νοσταλγία τούς θυμίζει κάποια ασφάλεια που νόμιζαν ότι είχαν.

Αυτές είναι οι συγκυρίες, μέσα στις οποίες συζητείται ο προϋπολογισμός και εμείς κάνουμε σαν να είμαστε σε ένα μικρό χωριό, που δεν ξέρει τίποτε από όλα αυτά, αλλά που όλα θα λυθούν και όλα θα τακτοποιηθούν, γιατί θα γίνουν οι εκλογές που ζητά η Αξιωματική Αντιπολίτευση. Αυτό είναι, έτσι είμαστε, με μια μικρή συνταγή λύνονται όλα τα προβλήματα!

Και λέμε: Αλήθεια, αυτό είναι το πρόβλημα της Ελλάδος και των Ελλήνων πολιτών, που αγωνιούν εάν θα γίνει πόλεμος, τι θα γίνει στη γειτονιά τους, τι θα γίνει με την οικονομική κρίση, τι θα γίνει με τις επενδύσεις; Ξέρετε τι λένε τα στοιχεία; Είναι «παρκαρισμένα» στις τράπεζες 4 δισεκατομμύρια με αρνητικό επιτόκιο. Δεν θέλει κανείς να επενδύσει και εδώ κατηγορούμε τον ΣΥΡΙΖΑ που δεν έρχονται επενδύσεις. Πού ’ν’ τες, καλέ, γιατί δεν έρχονται; Θα έρθουν μετά, που θα βγει η Νέα Δημοκρατία, όπως ελπίζει. Θα έρθουν τρέχοντας, όπως είχαν έρθει και πριν!

Μέσα, λοιπόν, σ’ αυτή την κατάντια, την οποία ζούμε, υπάρχει μία συνολική εξαχρείωση συνειδήσεων, αντιλήψεων. Και, βεβαίως, κατανοούμε ότι επειδή ο ΣΥΡΙΖΑ από την κρίση, από το 2012, ήταν το μόνο κόμμα που ωφελήθηκε και κέρδισε τρεις εκλογικές αναμετρήσεις, είναι φυσικό να δημιούργησε ψυχικά σύνδρομα. Είναι φυσικό να δημιούργησε παραλογισμούς. Όμως, και αυτά έχουν κάποια όρια, το ψέμα, η διαστρέβλωση, η πλαστογραφία. Έ, δεν μπορούν να συνεχιστούν!

Μας κατηγορούν, λοιπόν, ότι είμαστε υποχωρητικοί. Ποιοι; Αυτοί που ψήφισαν το τρίτο μνημόνιο και έχουν ψηφίσει άλλα δύο πριν! Μας κατηγορούν και κουνούν το χέρι και λένε «γιατί είστε τόσο υποχωρητικοί, όλα τα δίνετε στους δανειστές». Ενώ αυτοί δεν έδιναν τίποτε, ήταν γνωστοί αντάρτες από γεννησιμιού τους! Και λες τώρα: Αυτή η φάρσα για πόσο καιρό θα επαναληφθεί στην Αίθουσα της Βουλής και εμείς θα πρέπει να την ακούμε, όπως και ο ελληνικός λαός, ο οποίος τους ξέρει απέξω και ανακατωτά;

(Στο σημείο αυτό κτυπάει το κουδούνι λήξεως του χρόνου ομιλίας της Γ΄ Αντιπροέδρου της Βουλής)

**ΠΡΟΕΔΡΟΣ (Νικόλαος Βούτσης):** Παρακαλώ, συντομεύετε.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Τελειώνω, κύριε Πρόεδρε. Πράγματι, και εγώ έχω υπερβεί το όριο του χρόνου, αλλά τι να κάνω, θα πω και αυτό και θα τελειώσω.

Πραγματικά, η πολιτική κρίση που ξεκίνησε από το 2012 συνεχίζεται. Γιατί, συνάδελφοι και συναδέλφισσες, στο κοινοβουλευτικό σύστημα τα κόμματα έχουν έναν ρόλο. Είτε είναι κόμματα εξουσίας είτε είναι κόμματα ιδεολογικά είτε είναι κόμματα, που λόγω της κρίσης πρέπει να τσοντάρουν σε κάποιο κόμμα, που λόγω της κατάρρευσης του δικομματισμού θα πρέπει να κυβερνήσει.

Τι βλέπουμε, λοιπόν; Βλέπουμε και μας κατηγορούν ότι ο ΣΥΡΙΖΑ παίρνει σκληρά μέτρα και όλοι περιμένουν μήπως φύγουν οι Βουλευτές του ΣΥΡΙΖΑ. Όμως, δεν φεύγουν. Φεύγουν από τα άλλα κόμματα. Πώς το εξηγείτε αυτό; Γιατί τα άλλα κόμματα δεν μπορούν να αναπαραχθούν ως λύσεις που θα συμπληρώσουν τα κόμματα εξουσίας.

Κατά συνέπεια όλη αυτή η αγωνία για το τι θα γίνει, οι μεταμφιέσεις που γίνονται, οι αλληλοδιασπάσεις και οι προσπάθειες κέντρων να φτιάξουν καινούργια κόμματα, για να οριοθετήσουν τη μετά ΣΥΡΙΖΑ εποχή νομίζω ότι είναι σχέδια που θα μείνουν στα χαρτιά, γιατί οι κοινωνικές εκπροσωπήσεις καθορίζουν ποια κόμματα θα υπάρξουν στη χώρα και για πόσο χρόνο και όχι όλα τα υπόλοιπα. Και εάν ο ΣΥΡΙΖΑ ήταν ένα συμβιβασμένο κόμμα, εάν είχε γίνει μνημονιακό, επειδή υποχρεώθηκε να υπογράψει το τρίτο μνημόνιο, δεν θα είχε όλη αυτή τη λυσσαλέα επίθεση ούτε από τα εγχώρια κέντρα ούτε από τα ευρωπαϊκά. Δεν θα είχαμε τον Σόιμπλε σήμερα να θυμάται ακόμη και το Grexit, να ζητά πλεονάσματα για δέκα χρόνια, δεν θα είχαμε όλα τα ΜΜΕ αγκαλιά να μας καταγγέλλουν.

(Στο σημείο αυτό κτυπάει το κουδούνι λήξεως του χρόνου ομιλίας της Αντιπροέδρου της Βουλής)

Βεβαίως, κανείς δεν πιστεύει τη Νέα Δημοκρατία και όλους εσάς που κλαίτε για τα ράντζα στα νοσοκομεία, που κλαίτε για τους φτωχούς, για τους συνταξιούχους, που τους θυμηθήκατε όλους ξαφνικά εσείς. Και κανείς φυσικά δεν φοβάται ότι αυτούς τους ανθρώπους θα θελήσετε να τους εκπροσωπήσετε. Σας ξέρουν χρόνια, είστε εγγυημένοι και γι’ αυτό θα σας εμπιστευτούν, αλλά το θέμα είναι ότι δεν θα σας εμπιστευθεί η ελληνική κοινωνία, η οποία έχει μνήμη και παρ’ όλα τα μεγάλα λόγια ότι υπάρχει θέμα δημοκρατικής νομιμοποίησης του ΣΥΡΙΖΑ, κύριε Λοβέρδο, να μας πείτε από πού προκύπτει η δημοκρατική νομιμοποίηση.

**ΑΝΔΡΕΑΣ ΛΟΒΕΡΔΟΣ:** Μάλιστα.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Μήπως από τα γκάλοπ; Αυτά, κύριε Λοβέρδο, νομίζω ότι δεν αποτελούν δείγματα ούτε για τις παραμονές των εκλογών, πολύ περισσότερο για τώρα.

**ΑΝΔΡΕΑΣ ΛΟΒΕΡΔΟΣ:** Θα σας πω στη δευτερολογία μου.

**ΠΡΟΕΔΡΟΣ (Νικόλαος Βούτσης):** Δεν υπάρχει δευτερολογία, κύριε Λοβέρδο. Επί τη ευκαιρία!

**ΑΝΔΡΕΑΣ ΛΟΒΕΡΔΟΣ:** Επί προσωπικού.

**ΠΡΟΕΔΡΟΣ (Νικόλαος Βούτσης):** Τελειώσατε, κυρία Χριστοδουλοπούλου;

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Γ΄ Αντιπρόεδρος της Βουλής):** Tελειώνω με μια έκκληση: Οι υπόλοιποι Βουλευτές της Αντιπολίτευσης παρακαλώ να μην κάνουν ρεπορτάζ, να κάνουν προτάσεις. Μπορούν; Μπορούν να μας πουν πόσες κοινωνικές δαπάνες θέλουν για την υγεία, αντί να μας λένε για τα ράντζα και πόσα υλικά λείπουν από τα χειρουργεία; Μπορούν να μας πουν τι ακριβώς θέλουν για τις συντάξεις; Μπορούν να μας πουν ακριβώς τι θέλουν για τα εργασιακά;

Μιλήστε, λοιπόν, πείτε να σας ακούσει ο ελληνικός λαός επιτέλους και αφήστε την κριτική στον ΣΥΡΙΖΑ και αν είχε υποσχεθεί τη δέκατη τρίτη σύνταξη. Βαρεθήκαμε να τα ακούμε. Μιλήστε, λοιπόν. Εσείς που διαψευστήκατε με τον φοβερό νεοφιλελευθερισμό, που έπεσε ο σοσιαλισμός, που κατέρρευσαν τα τείχη, τώρα τι λέτε; Πάμε καλά; Πάμε μπροστά; Τι ακριβώς θα κάνετε; Αυτά είναι τα ερωτήματα που απασχολούν τις κοινωνίες. Δεν είμαστε χωριό, είμαστε μέρος μιας παγκόσμιας κοινότητας και όλοι περιμένουν απαντήσεις.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Η κ. Χριστοδουλοπούλου πήρε και τον δικό μου χρόνο, διότι εγώ δεν θα μιλήσω, γι’ αυτό ήμουν τόσο ελαστικός, πέραν του ότι είναι φίλη και Αντιπρόεδρος.

Ο κ. Γιόγιακας έχει τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κυρίες και κύριοι συνάδελφοι, μετά τη χειμαρρώδη ομιλία του κ. Πολάκη αλλά και τη διάλεξη της κ. Χριστοδουλοπούλου, καλούμαι στο Βήμα να πω κι εγώ πέντε πράγματα για τον προϋπολογισμό.

Ο χειμαρρώδης κ. Πολάκης μας είπε ότι στον τομέα της υγείας μπορούμε πλέον να κοιμόμαστε ήσυχοι και αν δεν ήταν το φιλότιμο του ιατρικού, νοσηλευτικού και παραϊατρικού προσωπικού, ειλικρινά, η υγεία από την εντατική, που βρίσκεται σήμερα, θα βρισκόταν στο νεκροτομείο.

Ο κ. Πολάκης μας είπε -και επαίρεται- για προσλήψεις επικουρικών γιατρών, για προκηρύξεις, οι οποίες ήταν από το παρελθόν και υλοποιούνται σήμερα και για τρίτη φορά μας είπε ότι από αύριο θα γίνουν οι προσλήψεις των τεσσάρων χιλιάδων υγειονομικών, ενός έτους, όμως, οι οποίοι, βέβαια, θα έχουν πολύ καλύτερες συμβάσεις εργασίας.

Περιμένουμε, κύριε Πολάκη, έστω και για έναν χρόνο να δούμε αυτές τις προσλήψεις.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είπα και πολλά περισσότερα.

**ΒΑΣΙΛΕΙΟΣ ΓΙΟΓΙΑΚΑΣ:** Και άλλα πολλά. Δεν μπορώ να επαναλάβω την ομιλία σας.

**ΠΡΟΕΔΡΟΣ (Νικόλαος Βούτσης):** Μην αντιδικείτε και μη διακόπτετε. Σας παρακαλώ, κύριοι συνάδελφοι.

**ΒΑΣΙΛΕΙΟΣ ΓΙΟΓΙΑΚΑΣ:** Η φοροεπιδρομή, λοιπόν, που επιφύλασσε η Κυβέρνηση στην ελληνική κοινωνία για το 2017, ήταν γνωστή από τον περασμένο Μάιο, όταν πέρασε πολυνομοσχέδιο με προαπαιτούμενα της πρώτης αξιολόγησης: Δυόμισι δισεκατομμύρια νέοι φόροι με πάνω από τα μισά να είναι έμμεσοι. Αυτό είναι η μία πλευρά μιας σκληρής πραγματικότητας, που εγγράφεται στον προϋπολογισμό του 2017, μιας πραγματικότητας που οι πολίτες ετοιμάζονται να βιώσουν από τον επόμενο μήνα πληρώνοντας ακριβότερα υπηρεσίες και αγαθά που αφορούν όλους, που έρχονται να στραγγίσουν μέχρι την τελευταία σταγόνα ρευστότητας τους χαμηλόμισθους, τους συνταξιούχους και τους μικρομεσαίους επιχειρηματίες και όλους εκείνους που ήδη βρίσκονται στο περιθώριο ή διατρέχουν τον κίνδυνο της φτώχειας.

Με λίγα λόγια τιμωρείτε, αγαπητοί συγκυβερνώντες, αυτούς που λέτε ότι προστατεύετε και τους τιμωρείτε διπλά. Και αυτή είναι η άλλη όψη της σκληρής πραγματικότητας. Γιατί την ίδια ώρα που φορτώνετε και άλλα βάρη στην πλάτη τους, ξηλώνετε το χαλί κάτω από τα πόδια τους, τις κοινωνικές δομές και τις κοινωνικές παροχές, μειώνετε κατά 1,8 δισεκατομμύρια τις δαπάνες για συντάξεις και κοινωνικά επιδόματα, 700 εκατομμύρια λιγότερα είναι μόνο οι συνταξιοδοτικές δαπάνες, ενώ περίπου 600 εκατομμύρια ευρώ αφαιρούνται από το ΕΚΑΣ. Μάλιστα βαφτίζετε με θράσος «αντιστάθμισμα» τα 17 εκατομμύρια ευρώ, που θα δοθούν σε κάποιους πρώην δικαιούχους του ΕΚΑΣ. Πραγματικά είναι σαν να πάτε να θεραπεύσετε τον καρκίνο με ασπιρίνες.

Προσθέτοντας, λοιπόν, τα 2,5 δισεκατομμύρια από νέους φόρους με τα 1,8 δισεκατομμύρια, που αφαιρούνται από συντάξεις και κοινωνικά επιδόματα, έχουμε έναν λογαριασμό 4,3 δισεκατομμυρίων ευρώ. Τα 4,3 δισεκατομμύρια αφαιρούνται από την τσέπη κυρίως των πιο αδύναμων, στους οποίους η Κυβέρνηση υπόσχεται να δώσει μόλις 870 εκατομμύρια ευρώ, 570 εκατομμύρια ευρώ για το κοινωνικό εισόδημα αλληλεγγύης και 300 εκατομμύρια για κοινωνικές δράσεις.

Δηλαδή, παίρνετε από τη μια τσέπη το καρβέλι με το ψωμί, πετώντας ψίχουλα στην άλλη.

Αυτός ο ανάλγητος συνδυασμός φόρων και περικοπών αρκεί για να πείσει και τον πιο δύσπιστο ότι οι μάσκες της κοινωνικής ευαισθησίας του ΣΥΡΙΖΑ έχουν πέσει για τα καλά. Ο μανδύας της αριστερής κοινωνικής πολιτικής είναι μια ψευδαίσθηση και ο κόσμος φωνάζει πλέον, άλλο αν κάνετε πως δεν καταλαβαίνετε ότι ο βασιλιάς είναι γυμνός.

Ανάλογη εικόνα μας δίνουν, κυρίες και κύριοι συνάδελφοι, οι αριθμοί για το δημόσιο σύστημα υγείας. Κύριε Πολάκη, 110 εκατομμύρια λιγότερα προβλέπονται για του χρόνου στον τακτικό προϋπολογισμό του Υπουργείου Υγείας, 230 εκατομμύρια ευρώ λιγότερα στη φαρμακευτική δαπάνη και άλλα 200 εκατομμύρια μείον στην κρατική επιχορήγηση του ΕΟΠΥΥ, σχεδόν 40% κάτω.

Λέει, μάλιστα, η Κυβέρνηση ότι αυτό οφείλεται στην πρόβλεψη για καλύτερη πορεία των οικονομικών του ΕΟΠΥΥ, λόγω των αυξημένων εσόδων από τις ασφαλιστικές εισφορές υγειονομικής περίθαλψης, δηλαδή από τις αυξήσεις που αυτή επέβαλε στις κύριες συντάξεις και από αντίστοιχες κρατήσεις στις επικουρικές, από αυτά που πήρατε από τους συνταξιούχους.

Αυτό, κυρίες και κύριοι συνάδελφοι, σημαίνει ότι οι πολίτες να καλούνται να πληρώσουν περισσότερα από την τσέπη τους για υπηρεσίες που παρέχονται από ασφαλιστικά ταμεία και δημόσιες δομές υγείας, οι οποίες σήμερα παλεύουν να σταθούν όρθιες χάρη στο φιλότιμο των γιατρών, νοσηλευτών και προσωπικού, γιατί οι αναγκαίες μεταρρυθμίσεις στον χώρο της υγείας είτε στην καλύτερη προχωράνε με ρυθμούς χελώνας είτε παραμένουν εξαγγελίες και ευχολόγια, η πρωτοβάθμια φροντίδα υγείας, η στελέχωση νοσοκομείων, τα πληροφορικά συστήματα, η ψυχιατρική μεταρρύθμιση και άλλα. Αυτό είναι το κοινωνικό κόστος της περήφανης διαπραγμάτευσης, αλλά και της μεταρρυθμιστικής ανεπάρκειας.

Κυρίες και κύριοι συνάδελφοι, οι ειδικοί λένε με ευγενικό τρόπο στην Κυβέρνηση ότι πολλοί από τους βασικούς στόχους του προϋπολογισμού δεν βγαίνουν. Δεν χρειάζεται, όμως, να είναι κανείς ειδικός για να καταλάβει ότι όλο το οικοδόμημα στηρίζεται σε πήλινα πόδια. Το πιο χαρακτηριστικό παράδειγμα είναι ότι η πρόβλεψη για ανάπτυξη 2,7% βασίζεται στην εκτίμηση για αύξηση της ιδιωτικής κατανάλωσης και των επενδύσεων. Πιστεύει, ειλικρινά, κανείς ότι οι πολίτες θα αγοράζουν περισσότερα όταν τα χρήματα που θα έχουν στη διάθεσή τους είναι λιγότερα; Πιστεύει κανείς σοβαρά ότι θα έρθουν κεφάλαια με μια κυβέρνηση που με κάθε ευκαιρία βάζει τρικλοποδιά στους επενδυτές;

Κακά τα ψέματα, η Κυβέρνηση εξακολουθεί να κινείται μακριά από τη μόνη ρεαλιστική επιλογή για να μεγαλώσει η πίτα της οικονομίας, μέσα από επενδύσεις, αποκρατικοποιήσεις, υγιείς τράπεζες, στήριξη των δυναμικών επιχειρήσεων που θα φέρουν δουλειές και αξιοπρεπή εισοδήματα. Είναι ξεκάθαρο πια ότι δεν μπορεί ούτε θέλει να υπηρετήσει μια τέτοια στρατηγική.

Παρά τις ρητορικές κορώνες της, όπως είδαμε και στο «μίνι βατερλό» της περασμένης Δευτέρας δυσκολεύει τη διαπραγματευτική θέση της χώρας και μεγαλώνει τον λογαριασμό που στέλνει στην κοινωνία. Σε αυτό το οριακό σημείο που έχουν φτάσει τα πράγματα, εύκολος δρόμος δεν υπάρχει. Υπάρχει ο δρόμος του αργού μαρασμού, στον οποίο βάζει τη χώρα ο ΣΥΡΙΖΑ. Υπάρχει αυτός του ξαφνικού θανάτου, που θέλουν να την οδηγήσουν δραχμολάγνοι και λοιπές δυνάμεις.

Υπάρχει όμως και ο δρόμος της βήμα με βήμα αποκατάστασης της αξιοπιστίας της χώρας στην Ευρώπη και της αξιοπιστίας της πολιτικής στην κοινωνία και αυτόν τον δρόμο επιλέγει η Νέα Δημοκρατία, έναν δρόμο που θα προσπαθήσει να βαδίσει με όλες της τις δυνάμεις, όταν οι πολίτες της δώσουν αυτή τη δυνατότητα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον κ. Γιόγιακα.

Τον λόγο έχει ο κύριος συνάδελφος Χουσεΐν Ζεϊμπέκ από τον ΣΥΡΙΖΑ.

**ΖΕΪΜΠΕΚ ΧΟΥΣΕΪΝ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα το δεύτερο προϋπολογισμό της Κυβέρνησής μας. Ειδικά ο προϋπολογισμός του 2017 αποτελεί τομή, καθώς ανοίγει και μια νέα σελίδα του προσανατολισμού διακυβέρνησης της χώρας.

Ο προϋπολογισμός του 2017 παγιώνει τη δημοσιονομική σταθερότητα, με σκοπό την αποκατάσταση της εμπιστοσύνης στις αγορές, ενώ είναι ρεαλιστικός και αναπτυξιακός. Οι θετικοί ρυθμοί που διαμορφώνουν την πρόβλεψη για ανάπτυξη στο 2,7% για το 2017, σε συνδυασμό με το πρωτογενές πλεόνασμα που διαμορφώνεται στο 2%, μας κάνει να θεωρούμε ότι η πορεία της οικονομίας ξεπερνά τις καλύτερες προβλέψεις.

Πρόκειται για θετικές εξελίξεις, που δεν μπορούν να δικαιολογήσουν σίγουρα οι συνάδελφοι της Αντιπολίτευσης. Όταν η προηγούμενη κυβέρνηση είχε δεσμευτεί για πλεονάσματα 4,5%, είναι απαράδεκτο να μας επιτίθενται για τη μείωση του πλεονάσματος στο 1,95% το 2017, που συμφωνήσαμε τον Αύγουστο. Εκτίθενται όταν λένε ότι θα μπορούσαν να κυβερνήσουν καλύτερα, δεδομένου ότι άφησαν τον Γενάρη του 2015 τα ταμεία του κράτους με έλλειμμα 500 εκατομμυρίων. Άρα δεν δεχόμαστε την κριτική αυτών που κατέστρεψαν την Ελλάδα, έφθασαν τους πολίτες στα όρια της φτώχειας, υπέγραφαν ό,τι τους πρόσταζαν οι δανειστές και τώρα κουνούν εκδικητικά το δάχτυλο στην προσπάθεια ανασυγκρότησης της χώρας.

Τα νούμερα μιλούν από μόνα τους. Έχουμε μπροστά μας έναν προϋπολογισμό με άλλη οπτική από τη διαχείριση της μιζέριας των προηγούμενων προϋπολογισμών. Προτεραιότητά μας συνεχίζει να είναι ο κοινωνικός προϋπολογισμός με την κοινωνικά δίκαιη κατανομή των πλεονασμάτων. Άλλωστε τα 760 εκατομμύρια για το κοινωνικό εισόδημα αλληλεγγύης αυτό δείχνουν. Είναι μια πρωτοβουλία πολύ σημαντική, γιατί δημιουργεί ένα πλαίσιο προστασίας των πολιτών σε όλους τους τομείς της κοινωνικής πραγματικότητας.

Το κοινωνικό εισόδημα αλληλεγγύης σημαίνει υπηρεσίες, όπως σχολικά γεύματα και πρόσβαση τους βρεφονηπιακούς σταθμούς, επίδομα για τους πολίτες, δωρεάν φάρμακα και ιατρική περίθαλψη, αλλά και ουσιαστική βοήθεια στην ανεύρεση εργασίας. Μαζί με την προώθηση του παράλληλου προγράμματος, που ήδη πρόσφερε σε δυόμισι εκατομμύρια ανασφάλιστους ιατροφαρμακευτική περίθαλψη, η κοινωνικά δίκαιη κατανομή του πλεονάσματος για τον κοινωνικό προϋπολογισμό σημαίνει αύξηση των δαπανών για την υγεία, την πρόνοια, την παιδεία.

Για την παιδεία η αύξηση των δαπανών αγγίζει το 5,3% ή 15,6% σε σύγκριση με τις προβλέψεις του μεσοπρόθεσμου της συγκυβέρνησης της Νέας Δημοκρατίας - ΠΑΣΟΚ για το 2015 - 2018. Τι θα συνέβαινε, λοιπόν, στην παιδεία αν δεν είχε μεσολαβήσει η πολιτική αλλαγή τον Γενάρη του 2015;

Στο κομμάτι της αγροτικής ανάπτυξης παρατηρούμε μια συστηματική αύξηση του αγροτικού ΑΕΠ, καθώς και αύξηση των εξαγωγών κατά 16%, αύξηση της εξισωτικής αποζημίωσης, με κύριους ωφελούμενους τους κτηνοτρόφους. Το νέο πρόγραμμα της αγροτικής ανάπτυξης, που τρέχει ταχύτατα, ενισχύει την μεταποίηση και την εμπορεία των γεωργικών προϊόντων, τη βιολογική γεωργία, την κτηνοτροφία και την κατάρτιση των νέων αγροτών.

Όπως φάνηκε και μετά την επίσκεψη του Πρωθυπουργού πριν λίγες μέρες, η Κυβέρνησή μας έχει συγκεκριμένο σχέδιο για την ανατολική Μακεδονία - Θράκη, σε αντίθεση με το σκεπτικό του συναδέλφου από το Ποτάμι, που προφανώς δεν θέλει να το δει αλλά αναλώνεται σε μικροπολιτική.

Θα ήθελα μόνο λίγες απαντήσεις να του δώσω. Είναι δυνατόν να επικαλείται ως ανάπτυξη την παροχή του 12% για το μισθολογικό κόστος στις επιχειρήσεις της ανατολικής Μακεδονίας - Θράκης, ενώ είναι ένα μέτρο ενάντια στους κανόνες της Ευρωπαϊκής Ένωσης, που μπορεί να επιφέρει καταλογισμούς; Ένα μέτρο που επέλεξαν οι προηγούμενες κυβερνήσεις, χωρίς να το εντάσσουν σε ένα συγκεκριμένο αναπτυξιακό πλαίσιο για την περιοχή, ενώ δεν είχαν καταβάλει την επιδότηση από το 2010. Τότε σε ποιο πολιτικό κόμμα ήταν ο συνάδελφος από το Ποτάμι; Αντίθετα η Κυβέρνησή μας σε συνεργασία με τα κατά τόπους επιμελητήρια αναζητά μια άλλη βιώσιμη λύση γι’ αυτό το θέμα.

Επίσης, για το ζήτημα του καπνού, κατηγορούμαστε ότι δεν προνοούμε για την καλλιέργεια του καπνού, ενός παραδοσιακού προϊόντος της περιοχής, που είναι ο ποιοτικότερος τύπος μυρωδικού καπνού και που τον πονάμε. Η πραγματικότητα είναι άλλη. Στο πλαίσιο των άμεσων ενισχύσεων οι καπνοπαραγωγοί παίρνουν βασική ενίσχυση και «πρασίνισμα», καθώς και εξισωτική, ενώ καταργήθηκε και ο κόφτης των δύο εκταρίων.

Παράλληλα είμαστε σε συνεργασία με τον Υπουργό, ώστε να ενισχυθεί η καλλιέργεια του καπνού και μέσα από τα γεωργοπεριβαλλοντικά μέτρα. Επιπλέον, ένα πάγιο αίτημά μας είναι η κάλυψη των «λευκών» περιοχών της χώρας με ψηφιακό σήμα, ώστε να έχουν όλοι οι πολίτες πρόσβαση στην ελληνική τηλεόραση.

Η παροχή δορυφορικού σήματος κινείται προς τη σωστή κατεύθυνση, ενώ θέση μας είναι η κάλυψη όλων των «λευκών» περιοχών, όπως έχουμε επισημάνει και με τρεις ερωτήσεις μας στη Βουλή. Εάν ο συνάδελφος από το Ποτάμι δεν θέλει κάλυψη για τις «λευκές» περιοχές, να το δηλώσει, εφόσον δεν βλέπει τίποτα θετικό από την Κυβέρνηση.

Στόχος μας είναι να βγάλουμε την ανατολική Μακεδονία - Θράκη από το κάδρο της φτωχότερης περιφέρειας της Ευρώπης με τα μεγαλύτερα ποσοστά ανεργίας. Σκοπεύουμε η ανατολική Μακεδονία - Θράκη να γίνει ενεργειακός και εμπορικός κόμβος της χώρας και ολόκληρης της Ευρώπης, αξιοποιώντας και τη σημαντική γεωγραφική της θέση. Θα εκμεταλλευθούμε και θα επενδύσουμε στη διαφορετικότητα της περιοχής μας, γιατί αυτή είναι η δύναμή μας. Ο αγωγός ΤΑP και η αξιοποίηση των γεωθερμικών πεδίων της περιοχής, που έχουν ήδη ξεκινήσει, κάνουν πραγματικότητα το αναπτυξιακό μας σχέδιο. Αυτές οι δύο προτεραιότητες σημαίνουν μείωση της ανεργίας και ανακοπή της μετανάστευσης του εργατικού δυναμικού στο εξωτερικό.

Παράλληλα, το ΕΣΠΑ, καθώς και το Πρόγραμμα Δημοσίων Επενδύσεων που φτάνει τα 6,5 δισεκατομμύρια, είναι ένα πολύ σημαντικό εργαλείο στα χέρια μας και στα χέρια των περιφερειών για την ανάπτυξη των υποδομών και την αναβάθμιση των οδικών και όχι μόνο δικτύων.

Η αξιοποίηση του ιαματικού τουρισμού μετά από την πρόσφατη αναγνώριση των ιαματικών πηγών της περιοχής, ανοίγει τον δρόμο του εναλλακτικού τουρισμού σε μια περιοχή που μαραζώνει.

Το άνοιγμα της Ελληνικής Βιομηχανίας Ζάχαρης στην περιοχή της Θράκης επιπλέον αποδεικνύει ότι οι δημόσιες επιχειρήσεις μπορεί και πρέπει να στηριχθούν αντί να ξεπουλιούνται, όπως έγινε με το παράδειγμα της «ΣΕΚΑΠ».

Τέλος, το πρόγραμμα «LEADER» και κυρίως ο νέος αναπτυξιακός νόμος που θα αποδώσουν μέσα στο 2017, είναι χρηματοδοτικά εργαλεία που αξιοποιούνται με τον καλύτερο δυνατό τρόπο.

Η στροφή προς τις μικρομεσαίες επιχειρήσεις στον αναπτυξιακό νόμο δείχνει ακριβώς αυτό που θέλουμε να πετύχουμε, τη στήριξή μας στον μέσο επιχειρηματία και την παροχή βοήθειας για την περαιτέρω ανάπτυξή του.

Αντί, λοιπόν, να δώσουμε το 45% της συνολικής επιχορήγησης στο 4% των επιχειρήσεων, αντί να γεμίσουμε με κουφάρια τις βιομηχανικές ζώνες των περιφερειών, αντί να προτάσσουμε την ανάπτυξη των μεγάλων και το κλείσιμο των μικρών, δείχνουμε έναν άλλο δρόμο στους πολίτες, έναν δρόμο ισονομίας, ισοπολιτείας και ισότητας, τον δρόμο προς τη δίκαιη ανάπτυξη με στόχο η Θράκη το 2019 να είναι μια ανεπτυγμένη περιοχή, εμπορικός κόμβος για την Ελλάδα και παράδειγμα συνύπαρξης των πολιτών.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Τον λόγο έχει η κ. Χαρά Κεφαλίδου εκ μέρους της Δημοκρατικής Συμπαράταξης ΠΑΣΟΚ - ΔΗΜΑΡ.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, διαβάζοντας τον προϋπολογισμό του 2017 μένει κανείς με την εντύπωση ότι απευθύνεται σε κατοίκους άλλης χώρας. Σε κάποιους που δεν ζουν την καθημερινότητα που ζούμε όλοι μας, κάποιους που δεν έχουν εικόνα από πρώτο χέρι αλλά βασίζονται στα κυβερνητικά αφηγήματα. Κάποιους που αν δουν τα ωραία, στρογγυλά νούμερα του προϋπολογισμού, θα πιστέψουν ότι η Ελλάδα ανακάμπτει και αναπτύσσεται. Μόνο που δεν ζούμε σε άλλη χώρα. Το βεβαιώνουν τελευταία και τα πολύ συχνά συλλαλητήρια και οι πορείες που γίνονται πια στη χώρα μας.

Λέμε ότι θέλουμε να υπάρξει ανάπτυξη. Μάλιστα, εσείς την ανάπτυξη λέτε ότι θα τη φτάσετε στο 2,7%. Για να υπάρξει ανάπτυξη, όπως προβλέπει ο προϋπολογισμός, σημαίνει ότι θα υπάρχουν και επενδύσεις και οι επενδύσεις θα έπρεπε να είναι ήδη εδώ. Αν ήταν εδώ, κάπου θα τις είχαμε πετύχει και εμείς οι ιθαγενείς! Έτσι δεν είναι;

Λέει και άλλα ωραία αυτός ο προϋπολογισμός. Λέει ότι το 2017 θα είναι η χρονιά που μετά από τόσα χρόνια ύφεσης θα βγάλουμε τόσο πολύ πλούτο, ώστε να μπορούμε να πληρώσουμε τους περισσότερους φόρους των τελευταίων πενήντα ετών. Αυτά δεν τα λέω εγώ, τα λέει η έκθεση του ΟΟΣΑ! Έτσι θα μπορέσει η χώρα να εξυπηρετήσει τα δάνειά της και να μπει σε μια κανονικότητα.

Για να επιτευχθεί αυτός ο ρυθμός ανάπτυξης, η Κυβέρνηση περιμένει να αυξηθούν οι επενδύσεις κατά 9,1%, οι εξαγωγές κατά 5,3% και η ιδιωτική κατανάλωση κατά 1,8%.

Πώς τα υπολογίζετε αυτά; Εδώ είναι η Κυβέρνηση, ας μας το εξηγήσει. Πώς θα γίνει να καταναλώνουμε περισσότερο, ενώ το εισόδημά μας συρρικνώνεται; Πώς είναι δυνατόν το εισόδημά μας να μειώνεται, οι άμεσοι και έμμεσοι φόροι να αυξάνονται και εμείς σε πείσμα κάθε λογικής να καταναλώνουμε περισσότερο; Πείτε μας, πώς!

Σύμφωνα με την εισηγητική έκθεση, η αύξηση της ιδιωτικής κατανάλωσης θα προέλθει –λέτε- από την αποκλιμάκωση της ανεργίας. Πρακτικά, θα αρχίσει να βρέχει δουλειές!

Η Κυβέρνηση προβλέπει ότι οι ιδιώτες, ανίκανοι να αντισταθούν στη γοητεία του εξαιρετικού φορολογικού μας συστήματος, θα σπρώχνονται να ανοίξουν δουλειές και να προσλαμβάνουν κόσμο. Γιατί για τέτοια παραμύθια μιλάμε!

Αλλά επειδή, προφανώς, αυτά τα παραμύθια δεν τα πιστεύει ούτε η ίδια η Κυβέρνηση, έρχονται νέοι έμμεσοι φόροι σε καφέ, τσιγάρα, ηλεκτρονικά τσιγάρα, σταθερή και κινητή τηλεφωνία, συνδρομητική τηλεόραση και φυσικά αυξάνονται οι συντελεστές σε φόρο εισοδήματος και σε πετρελαιοειδή.

Οι κακοήθεις, νεοφιλελεύθεροι, γερμανοτσολιάδες, πουλημένοι, πράκτορες, και όλα αυτά που ακούμε κατά καιρούς, τολμούν να διαφωνούν με το δικό σας αλάθητο και λένε ότι η αγορά βρίσκεται σε κατάσταση στασιμοχρεοκοπίας, οι παραγωγικές δυνάμεις της χώρας είναι δεμένες πισθάγκωνα, οι επενδυτές αγναντεύουν από μακριά οποιοδήποτε ελληνικό πρότζεκτ. Μάλιστα, πρόσφατα γνωστός εμίρης, στον οποίον είχατε επενδύσει και πολλές προσδοκίες, αποκάλεσε τις επενδύσεις στην Ελλάδα «απλώς ανέκδοτο» και ότι η χώρα, εγκλωβισμένη στη ρουφήχτρα της παράλογης υπερφορολόγησης, βρίσκεται σε υφεσιακό σπιράλ, δίχως καμμία αναπτυξιακή προοπτική.

Οι κακοί αντιφρονούντες λένε και κάτι άλλο: ότι ακόμη και εάν γινόταν μια σειρά θαυμάτων και τα νούμερα έβγαιναν, ο ρυθμός ανάπτυξης που προβλέπει ο προϋπολογισμός δεν μεταφράζεται σε θέσεις εργασίας. Δηλαδή, η ανάπτυξη που προβλέπετε, ακόμη και εάν ερχόταν, θα βασιζόταν μόνο στους φόρους.

Κύριοι συνάδελφοι, ο προϋπολογισμός είναι ο νόμος που προσδιορίζει δεσμευτικά και λεπτομερώς τα εκτιμώμενα έσοδα και τα έξοδα του κράτους. Είναι η βραχυχρόνια υλοποίηση ενός δημοσιονομικού προγράμματος της κυβέρνησης. Δεν είναι έκθεση ιδεών. Δεν είναι ευχολόγιο. Δεν είναι αποτύπωση των ευσεβών πόθων της κυβέρνησης.

Ο συγκεκριμένος προϋπολογισμός κατορθώνει και κάτι άλλο. Δίνει λύση σε ένα άλυτο πρόβλημα της ανθρωπότητας: Πώς να ξοδεύεις παραπάνω, χωρίς να δανείζεσαι, ενώ τα εισοδήματά σου μειώνονται ή και μηδενίζονται.

Για άλλη μια φορά η Κυβέρνηση πορεύεται θεωρώντας τις ελπίδες της είναι δεδομένα και τις προσευχές της τεκμηριωμένες εκτιμήσεις. Δυστυχώς μαζί της πορεύεται και η χώρα.

Κυρίες και κύριοι συνάδελφοι, επειδή τα δύο τελευταία χρόνια δεν κάνατε όλα αυτά που έπρεπε να κάνετε, γιατί σκίζατε μνημόνια, καταργούσατε ΕΝΦΙΑ, μιλούσατε για επονείδιστο χρέος, για σεισάχθεια, είστε υποχρεωμένοι σήμερα να παρουσιάσετε έναν προϋπολογισμό που, στην κυριολεξία, ρουφάει το μεδούλι του Έλληνα.

Αντί για μεταρρυθμίσεις, που έχετε υπογράψει και έχετε συμφωνήσει, προχθές ματαιώσατε την ιδιωτικοποίηση της ΔΕΣΦΑ.

Αντί για περιορισμό των κρατικών δαπανών, για τον οποίο έχετε επίσης δεσμευτεί, εκτός από τη στρατιά μετακλητών, ειδικών και γενικών γραμματέων, προσλαμβάνετε και πλεονάζον προσωπικό σε γνωστό φορέα, τις «ΚΤΙΡΙΑΚΕΣ ΥΠΟΔΟΜΕΣ Α.Ε.».

Έτσι, για να δικαιώσετε και τον εμμονικό κ. Σόιμπλε, που πριν από λίγες ημέρες επανέφερε τον εφιάλτη του Grexit.

Κύριοι της Κυβέρνησης, χρειαστήκατε δύο μόλις χρόνια για να βάλετε τη χώρα σε ένα μόνιμο μνημόνιο και σε μια εκατονταετή ξένη επιτροπεία. Αυτό, πραγματικά, είναι πολύ μεγάλο κατόρθωμα. Θα μπορούσε να γραφτεί στο βιβλίο Γκίνες ως ρεκόρ χρόνου καταστροφής. Έτσι θα μείνετε στην ιστορία. Ως η κυβέρνηση που η καταστροφική της δράση έχει σπάσει όλα τα ρεκόρ!

Ο προϋπολογισμός σας του 2017 δεν βγαίνει και το γνωρίζετε πολύ καλά. Είναι ψεύτικος, ακόμα και μέσα στο ψέμα του ανάλγητος και χωρίς κανένα κοινωνικό πρόσημο.

Τελειώνω με τα λόγια ενός δικού σας αγαπημένου δημοσιογράφου που την περασμένη Κυριακή ήταν «στα μανταλάκια», τα οποία σας τα επιστρέφω στο ακέραιο: «Σπείρατε όνειρα για να καταλήξετε φρικτοί εφιάλτες. Δεν τολμάτε ούτε να κυκλοφορήσετε στον δρόμο χωρίς τη φρουρά σας. Κάνατε έναν ολόκληρο λαό εχθρό». Ε, τέτοιος ακριβώς είναι και ο προϋπολογισμός σας. Είναι μία φούσκα όνειρο, που μόλις σπάσει εμφανίζεται ένας φρικτός εφιάλτης. Γι’ αυτό και δεν τον ψηφίζουμε, γι’ αυτό και η Δημοκρατική Συμπαράταξη όλο αυτό το διάστημα αντιτίθεται σε έναν προϋπολογισμό που ξέρετε πολύ καλά ότι δεν μπορεί να εφαρμοστεί.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει η κ. Χαρά Καφαντάρη από τον ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, στην Κοινοβουλευτική Δημοκρατία που ζούμε, είθισται και είναι θεμιτό η αντιπολίτευση να ασκεί σκληρή κριτική στην όποια κυβέρνηση. Δεν είναι, όμως, αποδεκτό και θα τολμούσα να πω δεν είναι ηθικό, να επιτίθεται στην κυβέρνηση με ψεύδη, διαστρεβλώσεις και παραποιήσεις.

Πολλά ψεύδη ακούσαμε αυτές τις δύο μέρες, μέχρι στιγμής, σε αυτήν εδώ την Αίθουσα. Χαρακτηριστικό παράδειγμα, που δυστυχώς αναπαρήχθη και από την προηγούμενη ομιλήτρια, είναι το θέμα της ιδιωτικοποίησης του ΔΕΣΦΑ. Μήπως η Νέα Δημοκρατία και το ΠΑΣΟΚ πρέπει να κοιταχτούν στον καθρέφτη για τη δική τους θητεία στο συγκεκριμένο θέμα το 2013;

Χθες, ο αρμόδιος Υπουργός έδωσε τις απαντήσεις. Δεν θα επαναλάβω. Η τήρηση ευρωπαϊκών δεδομένων και κανόνων ακύρωσαν μέχρι στιγμής αυτή την ιδιωτικοποίηση.

Μίλησα πριν για ψεύδη. Γιατί, όμως, ψεύδεται η Αντιπολίτευση και δη η Αξιωματική; Μήπως δεν έχετε θέσεις, προτάσεις; Ποντάρετε στην αποσταθεροποίηση ταυτιζόμενοι, μερικές φορές, με τις ακραίες θέσεις των δανειστών. Ειδικά, όμως, αυτή τη χρονική στιγμή την οποία διανύουμε, που η χώρα μας οδεύει στην ολοκλήρωση της δεύτερης αξιολόγησης, ο θεσμικός ρόλος της αντιπολίτευσης, και δη της αξιωματικής, επιβάλλει να συμβάλλει κριτικά -με κριτική, το τονίζω- στην εθνική προσπάθεια. Διότι δεν ζούμε σε συνθήκες κανονικότητας. Βρισκόμαστε σε συνθήκες, θα έλεγα, ενός ιδιότυπου οικονομικού πολέμου, σε έναν κόσμο που αλλάζει, με αυξημένη την αβεβαιότητα, με σοβαρές εστίες αβεβαιότητας στις μητροπόλεις του καπιταλισμού -αναφέρω τη Μεγάλη Βρετανία, την Αμερική του Τραμπ, πρόσφατα και την Ιταλία- σε μια Ευρώπη που ψάχνει την ταυτότητά της και η οποία κινδυνεύει με κατάρρευση, με όξυνση των ανισοτήτων, με σοβαρό έλλειμμα δημοκρατίας –και αυτό βέβαια είναι το πολύ σοβαρό- και τους λαούς της να βιώνουν τη σκληρή λιτότητα και αντιδρώντας συναισθηματικά, θα έλεγα, να ενισχύουν ακροδεξιές αντιλήψεις, πολιτικές, καθώς και εθνικιστικές αναδιπλώσεις.

Σε αυτόν τον κόσμο, σε αυτή την Ευρώπη που αλλάζει και την Ελλάδα που μάχεται ενάντια σε αυτές τις νεοφιλελεύθερες πολιτικές, για δημοκρατία, για ευημερία των λαών, χτίζοντας γέφυρες συνεργασίας των λαών, θα περίμενα μεγαλύτερη υπευθυνότητα και τουλάχιστον θα περίμενα από την Αξιωματική Αντιπολίτευση αλλά και το ΠΑΣΟΚ, κάποια στοιχειώδη στοιχεία αυτοκριτικής. Ποιοι μας φτάσανε εδώ που μας φτάσανε; Και δεν περίμενα, αλλά δυστυχώς το ακούσαμε το πρωί σε αυτή την Αίθουσα, τέως Υπουργός, της προηγούμενης κυβέρνησης της Νέας Δημοκρατίας, να μιλάει περί «γκεμπελίσκων» του ΣΥΡΙΖΑ. Ας σοβαρευτούμε, λοιπόν.

Θα μπούμε τώρα και στο θέμα μας. Η Κυβέρνηση ακολουθεί ένα σταθερό οδικό χάρτη. Προχωρεί στη γρήγορη ολοκλήρωση της αξιολόγησης, χωρίς καμμιά υποχώρηση από το ευρωπαϊκό κεκτημένο. Προχωρεί στην ένταξη στο QE και τη δοκιμαστική έξοδο στις αγορές το 2017, με σκοπό την πλήρη έξοδο το 2018. Προχωρεί στην ολοκλήρωση του προγράμματος το 2018, χωρίς νέα μέτρα, με οριστικό τέλος των μνημονίων και ανάκτηση των όρων πολιτικής αυτονομίας και ισοτιμίας στην Ευρώπη. Προχωρεί σε ένα νέο αναπτυξιακό μοντέλο, που θα οδηγήσει τη μεταμνημονιακή Ελλάδα στην οριστική υπέρβαση της κρίσης, σε ανάπτυξη δίκαιη και βιώσιμη.

Θα οδηγήσει σε ανάπτυξη που θα δημιουργήσει θέσεις εργασίας, που θα φέρει σταδιακά πίσω το σημαντικό επιστημονικό και ιδιαίτερα καταρτισμένο δυναμικό των νέων μας, που στα χρόνια της διακυβέρνησης Νέας Δημοκρατίας και ΠΑΣΟΚ έφυγαν σωρηδόν. Δεν φύγανε -γιατί το ακούσαμε κι αυτό σήμερα- όλες αυτές οι χιλιάδες νέων επί Κυβέρνησης ΣΥΡΙΖΑ εδώ και δύο χρόνια.

Εδώ, όμως, θα ήθελα να πω και τι είπε ο αρμόδιος Υπουργός Έρευνας το πρωί. Ανέφερε για την αύξηση των κονδυλίων στην έρευνα το 2017. Από 97 εκατομμύρια το 2014 θα αυξηθούν στα 180 εκατομμύρια για το 2017 μέσα στον προϋπολογισμό, ενώ το 2016 δόθηκαν 148 εκατομμύρια. Θα υπάρχει δημιουργία, δηλαδή, των προϋποθέσεων εκείνων ενίσχυσης του επιστημονικού δυναμικού της χώρας και μάλιστα των νέων μας.

Να μην πω και για τα ΕΣΠΑ, τα οποία εστιάζουν και προσανατολίζονται κυρίως στη νεανική επιχειρηματικότητα και την καινοτομία.

Όμως, κυρίες και κύριοι Βουλευτές, ανάπτυξη δεν είναι μόνον οι αριθμοί, είναι και οι νέες θέσεις εργασίας, είναι η ενίσχυση του κοινωνικού κράτους, είναι ανάπτυξη με επένδυση στην καινοτομία, συνυφασμένες με τις νέες πολιτικές και στον τομέα της ενέργειας, σύμφωνα πάντα με τη νέα ενεργειακή πολιτική στον τομέα της Ευρωπαϊκής Ένωσης, η οποία πρόσφατα αποφασίστηκε, την προηγούμενη εβδομάδα, και διατυπώνεται απλά «έξυπνη και καθαρή ενέργεια για όλους, επενδύσεις και ανάπτυξη με τη διάσταση της κλιματικής αλλαγής», συνυφασμένη απόλυτα με τις αποφάσεις του Παρισιού το Δεκέμβρη του 2015 -μιλάω για την COP 21- και του Μαρακές πρόσφατα, την COP 22.

Η Κυβέρνηση εφαρμόζει μια πολυδιάστατη εξωτερική πολιτική. Σήμερα ο Πρωθυπουργός βρίσκεται στο Ισραήλ συμμετέχοντας στην τριμερή συνάντηση Ελλάδας -Κύπρου - Ισραήλ, όπου ο τομέας της ενέργειας και οι συνεργασίες είναι από τα πρώτα ζητήματα. Η μετατροπή της χώρας μας σε περιφερειακό ενεργειακό κόμβο στην κρίσιμη περιοχή της Μεσογείου συμβάλλει στην ασφάλεια εφοδιασμού της Ευρωπαϊκής Ένωσης.

Η Ευρωπαϊκή Ένωση θα επιτύχει την ασφάλεια εφοδιασμού της με διαφοροποίηση πηγών και ενεργειακών δρόμων, διαφοροποίηση πηγών και διαδρομών όπως ο νότιος διάδρομος, όπου και εντάσσονται ο TAP, ο IGB και αφορούν το φυσικό αέριο, και άλλα πολλά τέτοια αντίστοιχα έργα που θα συμβάλλουν πραγματικά στην κατεύθυνση αυτή.

Προτεραιότητα για την Ευρωπαϊκή Ένωση είναι η ενεργειακή αποδοτικότητα και η εξοικονόμηση ενέργειας, ένας τομέας με σημαντικά αναπτυξιακά χαρακτηριστικά, ένας τομέας που δίνει δουλειά σε πολλούς κλάδους της κατασκευής, που πλήγηκε ιδιαίτερα την τελευταία πενταετία, πέραν βέβαια του οικολογικού αποτυπώματος που αφήνει.

Το Υπουργείο Ανάπτυξης πρόσφατα ενέταξε στο Πρόγραμμα Δημόσιων Επενδύσεων δύο νέα χρηματοδοτικά εργαλεία. Το ένα είναι το Ταμείο «Εξοικονομώ ΙΙ». Εντός του Δεκεμβρίου θα αρχίσει η χρηματοδότηση. Το Ταμείο αφορά το νέο πρόγραμμα «Εξοικονομώ κατ’ Οίκον». Θα δοθούν 68 εκατομμύρια δάνεια σε χαμηλά εισοδήματα και αδύναμους από το ΕΤΕΑΝ. Ο προϋπολογισμός δε του Ταμείου είναι 500 εκατομμύρια και τα 248 είναι από το ΕΠΑΝΕΚ του ΕΣΠΑ για το 2014 - 2020.

Ανάπτυξη είναι και οι επενδύσεις σε ανανεώσιμες πηγές ενέργειας. Ψηφίστηκε νέος νόμος για τον νέο μηχανισμό των ΑΠΕ από την Κυβέρνηση και από τη Βουλή, εδώ βέβαια, ενώ διασφαλίστηκε και η μη ιδιωτικοποίηση του ΑΔΜΗΕ και των δικτύων. Μην το ξεχνάμε. Το 51% είναι υπό δημόσιο έλεγχο, και αυτό είναι πολύ σημαντικό, ενώ η προηγούμενη κυβέρνησή σας ετοίμαζε την ιδιωτικοποίησή του κατά 66%. Επίσης, ακυρώθηκε και ο νόμος για τη «μικρή ΔΕΗ», το να ιδιωτικοποιηθεί δηλαδή το 30% της ΔΕΗ.

**ΠΡΟΕΔΡΟΣ (Νικόλαος Βούτσης):** Παρακαλώ, συντομεύετε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, μισό λεπτό.

Θα ήθελα, κλείνοντας, να πω ότι αυτή είναι η ανάπτυξη με το οικολογικό αποτύπωμα που είπαμε και με κοινωνικά αποτελέσματα. Πολλή συζήτηση γίνεται, όμως, για τα πλεονάσματα. Τι πλεονάσματα θα συμφωνήσουμε μετά το 2018; Εγώ τολμώ να πω ότι η επιδίωξη πλεονασμάτων, ακόμα και πολύ χαμηλών, αν δεν υπάρχει η ραγδαία ανάπτυξη που περιγράψαμε πριν, η δίκαιη και βιώσιμη, δεν θα έχει οικονομική λογική ούτε κοινωνική ωφέλεια. Άρα το στοίχημα για το 2017 είναι: επενδύσεις και ανάπτυξη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε την κ. Καφαντάρη.

Τον λόγο έχει ο Υφυπουργός Αγροτικής Ανάπτυξης και Τροφίμων κ. Βασίλειος Κόκκαλης.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, περιμέναμε να ακούσουμε τον συνάδελφο κ. Κοντογεώργο μέχρι αυτή την ώρα.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Κύριε Πρόεδρε, βάλατε πολλούς να μιλήσουν σε αυτή την ενότητα, καθώς και Κοινοβουλευτικούς Εκπροσώπους.

**ΠΡΟΕΔΡΟΣ (Νικόλαος Βούτσης):** Ξέρετε γιατί μιλάει τώρα ο κ. Κόκκαλης; Δεν μπορεί να μιλήσει μετά από εσάς, γιατί πρέπει να υπάρχει εναλλαγή των κομμάτων όσον αφορά τους ομιλητές. Δηλαδή πρέπει μετά τον Υπουργό να είστε εσείς που θα μιλήσετε. Καταλάβατε; Υπάρχει μια τακτική επ’ αυτού του θέματος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Έχω φέρει τους οπαδούς μου και τους διώχνετε με αυτόν τον τρόπο!

**ΠΡΟΕΔΡΟΣ (Νικόλαος Βούτσης):** Περιμένουν με αγωνία και απαντοχή και ύστερα θα φύγουν ενθουσιασμένοι!

**ΝΙΚΟΛΑΟΣ ΔΕΝΔΙΑΣ:** Απογοητεύθηκε η κερκίδα!

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Θα προσπαθήσω να είμαι σύντομος, κύριε συνάδελφε.

**ΠΡΟΕΔΡΟΣ (Νικόλαος Βούτσης):** Να είστε καλά. Αλίμονο, δεν το είπε για εσάς, κύριε Κόκκαλη.

Έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε σε δύο ημέρες να ψηφίσουμε έναν προϋπολογισμό σε μια κρίσιμη περίοδο, που στην Ευρώπη όντως επικρατεί ένα κλίμα ευρωσκεπτικισμού. Μέσα σ’ αυτό το κλίμα ευρωσκεπτικισμού η χώρα μας, προσηλωμένη στην αρχή της αλληλεγγύης και του πρωτογενούς ενωτικού δικαίου, διατυμπανίζει: «Όχι στην πολιτική της λιτότητας».

Πριν λίγες ημέρες είχαμε μια απόφαση για το χρέος. Θα μου επιτρέψετε να πω ότι εδώ η Αντιπολίτευση δεν στέκεται στο ύψος των περιστάσεων. Ακούμε φωνές ότι δεν είναι μια καλή ρύθμιση, ακούμε φωνές, επίσης, ότι ουσιαστικά πρόκειται για τρίτο μνημόνιο. Ακούμε φωνές ότι τελικά το χρέος δεν είναι το ζήτημα, ενώ η απλή λογική και η ανάγνωση του κειμένου λέει άλλα πράγματα. Όλοι οι Έλληνες μπορούν να πληροφορηθούν το κείμενο αυτής της συμφωνίας.

Το κείμενο αυτής της συμφωνίας έχει τρεις λέξεις. Έχει τη λέξη «ενέκρινε», αλλά έχει και τις λέξεις «υπενθυμίζει», «γνωστοποιεί», «καλεί». Δημιουργούν υποχρέωση οι λέξεις «γνωστοποίηση», «υπενθύμιση»; Η λέξη, όμως, «εγκρίνω» τι σημαίνει; Η λέξη «εγκρίνω» σημαίνει ότι έχει αποφασιστεί ήδη κάτι για το χρέος. Δεν πανηγυρίζουμε, αλλά οφείλετε να παραδεχθείτε ότι είναι ένα μικρό θετικότατο βήμα. Δεν πρέπει να παίζουμε με τις λέξεις και δεν πρέπει να υποτιμούμε τη νοημοσύνη των πολιτών.

Κυρίες και κύριοι συνάδελφοι, η διαπίστωση ότι ο πρωτογενής τομέας είναι σημαντικός για τη χώρα μας έχει καταντήσει κοινότοπη. Κανείς εδώ σ’ αυτή την Αίθουσα δεν αμφισβητεί ότι πρέπει να στηριχθεί η γεωργία, ότι πρέπει να στηριχθεί η κτηνοτροφία. Στο διά ταύτα μπερδευόμαστε όλοι.

Δεν είμαι απ’ αυτούς οι οποίοι πετάνε το μπαλάκι στην εξέδρα. Δράττομαι, όμως, της ευκαιρίας και μπαίνω αναγκαστικά στον πειρασμό, τουλάχιστον για ένα λεπτό, να αναφέρω κάποια τραγικά λάθη, τα οποία έγιναν στο παρελθόν:

Πρώτον, η πώληση της Αγροτικής Τράπεζας. Καταργήθηκε, για όσους γνωρίζουν, η Αγροτική Πίστη. Δεν μπορούμε να μιλάμε σήμερα και να μας κουνάει το δάχτυλο η Αντιπολίτευση ότι δεν στηρίζουμε τον αγροτικό τομέα, όταν το καθ’ ύλην αρμόδιο όργανο, η Αγροτική Τράπεζα, ξεπουλήθηκε. Δεν μπορεί κάποιοι από την Αντιπολίτευση να λένε ότι αυτή η Κυβέρνηση δεν στηρίζει τον αγρότη και τον κτηνοτρόφο, όταν το πρώτο μέλημά μας είναι ο αδύναμος αγρότης και ο κτηνοτρόφος.

Και τον αδύναμο αγρότη και τον κτηνοτρόφο δεν τους στηρίζουμε με προτάσεις, όπως αυτή του Αρχηγού της Αξιωματικής Αντιπολίτευσης στις 26 Ιανουαρίου 2016, δηλαδή «προχωρήστε στον συμψηφισμό των οφειλομένων εισφορών», όπερ σημαίνει κατάσχεση με τις αγροτικές επιδοτήσεις. Από κάτω χειροκροτήματα της Νέας Δημοκρατίας.

Δεν στηρίζεται έτσι ο αδύναμος αγρότης και ο κτηνοτρόφος. Το μέλημά μας -και το δικό σας- έπρεπε τουλάχιστον να είναι να προστατευτεί, μέχρι ένα ποσό, η αγροτική επιδότηση. Και σε αυτή την κατεύθυνση θα πορευτούμε.

Επαναλαμβάνω ότι είναι πάρα πολλά αυτά τα οποία έχουν γίνει στο παρελθόν, αλλά να έρθω στο παρόν και στο μέλλον.

Οι άξονες στους οποίους θα κινηθεί το Υπουργείου Αγροτικής Ανάπτυξης είναι δύο: Πρώτον, η βελτίωση της καθημερινότητας του αγρότη και του κτηνοτρόφου. Προχθές ανακοινώθηκε από τον Υπουργό η κάρτα του αγρότη. Αναμφίβολα είναι ένα εργαλείο για τη ρευστότητα του αγρότη και μάλιστα με ελκυστικό επιτόκιο.

Βάλαμε τάξη -κανείς δεν το αμφισβητεί- στις πληρωμές στον ΟΠΕΚΕΠΕ. Δεν μπαίνω στη λογική και στην κουβέντα για τον καταλογισμό των ποσών εξαιτίας παραλείψεων των προηγούμενων κυβερνήσεων, αλλά, επιτέλους, σε αυτή την Αίθουσα κι όχι μόνο, το λένε και οι ίδιοι οι αγρότες και οι κτηνοτρόφοι, μπορεί να υπάρχουν καθυστερήσεις, όμως, βάλαμε τάξη στις πληρωμές.

Μεγάλο ρόλο θα παίξει η εκπαίδευση των αγροτών. Ευελπιστούμε πολλά στην εκπαίδευση των αγροτών. Εκτός, όμως, από την καθημερινότητα του αγρότη και του κτηνοτρόφου, ως πολιτεία είμαστε υποχρεωμένοι να χτυπήσουμε το καμπανάκι, γιατί μας ενδιαφέρουν οι επόμενες γενιές των αγροτών, από το 2020 και μετά.

Το ανέφερε μία συνάδελφος για τον κατ’ επάγγελμα αγρότη. Πρόσφατα, εξεδόθη ένα ψήφισμα από την Ευρωβουλή για τους κατ’ επάγγελμα αγρότες. Ποιες είναι οι προτάσεις των κομμάτων για το ποιος πρέπει να είναι κατ’ επάγγελμα αγρότης; Πρέπει να στηριχθεί ή όχι; Θέλουμε να το ακούσουμε και από τους αγρότες. Τους θέλουμε τους αγρότες δίπλα μας. Να ακούμε. Ποιοι είναι οι κατ’ επάγγελμα αγρότες; Ποιοι πρέπει να είναι; Από το 2020 και μετά, πιθανόν να αλλάξουν πολλά. Αυτό θα γίνει με δημόσιο διάλογο.

Είναι πάρα πολλά αυτά τα οποία θα μπορούσα να αναφέρω, αλλά δεν έχω χρόνο. Κυρίες και κύριοι συνάδελφοι, ο πρωτογενής τομέας είναι ο πιο ελπιδοφόρος για τη χώρα μας. Δυστυχώς, όλα αυτά τα χρόνια -ενδεικτικά θα αναφέρω- ενώ οι αγρότες και οι κτηνοτρόφοι, μαζί με τα συναφή επαγγέλματα, αποτελούν σχεδόν το 25% της ελληνικής κοινωνίας, ήταν ο μόνος χώρος ο οποίος είχε τρεις ομοσπονδίες, γιατί ήταν διαιρεμένος κομματικά.

Εμείς, ως Υπουργείο Αγροτικής Ανάπτυξης, και σχέδιο έχουμε για το μέλλον του Έλληνα αγρότη, αλλά και σχέδιο για τη βελτίωση της καθημερινότητας και του κτηνοτρόφου και του αγρότη.

Εν όψει όλων αυτών, σας καλώ να υπερψηφίσετε τον προϋπολογισμό.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Ηγουμενίτσας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κωνσταντίνος Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, καλησπέρα.

Πριν ξεκινήσω την αναφορά μου στη συζήτηση για τον προϋπολογισμό του έτους 2017, θα μου επιτρέψετε να κάνω δύο παρεμβάσεις με σκέψεις οι οποίες μου γεννήθηκαν τώρα, ενώ άκουγα τους συναδέλφους που ανέβηκαν στο Βήμα και δη τους δύο τελευταίους συναδέλφους.

Πρώτον, ο αγαπητός Υφυπουργός Γεωργίας, που μόλις κατήλθε εκ του Βήματος, με πολλή ευκολία μάς μίλησε για την κατάργηση της Αγροτικής Τράπεζας. Η πρόκληση, κύριε Υπουργέ, παραμένει. Ιδού βήμα δόξης λαμπρόν! Ξαναφτιάξτε την τράπεζα!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Παπαδόπουλε, όχι τόσος ενθουσιασμός!

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ξαναφτιάξτε την υγιή και αφήστε τις θεωρίες. Όταν βρέθηκε σε αυτό το δίλημμα η τότε κυβέρνηση, ήταν πολύ σοβαρό. Ωραία η διαπίστωσή σας. Ξαναδημιουργήστε την, λοιπόν, από την αρχή.

Δεύτερον, κύριε Υφυπουργέ Γεωργίας, είπατε ότι το μόνο κομμάτι που έχει μείνει παραγωγικό σε αυτή τη χώρα είναι ένα κομμάτι του αγροτικού κόσμου και του κτηνοτροφικού κόσμου. Και επειδή μας είπατε ότι έχετε σχέδιο, εγώ είμαι διατεθειμένος να κατέλθω αμέσως εκ του Βήματος, για να μας αναφέρετε ένα σημείο του σχεδίου σας, κυρίως για την κτηνοτροφία. Έχουμε πολύ μεγάλο έλλειμμα στα κτηνοτροφικά προϊόντα στη χώρα μας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Φτιάξαμε τα λιβάδια. Φθάνουν.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Εν πάση περιπτώσει, αγαπητέ συνάδελφε, αυτό θα το κρίνουν οι συμπολίτες μας σε όλη την Ελλάδα.

Δεύτερον, απευθύνομαι στην κ. Καφαντάρη, που κατήλθε προηγουμένως εκ του Βήματος και είπε ότι η Αντιπολίτευση αντιπολιτεύεται με ψέματα.

Κυρία Καφαντάρη, θέλω να μου πείτε: Είναι ψέμα η αύξηση του ΦΠΑ στο 24%; Είναι ψέμα η αύξηση του φόρου εισοδήματος; Είναι ψέμα η αύξηση της εισφοράς αλληλεγγύης; Είναι ψέμα οι συντελεστές του ΕΝΦΙΑ για τα οικόπεδα; Είναι ψέμα η αύξηση στα τέλη κυκλοφορίας; Είναι ψέμα ο ειδικός φόρος κατανάλωσης και στο πετρέλαιο θέρμανσης; Είναι ψέμα η αύξηση στο τέλος ταξινόμησης των οχημάτων; Είναι ψέμα ο διπλασιασμός της προκαταβολής των φόρων των ελευθέρων επαγγελματιών, αγροτών και επιχειρήσεων; Είναι ψέμα η αύξηση του φόρου στα τσιγάρα; Είναι ψέμα η αύξηση του φόρου στον καπνό, στο σακουλάκι; Είναι ψέμα η αύξηση του συντελεστή -από 20% στο 25%- επί των ασφαλίσεων στον κλάδο πυρός; Είναι ψέμα η αύξηση των ασφαλίστρων των αυτοκινήτων από το 10% στο 15%; Είναι ψέμα η κατάργηση του μειωμένου ΦΠΑ στα νησιά; Είναι ψέμα η επιβολή φόρου κατανάλωσης στην μπίρα; Είναι ψέμα ο φόρος 10% στη συνδρομητική τηλεόραση; Είναι ψέμα ο φόρος 5% στη σταθερή τηλεφωνία; Είναι ψέμα ο φόρος στο ηλεκτρονικό τσιγάρο; Είναι ψέμα ο φόρος στον καφέ, ο ειδικός φόρος στο κρασί, ο ειδικός φόρος στην μπίρα; Για πείτε μας, λοιπόν, αν είναι ψέματα όλα αυτά. Πώς το βλέπετε;

Και εν πάση περιπτώσει, κυρίες και κύριοι συνάδελφοι, είναι κρίσιμη εποχή. Είναι γεγονός. Το θέμα είναι ότι εσείς το αντιληφθήκατε κάπως αργά. Γιατί πριν από δύο χρόνια για κάποιους από εμάς που ήμασταν σε αυτή την Αίθουσα λέγατε άλλα. Θα σας θυμίσω τι έλεγε ο αγαπητός Υπουργός Οικονομικών κ. Τσακαλώτος στη συζήτηση του προϋπολογισμού του 2014.

Έλεγε: «Θα παρουσιάσουμε ένα μεσοπρόθεσμο και έναν προϋπολογισμό στη Βουλή που θα αρχίσει με μία φρέσκια λαϊκή εντολή, που θα αντιμετωπίζει τις λαϊκές ανάγκες και θα έχει τη λαϊκή στήριξη με προτεραιότητες, ναι, με ιεραρχήσεις, ναι, αλλά με μια πυξίδα που είναι όσο ταξική ήταν και η δικιά σας πυξίδα. Με μία διαφορά, όμως: Εμείς, μπορούμε να αντιπροσωπεύουμε και άλλα κοινωνικά στρώματα εκτός από τον κόσμο της εργασίας, ακριβώς γιατί έχουμε ένα όραμα για ένα άλλο αναπτυξιακό μοντέλο, που καλεί και τα μεσαία στρώματα και τα άλλα στρώματα να ενσωματωθούν σε μία στρατηγική, που θα υπάρχει μια άλλη σχέση ανάμεσα στο κράτος και την οικονομία και το κράτος και την κοινωνία.».

Λίγο δυσνόητα. Το καταθέτω, όμως, για τα Πρακτικά, για να μην αμφισβητείται από κανέναν.

(Στο σημείο αυτό ο Βουλευτής κ. Κωνσταντίνος Κοντογεώργος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θέλω να πω το εξής. Όλη αυτή η άλλη σχέση, το νέο μεσοπρόθεσμο, οι ιεραρχήσεις, η πυξίδα, ο ταξικός προσανατολισμός του προϋπολογισμού σας, πού πήγαν όλα αυτά; Έχω την εντύπωση ότι χάσατε τον προσανατολισμό σας, αγαπητοί συνάδελφοι, και από αντιμνημονιακοί γίνατε πολύ μνημονιακοί και οδηγηθήκατε με μαθηματική ακρίβεια, με την πυξίδα του κ. Τσακαλώτου, στην αγκαλιά της κ. Μέρκελ και στα γόνατα του κ. Σόιμπλε!

Αυτό έγινε. Προσπαθείτε τώρα με δικαιολογίες και με διάφορες επικλήσεις εδώ -παραδείγματος χάριν, αναφέρω αυτό που είπε η κ. Αναγνωστοπούλου προηγουμένως, την ευαισθησία, τον κίνδυνο και την αβεβαιότητα για τις πολεμικές συρράξεις στο περιβάλλον μας- να φοβηθεί ο λαός.

Ο λαός, όμως, σας έχει πάρει χαμπάρι. Σήμερα όλοι οι εργαζόμενοι, όλα τα σωματεία, όλα τα συνδικάτα της χώρας έχουν κηρύξει γενική απεργία. Γνωρίζετε το γιατί. Διότι σήμερα ψηφίζεται ο προϋπολογισμός, από τον οποίο εξαρτάται η τύχη τους για το επόμενος έτος και όχι μόνο, για την αβεβαιότητα που επικρατεί στο σύνολο της κοινωνίας.

Το αξιοσημείωτο ξέρετε ποιο είναι; Θα μου επιτρέψετε να το πω: Ενώ η κοινωνία βρίσκεται σε πλήρη αναβρασμό, ο ΣΥΡΙΖΑ εξέδωσε ανακοίνωση και καλεί όλους τους πολίτες και τα συνδικάτα να κατέβουν στη σημερινή απεργία. Εάν αυτό για έναν λογικό, κοινό άνθρωπο της καθημερινότητας, δεν είναι ο ορισμός της εξαπάτησης της κοινωνίας, τότε χρήζει οπωσδήποτε ψυχιατρικής ανάλυσης. Δεν εξηγείται διαφορετικά. Ο ΣΥΡΙΖΑ εναντίον της Κυβέρνησης του ΣΥΡΙΖΑ! Αδυνατώ να το εξηγήσω. Εσείς έχετε τη δυνατότητα να τα εξηγήσετε όλα αυτά.

Βεβαίως, κυρίες και κύριοι συνάδελφοι, δεν είναι το γεγονός ότι εξαπατήσατε το σύνολο της κοινωνίας και που θα ήταν το λιγότερο που θα μπορούσε να συμβεί για εσάς. Το θέμα είναι ότι δεν το μετανιώνετε. Δεν έχετε και καμμία διάθεση αυτοκριτικής, να απευθυνθείτε στους Έλληνες πολίτες και να πείτε: Ζητούμε συγγνώμη γι’ αυτά που λέγαμε. Δεν γνωρίζαμε. Επικληθείτε και τη λαϊκή ρήση στο κάτω-κάτω της γραφής. «Έξω από τον χορό πολλά τραγούδια λες». Όταν μπαίνεις στον χορό, πρέπει να χορέψεις. Κι εδώ, όχι μόνο δεν κάνετε αυτό, αλλά έχετε και το θράσος να εγκαλείτε την Αντιπολίτευση. Δεν δέχεστε καν κριτική από κανέναν. Τι είναι αυτό το πράγμα; Πώς αντιλαμβάνεστε τη λειτουργία της δημοκρατίας; Δεν έχει δικαίωμα κανένας σε αυτή την Αίθουσα να μιλάει.

Έρχομαι σε ορισμένα θέματα που αφορούν τον προϋπολογισμό. Βεβαίως, τα νούμερα αναφέρθηκαν από όλους τους συναδέλφους. Πείτε μου, στην περιφέρεια, στην περιφερειακή Ελλάδα η αυτοδιοίκηση για εσάς παίζει κανένα ρόλο στη λειτουργία του κράτους;

**ΧΡΗΣΤΟΣ ΑΝΤΩΝΙΟΥ:** Πολύ σημαντικό.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Μάλιστα, πολύ σημαντικό.

Το αποδεικνύετε αυτό με πράξεις μέσα από τον προϋπολογισμό του επόμενου έτους; Πώς το αποδεικνύετε; Είδατε τι είπαν προχθές στο συνέδριό της η Κεντρική Ένωση Δήμων, η Ένωση Περιφερειακών…

**ΑΝΑΣΤΑΣΙΑ ΓΚΑΡΑ:** Πόσα χρωστούσατε στους δήμους;

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Σας παρακαλώ, κυρία μου. Θα μιλήσετε μετά. Τι ενοχλείστε;

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ!

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Ξέρετε τι σημαίνει αυτοδιοίκηση; Αν ξέρετε τι σημαίνει αυτοδιοίκηση, θα πρέπει να δείτε και πώς λειτουργεί στην περιφέρεια. Έχετε καταδικάσει την αυτοδιοίκηση να ψευτολειτουργεί με έργα, τα οποία δεν τελειώνουν ποτέ, με χρηματοδοτήσεις, οι οποίες δεν υπάρχουν στα χαρτιά, με παρακράτηση αυτοτελών πόρων. Αυτά σας τα λένε καθημερινά. Αν μη τι άλλο, σχεδιάζετε και τον γκαουλάιτερ από πάνω για οποιαδήποτε κίνησή της. Αυτή είναι η πραγματικότητα.

Επίσης, είχαμε προηγουμένως τον Αναπληρωτή Υπουργό Υγείας κ. Πολάκη, που, αν κάποιος τον άκουγε για πρώτη φορά, θα έλεγε ότι δεν υπάρχει κανένα πρόβλημα στον τομέα της δημόσιας υγείας. Αυτά, όμως, ο κ. Πολάκης να πάει να τα πει στον Δήμο Αγράφων στην Ευρυτανία, στο Κέντρο Υγείας Δυτικής Φραγκίστας, εκεί που είναι ο κόσμος του καθημερινού μόχθου, εκεί που είναι η πραγματικότητα. Και να μας πει και ο κ. Πολάκης πόσα διέθεσαν από τον προϋπολογισμό. Να του πω εγώ πόσα.

Το 2% αύξηση της παρακράτησης από τις κύριες συντάξεις για τον τομέα υγείας. Την αύξηση της παρακράτησης 6% από τις επικουρικές συντάξεις. Όλα αυτά, περίπου στα 700 εκατομμύρια. Αυτά να έδινε στον τομέα υγείας, συν τα προηγούμενα, θα λύνονταν όλα τα προβλήματα. Αλλά δεν υπήρξε καμμία τέτοια διάθεση.

Είπε μόνο τα απολύτως αναγκαία, τα οποία εδόθησαν. Όχι μόνο αυτό, αλλά είπε και το άλλο: Αφού έσπασε τις συμβάσεις, που υπήρχαν, των συνεργείων καθαρισμού ή φύλαξης των νοσοκομείων, προσέθεσε προσωπικό, με τι συμβάσεις παρακαλώ; Με συμβάσεις γαλέρας. Κάθε εργαζόμενος που είναι εκεί δεν έχει δικαίωμα ούτε να αρρωστήσει ούτε άδεια να πάρει ούτε τίποτε. Με συμβάσεις γαλέρας! Αυτή είναι η πραγματικότητα. Χωρίς κανένα εργατικό δικαίωμα. Το μόνο που δεν μας είπε εδώ είναι ότι ανακάλυψε την πενικιλίνη! Αυτή είναι η πραγματικότητα, κυρίες και κύριοι συνάδελφοι.

Και σαν να μην έφταναν όλα αυτά –κλείνω με αυτό- θα μας απαγορέψετε και τον λόγο εδώ, μέσα σε αυτή την Αίθουσα. Θα μας το απαγορέψετε και αυτό. Ξεχνάτε, όμως, ότι εδώ είναι ο ναός της δημοκρατίας και θα το υποστείτε. Θα υποστείτε την κριτική. Θα βάλετε στο λεξιλόγιό σας και στοιχεία αυτοκριτικής, εάν πράγματι θέλετε να λειτουργήσετε και να συνέλθετε.

**ΠΡΟΕΔΡΟΣ (Νικόλαος Βούτσης):** Παρακαλώ, ολοκληρώστε.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Να συνέλθετε με σεβασμό απέναντι στην κοινωνία, γιατί μας παρακολουθεί κάθε πολίτης και έχει βγάλει τα συμπεράσματά του.

Αυτός ο προϋπολογισμός είναι βαθιά μνημονιακός, φορομπηχτικός, έχει όλα εκείνα τα στοιχεία που οδηγούν στην παραπέρα φτωχοποίηση του λαού και κατ’ αυτή την έννοια τον καταψηφίζω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Τον λόγο έχει η συνάδελφος από τον ΣΥΡΙΖΑ κ. Αναστασία Γκαρά.

Στη συνέχεια θα μιλήσει ο κ. Δελής από το ΚΚΕ.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κυρίες και κύριοι της Κυβέρνησης, κυρίες και κύριοι συνάδελφοι, είχα σκοπό να μιλήσω για τον προϋπολογισμό και να μιλήσουμε για νούμερα, για στοιχεία, για μια συνολική πολιτική, όπως σχεδιάζεται. Γιατί ένας προϋπολογισμός πάντα δείχνει την προοπτική δράσεων της επόμενης χρονιάς, κάνοντας και έναν απολογισμό της προηγούμενης χρονιάς.

Είχα, λοιπόν, σκοπό να μιλήσω γι’ αυτό. Ακούγοντας, όμως, και παρακολουθώντας τη συζήτηση όλες αυτές τις ημέρες στη Βουλή, έχω πάθει μια σύγχυση. Νομίζω πως έχω προσγειωθεί σε μια άλλη χώρα από αυτή που γνώριζα, σε μια άλλη Ελλάδα, κάπου αλλού. Σε μια χώρα που τα προηγούμενα χρόνια δεν έγιναν χιλιάδες απολύσεις, σε μια χώρα που δεν έχει στρατιές ανέργων, σε μια χώρα που δεν κόπηκαν μισθοί και συντάξεις, σε μια χώρα που δεν είχε golden boys, σε μια χώρα που δεν επωφελούνταν μόνο οι φίλοι και οι γνωστοί, σε μια χώρα που δεν θριάμβευε η λαμογιά, σε μια χώρα που δεν τέλειωναν ποτέ τα δημόσια έργα, γιατί ποτέ δεν έφταναν οι μίζες, σε μια χώρα που ζούσε σε ευημερία και παράδεισο.

Σε μια χώρα που είχε ξεχασμένη τη Θράκη από τις κυβερνήσεις, σε μια χώρα που δεν έκλεισε κανένα εργοστάσιο, σε μια χώρα που δεν έκλεισαν μαγαζιά, δεν έκλεισαν επιχειρήσεις, σε μια χώρα που δεν μετανάστευσαν οι νέοι, σε μια χώρα που οι επιχειρήσεις δεν πήγαν στη Βουλγαρία, σε μια χώρα που δεν έχουμε τον Αρχηγό της Αξιωματικής Αντιπολίτευσης να χαιρετίζει τις ελληνικές επιχειρήσεις που πήγαν στη Βουλγαρία. Σε μια τέτοια παραδεισένια χώρα, λοιπόν, που δεν έχει καμμιά σχέση με όλα αυτά που προανέφερα.

Αυτά έχω ακούσει όλες αυτές τις μέρες από το στόμα των συναδέλφων της Αντιπολίτευσης. Και αναρωτιέμαι: Δεν κυβέρνησαν ποτέ Νέα Δημοκρατία και ΠΑΣΟΚ σ’ αυτή τη χώρα; Έχουμε ένα δυσθεώρητο χρέος. Πώς δημιουργήθηκε αυτό το χρέος; Έχουμε υποανάπτυξη. Πώς δημιουργήθηκε αυτή; Έχουμε αποεπένδυση όλα αυτά τα χρόνια. Έχουμε ανέργους, απολύσεις, έχουμε περικοπές μισθών και συντάξεων, έχουμε φτωχοποίηση του λαού. Πώς έγιναν όλα αυτά; Έτσι, ξαφνικά, σε μια άλλη χώρα; Δεν ευθύνεται κανείς απ’ αυτούς που κυβέρνησαν; Κανείς και καμμία;

Έρχεστε, κυρίες και κύριοι, εσείς για να κουνήσετε το δάχτυλο σε εμάς, που παραλάβαμε όλη αυτή την κατάσταση, την οποία περιέγραψα, μια κατάσταση -για να μην ξεχνιόμαστε- που κάποιοι πλούτισαν. Και αν κοιτάξουμε εδώ γύρω, κάποιων πλούτισαν οι πατεράδες, πλούτισαν οι ίδιοι και έχουν κρατήσει στην άκρη και για τα παιδιά τους. Και όχι μόνο πλούτισαν, αλλά έχουν κρατήσει και τις καρέκλες! Γι’ αυτό τώρα τρελαίνονται και συγχύζονται.

Νομίζω πως πρέπει να είμαστε προσγειωμένοι και σεμνοί. Ο προηγούμενος συνάδελφος, που κατήλθε από το Βήμα, μας είπε να ζητήσουμε συγγνώμη από τον ελληνικό λαό. Εμείς είμαστε αρκετά προσγειωμένοι και σεμνοί και λέμε ότι προσπαθούμε να μαζέψουμε τα δικά σας συντρίμμια. Εσείς, αλήθεια, για όλα αυτά που έχετε κάνει, πόσες φορές πρέπει να ζητήσετε συγγνώμη απ’ αυτόν τον λαό; Γιατί πιστεύω ότι εδώ μέσα το θράσος περιττεύει.

(Θόρυβος από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Μήπως έχετε απαίτηση να απολογηθούμε και για τον Γούναρη;

**ΑΘΑΝΑΣΙΟΣ ΔΑΒΑΚΗΣ:** Τα ψέματα…

**ΑΝΑΣΤΑΣΙΑ ΓΚΑΡΑ:** Θα μιλήσουμε και για τα ψέματα.

**ΠΡΟΕΔΡΟΣ (Νικόλαος Βούτσης):** Παρακαλώ, μη διακόπτετε.

**ΑΝΑΣΤΑΣΙΑ ΓΚΑΡΑ:** Δεχόμαστε την κριτική, την παραγωγική και σκληρή κριτική και την προοδευτική κριτική από την Αντιπολίτευση…

**ΑΘΑΝΑΣΙΟΣ ΔΑΒΑΚΗΣ:** Για τα ψέματα να απολογηθείτε, γι’ αυτά που λέγατε προεκλογικά.

**ΑΝΑΣΤΑΣΙΑ ΓΚΑΡΑ:** Δεν σας ακούω από το Βήμα, κύριε Δαβάκη.

**ΠΡΟΕΔΡΟΣ (Νικόλαος Βούτσης):** Κύριε Δαβάκη, παρακαλώ να μη διακόπτετε και ιδιαίτερα όταν είναι γυναίκες συνάδελφοι ομιλήτριες. Ιδιαίτερα όταν είναι γυναίκες συνάδελφοι ομιλήτριες, να μην αισθανόμαστε τη μεγαλύτερη άνεση για διακοπή.

**ΑΘΑΝΑΣΙΟΣ ΔΑΒΑΚΗΣ:** Όχι, και στους άντρες το κάνω, για να υπάρχει ισότητα!

**ΠΡΟΕΔΡΟΣ (Νικόλαος Βούτσης):** Το ξέρω, και σε άντρες.

Κυρία Γκαρά, συνεχίστε.

**ΑΝΑΣΤΑΣΙΑ ΓΚΑΡΑ:** Νομίζω ότι δεν είναι θέμα φύλου.

Συνεχίζω, λοιπόν, και λέω ότι το θράσος εδώ μέσα περισσεύει. Κάποιοι συνάδελφοι και κάποιες συναδέλφισσες θα έπρεπε να είναι λίγο πιο μαζεμένοι σ’ αυτά που λένε.

Δυο λόγια για την Αξιωματική Αντιπολίτευση, αλλά και για τους συναδέλφους από τη Δημοκρατική Συμπαράταξη. Προσπαθείτε και έχετε σαν όπλο να πλήξετε αυτή την Κυβέρνηση, αλλά και εμάς τους Βουλευτές της Συμπολίτευσης, προσπαθώντας να χαλάσετε τη δική μας εικόνα, χέρι-χέρι με τα συστημικά ΜΜΕ, τα οποία σας στηρίζουν για οποιαδήποτε επιτυχία και για τα success story που έχετε κάνει, αλλά και για τα success story που υλοποιείτε αυτές τις ημέρες, πλήττοντας τη δική μας εικόνα.

Μιλούσατε για αριστερή παρένθεση, δεν σας βγήκε. Μας λέγατε ψεύτες, δεν σας βγαίνει, γιατί εμείς πολύ ειλικρινά, όταν αποτύχαμε σε αυτά και δεν μπορέσαμε να ικανοποιήσουμε και να υλοποιήσουμε γι’ αυτά που είχαμε δεσμευτεί, απευθυνθήκαμε ξανά στον ελληνικό λαό με νέο πρόγραμμα και συγκεκριμένο οδικό χάρτη. Και ο λαός μάς έδωσε αυτή την ευκαιρία. Δεν νομίζω να λέμε κανένα ψέμα, αντίθετα με εσάς που έκαναν παρέλαση τα «Ζάππεια» -παρέλαση τα «Ζάππεια»!- και καταλήξατε σε μνημόνια.

Μας μιλάτε για το ηθικό πλεονέκτημά μας, ότι χάσαμε το ηθικό πλεονέκτημα. Δεν ξέρω κανέναν από μας να κλέβει. Αντιθέτως, εσείς είστε σε λίστες, εισαγγελείς μπαινοβγαίνουν στα γραφεία σας, έχετε σκάνδαλα καταγεγραμμένα, αν όχι οι ίδιοι, οι συνεργάτες σας, μάλλον εσείς δεν είχατε ποτέ ηθική.

Συνεχίζω: Μιλούσατε για κόφτη, θα εφαρμοστεί ο κόφτης. Απέτυχε κι αυτό, δεν εφαρμόστηκε ο κόφτης.

Τώρα λέτε ότι ψηφίσαμε τέταρτο μνημόνιο. Έχετε παραλογιστεί εντελώς. Κάποιοι λένε ότι θα ψηφίσουμε, άλλοι έχετε πιστέψει ότι ψηφίσαμε τέταρτο μνημόνιο. Πάει κι αυτό το επιχείρημα.

Τώρα έχετε καινούργιο αφήγημα: Είμαστε στο 2014. Όλα αυτά που προανέφερα, απολύσεις, φτώχεια, μισθοί, στρατιές ανέργων, νέοι που φεύγουν στο εξωτερικό, χιλιάδες επιχειρήσεις που κλείσανε, δεν υπήρχαν το 2014; Παράδεισος! Πάει κι αυτό το αφήγημα.

Για να συντομεύω, εμείς τον Σεπτέμβριο του 2015 πριν από τις εκλογές παρουσιάσαμε έναν οδικό χάρτη κι αυτόν υπηρετούμε. Έχουμε πει ότι έχουμε μια συμφωνία, δεν κάνουμε βήμα πίσω από αυτή τη συμφωνία και την υλοποιούμε με βάση τις δεσμεύσεις μας. Είχαμε πει ότι το τελευταίο εξάμηνο του 2016 ξεκινάει η ανάκαμψη και αυτό αποτυπώνεται και σε αυτόν τον προϋπολογισμό.

Αλήθεια, μιλήσατε για τους αγρότες. Η πρότασή σας για τους αγρότες στο φορολογικό ήταν η δέσμευση κατασχέσεων. Κλείσατε τα εργοστάσια ζάχαρης αφήνοντας σε αδιέξοδο χιλιάδες αγρότες. Κλείσατε την Αγροτική Τράπεζα, δημεύοντας περιουσία αγροτών. Φορολογούσατε τις αποζημιώσεις. Τη ζημιά των αγροτών τη φορολογούσατε. Έχουν σταματήσει όλα τα δημόσια έργα, γιατί –ξαναλέω- δεν φτάνανε οι μίζες. Τι κάνατε για τους επαγγελματίες, εσείς που τρελαίνεστε και κλαίτε για το επιχειρείν και τους επαγγελματίες; Τους διασύρατε και τους τρέχατε στα κρατητήρια για οφειλές 5.000 ευρώ. Τα έχουμε ξεχάσει όλα αυτά;

Εμείς, λοιπόν, αυτόν τον οδικό χάρτη, που αποτυπώνονται τα πρώτα αποτελέσματα, σε αυτόν τον προϋπολογισμό, που πετυχαίνει, τον ακολουθούμε. Πρώτον, είναι αυτό που έχουμε πετύχει με τα βραχυπρόθεσμα μέτρα. Δεύτερον, είναι οι δείκτες ανάκαμψης. Εμείς είμαστε σεμνοί. Δεν έχουμε success story και δεν πανηγυρίζουμε για ανάπτυξη. Αυτό που λέμε είναι ότι η οικονομία μας δείχνει μικρά δείγματα ανάκαμψης. Τα έχουμε πει πάρα πολλές φορές.

Το εμπορικό ισοζύγιο αρχίζει να αντιστρέφεται, έχουμε αύξηση των εξαγωγών, έχουμε αύξηση στο εμπόριο, έχουμε αύξηση του τουρισμού, έχουμε μείωση στην ανεργία, δεν πανηγυρίζουμε. Είναι πάρα πολύ δύσκολη η κατάσταση, αλλά μας δείχνει ότι απελευθερώνονται δυνάμεις στην οικονομία, μας δείχνει ότι υπάρχει δυναμική που με σωστή δουλειά, με σωστή αξιοποίηση μπορούμε να καταφέρουμε πάρα πολλά, να τελειώσει η επιτροπεία και το πρόγραμμα το 2018, να είμαστε ελεύθερη χώρα, σύγχρονη και ευρωπαϊκή.

Ένα σημείο ακόμη, κύριε Πρόεδρε, και συγγνώμη για τον χρόνο. Αυτός ο προϋπολογισμός -θα μπορούσα να πω πάρα πολλά- αποτυπώνει αριστερό ταξικό και κοινωνικό πρόσημο. Γιατί; Έχει αυξημένες δαπάνες για την κοινωνική πρόνοια, για τη δημόσια υγεία και παιδεία, κάτι το οποίο όμως σας ενοχλεί γιατί χαλάει η πελατεία σας. Τα κέντρα κοινότητας που δημιουργεί στο Υπουργείο η κ. Φωτίου είναι μια πολύ σημαντική μεταρρύθμιση, γιατί με αξιοπρέπεια και αδιαμεσολάβητα θα μπορεί να εξυπηρετείται ο πολίτης, χωρίς να χρειάζεται να παρακαλεί οποιονδήποτε Βουλευτή ή οποιονδήποτε παράγοντα διοικητικό ή δεν ξέρω τι.

(Στο σημείο αυτό κτυπάει το κουδούνι λήξεως του χρόνου της κυρίας Βουλευτού)

**ΠΡΟΕΔΡΟΣ (Νικόλαος Βούτσης):** Σας παρακαλώ, ολοκληρώστε.

**ΑΝΑΣΤΑΣΙΑ ΓΚΑΡΑ:** Τελειώνω με μια φράση.

Αυτός ο προϋπολογισμός, εκτός από μια δυναμική της οικονομίας, που μας δείχνει, με προστασία των αδυνάμων και των χαμηλότερων στρωμάτων αυτής της κοινωνίας -γιατί αυτό είναι το χρέος μας, να ξεκινήσουμε από εκεί, να θυμίσουμε ότι το κράτος θα πληρώσει τα στεγαστικά δάνεια γι’ αυτούς που αδυνατούν να τα πληρώσουν- έχει και μια άλλη καινοτομία: Δεν έχουν προϋπολογιστεί οι μίζες, που προϋπολογίζατε εσείς.

Ας συμβάλουμε όλοι, λοιπόν, για τελευταία φορά, στο να γυρίσουμε σελίδα σε αυτή τη χώρα. Ας συμβάλουμε στο να πάμε μπροστά, όχι για εμάς, για τις γενιές που έρχονται.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε, κυρία Γκαρά.

Σας παρακαλώ να υπολογίζετε περισσότερο και καλύτερα τον χρόνο σας, όλες και όλοι.

Θα δώσω τον λόγο στον κ. Ιωάννη Δελή, με την ευχέρεια, τουλάχιστον, της προηγούμενης ομιλήτριας, για λόγους ισονομίας και ισοτιμίας.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όσο κι αν προσπαθήσει η συγκυβέρνηση να ωραιοποιήσει την πολιτική της, έρχεται αυτή η ρημάδα η πραγματικότητα και την διαψεύδει.

Ο προϋπολογισμός, που φέρνετε, κύριοι της Κυβέρνησης, για το 2017 σας αποκαλύπτει, γιατί ξεσκεπάζει την ταξική ουσία της πολιτικής σας υπέρ του κεφαλαίου.

Από όπου κι αν τον δεις αυτόν τον προϋπολογισμό της συγκυβέρνησης ΣΥΡΙΖΑ - ΑΝΕΛ, σε ένα συμπέρασμα καταλήγεις: Ο λαός πληρώνει με χίλιους τρόπους και το κεφάλαιο, οι επιχειρηματικοί όμιλοι κερδίζουν με άλλους τόσους. Το μαρτυρούν τα νέα βάρβαρα μέτρα των 4 δισεκατομμυρίων ευρώ, που προβλέπονται σε φόρους και περικοπές κοινωνικών δαπανών, που δεν αντικαθιστούν, αλλά προστίθενται στα προηγούμενα για να κάνουν το φορτίο στις πλάτες του λαού μας ακόμη πιο βαρύ. Ένα μόνο στοιχείο του προϋπολογισμού αρκεί για να δείξει τον ταξικό του χαρακτήρα. Το 95% των φορολογικών εσόδων του κράτους προέρχεται από τα λαϊκά στρώματα και μόλις το 5% από τους επιχειρηματικούς ομίλους, οι οποίοι, βέβαια, στη συνέχεια το παίρνουν πίσω διπλά και τρίδιπλα μέσα από τις επιδοτήσεις και τα διάφορα κίνητρα. Και όλα αυτά, με προβλεπόμενη ανάπτυξη 2,7% για την επόμενη χρονιά.

Είτε με κρίση, λοιπόν, είτε με ανάπτυξη καπιταλιστική, πάντα πληρώνει ο λαός.

Δείτε τι λέει για την παιδεία ο προϋπολογισμός. Η μικρή αύξηση δαπανών, που προβλέπει, δεν αφορά στις εκρηκτικές ελλείψεις που υπάρχουν σε όλες τις βαθμίδες της εκπαίδευσης. Αφορά στοχευμένα μόνο σε εκείνους τους τομείς, στους οποίους σήμερα ιεραρχεί το κεφάλαιο και που είναι αφ’ ενός η προώθηση της λεγόμενης Διά Βίου Μάθησης και κατάρτισης και αφ’ ετέρου η έρευνα-καινοτομία για τις ανάγκες των επιχειρήσεων, φυσικά, και όχι, βέβαια, του λαού. Εκεί και θα πάνε τα χρήματα, για να επεκταθεί ακόμα περισσότερο η λεγόμενη «μαθητεία» των παιδιών των λαϊκών στρωμάτων, δηλαδή για να εκμεταλλεύεται το κεφάλαιο φθηνή και κυρίως, φρέσκια εργατική δύναμη και την ίδια ώρα η απληρωσιά στους πρακτικάριους να θεριεύει, να ετοιμάζεστε να σερβίρετε στη νεολαία το νέο χαμηλότερο, υποκατώτατο μισθό, αλέθοντας κάθε εργασιακό της δικαίωμα στον μύλο του ευρωπαϊκού σας κεκτημένου της ανταγωνιστικότητας και ας της ρίχνετε στάχτη στα μάτια την ψήφο στα δεκαεπτά.

Όλες, όμως, οι υπόλοιπες δαπάνες στην εκπαίδευση μένουν παγωμένες στα επίπεδα των προηγούμενων χρόνων.

Τι σημαίνει αυτό; Σημαίνει ότι καταδικάζετε στη φτώχεια τις λαϊκές ανάγκες στην παιδεία. Σημαίνει ότι η τραγική κατάσταση των σχολείων, πανεπιστημίων και ΑΤΕΙ θα συνεχιστεί και θα χειροτερέψει, αφού η συνεχιζόμενη υποχρηματοδότηση συσσωρεύει τα προβλήματα στην εκπαίδευση.

Έτσι, για το 2017 υποχρεώνετε τα πανεπιστήμια να λειτουργήσουν με το 1/5 μόλις των χρημάτων που έπαιρναν το 2011, ενώ οι ελλείψεις διδακτικού προσωπικού εμποδίζουν ακόμα και τη διδασκαλία βασικών μαθημάτων. Έτσι, ούτε σε αυτόν τον προϋπολογισμό δεν υπάρχει κανένα κονδύλι για δωρεάν πετρέλαιο, ρεύμα, νερό, τηλέφωνο στα σχολεία. Αντίθετα, μειώνετε ακόμα και αυτές τις πενιχρές κρατικές επιχορηγήσεις προς τις σχολικές επιτροπές, που αφορούν στην καθημερινότητα των σχολείων, καθημερινότητα που πολλές φορές -και το ξέρετε πάρα πολύ καλά- αξιοποιείται εκβιαστικά απέναντι στους γονείς για να βάζουν πιο βαθιά το χέρι στην τσέπη, ώστε να μη μείνει το σχολείο των παιδιών τους χωρίς θέρμανση ή άλλα απαραίτητα υλικά.

Γιατί δεν διαγράφετε τα χρέη των σχολικών επιτροπών στις πρώην ΔΕΚΟ; Γιατί δεν δίνετε το φυσικό αέριο και το πετρέλαιο αφορολόγητο στα σχολεία, όπως το δίνετε στους εφοπλιστές; Γιατί δεν απαλλάσσετε τα σχολεία από τον ΦΠΑ για τα αναλώσιμά τους, όπως το κάνετε για τις ξένες πρεσβείες; Πότε θα βγάλετε, επιτέλους, ένα κονδύλι σχολικού γεύματος για όλα τα παιδιά, για να αντιμετωπιστεί το αίσχος της πείνας χιλιάδων παιδιών λαϊκών οικογενειών, αντί να τα αφήνετε στην επαγγελματική φιλανθρωπία των ΜΚΟ, της Εκκλησίας και των χορηγών; Πότε θα εξασφαλίσετε να μη μείνει κανένα παιδί της λαϊκής οικογένειας χωρίς ιατροφαρμακευτική περίθαλψη; Πότε; Πότε θα χρηματοδοτήσετε την αντισεισμική θωράκιση των σχολείων και τι θα γίνει με τον αντισεισμικό τους έλεγχο, που σταμάτησε το 2010 στο 1/3 των σχολείων; Πότε θα χτιστούν τα χίλια πεντακόσια νηπιαγωγεία που χρειάζονται για τη φοίτηση όλων των νηπίων στα δημόσια νηπιαγωγεία, όταν το 1/3 από αυτά στεγάζονται σε ακατάλληλα κτήρια, σε μαγαζιά κ.λπ.; Να δουλειά για τους οικοδόμους, για τον κατασκευαστικό κλάδο.

Μόνο που όλα αυτά θέλουν άλλη εξουσία, άλλη οικονομία, λαϊκή, που θα έχει προτεραιότητα τις ανάγκες των ανθρώπων και όχι τα κέρδη του κεφαλαίου που εσείς υπηρετείτε.

Είναι ρητορικά, άραγε, τα παραπάνω ερωτήματα; Όχι. Είναι οι σημερινές στοιχειώδεις λαϊκές ανάγκες στην παιδεία. Και αυτές δεν χωράνε στην πολιτική σας. Προτεραιότητα για εσάς είναι οι δανειστές, οι τραπεζίτες, οι βιομήχανοι, οι εφοπλιστές. Για αυτούς και όλοι σας οι νόμοι, για αυτούς και όλα τα λεφτά.

Τι σημαίνει αλήθεια, αυτός ο προϋπολογισμός για τα παιδιά με ειδικές ανάγκες και μαθησιακές δυσκολίες; Σημαίνει ότι θα μείνουν χωρίς την απαραίτητη στήριξη, σημαίνει ότι ο γολγοθάς των οικογενειών τους θα γίνει πιο ανηφορικός, αφού θα συνεχίσουν να πληρώνουν -όσοι μπορούν- για θεραπείες, φάρμακα, τεχνικά βοηθήματα. Θα βρίσκουν λίγα ειδικά σχολεία, χωρίς το αναγκαίο προσωπικό, χωρίς υποδομή. Πώς μπορεί σήμερα, στον 21ο αιώνα, ένα τέτοιο παιδί να σταματά τις θεραπείες του, επειδή ο γονιός του δεν έχει να πληρώσει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σημαίνει ότι χιλιάδες λαϊκές οικογένειες θα φτύσουν αίμα για να σπουδάσουν τα παιδιά τους, αφού η κρατική φοιτητική μέριμνα είναι σχεδόν ανύπαρκτη. Σημαίνει ότι στα δημόσια –παρακαλώ- ΙΕΚ χιλιάδες σπουδαστές αναγκάζονται να πληρώνουν από την τσέπη τους τα αναλώσιμα και τα υλικά των σπουδών τους. Σημαίνει ότι συνεχίζεται η αδιοριστία, αφού ούτε το 2017 προβλέπονται μόνιμοι διορισμοί εκπαιδευτικών κι ας λείπουν χιλιάδες στην εκπαίδευση.

Όσα αντιεκπαιδευτικά μαγειρέματα κι αν κάνει η Κυβέρνηση, που φέτος απέλυσε επτά χιλιάδες αναπληρωτές, τα κενά δεν κρύβονται. Και στα σχολεία φέτος όλο και περισσότεροι εκπαιδευτικοί κάνουν μαθήματα άσχετα με το διδακτικό τους αντικείμενο.

Κοντολογίς, μέσα στις σελίδες κι αυτού του προϋπολογισμού η λαϊκή οικογένεια δεν θα βρει καμμιά, μα καμμιά απάντηση στα προβλήματά της και στις ανάγκες ούτε στην παιδεία ούτε πουθενά.

Η απάντηση βρίσκεται στα χέρια του ίδιου του λαού. Βρίσκεται στην οργάνωσή του, στον αγώνα του. Βρίσκεται στην πολιτική πρόταση του Κομμουνιστικού Κόμματος Ελλάδας, τη μόνη φιλολαϊκή πρόταση για τον ίδιο και για τα παιδιά του.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ τον συνάδελφο κ. Δελή. Δεν έκανε και χρήση όλου του χώρου και του χρόνου.

**ΙΩΑΝΝΗΣ ΔΕΛΗΣ:** Είναι σημαντικό, όμως, να μην έχεις το άγχος.

**ΠΡΟΕΔΡΟΣ (Νικόλαος Βούτσης):** Βεβαίως.

**ΓΕΩΡΓΙΟΣ ΠΑΝΤΖΑΣ:** Είχε ρυθμό.

**ΠΡΟΕΔΡΟΣ (Νικόλαος Βούτσης):** Ρυθμό, στοιχεία και έμπνευση.

Ευχαριστώ.

Τον λόγο έχει ο κ. Αντωνίου Χρήστος από τον ΣΥΡΙΖΑ, ύστερα η Υπουργός κ. Γεροβασίλη και μετά ο κ. Φορτσάκης.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, ακούγοντας τους Βουλευτές της Αντιπολίτευσης -κυρίως της Νέας Δημοκρατίας και του ΠΑΣΟΚ- αναρωτιέται κανείς αν ήλθαν από κάποιον άλλον πλανήτη και βρέθηκαν σε αυτή τη χώρα το 2015, ότι δεν ήταν αυτοί που κυβέρνησαν όλα αυτά τα χρόνια, αλλά κάποια άλλη κυβέρνηση, ότι δεν ήταν αυτοί που δημιούργησαν τα τεράστια ελλείμματα, τις τρύπες, στον κρατικό προϋπολογισμό που συσσωρευμένα δημιούργησαν αυτό το τεράστιο, δυσθεώρητο δημόσιο χρέος που μας πνίγει σαν τη θηλιά στο λαιμό, ότι δεν ήταν αυτοί που δημιούργησαν το πελατειακό κράτος και τώρα κλαίνε ότι είναι μεγάλο και πρέπει να το μειώσουν.

Πραγματικά είναι εντυπωσιακό και δείχνει, αν θέλετε, πόσο έχουν συνειδητοποιήσει και πόσο έχουν καταλάβει τι έχουν κάνει σε αυτή τη χώρα όλα τα προηγούμενα χρόνια.

Έρχομαι τώρα στον προϋπολογισμό του 2017.

Κυρίες και κύριοι συνάδελφοι, ο προϋπολογισμός του 2017 είναι ο πρώτος προϋπολογισμός που χαρακτηρίζεται από ισχυρό αναπτυξιακό και κοινωνικό αποτύπωμα, μετά από μια συνεχή πτωτική πορεία που ακολούθησαν όλα τα οικονομικά μεγέθη από το 2009 και μετά, με τα γνωστά καταστροφικά αποτελέσματα. Το 2017, σύμφωνα με όλες τις επίσημες προβλέψεις, θα σηματοδοτήσει την επιστροφή της οικονομίας μας σε θετικούς ρυθμούς ανάπτυξης. Ο στόχος που αναφέρεται στον προϋπολογισμό είναι 2,7% του ΑΕΠ, στο οποίο υπάρχει συμφωνία από τους περισσότερους διεθνείς οργανισμούς.

Αυτή η ανάκαμψη οφείλεται κατά κύριο λόγο στη βελτίωση του κλίματος σταθερότητας και εμπιστοσύνης στην ελληνική οικονομία μετά την επιτυχημένη ολοκλήρωση της πρώτης αξιολόγησης και της αποπληρωμής μεγάλου μέρους ληξιπρόθεσμων οφειλών και του προγραμματισμού εκκαθάρισης του μεγαλύτερου μέρους μέσα στο 2017, η οποία θα αντισταθμίσει την αρνητική υφεσιακή επίδραση της μικρής αύξησης των φορολογικών βαρών.

Ο στόχος για το 2017 παραμένει η διαφύλαξη της δημοσιονομικής ισορροπίας, ώστε να ολοκληρωθεί η ανάκτηση της αξιοπιστίας της χώρας στην άσκηση της οικονομικής πολιτικής. Παράλληλα, παραμένει σημαντικός στόχος ο δίκαιος επιμερισμός του κόστους προσαρμογής, αλλά και η δίκαιη κατανομή των οφειλών, που προκύπτουν από την ήδη δρομολογημένη οικονομική ανάπτυξη.

Για τον παραπάνω σκοπό ο κρατικός προϋπολογισμός του 2017 ενσωματώνει μια σειρά από κρίσιμες παρεμβάσεις. Ενδεικτικά αναφέρω την πλήρη επέκταση του κοινωνικού επιδόματος αλληλεγγύης, την ενίσχυση των τομέων υγείας, παιδείας και κοινωνικής προστασίας, τη διάθεση ποσού για την κρατική συμμετοχή σε ρυθμίσεις μη εξυπηρετούμενων στεγαστικών δανείων για τους πιο φτωχούς και την αύξηση του προγράμματος δημοσίων επενδύσεων κατά ένα μεγάλο μέρος, 250 εκατομμύρια ευρώ.

Για πρώτη φορά, μετά από έξι χρόνια, οι παρεμβάσεις για την ενίσχυση της κοινωνικής προστασίας και την τόνωση των επενδύσεων, υπερβαίνουν στον προϋπολογισμό του 2017 την ονομαστική ετήσια αύξηση των φορολογικών εσόδων. Το θετικό αυτό πλεόνασμα υπάρχουν ισχυρές ενδείξεις ότι θα είναι μεγαλύτερο, λόγω της υπέρβασης του στόχου των εσόδων, μέσω στοχευμένων δράσεων για την καταπολέμηση της φοροδιαφυγής. Αυτό λέγεται, εν ολίγοις, αναδιανομή εισοδημάτων, που και ο ίδιος ο Σύνδεσμος Ελληνικών Βιομηχανιών παραδέχεται ότι είναι η μεγαλύτερη των τελευταίων χρόνων.

Θέλω να αναφερθώ εν συντομία στο αγροτικό θέμα, γιατί πολύς λόγος έχει γίνει και από την πλευρά της Αντιπολίτευσης. Θα πω εν συντομία μερικά πράγματα για το 2015 - 2016.

Τα στοιχεία της ΕΛΣΤΑΤ δείχνουν ότι το αγροτικό εισόδημα αυξήθηκε κατά 4% το 2015, αντιστρέφοντας την πτωτική πορεία των προηγούμενων χρόνων, με αύξηση 11% στο αγροτικό εισόδημα. Εντυπωσιακή ήταν επίσης η αύξηση της αξίας και του όγκου που παρουσιάζουν οι εξαγωγές νωπών φρούτων και λαχανικών κατά την εμπορική περίοδο 2015 - 2016, παρά το ρωσικό εμπάργκο.

Επίσης, κατά τη φετινή χρονιά εξοφλήθηκαν υποχρεώσεις, τόσο του πρώτου πυλώνα, άμεσες ενισχύσεις, όσο και του δεύτερου πυλώνα παρελθόντων ετών από το 2009 και τρέχουσες, που αναμένεται να αγγίξουν τα 3,5 δισεκατομμύρια. Θα πρέπει, όμως, να σημειώσουμε και τις δυσμενείς υποχρεώσεις της χώρας μας, που συνδέονται αποκλειστικά με τους καταλογισμούς, αποτέλεσμα της διαχείρισης των προηγούμενων κυβερνήσεων που στερούν τους αντίστοιχους πόρους κατ’ έτος που ανέρχονται σε 250 εκατομμύρια ευρώ. Είναι τα διάφορα πακέτα Χατζηδάκη και Κοντού που μας έρχονται τώρα στο κεφάλι.

Όσον αφορά την πληρωμή ζημιών της αγροτικής παραγωγής από απρόβλεπτους φυσικούς κινδύνους, η Κυβέρνηση ανταποκρίθηκε στα παρακάτω: Αποπληρώθηκε σχεδόν το σύνολο των ζημιών του έτους 2015, πέντε μήνες νωρίτερα από την προηγούμενη χρονιά. Παρά τις δυσκολίες που αντιμετωπίσαμε φέτος, καταφέραμε να μετακινήσουμε την πληρωμή των ζημιών του 2016 στο τέλος Νοεμβρίου, τρεις μήνες νωρίτερα από την αντίστοιχη περσινή χρονιά. Ολοκληρώνουμε την πληρωμή παλιών προγραμμάτων ΠΣΕΑ που είχαν καθυστερήσει από το έτος 2011 και μετά και ξεκινάμε τις πληρωμές που σε συνδυασμό με την αλλαγή του ευρωπαϊκού κανονισμού θα πληρώνονται πιο σύντομα από δω και πέρα.

Για το 2016 αναμένονται ακόμα πληρωμές 35 εκατομμυρίων ευρώ κατά τη δεύτερη πληρωμή των επιδοτήσεων από τον ΟΠΕΚΕΠΕ το δεύτερο δεκαπενθήμερο του Δεκεμβρίου. Έτσι, οι συνολικές πληρωμές για το 2016 αναμένεται να ανέλθουν στα 180 εκατομμύρια ευρώ.

Για το φορολογικό των αγροτών θεσπίσαμε για πρώτη φορά ατομικό αφορολόγητο που ξεκινάει από 8.500 ευρώ και φτάνει τα 9.500 ευρώ και εξαιρέσαμε από τη φορολόγηση ένα πολύ σημαντικό μέρος των αγροτικών εισοδημάτων που προέρχονται από κοινοτικές επιδοτήσεις και ενισχύσεις, σε αντίθεση με τη δική σας πολιτική που προέβλεπε φορολόγηση στο σύνολο των αγροτικών εισοδημάτων και πάσης φύσεως ενισχύσεων και επιδοτήσεων με 13% από το πρώτο ευρώ, όπως προέβλεπε ο ν.4172/2013.

Αδιάψευστος μάρτυρας είναι η σχετική τροπολογία, που είχαν καταθέσει δεκαεπτά Βουλευτές της Νέας Δημοκρατίας το φθινόπωρο του 2014, με την οποία έλεγαν τα εξής. Διαβάζω κατά λέξη: «Οι κοινοτικές ενισχύσεις δεν πρέπει να θεωρούνται εισόδημα και δεν πρέπει να φορολογούνται». Θυμίζω ότι αυτή η τροπολογία απορρίφθηκε μετά πολλών επαίνων από την τότε κυβέρνηση Σαμαρά - Βενιζέλου. Καταθέτω τη σχετική τροπολογία για τα Πρακτικά, για να τη θυμούνται κάποιοι που φαίνεται ότι ξεχνάνε πολύ εύκολα.

(Στο σημείο αυτό ο Βουλευτής κ. Χρήστος Αντωνίου καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, στον αγροτικό τομέα μένουν ακόμα να γίνουν πολύ περισσότερα. Στόχος μας είναι ο αγροτοδιατροφικός τομέας της χώρας να γίνει όχημα για την οικονομική ανάπτυξη με την αύξηση της προστιθέμενης αξίας των αγροτικών μας προϊόντων και αυτή την προστιθέμενη αξία μέσα από ισχυρά συνεργατικά και συνεταιριστικά σχήματα να την καρπώνονται οι Έλληνες αγρότες και να μη διαχέεται σε διάφορες κατευθύνσεις σε βάρος των αγροτών.

Κυρίες και κύριοι συνάδελφοι, αυτό είναι σε γενικές γραμμές το περίγραμμα των δικών μας οικονομικών στόχων για το 2017. Είχα και άλλα να πω, αλλά σέβομαι τον χρόνο.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Σας ευχαριστούμε διπλά, ακριβώς διότι σέβεστε και τον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Μετσόβου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η Υπουργός Διοικητικής Ανασυγκρότησης κ. Όλγα Γεροβασίλη για δώδεκα λεπτά.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κυρίες και κύριοι συνάδελφοι, σε κάθε συζήτηση για τον προϋπολογισμό καλούμαστε να δώσουμε και απαντήσεις για το τι κράτος θέλουμε, ποια δημόσια διοίκηση θέλουμε. Η σημερινή Αντιπολίτευση έδειξε στην πράξη επί τέσσερις δεκαετίες και τι κράτος ήθελε και ποια δημόσια διοίκηση ήθελε.

Παρά τα μεγάλα λόγια, οι κυβερνήσεις της Νέας Δημοκρατίας και του ΠΑΣΟΚ δεν είχαν την πολιτική βούληση να μεταρρυθμίσουν τον δημόσιο τομέα, ώστε να καταστεί αυτός και λειτουργικός και αποτελεσματικός. Και αυτό, φυσικά, δεν το λέμε εμείς, το λέει ο ελληνικός λαός, κάθε Έλληνας πολίτης, ο οποίος έχει ταλαιπωρηθεί.

Ήταν, λοιπόν, οι κυβερνήσεις της Νέας Δημοκρατίας και του ΠΑΣΟΚ, που δομούσαν το κράτος με όση γραφειοκρατία και πολυνομία χρειαζόταν, για να ικανοποιούνται πελατειακά και ρουσφετολογικά κριτήρια. Ήταν αυτές, που διαμόρφωσαν έναν δημόσιο τομέα δυσκίνητο, αναποτελεσματικό, αδιαφανή και φυσικά με μεγάλο κόστος. Στα χρόνια των μνημονίων, χρησιμοποίησαν τις μεταρρυθμίσεις σαν πρόσχημα, για να απολύσουν υπαλλήλους, να μειώσουν μισθούς και συντάξεις, εκχωρώντας, ταυτοχρόνως, αρμοδιότητες του κράτους στον ιδιωτικό τομέα.

Έχοντας δώσει, λοιπόν, δείγματα γραφής, σήμερα, χωρίς καμμία αυτοκριτική, έρχονται και αναμασούν τα περί επιτελικού, μικρού και ευέλικτου κράτους και κάνουν, φυσικά, αντιπολίτευση με όλα όσα έχει απορρίψει η ελληνική κοινωνία. Λένε «μικρό κράτος», εννοώντας λίγους και εκλεκτούς. Λένε «επιτελικό κράτος», εννοώντας ιδιωτικά συμφέροντα που λυμαίνονταν τους δημόσιους οργανισμούς. Λένε «ευέλικτο», εννοώντας την ευελιξία που επιδείκνυαν στα ρουσφέτια.

Θέλω εδώ να θυμίσω ότι ο αριθμός των δημοσίων υπαλλήλων, βεβαίως, είναι ο μικρότερος από την αρχή της κρίσης. Ο αριθμός όλων των απασχολούμενων στο δημόσιο -δηλαδή τακτικό και έκτακτο προσωπικό, και προσωπικό νομικών προσώπων ιδιωτικού Δικαίου- το 2009 ήταν εννιακόσιες σαράντα δύο χιλιάδες εξακόσιοι είκοσι πέντε, ενώ σήμερα είναι εξακόσιες πενήντα πέντε χιλιάδες εξακόσιοι ογδόντα οκτώ, μείωση περίπου κατά τριακόσιες χιλιάδες.

Το σύνολο του τακτικού προσωπικού του δημοσίου στο τέλος του 2009 ανερχόταν στις εξακόσιες ενενήντα δύο χιλιάδες εννιακόσιους υπαλλήλους, ενώ σήμερα είναι πεντακόσιες εξήντα τέσσερις χιλιάδες. Από αυτούς, οι τριακόσιες σαράντα τέσσερις χιλιάδες είναι εκπαιδευτικοί, γιατροί, νοσηλευτικό προσωπικό, ένστολοι και κληρικοί. Μένουν διακόσιες είκοσι χιλιάδες.

Θα ήθελα να μας πει η Νέα Δημοκρατία από πού πρέπει να κόψουμε, ποιον πρέπει να κόψουμε από αυτούς, για να γίνουν και πραγματικότητα, φυσικά, οι ιδεολογικές εμμονές.

Τα παραπάνω στοιχεία τα καταθέτω για τα Πρακτικά.

(Στο σημείο αυτό η Υπουργός Διοικητικής Ανασυγκρότησης κ. Όλγα Γεροβασίλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, κατηγορηθήκαμε για τους μετακλητούς υπαλλήλους. Έγινε μεγάλος θόρυβος στα ΜΜΕ, στις τηλεοράσεις, στη Βουλή, παντού, με κάθε ευκαιρία. Σύμφωνα με την τελευταία καταγραφή, οι μετακλητοί υπάλληλοι είναι δύο χιλιάδες εξήντα επτά. Και αυτό είναι έτσι, γιατί σε αντίθεση με ό,τι ίσχυε μέχρι και πέρυσι, στους μετακλητούς καταγράφονται όλοι οι συνεργάτες, δηλαδή οι επιστημονικοί συνεργάτες των Βουλευτών ανεξαρτήτως κόμματος, αυτοί που υπηρετούν σε κοινοβουλευτικές ομάδες και οι μετακλητοί των δημάρχων και των Οργανισμών Τοπικής Αυτοδιοίκησης. Δηλαδή, από αυτούς τους δύο χιλιάδες εξήντα επτά, οι πεντακόσιοι εξήντα επτά είναι επιστημονικοί συνεργάτες όλων των Βουλευτών, ανεξαρτήτως κομμάτων. Οι εκατόν πενήντα ένας είναι μετακλητοί που υπηρετούν στη Βουλή και τις κοινοβουλευτικές ομάδες όλων των κομμάτων. Οι εξακόσιοι τριάντα ένας είναι μετακλητοί των δημάρχων και των λοιπών φορέων της τοπικής αυτοδιοίκησης. Σύνολο που δεν είναι στην Κυβέρνηση από τους δύο χιλιάδες, χίλιοι τριακόσιοι σαράντα εννέα. Αυτά είναι τα πραγματικά νούμερα, για να ξέρουμε για τι πράγμα μιλάμε.

Τι έκαναν, όμως; Έκαναν το κόλπο παλιά. Δεν τους κατέγραφαν όλους αυτούς ως μετακλητούς. Δηλαδή, επιστημονικοί συνεργάτες και ειδικοί συνεργάτες δεν καταγράφονταν στους μετακλητούς. Εμείς το κάναμε αυτό, για να έχουμε μια πλήρη εικόνα.

Αυτό σημαίνει ότι σε γραφείο Υπουργού της κυβέρνησης Σαμαρά υπηρετούσαν πενήντα τρία άτομα και ως μετακλητοί εμφανίζονταν μόνο οκτώ. Αυτή είναι η διαφορά.

Κυρίες και κύριοι συνάδελφοι, τα παραπάνω στοιχεία είναι για να δοθούν κάποιες απαντήσεις, γιατί αυτός δεν είναι χώρος για να λαϊκίζουμε.

Για εμάς, λοιπόν, το κράτος δεν πρέπει να είναι ούτε μικρό ούτε μεγάλο, το κράτος πρέπει να είναι όσο χρειάζεται, για να είναι ικανό να αντεπεξέλθει στις μεγάλες προκλήσεις της εποχής.

Στο πλαίσιο αυτό διακηρυγμένος στόχος της Κυβέρνησης είναι η υλοποίηση κρίσιμων κοινωνικών παρεμβάσεων, η παραγωγική ανασυγκρότηση, η ανάπτυξη με δημοκρατικό σχεδιασμό και κοινωνική δικαιοσύνη και βεβαίως με επίτευξη των δημοσιονομικών στόχων. Όλα αυτά χωρίς διοικητική ανασυγκρότηση προφανώς δεν νοούνται.

Κυρίες και κύριοι συνάδελφοι, προχωρούμε σε πραγματική μεταρρύθμιση του δημοσίου, ώστε η θετική πορεία της ελληνικής οικονομίας να ενισχύεται από την ύπαρξη ενός σύγχρονου και αποτελεσματικού διοικητικού μηχανισμού.

Από το περασμένο καλοκαίρι έχει ξεκινήσει μια μεγάλη προσπάθεια ανασυγκρότησης, που αποδεικνύει ότι η Κυβέρνηση έχει την πολιτική βούληση όχι απλώς να βγάλει τη χώρα από την κρίση αλλά να θέσει στέρεες βάσεις για την επόμενη ημέρα.

Ο νόμος που ψηφίσαμε πρόσφατα για την κινητικότητα απλοποιεί και εξορθολογίζει το σύστημα μετακινήσεων στο δημόσιο, ώστε να αναδειχθεί και να αξιοποιηθεί στο μέγιστο το πλούσιο σε εμπειρία και ικανότητες ανθρώπινο δυναμικό του.

Στο νέο σύστημα επιχειρείται η ανακατανομή του προσωπικού και η κάλυψη κενών θέσεων βάσει πραγματικών αναγκών του κάθε φορέα, χωρίς αδικαιολόγητες γραφειοκρατικές επιβαρύνσεις με μία μόνο τελική υπογραφή από τον φορέα υποδοχής. Οι μετατάξεις θα γίνουν ο κανόνας και οι αποσπάσεις η εξαίρεση, ούτως ώστε να σταματήσει το πελατειακό αυτό σύστημα αποσπάσεων, που εξέθρεψαν για δεκαετίες προηγούμενες κυβερνήσεις.

Κατηγορηθήκαμε για τον εθελοντικό χαρακτήρα της κινητικότητας, κυρίως από τη Νέα Δημοκρατία, που μας είπε ότι θα έπρεπε να είναι υποχρεωτική. Η υποχρεωτική κινητικότητα αποδεδειγμένα είναι δυσλειτουργική και εξυπηρετεί πάλι μόνο πελατειακές σχέσεις μέσα από τον κανόνα των εξαιρέσεων, που χρόνια τώρα γεμίζουν υπουργικά και βουλευτικά γραφεία. Είναι αυτά τα ρουσφέτια που αποδεκάτισαν υπηρεσίες, για τις οποίες κάποιοι σήμερα λένε ότι είναι υποστελεχωμένες. Θα μεταρρυθμίσουμε, λοιπόν, το κράτος χωρίς πολιτικό αυταρχισμό.

Κυρίες και κύριοι συνάδελφοι, υλοποιούμε πραγματικές μεταρρυθμίσεις, όπως το Μητρώο Επιτελικών Στελεχών, τα ψηφιακά οργανογράμματα, την ψηφιακή υπογραφή και την ψηφιακή διακίνηση εγγράφων, που όχι μόνο αναβαθμίζουν το δημόσιο αλλά έχουν σαφές και μετρήσιμο δημοσιονομικό αντίκρισμα.

Μέσα από την πάταξη της γραφειοκρατίας το δημόσιο θα μπορούσε το 2017-2018 να εξοικονομήσει μέχρι και 800 εκατομμύρια ευρώ.

Το ελληνικό δημόσιο έχει δαπανήσει τα τελευταία δεκαπέντε χρόνια περίπου 6 δισεκατομμύρια ευρώ εμμένοντας στη χρήση χαρτιού και την έντυπη διακίνηση εγγράφων. Αντιλαμβάνεσθε τι σημαίνουν 6 δισεκατομμύρια ευρώ.

Επίσης, πρόσφατα, στον ίδιο νόμο ψηφίσαμε και άλλες σημαντικές αλλαγές. Αποκαταστήσαμε κοινωνική αδικία εις βάρος των ατόμων με αναπηρία, διαχρονική ανισότητα, που εξαιρούνταν από τις διαδικασίες διαγωνισμών ΑΣΕΠ. Με το τελευταίο νομοσχέδιο αυτή αποκαταστάθηκε και πλέον συμπεριλαμβάνονται.

Φέραμε ευνοϊκές ρυθμίσεις, όπως η απόδοση άδειας για ασθένεια ανηλίκων τέκνων στους δημοσίους υπαλλήλους. Θα δικαιούνται πλέον άδεια τέσσερις ημέρες τον χρόνο με αποδοχές, σε περίπτωση ασθενείας των παιδιών τους, που προσαυξάνεται ελαφρά για τους πολύτεκνους και τις μονογονεϊκές οικογένειες.

Θυμίζω ότι αυτό στο δημόσιο γινόταν οριζόντια και πάντα, μόνο που ήταν διαφορετικά. Δεν ήταν θεσμοθετημένο αλλά ήταν πελατειακό και ρουσφετολογικό.

Με στοχευμένες πλέον πολιτικές παρεμβάσεις δουλεύουμε, για να ανατραπούν συσσωρευμένες αδικίες.

Επίσης με τον ίδιο σκοπό θα διατεθούν σημαντικά κονδύλια μέσα στο 2017. Χρηματοδοτούνται δράσεις για τη βελτίωση της παραγωγικότητας και της ποιότητας των δημοσίων υπηρεσιών, για την άρση διοικητικών εμποδίων, για την αποφυγή δημιουργίας συνθηκών αποκλεισμού από την κοινωνία της γνώσης, για τη διοικητική διαφάνεια, για την ανάπτυξη της ηλεκτρονικής διακυβέρνησης, για την εκπαίδευση των δημοσίων υπαλλήλων και για την ενίσχυση της διαπεριφερειακής συνεργασίας.

Ο τακτικός προϋπολογισμός του Υπουργείου δεν μεταβάλλεται σε σχέση με το 2016, είναι στο ίδιο ύψος των 44 εκατομμυρίων ευρώ.

Σε αυτό το σημείο θέλω να επισημάνω ότι δεν θα υπάρχει καμμία απόλυση στον δημόσιο τομέα στο μέλλον. Διότι και αυτή την παραφιλολογία την ακούμε τελευταία.

Επίσης στο Πρόγραμμα Δημοσίων Επενδύσεων έχουν προϋπολογιστεί 140 εκατομμύρια ευρώ, με τα οποία σε συνεργασία και με το Υπουργείο Ψηφιακής Πολιτικής θα προχωρήσουμε άμεσα σε έργα αναγκαιότητας και σημαντικής αποτελεσματικότητας για τη διοικητική ανασυγκρότηση της χώρας.

Σχεδιάζει η σημερινή Κυβέρνηση μια δημόσια διοίκηση, που πραγματικά θα ανταποκρίνεται στις ανάγκες της κοινωνίας. Για μας αυτό σημαίνει ότι αλλάζει η σχέση του πολίτη με το κράτος. Θέλουμε ο πολίτης να αισθάνεται αξιοπρέπεια, όταν συναλλάσσεται με το κράτος.

Κυρίες και κύριοι συνάδελφοι, τον περασμένο Μάιο διαψεύσαμε όσους έλεγαν ότι δεν θα κλείσει η πρώτη αξιολόγηση και απέχουμε ελάχιστα από το κλείσιμο της δεύτερης αξιολόγησης. Ξέρουμε όλοι, ότι σε μία πραγματική διαπραγμάτευση τα μέρη κάθονται απέναντι και προσέρχονται με τις πιο σκληρές θέσεις από την κάθε πλευρά Έτσι η αξιολόγηση, πάντα, κλείνει στο τέλος.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Γελάτε κι εσείς. Ούτε εσείς δεν το πιστεύετε! Γελάτε ακόμα κι εσείς που το λέτε!

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Είχαμε ώρα να σας ακούσουμε.

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, σας παρακαλώ, μη διακόπτετε.

Κυρία Υπουργέ, σας παρακαλώ, συνεχίστε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Παρά, λοιπόν, τις μαξιμαλιστικές απαιτήσεις του Διεθνούς Νομισματικού Ταμείου, διαπραγματευόμαστε πραγματικά και για τα εργασιακά, εμμένοντας στο ευρωπαϊκό κεκτημένο και τις βέλτιστες ευρωπαϊκές πρακτικές. Θα θέλαμε εδώ, πραγματικά, η Αξιωματική Αντιπολίτευση να ξεκαθαρίσει, είναι αυτό ιδεοληψία, είναι εμμονή της Κυβέρνησης η προσπάθεια, ο αγώνας, για τις συλλογικές διαπραγματεύσεις; Γιατί αυτό ακούσαμε, όπως ακούσαμε ότι αυτή η εμμονή μας καθυστερεί το κλείσιμο της αξιολόγησης.

Αγαπητοί συνάδελφοι, στο τελευταίο Eurogroup αποτυπώθηκε άλλη μία φορά η θετική πορεία της ελληνικής οικονομίας. Επίσης περισσότεροι στην Ευρώπη αναγνωρίζουν τη μεταρρυθμιστική προσπάθεια αυτής της Κυβέρνησης και την ανάγκη σταθερότητας βεβαίως στην Ευρωπαϊκή Ένωση. Αντί, λοιπόν, να κινδυνολογεί η Αντιπολίτευση, θα ήταν καλύτερα να πάρει θέση για τα εργασιακά, για το χρέος, για τα πλεονάσματα, για τα οποία επιμένει να ξεχνά τι είχε συνυπογράψει με τους δανειστές. Η μνήμη είναι πολύτιμος σύμμαχος, όχι για να θολώσει την κρίση μας, αλλά απεναντίας για να την προστατεύει.

Την ώρα που γίνονται αποφασιστικά και σταθερά βήματα εξόδου από την κρίση, η Νέα Δημοκρατία, για πολλοστή φορά, κάνει σαν να μην κυβέρνησε ποτέ, σαν να μην υπήρξε. Επιχειρεί να ανακαταλάβει την εξουσία, εξαπολύοντας κυριολεκτικά εκστρατεία λήθης για τα πάντα. Την ώρα που η ελληνική Κυβέρνηση παλεύει από θέσεις αρχών, επιχειρεί να θολώσει τα νερά, αποκρύπτοντας αυτό που για χρόνια υπαγόρευε τις πολιτικές της πράξεις. Την ιδεολογία της λιτότητας ως συγκολλητική ουσία των νεοσυντηρητικών και νεοφιλελεύθερων της Ευρώπης.

Αυτή η Κυβέρνηση είναι η πρώτη Κυβέρνηση, η οποία παλεύει για να βγάλει την κοινωνία όρθια από την επιτροπεία των δανειστών, χωρίς να κατηγορεί τον λαό, χωρίς να λέει ότι ευθύνεται ο λαός για την κατάσταση τη σημερινή. Διότι, βεβαίως, υπάρχουν αναπόφευκτες δυσκολίες που συναντά ο ελληνικός λαός σε αυτόν τον δύσκολο πραγματικά δρόμο, αλλά γι’ αυτόν τον λαό θα αποδείξουμε ότι θα κάνουμε σε τέσσερα χρόνια, ό,τι δεν κατάφεραν να κάνουν αυτοί σε σαράντα χρόνια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ, κυρία Υπουργέ.

Τον λόγο έχει ο κ. Θεόδωρος Φορτσάκης από τη Νέα Δημοκρατία και ύστερα ο κ. Πάντζας.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν θα αναφερθώ ενδελεχώς σε νούμερα. Νομίζω ότι έχει γίνει μια εξαιρετική ανάλυση μεγεθών από τους προλαλήσαντες της Νέας Δημοκρατίας, ιδίως από τον εισηγητή μας, τον κ. Χατζηδάκη, αλλά και από άλλους συναδέλφους. Επομένως δεν θα μιλήσω για νούμερα.

Θα εστιάσω σε τρία σημεία. Σημείο πρώτο. Η πρόσφατη απόφαση του Eurogroup. Σημείο δεύτερο. Οι θετικές προβλέψεις του προϋπολογισμού. Σημείο τρίτο. Η φοροκαταιγίδα η οποία πλήττει τους πολίτες το 2017.

Σημείο πρώτο, λοιπόν, είναι η πρόσφατη απόφαση του Eurogroup, η οποία υποτίθεται ότι δίνει τη λύση στην περίφημη διαπραγμάτευση. Η διαπραγμάτευση είναι το μέγεθος που η Κυβέρνηση έχει θέσει ως κεντρικό έρεισμα της πολιτικής την οποία ασκεί και όλα γυρίζουν γύρω από αυτή την περίφημη διαπραγμάτευση. Δεν είναι καλό να αρνούμαστε ότι υπάρχει μία θετική εξέλιξη στο ότι, πράγματι, το Eurogroup κάτι έδωσε στην Ελλάδα. Αλλά αυτό το οποίο δίνει στην Ελλάδα το Eurogroup, είναι ελάχιστο έναντι αυτού που η Ελλάδα παραχωρεί. Είναι μια σταγόνα στον ωκεανό, διότι η ένταση του προβλήματος που αντιμετωπίζουμε σήμερα είναι τεράστια και δίνοντας το 3,5%, το οποίο δεν μπορέσαμε να αντιμετωπίσουμε, δεσμευόμαστε σε λύσεις οι οποίες θα μας οδηγούν σε συνεχή προβλήματα.

Είναι κρίμα που η Κυβέρνηση δεν κατόρθωσε να διαπραγματευτεί με την ενδελέχεια εκείνη η οποία επιβαλλόταν, για να μπορέσουμε να πείσουμε τους εταίρους ότι έχουμε ένα πραγματικό πρόγραμμα μεταρρυθμίσεων, το οποίο μπορούμε να διαπραγματευτούμε για να επιτύχουμε χαμηλότερα πλεονάσματα, δίχως τα οποία η χώρα δεν θα μπορέσει να τα βγάλει πέρα εύκολα.

Η Κυβέρνηση, δυστυχώς, αποδεικνύεται όχι αρκετά ικανή για να συνομιλήσει αποτελεσματικά με τους εταίρους μας και αυτό δυστυχώς σε όλα τα επίπεδα. Ούτε τη δεύτερη αξιολόγηση μπορεί να κλείσει εγκαίρως ούτε το χρέος μπορεί να το ρυθμίσει όπως πρέπει ούτε μπορεί να βάλει τη χώρα εγκαίρως στην ποσοτική χαλάρωση.

Η διαρκής αυτή αποτυχία συνοδεύεται, δυστυχώς, διαρκώς από νέα μέτρα. Γιατί συμβαίνει αυτό; Γιατί απλούστατα η Κυβέρνηση δεν μπορεί να δώσει μια σταθερή κατεύθυνση στη χώρα. Θέλει ή δεν θέλει μεταρρυθμίσεις; Άκουσα την κυρία Υπουργό προηγουμένως να μιλάει για τη διοίκηση. Μα στη διοίκηση το ξέρουμε όλοι, ότι τον τελευταίο καιρό έχουν προσληφθεί χιλιάδες πρόσωπα και μάλιστα χωρίς τη διαδικασία του ΑΣΕΠ. Έχουμε παρατάσεις συμβάσεων, έχουμε προσλήψεις, έχουμε αύξηση όλων αυτών των προσώπων χωρίς καν τη βασική κατοχύρωση της διαφάνειας.

Την «ΔΙΑΥΓΕΙΑ» γιατί την καταργήσατε; Πού είναι η αντικειμενικότητα και η διαφάνεια της δημόσιας διοίκησης που θα έπρεπε να κατοχυρώσουμε; Θέλουμε ή δεν θέλουμε μείωση φόρων και δαπανών;

Άκουσα να μιλάτε, κυρία Υπουργέ, για μείωση δαπανών αλλά μειώσεις δαπανών τεράστιες μπορούν να επιτευχθούν. Δεν είναι μόνο το χαρτί που αναφέρατε. Είναι οι ηλεκτρικές λάμπες κι ένας σωρός ρυθμίσεις οι οποίες οδηγούν σε σπατάλη χρημάτων. Ποια είναι τα αποτελέσματα τα οποία πέτυχε η Κυβέρνηση μέσα σε αυτά τα δύο χρόνια που κυβερνά;

Θέλουμε ή δεν θέλουμε επενδύσεις; Δεν θα ξαναπώ αυτά που ακούστηκαν πολλές φορές για τη «SOCAR». Ξέρουμε όλοι ότι όλες οι επενδύσεις έχουν ουσιαστικά σταματήσει τα δύο τελευταία χρόνια, γιατί δεν υπάρχει κανείς, ο οποίος θα δεχθεί να φέρει τα χρήματά του σε μια χώρα όπου θα εμπλακεί σε ατέρμονες διαδικασίες, χωρίς να μπορέσει να πετύχει κανένα αποτέλεσμα.

Θέλει επιτέλους η Κυβέρνηση να βγάλει τη χώρα από το τέλμα ή προτιμά να ικανοποιεί το στενό κομματικό συμφέρον σε βάρος όλων μας;

Μου θυμίζει αυτή η ιστορία την οποία βιώνουμε, αυτό το οποίο μαθαίναμε για το σκύλο και το ποτάμι. Είναι δύο μοναστήρια που τα χωρίζει ένα ποτάμι και μια χτυπάει την καμπάνα ο ένας καλόγερος και μια ο άλλος καλόγερος και πάει το σκυλάκι από τη μία στην άλλη πλευρά του ποταμού. Κάποια στιγμή αρχίζουν και χτυπάνε και οι δύο καλόγεροι την καμπάνα και ο σκύλος αρχίζει και πηγαινοέρχεται στο ποτάμι χωρίς να βγαίνει ποτέ στην όχθη. Βέβαια τελικά ο σκύλος εξαντλείται και πνίγεται.

Φοβάμαι ότι η χώρα μας στην ίδια κατάσταση βρίσκεται, λόγω της ανικανότητας και της αναποφασιστικότητας που δείχνει η Κυβέρνηση. Μια μας πάτε από δω, μια μας πάτε από κει και τελικά φοβάμαι ότι θα μας οδηγήσετε όλους στον πάτο.

Θα ήθελα να σχολιάσω τις προβλέψεις του προϋπολογισμού ως προς τα θετικά του σημεία, γιατί, πραγματικά, δείχνει μια υπεραισιοδοξία ο προϋπολογισμός. Ανάπτυξη βλέπει ο προϋπολογισμός το 2017 σε ποσοστό 2,7%. Βλέπει αύξηση της ιδιωτικής κατανάλωσης και βλέπει και αύξηση των επενδύσεων. Διαβάζουμε για ανάκαμψη της οικονομίας, διαβάζουμε για αύξηση της απασχόλησης, διαβάζουμε για εμπιστοσύνη, για σταθερότητα.

Πιστεύει κανείς, πραγματικά, ότι όλα αυτά μπορούν να γίνουν πράξη; Σίγουρα δεν το πιστεύει μια σειρά ανεξάρτητων φορέων πάντως, που βρίσκουν τις προβλέψεις αυτές εξαιρετικά αισιόδοξες. Έχουν αρκετά προβληθεί για να τα επαναλάβω.

Το πιστεύουν μήπως οι πολίτες; Νομίζω ότι οι πολίτες μειδιούν, βλέποντας σήμερα από τα σπίτια τους εμάς, να μιλάμε για αύξηση της ιδιωτικής κατανάλωσης, όταν ξέρουμε ότι οι φόροι και οι εισφορές τούς έχουν, πραγματικά, ολοκληρωτικά τσακίσει.

Πιστεύουν άραγε σε αυτά οι υποτιθέμενοι επίδοξοι επενδυτές; Ας ρωτήσουμε καλύτερα τους ξένους επενδυτές, που μόλις πριν λίγες ημέρες εγκατέλειψαν τη ΔΕΣΦΑ.

Εδώ γινόμαστε –φοβάμαι, κυρίες και κύριοι- μάρτυρες ενός οικονομικού σουρεαλισμού από μέρους της Κυβέρνησης. Σουρεαλισμός σημαίνει ότι έχουμε σύγχυση του ονείρου και της φαντασίας με την καθημερινή πραγματικότητα. Έχουμε τη μεταφορά πέρα από την πραγματικότητα. Οι πιο πρόσφατοι οπαδοί του ρεύματος αυτού φοβάμαι ότι εντοπίζονται στο Υπουργείο Οικονομικών και δυστυχώς χωρίς την τέχνη των σουρεαλιστών. Η αλήθεια είναι ότι μόνο μια ανάπτυξη έχουμε επιτύχει, την ολοκληρωτική ανάπτυξη των φόρων.

Κυκλοφορεί ένα πολύ ωραίο μήνυμα στο ίντερνετ και τα sms -θα το έχετε δει σίγουρα- που λέει: «Όταν αισθάνεσαι μόνος και όταν αισθάνεσαι εγκαταλειμμένος μη στενοχωριέσαι, υπάρχει κάποιος που δεν σε εγκαταλείπει ποτέ» και από κάτω υπογράφει «Υπουργείο Οικονομικών, είμαστε η υπηρεσία των φόρων». Αυτό, λοιπόν, ας το έχουμε στον νου μας, γιατί, πραγματικά, έχουμε κάποιον που μας αγαπά και μας σκέπτεται συνεχώς!

Κλείνω σε ένα λεπτό, κύριε Πρόεδρε, λέγοντας δυο λόγια, για την φοροκαταιγίδα που θα πλήξει τους πολίτες το 2017. Η φορολογία με απασχολεί, όπως ξέρετε, κυρίες και κύριοι συνάδελφοι, και θεωρητικά, αφού διδάσκω Φορολογικό Δίκαιο και, πραγματικά, πολλές φορές εκπλήσσομαι με αυτό που συμβαίνει στον χώρο του Φορολογικού Δικαίου. Οι νέοι φόροι είναι 2,5 δισεκατομμύρια, αύξηση ΦΠΑ στα τσιγάρα, στα καύσιμα, στην μπύρα στον καφέ και σε ένα σωρό άλλα αντικείμενα. Κυριαρχούν οι έμμεσοι φόροι, τους οποίους επιβαρύνονται όλοι ανεξαίρετα οι πολίτες.

Κατεδαφίζεται, δηλαδή, αυτή την ώρα η έννοια -που ωστόσο είναι συνταγματικά κατοχυρωμένη- της φοροδοτικής ικανότητας, που λέει το εξής απλό. Κατανομή φορολογικών βαρών με βάση την οικονομική δύναμη του κάθε πολίτη. Πραγματικά αναρωτιέμαι, γιατί η Κυβέρνηση επιμένει εδώ και τόσο καιρό στην έξαλλη αυτή επιβολή όλο και περισσότερων φόρων. Η φοροεπιδρομή δεν πλήττει μόνο την ανάπτυξη, πλήττει όλη τη δομή της οικονομίας μας.

Γνωρίζω ότι είναι ανάγκη το κράτος να διασφαλίσει έσοδα, αλλά πρέπει αυτά να τα διασφαλίσει με άλλους τρόπους και ειδικότερα με περιστολή δαπανών και με ενίσχυση των παραγωγικών δυνάμεων, που θα φτιάξουν καινούργιο πλούτο και άρα καινούργιους φόρους και καινούργια έσοδα για το κράτος.

Μόνο οι Οθωμανοί είχαν τη μανία αυτή να βάζουν φόρους παντού, στο θρήσκευμα, στην παρουσία, στην έπαρση της τοπικής σημαίας, ακόμα και στα δόντια έβαζαν φόρο, στο ψήσιμο παξιμαδιού, στον γάμο, στο μήκος των μαλλιών. Έχουμε γυρίσει μήπως στην οθωμανική περίοδο; Φοβάμαι ότι οδηγούμαστε σε μια κατάσταση, η οποία είναι ολοκληρωτικά αδιέξοδη. Θα πρέπει να αλλάξουμε ρότα το ταχύτερο δυνατόν, διότι διαφορετικά η χώρα θα βυθιστεί ακόμα περισσότερο.

Νομίζω ότι αυτός ο προϋπολογισμός, μάς οδηγεί ακόμα ένα βήμα προς τα πίσω. Γι’ αυτόν τον λόγο θα τον καταψηφίσουμε.

Ευχαριστώ πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Φορτσάκη.

Τον λόγο έχει εκ μέρους του ΣΥΡΙΖΑ, ο Βουλευτής και συνάδελφος κ. Γεώργιος Πάντζας.

**ΓΕΩΡΓΙΟΣ ΠΑΝΤΖΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, τρεις μέρες τώρα η Νέα Δημοκρατία δεν λέει στον κόσμο που μας παρακολουθεί, ότι αυτή είναι που χρεωκόπησε τη χώρα, ότι είναι αυτή που μαζί με το ΠΑΣΟΚ επί σαράντα χρόνια εξαπάτησαν τον ελληνικό λαό, δημιούργησαν παθογένειες μη αναστρέψιμες, μόνο και μόνο για να διατηρούνται στην εξουσία.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Τρεις μέρες τώρα ακούγεται σε αυτή την Αίθουσα ότι διαλύσαμε τη χώρα, την καταστρέψαμε, τη χρεώσαμε 86 εκατομμύρια, ότι διώχνει ο ΣΥΡΙΖΑ τις επενδύσεις. Άκουσον άκουσον!

Τα προηγούμενα δέκα χρόνια επί κυβερνήσεων ΠΑΣΟΚ και Νέας Δημοκρατίας από την Ελλάδα έφυγαν εκατοντάδες επιχειρήσεις και μετακόμισαν στη Βουλγαρία, στα Σκόπια και μάλιστα επιδοτούμενες. Φταίει, όμως, ο ΣΥΡΙΖΑ τώρα. Εδώ ισχύει, βέβαια, η λαϊκή παροιμία που λέει «είπε ο γάιδαρος τον πετεινό κεφάλα».

Μας κατηγορούν για το ότι πήγαμε στην κηδεία του Φιντέλ Κάστρο, για το ότι ο Ομπάμα δεν έφαγε καλά στην Αθήνα, για το ότι δεν μιλάμε καλά αγγλικά, για το ότι φταίει ο ΣΥΡΙΖΑ, που στην Αμερική βγήκε Πρόεδρος ο Τραμπ και διάφορα άλλα. Εδώ ισχύει μία άλλη λαϊκή ρήση που λέει «η τρέλα πάει σύννεφο».

Γι’ αυτό και άκουσα τον αγαπητό μου συνάδελφο από τη Νέα Δημοκρατία, τον οποίον εκτιμώ, να αναφέρεται το πρωί σε μία ομιλία του σε «ψυχιατρείο». Δεν ξέρω, άποψή του είναι. Δεν πιστεύω να έφυγε από την πρώην εκλογική του περιφέρεια, την Κέρκυρα, γιατί εκεί έχει καλό ψυχιατρείο.

Πάμε παρακάτω. Κανένας, όμως, απ’ όλους εσάς δεν μπορεί να μας κατηγορήσει για τη φτώχεια, την ανεργία, την ανισότητα, τη διαπλοκή, τη διαφθορά, το ρουσφέτι και την κομπίνα, γιατί όλα αυτά είναι παρακαταθήκες του ΠΑΣΟΚ και της Νέας Δημοκρατίας στη χώρα. Είναι κληρονομιά των δικών σας κομμάτων στη νεολαία, που σήμερα φεύγει τρεχάτη από τη χώρα.

Κυρίες και κύριοι Βουλευτές, έχει περάσει ένας χρόνος και πλέον από τις τελευταίες εκλογές και μπορούμε να δούμε τα θετικά αποτελέσματα της πολιτικής μας. Σε συνθήκες λιτότητας και δημοσιονομικής προσαρμογής, μπορέσαμε και σταθήκαμε δίπλα στον πολίτη και στον κοινωνικά ασθενέστερο. Σε όλα τα πεδία, σε όλους τους τομείς, στην οικονομία, στην υγεία, στην παιδεία, στον αθλητισμό, στον πολιτισμό, καταφέραμε να σταθούμε όρθιοι. Καταφέραμε και κάναμε διαρθρωτικές παρεμβάσεις, ουσιαστικές, που άλλες κυβερνήσεις θα απέφευγαν.

Όλα αυτά, βέβαια, αποτελούν συνέχεια στον προϋπολογισμό για το 2017. Είναι ένας προϋπολογισμός ρεαλιστικός και μετριοπαθής, που σηματοδοτεί το πέρασμα της χώρας από την ύφεση στην ανάπτυξη. Είναι ένας προϋπολογισμός που επιμένει να μεριμνά για τους κοινωνικά ασθενέστερους, με τα 760 του κοινωνικού εισοδήματος και με τα μέτρα για τα κόκκινα δάνεια των αδύναμων συμπολιτών μας και άλλα πολλά.

Είναι ένας προϋπολογισμός, που έρχεται προς ψήφιση μετά από την ιστορική απόφαση του Eurogroup για μείωση του ελληνικού χρέους κατά 45 δισεκατομμύρια και μάλιστα χωρίς να πληρώσει κανένας, χωρίς να χαθεί ούτε 1 ευρώ από τα ασφαλιστικά ταμεία και τις ελληνικές τράπεζες, μόνο και μόνο για να σωθούν οι ξένες τράπεζες.

Κυρίες και κύριοι Βουλευτές, έχουμε δύο τομείς σε αυτή τη χώρα οι οποίοι έρχονται από το μακρινό παρελθόν ως αλληλένδετοι πυλώνες της εσωτερικής αναζήτησης και ισορροπίας του ανθρώπου, τον αθλητισμό και τον πολιτισμό.

Θα σταθώ στον πρώτο για να σας πω τα εξής. Η Κυβέρνησή μας έχει να παρουσιάσει ένα πλούσιο έργο με δομικές παρεμβάσεις, οι οποίες μεταβάλλουν το παραδοσιακό δείγμα της πολιτικής που ήθελε τη Νέα Δημοκρατία και το ΠΑΣΟΚ να τα έχει καλά με τα συμφέροντα που λυμαίνονται τον επαγγελματικό αθλητισμό και το ποδόσφαιρο και βασικά, να αγνοεί τον ερασιτεχνικό αθλητισμό.

Κόντρα σε όλα συγκρουστήκαμε και θα συνεχίσουμε σε αυτή την κατεύθυνση, μέχρι να ξεβρωμίσει το ποδόσφαιρο που δηλητηριάζει καθημερινά τη νεολαία μας κι όχι μόνο. Θα συνεχίσουμε και θα στηρίξουμε κατά προτεραιότητα τον ερασιτεχνικό αθλητισμό. Ένδειξη αυτού είναι και η σχετική αύξηση στον προϋπολογισμό για τον αθλητισμό κατά 5% περίπου.

Γιατί ο ερασιτεχνικός αθλητισμός είναι αυτός που ανθίζει σε κάθε γειτονιά, σε κάθε οικογένεια, είναι αυτός που διδάσκει τον υγιή ανταγωνισμό και το ευ αγωνίζεσθαι, που εφοδιάζει με ανεκτίμητα στοιχεία την προσωπικότητα του ανθρώπου. Εκεί θα βαδίσουμε, κόντρα σε παλιότερες πολιτικές άλλων κομμάτων. Γιατί αυτό μας επιτάσσει η αριστερή μας κουλτούρα και, κυρίως, ο πολιτισμός μας.

Κυρίες και κύριοι Βουλευτές, έχουμε μία Ευρώπη που οι λαοί της αντιδρούν στις πολιτικές λιτότητας και στέλνουν ηχηρά μηνύματα μέσω δημοψηφισμάτων. Από την άλλη έχουμε την ηγεσία της Ευρώπης μέσα σε συνθήκες μεγάλης οικονομικής κρίσης, να πιέζει τη χώρα μας με πρωτοφανή αδιαλλαξία για περισσότερη λιτότητα.

Εμείς, λοιπόν, έχουμε ως μονόδρομο και ως απόλυτο στόχο την επιτυχία της χώρας. Σε αυτή τη στρατηγική, παρουσιάζουμε έναν ρεαλιστικό προϋπολογισμό.

Αυτή η Κυβέρνηση θα τα καταφέρει και θα βγάλει τη χώρα από την κρίση. Συνιστώ, λοιπόν, ηρεμία σε όλους και να λάβετε σοβαρά υπ’ όψιν σας, ότι οι εκλογές θα γίνουν το φθινόπωρο του 2019. Ηρεμήστε, παρακαλώ.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Πάντζα, και για το ότι τηρήσατε τον χρόνο.

Τον λόγο έχει ο κ. Χατζησάββας από τη Χρυσή Αυγή.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ.

Έβλεπα χθες στο κανάλι της Βουλής την έννοια του προϋπολογισμού ως λέξη όταν άρχισε να εφαρμόζεται και έλεγε κάποιος ότι ξεκίνησε ως καταγραφή εσόδων-εξόδων, προϋπολογίζοντας για το επόμενο έτος και τα έσοδα και τα έξοδα, αλλά κατάντησε από τα πρώτα χρόνια να είναι μια προσπάθεια κάλυψης του ελλείμματος, των δανείων που είχαν παρθεί ακόμα από το 1821 και χάθηκαν κάπου στη διαδρομή.

Δεν υπάρχει νομίζω καλύτερη αποτύπωση αυτού που προσπαθούμε να κάνουμε σήμερα εδώ, να προϋπολογίσουμε, δηλαδή, έσοδα και έξοδα για το 2017, εγγράφοντας εισπράξεις από μέτρα που δεν θα αποδώσουν ποτέ. Δεν γίνεται να αποδώσουν, γιατί πλέον οι Έλληνες δεν μπορούν να πληρώσουν άλλα μέτρα.

Παρουσιάζει ο ΣΥΡΙΖΑ ως νίκη την τελευταία συμφωνία. Δίκαιη κατανομή φόρων λένε κάποιοι ομιλητές. Ας το ακούσουν αυτό καλά οι αγρότες, οι εργάτες, οι ελεύθεροι επαγγελματίες που θα φορολογηθούν το 2017. Χαμηλότερη ανεργία, λέτε. Ας το ακούσουν αυτό καλά οι νέοι που θα φύγουν από την Ελλάδα το 2017.

Αφαιρέσατε -άκουσα- με τα μαθηματικά σας τα κοινωνικά βάρη. Δηλαδή όλος ο ελληνικός λαός που μαστίζεται από αυτή τη φοροεπιδρομή, έχει ομαδική παράκρουση, ψευδαισθήσεις. Υπάρχει, λέτε, ανάκαμψη και πραγματική ανάπτυξη, αντιγραφή δηλαδή του success story του Σαμαρά. Είδατε τι έπαθε ο Σαμαράς.

Η Νέα Δημοκρατία τώρα ειρωνικά λέει ότι ο ΣΥΡΙΖΑ κατήργησε τον ΕΝΦΙΑ, που δεν τον κατήργησε, πήγε τους μισθούς στα 750 ευρώ, που δεν τους πήγε, επανέφερε τον δέκατο τρίτο μισθό και σύνταξη, που δεν τα επανάφερε, ότι έσκισε τα μνημόνια, που δεν τα έσκισε αλλά έφερε και καινούργιο. Συνεχίζει η Νέα Δημοκρατία, όχι ειρωνικά, λέγοντας ότι επί των ημερών της υπήρξε ανάπτυξη.

Η πραγματικότητα, όμως, είναι ότι επί των ημερών της, καθώς και του ΠΑΣΟΚ και των συγκυβερνήσεων, επιβλήθηκε ο ΕΝΦΙΑ, κόπηκαν ο δέκατος τρίτος μισθός και οι συντάξεις, επέβαλε δικά της μνημόνια και στήριξε φυσικά και το μνημόνιο του ΣΥΡΙΖΑ.

Στην αναφορά τώρα ότι οι φανατικοί ΣΥΡΙΖΑ-ΑΝΕΛ φέρνουν αντιλαϊκά μέτρα, εγώ λέω ότι η «χρήσιμη Αριστερά», απλά φέρνει μέτρα που εσείς οι φανατικοί του Σαμαρά, του Βενιζέλου και του Μητσοτάκη δεν θα μπορούσατε να περάσετε ποτέ. Βέβαια αυτοί επιβραβεύουν και τις εταιρείες που έφυγαν στη Βουλγαρία, ότι είναι εξωστρεφείς. Επικροτούν, δηλαδή, και τις πολιτικές με τις οποίες τις ανάγκασε ο ΣΥΡΙΖΑ να φύγουν στη Βουλγαρία, με αποτέλεσμα να υπάρχει αυτός ο οικονομικός μαρασμός στη βόρεια Ελλάδα.

Συμφωνώ ότι τα μνημόνια φέρνουν επιτροπεία και συνεχή έλεγχο και επίσης συμφωνώ ότι και το πρόγραμμα θα πέσει έξω. Γιατί, όμως, αυτό το τέταρτο πρόγραμμα και το μνημόνιο θα πέσουν έξω; Θα πέσουν έξω όπως έπεσαν το πρώτο και το δεύτερο και τώρα θα πέσει και το τρίτο και εάν έρθει και τέταρτο, θα πέσει και αυτό. Τελικά η Ελλάδα θα πτωχεύσει όχι από λάθος εφαρμογή των μνημονίων και των εντολών αλλά από σωστή εφαρμογή. Αυτός είναι ο στόχος των κατοχικών θεσμών.

Ο κόσμος λέει «δεν βλέπουν ότι το πρόγραμμα δεν βγαίνει με αυτούς τους φόρους;». Το βλέπουν. Αυτό θέλουν, να μη βγει, να μας εξαθλιώσουν. Δεν δώσαμε τη μάχη το 2010 όταν ήμασταν ισχυροί. Μας σέρνουν τώρα με εκβιασμό σε μάχη, αφού έχουμε τρέξει πρώτα έναν μνημονιακό μαραθώνιο. Όλος ο πλούτος της Ελλάδας μπήκε σε ενέχυρο με τα μνημόνια.

Όταν μπαίνει κάτι σε ενέχυρο, στην πραγματικότητα το ενεχυροδανειστήριο δεν θέλει ποτέ να πληρωθεί αυτό που χρωστάς, για να πάρει το αντικείμενο το οποίο είναι πολλαπλάσιας αξίας. Σε ενεχυρίαση είναι, λοιπόν, ο πλούτος της Ελλάδας. Δεν θέλουν να πληρώσουμε. Θέλουν να μας τα πάρουν όλα, όταν θα πέσουμε έξω. Το πρόβλημα, βέβαια, δημιουργήθηκε από αυτή την ευρωπαϊκή διακυβέρνηση που έρχονται, δίνουν εντολές, και εσείς τρέχετε να εκτελέσετε.

Καταργήθηκε η εθνική ανεξαρτησία των κρατών. Εσείς συνεχίζετε τώρα να ψάχνετε λύση, σε αυτούς που μας το δημιούργησαν.

Δεν είμαστε ανεξάρτητο κράτος. Μας λένε ακόμα και πότε θα γίνουν εκλογές. Κουμάντο κάνουν οι πολυεθνικές και οι τράπεζες. Είδαμε και Black Friday επί των ημερών σας, ενάντια στις μικρές επιχειρήσεις που δεν θα μπορούσαν φυσικά να κάνουν τις προσφορές που κάνουν οι μεγάλες πολυεθνικές.

Μια ζυγαριά υπάρχει αυτή τη στιγμή: Από τη μία είναι μόνο τα ξένα οικονομικά συμφέροντα και από την άλλη είναι η εθνική ανεξαρτησία, η εθνική αξιοπρέπεια, η χιλιόχρονη ιστορία μας, το μέλλον των παιδιών μας. Γελοίο είναι το δίλημμα. Μονόδρομος είναι ο πατριωτικός δρόμος και ο εθνικισμός. Ακριβά πληρώνουμε την Ευρωζώνη. Η κλειδωμένη ισοτιμία του ευρώ εξυπηρετεί μόνο την ισχυρή Γερμανία και όταν λέμε Γερμανία, εννοούμε τις βιομηχανίες και τις τράπεζες της Γερμανίας. Δεν εννοούμε τον λαό, ο οποίος και αυτός αντιδρά στις εκλογές που γίνονται εκεί, όταν γίνονται.

Τα κυρίαρχα κράτη, λοιπόν, αποφασίζουν τι θα πληρώσουν και πότε. Θα έπρεπε κι εσείς να αποφασίσετε, ότι θα πρέπει να ταΐσετε πρώτα τον λαό και τα Ελληνόπουλα που φεύγουν να φροντίσετε να μη φύγουν.

Το αναπόφευκτο κακό που προσπαθείτε τώρα να επιβάλλετε, ίσως τελικά να μην είναι και τόσο αναπόφευκτο. Τι έπαθε, δηλαδή, η Ισλανδία που έφυγε; Ανάπτυξη υπάρχει εκεί. Τι έπαθαν όλες οι ευρωπαϊκές χώρες που δεν έχουν ευρώ; Θα πρέπει να ξαναμάθουμε να παράγουμε και όχι να εισάγουμε. Μπορεί να υπάρξει συνεργασία εθνών μέσα σε μια Ευρωπαϊκή Ένωση, έχοντας όμως το κάθε έθνος το δικό του εθνικό νόμισμα. Έτσι θα γίνουν ελληνικές επενδύσεις και όχι κατοχικές επενδύσεις μέσω εκποίησης της δημόσιας περιουσίας μας.

Αυτά όμως εσάς δεν σας αφορούν. Με καμάρι λέτε ότι είστε το δημοκρατικό τόξο και χαρακτηρίζετε εμάς αντιδημοκράτες. Εσείς όμως εκβιάζετε τους πολίτες της δημοκρατίας που ψηφίζουν «Όχι» στα μνημόνια και τους λέτε φασίστες που αντιδρούν και στο τρίτο και στο τέταρτο μνημόνιο που θα έρθει.

Ψηφίζουν οι δημοκράτες πολίτες τη Χρυσή Αυγή και την κάνουν τρίτο κόμμα και κλείνετε Αρχηγό και Βουλευτές στη φυλακή. Μας αποκλείετε από διαδικασίες της Βουλής. Ακόμα και σήμερα δυο χρόνια που είμαι εγώ Βουλευτής, κάνω ερωτήσεις σε συγκεκριμένους Υπουργούς και δεν απαντούν. Δεν είναι δικές μου οι ερωτήσεις. Είναι αυτών που μας ψηφίζουν αλλά και αυτών που δεν μας ψηφίζουν, γιατί τα προβλήματα αφορούν όλους.

Απόλυτο τέχνασμα, λοιπόν, ο μανδύας της μνημονιακής δημοκρατίας σας, στην οικονομική και θεσμική δικτατορία που έχει επιβληθεί στην Ελλάδα. Δεν υπάρχει δημοκρατικό τόξο και αντιδημοκράτες σήμερα στη Βουλή. Υπάρχουν οι μνημονιακές δυνάμεις από τη μια, η Κυβέρνηση και η Αντιπολίτευση, και από την άλλη εμείς οι αντιμνημονιακοί εθνικιστές πατριώτες, εμείς οι χρυσαυγίτες, οι εχθροί του καθεστώτος.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καραναστάσης, Βουλευτής του ΣΥΡΙΖΑ.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε.

Κυρία Πρόεδρε, κυρία Υφυπουργέ, κυρίες και κύριοι συνάδελφοι, συζητάμε σήμερα τον προϋπολογισμό του 2017, τον βασικότερο νόμο για το κράτος και τη λειτουργία, αυτόν που χαρακτηρίζει το προφίλ της διακυβέρνησης της χώρας. Φτάσαμε –ας μου επιτραπεί ο ευφημισμός- αισίως στον έβδομο προϋπολογισμό που κατατίθεται υπό καθεστώς μνημονίων και στον δεύτερο με Κυβέρνηση ΣΥΡΙΖΑ.

Έλεγα πέρυσι από αυτό το Βήμα στην αντίστοιχη συζήτηση, ότι η Κυβέρνηση του ΣΥΡΙΖΑ βρέθηκε από τις πρώτες μέρες της ύπαρξης της στη θέση να διαπραγματεύεται υπό τη δαμόκλεια σπάθη του Grexit, που απεργάζονταν ξένα κι εγχώρια κέντρα, για κενά και παραλείψεις στην υλοποίηση δεσμεύσεων που είχαν αναλάβει οι προκάτοχοί της. Σημείωνα δε, ότι το στοίχημα για την Κυβέρνηση ήταν η επιτυχής έκβαση της διαπραγμάτευσης να αποδειχθεί ότι πρόκειται για νίκη ουσίας και όχι πύρρεια νίκη.

Σήμερα συγκρίνοντας τους δύο προϋπολογισμούς της Κυβέρνησής μας με τους προηγούμενους, μπορώ με ικανοποίηση να σημειώσω ότι ο πρώτος προϋπολογισμός του οικονομικού έτους 2016, έβγαλε τη χώρα από την ύφεση κι εμπέδωσε τη δημοσιονομική σταθερότητα. Ο δε προϋπολογισμός του 2017 παγιώνει πλέον τη δημοσιονομική ισορροπία και σταθερότητα, αποκαθιστά την εμπιστοσύνη στις αγορές και δίνει το μήνυμα ότι οι προϋπολογισμοί της χώρας μας πλέον, δεν είναι ούτε πλασματικοί ούτε ελλειμματικοί.

Ο ροϋπολογισμός του 2016 κλείνει με πρωτογενές πλεόνασμα 0,5% και υπέρβαση στόχων εσόδων κατά 1 δισεκατομμύριο ευρώ. Στο δεύτερο εξάμηνο η οικονομία σημείωσε θετικούς ρυθμούς μεγέθυνσης του ΑΕΠ. Αυτό σηματοδοτεί κι επίσημα το τέλος της ύφεσης. Για πέντε συνεχόμενους μήνες έχουν αυξηθεί οι καταθέσεις των ιδιωτών προς τις τράπεζες. Τα επιτόκια των δεκαετών ομολόγων σήμερα βρίσκονται περίπου στο 6,4%, το ίδιο με την άνοιξη του 2014.

Υπάρχει, όμως, η διαφορά, ότι την άνοιξη του 2014 παντού τα επιτόκια κατέβαιναν, έπεφταν, ενώ σήμερα τα επιτόκια ανεβαίνουν, πλην του επιτοκίου της χώρας μας.

Δεν θέλω, κυρία Πρόεδρε, να καταχραστώ τον χρόνο, κάνοντας συγκρίσεις με τα πεπραγμένα των προηγούμενων κυβερνήσεων, συγκρίσεις που έχει κάνει ήδη ο ελληνικός λαός.

Μένοντας, λοιπόν, στα του προϋπολογισμού και αφού επισημάνω την αύξηση του κοινωνικού προϋπολογισμού του 2017 στο 1,16 δισεκατομμύριο έναντι των 272 εκατομμυρίων ευρώ του κοινωνικού προϋπολογισμού του 2016, θέλω να σταθώ περισσότερο σε ένα πολύ σημαντικό θέμα, στον προϋπολογισμό δημοσίων επενδύσεων για το 2017, βασική πηγή εσόδων του οποίου αποτελούν οι εισροές από την Ευρωπαϊκή Ένωση.

Οι αναπτυξιακοί τομείς που ενισχύονται με το Πρόγραμμα Δημοσίων Επενδύσεων, είναι κυρίως οι μεταφορές και το περιβάλλον, με έργα ιδίως υποδομών, επιχειρηματικότητας και ενίσχυσης των ιδιωτικών επενδύσεων, η ενίσχυση της κοινωνίας της γνώσης, η ενέργεια και η αξιοποίηση των ενεργειακών πόρων.

Ιδιαίτερη μνεία οφείλω να κάνω εδώ στο πρόγραμμα «Εξοικονομώ κατ’ Οίκον», ένα πρόγραμμα που είχε βοηθήσει πολύ τη χώρα μας, που ξεκινά πάλι με αυξημένο προϋπολογισμό, όσο και στην άλλη μεγάλη ανάγκη να «τρέξει» το θέμα της κάλυψης ολόκληρης της ηπειρωτικής Ελλάδος με την παροχή του φυσικού αερίου.

Αγαπητοί συνάδελφοι, υπάρχουν ακόμα τρεις μεγάλες Περιφέρειες, η Ανατολική Μακεδονία και Θράκη, η Κεντρική Μακεδονία πλην της Θεσσαλονίκης και η Στερεά Ελλάδα, που δεν έχουν τη δυνατότητα να επωφεληθούν από τη χρήση του φυσικού αερίου. Δεν την έχουν, κυρίες και κύριοι συνάδελφοι, γιατί η λογική της ιδιωτικοποίησης των πάντων, που σθεναρά προσπάθησαν να επιβάλλουν οι προηγούμενες κυβερνήσεις, απέδωσαν άκαρπους τους σχετικούς διαγωνισμούς που έγιναν την περίοδο 2012-2014, αφού ουδείς ιδιώτης ενδιαφέρθηκε να συμμετάσχει σ’ αυτούς τους δύο διαγωνισμούς.

Η Κυβέρνησή μας έρχεται σήμερα να καλύψει αυτό το κενό με τη δημιουργία της εταιρείας διανομής αερίου της λοιπής Ελλάδας, μία θυγατρική 100% της ΔΕΠΑ, που θα φέρει άμεσα φυσικό αέριο είτε υγροποιημένο φυσικό αέριο, το LNG, είτε συμπιεσμένο φυσικό αέριο, το CNG, και σ’ αυτές τις περιοχές.

Η μεγάλη, όμως, συμβολή του Προγράμματος Δημοσίων Επενδύσεων στην οικονομική ανάπτυξη της χώρας αποτυπώνεται στα έργα υποδομών. Το Πρόγραμμα Δημοσίων Επενδύσεων του Υπουργείου Υποδομών και Μεταφορών στο σχέδιο προϋπολογισμού του 2017, κλείνει έναν μεγάλο κύκλο ελλιπούς σχεδιασμού, σκοπιμοτήτων, κακοδιαχείρισης και ανεκπλήρωτων υποσχέσεων, που αποτελούσαν για δεκαετίες πάγια πρακτική των προηγούμενων κυβερνήσεων στα έργα υποδομών και μεταφορών. Έτσι με αυτό ολοκληρώνονται έργα, στα οποία κατασπαταλήθηκαν κοινοτικοί και εθνικοί πόροι και αντιμετώπισαν τον κίνδυνο να μείνουν ημιτελή. Ξεκινούν έργα, που θα έχουν πραγματικό αντίκτυπο στην κοινωνία και την οικονομία και τα οποία δεν θα τα χρυσοπληρώσει ο ελληνικός λαός, αξιοποιώντας στον μέγιστο βαθμό τους διαθέσιμους πόρους. Η έγκαιρη ολοκλήρωση των πέντε μεγάλων αυτοκινητοδρόμων, του Μορέα, της Κορίνθου-Πάτρας, της Ιονίας Οδού, του Αιγαίου στην περιοχή Τεμπών-Πλαταμώνα, καθώς και το μεσαίο τμήμα του Ε65 μέχρι τον Μάρτιο του 2017. Επιπλέον θα αποδοθεί για πρώτη φορά στη χώρα μας ολοκληρωμένος, επιτέλους, ο άξονας Πάτρα-Αθήνα-Θεσσαλονίκη-Εύζωνοι, ο ΠΑΘΕ, που ξεκίνησε τη δεκαετία του ’80.

Το συγχρηματοδοτούμενο Πρόγραμμα Δημοσίων Επενδύσεων αφορά, επίσης, το Μετρό της Θεσσαλονίκης, το οποίο ήταν σταματημένο εδώ και χρόνια. Αυτό το έργο επανεκκινήθηκε, οι εργασίες του πολιτικού μηχανικού ολοκληρώνονται τον Μάρτιο του 2017 και θα παραδοθεί σε λειτουργία μέχρι το 2020.

Στο ίδιο κομμάτι του Προγράμματος Δημοσίων Επενδύσεων εντάσσονται η γραμμή 4 του Μετρό και η επέκταση του Τραμ από το Κερατσίνι στο Πέραμα, ανακουφίζοντας τη μητροπολιτική περιοχή της πρωτεύουσας, όπως και ο Βόρειος Οδικός Άξονας στην Κρήτη, αίτημα πολλών ετών, καθώς και το νότιο τμήμα του πολύπαθου αυτοκινητόδρομου κεντρικής Ελλάδος, του Ε65.

Επίσης, σιδηροδρομικά έργα τα οποία ήταν εγκαταλελειμμένα, χωρίς διάθεση χρηματοδότησης, εντάχθηκαν στο πρόγραμμα «Συνδέοντας την Ευρώπη» και επανήλθαν στο συγχρηματοδοτούμενο σκέλος του Προγράμματος Δημοσίων Επενδύσεων.

Αυτό θα αποφέρει για τη χώρα μας επιτέλους έναν σύγχρονο σιδηροδρομικό ΠΑΘΕ υψηλών ταχυτήτων, που θα συνδέει την Αθήνα με τη Θεσσαλονίκη πάρα πολύ σύντομα, σε τρεις ώρες και είκοσι πέντε λεπτά.

Τέλος, με τον εξορθολογισμό του προγράμματος για τις υποδομές μεταφορών στην προγραμματική περίοδο 2014-2020, ξεκινούν νέα μεγάλα έργα, έργα για τους πολίτες και όχι έργα για τα έργα.

Κυρία Πρόεδρε, κυρίες και κύριοι συνάδελφοι, ο προϋπολογισμός του 2017 είναι αναπτυξιακός, πλεονασματικός και το κυριότερο αληθινός και εφαρμόσιμος. Η Κυβέρνηση οικοδομεί σχέσεις εμπιστοσύνης τόσο με την κοινωνία όσο και με τους εταίρους δανειστές. Κατά συνέπεια μπορώ με ικανοποίηση να πω, ότι ο συγκεκριμένος προϋπολογισμός μάς βεβαιώνει για την επικείμενη έξοδο από τη δίνη της οικονομικής κρίσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει τώρα ο κ. Γεωργιάδης, Βουλευτής της Νέας Δημοκρατίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κυρία Καρακώστα, μη διαμαρτύρεστε. Σας ακούω, μη διαμαρτύρεστε. Δεν θα σας κάνω τίποτα, θα είμαι καλό παιδί.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Κρατάω σημειώσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σημειώσεις να κρατήσετε, γιατί με τα νούμερα δεν τα πάτε καλά.

Κυρίες και κύριοι συνάδελφοι, όταν μιλάμε για προϋπολογισμό πρέπει να είμαστε συγκεκριμένοι, γιατί μιλάμε για αριθμούς. Εγώ θέτω ένα απλό ερώτημα. Δεν το έχω ακούσει ακόμη σε όλη τη συζήτηση. Στη σελίδα 140 προβλέπεται για το έτος 2017 –τα έχετε προϋπολογίσει δηλαδή- 188 εκατομμύρια από τη ΔΕΣΦΑ. Προβλέπατε όταν συντάσσατε αυτόν τον προϋπολογισμό, ότι θα εισπράττατε 188 εκατομμύρια από την αποκρατικοποίηση της ΔΕΣΦΑ στη SOCAR. Μέχρι να έρθει να ψηφιστεί ο προϋπολογισμός, αυτή η αποκρατικοποίηση, όπως όλοι γνωρίζουμε, ακυρώθηκε. Δεν υπάρχει. Άρα σας λείπουν 188 εκατομμύρια. Μπορεί ένας Βουλευτής του ΣΥΡΙΖΑ να μου πει, από πού θα συμπληρώσετε αυτά τα 188 εκατομμύρια που σας λείπουν ή τι θα κόψετε ισόποσα 188 εκατομμυρίων; Αλλιώς δεν έχετε κάνει προϋπολογισμό, έχετε κάνει μια ευχή.

Επειδή ακούω όλη αυτή τη συζήτηση κι άκουσα και πριν την κ. Γεροβασίλη, φαντάζομαι ότι τους πολίτες δεν τους ενδιαφέρει να αρχίσετε εσείς να λέτε πόσο καλοί είσαστε εσείς και πόσο κακοί ήμασταν εμείς. Αυτά στην πολιτική ωραία είναι -κι εγώ τα κάνω- αλλά σε μια κοινοβουλευτική συζήτηση όπου ο κόσμος πρέπει να καταλαβαίνει τι συμβαίνει, οι πολιτικοί δεν κρίνονται από αυτά που λένε, κρίνονται από αυτά που κάνουν.

Θα θέσω, λοιπόν, ένα συγκεκριμένο παράδειγμα και θα ήθελα πολύ αν μπορεί κάποιος συνάδελφος του ΣΥΡΙΖΑ ή των ΑΝΕΛ –δεν υπάρχει κανείς των ΑΝΕΛ εδώ, τέλος πάντων ένα κόμμα είστε πια- να μου απαντήσει. Πριν από μερικούς μήνες έφερε σε ένα προηγούμενο μνημονιακό νομοσχέδιο μια τροπολογία ο Υπουργός Οικονομικών, όπου «πάγωσε» τις μισθολογικές προαγωγές, τις ωριμάνσεις των δημοσίων υπαλλήλων και των στελεχών των Ενόπλων Δυνάμεων, των Σωμάτων Ασφαλείας.

Όταν έγινε εκείνη την ημέρα γνωστή η τροπολογία –φαντάζομαι να το θυμάστε- εδώ έγινε μια μικρή υποτιθέμενη κυβερνητική κρίση. Ήρθε και μίλησε ο κ. Καμμένος, είπε ότι αυτό δεν περνάει παρά μόνο πάνω από το πτώμα του και επειδή έπρεπε να ψηφιστεί, γιατί ήταν να πάρουμε τη επόμενη δόση –αυτές τις δόσεις που κατά το παρελθόν τις κατηγορούσατε, που λέγατε ότι σας έχουμε κάνει σαν ναρκομανείς και περιμένουμε την επόμενη δόση, όλα αυτά που λέγατε τότε- σηκώθηκε ο κ. Καμμένος –μπορεί και να καθόταν δίπλα στην κ. Γεροβασίλη, ήταν Κυβερνητική Εκπρόσωπος η κ. Γεροβασίλη, μπορεί να το θυμάται- και είπε «ακούστε να δείτε, μπορεί να ψηφίζεται τώρα αυτό εδώ, αλλά εγώ δεσμεύομαι ως Υπουργός Αμύνης στα στελέχη των Ενόπλων Δυνάμεων, ότι αυτό το μέτρο δεν θα περάσει. Δεν θα περάσει, γιατί το Υπουργείο Άμυνας καταθέτει και θα καταθέσει εντός χρονοδιαγράμματος ισοδύναμα μέτρα». Μάλιστα ο κ. Τσακαλώτος είπε ότι θα έπρεπε τα ισοδύναμα μέτρα να κατατεθούν μέχρι τις 31 Αυγούστου.

Σε αυτόν τον προϋπολογισμό περιλαμβάνεται το «πάγωμα» των μισθολογικών ωριμάνσεων και των στελεχών των Ενόπλων Δυνάμεων και των Σωμάτων Ασφαλείας. Άρα η δέσμευση που έκανε ο Υπουργός Αμύνης εκ μέρους της Κυβερνήσεως σας και την οποία πήρε μέσα σε αυτή τη Βουλή -και θέλω λίγο την προσοχή σας, κυρία Γεροβασίλη,- έχει κάποια αξία;

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Σας ακούω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Έχει κάποια αξία αυτό που λένε οι Υπουργοί σε αυτή τη Βουλή και που χειροκροτούν από κάτω οι Βουλευτές; Εσείς δέχεστε να σας κοροϊδεύει ο Υπουργός σας; Το δέχεστε; Θα πάτε πίσω στους ψηφοφόρους σας αυτόν τον προϋπολογισμό, που έχει μέσα αυτό που από του Βήματος δεσμεύτηκε ο Υπουργός ότι δεν θα γίνει; Έχει κάποια αξία αυτό; Ή τελικά εδώ μπορείτε να λέτε ό,τι θέλετε και να πηγαίνετε μετά να χορεύετε κάτι ωραίους χορούς, σαν αυτούς που έχω δει στο διαδίκτυο να χορεύει η κ. Γεροβασίλη χαρούμενη και ωραία, τι καλά που περνάτε και κυβερνάτε εδώ από την καρέκλα;

Αυτό είναι όλο; Να πάρετε την καρέκλα; Όχι θέλω απάντηση. Η δέσμευση του κ. Καμμένου ότι αυτό το μέτρο δεν θα ισχύσει για τα στελέχη των Ενόπλων Δυνάμεων, ισχύει ή όχι; Στον προϋπολογισμό ισχύει το «πάγωμα». Άρα πρέπει να μας απαντήσετε επί της ουσίας τώρα και όχι να έρχεστε και να λέτε ωραία λόγια.

Λέγατε στα στελέχη των Ενόπλων Δυνάμεων ότι ο «κακός» Σαμαράς και ο «κακός» Βενιζέλος έκοψαν τους μισθούς και ότι έπρεπε να εφαρμοσθεί η απόφαση του Συμβουλίου της Επικρατείας και να επιστραφούν τα χρήματα από τις περικοπές του Αυγούστου του 2012. Πολύ ωραία. Ο «κακός» Σαμαράς και ο «κακός» Βενιζέλος έδωσαν το 50% από αυτές τις μειώσεις πίσω και φωνάζατε τότε εσείς του ΣΥΡΙΖΑ και των Ανεξαρτήτων Ελλήνων «Όχι δεν θέλουμε το 50%, το 100% πρέπει να δοθεί».

(Θόρυβος από την πτέρυγα του ΣΥΡΙΖΑ)

Έτσι λέγατε, κύριε Παπαδόπουλε.

Μάλιστα. Ήρθατε στην εξουσία. Είπε ο κ. Καμμένος στις προγραμματικές δηλώσεις εδώ πέντε φορές: «Δεσμεύομαι ότι η πρώτη μου απόφαση θα είναι να πάρουν πίσω το 50%». Μάλιστα. Πέρασαν δύο χρόνια και δεν έχουν πάρει το 50%. Ο «κακός» Σαμαράς και ο Βενιζέλος τούς έδωσαν το 50%. Εσείς οι «καλοί» Αριστεροί, η «πρώτη φορά Αριστερά», το ξεχάσατε. Τι λέει τώρα ο Καμμένος; Α, λέει, δεν φταίω εγώ. Εγώ θέλω να τους το δώσω αλλά δεν μου το δίνει ο Τσακαλώτος. Α, δεν ξέραμε, είναι σε άλλη Κυβέρνηση ο Τσακαλώτος; Άλλα λέει ο Τσακαλώτος, άλλα λέει ο Καμμένος; Έτσι θέλετε πραγματικά να κυβερνήσετε, λέγοντας ο καθένας τα δικά του και να σας πιστέψει ο ελληνικός λαός;

(Θόρυβος από την πτέρυγα του ΣΥΡΙΖΑ)

Κυρία Γεροβασίλη, ακούστε. Το να λέτε στ’ αλήθεια ή να είστε στο Βήμα και να λέτε στα σοβαρά ότι όλα πάνε καλά και κλείνει η αξιολόγηση, μακάρι να είναι έτσι.

Θα ήθελα να υπενθυμίσω κάτι στο Σώμα, γιατί υπάρχει κοντή μνήμη στην Ελλάδα. Ξέρετε από τους αρχαίους χρόνους, εμείς οι Έλληνες είχαμε έλλειψη μνήμης. Το γράφει ο Πλάτωνας στον «Τίμαιο», όπου ο ιερεύς της θεάς Νηίθ λέει στον Σόλωνα στην πόλη Σάις της Αιγύπτου «Ώ Έλληνες, αεί παίδες έστε», δηλαδή εσείς οι Έλληνες είστε πάντα παιδιά, γιατί ξεχνάτε γρήγορα.

Πώς γίνεται -θέλω να μου εξηγήσει ένας Συριζαίος Βουλευτής- το PSI που ήταν άμεση διαγραφή χρέους 140 δισεκατομμυρίων στα επόμενα τρία εικοσιτετράωρα να είναι προδοσία, να είναι απ’ έξω εκατό χιλιάδες κόσμου και να καίνε την Αθήνα για εμάς τους «γερμανοτσολιάδες» που το ψηφίζαμε και η επίτευξη –εγώ την καλωσορίζω, μακάρι και άλλη να πάρετε, εγώ δεν είμαι σαν κι εσάς- μειώσεως του χρέους κατά 45 δισεκατομμύρια έως το 2060 να είναι θρίαμβος; Πώς γίνεται τα 140 δισεκατομμύρια αμέσως να είναι προδοσία και τα 45 δισεκατομμύρια σε πενήντα χρόνια να είναι θρίαμβος; Πώς γίνεται να ισχύουν και τα δύο ταυτόχρονα; Μόνο στη δική σας λογική, την ψεύτικη, μπορούν να ισχύουν και τα δύο ταυτόχρονα.

Ακούστε, λοιπόν, είπε η κ. Γεροβασίλη ότι κλείνει η αξιολόγηση. Μακάρι. Όμως, ξέρετε, κύριε Υπουργέ, δεν απαντήσατε και είστε Υπουργός. Πριν από μισή ώρα το Διεθνές Νομισματικό Ταμείο, ο εκπρόσωπός του ο κ. Ράις, έδωσε μια συνέντευξη και είπε ότι, δυστυχώς, αν το πλεόνασμα είναι 3,5%, ο ελληνικός λαός θα πρέπει να πάρει πολλά και σκληρά μέτρα λιτότητας». Το ακούσατε; Πριν από μισή ώρα έγινε. Το ακούσατε οι Βουλευτές εδώ, που φωνάζουν έτσι από κάτω και κρίνουν, ο κ. Αθανασίου που είναι πολύ αντιμνημονιακός; Ο κ. Πάντζας έφυγε. Ξέρετε γιατί έγινε η φασαρία; Δεν θυμάστε εσείς. Ο κ. Πάντζας είχε τυπώσει αφίσες και μοίραζε και έλεγε για γερμανοτσολιάδες και προδότες που ψηφίζουν το μνημόνιο και να τους κρεμάσουμε. Τώρα που ψηφίζει τα μνημόνια ο κ. Πάντζας για να είναι Βουλευτής, τα ξεχάσαμε τα γερμανοτσολιάδικα!

Δεν μου λέτε, λοιπόν, αν σας φέρει όντως το Ταμείο αυτά που λέει -λέει η κ. Γεροβασίλη ότι θα κλείσει χωρίς μέτρα, μακάρι, αυτό ευχόμαστε και εμείς- αν σας φέρει 4,5 δισεκατομμύρια μέτρα θα τα ψηφίσετε; Θα τα ψηφίσετε;

(Θόρυβος από την πτέρυγα του ΣΥΡΙΖΑ)

Εμείς δεν θα τα ψηφίσουμε και θα κάνουμε εκλογές.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Αφού λέει το πρόγραμμά σας...

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Σε κανένα πρόγραμμά μας δεν υπάρχουν αυτά, κύριε. Σε κανένα πρόγραμμά μας δεν υπάρχουν. Στο μυαλό σας υπάρχουν μόνο. Όμως επειδή εσείς έχετε την ευθύνη και δεν είναι εύκολο να ρίχνετε το μπαλάκι σε εμάς –πέρασαν αυτές οι εποχές- ρωτάω τους Βουλευτές του ΣΥΡΙΖΑ που είναι παρόντες στην Αίθουσα. Εάν φέρετε 4,5 δισεκατομμύρια μέτρα, όπως είπε ο κ. Ράις προ μισής ώρας, θα τα ψηφίσετε;

(Θόρυβος στην Αίθουσα)

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Έχουμε κάνει ομιλίες…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Ακούστε, κύριε Παπαδόπουλε. Σας έχω ακούσει πολλές φορές.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργιάδη, μην κάνετε διάλογο. Χάνετε τον χρόνο με άσκοπα ερωτήματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Έχετε ασθενή μνήμη. Ξέρετε τι δεν μου άρεσε; Είπατε στην κ. Μάρκου να δώσει την έδρα της. Ξέρετε ότι όταν οι μισοί Βουλευτές του ΠΑΣΟΚ πέρασαν από το ΠΑΣΟΚ στον ΣΥΡΙΖΑ, ο κ. Κουρουμπλής, η κ. Τζάκρη και όλοι οι υπόλοιποι κράτησαν τις έδρες από τα κόμματά τους ή ότι ο κ. Καμμένος πήρε την έδρα από τη Νέα Δημοκρατία και την κράτησε;

Δεν είναι λίγο υποκριτικό, κύριε Παπαδόπουλε, να έχετε δύο μέτρα και δύο σταθμά; Όταν οι Βουλευτές πηγαίνουν στο δικό σας κόμμα, κρατούν τις έδρες, αλλά άμα δεν είναι στο δικό σας κόμμα, δεν τις κρατούν; Όταν θέλετε να έχετε αρχές, οι αρχές να ισχύουν για όλους, όχι μόνο για τον έναν. Άρα να είστε προσεκτικός, όταν μιλάτε μαζί μου.

Άρα –για να το κλείσουμε-, κυρία Γεροβασίλη, θέλω μια ξεκάθαρη δήλωση. Εάν το ταμείο αυτό που είπε προηγουμένως ο εκπρόσωπός σας το εννοεί και εάν σας φέρουν τέτοια μέτρα, που εγώ εύχομαι να μην τα φέρουν, θα τα ψηφίσετε ναι ή όχι; Γιατί ακούω τώρα ότι θα κάνει και διάγγελμα ο κ. Τσίπρας, για να μοιράσει νέο σανό στους πολίτες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Γεωργιάδη, δεν είστε δημοσιογράφος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ε πόσο σανό να φάνε πια οι πολίτες μετά την δέκατη τρίτη σύνταξη, την κατάργηση του ΕΝΦΙΑ, τη διάσωση των μειωμένων συντελεστών ΦΠΑ στο Αιγαίο, τα 751 μισθό; Ε δεν αντέχουμε άλλο σανό!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλούμε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καταλάβατε τώρα; Είναι, όμως, δυνατόν να γίνεται έτσι η συζήτηση; Δεν είναι δημοσιογράφος ο κ. Γεωργιάδης, δεν είστε υποχρεωμένη να απαντήσετε.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Δεν θα απαντήσω, θα σχολιάσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα αν ο κάθε Βουλευτής ρωτάει και κάποιον για να του απαντήσει, τι θα κάνουμε εδώ; Σας παρακαλώ, δεν έχει νόημα.

**ΑΘΑΝΑΣΙΟΣ ΜΠΟΥΡΑΣ:** Αφού θέλει η κυρία Υπουργός να απαντήσει, γιατί δεν της δίνετε τον λόγο; Οι Υπουργοί πάντα παίρνουν τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μίλησε. Ό,τι είχε να πει το είπε. Λοιπόν σας παρακαλώ.

Τον λόγο έχει ο κ. Θηβαίος.

**ΝΙΚΟΛΑΟΣ ΘΗΒΑΙΟΣ:** Ευχαριστώ, κυρία Πρόεδρε.

Συναδέλφισσες και συνάδελφοι, είναι και η στιγμή που πρέπει να πούμε κάποια πράγματα, μιας και ο όρος αλήθεια είναι ίσως απ’ τους πιο πολυχρησιμοποιημένους εντός του Κοινοβουλίου και ειδικά σήμερα. Ωστόσο σε πολλούς διαφεύγει η γνωστή ετυμολογία της λέξης, η οποία μας υποχρεώνει, αν θέλουμε να λέμε την αλήθεια, να μην ενδίδουμε στη λήθη, να μην ξεχνάμε. Εξ ου και η συμφωνία αλήθειας του κ. Μητσοτάκη, που με απλά λόγια εννοεί να μην ξεχνιόμαστε. Σοφόν.

Το μεγαλύτερο, όμως, ψέμα το οποίο ακούστηκε σήμερα πολλές φορές από τους Βουλευτές της Νέας Δημοκρατίας -και όχι μόνο- είναι ότι για τις δυσκολίες που αντιμετωπίζει σήμερα η ελληνική κοινωνία, η αιτία είναι οι τελευταίοι είκοσι δύο μήνες της Κυβέρνησης ΣΥΡΙΖΑ-ΑΝΕΛ. Η Νέα Δημοκρατία πιστεύει ότι όσο πιο πολλές φορές προφέρει τις λέξεις «ψεύτης» και «ψέμα», τόσο πιο εύκολα θα οδηγήσει τον ελληνικό λαό σε συλλογική αμνησία.

Οι εκλογές του Σεπτέμβρη του 2015 για τις οποίες η Νέα Δημοκρατία, και όχι μόνο, παρουσιάζει κενό μνήμης, δεν τη δίδαξαν τίποτα. Η πολιτική υποκρισία και το πολιτικό θράσος μπορεί να σας δίνει εντυπωσιακά υπαρξιακά οφέλη, επικοινωνιακά βέβαια, αλλά έχει περιορισμένο χρονικό ορίζοντα. Στις 5 Δεκέμβρη με τη θετική εξέλιξη για το χρέος και τη δρομολόγηση του κλεισίματος της αξιολόγησης, χωρίς νέα μέτρα και προς αναπτυξιακή κατεύθυνση, ανοίγει ο δρόμος για το τέλος της καταστροφολογίας και της αναπόφευκτης σύγκρισης.

Ο προϋπολογισμός του 2017 είναι ένα πολιτικό γεγονός, που μας επιτρέπει να μην ξεχνάμε όχι μόνο ό,τι έγινε την προηγούμενη εξαετία αλλά και τις τελευταίες δεκαετίες, δηλαδή ποιες πολιτικές οδήγησαν στην κρίση και κυρίως ποιοι ρήμαξαν το κοινωνικό κράτος.

Με αφορμή αυτό θα ήθελα να σταθώ ενδεικτικά στο ζήτημα της παιδείας. Προβλέπεται αύξηση των δαπανών του Υπουργείου Παιδείας κατά 257 εκατομμύρια ή 5,3% σε σχέση με το 2016. Για πρώτη φορά μπαίνει έτσι φρένο στις συνεχείς μειώσεις των δαπανών για την παιδεία των προηγούμενων χρόνων. Αλήθεια για να μην ξεχνιόμαστε, πόσες δεκαετίες είμαστε στην τελευταία θέση των χωρών της Ευρωπαϊκής Ένωσης στις δαπάνες για την παιδεία; Υπάρχει απάντηση;

Χωρίς καμμία διάθεση εξωραϊσμού της δύσκολης κατάστασης σε συνθήκες οικονομικής κρίσης, ανοίξαμε τα σχολεία στην ώρα τους, αυξήσαμε τα τμήματα ειδικής αγωγής, επαναπροσλάβαμε δυόμισι χιλιάδες απολυμένους καθηγητές, καταργήσαμε την τιμωρητική αξιολόγηση με στόχο την απόλυση, προχωρήσαμε σε θεσμικές αλλαγές στη δευτεροβάθμια και τριτοβάθμια εκπαίδευση, κατοχυρώσαμε εργασιακά δικαιώματα των εκπαιδευτικών.

Αναρωτήθηκε η συνάδελφος κ. Κεραμέως της Νέας Δημοκρατίας, τι θα κάνει με τα 257 εκατομμύρια επιπλέον η Κυβέρνηση. Είπε: «Μόνο εξίμισι χιλιάδες διορισμούς εκπαιδευτικών;». Δεν ξέρω αν φαίνονται λίγοι, αλλά η συνάδελφος φαίνεται να έχει ξεχάσει τον αριθμό «μηδέν» διορισμών, επί μια εξαετία στα σχολεία της χώρας.

Η Κυβέρνηση έχει και σχέδιο και στόχους. Απλά είναι σε διαφορετική κατεύθυνση στην παιδεία, από αυτούς της Νέας Δημοκρατίας. Εμείς ενισχύουμε τη δημόσια δωρεάν παιδεία σαν προϋπόθεση της ανάπτυξης αλλά και της κοινωνικής αναβάθμισης. Η Νέα Δημοκρατία βλέπει τη δημόσια εκπαίδευση σαν αναγκαίο κακό και αλληθωρίζει συνεχώς προς την ενίσχυση της ιδιωτικής, στο όνομα μάλιστα μιας ψευδεπίγραφης αριστείας.

Η άλλη σοβαρή παρέμβαση μέσω του προϋπολογισμού αφορά τον τομέα της κοινωνικής αλληλεγγύης. Σύμφωνα με την εισηγητική έκθεση του προϋπολογισμού του 2017, εγγεγραμμένες πιστώσεις του Υπουργείου Εργασίας Κοινωνικής Ασφάλισης και Κοινωνικής Αλληλεγγύης, πρόκειται να καλύψουν ανάγκες όπως εφαρμογή του προγράμματος «Κοινωνικό Εισόδημα Αλληλεγγύης», το ΚΕΑ, σε πανελλαδική κλίμακα, τη χρηματοδότηση των κέντρων κοινωνικής πρόνοιας, την καταβολή των προνοιακών επιδομάτων, την ενίσχυση των δαπανών κοινωνικής προστασίας, όπως δράση για τη διευκόλυνση μετακίνησης σε βάρος των κοινωνικών ομάδων, ΑΜΕΑ, συνταξιούχους, άνεργους. Συνέχιση της ομαλής χρηματοδότησης του προγράμματος «Βοήθεια στο Σπίτι» και άμβλυνση των συνεπειών της σταδιακής κατάργησης του ΕΚΑΣ, μέσω εφαρμογής αντισταθμιστικών μέτρων.

Έγινε δεκτή η πρόταση της Κυβέρνησης για δαπάνες ύψους 860 εκατομμυρίων, που σήμερα γράφτηκαν στον προϋπολογισμό χωρίς να θιγούν τα βασικά επιδόματα, όπως αναπηρικά και οικογενειακά.

Σημαντικό ρόλο σε όλη αυτή την προσπάθεια παίζει και η δημιουργία ενιαίας βάσης δεδομένων στην ΗΔΙΚΑ για το σύνολο των επιδομάτων. Τι σημαίνει αυτό; Ότι θα μπορούμε να παρακολουθούμε, μέσα από ένα γενικό φορέα, το συνολικό οικονομικό όφελος που υπάρχει για κάθε συμπολίτη, να αποφεύγονται οι απάτες, να ελέγχεται ανά πάσα στιγμή το κάθε επίδομα. Επίσης κάτι πάρα πολύ σημαντικό είναι ένα χτύπημα στη γραφειοκρατία που ταλαιπωρούσε τον κόσμο. Σήμερα μόνο με το ΑΦΜ του μπορεί ο δικαιούχος του τελευταίου εξαμήνου που μπαίνει στη διαδικασία της πρόνοιας, να κατοχυρώνει τη θέση του και το επίδομά του.

Ένα άλλο θέμα που θίχτηκε αυτές τις μέρες είναι έμμεσοι και άμεσοι φόροι. Ακούσαμε από ομιλητές στην Αντιπολίτευση, οι οποίοι με περισσό θράσος χύνουν τώρα κροκοδείλια δάκρυα, ότι στο φετινό προϋπολογισμό παραμένουν ενισχυμένοι οι έμμεσοι φόροι σε σχέση με τους άμεσους. Πράγματι παρά την προσπάθειά μας για μια δικαιότερη κατανομή των άμεσων φόρων, οι έμμεσοι φόροι παραμένουν σε υψηλά επίπεδα και θίγουν, κυρίως, τα λαϊκά στρώματα. Θα παρακαλούσα να γυρίσουν πίσω και να ρίξουν μια ματιά στους προϋπολογισμούς των τριάντα τελευταίων ετών. Θα έβλεπαν πως η αναλογία των έμμεσων φόρων ήταν περίπου το ίδιο άτυχη και στις καλές εποχές της επίπλαστης ευημερίας. Γιατί τότε δεν πλήρωναν φόρους οι έχοντες και κατέχοντες και φορτωνόμασταν με έμμεσους φόρους. Ένας ακόμα σοβαρός λόγος που οδηγηθήκαμε στην κρίση.

Σήμερα ακούγεται από πολλούς ομιλητές της Αντιπολίτευσης, ότι για όλα τα δεινά της χώρας από την Μεταπολίτευση και μετά, φταίνε οι είκοσι δύο μήνες διακυβέρνησης του ΣΥΡΙΖΑ. Μέσα σε αυτούς τους είκοσι δύο μήνες προσπαθούν να ξεπλύνουν αντιλαϊκές πολιτικές δεκαετιών. Προσπαθούν να ξεπλύνουν σκάνδαλα, σπατάλες, πελατειακό κράτος, αυταρχισμό, διαφθορά, «SIEMENS», Ολυμπιακούς Αγώνες και μια σειρά αμαρτίες που πληρώνουμε σήμερα μετά τη χρεοκοπία του 2010. Αν πιστεύετε ότι σήμερα ο ελληνικός λαός, κάτω από το βάρος των προβλημάτων της οικονομικής κρίσης έχει χάσει τη μνήμη του και τη γνώση του, κάνετε μεγάλο λάθος. Ο λαός έχει και μνήμη και γνώση.

Ο Υπουργός Οικονομικών πριν από λίγο έκανε μια ξεκάθαρη πρόταση. Ελάτε. Μιλάτε για εθνική πολιτική. Ελάτε, λοιπόν, μιλήστε με αλήθειες. Θα πάμε για μείωση, αν θέλετε, των πλεονασμάτων από το 2018 και μετά με μια εθνική πολιτική; Θα πάμε για συλλογικές συμβάσεις με μια εθνική πολιτική; Θα πάμε ενάντια στις ομαδικές απολύσεις με μια εθνική πολιτική; Μόνο με αλήθειες. Έστω και για πρώτη φορά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Δημητριάδης από τον ΣΥΡΙΖΑ.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κυρία Υπουργέ, ο προϋπολογισμός αυτός αποτελεί τον δεύτερο κατά σειρά προϋπολογισμό μας και έρχεται να εδραιώσει αυτό που άρχισε με τον προηγούμενο, τη σταθερότητα, την αξιοπιστία, το θετικό πρόσημο στην αναπτυξιακή και κοινωνική μας πολιτική. Πιστοί στη στρατηγική της νίκης στα σημεία μετά τον συμβιβασμό του καλοκαιριού, ερχόμαστε να θεραπεύσουμε τις συνέπειες των περιοριστικών πολιτικών και της υποταγής που εφαρμόστηκαν μετά το 2010.

Το περιοριστικό μείγμα πολιτικής που εφαρμόστηκε στους προηγούμενους προϋπολογισμούς, οδήγησε τη χώρα σ’ έναν καθοδικό κύκλο μειωμένης εγχώριας ζήτησης, διαρκώς αυξανόμενης ανεργίας, μειωμένου διαθέσιμου εισοδήματος και παραγωγικής κατάρρευσης.

Μερικοί δείκτες προς τούτο είναι. Απώλεια κατά 1/4 του ΑΕΠ, απώλεια του 65,5% του όγκου των επενδύσεων μεταξύ των ετών 2008 και 2014, μέση ετήσια συρρίκνωση της τελικής εγχώριας ζήτησης κατά 6,2% μεταξύ 2009 και 2014, μείωση του ακαθάριστου ονομαστικού διαθέσιμου εισοδήματος των νοικοκυριών κατά 7,3% και στα δύο μνημόνια, τεράστιο ποσοστό ανεργίας που έφτασε το 2013, σύμφωνα πάντα με την ΕΛΣΤΑΤ, στο 27,5%, αρνητικό ρεκόρ, ενώ ταυτόχρονα ο μέσος μισθός μειώθηκε κατά 17% περίπου.

Το αφήγημα της Αξιωματικής Αντιπολίτευσης για μία και μόνο στιγμή δήθεν επιτυχίας του προϋπολογισμού του 2014 στηρίζεται σε δύο μύθους. Στην ίδια την υλοποίησή του ως προς τα πλεονάσματα και στα γεμάτα ταμεία που δήθεν παρέδωσε.

Ο πρώτος μύθος καταρρίπτεται κάτω από την εξαιρετικά ενδιαφέρουσα πρόσφατη συνέντευξη που έδωσε ο τότε Υπουργός Οικονομικών κ. Χαρδούβελης στον ραδιοσταθμό «ΒΗΜΑ FM» τον Ιούλιο του 2016, όπου είπε χαρακτηριστικά: «Πράγματι ήταν αρκετά αυστηρό το πλαίσιο του 2014. Έλεγε να έχουμε το 2016 ένα πλεόνασμα 4,5%. Στόχος μας τότε ήταν να κλείσουμε την αξιολόγηση. Δεν θέλαμε να το φέρουμε στο τραπέζι από τότε. Θέλαμε να το μειώσουμε από το 4,5% και να το φέρουμε στο 3%. Πιστεύουμε ότι ένα 3% θα μπορούσε να το αντέξει η οικονομία με τους ρυθμούς ανάπτυξης που θέλαμε να έχουμε».

Διπλό τζακ ποτ αποτυχίας. Η κυβέρνησή σας δεχόταν πλεονάσματα που δεν ήταν σε θέση να πραγματοποιήσει, με αντίτιμο την υπογραφή της αξιολόγησης. Επίσης ποτέ δεν υλοποίησε τους συμφωνημένους ρυθμούς ανάπτυξης, γεγονός που αποσιωπάται επίσης. Πόση αξιοπιστία θα είχε η ελληνική κυβέρνηση –και δεν είχε βεβαίως- εάν την επόμενη μέρα αμφισβητούσε τους βασικούς όρους μιας συμφωνίας που μόλις είχε υπογράψει;

Πέσατε σε μια παγίδα που στήσατε οι ίδιοι, μόνο που αυτή τη φορά ήταν σε βάρος της χώρας μας. Το 2014, είχατε δεσμευτεί για πρωτογενές πλεόνασμα 1,5% αλλά τελικά πετύχατε μόνο 0,3%. Απόκλιση 1,2%, δηλαδή δύο δισεκατομμύρια.

Άρα τα μέτρα για να κλείσει το 2014 ήταν 2 δισεκατομμύρια, το πλεόνασμα για το 2015 ήταν 5,4 δισεκατομμύρια, συν τα τοκοχρεολύσια για την αποπληρωμή των δανείων, αυτό είναι το πραγματικό αίτιο της κατάρρευσης της κυβέρνησής σας.

Ο δεύτερος μύθος περί πλεονάσματος στα ταμεία είναι αστεία υπόθεση. Το έλλειμμα είναι 550 εκατομμύρια με απόδειξη από το Γενικό Λογιστήριο του Κράτους.

Ο δικός μας προϋπολογισμός, ο προϋπολογισμός του 2017, κατατίθεται πάντα στο πλαίσιο της δημοσιονομικής προσαρμογής, όπως αποτυπώθηκε στη σύμβαση της χρηματοδοτικής διευκόλυνσης με τους θεσμούς. Είναι ένας προϋπολογισμός που υπηρετεί τη στρατηγική μας για έξοδο από την κρίση, υπηρετώντας τέσσερις βασικούς στόχους:

Πρώτον, δημοσιονομική σταθερότητα. Αυτό έχει να κάνει με το ασφαλιστικό, το φορολογικό και το μισθολογικό.

Δεύτερον, σταθερό χρηματοπιστωτικό σύστημα, ρυθμίσεις κόκκινων δανείων, ανακεφαλαιοποιήσεις τραπεζών.

Τρίτον, διαρθρωτικές αλλαγές, ανασυγκρότηση δημόσιου τομέα, ανασυγκρότηση κράτους.

Τέταρτον, κοινωνική πολιτική, στήριξη των αδυνάτων, στήριξη του κοινωνικού κράτους.

Η σύμβαση προβλέπει πρωτογενές πλεόνασμα ύψους 1,75% που ήδη υπερκαλύφθηκε, όταν το δεύτερο μνημόνιο, το δικό σας, προέβλεπε πρωτογενές πλεόνασμα 4,5%. Η διαπίστωση είναι πως εμείς πετύχαμε στη διαπραγμάτευση και αποτρέψαμε επιπλέον μέτρα 5,4 δισεκατομμυρίων μόνο για το 2017.

Πράγματι, λοιπόν, δεν είμαστε ίδιοι. Ενώ για το 2015 είχαμε δεσμευτεί για πρωτογενές πλεόνασμα 0,25%, τελικά η οικονομία κατέγραψε πλεόνασμα 0,7%.

Αντίστοιχα με βάση τα στοιχεία της εκτέλεσης του προϋπολογισμού για το 2016, το πρωτογενές πλεόνασμα της γενικής κυβέρνησης εκτιμάται ότι θα διαμορφωθεί στο 1,1 δισεκατομμύριο. Έχουν υπερκαλυφθεί, λοιπόν, όλοι οι στόχοι και κυρίως του πρωτογενούς πλεονάσματος, γεγονός που δίνει τον απαραίτητο δημοσιονομικό χώρο, για την εφαρμογή αναπτυξιακών πολιτικών και πολιτικών κοινωνικής προστασίας.

Τα σημαντικότερα μεγέθη που συνηγορούν στο γεγονός πως ο προϋπολογισμός του 2017 έχει ιδιαίτερα θετικό πρόσημο και πείθει για την επιτυχία του είναι τα εξής: Μεγέθυνση της ελληνικής οικονομίας κατά 2,7% –το συνομολογούν όλοι αυτό. Θετική ανάπτυξη 1,5%. Ροή αύξησης οικονομίας 12,5%. Αύξηση των εξαγωγών κατά 10,2%. Πλεόνασμα 2,75%. Σημειωτέον αυτά είναι νούμερα που οι προηγούμενοι δεν μπορούσαν ούτε καν να τα ονειρευτούν.

Ειδικότερα προβλέπεται πρωτογενές πλεόνασμα 3 δισεκατομμυρίων ευρώ. Τα έσοδα του τακτικού προϋπολογισμού σε τακτική βάση προβλέπεται να διαμορφωθούν στα 49 περίπου δισεκατομμύρια ευρώ, αυξημένα κατά 0,3% του ΑΕΠ, έναντι του 2016. Η αύξηση αυτή οφείλεται στη βελτίωση των δεικτών του μακροοικονομικού περιβάλλοντος, αλλά και στα μέτρα που ελήφθησαν στο πλαίσιο της σύμβασης της χρηματοδοτικής διευκόλυνσης. Δεν υπάρχουν νέα μέτρα. Δεν υπάρχουν νέα βάρη.

Προβλέπεται ειδική χρηματοδότηση από τον Ευρωπαϊκό Μηχανισμό Σταθερότητας εντός του 2016 και έως το πρώτο εξάμηνο του 2017 συνολικού ύψους 6,6 δισεκατομμυρίων ευρώ. Στο τέλος του Ιουνίου εκταμιεύτηκε από τον ESM το ποσό του 1,8 δισεκατομμυρίου ευρώ, που πιστώθηκε σε ειδικό λογαριασμό, ο οποίος συστάθηκε ακριβώς για αυτόν τον λόγο.

Η διάθεση των πόρων για την ενίσχυση των προϋπολογισμών των φορέων της γενικής κυβέρνησης ξεκίνησε στα μέσα του Ιουλίου του 2016. Με βάση τα προσωρινά στοιχεία του Αυγούστου του 2016, έχουν ήδη εξοφληθεί υποχρεώσεις προς τρίτους ύψους 1,35 δισεκατομμυρίου ευρώ.

Ταυτόχρονα για την επίτευξη του στόχου της μεγέθυνσης της οικονομίας, θα χρησιμοποιηθούν όλα τα αναπτυξιακά εργαλεία που έχει στη διάθεσή της η ελληνική οικονομία. Τα αναπτυξιακά εργαλεία που σήμερα έχουμε στα χέρια μας, δεν είναι μόνο το Πρόγραμμα Δημόσιων Επενδύσεων και ο αναπτυξιακός νόμος αλλά υπάρχουν και πρόσθετα εργαλεία, που σκοπό έχουν τη μεγαλύτερη δυνατή μόχλευση δημοσίων και ιδιωτικών πόρων για την ενίσχυση των επενδύσεων.

Επειδή ο χρόνος λιγοστεύει, θα αναφερθώ λίγο σε κάποια ειδικά στοιχεία για τα ενεργειακά. Οι στόχοι μας είναι οι εξής: Προσαρμογή στις οδηγίες, ώστε μέχρι το 2020 σε ό,τι αφορά το ευρωπαϊκό μείγμα, να έχουμε υιοθετήσει ένα νέο μοντέλο ηλεκτρικής ενέργειας με αλλαγές και στην αγορά και στα δίκτυα. Οργάνωση χωροταξίας με επικέντρωση στο Κτηματολόγιο, τον χωρικό σχεδιασμό και τις χρήσεις γης. Ολοκλήρωση του στόχου να γίνει η χώρα μας ένας περιφερειακός ενεργειακός κόμβος και επέκταση με διεθνείς αγωγούς και εμπορικούς δρόμους στον τομέα της ενέργειας.

Θέλω, επίσης, να σταθώ στο παράδειγμα της ΔΕΣΦΑ, που, πράγματι, δείχνει τις διαφορές στην αντίληψη και τις επιδιώξεις που αφορούν μια επένδυση. Πρώτον, η ΔΕΣΦΑ πουλήθηκε το 2013 κατά 66% στη «SOCAR» και δεν εγκρίθηκε ποτέ από την Ευρωπαϊκή Ένωση, διότι σύμφωνα με το Ενωσιακό δίκαιο, είναι ασύμβατο κάποιος να είναι παραγωγός και να είναι και διανομέας.

Δεύτερον, έπρεπε επομένως να μεταβιβαστεί το 17% αυτής της εξαγοράς σε στρατηγικό επενδυτή και δεν προεβλέπετο στον παραγωγό να έχει συμμετοχή στη διοίκηση της εταιρείας.

Είχε προβλεφθεί αύξηση 68% –άκουσον άκουσον– των τιμολογίων φυσικού αερίου σε βάρος, δηλαδή, της παραγωγής της ελληνικής οικονομίας, κατά παράβαση πάλι ευρωπαϊκών οδηγιών, για τον καθορισμό και τον υπολογισμό των τιμών, που εμείς το καλοκαίρι που μας πέρασε το πραγματοποιήσαμε. Εφαρμόσαμε, δηλαδή, το Ενωσιακό Δίκαιο και αυτή η λεόντεια συμφωνία σε βάρος του ελληνικού δημοσίου, έπαψε να είναι συμφέρουσα για την αζερική εταιρεία.

Στην απορία που εξέφρασε προηγουμένως ένας ομιλητής της Αξιωματικής Αντιπολίτευσης, παρ’ όλο που δεν είναι εδώ, απαντώ πως απλώς η δημοπρασία θα επαναληφθεί εντός του 2017 και θα είναι και επιτυχής και θα είναι αυτή που πρέπει να είναι. Δεν θα είναι, δηλαδή, σε μια αποικιοκρατική λογική.

Τελειώνω, κυρίες και κύριοι συνάδελφοι, γιατί έχω υπερβεί κατά πολύ τον χρόνο μου. Ο προϋπολογισμός του 2017 που συζητάμε σήμερα, είναι ισορροπημένος και ρεαλιστικός. Είναι ένα σχέδιο, που θα φέρει τη χώρα μας ένα βήμα πιο κοντά στην έξοδο από τα μνημόνια και την επιτήρηση. Είναι το κλειδί για την έξοδο από την κρίση. Στοχεύουμε στην αξιοκρατία, στην αξιοπιστία, ώστε να αποκαταστήσουμε την εμπιστοσύνη των επενδυτών. Το 2017 θα είναι ένα έτος στροφής της οικονομίας. Θα βγούμε από την κρίση με την κοινωνία όρθια.

Όπως λέει ένας μεγάλος σύγχρονος Έλληνας ποιητής, ο Μάρκος Μέσκος:, «Φυτεύουμε στον δρόμο μας μικρές προσδοκίες, για να κινούμαστε με αυτές ενεργητικά και αισιόδοξα».

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τώρα τον λόγο έχει ο κ. Καββαδάς, Βουλευτής της Νέας Δημοκρατίας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κυρία Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, διάβασα αναλυτικά τις προβλέψεις για την οικονομική πολιτική που προτίθεται να εφαρμόσει η Κυβέρνηση τον επόμενο χρόνο, έτσι όπως περιγράφεται στον δεύτερο προϋπολογισμό των ΣΥΡΙΖΑ–ΑΝΕΛ.

Αναρωτιέται κανείς, κύριε Υπουργέ, εάν είχατε στο μυαλό σας την Ελλάδα, όταν καταλήξατε στα μεγέθη αυτά, και αν σκεφτόσασταν τον Έλληνα φορολογούμενο ή έναν πολίτη κάποιας άλλης χώρας.

Φέρατε προς ψήφιση φορολογικά μέτρα που ανέρχονται στα 2,6 δισεκατομμύρια ευρώ και μόλις το 3%, δηλαδή μόλις 79 εκατομμύρια ευρώ, αφορούν εξοικονομήσεις δαπανών, ενώ το 97% αφορά αύξηση και επιβολή νέων φόρων. Μάλιστα οι έμμεσοι φόροι αυξάνονται κατά 1,4 δισεκατομμύρια ευρώ.

Μιλάμε για τους πιο άδικους φόρους που ήδη πληρώνουν και θα πληρώσουν τα ελληνικά νοικοκυριά. Αναφέρομαι στην αύξηση στα τρόφιμα, στον καφέ, στα τσιγάρα, στο κρασί, στη μπύρα, στο πετρέλαιο κίνησης και θέρμανσης, στη σταθερή και κινητή τηλεφωνία, στα αγροτικά προϊόντα, σε όλα τα προϊόντα πρώτης ανάγκης που κινούν την αγορά. Αποτέλεσμα είναι το κράτος να μην εισπράττει, γιατί ο κόσμος έχει περιορίσει τις αγορές του, να αυξάνεται η φοροδιαφυγή και να κλείνουν χιλιάδες επιχειρήσεις.

Είναι προφανές ότι με τις αναλογίες αυτές, μιλάμε για έναν προϋπολογισμό φοροκεντρικό, που -αν μη τι άλλο- πνίγει τον Έλληνα φορολογούμενο, δημιουργεί πιο ασφυκτικό περιβάλλον στην οικονομία και καλλιεργεί την ύφεση και τη φτώχεια.

Απορεί κανείς τι απόδοση περιμένετε να έχουν αυτά τα μέτρα, τη στιγμή που ληξιπρόθεσμες οφειλές σε εφορίες και ταμεία αυξάνονται -ήδη ξεπερνούν τα 91 δισεκατομμύρια ευρώ- και το διαθέσιμο εισόδημα των πολιτών έχει μειωθεί.

Πέρα από τους αριθμούς είναι να απορεί κανείς πώς φαντάζεσθε ότι θα διαμορφωθεί η καθημερινότητα των Ελλήνων πολιτών με όλα αυτά τα μέτρα. Είναι παράδοξο μια αριστερή Κυβέρνηση, να μην υπολογίζει το κοινωνικό κόστος και να αδιαφορεί από τις τσέπες ποιων παίρνει τα χρήματα.

Κυρίες και κύριοι συνάδελφοι, απορεί κανείς πώς προϋπολογίζει η Κυβέρνηση ανάπτυξη στο 2,7% για τον επόμενο χρόνο. Μακάρι! Εμείς το ευχόμαστε και δεν επιθυμούμε κάτι άλλο. Από πού, όμως, θα τροφοδοτηθεί αυτή η ανάπτυξη;

Δεν θα μιλήσω για μαγικές συνταγές, αλλά θα επιθυμούσαμε και εμείς και όλοι οι Έλληνες, να μας εξηγήσετε τη νέα οικονομική θεωρία που ανακαλύψατε και ξεφεύγει από τη δική μας αντίληψη. Γιατί οικονομική θεωρία που να προβλέπει ανάπτυξη χωρίς να ικανοποιούνται βασικές προϋποθέσεις, δεν νομίζω να υπάρχει.

Ερωτώ: Πώς θα λειτουργήσει η αγορά, όταν οι νέοι φόροι εξανεμίζουν το διαθέσιμο εισόδημα; Πώς θα αυξηθεί η κατανάλωση, όταν υπάρχουν εκατομμύρια άνεργοι και η όποια αύξηση της απασχόλησης είναι, κυρίως, από τετράμηνη εργασία και μάλιστα κακοπληρωμένη; Πώς θα αυξηθούν οι επενδύσεις, όταν υπερφορολογείται ο ιδιωτικός τομέας, αυξάνονται οι εισφορές προς τα ασφαλιστικά ταμεία, το δημόσιο δεν πληρώνει τα χρέη του, τα οποία από 3,8 δισεκατομμύρια ευρώ το 2014 έφτασαν στα 6,2 δισεκατομμύρια ευρώ σήμερα; Το σημαντικότερο είναι ότι καθυστερούν οι διαρθρωτικές αλλαγές και οι αποκρατικοποιήσεις.

Για να επιτευχθεί η ανάπτυξη, κυρίες και κύριοι, πρέπει, όχι μόνο να ικανοποιούνται αυτές οι απλές προϋποθέσεις, αλλά απαιτούνται και μεταρρυθμίσεις και τομές, που η Κυβέρνηση δεν έχει στόχο ούτε επιθυμεί, όπως έχει αποδείξει, να υλοποιήσει.

Κυρίες και κύριοι της Κυβέρνησης, η πραγματική οικονομία στενάζει, οι οικογενειακοί προϋπολογισμοί κατέρρευσαν και ο μποναμάς που ετοιμάζει η Κυβέρνηση όχι μόνο για το 2017, που συζητούμε σήμερα, αλλά και για μετά το 2018 είναι ακόμα πιο βαρύς.

Πανηγυρίζει η Κυβέρνηση για τη συμφωνία στο Eurogroup για την ελάφρυνση του χρέους, που δεν ξέρουμε πώς θα διαμορφωθεί και δεν ομολογεί ότι απέτυχε να κλείσει τη δεύτερη αξιολόγηση έως τις 5 Δεκεμβρίου, την οποία είχε σίγουρη, όπως έλεγε.

Δεν ομολογεί ότι, ουσιαστικά, συμφώνησε σε ένα νέο μνημόνιο. Δεν ομολογεί ότι αντί να σκίσει τα μνημόνια, ετοιμάζεται να υπογράψει νέο μνημόνιο που θα φέρει αποκλειστικά την υπογραφή των ΣΥΡΙΖΑ-ΑΝΕΛ.

Δεν ομολογεί ότι τα πλεονάσματα στο 3,5% του ΑΕΠ που συμφώνησε –για πόσο χρόνο δεν ξέρουμε ακόμα, για τρία, για πέντε ή για δέκα χρόνια- είναι νέα μέτρα, φόροι, περικοπές και σκληρή λιτότητα.

Αυτή θα είναι, κυρίες και κύριοι, η παρακαταθήκη της συγκυβέρνησης ΣΥΡΙΖΑ-ΑΝΕΛ πριν φύγει από την εξουσία, στην ελληνική κοινωνία και στην επόμενη κυβέρνηση που θα διαχειριστεί την οικονομία. Γιατί όσο κι αν προσπαθούν να κρατήσουν την καρέκλα της εξουσίας, σύντομα θα την εγκαταλείψουν. Πριν από αυτό, όμως, θα έχουν υποθηκεύσει τους Έλληνες σε συνθήκες σκληρής λιτότητας για πολλά χρόνια, γιατί το 3,5% του ΑΕΠ απαιτεί νέες περικοπές σε μισθούς και συντάξεις και μείωση του αφορολόγητου που ζητούν οι δανειστές. Αυτή είναι η πραγματικότητα και όσο και αν προσπαθεί η Κυβέρνηση να την αντιστρέψει, όπως με το «ΟΧΙ» του δημοψηφίσματος, δεν θα τα καταφέρει.

Κύριοι της Κυβέρνησης, να είστε σίγουροι ότι κι εμείς και όλοι οι Έλληνες θυμόμαστε με ακρίβεια όλα όσα τάζατε.

Θα σταθώ σε δύο φράσεις του Πρωθυπουργού στην περσινή του ομιλία επί του προϋπολογισμού. Έλεγε ο κ. Τσίπρας -διαβάζω ακριβώς τη φράση- «Στόχος είναι ένας βαθύς και ριζικός μετασχηματισμός του οικονομικού, παραγωγικού και κοινωνικού μοντέλου της χώρας». Ισχυριζόταν, επίσης, ότι ο προϋπολογισμός αποτελεί την προοπτική για τον σταδιακό κοινωνικό μετασχηματισμό, που είναι αναγκαίος για την ευημερία των πολιτών.

Η ευημερία των πολιτών, κυρίες και κύριοι της συγκυβέρνησης, που τάξατε, μεταφράζεται μετά από έναν χρόνο από τις δηλώσεις του Πρωθυπουργού και δύο χρόνια κυβέρνησης της Αριστεράς, σε εκατομμύρια ανέργους, σε χιλιάδες λουκέτα σε επιχειρήσεις, μικρές και μεγάλες, σε χιλιάδες Έλληνες που διαβιούν κάτω από το όριο της φτώχειας, σε χιλιάδες Έλληνες που μεταναστεύουν, σε χιλιάδες επιχειρήσεις που ξενιτεύονται, σε κεφαλαιακούς περιορισμούς που παραμένουν -τα capital controls- σε επικουρικές συντάξεις που μειώνονται, σε λιτότητα και φόρους που «τρώνε» το σώμα των πολιτών, σε χρέη του δημοσίου προς τους ιδιώτες που αυξάνονται, σε κόκκινα δάνεια που αυξάνονται, σε ουρές σε ΔΕΗ και ΕΥΔΑΠ για ρυθμίσεις χρεών, σε εργασιακή ανασφάλεια και φόβο, φόβο και τρόμο για την μέρα που θα ξημερώσει σε κάθε σπίτι.

Αυτός, κυρίες και κύριοι, είναι ο κοινωνικός μετασχηματισμός που πετύχατε. Αυτή είναι η ευημερία που τάζατε στον κόσμο.

Κυρίες και κύριοι της Κυβέρνησης, ο Πρωθυπουργός, κατά την προσφιλή τακτική του, από αυτό εδώ το Βήμα έταξε και εξακολουθεί να τάζει πολλά. Κλείνετε τα μάτια σας και κωφεύετε μπροστά την αγανάκτηση των Ελλήνων. Είστε έτοιμοι να επιβάλλετε νέα δυσβάσταχτα μέτρα και δεν βλέπετε τις δημοσκοπήσεις, που δείχνουν ότι πάνω από το 70% των Ελλήνων νιώθει οργή, ντροπή και αγανάκτηση για την πολιτική σας. Να είστε σίγουροι ότι η αγανάκτηση του κόσμου θα μεγαλώσει με τα νέα μέτρα που φέρνετε με τον προϋπολογισμό, ο οποίος είναι αντιαναπτυξιακός και κοινωνικά άδικος. Για τους λόγους αυτούς τον καταψηφίζω.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα θα δώσω τον λόγο στον Αναπληρωτή Υπουργό Οικονομίας και Ανάπτυξης, τον κ. Αλέξη Χαρίτση, για οκτώ λεπτά.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κυρία Πρόεδρε, αν μπορώ να έχω λίγη ανοχή στον χρόνο, παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Βεβαίως, κύριε Υπουργέ.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Σας ευχαριστώ.

Κυρίες και κύριοι Βουλευτές, ο προϋπολογισμός του 2017 συνιστά μια τομή στα χρόνια της κρίσης. Συνιστά μια τομή, γιατί όπως είχαμε δεσμευτεί, αυξάνεται σημαντικά το εθνικός σκέλος του Προγράμματος Δημοσίων Επενδύσεων, από τα 750 εκατομμύρια ευρώ στο 1 δισεκατομμύριο ευρώ.

Το εθνικό σκέλος -υπενθυμίζω- του Προγράμματος Δημοσίων Επενδύσεων είχε σημειώσει πολύ μεγάλη πτώση, είχαν συμβεί πολύ μεγάλες περικοπές, ειδικά μέσα στην κρίση μετά το 2010. Αυξήθηκε μέσα, βεβαίως, στους δημοσιονομικούς περιορισμούς τους οποίους αντιμετωπίσαμε, ήδη το 2016 από τα 700 εκατομμύρια στα 750 εκατομμύρια και φέτος για το 2017, προβλέπεται μια πολύ σημαντική αύξηση στο 1 δισεκατομμύριο ευρώ.

Συνολικά το Πρόγραμμα Δημοσίων Επενδύσεων συγχρηματοδοτούμενο και εθνικό, εκτελέστηκε πλήρως το 2015, εκτελείται, επίσης, χωρίς απώλειες το 2016, και θα εκτελεστεί και το 2017 βάσει του προγραμματισμού της Κυβέρνησης.

Εργαζόμαστε έτσι ώστε οι πόροι που θα εισρεύσουν στην πραγματική οικονομία, να έχουν ουσιαστικό αντίκρισμα σε αυτές τις δύσκολες συνθήκες και να δώσουν εκείνες τις αναπτυξιακές ωθήσεις στην ελληνική οικονομία, που θα τη στρέψουν προς μια νέα κατεύθυνση δίκαιης και βιώσιμης ανάπτυξης.

Για να συμβεί αυτό, από τη μία έχουμε διασφαλίσει την ορθολογική και χρηστή διαχείριση των διαθέσιμων πόρων, κάτι το οποίο -θα μου επιτρέψετε να πω- θα έπρεπε να θεωρείται, βεβαίως, αυτονόητο, αλλά δυστυχώς όλα τα προηγούμενα χρόνια μόνο αυτονόητο δεν ήταν. Θα επανέλθω, όμως, ως προς αυτό. Από την άλλη έχουμε θέσει συγκεκριμένες προτεραιότητες σε όλα τα διαθέσιμα χρηματοδοτικά εργαλεία, έτσι ώστε να μπορέσουμε να επιτύχουμε τους αναπτυξιακούς μας στόχους.

Ολα αυτά σε πλήρη ρήξη με τη λογική και την πρακτική του παρελθόντος.

Εδώ θα μου επιτρέψετε, επειδή άκουσα και σε εισηγήσεις Βουλευτών της Αντιπολίτευσης να επανέρχεται η λογική του δήθεν «success story» της κυβέρνησης Σαμαρά, το οποίο διακόπηκε βιαίως από την Κυβέρνησή μας, να αναφερθώ στην κατάσταση την οποία παραλάβαμε το 2015 σε σχέση με τα προγράμματα.

Κατ’ αρχάς σε σχέση με το ΕΣΠΑ. Μέχρι και την τελευταία μέρα του 2014 αλλά και μέσα στο 2015, εν μέσω προεκλογικής περιόδου, εντάσσονταν στα προγράμματα του ΕΣΠΑ έργα καθ’ υπέρβαση κάθε προϋπολογισμού και κάθε λογικής χωρίς κανένα σχεδιασμό, χωρίς κανένα εχέγγυο για την ωριμότητά τους και κυρίως χωρίς καμμία εγκεκριμένη πίστωση.

Για του λόγου το αληθές καταθέτω στα Πρακτικά τα σχετικά έγγραφα. Άνω των 2 δισεκατομμυρίων ευρώ έργα εντάχθηκαν τον Δεκέμβρη του 2014 και 200 εκατομμύρια ευρώ μέσα στην προεκλογική περίοδο του 2015, με μηδενικές σε όλα αυτά τα έργα -επαναλαμβάνω- πιστώσεις.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αποτέλεσμα αυτής της διαδικασίας ήταν να παραλάβουμε προγράμματα τα οποία χαρακτηρίζονταν από υπερδεσμεύσεις, που ανέρχονταν στα 6 δισεκατομμύρια ευρώ. Τι σημαίνουν αυτές οι υπερδεσμεύσεις ύψους 6 δισεκατομμυρίων ευρώ; Ότι αν προχωρούσαμε σε πλήρη εκτέλεση αυτών των προγραμμάτων, όπως είχαν σχεδιαστεί, χωρίς να τα εξυγιάνουμε, δηλαδή, θα είχαμε στα χέρια μας μια δημοσιονομική βόμβα, η οποία θα υπερέβαινε ακόμα και όλα τα μέτρα δημοσιονομικής προσαρμογής που προβλέπονται στο τρίτο μνημόνιο. Αυτή ήταν η κατάσταση, λοιπόν, σε σχέση με το ΕΣΠΑ της περιόδου 2007-2013, που παραλάβαμε στις αρχές του 2015.

Στους αναπτυξιακούς νόμους επικρατούσε παρόμοια κατάσταση. Εντελώς ανεύθυνη υπερδέσμευση πόρων. Εντάχθηκαν πάνω από έξι χιλιάδες επενδυτικά σχέδια χωρίς να διασφαλιστεί η χρηματοδότησή τους. Εξίμισι δισεκατομμύρια είναι οι οφειλές για όλα τα σχέδια τα οποία έμειναν στον αέρα.

Καταθέτω για τα Πρακτικά συνολικά για τις υπερδεσμεύσεις όλα τα σχετικά στοιχεία.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράλληλα η αρμόδια υπηρεσία, η Γενική Διεύθυνση Ιδιωτικών Επενδύσεων, βρισκόταν σε κατάσταση διάλυσης. Δεν μπορούσε να ασκήσει κανέναν ουσιαστικό έλεγχο στα επενδυτικά σχέδια και στις υποχρεώσεις των επενδυτών, ενώ υφίστατο και η ίδια τον έλεγχο των υπηρεσιών της Ευρωπαϊκής Επιτροπής και είχαν παγώσει όλοι οι σχετικοί ευρωπαϊκοί πόροι που ήταν στη διάθεσή της.

Σε σχέση τώρα με το σχεδιασμό και στους τρεις προηγούμενους αναπτυξιακούς νόμους -του 1998, του 2004 και του 2011- είχαμε ένα σχεδιασμό ο οποίος κατά 95% κατηύθυνε τους διαθέσιμους πόρους σε επενδύσεις χαμηλής τεχνολογίας, με τη μερίδα του λέοντος να πηγαίνει σε ελάχιστα μεγάλα επενδυτικά σχέδια.

Τα στοιχεία δείχνουν ότι το 4% των επενδυτικών σχεδίων έλαβαν σχεδόν τα μισά από τα διαθέσιμα χρήματα των τριών προηγούμενων αναπτυξιακών νόμων. Όσοι, όμως, πόροι υπήρχαν διαθέσιμοι το 2011 και το 2012 μέσω μιας ειδικής διάταξης για την προκαταβολή των επενδυτικών σχεδίων, δόθηκαν σε πολύ λίγα επενδυτικά σχέδια, σε πολύ λίγες μεγάλες επενδύσεις, πριν καν αυτές ξεκινήσουν την υλοποίησή τους.

Στα χρηματοδοτικά εργαλεία, όμως, τα οποία υλοποιήθηκαν την προηγούμενη περίοδο, η διαχείριση ακολούθησε ακριβώς την ίδια λογική. Ουσιαστικά υπήρχαν «παρκαρισμένοι» πόροι ύψους 1,5 δισεκατομμυρίου ευρώ, οι οποίοι δεν έφτασαν ποτέ στην πραγματική οικονομία, οι οποίοι, όμως, χρησιμοποιήθηκαν για να φανεί μια πλασματική απορρόφηση, έτσι ώστε να βελτιωθεί η εικόνα της απορρόφησης των συνολικών προγραμμάτων.

Συνολικά αυτή η κατάσταση δείχνει ότι αποτελεί πρόκληση να λέγεται από την Αντιπολίτευση, ότι υπήρχε τα προηγούμενα χρόνια φιλοεπενδυτική πολιτική. Όλη αυτή η πρωτοφανής αποεπένδυση η οποία συνέβη στην ελληνική οικονομία ειδικά την περίοδο 2010-2014, προφανώς ήταν αποτέλεσμα εφαρμογής συγκεκριμένων πολιτικών και δεν ενέσκηψε ως φυσικό φαινόμενο.

Τι κάναμε εμείς, όμως, για να αντιμετωπίσουμε αυτή την κατάσταση, πρώτα από όλα σε σχέση με τα προγράμματα του ΕΣΠΑ: Προχωρήσαμε στην εξυγίανση όλων των προγραμμάτων, έτσι ώστε να μπορέσουμε να ελαφρύνουμε τις εθνικές υποχρεώσεις και επιταχύναμε την υλοποίηση των έργων τα οποία παρέμειναν στα προγράμματα.

Παράλληλα εξασφαλίσαμε ευνοϊκούς όρους για το κλείσιμο της περιόδου 2007-2013, σε συμφωνία με την Ευρωπαϊκή Επιτροπή, ως μέρος της συνολικής διαπραγμάτευσης που έκανε η Κυβέρνησή μας με τους θεσμούς. Το αποτέλεσμα αυτό είναι, βεβαίως, γνωστό. Δεν χρειάζεται να πούμε πολλά λόγια γι’ αυτό. Είναι το ρεκόρ απορρόφησης στο τέλος του 2015 και η πρωτιά της Ελλάδας σε σχέση με την απορρόφηση των σχετικών πόρων.

Επειδή πάλι ξεκίνησε μια σχετική συζήτηση και μια αμφισβήτηση, καταθέτω για τα Πρακτικά και τα επίσημα στοιχεία από την Ευρωπαϊκή Επιτροπή.

(Στο σημείο αυτό ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παράλληλα, ξεκίνησε η διαδικασία ενεργοποίησης των προγραμμάτων της νέας προγραμματικής περιόδου του ΕΣΠΑ 2014-2020, όπου κι εκεί η Ελλάδα ήταν η πρώτη χώρα που ενεργοποίησε όλα τα προγράμματα, τα οποία σήμερα στο τέλος του 2016, έχουν ενεργοποιηθεί σε ποσοστό άνω του 50%. Αυτό πρακτικά σημαίνει ότι μέσα στο 2017, οι δαπάνες οι οποίες θα γίνουν μέσω των συγχρηματοδοτούμενων προγραμμάτων, θα είναι πάρα πολύ σημαντικές.

Μπορούμε να πούμε ότι το 2017, θα είναι η χρονιά πραγματοποίησης του μεγαλύτερου μέρους των δαπανών του νέου ΕΣΠΑ.

Θα εισρεύσουν, λοιπόν, χρήματα στην πραγματική οικονομία, τόσο μέσα από τις δράσεις στήριξης της επιχειρηματικότητας, όσο και μέσα από τα έργα για το περιβάλλον και τις υποδομές αλλά και τις δράσεις του κοινωνικού πυλώνα ενίσχυσης της απασχόλησης, της εκπαίδευσης και της υγείας.

Αυτή η διαδικασία εκταμίευσης των σχετικών δαπανών έχει ήδη ξεκινήσει μέσα στο 2016. Ο στόχος τον οποίο αρχικά είχαμε θέσει για απορρόφηση του 7% των διαθέσιμων κοινοτικών πόρων, με το αίτημα πληρωμής το οποίο θα καταθέσουμε στο τέλος της χρονιάς, θα επιτευχθεί και με το παραπάνω.

Εδώ για να έχουμε κι ένα μέτρο σύγκρισης, επειδή πολύ κουβέντα πάλι γίνεται σε σχέση με την απορρόφηση των πόρων της νέας προγραμματικής περιόδου, υπενθυμίζω ότι στο αντίστοιχο σημείο της προηγούμενης προγραμματικής περιόδου, δηλαδή στο τέλος του 2009 -που όλοι αντιλαμβανόμαστε ότι και οι οικονομικές συνθήκες ήταν πολύ πιο ευνοϊκές- το ποσοστό απορρόφησης ήταν μόλις στο 1,5%.

Συνολικά το Εθνικό Πρόγραμμα Δημοσίων Επενδύσεων για το 2017 θα ανέλθει στα 6,75 δισεκατομμύρια ευρώ. Είναι το υψηλότερο ποσό μετά το 2010. Οι πόροι για τα συγχρηματοδοτούμενα προγράμματα είναι 5,75 δισεκατομμύρια κι όπως είπα και πριν, 1 δισεκατομμύριο ευρώ είναι για το Εθνικό Πρόγραμμα Δημοσίων Επενδύσεων.

Θα μου επιτρέψετε εδώ να σταθώ λίγο, γιατί για εμάς αυτή είναι μια πολύ σημαντική εξέλιξη. Αυτή η αύξηση είναι πάρα πολύ κρίσιμη, γιατί μας δίνει τη δυνατότητα, μέσου του Εθνικού Προγράμματος Δημοσίων Επενδύσεων, να υλοποιήσουμε έργα ειδικά σε τοπικό επίπεδο, τα οποία δεν μπορούν να υλοποιηθούν από άλλους χρηματοδοτικούς πόρους λόγω κανονιστικών περιορισμών. Θα υλοποιηθούν, λοιπόν, έργα που αφορούν μεταξύ άλλων τη συντήρηση και επέκταση κοινωνικών υποδομών, την κάλυψη έκτακτων αναγκών, όπως φυσικές καταστροφές -που και πολύ πρόσφατα βιώσαμε- αλλά και προγράμματα κοινωνικής πολιτικής για τη στήριξη ευάλωτων ομάδων του πληθυσμού και την ενίσχυση της απασχόλησης.

Σε αυτή τη διαδικασία αποδίδουμε ιδιαίτερη σημασία στη συμμετοχή των ίδιων των τοπικών κοινωνιών στη διαδικασία λήψης των αποφάσεων, γιατί είναι αυτές που γνωρίζουν καλύτερα τις ανάγκες και τις προτεραιότητές τους.

Αναλαμβάνουμε, λοιπόν, την πρωτοβουλία και θεσμοθετούμε ειδικά αναπτυξιακά προγράμματα, ξεκινώντας από τις δυο περιφέρειες του Αιγαίου, τα νησιά του Αιγαίου, όπου μόλις σήμερα στείλαμε σχετικές επιστολές τόσο σε αυτοδιοικητικές αρχές όσο και στους παραγωγικούς φορείς των περιοχών αυτών, έτσι ώστε να συνδιαμορφώσουμε αυτά τα ειδικά προγράμματα, που θα λειτουργήσουν με πλήρη λογοδοσία και διαφάνεια υπό τον συντονισμό του Υπουργείου μας.

Συνολικά καθιερώνουμε για το Εθνικό Πρόγραμμα Δημοσίων Επενδύσεων μηχανισμούς διαφάνειας και ελέγχου της πορείας των έργων ανάλογους με αυτούς που ισχύουν και για το ΕΣΠΑ. Θεωρούμε -και αυτό είναι πολύ κρίσιμο για εμάς- ότι δεν έχουμε τη δυνατότητα -ειδικά στις σημερινές συνθήκες- για κανένα περιθώριο χαλαρής διαχείρισης, όπως συνέβαινε στο παρελθόν, των πόρων που έχουμε στη διάθεσή μας.

Αντιστοίχως και στον αναπτυξιακό νόμο καλούμαστε να επιλύσουμε μια δυσεπίλυτη εξίσωση. Αφ’ ενός να θεραπεύσουμε τις παθογένειες του παρελθόντος, στις οποίες αναφέρθηκα πριν, αλλά από την άλλη να διασφαλίσουμε ένα σημαντικό εργαλείο για την ελληνική οικονομία τα επόμενα χρόνια.

Βρήκαμε, λοιπόν, τις λύσεις -και αυτό προβλέπεται μέσα στον νέο νόμο- με τη θέσπιση τμηματικών καταβολών, για να αποπληρωθούν σταδιακά τα χιλιάδες σχέδια που είχαν μείνει στον αέρα από τους προηγούμενους νόμους, ενώ ταυτόχρονα διοργανώσαμε τη σχετική υπηρεσία, έτσι ώστε να μπορέσει να ανταποκριθεί στο έργο της και να προχωρήσει η υλοποίηση του νέου νόμου.

Για τον νέο νόμο να πω, ότι ήδη τα τέσσερα πρώτα καθεστώτα τα οποία έχουν ενεργοποιηθεί, συναντούν πολύ μεγάλο ενδιαφέρον από τις επιχειρήσεις. Έχει ήδη κατατεθεί σημαντικός αριθμός επενδυτικών σχεδίων και ακόμα περισσότερο το επόμενο διάστημα και μάλιστα σε μια διαφορετική λογική σε σχέση με το παρελθόν, με την προτεραιότητα να δίδεται σε μικρές και μεσαίες επιχειρήσεις, με επενδύσεις στην έρευνα και την τεχνολογία, αλλά και σε τομείς προτεραιότητας όπως είναι η αγροτοδιατροφή και η τεχνολογία της πληροφορικής επικοινωνιών.

Πέρα από τα διαθέσιμα χρηματοδοτικά εργαλεία, όμως, δημιουργούμε και νέα, γιατί, βεβαίως, η αποεπένδυσητου προηγούμενου διαστήματος θα πρέπει να αντιμετωπιστεί με την προσέλκυση νέων πόρων.

Προχωρήσαμε, λοιπόν, όπως είχαμε δεσμευτεί το προηγούμενο διάστημα, στην ενεργοποίηση νέων ταμείων, το Ταμείο Επιχειρηματικότητας και νέο Ταμείο «Εξοικονομώ», ενώ τις επόμενες ημέρες ολοκληρώνεται και η συμφωνία και θα υπογραφεί η σχετική σύμβαση με το Ευρωπαϊκό Ταμείο Επενδύσεων για το νέο Ταμείο Συμμετοχών, το FUND OF FUNDS, όπου συγκεντρώνει κεφάλαια από το ΕΣΠΑ, το Επενδυτικό Ταμείο, την Ευρωπαϊκή Τράπεζα Επενδύσεων και εξειδικευμένα ιδιωτικά funds.

Αυτό το ταμείο -θα μου επιτρέψετε να πω- χαρακτηρίζεται από υψηλή καινοτομία και έχει εξαιρετική σημασία. Γι’ αυτό, άλλωστε, και το ίδιο το Επενδυτικό Ταμείο, το EIF, θεωρεί ότι μια τέτοια πρωτοβουλία, με τέτοια χαρακτηριστικά και σε τέτοια έκταση, θα πρέπει να χρησιμοποιηθεί ως παράδειγμα και για άλλες χώρες.

Απ’ αυτά τα ταμεία θα κατευθυνθούν στην πραγματική οικονομία συνολικά 1 δισεκατομμύριο ευρώ, συν άλλο 1 δισεκατομμύριο ευρώ από τη μόχλευση αυτών των διαθέσιμων πόρων με ιδιωτικά κεφάλαια.

Στο πρώτο τρίμηνο του 2017 θα ενεργοποιηθούν δύο ακόμη σημαντικά εργαλεία, το νέο Ταμείο Υποδομών και το νέο Ταμείο Μικροπιστώσεων.

Συνολικά -κι αυτό αν θέλετε είναι μια σημαντική ένδειξη της αλλαγής του οικονομικού κλίματος και της εμπιστοσύνης που δείχνουν οι ευρωπαϊκοί χρηματοπιστωτικοί θεσμοί στις προοπτικές της ελληνικής οικονομίας- έχουμε προχωρήσει σε συμφωνίες ύψους 2,5 δισεκατομμυρίων ευρώ με την Ευρωπαϊκή Τράπεζα Επενδύσεων, εκ των οποίων το 1,5 δισεκατομμύριο έχει εκταμιευθεί ήδη, ενώ ο προγραμματισμός για το 2017 προβλέπει νέες συμφωνίες που θα ξεπερνούν τα 2,5 εκατομμύρια ευρώ.

Οι χρηματοδοτικές προσπάθειες που περιέγραψα, εντάσσονται σε μια συνολικότερη προσπάθεια, η οποία έχει να κάνει με την αλλαγή του οικονομικού κλίματος και τη δημιουργία ενός διαφορετικού, ευνοϊκότερου οικονομικού περιβάλλοντος, για τη σύσταση και ανάπτυξη δυναμικών και καινοτόμων επιχειρήσεων και παραγωγικών μονάδων.

Τον στόχο αυτόν, πέρα από τα χρηματοοικονομικά εργαλεία, τον εξυπηρετούν και οι θεσμικές μας παρεμβάσεις. Υπενθυμίζω τα νομοσχέδια τα οποία ψηφίστηκαν και έγιναν νόμοι του κράτους πολύ πρόσφατα, σε σχέση με την αδειοδότηση των επιχειρήσεων, την απλοποίηση των διαδικασιών σύστασης αυτών, καθώς και της πάταξη της γραφειοκρατίας, όπως επίσης και το νομοσχέδιο το οποίο πολύ σύντομα θα φέρουμε στη Βουλή, σχετικά με τις διαδικασίες ελέγχου και εποπτείας της αγοράς.

Κλείνοντας θα μου επιτρέψετε να πω το εξής: Οι μακροοικονομικές προοπτικές της ελληνικής οικονομίας για πρώτη φορά στην εξαετία της κρίσης φαντάζουν, αρκετά σημαντικά θα έλεγα, ευοίωνες. Αυτό είναι κάτι, το οποίο δεν το λέει μόνο η ελληνική Κυβέρνηση. Είναι κάτι, το οποίο το πιστοποιούν όλοι οι διεθνείς οργανισμοί και οι οίκοι αξιολόγησης.

Μακριά, όμως, από εμάς οι λογικές των «success story» και τον πανηγυρισμών, όταν γνωρίζουμε ότι η κοινωνική πραγματικότητα παραμένει, για την πλειοψηφία των συμπολιτών μας, πάρα πολύ δύσκολη. Γνωρίζουμε πολύ καλά ότι η καθημερινότητα αντιμετωπίζεται με πολύ μεγάλες δυσκολίες από τους πολίτες αυτής της χώρας.

Γι’ αυτό, λοιπόν, για εμάς το βασικό στοίχημα δεν μπορεί να είναι άλλο από τις προσπάθειές μας -κι εκεί κατατείνουν αυτές οι προσπάθειες- η ανάκαμψη της ελληνικής οικονομίας να έχει ουσιαστικό αντίκρισμα στην κοινωνική πλειοψηφία, με πρώτο, βεβαίως, ζητούμενο τη μείωση της ανεργίας και την ενίσχυση της απασχόλησης, μια ανεργία η οποία έφτασε σε πρωτοφανή επίπεδα την πενταετία 2010-2014.

Γνωρίζουμε ότι η κοινωνία μάς κρίνει με πολύ αυστηρά κριτήρια -και πολύ καλά κάνει- γιατί από εμάς απαιτεί να υπερασπιστούμε τα συμφέροντά της. Θεωρούμε ότι δεν έχει τίποτα να προσδοκά από τον σκληρό νεοφιλελευθερισμό και από την επιστροφή του παλιού συστήματος εξουσίας. Με σχέδιο και σκληρή προσπάθεια θα ανταποκριθούμε στις προσδοκίες της κοινωνίας και προπάντων, των στρωμάτων εκείνων που επλήγησαν υπέρμετρα από την κρίση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Τριανταφύλλου, Βουλευτής του ΣΥΡΙΖΑ.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, αυτή την εποχή παίζεται ένα θεατρικό στην Αθήνα. Έχει ως θέμα του τις τελευταίες μέρες του Νίκου Ζαχαριάδη, του εκ των υστέρων δικαιωθέντος Νίκου Ζαχαριάδη. Τι λέει; Λέει: «Όλα τα άλλα μπορεί κάποιος να τα χάσει από άλλους. Αυτό που ο καθένας μας χάνει μόνος του, είναι η αξιοπρέπειά του». Αυτό είναι ένα σχόλιο για την προηγούμενη κατάσταση, τους καγχασμούς και τους γέλωτες κατά τη διάρκεια της Ολομέλειας.

Συνεχίζεται η συζήτηση του προϋπολογισμού εν μέσω κρίσιμης συγκυρίας για τη χώρα και την Ευρωπαϊκή Ένωση. Συνεχίζονται και οι επιστολές προς τον Πρωθυπουργό, που δείχνουν -όλες ανεξαιρέτως- πως κάποιοι έχουν αγχωθεί και, κυρίως, δυσαρεστηθεί από την παραμονή του ΣΥΡΙΖΑ στη διακυβέρνηση της χώρας. Κάποιοι είναι εντός, κυρίως όμως, εκτός Ελλάδας. Φυσικά αυτό δεν έχει να κάνει με το πόσο καλή κοινωνική πολιτική ασκεί ή αν χτίζει στον σοσιαλισμό.

Επιπλέον, οι εταιρείες δημοσκοπήσεων, μέτρησης και διαμόρφωσης της κοινής γνώμης, οι πολιτικοί σύμβουλοι και οι μάνατζερ, θέλουν να καθορίζουν πολιτικές, συνθήματα και αντιπαραθέσεις. «Εξωστρεφής Μητσοτάκης- εσωστρεφής Τσίπρας».

Μέσα σε αυτό το πλαίσιο και την κρισιμότητα των καιρών, όλα θα επαναπροσδιοριστούν και ο καθένας μας, με ό,τι κουβαλά, μένει να αποδείξει την αξία και την κοινωνική του χρησιμότητα έναντι των άλλων.

Θα προσπαθήσω να μιλήσω για κάποια ζητήματα εξωτερικής πολιτικής. Σήμερα τι έχουμε; Μετακύλιση κρίσης σε περιφερειακούς πολέμους, αυτοδυναμία περιφερειακών δυνάμεων, δόγμα παλιό αλλά και τόσο νέο, για σύνορα ελατά και όλκιμα, ιμπεριαλιστικές επιθέσεις, διαμελισμοί κυρίαρχων κρατών στη γειτονιά μας και στην Ευρωπαϊκή Ένωση στο πρόσφατο παρελθόν, εφαρμογή του διεθνούς δικαίου με δύο μέτρα και δύο σταθμά, αλλαγή συνόρων παρά τις διακηρύξεις, καραβάνια από προσφυγικές ροές, Ευρωπαϊκή Ένωση αδύναμη και άβουλη στην καλύτερη, κυρίως όμως κατασταλτική και νεοφιλελεύθερη, εξάγει δημοκρατία, δηλαδή, πολέμους.

Τα ελληνοτουρκικά σε κρίσιμη καμπή με την ανικανότητα ΣΥΡΙΖΑ, λέει η Νέα Δημοκρατία. Και η πρόσφατη τοποθέτηση Σαμαρά: «Βρίσκουν και τα κάνουν».

Να θυμηθούμε: Ποιος ήταν Υπουργός όταν άνοιξε το θέμα της πρώην Γιουγκοσλαβικής Δημοκρατίας της Μακεδονίας; Σε ποια κυβέρνηση; Υπουργός Εξωτερικών ήταν ο Σαμαράς και η κυβέρνηση ήταν της Νέας Δημοκρατίας. Ποιος έφτιαξε με συγκεκριμένους τρόπους σχέσεις με την Αλβανία; Υπουργός Εξωτερικών ήταν ο Σαμαράς, κυβέρνηση η Νέα Δημοκρατία.

Και άκουσα χθες μια συνάδελφο από τη Νέα Δημοκρατία να μιλάει για τις αστοχίες ΣΥΡΙΖΑ για το προσφυγικό, ένα ζήτημα ομολογουμένως πάρα πολύ κρίσιμο, πανευρωπαϊκό και διεθνές, με συγκεκριμένες αιτίες, τις ιμπεριαλιστικές επιθέσεις και μόνο. Χρειαζόμαστε προτάσεις, έχουμε ανάγκη προτάσεων. Όμως, θυμάστε -πόσοι ήταν;- τους περίπου δεκαπέντε χιλιάδες πρόσφυγες στο λιμάνι του Πειραιά και έκτροπα επί θητείας Κώστα Καραμανλή;

Πρόσφυγες έρχονταν ακόμα και πριν την κρίση, πιο λίγοι ή περισσότεροι. Και, βέβαια, πόσοι μπήκαν στη χώρα το 1990, κάτω από ποιες συνθήκες και με ποιες συμφωνίες; Επιπλέον, ποιον Υπουργό Εξωτερικών απέπεμψε ο πατήρ Μητσοτάκης; Θυμάστε τις δηλώσεις; Τον απέπεμψε όχι ως ανίκανο, αλλά ως επικίνδυνο, εάν θυμάμαι καλά. Τότε νομίζω έψαχνε ο πατήρ Μητσοτάκης να βρει κάτι pay roll δημοσιογράφων. Δεν θυμάμαι, εάν τα βρήκε. Πόσο αξιόπιστη, ενεργητική και πολυδιάστατη εξωτερική πολιτική είχαμε! Ποιος Υπουργός Εξωτερικών ήταν στην κυβέρνηση Σαμαρά; Τι έκανε και κατά τη διάρκεια της Ελληνικής Προεδρίας; Εγώ το μόνο που θυμάμαι ήταν μια βιασύνη για αναγνώριση, ας πούμε, πραγμάτων στην Ουκρανία. Αλλά ξέρετε κάτι; Όταν κάποιος αναγνωρίζει με ευκολία αλλαγές συνόρων, μετά δεν μπορεί να κάνει κριτική ότι δημιουργούνται ορέξεις.

Σε σχέση με τα ελληνοτουρκικά: Η Τουρκία από το 1974, με την εισβολή στην Κύπρο, επιδιώκει και δημιουργεί στρατιωτικά τετελεσμένα και τα προετοιμάζει, τα διευκολύνει και τα συντηρεί με διπλωματική δραστηριότητα. Είναι πρόδηλη η ευθύνη της Χούντας των Συνταγματαρχών σε σχέση με την Κύπρο. Σε όλη τη Μεταπολίτευση, με μία ένταση κυρίως μετά το 1990, καταγράφονται παραβιάσεις. Το 1996 δημιουργείται η θεωρία των γκρίζων ζωνών, ευθεία αμφισβήτηση και της Συνθήκης Λωζάνης του 1928 και των Παρισίων το 1947.

Στα Ίμια ήταν η κορύφωση της τουρκικής προκλητικότητας και του ελληνικού ενδοτισμού. Είναι απαράδεκτο Έλληνας Πρωθυπουργός έστω και ως φήμη να ακούγεται ότι είπε πως τη σημαία των Ιμίων την πήρε ο αέρας και να συνεχίζει την καριέρα του.

Δεν λέω τίποτα για το 1983 και την ανακήρυξη του ψευδοκράτους. Θέλω να είμαι δίκαιη. Ήταν η αρχή του ΠΑΣΟΚ και ίσως υπήρχε προσπάθεια ψαλιδίσματός του.

Ποιος ο ρόλος της Συμφωνίας της Βέρνης το 1976 και της Διακήρυξης της Μαδρίτης το 1987; Πώς επέδρασσαν αυτές στα κυριαρχικά μας δικαιώματα; Σκεφθείτε πώς επέδρασσαν στην ΑΟΖ και πώς επέδρασσαν στα νόμιμα ζωτικά συμφέροντα στο Αιγαίο, τα οποία ποτέ δεν προσδιορίζονται.

Γιατί τα αναφέρω όλα αυτά; Πρώτον πρέπει να γνωρίζουμε πώς δημιουργούνται και εξελίσσονται οι εντάσεις, οι διεκδικήσεις. Γιατί πέρα από τη μεγάλη εικόνα, καπιταλισμός-ιμπεριαλισμός, υπάρχουν και οι επιμέρους πολιτικές επιλογές που αποδυναμώνουν και ενισχύουν κάτι.

Επιπλέον, θέλω να θυμίσω ότι όταν ο λαός ήταν αποφασισμένος και πεπεισμένος για την ανάγκη του αντιιμπεριαλιστικού αγώνα, κάποιοι είπαν ότι το δίλημμα ήταν Καραμανλής ή τανκς.

Η πολιτική που άσκησαν οι ελληνικές κυβερνήσεις απέναντι στην Τουρκία ήταν στην καλύτερη περίπτωση να έχουμε την ησυχία μας. Η τουρκική προκλητικότητα δεν είναι καινούργια. Ήταν και είναι διαχρονική. Και επομένως και επιπλέον σε μία περιοχή που οι ανακατατάξεις των εδαφών είναι σαν το χρηματιστήριο, χρειάζεται απ’ όλους μας μια άλλη στάση. Εάν αμφισβητείται το status quo στην περιοχή μας, τότε με μαθηματική ακρίβεια κάποτε θα έρθει και η σειρά μας αν μείνουμε αδρανείς.

Και θέλω να προσέξουμε το εξής: Η συνθήκη της Λωζάνης δεν αμφισβητείται από την Τουρκία μόνο σε σχέση με την Ελλάδα. Παρενέβη στη Συρία και αμφισβήτησε έμπρακτα τη Λωζάνη. Και θέλω αυτό να το θυμόμαστε.

Στο Κυπριακό, πάνω απ’ όλα, έχουμε πει ότι είναι ζήτημα εισβολής και κατοχής. Η επίλυση του αποτελεί κορυφαία εθνική προτεραιότητα με προφανή σημασία για της ελληνοτουρκικές σχέσεις. Απαιτείται λύση βιώσιμη και με βάση το Διεθνές Δίκαιο. Το πιο σημαντικό είναι να διαφυλαχθεί το δημοκρατικό δικαίωμα του κυπριακού λαού να έχει τον τελικό έλεγχο και την απόφαση για όλα τα ζητήματα.

Θέλω να κάνω κι ένα σχόλιο, σχετικά με την Ευρώπη πολύ σύντομο κι ευχαριστώ εκ των προτέρων για την ανοχή.

Η Ευρώπη γύρω από το ζήτημα της ελληνικής οικονομίας φαίνεται να προχωράει με μια κανονικότητα, την ίδια στιγμή που οι αποφάσεις, προτάσεις για ρύθμιση του χρέους, ακόμα κι αν εμπεριέχουν θετικά σημεία, δεν αρκούν για να βρεθεί σε καλύτερη θέση η οικονομία της χώρας με την κοινωνία όρθια.

Το μεγαλύτερο πρόβλημα αυτή τη στιγμή είναι η ίδια η ευρωπαϊκή ιδέα, η οποία δέχεται τη μεγαλύτερη επίθεση από παλιούς φίλους κι εχθρούς. Σε αυτό το σχέδιο, το μόνο που φαίνεται να επικρατεί είναι το σχέδιο Σόιμπλε, που λέει, ούτε λίγο ούτε πολύ, ότι δορυφοριοποιούμε ακόμα περισσότερο τις οικονομίες τις οποίες συντηρούμε και δείχνουμε κάποια ανοχή σε δημοκρατικές κατ’ επίφαση μόνο επιλογές με τις απολύτως αναγκαίες και μόνο δόσεις κοινωνικής πολιτικής. Μέσα σε αυτό το πλαίσιο και μέχρι να αποφασίσει η Ευρώπη τι θα κάνει, γίνεται ξεκάθαρο ότι οι λαοί της αντιδρούν συντηρητικά και ολοένα και περισσότερο ευρωσκεπτικιστικά.

Πρέπει να προσέξουμε. Η χώρα μας δεν πρέπει να μετατραπεί από πειραματόζωο σε αριστερό λαγό. Τι σημαίνει αυτό; Είναι σίγουρο πως υπάρχουν συμφωνίες οικονομικές και πολιτικές εντός Ευρωπαϊκής Ένωσης που πρέπει να τηρηθούν. Είναι σίγουρο ότι ήθελαν να δοκιμάσουν αν η Ελλάδα θα άντεχε να υποστεί την εγκόλπωση και την ασφυξία στην αγκαλιά της Ευρωπαϊκής Ένωσης και της Ευρωπαϊκής Κεντρικής Τράπεζας υπό την ηγεσία των πιο συντηρητικών κύκλων. Ήθελαν να δοκιμάσουν αν θα αντέχαμε.

Τώρα, που τα σπάνε, θέλουν μια άλλη ελληνική κυβέρνηση να κάνει τον λαγό για ένα νέο όραμα της Ευρωπαϊκής Ένωσης με δόσεις ίσως από Λατινική Αμερική. Δεν πρέπει να το επιτρέψουμε. Πώς; Με ανασυγκρότηση σε όλα τα επίπεδα. Υπάρχει γη που περιμένει παρατημένη στα ετοιμοθάνατα, συνταξιοδοτημένα χωριά και πολίτες, κυρίως νέοι, που δεν χωρούν ή που δεν έχουν σπίτι, που δεν εργάζονται ή που απολύθηκαν, που δεν μπορούν να κάνουν άλλο τον καφετζή στα αστικά ή τουριστικά κέντρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κυρία συνάδελφε.

**ΜΑΡΙΑ ΤΡΙΑΝΤΑΦΥΛΛΟΥ:** Ολοκληρώνω, κυρία Πρόεδρε.

Μπορούν και πρέπει να βοηθηθούν να ριζώσουν. Μπορούν να ζήσουν με αξιοπρεπή εργασία. Σε αυτό πρέπει να είμαστε τολμηροί. Ας τολμήσουμε να γίνουμε το αντιπαράδειγμα στη φιλελεύθερη Ευρώπη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μπαίνουμε τώρα στον εντέκατο κύκλο των ομιλητών.

Τον λόγο έχει η κ. Ελισσάβετ Σκούφα, Βουλευτής του ΣΥΡΙΖΑ.

**ΕΛΙΣΣΑΒΕΤ ΣΚΟΥΦΑ:** Ευχαριστώ, κυρία Πρόεδρε.

Κυρίες και κύριοι, ο προϋπολογισμός του 2017 είναι κομβικός, καθώς μπαίνει σε ψήφιση σε μια χρονιά όπου αναμένεται να γίνουν εμφανείς οι ωφέλειες της προσπάθειας της Κυβέρνησης και των πολιτών και να επιστρέψει η οικονομία σε ρυθμούς ανάπτυξης. Ας μην ξεχνάμε ότι στόχος της Κυβέρνησης είναι μια ορατή διέξοδος από την κρίση με την κοινωνία όρθια.

Σε ό,τι αφορά τον φετινό προϋπολογισμό, ο πρωταρχικός στόχος στον τομέα της υγείας για το 2017 είναι η συγκράτηση δαπανών και ο πληρέστερος έλεγχός τους. Ο εκσυγχρονισμός, εξορθολογισμός δαπανών στη δημόσια υγεία θα έχει θετική επίπτωση στα μεγέθη του προϋπολογισμού.

Κεντρική παρέμβαση σε αυτήν την προσπάθεια είναι η ίδρυση κεντρικής αρχής για τις προμήθειες στη δημόσια υγεία με την οποία θα υπάρχει πλέον κεντρικός έλεγχος των αναγκών σε υλικό, δυνατότητα κάλυψης αυτών των αναγκών, καθώς κι επιτέλους διαφάνεια στο καθεστώς των προμηθειών.

Βασική προτεραιότητα επίσης είναι η μείωση των ληξιπρόθεσμων χρεών με στόχο την ενίσχυση αξιοπιστίας του δημοσίου ως συμβαλλόμενου, αλλά και την τόνωση ρευστότητας στην αγορά. Ειδικότερα, προβλέπεται εξόφληση ληξιπρόθεσμων οφειλών νοσοκομείων ύψους 587 εκατομμυρίων.

Ως προς τον επιχειρησιακό σχεδιασμό, διατηρούνται σταθερές οι άμεσες επιχορηγήσεις σε νοσοκομεία σε σχέση με πέρσι. Γίνεται ειδική πρόβλεψη στον προϋπολογισμό για ενίσχυση των τομέων υγείας, κοινωνικής προστασίας, παιδείας ύψους 300 εκατομμυρίων.

Ο προϋπολογισμός περιέχει, επίσης, αύξηση ποσών από το Πρόγραμμα Δημοσίων Επενδύσεων για το Υπουργείο Υγείας, από τα 26 εκατομμύρια που ήταν το 2016 σε 70 εκατομμύρια το 2017.

Αυτές οι δαπάνες από το Πρόγραμμα Δημοσίων Επενδύσεων όσον αφορά στα νοσοκομεία θα πάνε σε εξοπλισμό και δομές ψυχικής υγείας κυρίως, ενώ θα δοθεί έμφαση γενικότερα στις δαπάνες για δομές ψυχικής υγείας, καταπολέμηση ναρκωτικών, θωράκιση της δημόσιας υγείας και αντιμετώπιση έκτακτων υγειονομικών καταστάσεων.

Προς αυτήν την κατεύθυνση ας θυμηθούμε ότι και το 2016 για πρώτη φορά μετά από έξι μνημονιακά χρόνια ο προϋπολογισμός ήταν αυξημένος κατά 300 εκατομμύρια για τα νοσοκομεία, κατά 500 εκατομμύρια για τον ΕΟΠΥΥ, που είναι ο άλλος πυλώνας του συστήματος και αυτό μεταφράστηκε φυσικά σε συγκεκριμένες δράσεις που ενίσχυσαν το δημόσιο σύστημα υγείας, το οποίο πέρασε και δυστυχώς ακόμη περνά μεγάλη κρίση.

Όσον αφορά λοιπόν το ανθρώπινο δυναμικό, από τον περσινό Οκτώβριο μέχρι και σήμερα έχουν προσληφθεί, ανέλαβαν υπηρεσία, είναι στη θέση τους δηλαδή -όχι έχουν προκηρυχθεί θέσεις- χίλιοι τριακόσιοι ογδόντα τρεις επικουρικοί γιατροί, διακόσιοι είκοσι μόνιμοι γιατροί από παλιές προκηρύξεις που είχαν παγώσει οι προηγούμενες κυβερνήσεις και δεν διόριζαν, επτακόσιες ενενήντα πέντε θέσεις από την πρώτη προκήρυξη μόνιμου προσωπικού που έγινε τον Οκτώβριο του 2015, έπειτα πάλι από έξι χρόνια καθυστέρησης διαγωνισμού για προσλήψεις, εξήντα δύο γιατροί και διακόσια δεκαπέντε άτομα νοσηλευτικό προσωπικό για τις μονάδες εντατικής θεραπείας μέσω του ΚΕΕΛΠΝΟ, τριακόσια άτομα από την προκήρυξη του Μαΐου επικουρικού-λοιπού προσωπικού νοσοκομείων, διακόσια πενήντα άτομα διοικητικοί υπάλληλοι από το ΑΣΕΠ του 1998, εκατόν ογδόντα έξι άτομα στο ΕΚΑΒ και εκατόν τριάντα νέες προσλήψεις στο Νοσοκομείο της Σαντορίνης.

Σε εξέλιξη δε από προκηρύξεις που ήδη έχουν γίνει είναι να διοριστούν τρεις χιλιάδες τριακόσια ογδόντα άτομα, εκ των οποίων εκατό από τις προκηρύξεις 4Κ και 5Κ του Οκτωβρίου του 2015, διακόσια πενήντα άτομα επικουρικό προσωπικό, επτακόσια άτομα από το ΑΣΕΠ του 1998, εξακόσια ενενήντα άτομα μόνιμο προσωπικό από τη δεύτερη πράξη Υπουργικού Συμβουλίου των χιλίων πεντακοσίων τριάντα οκτώ, για τα οποία άτομα βγήκαν τα προσωρινά αποτελέσματα, επτακόσιοι εξήντα μόνιμοι γιατροί, ογδόντα γιατροί από παλιές προκηρύξεις, οκτακόσια άτομα μέσω του προγράμματος AMIF για την αντιμετώπιση του προσφυγικού, για την οποία έχει εξασφαλιστεί ήδη η χρηματοδότηση και έχουν προκηρυχθεί οι θέσεις μέσω του ΚΕΕΛΠΝΟ.

Παράλληλα, από νέες προκηρύξεις μέσα στον Δεκέμβρη οκτακόσια σαράντα οκτώ άτομα από τη δεύτερη πράξη Υπουργικού Συμβουλίου των υπολοίπων χιλίων πεντακοσίων τριάντα οκτώ ατόμων, άλλες χίλιες εκατόν σαράντα πέντε θέσεις μόνιμου προσωπικού νοσοκομείου, εκατόν ογδόντα πέντε νοσηλευτές και σαράντα πέντε γιατροί από το υπόλοιπο της προκήρυξης μονάδων εντατικής θεραπείας του ΚΕΕΛΠΝΟ και δύο χιλιάδες γιατροί τον Γενάρη-Φλεβάρη του 2017, για τους οποίους έχει ήδη εγκριθεί πράξη του Υπουργικού Συμβουλίου.

Πρέπει να τονίσουμε δε ότι η Κυβέρνηση προχωρά στην ταχεία υλοποίηση κάλυψης τεσσάρων χιλιάδων θέσεων απασχόλησης στο σύστημα υγείας με δωδεκάμηνες συμβάσεις, για τις οποίες παρ’ ότι ο αρχικός σχεδιασμός για τη χρηματοδότηση χάθηκε μετά την ακύρωση του διαγωνισμού για τις τηλεοπτικές άδειες, αυτός καλύφθηκε με ανακατανομή εθνικών πόρων και από το ταμειακό διαθέσιμο του ΟΑΕΔ.

Το συνολικό κόστος του προγράμματος φτάνει τα 65 εκατομμύρια για δύο χιλιάδες οκτακόσιες θέσεις νοσηλευτικού προσωπικού και χίλιες διακόσιες θέσεις σε άλλες κατηγορίες εργαζομένων στα δημόσια νοσοκομεία. Η σχετική ΚΥΑ δημοσιεύτηκε την περασμένη Παρασκευή και η προκήρυξη θα βγει στον αέρα στις 12 Δεκεμβρίου.

Είναι σημαντικό να αναφερθεί ότι είναι η πρώτη φορά που ο ΟΑΕΔ βγάζει τέτοιο πρόγραμμα απασχόλησης ανέργων με πλήρεις αμοιβές, βασικό μισθό, νοσοκομειακό επίδομα και κυκλικό ωράριο.

Σε όλα τα παραπάνω προστίθεται η μεγάλη τομή της πρωτοβάθμιας υγείας με χρηματοδότηση 140 εκατομμυρίων ευρώ από το ΕΣΠΑ από τον Ιανουάριο που επέτρεψε αντί πιλοτικής εφαρμογής, τελικά να προωθούνται διακόσιες εβδομήντα μονάδες υγείας σε εξήντα πέντε πόλεις, για τις οποίες προβλέπονται και νέες προσλήψεις.

Καθίσταται, λοιπόν, σαφής και πλήρως στοιχειοθετημένη η βούληση της Κυβέρνησης, την οποία υλοποιεί η ηγεσία του Υπουργείου Υγείας για την ενίσχυση του δημόσιου συστήματος υγείας, ώστε οι πολίτες της χώρας να απολαμβάνουν τις υπηρεσίες του.

Εμείς, κυρίες και κύριοι, προχωρούμε στην άσκηση της πολιτικής με συγκεκριμένες πράξεις και όχι με λόγια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, θέλω να σας ενημερώσω ότι ο Πρωθυπουργός έκανε κάποιο διάγγελμα με το οποίο ανακοίνωσε τη διανομή του πλεονάσματος στους χαμηλοσυνταξιούχους, καθώς και την αναστολή του ΦΠΑ στα νησιά τα οποία πλήττονται από το προσφυγικό, καλύπτοντας έτσι –απ’ ό,τι διαβάζω εδώ- όλο το πλεόνασμα του 2016, το οποίο είχε κερδίσει ο προϋπολογισμός του 2016.

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε κάτι, κύριε Δένδια;

Ορίστε έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ναι, κυρία Πρόεδρε, για την τάξη του πράγματος και σας ευχαριστώ.

Απλώς θέλω να σχολιάσω το εξής: Είναι περίπου ασύνηθες –γιατί και εγώ πληροφορήθηκα το περιεχόμενο του διαγγέλματος του Πρωθυπουργού από την κυρία συνάδελφο εντός της Αιθούσης της Βουλής- είναι περίπου περίεργο, συνεδριάζοντος του Κοινοβουλίου επί του προϋπολογισμού, ο Πρωθυπουργός της χώρας να μην επιλέγει το Βήμα του Κοινοβουλίου για να ανακοινώσει κάτι που αφορά κατ’ ουσίαν και την οικονομία και τον προϋπολογισμό, αλλά να επιλέγει τις τηλεοράσεις.

Φοβάμαι ότι δεν τιμά αυτό το Κοινοβούλιο, φαντάζομαι ότι θα μας τα πει βέβαια το Σάββατο. Φαντάζομαι ότι οι Βουλευτές θα πρέπει να το μάθουν μετά από τους υπόλοιπους Έλληνες!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μπορεί να είναι και τεχνικό, κύριε Δένδια, να πρέπει να γίνει πολύ γρήγορα.

**ΝΙΚΟΛΑΟΣ ΔΕΝΔΙΑΣ:** Δεν είναι τεχνικό, κυρία Πρόεδρε, δεν πειράζει, δεν θέλω να σας χαλάσω το χατίρι.

**ΧΡΗΣΤΟΣ ΚΑΤΣΩΤΗΣ:** Κυρία Πρόεδρε, πρέπει να πούμε κάτι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μία ενημέρωση έκανα. Το είδα τώρα και είπα να κάνω μία ενημέρωση, μιας και είμαστε αποκλεισμένοι εδώ και δεν μπορούμε να έχουμε …

**ΝΙΚΟΛΑΟΣ ΔΕΝΔΙΑΣ:** Και πολύ καλά κάνατε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν ξέρω τίποτα άλλο, αυτά που σας είπα. Δύο μέτρα εξήγγειλε.

**ΧΡΗΣΤΟΣ ΚΑΤΣΩΤΗΣ:** Πρέπει να πούμε κάτι, κυρία Πρόεδρε, έστω και για τριάντα δευτερόλεπτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλετε να πείτε κάτι; Δεν έχω και εγώ περισσότερη πληροφόρηση για να ανοίξουμε διάλογο.

Ορίστε έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Μας κάνει μεγάλη εντύπωση, κυρία Πρόεδρε, ότι ενώ προβλέπεται μέσα από τον προϋπολογισμό μία μείωση των συντάξεων για το 2017 κατά 1,6 δισεκατομμύριο, έρχεται σήμερα και κάνει ένα διάγγελμα για 617 εκατομμύρια για τους χαμηλοσυνταξιούχους.

Εν πάση περιπτώσει, εδώ πρόκειται για μία κοροϊδία –να το πούμε έτσι- για τους χαμηλοσυνταξιούχους και θα πρέπει να μας πει τι είναι αυτό που κάνει σήμερα και αν θα αλλάξει αυτά που ο προϋπολογισμός προβλέπει για τη μείωση των συντάξεων το 2017.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Νομίζω ότι θα δοθούν εξηγήσεις και από τους αρμόδιους Υπουργούς και από τον Πρωθυπουργό και από τους υπόλοιπους αρμόδιους.

Προς το παρόν νομίζω ότι είναι κάποια μέτρα που θα έπρεπε να μας χαροποιούν όλους. Δεν νομίζω ότι μπορούμε να κάνουμε περαιτέρω συζήτηση τώρα.

Τον λόγο έχει ο κ. Καλαφάτης, Βουλευτής της Νέας Δημοκρατίας για επτά λεπτά.

**ΣΤΑΥΡΟΣ ΚΑΛΑΦΑΤΗΣ:** Κυρίες και κύριοι συνάδελφοι, συζητάμε απόψε έναν προϋπολογισμό που συνιστά ομολογία οπισθοδρόμησης και αυτό δεν αλλάζει με όσα προ ολίγου μας ενημέρωσε η κυρία Πρόεδρος, αναφορικά με τις εξαγγελίες που έχουν έντονο προεκλογικό κλίμα του κυρίου Πρωθυπουργού και οι οποίες εξαγγελίες φυσικά έρχονται σε πλήρη αντίθεση αναφορικά με όσα αυτήν τη στιγμή συζητάμε μέσα στον προϋπολογισμό.

Αν θέλει να επιβεβαιώσει ο κύριος Πρωθυπουργός ότι είναι ένας μετρ του τακτικισμού, αυτό το credit μπορούμε να του το πιστώσουμε.

Το ζητούμενο είναι όταν έχεις την ευθύνη ως Πρωθυπουργός της χώρας να τρέξεις τη χώρα και να την οδηγήσεις όσο γίνεται πιο γρήγορα με σταθερά και υπεύθυνα βήματα έξω από την κρίση, σίγουρα αυτή η λογική και αυτή η τακτική, την οποία έχει επιλέξει ο κύριος Πρωθυπουργός, δεν οδηγεί σε αυτόν τον δρόμο, οδηγεί σε μια εντελώς αντίθετη κατεύθυνση, που στιγματίζεται, βεβαίως, και από ανευθυνότητα και από, αν θέλετε, πλήρη τακτικισμό, κάτι, το οποίο δεν βοηθάει καθόλου τη χώρα.

Σε σχέση με τον προϋπολογισμό, κατ’ αρχάς, κυρίες και κύριοι συνάδελφοι, τα στοιχεία, που περιλαμβάνει αναφορικά με την ανάπτυξη στην Ευρώπη, συγκρινόμενα με τα δικά μας, καταδεικνύουν πόσο πίσω μείναμε στα δύο χρόνια της πρώτης φοράς αριστερά.

Στο τέλος του 2014 είχαμε φτάσει να έχουμε τον υψηλότερο ρυθμό ανάπτυξης σε μια Ευρώπη που μόλις ξεπερνούσε τους υφεσιακούς δείκτες. Το αναγνωρίζει αυτό και η σημερινή Κυβέρνηση στο κείμενο του προϋπολογισμού που συζητάμε. Μάλιστα σε μια χρονιά που το ΑΕΠ της Ευρωζώνης σημείωνε αύξηση 1,1%, η Ελλάδα έκλεινε το έτος, κινούμενη πάνω από το μισό. Άγγιξε στο τελευταίο τρίμηνο του 2014 ρυθμό ανάπτυξης 1,7, που τότε ήταν ο υψηλότερος στην Ευρωζώνη. Σήμερα, δύο χρόνια μετά, η Ευρωζώνη αναμένεται να κλείσει το 2016 με 1,7 ανάπτυξη του ΑΕΠ. Η Ελλάδα, αντίστοιχα και σύμφωνα με αισιόδοξες εκτιμήσεις, θα κλείσει τον χρόνο με αρνητικό πρόσημο 0,3%.

Όσο και αν προσπαθούν οι συνάδελφοι της συγκυβέρνησης ΣΥΡΙΖΑ-ΑΝΕΛ να ωραιοποιήσουν αυτό το γεγονός, η πραγματικότητα δεν αλλάζει. Μας πήγαν πίσω και πολύ φοβάμαι πως όσο συνεχίζονται οι πολιτικές, που προμηνύει ο προϋπολογισμός του 2017, θα συνεχίζουμε να χάνουμε χρόνο, διότι μόνο ουτοπική μπορεί να χαρακτηριστεί η εκτίμηση του προϋπολογισμού για εκτίναξη της ανάπτυξης από -0,3% στο +2,7% στη διάρκεια ενός φορολογικού αρμαγεδώνα για νοικοκυριά και επιχειρήσεις.

Η μείωση εισοδημάτων, η υποχώρηση και περαιτέρω υπονόμευση της επιχειρηματικότητας, τα αντικίνητρα, που συναντά κάθε επενδυτική προσπάθεια, δεν είναι συστατικά αναπτυξιακής συνταγής.

Δεν θα επεκταθώ στις λεπτομέρειες του φορολογικού κρεσέντο και της εισοδηματικής ισοπέδωσης, που συνεπάγεται ο προϋπολογισμός. Όμως, θα σταθώ σε κάποιες πτυχές των αναπτυξιακών ευχολογίων, που περιλαμβάνει ο προϋπολογισμός, διότι, κυρίες και κύριοι συνάδελφοι, περί ευχολογίων πρόκειται και όχι περί συγκροτημένων και συνειδητά δρομολογημένων πολιτικών δράσεων. Το βεβαιώνουν αυτό τα μέχρι σήμερα πεπραγμένα, που δεν επιτρέπουν αισιοδοξία, ούτε για τις προθέσεις αλλά ούτε και για την ικανότητα της Κυβέρνησης να επιτύχει τους στόχους, που η ίδια παραθέτει.

Διάβασα τον στόχο για αύξηση επενδύσεων κατά 9,1% και νόμιζα πως πρόκειται για τυπογραφικό λάθος, διότι η μέχρι τώρα πορεία της Κυβέρνησης ωθεί τους επενδυτές σε φυγή, παρά τους προσελκύει.

Εδώ, κυρίες και κύριοι συνάδελφοι, μια επένδυση στο λιμάνι της Θεσσαλονίκης δεν μπορεί ή δεν τολμά να απελευθερώσει έναν χρόνο τώρα. Με συνεχείς αναβολές στις διαδικασίες απομακρύνουν υποψήφιους επενδυτές, δοκιμάζουν την υπομονή εκείνων που απέμειναν και απαξιώνουν την προοπτική ενός αναπτυξιακού πυλώνα, που εδρεύει μεν στην πόλη, όμως έχει αναφορά στην ευρύτερη ανάπτυξη της βόρειας, και όχι μόνο, Ελλάδας.

Αυτό οφείλεται αποκλειστικά σε ιδεοληπτική αποστροφή μιας Κυβέρνησης απέναντι στις αποκρατικοποιήσεις και τις ιδιωτικές επενδύσεις, σε συνδυασμό με την εν γένει αδυναμία της Κυβέρνησης να διαχειριστεί με επάρκεια τέτοια σημαντικά εγχειρήματα. Και τα ευχολόγια δεν το κρύβουν αυτό, γιατί υπάρχουν τα πεπραγμένα, ή για να είμαι πιο ακριβής, μάλλον τα μη πεπραγμένα, που να το πιστοποιούν.

Κυρίες και κύριοι συνάδελφοι, σε πολλά σημεία το κείμενο του προϋπολογισμού αποτελεί παράδειγμα ειρωνείας. Οι κυβερνητικοί εταίροι, που θεωρούσαν συμμάχους τον Φάρατζ και τους άλλους αρχιτέκτονες του Brexit στο βρετανικό δημοψήφισμα, επικαλούνται σήμερα την αύξηση της οικονομικής και πολιτικής αβεβαιότητας ως επίπτωση του βρετανικού δημοψηφίσματος στη διαμόρφωση του παγκόσμιου ρυθμού μεγέθυνσης της οικονομίας. Δεν είναι ειρωνεία;

Αυτή η Κυβέρνηση, δυστυχώς, είναι μέρος του προβλήματος στην Ευρώπη, κύριοι συνάδελφοι, και όχι μέρος της λύσης. Δυστυχώς, στην Ελλάδα πλέον η Κυβέρνηση ΣΥΡΙΖΑ-ΑΝΕΛ είναι το ίδιο το πρόβλημα. Επικαλείται στον προϋπολογισμό τη μελλοντική αξιοποίηση των ευρωπαϊκών κονδυλίων με έμφαση στη συμμετοχή της Ελλάδας στο επενδυτικό σχέδιο για την Ευρώπη και το λεγόμενο «πακέτο Γιούνκερ».

Αλήθεια, πώς το εγγυάται αυτό; Όπως το εγγυήθηκε κατά τον πρώτο χρόνο λειτουργίας του EFSI, που αποτελεί τον πυρήνα του επενδυτικού σχεδίου για την Ευρώπη; Να θυμίσω τι αποκάλυψε ο σχετικός απολογισμός που παρουσίασε ο Αντιπρόεδρος της Ευρωπαϊκής Επιτροπής, ο κ. Κατάινεν; Από τα 3,5 δισεκατομμύρια ευρώ που προορίζονται για εκατόν σαράντα μία χιλιάδες οχτακόσιες ευρωπαϊκές μικρομεσαίες επιχειρήσεις, στην Ελλάδα αντιστοιχούν μόλις 4 εκατομμύρια ευρώ για εκατόν είκοσι μία επιχειρήσεις.

Αυτό είπε ο κ. Κατάινεν. Ξέρετε γιατί; Διότι ουδείς ασχολήθηκε εγκαίρως και επιμελώς, προκειμένου το τραπεζικό σύστημα να παίξει τον αναγκαίο μεσολαβητικό ρόλο στην αξιοποίηση του EFSI για την ελληνική επιχειρηματικότητα. Η Κυβέρνηση ήταν απούσα και κάπως έτσι η Ελλάδα χάνει τη μια ευκαιρία μετά την άλλη.

Ήταν βλέπετε τέτοια η σπουδή να πειστούν οι Έλληνες ότι η κακιά Ευρώπη έχει μόνο μνημόνια από τα οποία θα μας απαλλάξει ο ΣΥΡΙΖΑ, που αγνοήθηκαν επιδεικτικά όλα τα θετικά και διαθέσιμα εργαλεία ανάπτυξης που παρέχει η Ευρώπη. Και το αποκορύφωμα ήταν για την Κυβέρνηση ΣΥΡΙΖΑ-ΑΝΕΛ να παγιώσει μια μνημονιακή σχέση Ελλάδας-Ευρώπης και Διεθνούς Νομισματικού Ταμείου μέχρι το 2060, διότι αυτό έγινε στο πρόσφατο Eurogroup, όσο κι αν προσπαθούν κάποιοι να το εξωραΐσουν.

Ακόμα και στο ΕΣΠΑ η Κυβέρνηση παρουσιάζει μια εικονική πραγματικότητα. Μιλά για ενεργοποίηση προγραμμάτων, ώστε να κρύψει τη δική της απενεργοποίηση. Όλοι ξέρουν πως η ενεργοποίηση δεν σημαίνει απορρόφηση. Η ενεργοποίηση είναι όρος που αφορά στάδια προετοιμασίας και σίγουρα δεν εξασφαλίζουν τα κονδύλια που παραμένουν σε κίνδυνο απώλειας μέχρι το στάδιο της απορρόφησης.

Ψηφίστηκε ένας νόμος για τις δημόσιες συμβάσεις που έχει πλήρως απονευρώσει την υλοποίηση του ΕΣΠΑ, επειδή ψηφίστηκε χωρίς να είναι έτοιμο το υποστηρικτικό υλικό που έπρεπε να το συνοδεύει.

Και βέβαια τρανταχτό είναι το παράδειγμα του προγράμματος «Υποδομές Μεταφορών, Περιβάλλον και Αειφόρος Ανάπτυξη». Είναι το μεγαλύτερο πρόγραμμα της χώρας που συγχρηματοδοτείται από την Ευρωπαϊκή Ένωση, ένα πρόγραμμα έτοιμο από τη Νέα Δημοκρατία, με ωριμότητα έργων. Κι όμως, στους είκοσι έναν μήνες που αυτό τρέχει, η Κυβέρνηση έχει πενιχρές επιδόσεις, ενώ δεν έχει καν ενεργοποιήσει ούτε 1 ευρώ από τα κονδύλια που εκχωρούνται για έργα στις περιφέρειες.

Δυστυχώς με κίνδυνο μελλοντικής απώλειας κονδυλίων δεν καταφέρνει η Κυβέρνηση ούτε καν να αξιοποιήσει τα εκατομμύρια ευρώ που βρήκε έτοιμα στο πιάτο από την προηγούμενη.

Αυτά και άλλα πολλά παρόμοια βλέπουν και η Ευρωπαϊκή Επιτροπή και ο ΟΟΣΑ και άλλοι διεθνείς οργανισμοί που καταλήγουν να μη συμμερίζονται τις υπεραισιόδοξες προβλέψεις της ελληνικής Κυβέρνησης για τον δείκτη ανάπτυξης του 2017. Αντίθετα, τοποθετούν τον πήχη αρκετά πιο χαμηλά, εκεί που πλησιάζαμε ουσιαστικά το 2014, μόνο που και εκεί να φτάσουμε θα είμαστε πιο αδύναμοι και πιο καταπονημένοι ως κοινωνία και κράτος από μια διακυβέρνηση που διακρίνεται για θεωρεία επισκόπου, αλλά καρδία μυλωνά σε όλες τις μεγάλες τομές που χρειάζεται η χώρα για να ορθοποδήσει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πολύ ενθουσιασμό βλέπω.

**ΝΙΚΟΛΑΟΣ ΔΕΝΔΙΑΣ:** Είναι ο ήρωάς μας, το σύμβολό μας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Νάσος Αθανασίου.

**ΑΘΑΝΑΣΙΟΣ ΑΘΑΝΑΣΙΟΥ:** Ευχαριστώ, κυρία Πρόεδρε.

Για να υπάρξει διάλογος πρέπει να υπάρξει κοινό έδαφος. Υπάρχει κάτι που ονομάζεται ΕΛΣΤΑΤ, κάτι που ονομάζεται EUROSTAT. Πώς μπορείς να κάνεις διάλογο ιδίως με την Αντιπολίτευση που λησμονεί ότι έχουμε δύο συνεχή τρίμηνα με θετικό πρόσημο ανάπτυξης;

Τον περασμένο Ιούλιο η Τράπεζα της Ελλάδος σε μελέτη της για τους Έλληνες που μεταναστεύουν ανέφερε ότι έχουμε να δούμε θετικό πρόσημο από το 2007. Τώρα που έχουμε δύο συνεχή τρίμηνα ανάπτυξης και πάμε για το τρίτο, όποτε βγαίνουμε από την ύφεση και κανένας δεν το αναγνωρίζει από την Αντιπολίτευση, πώς να κάνεις διάλογο;

Πώς να κάνεις διάλογο όταν ειρωνεύονται το 2,7 της μεγέθυνσης που προβλέπει ο προϋπολογισμός για το 2017. Αναρωτήθηκε κάποιος συνάδελφος ποιοι επιστήμονες είναι αυτοί, ποια οικονομική θεωρία είναι αυτή –ποια οικονομετρικά μοντέλα θα ήταν το σωστό-, που βγάζουν ένα τέτοιο ποσοστό; Ε, λοιπόν, το Διεθνές Νομισματικό Ταμείο προβλέπει μεγαλύτερο, δηλαδή 2,8.

Και πώς να κάνεις διάλογο όταν κάποιοι -και μερίδα του κοινού- λησμονούν ότι το δεύτερο μνημόνιο, που είχε συμφωνήσει η Νέα Δημοκρατία, προέβλεπε πλεόνασμα 4,2 για το 2016, 4,5 για το 2017 και 4,2 για το 2018.

Τι σημαίνει αυτό; Τα 4,2 σημαίνουν 6,5 δισεκατομμύρια μέτρα, τα 4,5 σημαίνουν 5,3 δισεκατομμύρια μέτρα, τα 4,5 για το 2018 σημαίνουν 2 δισεκατομμύρια μέτρα. Πώς να κάνεις διάλογο όταν δεν παραδεχόμαστε τα γεγονότα; Καλά, αφήστε τις προβλέψεις. Όμως να παραβλέπουμε τα γεγονότα ή ακόμα και τις επιτυχίες, οι οποίες επιτεύχθηκαν με το αίμα του ελληνικού λαού; Αυτά τα δύο συνεχή τρίμηνα της ανάπτυξης επιτεύχθηκαν με το αίμα του ελληνικού λαού. Το περιφρονείτε; Το πετάτε; Τέλος πάντων, υπάρχουν και σοβαροί άνθρωποι στη Νέα Δημοκρατία, δεν είναι μόνο οι κοκορόφωνοι.

Εντός, λοιπόν, ελαχίστου χρόνου θα προσπαθήσω να απαντήσω σε τρία ερωτήματα: Τι συνέβη, τι συμβαίνει και τι θα μπορούσε να συμβαίνει.

Τι συνέβη; Συνέβη στη χώρα μας μια από τις μεγαλύτερες χρεοκοπίες όλων των εποχών, μια από τις μεγαλύτερες κρίσεις που υπήρξαν ποτέ σε ανεπτυγμένη χώρα, μια κρίση που οι συνέπειές της έχουν υπερβεί ακόμα και εκείνες του οικονομικού κραχ του 1929.

Γιατί συνέβη αυτή η χρεοκοπία; Σύμφωνα με τον Κανονισμό 472 του 2013 της Ευρωπαϊκής Ένωσης, άρθρο 7 παράγραφος 9, αυτή η Βουλή οφείλει να ερευνήσει ποιοι τα έφαγαν, πόσο έφαγαν, μαζί με ποιους τα έφαγαν. Υπάρχουν και δύο εκθέσεις του ΟΗΕ για την Ελλάδα. Και οι δύο εκθέσεις καλούν τις ελληνικές κυβερνήσεις να προβούν σε ανεξάρτητο και διαφανή έλεγχο, προκειμένου να καθοριστούν οι αιτίες της υπερχρέωσης και να λογοδοτήσουν όσοι είναι υπεύθυνοι για αυτήν την εξέλιξη.

Τι λέτε, ευρωπαϊστές φίλοι της Νέας Δημοκρατίας; Θα συμμορφωθούμε με τον Κανονισμό 472 της Ευρωπαϊκής Ένωσης; Τι λέτε, υπερασπιστές -δικαίως- των αποφάσεων του ΟΗΕ, βλέπε Κυπριακό; Θα ικανοποιήσουμε το αίτημα των Ηνωμένων Εθνών; Πάει το τι συνέβη.

Τι συμβαίνει τώρα; Πέραν της αντιστροφής του οικονομικού κλίματος -δεν πανηγυρίζουμε, αλλά πρόκειται για αντιστροφή- γίνεται προσπάθεια να κλείσει η δεύτερη αξιολόγηση, να υπερψηφιστεί αυτός ο προϋπολογισμός ανάγκης, να ρυθμιστεί το χρέος, να μπούμε στην ποσοτική χαλάρωση και να βγούμε δοκιμαστικά στις αγορές, όχι κάποτε, αλλά τώρα, Μάρτιο-Απρίλιο. Αυτή η προσπάθεια αποτελεί πολιτική ενός κόμματος που κυβερνά, του ΣΥΡΙΖΑ, ή αποτελεί εθνικό στόχο και μάλιστα μεγάλο εθνικό στόχο; Ποιος μπορεί να αμφισβητήσει ότι πρόκειται για εθνικό στόχο; Ανυπομονώ να τον ακούσω. Δεν θα μπορούσε, δεν θα έπρεπε να είναι αυτός ο κοινός μας στόχος, κύριοι της Μείζονος Αντιπολιτεύσεως;

Με βάση τη διαπίστωση ότι αποτελεί εθνικό στόχο, έρχομαι στο τρίτο ερώτημα. Τι θα μπορούσε να συμβαίνει; Η Νέα Δημοκρατία ζητεί εκλογές. Ποιο θα είναι το αποτέλεσμα; Θα διακοπεί η δεύτερη αξιολόγηση, θα πάει μετά το 2018 η περιγραφή των άλλων μέτρων για το χρέος, θα ματαιωθεί η ποσοτική χαλάρωση και δεν θα βγούμε στις αγορές. Οπότε, θα συνεχιστεί η επιτροπεία. Αναρωτιέται κάποιος, είναι πράγματι απύθμενος ο επαρχιωτισμός μας; Εκμεταλλεύονται τόσο αδίστακτα μια κοινωνία που πονά.

Υπάρχουν και σοβαροί άνθρωποι στη Νέα Δημοκρατία. Υπάρχουν και καλά σημάδια που δύσκολα μπορεί να τα σβήσουν οι κοκορόφωνοι λαϊκιστές μιας παράταξης που άλλοτε την κοσμούσαν η αυστηρότητα των πολιτικών ηθών και κατά περιόδους ο επιστημονικός φλεγματισμός των οικονομολόγων της. Κατά την 42η επέτειο της ίδρυσης της Νέας Δημοκρατίας, ο κ. Μεϊμαράκης εξέδωσε μια ανακοίνωση, στην οποία αναφέρει: «Η παρατεταμένη πολιτική και οικονομική κρίση επιβάλλει την αλλαγή πολιτικής και την εθνική συνεννόηση σε κρίσιμα ζητήματα». Το δέχεται αυτό η ηγετική ομάδα της Νέας Δημοκρατίας; Είναι κακό αυτό;

Θέλω να κλείσω με το εξής. Οι καιροί είναι πονηροί. Θα αναφέρω δύο περιστατικά, τα οποία προέρχονται από τη γερμανική πλευρά και τα οποία προσπάθησα να διερευνήσω ως Πρόεδρος μάλιστα της Επιτροπής Ελληνογερμανικής Φιλίας.

H Deutsche Bank είναι μια τράπεζα η οποία έκανε μια απατεωνιά. Οι Αμερικανοί το λένε, όχι εγώ. Πήρε ενυπόθηκα δάνεια υψηλού κινδύνου, τα τιτλοποίησε και τα πούλησε.

Έρχεται το αμερικανικό Υπουργείο Δικαιοσύνης και λέει: «Δεκατέσσερα δισεκατομμύρια θέλω, κυρία Deutsche Bank». Βγαίνει ο επικεφαλής της Deutsche Bank, ο κ. Τζον Κράιαν, και λέει: «Προειδοποιώ για αναταραχή μετά το ιταλικό δημοψήφισμα». Ποιος λέει τι; Επαναλαμβάνω: Οι καιροί είναι πονηροί.

Ο επιφανέστερος, σύμφωνα με δικό τους χαρακτηρισμό, οικονομολόγος της Γερμανίας, ο Χανς Βέρνερ Ζιν, δήλωσε πριν από δύο εβδομάδες: «Είναι θέμα χρόνου η έξοδος της Ιταλίας από το ευρώ. Δεν βελτίωσε την ανταγωνιστικότητά της και δεν μπορεί πια να τα βγάλει πέρα».

Πολλά γίνονται, γι’ αυτό θα έπρεπε να είμαστε προσεκτικοί, γι’ αυτό θα έπρεπε να έχουμε κοινούς στόχους, γι’ αυτό θα έπρεπε εσείς που κατηγορείτε τον ΣΥΡΙΖΑ για λαϊκισμό να συλλογιστείτε τι είπε ο καθένας από σας χθες και προχθές, να τα δώσετε στο πολιτικό τμήμα ενός πανεπιστημίου και να πείτε: «Είναι αυτό λαϊκισμός ή είναι αυτή σοβαρή αντιμετώπιση μιας κρίσιμης κατάστασης της πατρίδας μας», σοβαρή αντιμετώπιση από ένα αλλοτινά, κάποτε σοβαρό κόμμα;

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Αϊβατίδης, Βουλευτής της Χρυσής Αυγής, έχει τον λόγο.

**ΙΩΑΝΝΗΣ ΑΪΒΑΤΙΔΗΣ:** Έξι Μαΐου 1904: O Βλαντιμίρ Ίλιτς Λένιν δημοσιεύει το βιβλίο του «Ένα βήμα εμπρός, δύο βήματα πίσω», άλλως «Η κρίση στο κόμμα μας» ως υπότιτλος.

Οχτώ Δεκεμβρίου 2016: Ο Αλέξης Τσίπρας, ο Έλλην Πρωθυπουργός, εξαγγέλλει ευνοϊκές ρυθμίσεις. Είναι άξιον απορίας το γιατί το Κομμουνιστικό Κόμμα Ελλάδας αντιδρά σ’ αυτές τις εξαγγελίες.

Εισήλθε προς συζήτηση η κύρωση του κρατικού προϋπολογισμού του έτους 2017 από τη συγκυβέρνηση ΣΥΡΙΖΑ-ΑΝΕΛ. Ο συγκεκριμένος προϋπολογισμός είναι ψευδεπίγραφα αναπτυξιακός. Εν τοις πράγμασι είναι έντονα υφεσιακός, κοινωνικά ανάλγητος, αβάσιμα υπεραισιόδοξος, φορο και εισφοροκεντρικός. Περιλαμβάνει νέους φόρους ύψους 2,6 δισεκατομμυρίων ευρώ, ενώ η βιωσιμότητα του ασφαλιστικού συστήματος δεν έχει πλήρως διασφαλιστεί. Αντιθέτως, συνεχίζει να είναι επισφαλής.

Ο προς κύρωση προϋπολογισμός αποβλέπει σε έσοδα από άμεσους φόρους της τάξεως του 11,3% του ΑΕΠ και από έμμεσους φόρους 14,6% του ΑΕΠ. Το ποσοστό αυτό είναι ποσοστό-ρεκόρ που καταδεικνύει την κοινωνική αναλγησία της συγκυβέρνησης και την απόπειρα νόμιμης υποκλοπής του εισοδήματος του Έλληνα πολίτη.

Ο Υπουργός Οικονομίας και Ανάπτυξης δήλωσε: «Η υψηλή φορολογία δεν επηρεάζει την ανταγωνιστικότητα». Στη συνέχεια προέβη σε κάποιες διευκρινίσεις, διορθώνοντας κατά τη γνώμη του το πρώτο λάθος μ’ ένα δεύτερο λάθος.

Θα καταθέσω για τα Πρακτικά ένα άρθρο του «TAX FOUNDATION» και θα αναγνώσω δύο χωρία και μόνο, τα οποία έχω μεταφράσει. Πρώτον: «Η φορολογία αποτελεί κρίσιμη παράμετρο για τη διεθνή ανταγωνιστικότητα μιας χώρας». Δεύτερον: «Δεν δύναται πλέον μία χώρα να επιβάλλει υψηλούς φόρους σε επιχειρηματικές επενδύσεις και δραστηριότητες χωρίς να επηρεάζονται δυσμενώς οι οικονομικές της επιδόσεις».

Μπορεί αυτή η διευκρινιστική δήλωση να αποτελεί ένα δεύτερο λάθος. Εάν δεν είναι λάθος, συνιστά έναν προάγγελο περαιτέρω δυσμενών μέτρων, εννοώ περαιτέρω αυξήσεων στη φορολόγηση, οι οποίες θα δώσουν τη χαριστική βολή στους μικροεπιχειρηματίες και τους αυτοαπασχολούμενους επιχειρηματίες, συνεπώς.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μια απλή επισκόπηση στους οικονομικούς δείκτες των τελευταίων ετών καταδεικνύει πως για την Ελλάδα η υπερφορολόγηση είναι συνυφασμένη με τη μειωμένη ανταγωνιστικότητα της χώρας. Το 2007 η Ελλάδα καταλάμβανε την τεσσαρακοστή έβδομη θέση στη διεθνή ανταγωνιστικότητα. Το 2016 την ογδοηκοστή τρίτη. Το 2007, το 20,8% του ΑΕΠ προερχόταν από φόρους. Το 2016, το 26,2%. Είναι προφανής, λοιπόν, ο συσχετισμός.

Στον νέο κρατικό προϋπολογισμό οι φόροι φυσικών προσώπων αυξάνονται κατά 1,1 δισεκατομμύριο ευρώ. Εμφανίζεται παραπλανητικά μείωση των φόρων περιουσίας κατά 0,4 δισεκατομμύριο ευρώ. Γιατί είναι, όμως, αυτή η μείωση πλασματική και δόλια, βεβαίως, και παραπλανητική, κατά τη γνώμη μας; Διότι το 2016 εισπράχθηκαν δύο δόσεις του ΕΝΦΙΑ του έτους 2015, ενώ το 2017 θα εισπραχθεί μόνο μία δόση του ΕΝΦΙΑ του έτους 2016.

Οι έμμεσοι φόροι αυξάνονται κατά 1,3 δισεκατομμύριο ευρώ. Οι φόροι κατανάλωσης αυξάνονται κατά 0,7 δισεκατομμύριο ευρώ. Αφορούν ενεργειακά και καπνικά προϊόντα, τον καφέ, τη σταθερή τηλεφωνία.

Υπάρχουν, δυστυχώς, πολλοί κακοί οιωνοί για την ελληνική οικονομία. Στον τουρισμό, οι προβλέψεις κάνουν λόγο για καθίζηση της τάξης του 30% για την κρουαζιέρα το 2017. Δεν έχει καταφέρει καμμία κυβέρνηση μέχρι τώρα ούτε η συγκυβέρνηση ΣΥΡΙΖΑ–ΑΝΕΛ να προκαλέσει μια εποικοδομητική διασύνδεση του πρωτογενούς τομέα με τον τουρισμό.

Ένας άλλος κακός οιωνός αφορά την παιδεία μας. Έλαβε χώρα διαγωνισμός στο πρόγραμμα «PISA» με εβδομήντα δύο χώρες, οι οποίες έλαβαν μέρος, και δυστυχώς οι Έλληνες δεκαπεντάχρονοι μαθητές κατετάγησαν στην τεσσαρακοστή έβδομη θέση από τις εβδομήντα δύο χώρες στα Μαθηματικά, στην ίδια θέση στη Φυσική και στην τεσσαρακοστή πρώτη θέση στην κατανόηση κειμένου.

Οι εξαγωγές έχουν πραγματικά εξαντληθεί. Δεν μπορούν πλέον οι επιχειρηματίες που εξάγουν να καταφέρουν αυτό που πριν χρόνια κατάφερναν στον συγκεκριμένα τομέα.

Όσον αφορά τη ΔΕΣΦΑ, το ότι τελικά δεν τελεσφόρησε η συμφωνία με τους Αζέρους, για τη Χρυσή Αυγή είναι θετικό.

Καταψηφίζουμε ανενδοίαστα τον κρατικό προϋπολογισμό του 2017, ο οποίος πλήττει βάναυσα τον ελληνικό λαό και μάλιστα περαιτέρω, διότι δοκιμάζεται ως γνωστόν από αυτήν την παρατεταμένη μνημονιακή πολιτική και τα παρεπόμενά της, που είναι η υπογεννητικότητα, η φτωχοποίηση, η ανεργία, οι αυτοκτονίες, η λαθραία μετανάστευση.

Όσον αφορά τη λαθραία μετανάστευση, πάρα πολλοί μεταξύ των ανθρώπων αυτών που εισήλθαν παρανόμως στη χώρα μας είναι φονταμενταλιστές ισλαμιστές.

Τις προάλλες στο Μεικτό Ορκωτό Δικαστήριο Ρόδου καταδικάστηκε εξηνταπεντάχρονος Γερμανός ως κατάσκοπος της Τουρκίας. Αυτό είναι ένα ακόμα δεδομένο το οποίο καθιστά λίαν σημαντική την παρουσία της Χρυσής Αυγής στην τελευταία επίσκεψη στο σύμπλεγμα της Μεγίστης.

Η Χρυσή Αυγή τίμησε τους ακρίτες αξιωματικούς, υπαξιωματικούς και στρατεύσιμους του Στρατού Ξηράς και του Πολεμικού Ναυτικού, τους λιμενικούς αλλά και τον Αρχηγό ΓΕΕΘΑ και ανταποκρίθηκε στην πρόσκληση του Υπουργού Αμύνης. Η Νέα Δημοκρατία, το ΠΑΣΟΚ, το Ποτάμι, η Ένωση Κεντρώων, το Κομουνιστικό Κόμμα Ελλάδας αντέδρασαν σε αυτό.

Προσπάθησαν να στηλιτεύσουν τη συμπεριφορά αυτή. Όμως, αυτό συνιστά μια πολιτική μικροπρέπεια και τίποτε άλλο.

Η Χρυσή Αυγή απέδειξε για μια ακόμη φορά ότι είναι ένα πολιτικό κίνημα εθνοφρουρός. Έδωσε το παρών και θα συνεχίσει να το δίδει σε ανάλογες επισκέψεις, οι οποίες είναι όχι μόνο συμβολικού αλλά και ουσιαστικού χαρακτήρα, αφού οι επισκέψεις αυτές χαλυβδώνουν το ήδη υψηλό φρόνημα των Ενόπλων Δυνάμεων και των κατοίκων των ακριτικών περιοχών της χώρας μας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΟΥΣΑ (Αναστασία Χριστοδουλοπούλου):** Τον λόγο έχει η κ. Βαγιωνάκη, Βουλευτής του ΣΥΡΙΖΑ.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ**: Δεν υπάρχει αμφιβολία ότι ο προϋπολογισμός του 2017 είναι ένας δύσκολος προϋπολογισμός, όχι μόνο γιατί κατατίθεται υπό καθεστώς αυστηρών κανόνων και περιορισμών ως απότοκο της συμφωνίας του καλοκαιριού του 2015, αλλά και γιατί επιδιώκει να ισορροπήσει ανάμεσα στην ανάγκη για ένα σταθερό οικονομικό περιβάλλον με παράλληλη στήριξη της οικονομικής δραστηριότητας, με αύξηση των δημόσιων επενδύσεων και στην αναδιανομή των διαθέσιμων πόρων με στόχο την προστασία των οικονομικά πιο ευάλωτων συμπατριωτών μας.

Θα συμπλήρωνα στα παραπάνω ότι ο προϋπολογισμός κατατίθεται σε ένα ασταθές διεθνές περιβάλλον, όπου η Ελλάδα επιθυμεί και επιδιώκει να παίξει έναν σταθεροποιητικό ρόλο, καθώς και σε μια Ευρωπαϊκή Ένωση όπου οι εμμονές των κυρίαρχων ελίτ στο εφαρμοζόμενο Σύμφωνο Σταθερότητας και Ανάπτυξης οδηγούν σε νέα αδιέξοδα και αποκλίσεις, απομακρύνοντας όλο και περισσότερο τους λαούς από το όραμα της ενωμένης Ευρώπης.

Άκουσα, όμως, αρκετούς συναδέλφους της Αντιπολίτευσης να μιλούν για προϋπολογισμό χωρίς ρότα, χωρίς ειρμό. Θεωρώ ότι αυτές οι κατηγορίες δεν έχουν βάση, πρώτον γιατί ο προϋπολογισμός κινείται σε θετική κατεύθυνση στους κρίσιμους για εμάς τομείς της παιδείας και της υγείας, αφού για δεύτερη χρονιά έχουμε αύξηση των δαπανών και στους δύο αυτούς τομείς.

Το 2,80% του προϋπολογισμού για την παιδεία το 2016 αυξάνεται σε 2,85% για το 2017 και τα 4,35 δισεκατομμύρια του προϋπολογισμού για την υγεία το 2016 αυξάνονται σε 4,4 δισεκατομμύρια το 2017.

Φυσικά, τα νούμερα αυτά δεν είναι για πανηγυρισμούς. Θα ήθελα όμως να θυμίσω ότι στο Μεσοπρόθεσμο Πρόγραμμα του κ. Σαμαρά προβλεπόταν 2,15% για την παιδεία το 2017.

Παράλληλα, ο διορισμός μόνιμου προσωπικού που ξεκίνησε μετά από δύο χρόνια στα νοσοκομεία, η πρόσβαση των ανασφάλιστων συμπατριωτών μας, αλλά και άλλα σημαντικά μέτρα για την υγεία, που έχουν στόχο την ανάσχεση του κατήφορου, είναι μέτρα πολύ σημαντικά για τη ζωή των ανθρώπων και συγχρόνως δείχνουν και την κατεύθυνση και τις προτεραιότητες της Κυβέρνησης.

Επιπλέον, ο προϋπολογισμός στοχεύει στη στήριξη των πιο αδύναμων. Από τα συγκριτικά στοιχεία της Γενικής Γραμματείας Πρόνοιας που διαχειρίζεται τα σχετικά κονδύλια προκύπτει από τους προϋπολογισμούς πως το 2015 δόθηκαν 820 εκατομμύρια, συμπεριλαμβανομένων και των 107 εκατομμυρίων για την ανθρωπιστική κρίση, το 2016 δόθηκαν 990,5 εκατομμύρια, το 2017 θα δοθούν 1.479.000.000.

Σε αυτό το σημείο θα ήθελα να πω στους συναδέλφους του ΚΚΕ, που ισχυρίζονται ότι τα παίρνουμε από τους φτωχούς και τα δίνουμε στους φτωχότερους, πως μια πολιτεία που θέλει να προστατεύσει τους πολίτες της, πρέπει να ξεκινά από τους πιο αδύναμους, από αυτούς δηλαδή που δεν έχουν φωνή και στη συνέχεια η προσπάθεια πρέπει να επικεντρωθεί και στην προστασία των μικρομεσαίων.

Ως προς αυτό, ήθελα να υπενθυμίσω -και είναι χαρακτηριστικό- ότι πάνω από το 90% των αγροτών δεν θα πληρώσει φόρο το 2017 ή θα έχει και επιστροφή φόρου με βάση το αφορολόγητο 8.500-9.000, το οποίο ψηφίσαμε, ενώ οι μικρομεσαίοι με εισόδημα κάτω των 20.000 ευνοούνται από τη νέα ρύθμιση στο φορολογικό-ασφαλιστικό.

Θα μου πείτε, πρέπει να είμαστε ευχαριστημένοι, όταν το εισόδημα των πολιτών έχει φτάσει τόσο χαμηλά;

Φυσικά και όχι. Και πρέπει να γίνουν προσπάθειες για να ανέβει αυτό το εισόδημα. Και γι’ αυτό, μαζί με τα υπόλοιπα, πρέπει να υπάρχει όραμα και μέτρα παραγωγικής ανασυγκρότησης της χώρας. Όμως, όταν θέλεις να σταθεροποιήσεις την οικονομία σου και ζεις μέσα σε συγκεκριμένους δημοσιονομικούς δείκτες, πρέπει να δεις σε ποιους θα κατανείμεις τις αρνητικές επιπτώσεις των δημοσιονομικών μέτρων και ναι, εμείς, ως προς αυτό έχουμε ταξικό πρόσημο.

Τρίτον, ο προϋπολογισμός έχει επίσης κατεύθυνση αναπτυξιακή και αυτό φαίνεται από την αύξηση του Προγράμματος των Δημοσίων Επενδύσεων -θυμίζω ότι για δεύτερη χρονιά αυξήθηκαν κατά 250 εκατομμύρια- φαίνεται από τον τρόπο που έκλεισε το ΕΣΠΑ, φαίνεται από τους νόμους που ψηφίσαμε, τον αναπτυξιακό, αλλά και για την κοινωνική οικονομία, που κατανέμονται και διαχέονται οι πόροι σε πολλούς και όχι, όπως κατά το παρελθόν, σε λίγους.

Κυρίες και κύριοι συνάδελφοι, πρέπει επιπλέον να πούμε κάποιες αλήθειες, γιατί κάποιοι έχουν επιλεκτική μνήμη. Δεν μπορούμε να κάνουμε ότι δεν θυμόμαστε τι έγινε το καλοκαίρι του 2015 -«this is a coup» έλεγαν οι ξένοι- και να μην καταλαβαίνουμε ότι μετά από αυτό δεν μπορούμε να κάνουμε απλουστευτικές συγκρίσεις με τις εξαγγελίες της Θεσσαλονίκης. Εξάλλου, μεσολάβησαν οι εκλογές του Σεπτέμβρη του 2015.

Δεύτερον, όταν μιλάμε για την κατάσταση του ασφαλιστικού, δεν μπορούμε να ξεχνάμε το εξοντωτικό για τα ταμεία PSI.

Τρίτον, δεν μπορούμε να μιλάμε για τις εργασιακές σχέσεις και την επικράτηση των ελαστικών σχέσεων εργασίας και να ξεχνάμε ότι αυτές εκτοξεύτηκαν τη διετία 2013-2014 από το 33%-35% στο 55%.

Τέταρτον, όταν μιλάμε για την ανεργία δεν μπορούμε να ξεχνάμε πότε αυτή εκτινάχτηκε στο 27%. Κάνω μια παρένθεση εδώ: Για μένα, το μεγαλύτερο πρόβλημα που αντιμετωπίζουμε ως χώρα είναι η ανεργία και ο φόβος αυτή να αποκτήσει μόνιμα χαρακτηριστικά. Νομίζω ότι με αυτό το πρόβλημα, ναι, πρέπει να αναμετρηθεί η Κυβέρνησή μας.

Θα μπορούσε κάποιος να απαριθμήσει πολλές ακόμα τέτοιες επιλεκτικές μνήμες, αλλά σταματώ εδώ. Πάντως, η μεγαλύτερη στρέβλωση της πραγματικότητας είναι οι αναφορές που γίνονται για τα πρωτογενή πλεονάσματα. Γίνεται μια συζήτηση -και σωστά- ότι η πρόταση για πρωτογενή πλεονάσματα μετά το 2018 της τάξης του 3,5% είναι εξοντωτική. Πράγματι έτσι είναι, αν και το θέμα παραμένει ανοιχτό.

Υπενθυμίζω ότι ο Ντάισελμπλουμ είπε στο Eurogroup ότι όσον αφορά αυτό το θέμα υπήρχαν δεκαεννιά διαφορετικές προτάσεις. Και θα έλεγα -και στην Αντιπολίτευση και σε όλους μας- ότι όλοι μαζί πρέπει να παλέψουμε αυτό το ζήτημα για τη μείωση των πρωτογενών πλεονασμάτων μετά το 2018, όμως, φαντάζεστε πώς θα μπορούσαν να είναι τα πράγματα με το 3% του 2015 για τα πρωτογενή πλεονάσματα, το 4% του 2016 και το 4,5% το 2017 και το 2018 όπως είχε υπογράψει ο κ. Σαμαράς;

Κυρίες και κύριοι συνάδελφοι, οι καιροί είναι δύσκολοι, είναι δύσκολοι για την Ελλάδα, είναι δύσκολοι για την Ευρώπη, είναι δύσκολοι για τη γειτονιά μας. Η αστάθεια επικρατεί. Εμείς πρέπει να κρατήσουμε το καράβι όρθιο με σταθερή ρότα. Αν και γνωρίζουμε ότι αυτό απαιτεί σκληρή και δύσκολη δουλειά, είμαστε αποφασισμένοι να μείνουμε όρθιοι και αυτήν τη ρότα αυτός ο προϋπολογισμός τη χαράσσει, γι’ αυτό σας καλώ να τον υπερψηφίσουμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα τον λόγο έχει ο κ. Κατσανιώτης, Βουλευτής της Νέας Δημοκρατίας.

**ΑΝΔΡΕΑΣ ΚΑΤΣΑΝΙΩΤΗΣ:** Κυρίες και κύριοι, ο κρατικός προϋπολογισμός αποτυπώνει ξεκάθαρα τις προθέσεις της Κυβέρνησης για την οικονομία, την αντίληψή της για την ανάπτυξη και για την κοινωνική δικαιοσύνη.

Ο προϋπολογισμός δείχνει ξεκάθαρα πως η σημερινή Κυβέρνηση έχει ορίσει τις προτεραιότητές της με τέτοιον τρόπο, ώστε να αποκλείεται οποιαδήποτε αισιοδοξία για την ανάταξη της οικονομίας μας και την επιστροφή σε ουσιαστική ανάπτυξη.

Η Αριστερά επαίρεται πως η κοινωνική δικαιοσύνη αποτελεί μια από τις θεμελιώδεις αξίες της. Διεκδικεί μάλιστα και το σχετικό μονοπώλιο. Το βασικό εργαλείο για την πραγμάτωση της κοινωνικής δικαιοσύνης είναι η φορολογία. Μέσα από αυτήν η πολιτεία ασκεί τον αναδιανεμητικό της ρόλο, ώστε να αμβλύνονται οι κοινωνικές ανισότητες και να πολλαπλασιάζονται οι ευκαιρίες στους αδυνάτους.

Με τον παρόντα προϋπολογισμό η Κυβέρνηση της Αριστεράς φορολογεί όσο μπορεί περισσότερο τους πάντες και τα πάντα. Αυξάνει και τους άμεσους, αλλά και τους έμμεσους φόρους, αυτούς τους άδικους φόρους.

Το φορολογικό κρεσέντο της Κυβέρνησης είναι τέτοιο που καθιστά άτοπη οποιαδήποτε συζήτηση περί αναδιανομής. Ακυρώνει τον ρόλο της πολιτείας ως αναδιανεμητικού μηχανισμού κοινωνικής δικαιοσύνης. Άρα, αυτός ο προϋπολογισμός είναι άδικος για τους αδύναμους.

Κυρίες και κύριοι συνάδελφοι, ο προϋπολογισμός σας δεν έχει, επίσης, κανέναν αναπτυξιακό χαρακτήρα. Μας καταδικάζει σε ένα σισύφειο άγος. Η ελληνική οικονομία βασίζεται σε λίγους βασικούς αναπτυξιακούς πυλώνες. Ο αγροτικός τομέας είναι ένας από αυτούς.

Ας δούμε επιγραμματικά τι επιφύλαξε για τους αγρότες η Κυβέρνηση ΣΥΡΙΖΑ-ΑΝΕΛ: Φορολόγηση βάσει της κλίμακας των μισθωτών και συνταξιούχων με συντελεστές από 22% έως και 45%. Φορολόγηση για πρώτη φορά των βασικών αγροτικών ενισχύσεων και επιδοτήσεων. Αύξηση προκαταβολής φόρου από 75% στο 100%. Αύξηση του ΦΠΑ στα αγροτικά εφόδια στο 24%. Αύξηση κατά 36,6% στο φόρο που θα πληρώσουν όσοι εισπράττουν μισθώματα από ενοικίαση αγροτικής γης. Κατάργηση της έκπτωσης του ειδικού φόρου κατανάλωσης στο αγροτικό πετρέλαιο.

Τέλος, σε όσους αγρότες θα δηλώσουν ετήσια εισοδήματα μεγαλύτερα των 12.000 ευρώ θα επιβληθεί και η νέα αναμορφωμένη ειδική εισφορά αλληλεγγύης, ενώ θα φορολογούνται και οι επιδοτήσεις.

Παράλληλα, λιμνάζουν 6 δισεκατομμύρια τα οποία έχουν πολλαπλασιαστικό χαρακτήρα για την τόνωση της τοπικής και εθνικής οικονομίας από το Πρόγραμμα Αγροτικής Ανάπτυξης 2014-2020.

Δεύτερος πυλώνας της ελληνικής οικονομίας είναι ο τουρισμός. Η Κυβέρνηση ΣΥΡΙΖΑ-ΑΝΕΛ εξακολουθεί να αυξάνει και σε αυτόν τον τομέα τους φόρους: Αύξηση του ΦΠΑ στη διαμονή από 6,5% στο 13%. Αύξηση του ΦΠΑ στην εστίαση από το 13% στο 24%. Αύξηση του φόρου των τουριστικών εταιρειών από 26% στο 29%. Και σαν να μην έφταναν αυτά, από 1-1-2018 μπαίνει σε εφαρμογή το τέλος διαμονής.

Κυρίες και κύριοι, αντί η Κυβέρνηση να αγωνιστεί για να ελαφρύνει τα βάρη στους τομείς που μπορούν να βάλουν την οικονομία μας σε αναπτυξιακή τροχιά, εκδικητικά, τιμωρητικά, κοντόφθαλμα τους επιβαρύνει ακόμα περισσότερο φορολογικά, εξανεμίζοντας τις ελπίδες για επιστροφή στην ανάπτυξη.

Με τις τυχοδιωκτικές πολιτικές της και με τις ιδεολογικές της αγκυλώσεις η σημερινή Κυβέρνηση αντέστρεψε την ελάφρυνση των φορολογικών βαρών που είχε δρομολογήσει η προηγούμενη κυβέρνηση. Ίσως το χαρακτηριστικότερο παράδειγμα είναι η μείωση του ΦΠΑ στην εστίαση που είχε πετύχει η κυβέρνηση Σαμαρά και που έδωσε στις επιχειρήσεις του τουρισμού μια ανάσα, αυξάνοντας παράλληλα και τα έσοδα του κράτους. Η δική σας παταγώδης αποτυχία ακύρωσε το βήμα αυτό. Μας πήγε πίσω. Αυτή είναι η λογική σας, μια αριστερή λογική που καθιστά αυτόν τον προϋπολογισμό εκτός από άδικο και αντιαναπτυξιακό.

Κυρίες και κύριοι, πριν ολοκληρώσω, θα ήθελα να επισημάνω πως ο προϋπολογισμός έχει και κάποια σημεία που συνδυάζουν τα δυο βασικά του ελαττώματα, στοιχεία δηλαδή που είναι συγχρόνως και άδικα και αντιαναπτυξιακά.

Η τοπική αυτοδιοίκηση μπαίνει πάλι στην προκρούστεια λογική της Κυβέρνησης. Μειώνει τους πόρους και το μόνο που την ενδιαφέρει είναι τεχνικές αλλαγές στον εκλογικό νόμο, έτσι ώστε να ελέγξει κομματικά τις περιφέρειες. Το κράτος των Αθηνών διαμορφώνει έναν ασφυκτικό κλοιό για την περιφέρεια. Ορίζει κανόνες λειτουργίας και ανάπτυξης χωρίς ισόρροπη περιφερειακή λογική.

Χαρακτηριστικό παράδειγμα αποτελεί το κόστος για την πρώτη φάση της Γραμμής 4 του μετρό της Αθήνας. Τα κονδύλια που διατίθενται για την επέκταση του μετρό της Αθήνας, αν επενδύονταν στις περιφέρειες, θα άλλαζαν τη μορφή της χώρας. Μόνο η πρώτη φάση της Γραμμής 4 του μετρό στην Αθήνα κοστίζει 1,2 δισεκατομμύριο ευρώ. Με 1,2 δισεκατομμύριο ευρώ η Περιφέρεια Δυτικής Ελλάδας θα μπορούσε να γίνει άλλος τόπος. Όλες οι υποδομές της, δρόμοι, τρένο θα έφταναν παντού. Εγγειοβελτιωτικά έργα, έργα αποστράγγισης και άρδευσης θα άλλαζαν το παραγωγικό δυναμικό της περιφέρειας. Με πολύ λιγότερα χρήματα θα αυξανόταν ο πλούτος της περιοχής. Ένας πλούτος που θα μεγάλωνε την πίτα θα μπορούσε να φορολογηθεί και κυρίως θα μπορούσε να μας βγάλει από την κρίση.

Η επιλογή αυτή είναι, λοιπόν, πολύ χαρακτηριστική της λογικής που διέπει συνολικά των προϋπολογισμό σας. Διαιωνίζει μια λογική αθηνοκεντρισμού. Στερεί τεράστια οφέλη όχι μόνο από την περιφέρεια, αλλά από το σύνολο της ελληνικής οικονομίας.

Κυρίες και κύριοι συνάδελφοι, είναι ξεκάθαρο ότι δεν ψηφίζουμε τον άδικο, αντιαναπτυξιακό, αθηνοκεντρικό προϋπολογισμό σας.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ακρίβεια στον χρόνο, κύριε συνάδελφε! Μπράβο.

Τον λόγο έχει ο συνάδελφος κ. Ιωάννης Σηφάκης, από τον ΣΥΡΙΖΑ.

**ΙΩΑΝΝΗΣ ΣΗΦΑΚΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, τα πραγματικά αριθμητικά στοιχεία της οικονομίας, στοιχεία που δεν αμφισβητούνται και δεν αμφισβητήθηκαν και στη διάρκεια αυτής της συζήτησης, η μεγέθυνση της οικονομίας, η αύξηση το ΑΕΠ σε δωδεκάμηνη βάση κατά 1,8%, τα δυο συνεχόμενα τρίμηνα με θετικό πρόσημο, η αύξηση των επενδύσεων κατά 12,6%, η αύξηση των εξαγωγών κατά 10,2% από πέρσι, η μείωση της ανεργίας, τα αποτελέσματα του Eurogroup με τα βραχυπρόθεσμα μέτρα για την ελάφρυνση του χρέους που δημιουργούν αντικειμενικά μια διαφορετική ψυχολογία, δημιουργούν μια τελείως διαφορετική πραγματικότητα από την περσινή και ουσιαστικά προοιωνίζονται την ανάπτυξη, που εκτιμάται στα 2,7% το 2017, κάτι που εξάλλου δεν αμφισβητείται παρά μόνο από τους μόνιμους αμφισβητίες που διαρκώς διαψεύδονται.

Η αναμενόμενη ανάπτυξη του 2017 σε συνδυασμό με τις πολιτικές που θα δώσουν τη δυνατότητα στο τραπεζικό σύστημα, ιδίως μετά την ένταξη των ελληνικών ομολόγων στο σύστημα ποσοτικής χαλάρωσης, να προσφέρει ρευστότητα στην πραγματική οικονομία, στις μικρομεσαίες επιχειρήσεις και στην υγιή επιχειρηματικότητα, μπορεί με τη χρήση και των εργαλείων που υφίστανται, του ΕΣΠΑ, του νέου αναπτυξιακού νόμου με τον τρόπο που έχει ψηφιστεί, του Προγράμματος Αγροτικής Ανάπτυξης 2016-2020 να φέρει έναν δίκαιο επιμερισμό των ωφελειών, να διαμοιραστούν τα κέρδη σε όσο το δυνατόν περισσότερους συμπολίτες μας.

Ο στόχος είναι η παραγωγή νέου πλούτου, μετά την καταστροφή του 30% που έφεραν οι προηγούμενες κυβερνήσεις σε λίγα χρόνια, να καταστήσει δυνατή κάποια στιγμή την ελάφρυνση των φορολογικών βαρών και των έμμεσων φόρων στα λαϊκά στρώματα, στους μικρομεσαίους και τις επιχειρήσεις, να κάνει εφικτή την ουσιαστική διαφοροποίηση του ΕΝΦΙΑ με απαλλαγή των λαϊκών οικογενειών και ακόμα την ανακούφιση των μεσαίων στρωμάτων και των ελευθέρων επαγγελματιών που έχουν υποστεί μεγάλες ζημιές τα τελευταία επτά χρόνια και αποτελούν βασικά θύματα της πολύπλευρης κρίσης.

Εδώ δεν μπορούμε όλοι παρά να χαιρετίσουμε την απόφαση του Πρωθυπουργού που ανακοινώθηκε πριν από λίγο για την καταβολή του πλεονάσματος του παραπανίσιου πλεονάσματος στους πλέον αδύναμους συμπολίτες μας, την υλοποίηση της υπόσχεσης του ΣΥΡΙΖΑ για την καταβολή της δέκατης τρίτης σύνταξης σε ένα εκατομμύριο εξακόσιους χαμηλοσυνταξιούχους με κάτω από 850 ευρώ σύνταξη και ακόμα την αναστολή της εξίσωσης του ΦΠΑ στους πολίτες, στους συμπολίτες μας των νησιών του βορειανατολικού Αιγαίου που έβαλαν τα στήθη τους, που έσωσαν την αξιοπρέπεια της Ευρώπης στο προσφυγικό πρόβλημα.

Φυσικά, κανείς δεν μπορεί να πει ότι όλα είναι όμορφα και αγγελικά πλασμένα, ιδιαίτερα όταν η καθημερινότητα των πολιτών είναι πραγματικά πολύ δύσκολη, όταν δεν έχουν φανεί ακόμα στη ζωή τους τα αποτελέσματα της σταθεροποίησης, η φορολογική τους ικανότητα είναι μικρή και η ανεργία, παρά τη μείωσή της, δυστυχώς, εξακολουθεί να είναι σε δυσθεώρητα ύψη, ιδιαίτερα στους νέους.

Είναι, όμως, βέβαιο ότι ο καλοπροαίρετος πολίτης βλέπει τη μεγάλη προσπάθεια που καταβάλλουμε, μέσα σε ένα ναρκοθετημένο τοπίο, μέσα σε δύσκολες συνθήκες, με διάφορες κρίσεις, συμπεριλαμβανομένης και της προσφυγικής, να αντιμετωπίσουμε τη δύσκολη κατάσταση κρατώντας την κοινωνία όρθια.

Βλέπει τις καθημερινές επίπονες και επίμονες προσπάθειές μας να λύσουμε τοπικά προβλήματα και να τα αντιμετωπίσουμε προς όφελός του, μακριά από τις λογικές πελατειακών σχέσεων που κυριαρχούσαν, ακόμη και στο πρόσφατο παρελθόν, τη μεγάλη προσπάθειά μας να οργανώσουμε την κοινωνία, τον αγρότη, τον κτηνοτρόφο, τις άλλες κοινωνικές ομάδες, που το παλιό πολιτικό σύστημα τις θέλει διαλυμένες, διασπασμένες, πελάτες των κομματικών και βουλευτικών γραφείων.

Βλέπει τη μεγάλη προσπάθειά μας να μπει άλλη λογική στη Ευρώπη, μακριά από τη λιτότητα, τις ανισότητες, τις αποφάσεις πίσω από κλειστές πόρτες, τα κλειστά σύνορα, που φέρνουν τον εθνικισμό, τον ρατσισμό, την πλήρη διάλυση της ευρωπαϊκής ιδέας, να χάνει η Ευρώπη όπου γίνεται δημοψήφισμα ή εκλογές.

Η κοινωνία, ακόμη και όταν δυσανασχετεί, έχει και μνήμη και κρίση. Θυμούνται οι πολίτες ποιος τους έφερε εδώ. Βλέπουν και ακούνε ακόμα τι λέτε για χιλιάδες απολύσεις, για μείωση φόρων από το πετσόκομμα μισθών, συντάξεων και κοινωνικών παροχών, τη στάση, κυρίως της Αξιωματικής Αντιπολίτευσης, όσον αφορά τη δεύτερη αξιολόγηση, το χρέος, τη συνεχή και αδιάλειπτη εκλογολογία -ένας συνάδελφός σας προχθές, σε ένα πάνελ, μου έλεγε και την ακριβή ημερομηνία των εκλογών-, τον κραυγαλέο και μοναδικό σκοπό σας για την επαναφορά του σάπιου και χρεοκοπημένου συστήματος που αντιπροσωπεύετε, τον μύχιο πόθο σας για το τέταρτο μνημόνιο.

Μπορεί οι πολίτες, πράγματι, να είναι δυσαρεστημένοι και αρκετά απογοητευμένοι, αλλά να μου επιτρέψετε να πω ότι αυτή είναι η φωτογραφία της στιγμής. Σε εσάς δεν έρχονται, δεν σας εμπιστεύονται, όσο κι αν βγάζετε, δήθεν, αποτελέσματα εντυπωσιακών δημοσκοπήσεων, που όλοι ξέρουμε πλέον ποια είναι η αξιοπιστία τους.

Κυρίες και κύριοι συνάδελφοι, το 2016 επιφύλαξε στον αγροτικό τομέα θετικές εξελίξεις, με κυριότερες τον εξορθολογισμό των πληρωμών, με το ρεκόρ πληρωμών μέσα σε έναν χρόνο του συνόλου των επιδοτήσεων, αλλά και η πληρωμή εκκρεμοτήτων πολλών παρελθόντων ετών.

Με την εκκίνηση του Προγράμματος Αγροτικής Ανάπτυξης 2016-2020, που σημαίνει περί τα 7 δισεκατομμύρια επενδύσεις, με τα 4,7 δισεκατομμύρια κοινοτική συμμετοχή, αποφάσεις για νέα οργάνωση ανατροπών σε οργανώσεις παραγωγών, νέο νόμο για τους συνεταιρισμούς, με το αφορολόγητο, τη μείωση του φορολογητέου εισοδήματος, με τα εργόσημα των παράτυπα διαμενόντων εργατών γης -βεβαίως, έχουμε κάποια προβλήματα σε αυτό, ιδίως με τους Αλβανούς εργάτες, αλλά θα τα αντιμετωπίσουμε- την κάρτα αγρότη με πολύ μικρότερα επιτόκια, τα 384 ευρώ σύνταξη για είκοσι χρόνια ασφάλισης, στην οποία προστίθεται το ανταποδοτικό μέρος για τα παραπανίσια από είκοσι χρόνια. Κι εδώ, βέβαια, πρέπει να εξαντλήσουμε τα περιθώρια για την αφαίρεση του αφορολογήτου ορίου και τον υπολογισμό των ασφαλιστικών εισφορών των αγροτών.

Ο πρωτογενής τομέας, αν αντιμετωπιστούν τα θέματα της ουσιαστικής και σε νέα βάση οργάνωσης των αγροτών και κτηνοτρόφων, με την ποιοτική παραγωγή της τροφής σε ποιοτικές και απαιτητικές αγορές και την εξασφάλιση προστιθέμενης αξίας στα προϊόντα -να μην φεύγουν χύμα, δηλαδή, τα προϊόντα μας- μπορεί να αποτελέσει κύριο μοχλό για την ανάπτυξη και την έξοδο από την κρίση.

Υπάρχουν, βέβαια, και πολλά θέματα να λυθούν, όμως, πιστεύω ακράδαντα ότι μπορούμε να αισιοδοξούμε και να προσδοκούμε καλά αποτελέσματα.

Ακόμη, στον ενεργειακό τομέα, που επίσης μπορεί να αποτελέσει ουσιαστικό αναπτυξιακό μοχλό για έξοδο από την κρίση, η μεγάλη προσπάθεια που έγινε για την περιφρούρηση του δημόσιου χαρακτήρα βασικών εργαλείων και υποδομών, στέφθηκε, μέσα στις συνθήκες που έγινε, με επιτυχία.

Η καλή πορεία του στόχου για το «20-20-20», η ενσωμάτωση της οδηγίας για την ενεργειακή αποδοτικότητα, η ψήφιση νέου καθεστώτος στήριξης των ανανεώσιμων πηγών ενέργειας, καθώς και η ενσωμάτωση της οδηγίας για τις έρευνες υδρογονανθράκων μέσα στο 2016 δημιουργούν τις προϋποθέσεις για να αποτελέσει ο τομέας της ενέργειας σοβαρό αναπτυξιακό εργαλείο για τα επόμενα χρόνια.

Με την κατασκευή του ΤΑΡ, που θα απασχολήσει χιλιάδες εργαζόμενους στη βόρεια Ελλάδα, την ωρίμανση του IGB, την προώθηση της ηλεκτρικής διασύνδεσης των νησιών με την ηπειρωτική χώρα, τους σταθμούς LNG σε Ρεβυθούσα και Αλεξανδρούπολη, τα σχέδια για τον υποθαλάσσιο αγωγό φυσικού αερίου από την Νοτιοανατολική Μεσόγειο και τις έρευνες για υδρογονάνθρακες στο Ιόνιο, η Ελλάδα καθίσταται σημαντικός περιφερειακός ενεργειακός κόμβος, στρατηγικής σημασίας.

Οι μεγάλες αλλαγές που προγραμματίζονται, σε σχέση με τη διαχείριση και ανάπτυξη των δικτύων, θα αποτελέσουν τη βάση της ανάπτυξης στον ενεργειακό τομέα. Η αποφασιστική ενίσχυση των ανανεώσιμων πηγών ενέργειας, σε συνδυασμό με τη σταδιακή απεξάρτηση από τον άνθρακα και την ερευνητική δραστηριότητα, όσον αφορά την αποθήκευση ενέργειας και παραγωγή εναλλακτικών καυσίμων, δείχνουν το μέλλον, που μπορεί, κάτω από κάποιες προϋποθέσεις, να αποδειχθεί ιδιαίτερα θετικό, όχι μόνο για την ασφάλεια του ενεργειακού εφοδιασμού, αλλά και τη συμβολή του ενεργειακού τομέα στη δίκαιη ανάπτυξη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για την τήρηση του χρόνου.

Τον λόγο έχει η κ. Θελερίτη από τον ΣΥΡΙΖΑ.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι και συναδέλφισσες, πριν ξεκινήσω την ομιλία μου και αναφερθώ ειδικά στον προϋπολογισμό, θα ήθελα να κάνω μια εισαγωγή για τη γενικότερη οικονομική και πολιτική κατάσταση στην Ελλάδα και στην Ευρώπη, για να φέρω και πάλι στο προσκήνιο φλέγοντα ζητήματα που φαίνονται να μένουν στην άκρη ή και σκοπίμως να αγνοούνται εκ μέρους των συναδέλφων και συναδελφισσών της Μείζονος και Ελάσσονος Αντιπολίτευσης.

Και τα φέρνω στη σημερινή συζήτηση, γιατί αυτά τα ζητήματα θέτουν το πλαίσιο μέσα στο οποίο κινούμεθα, σχεδιάζουμε, συζητάμε και καλούμαστε να αποφασίσουμε, μιας και εμείς είμαστε, ως Κυβέρνηση και ως Βουλευτές και Βουλεύτριες, υποκείμενα μιας ιστορικής πολιτικής και οικονομικής συγκυρίας και δεν μπορούμε να δρούμε εν κενώ. Άρα, κάτω απ’ αυτό το τοπίο συζητάμε σήμερα για τον προϋπολογισμό.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ας δούμε, όμως, ποια είναι σήμερα η κατάσταση. Κατ’ αρχάς, έχουμε το Brexit και την άνοδο της εθνικιστικής ακροδεξιάς σε μια σειρά χωρών της Ευρωπαϊκής Ένωσης, στα οποία οδήγησαν οι καταστροφικές πολιτικές του αυταρχικού νεοφιλελευθερισμού ο οποίος αποδόμησε το κοινωνικό κράτος πρόνοιας, την αγορά εργασίας, υπονομεύοντας την κοινωνική συναίνεση των τελευταίων δεκαετιών, του 20ου αιώνα και βέβαια την κοινωνική συνοχή των ευρωπαϊκών αυτών κοινωνιών.

Κατά δεύτερον, με την περίπτωση Τραμπ γίνεται σαφής η βαθιά αντίθεση μεταξύ λαϊκών τάξεων και ελίτ.

Τρίτον, ο λαός της Ιταλίας, που ψήφισε σε συντριπτικό ποσοστό «ΟΧΙ» στο δημοψήφισμα αρνούμενος μια συνταγματική μεταρρύθμιση και όχι μόνο. Και όπως σημειώνουν αρκετοί αναλυτές, το «ΟΧΙ» αυτό ήταν κυρίως και μια ψήφος κινητοποίησης για τη δημοκρατία μεν, αλλά και μια ψήφος αντίδρασης στις μεταρρυθμίσεις του μνημονιακού χαρακτήρα που επέβαλαν και εξακολουθούν να επιβάλλουν στην Ιταλία το Βερολίνο και οι Βρυξέλλες.

Την ίδια στιγμή στις Ηνωμένες Πολιτείες αλλά και στην Ευρωπαϊκή Ένωση διαπιστώνουμε πως κανονικοποιείται ο ρατσισμός και ο σεξισμός κατά των προσφύγων, των μεταναστών, των μεταναστριών και των γυναικών κ.λπ., ενώ αυξάνεται με ανησυχητικούς ρυθμούς η δημαγωγία παράλληλα με το αίσθημα ματαίωσης εκ μέρους των πολιτών, οι οποίοι ζητούν δέσμευση για ισότητα και κοινωνική δικαιοσύνη.

Και η μόνη εξαίρεση μέχρι στιγμής σε όλο αυτό το ευρωπαϊκό και παγκόσμιο τοπίο αποτελεί η Ελλάδα, όπου η λιτότητα, η κρίση και οι λαϊκές αντιστάσεις έφεραν τον ΣΥΡΙΖΑ στην Κυβέρνηση, σε μία εξαιρετικά δύσκολη –θα λέγαμε- και απαιτητική συγκυρία κατά την οποία η ιδεολογική παρέμβαση της Αριστεράς δεν είναι δυνατόν μόνο να περιορίζεται σήμερα στην έξοδο από τα μνημόνια, αλλά στοχεύει και στη δημιουργία νέων κοινωνικών και πολιτικών συμμαχιών.

Το στρατηγικό, λοιπόν, πλάνο που έχει η Κυβέρνηση για το 2017 και το 2018 είναι να ολοκληρωθεί η αξιολόγηση, να ανοίξει η συζήτηση για το χρέος και να δημιουργηθούν συνθήκες ανάπτυξης, ανάπτυξης, όμως, που θα διαχειριστεί με δίκαιο τρόπο και μέσω σοβαρών θεσμικών αλλαγών στο κοινωνικό κράτος, που θα συμβάλει στην αναστήλωσή του και στην εδραίωσή του.

Στο πλαίσιο, λοιπόν, της διαπραγμάτευσης η οποία συνεχίζεται να διεξάγεται με σκληρούς όρους και πιέσεις από τους πλέον συντηρητικούς κύκλους της Ευρωπαϊκής Ένωσης και του χρηματοπιστωτικού κεφαλαίου, οι οποίοι συνεχίζουν να υπερασπίζονται σκληρά τη λιτότητα, η Κυβέρνηση δεν αποδέχτηκε την πρόταση για τα πρωτογενή πλεονάσματα ύψους 3,5% για τα δέκα έτη και την παράλογη απαίτηση του ΔΝΤ για επιπλέον μέτρα μετά τη λήξη του προγράμματος.

Ακριβώς σε αυτό το τοπίο ερχόμαστε σήμερα να δούμε τον προϋπολογισμό του 2017. Και εδώ πραγματικά θα ήθελα να αναφερθώ στη μεγάλη δημοσιότητα που έχει δοθεί στην έκθεση του προσχεδίου του κρατικού προϋπολογισμού του 2016, που κατέθεσε το Γραφείο Προϋπολογισμού της Βουλής, όπου αναφέρεται στον υφεσιακό χαρακτήρα του προϋπολογισμού, ο οποίος χαρακτηρίζεται από φοροκεντρική λιτότητα για την επίτευξη του στόχου ως προς ένα πρωτογενές πλεόνασμα 1,75% του ΑΕΠ.

Την ίδια στιγμή, παραγνωρίζονται ουσιαστικές, θα έλεγα, και καίριες διαστάσεις οικονομικής πολιτικής της Κυβέρνησης, η οποία, παρ’ όλες τις δυσμενείς συνθήκες σε αυτό το πλαίσιο της παρούσης ασφυκτικής διαδικασίας, βλέπουμε ότι κάνει μια στροφή προς τον κοινωνικό τομέα.

Εδώ, θα αναφερθώ ακριβώς σε αυτά που λέει η έκθεση, ότι λόγω της συνέχισης της δημοσιονομικής προσαρμογής, αλλά και του εν γένει στενού δημοσιονομικού πλαισίου που διαμορφώνεται από το τρίτο πρόγραμμα της Ελλάδας, οι δαπάνες του προϋπολογισμού δεν είναι εφικτό να αυξηθούν, προκειμένου να υπάρξει μια ουσιαστική στήριξη των πιο αδύναμων κοινωνικών ομάδων. Ως εκ τούτου –λέει η έκθεση- η μόνη δυνατότητα της Κυβέρνησης στην παρούσα φάση, που δεν θα διατάραζε τη δημοσιονομική ισορροπία, είναι η ανακατανομή των δαπανών.

Ακριβώς σε αυτό το σημείο ερχόμαστε να πούμε ότι η Κυβέρνηση επικεντρώνεται ακριβώς σε αυτό και επιχειρεί να κατευθύνει ένα σημαντικό ποσό των 871 εκατομμυρίων μόνο για το 2017 στην κατηγορία των κοινωνικών επιδομάτων. Από αυτά, 571 εκατομμύρια αφορούν το νεοσυσταθέν εισόδημα κοινωνικής αλληλεγγύης. Τα υπόλοιπα 300 εκατομμύρια αφορούν παρεμβάσεις στους τομείς της υγείας, της κοινωνικής προστασίας και της παιδείας. Στο σημείο αυτό, να σημειωθεί ότι η στήριξη των ευπαθών ομάδων και γενικά η δικαιοσύνη του προγράμματος είναι, για εμάς, αναγκαία συνθήκη για την αποτελεσματικότητα. Επίσης, η Κυβέρνηση προβλέπει να διαθέσει 100 εκατομμύρια το 2017 για την προστασία της κύριας κατοικίας των υπερχρεωμένων νοικοκυριών.

Στη συνέχεια, θα αναφερθώ στους πόρους που αφορούν την τοπική αυτοδιοίκηση. Οι πόροι, λοιπόν, των δήμων από τον τακτικό προϋπολογισμό του 2017 ανέρχονται σε 2.347.000.000 ευρώ έναντι των 2.586.000.000 ευρώ το 2016.

Όπως δείχνουν, λοιπόν, οι αριθμοί και όπως πραγματικά αναφέρθηκε και στο συνέδριο της ΚΕΔΕ, διαπιστώνεται μια μείωση γύρω στο 10%. Είναι υπαρκτή αυτή η μείωση και πραγματική; Όχι. Αν διαβάσουμε καλύτερα τον πίνακα, θα διαπιστώσουμε ότι η μείωση αυτή φαίνεται, γιατί στον προϋπολογισμό του 2016 συμπεριλαμβάνεται το ποσό των 214.000.000 ευρώ από τη ρύθμιση των παρακρατηθέντων παρελθόντων ετών, που ήταν η τελευταία δόση του 2016 και δεν υπάρχει στο 2017, γιατί η συμφωνία ήταν για οχτώ δόσεις, δηλαδή, ήταν η τελευταία δόση, αποπληρωμή των νομοθετημένων υποχρεώσεων του δημοσίου προς τους ΟΤΑ.

Επίσης, φαίνεται στον σχετικό πίνακα ότι οι κεντρικοί αυτοτελείς πόροι των δήμων εμφανίζουν μια οριακή μείωση της τάξης των 20 εκατομμυρίων ευρώ σε ένα σύνολο των 1,3 δισεκατομμυρίου. Ωστόσο, η απώλεια αυτή σχεδόν αντισταθμίζεται από την αύξηση στων 15 εκατομμυρίων ευρώ, που δίνονται ως ειδική επιχορήγηση για συγκεκριμένες δαπάνες, που αφορούν τη Δημοτική Αστυνομία και την καθαριότητα σε σχολικές μονάδες.

Τέλος, όσον αφορά τους κεντρικούς αυτοτελείς πόρους των περιφερειών, εμφανίζονται σχετικά αυξημένοι κατά 55% και θα λέγαμε ότι βελτιώνονται και οι πόροι των περιφερειών από τον τακτικό προϋπολογισμό κατά 25 εκατομμύρια.

Αγαπητοί συνάδελφοι και συναδέλφισσες, δεν αμφισβητείται από κανέναν ότι η αυτοδιοίκηση υπέστη κατά την τελευταία επταετία μια σημαντική μείωση των εσόδων της από τον κρατικό προϋπολογισμό. Δεν αμφισβητούμε ότι πραγματικά οι μνημονιακές πολιτικές οδήγησαν σε αυτήν τη μείωση των πόρων στην τοπική αυτοδιοίκηση. Στο πλαίσιο αυτό, όμως, γνωρίζουμε ότι η ΚΕΔΕ διεκδικώντας τη νέα γενιά των παρακρατηθέντων, συζητεί με το Υπουργείο Εσωτερικών όπου αναμένει μια τεκμηριωμένη πρόταση από τους φορείς για να δει εάν πραγματικά μπορεί να συζητήσει για αυτή τη νέα γενιά των παρακρατηθέντων.

Τέλος, όσον αφορά το Πρόγραμμα Δημοσίων Επενδύσεων, για πρώτη φορά γίνεται μια προσπάθεια εδώ και πολλά χρόνια ενίσχυση του προγράμματος αυτού, το οποίο τα προηγούμενα χρόνια, απ’ ό,τι όλοι θυμόμαστε, είχε εξανεμιστεί. Είχε εξανεμιστεί το εθνικό σκέλος του προγράμματος, γιατί αμιγώς το εθνικό σκέλος αποτελούσε μέρος των συγχρηματοδοτούμενων προγραμμάτων και δεν είχε δικούς τους πόρους. Άρα, λοιπόν, υπάρχει μια σημαντική αύξηση 33% σε σχέση με το 2016, μάλιστα, έχει ως ποσό 1 δισεκατομμύριο ευρώ για έργα, που αφορούν αποκλειστικά έργα που προέρχονται από εθνικούς πόρους.

Τέλος, θα πρέπει να τονίσουμε πως ειδικά μέσω του νέου ΕΣΠΑ δίνεται έμφαση στους τομείς των υποδομών, της επιχειρηματικότητας, του ανθρώπινου δυναμικού και ένα μεγάλο μέρος πηγαίνει προς τους ΟΤΑ. Αναφέρω έργα προσκλήσεων ύψους 432 εκατομμυρίων ευρώ από το Ευρωπαϊκό Ταμείο Περιφερειακής Ανάπτυξης και το Ταμείο Συνοχής, που αφορούν μικρές ορεινές περιοχές και νησιωτικούς δήμους.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Θελερίτη, παρακαλώ, ολοκληρώστε.

**ΜΑΡΙΑ ΘΕΛΕΡΙΤΗ:** Τελειώνω, κύριε Πρόεδρε.

Τέλος, για τα έργα καθαρά κοινωνικού χαρακτήρα υπάρχουν προσκλήσεις ύψους 714 εκατομμυρίων ευρώ που στηρίζουν δράσεις, όπως τα κέντρα κοινότητας, παραρτήματα Ρομά, δομές παροχής βασικών αγαθών, δηλαδή τα παντοπωλεία, τη σίτιση και τα φαρμακεία που έχουν οι δήμοι. Σε όλα αυτά άμεσοι δικαιούχοι είναι οι ΟΤΑ Α΄ και Β΄ βαθμού.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αθανάσιος Μπούρας από τη Νέα Δημοκρατία.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μου κάνει ειλικρινά εντύπωση ότι επί τρεις ημέρες που συζητάμε τον προϋπολογισμό του 2017 η μεγάλη πλειοψηφία των συναδέλφων της Κυβέρνησης, δηλαδή ΣΥΡΙΖΑ-ΑΝΕΛ, δεν μιλά καθόλου για τον προϋπολογισμό. Περισσότερο ασχολείται και κάνει αντιπολίτευση στη Νέα Δημοκρατία.

Λίγο η προηγηθείσα συνάδελφος ψέλλισε κάποια πράγματα, ενώ πάρα πολλοί συνάδελφοι τρεις ημέρες τώρα δεν ασχολούνται καθόλου με τον προϋπολογισμό, ο οποίος, ξέρετε, έχει νούμερα, έχει συγκεκριμένους πίνακες, έχει στοιχεία. Γι’ αυτά τίποτα. Στρίβειν διά του αρραβώνος!

Πράγματι, κυρίες και κύριοι συνάδελφοι, ο προϋπολογισμός του 2017 που συζητάμε επιβεβαιώνει με τον εύγλωττο τρόπο ότι η Κυβέρνηση ΣΥΡΙΖΑ-ΑΝΕΛ βύθισε τη χώρα στο τέλμα μέσα στα δυο χρόνια που κυβερνά. Η κατανάλωση και οι εξαγωγές υποχώρησαν, τα λουκέτα στην αγορά πολλαπλασιάστηκαν επικίνδυνα, οι ληξιπρόθεσμες οφειλές διογκώθηκαν και από τα 75,2 δισεκατομμύρια ευρώ το 2014 έφθασαν στα 91,5 δισεκατομμύρια ευρώ τον Αύγουστο του 2016.

Το βιοτικό επίπεδο των συμπολιτών μας καθημερινά συρρικνώνεται. Ο προϋπολογισμός εδράζεται σε ευχολόγια με ανεκπλήρωτες προσδοκίες και αισιόδοξες παραδοχές, που δεν πρόκειται να υλοποιηθούν.

Το Γραφείο Προϋπολογισμού της Βουλής έχει κάνει μια έκθεση και καλό θα ήταν να είναι εδώ η έκθεση, γιατί όσοι δεν είναι στην Επιτροπή Οικονομικών Υποθέσεων δεν την ξέρουν, δεν την έχουν. Γι’ αυτό θα παρακαλέσω, κύριε Πρόεδρε, να έρθει η έκθεση και να μπορούν να την παίρνουν οι συνάδελφοί μας.

Πράγματι, διαχρονικά το Γραφείο Προϋπολογισμού της Βουλής είναι ένας αντικειμενικός, επιστημονικός φορέας παρακολούθησης του προϋπολογισμού. Χαρακτηρίζει τον προϋπολογισμό –δεν το είπε η συνάδελφος που κατέβηκε πριν από το Βήμα- φοροκεντρικό και έντονα υφεσιακό. Βέβαια, ο κόσμος το λέει πιο απλά: φορομπηχτικό.

Νέοι φόροι 2,6 δισεκατομμυρίων ευρώ και μόνο 153 εκατομμύρια ευρώ εξοικονόμηση δαπανών. Η αναλογία του οικονομικού μείγματος είναι 94,1% φόροι και μόνο 5,9% μείωση δαπανών.

Εμείς στη Νέα Δημοκρατία μιλάμε για το αντίθετο, για άλλο οικονομικό μείγμα. Η Νέα Δημοκρατία πιστεύει σε σταδιακά λιγότερους φόρους και ουσιαστική περικοπή περιττών δημοσίων δαπανών, με δυναμική στροφή στην ανάπτυξη που θα δώσει θέσεις εργασίας, που είναι και το ζητούμενο, γιατί, όπως χαρακτηριστικά και επί λέξει σημειώνει το Γραφείο Προϋπολογισμού της Βουλής, «οι αυξήσεις φόρων αποθαρρύνουν την επιχειρηματικότητα και δεν δίνουν θέσεις εργασίας». Και, επίσης, θεωρεί ανέφικτο τον στόχο για 2,7% ανάπτυξη, ενώ εκφράζει αμφιβολίες για τη βιωσιμότητα του ασφαλιστικού συστήματος, όπως πρόσφατα ψηφίστηκε με τον γνωστό πλέον νόμο Κατρούγκαλου.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, σήμερα καταγράφεται επικίνδυνη αύξηση των ποσοστών της φτώχειας που πλήττει τη χώρα, αλλά και την εκλογική μου περιφέρεια, την Περιφέρεια Αττικής, η οποία ιδιαίτερα μαστίζεται από την κρίση και αποβιομηχανοποιείται. Δεν ξέρω πού τα βρήκε αυτά τα ευτυχή στοιχεία η συνάδελφος που προηγήθηκε από εμένα, όταν οι δήμοι στενάζουν και αδυνατούν να πληρώσουν και βασικές υποχρεώσεις.

Αγαπητοί συνάδελφοι, σήμερα καταγράφεται άλλη μία πρωτιά. Η μερική απασχόληση καταλαμβάνει το 60% στις νέες θέσεις εργασίας και η Κυβέρνηση διακηρύσσει ότι μειώνει την ανεργία. Τις ώρες εργασίας μειώνει και μάλιστα επικίνδυνα.

Με στοιχεία της EUROSTAΤ για το 2015 περίπου το 40% του πληθυσμού υφίσταται υλικές στερήσεις, ενώ το θέμα της παιδικής φτώχειας είναι το οξύτερο μέσα σε όλες τις χώρες της Ευρωζώνης.

Αγαπητοί συνάδελφοι της Κυβέρνησης, σταματήστε να κοροϊδεύετε και άλλο τους Έλληνες πολίτες. Δεν αντέχουν άλλη κοροϊδία, άλλη φτώχεια, άλλη περιφρόνηση και αυτής ακόμη της ίδιας της λογικής.

Αλήθεια, οι αυξήσεις στον ΦΠΑ κατά 437 εκατομμύρια ευρώ, στα ενεργειακά προϊόντα -πετρέλαιο θέρμανσης, καύσιμα- κατά 422 εκατομμύρια ευρώ, στα κινητά και στη συνδρομητική τηλεόραση κατά 89 εκατομμύρια ευρώ –αυτά είναι τα νούμερα- στη μπύρα κατά 62 εκατομμύρια ευρώ, στον καφέ κατά 62 εκατομμύρια ευρώ, στα τσιγάρα κατά 142 εκατομμύρια ευρώ, τους πλουσίους και τους βιομηχάνους πλήττουν και δεν το ξέραμε ή τον πολύ λαό που βρίσκεται σε απόγνωση; Οι έμμεσοι φόροι τώρα είναι δίκαιοι και παλαιότερα ήταν άδικοι;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αλήθεια, πιστεύει η Κυβέρνηση ότι με τόσους φόρους και τόσες περικοπές μισθών και συντάξεων θα έχει ανάπτυξη 2,7%, αύξηση της ιδιωτικής κατανάλωσης κατά 1,8% και των επενδύσεων κατά 9,1%;

Αυτά είναι έπεα πτερόεντα! Γίνονται αυτά σε μία κοινωνία φορολογικά εξοντωμένη και με το εισόδημα των πολιτών να συρρικνώνεται ακόμη περισσότερο από τους νέους φόρους 2,6 δισεκατομμυρίων ευρώ, άμεσους και έμμεσους, που προβλέπει ο νέος προϋπολογισμός; Αυτό που μπορεί να προκύψει, λοιπόν, ίσως είναι η μείωση της κατανάλωσης και όχι η αύξηση.

Πώς θα αυξηθούν οι επενδύσεις, όταν το εννεάμηνο του Ιανουαρίου-Σεπτεμβρίου του 2016 τα λουκέτα αυξήθηκαν κατά 33,4%; Πώς θα αυξηθούν, όταν και οι επενδύσεις που βρήκατε σε εξέλιξη από τη δική μας Κυβέρνηση –Αεροδρόμιο Ελληνικού, «COSCO», περιφερειακά αεροδρόμια- καρκινοβατούν ή ακυρώνονται, όπως πρόσφατα αυτές τις ημέρες είδαμε με τη ΔΕΣΦΑ; Ποιοι ξένοι ή ντόπιοι επενδυτές θα ρισκάρουν τα χρήματά τους με τις πολιτικές που εκφράζει η Κυβέρνηση ΣΥΡΙΖΑ-ΑΝΕΛ;

Όσον αφορά το δήθεν κοινωνικό πρόσωπο της Κυβέρνησης της «πρώτης φοράς αριστερά», αρκεί να θυμίσουμε στους χιλιάδες χαμηλοσυνταξιούχους την κατάργηση του ΕΚΑΣ και την καθυστέρηση για δυο χρόνια της υιοθέτησης του ελάχιστου εγγυημένου εισοδήματος που θέσπισε η δική μας Κυβέρνηση.

Δυστυχώς, η σημερινή Κυβέρνηση απέδειξε ότι όχι μόνο δεν μπορεί να οδηγήσει τη χώρα μπροστά, αλλά αδυνατεί να δημιουργήσει προϋποθέσεις ανάπτυξης και εξόδου από την κρίση. Πανηγυρίζει για τους φόρους και κλαίει για τις μεταρρυθμίσεις. Κλαίνε οι Υπουργοί σας.

Είναι σαφές ότι η χώρα χρειάζεται μια άλλη κυβέρνηση, αποτελεσματική και αξιόπιστη, κυβέρνηση της Νέας Δημοκρατίας, όπως όλες οι μετρήσεις δείχνουν, με Πρωθυπουργό τον Κυριάκο Μητσοτάκη και με μια συμφωνία αλήθειας, η οποία θα υλοποιήσει διαρθρωτικές αλλαγές και ουσιαστικές μεταρρυθμίσεις, θα προχωρήσει στην αλλαγή μείγματος δημοσιονομικής πολιτικής, με σταδιακή μείωση της φορολογίας και κατάργηση περιττών και άχρηστων δαπανών του δημοσίου…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπούρα, ολοκληρώστε, σας παρακαλώ.

**ΑΘΑΝΑΣΙΟΣ ΜΠΟΥΡΑΣ:** Ολοκληρώνω, κύριε Πρόεδρε.

…με ισορροπία οικονομικής αποτελεσματικότητας και κοινωνικής δικαιοσύνης, με αλλαγή πολιτικής, αλλαγή υποδείγματος, αλλαγή δομών και κατεστημένων νοοτροπιών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπούρα.

Τον λόγο έχει η κ. Καρακώστα από τον ΣΥΡΙΖΑ.

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Από πού να αρχίσει κάποιος και πού να τελειώσει στα όσα έχουμε ακούσει αυτές τις ημέρες; Εμείς τι προσπαθήσαμε; Να φτιάξουμε ένα προϋπολογισμό βασισμένο στην ιδεολογία μας. Και όσο και αν την ονομάζουν «ιδεοληψία», εμείς επιμένουμε ότι είναι η ιδεολογία μας.

Επειδή συνεχώς μας κατηγορείτε ότι λέμε ψέματα με στόχο, βεβαίως, να μας εξομοιώσετε με εσάς, εγώ έχω σκοπό να αναφερθώ σε μερικές αλήθειες.

Τι υποσχεθήκαμε με βάση τις οικονομικές δυνατότητες αυτής της χώρας; Να στηρίξουμε, πρώτα απ’ όλα, τα χαμηλά εισοδήματα αυτής της χώρας. Και, βεβαίως, μας κατηγορείτε τώρα για το ΕΚΑΣ, για τα προνοιακά επιδόματα και για όλα αυτά. Ξέρετε, είναι ένα σύστημα που το φτιάχνατε εσείς επί πάρα πολλά χρόνια. Και ενώ στην ουσία θα έπρεπε να έχετε μισθούς και να ανεβάζετε το μισθολόγιο, αφήνατε τους μισθούς χαμηλούς, έτσι ώστε να μένουν χαμηλές και οι συντάξεις και προσθέτατε επιδόματα. Είναι ένα σύστημα, το οποίο πρέπει να το αλλάξουμε και αυτό. Άρα, θα υπάρξει ένα ενδιάμεσο κομμάτι.

Σήμερα ο Πρωθυπουργός έκανε και μια εξαιρετική εξαγγελία, η οποία αναφέρεται στην δέκατη τρίτη σύνταξη, που θα αφορά περίπου ένα εκατομμύριο εξακόσιες χιλιάδες συνταξιούχους από τα δύο εκατομμύρια επτακόσιες χιλιάδες που έχουμε, συν το κομμάτι του ΦΠΑ για τα νησιά που πλήττονται από το προσφυγικό. Και, βεβαίως, εδώ είμαστε για να προχωρήσουμε.

Στην κατεύθυνση, λοιπόν, της στήριξης των χαμηλών εισοδημάτων δεν θα αναφερθώ πολύ, γιατί έχουν αναφερθεί πάρα πολλοί συνάδελφοι πριν από μένα. Αφορά το ΚΕΑ, το Κοινωνικό Εισόδημα Αλληλεγγύης, και όσα έχουμε κάνει.

Πάμε τώρα να πούμε τι άλλο υποσχεθήκαμε. Δηλαδή, μια Αριστερά τι θα ήθελε να κάνει; Να ενισχύσει κυρίως το κομμάτι της υγείας, δηλαδή την πρόνοια, οι άνθρωποι να είναι ισότιμοι απέναντι στην υγεία τους. Πραγματικά, δίνει ένα πολύ μεγάλο κονδύλι, δηλαδή αυξάνει στον προϋπολογισμό μας, κατά ένα μεγάλο ποσό, τον χώρο της υγείας. Με τι σκοπό; Με σκοπό να καλύψουμε κενές θέσεις, που υπάρχουν, και να στηρίξουμε ξανά την πρωτοβάθμια υγεία, που είναι πάρα πολύ σημαντικό.

Ξέρετε, όσο και να λέτε, όσο και να φωνάζετε, ο ελληνικός λαός το εισπράττει αυτό. Παραδείγματος χάριν, στην περιοχή του Πειραιά, που ενώθηκαν σπαρμένες ενότητες του ΠΕΔΥκαι μπήκαν σε ένα κτήριο, που είναι δημόσιο κτήριο -ήταν το κτήριο του ΝΑΤ- όπου πλέον δεν πληρώνουμε ενοίκια, που έγιναν εξοικονομήσεις πάνω σε αυτό το σημείο και έχουν ενοποιηθεί όλοι οι γιατροί και αξιοποιούμε το σύνολο των μηχανημάτων που έχουμε, αυτό το εισπράττει από αύριο, μεθαύριο ο Πειραϊκός λαός. Ό,τι και να λέτε, εσείς θα βγαίνετε ψεύτες.

Άρα, πρέπει να βρίσκουμε τη διαφορά του πώς σκέπτεστε εσείς και πώς σκεπτόμαστε εμείς.

Να δούμε, λοιπόν, αυτό που λέμε «ανάπτυξη». Τι εννοούσατε εσείς μέχρι τώρα με τον όρο «ανάπτυξη» και πώς διαθέτατε τα κονδύλια, παραδείγματος χάριν, για τα δημόσια έργα; Έχουμε χαρακτηριστικά παραδείγματα τα οποία κάναμε, δεν θα κάνουμε. Αναφέρομαι, παραδείγματος χάριν, στα δημόσια έργα, στους πέντε αυτοκινητόδρομους που ήταν σταματημένοι επί μια πενταετία, με συμβάσεις τις οποίες είχατε κάνει εσείς και ήταν υπερκοστολογημένα. Και είναι δεδομένο ότι θα ήταν υπερκοστολογημένα. Ξέρετε γιατί; Γιατί ο επιχειρηματίας, είτε είναι τεχνική εταιρεία είτε είναι οτιδήποτε, όταν κάνει τον προϋπολογισμό του λέει, «Και τόσα που θα δώσω μίζα». Αν, λοιπόν, κόψεις τη μίζα, αυτομάτως το έργο γίνεται φτηνότερο.

Με τέτοιες λογικές, λοιπόν, προχωράμε και προχωρούν τα έργα των πέντε αυτοκινητοδρόμων.

Ποια είναι η λογική μας; Ξέρετε πόσα χρόνια έκανε να συνδεθεί το εμπορικό λιμάνι με τον σιδηρόδρομο; Είναι δυνατόν να υπάρχει μια χώρα που να έχει το λιμάνι του Πειραιά και να μην είναι συνδεδεμένο με το σιδηροδρομικό δίκτυο; Και με ποιο σιδηροδρομικό δίκτυο που απαξιωνόταν επί τόσα χρόνια; Εμείς θεωρούμε ότι μέχρι το 2020 θα έχει τελειώσει και θα βγαίνει έξω από τη χώρα ο ηλεκτρικός σιδηρόδρομος.

Είναι πολύ σημαντικά κομμάτια αυτά στον σχεδιασμό μας, τον οποίο ειλικρινά εσείς ούτε που τον σκεφτόσαστε ποτέ, διότι πάντα προχειρολογούσατε.

Βεβαίως, άλλοι συνάδελφοι αναφέρθηκαν στα έργα που γίνονται, που έρχονται, τόσο με τους σιδηροδρόμους όσο και στο λεκανοπέδιο της Αττικής, το τραμ, αλλά και σε πολλά έργα στα λιμάνια των μικρών νησιών, προκειμένου να προωθηθεί ο τουρισμός και όλων των ειδών τα τουριστικά προϊόντα. Να δούμε, λοιπόν, πώς εσείς λειτουργούσατε στη δημόσια διοίκηση. Τι λέγατε; Τι προωθούσατε;

Προωθούσατε τον ιδιωτικό τομέα, όπου μας κατηγορείτε ότι έχουμε πραγματικά αναφυλαξία με αυτόν. Να δούμε τι κάνατε. Δίνατε σε εργολάβους, εργολαβικό έργο, την καθαριότητα, παραδείγματος χάριν, των νοσοκομείων, την καθαριότητα των Υπουργείων. Έχουμε άλλη λογική, καλώς ή κακώς. Προσλαμβάνουμε τις καθαρίστριες και τους καθαριστές στη δημόσια διοίκηση. Προχωράμε, δηλαδή, με μια εντελώς διαφορετική δράση στα συστήματα του προϋπολογισμού μας.

Δυστυχώς, τελειώνει ο χρόνος μου και υπάρχουν πάρα πολλά να πει κάποιος. Ξέρετε, ανάπτυξη από το 2000 και πριν και μετά, δεν θα μπορούσαμε να είχαμε, διότι λέμε ότι το ισοζύγιο των εισαγωγών και των εξαγωγών θα πρέπει να είναι υπέρ των εξαγωγών. Όμως, ποιες εξαγωγές θα κάναμε εμείς όλα αυτά τα χρόνια όταν κλείσαμε το ελληνικό παπούτσι, κλείσαμε το ελληνικό ρούχο και διαμορφώσαμε –προσέξτε- μια νοοτροπία στο ντύσιμό μας, στην αξία μας κ.λπ. με προϊόντα εισαγωγής και αναπτύξαμε μόνο το εμπόριο κι όχι την παραγωγή; Έχουμε ευθύνη σε όλα αυτά; Πρέπει να τα αντιστρέψουμε όλα αυτά;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε μισό δευτερόλεπτο τελειώνω.

Ειλικρινά δεν θα ήθελα να κατηγορηθούμε ως ΣΥΡΙΖΑ από την πλευρά του Κομμουνιστικού Κόμματος Ελλάδας, όπου άκουσα τον κ. Δελή να λέει ότι η έρευνα, η καινοτομία και τα χρήματα που διαθέτουμε σε αυτό είναι για να ενισχύσουν τον καπιταλισμό και τις επιχειρήσεις που στηρίζουν τον καπιταλισμό. Ειλικρινά, δεν θα θέλατε η έρευνα στην Ιατρική να είναι ελληνικό προϊόν; Η έρευνα στην παιδεία δεν θα θέλατε να είναι ελληνικό προϊόν; Δεν θα θέλατε, πραγματικά, όλο αυτό το σύστημα να αφήνει περιθώριο στη δημόσια διοίκηση να γίνει ένα σύστημα ηλεκτρονικό; Ποιος θα το κάνει; Ποια παιδιά θα το κάνουν, αν δεν φροντίσουμε να ενισχύσουμε την έρευνα και την τεχνολογία; Και στον αγροτικό τομέα, όμως, και εκεί πρέπει να πάνε τα νέα παιδιά και να τον στηρίξουν. Σκεφτείτε αυτό το φρέσκο γάλα που βρίσκουμε πια στη γειτονιά μας με ένα μπουκάλι ποιοι το ξεκίνησαν. Καινοτομία και έρευνα είναι αυτό.

Τέτοια παραδείγματα πρέπει να δώσουμε και έτσι πρέπει να προχωρήσουμε. Μην φοβόμαστε το καινούργιο. Έτσι δεν θα φύγουν οι επιστήμονές μας από την Ελλάδα. Έτσι θα μείνουν εδώ.

Αυτόν τον προϋπολογισμό φτιάχνουμε. Αυτές τις ιδέες προχωράμε. Πάρα πολλά σε αυτόν τον τομέα σας είπε ο κ. Χαρίτσης.

Εύχομαι πάρα πολύ να δείτε και να ψηφίσετε αυτόν τον προϋπολογισμό.

Πραγματικά είναι μία μόνιμη επωδός αυτό που άκουγα σήμερα κυρίως από τη Νέα Δημοκρατία, το ότι, δηλαδή, δεν μπορεί να εφαρμοστεί αυτός ο προϋπολογισμός. Εύχομαι αυτό να μην ήταν και ευχή.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Βλάχος από τη Νέα Δημοκρατία.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η άρνηση των πολιτικών δυνάμεων της χώρας να δουν και να αντιμετωπίσουν τη σκληρή πραγματικότητα που έφερε η διεθνής κρίση, οδήγησε τη ζωή μας σε διαδοχικά μνημόνια. Στους δανειστές αναθέσαμε να αποφασίζουν πώς θα ζήσουμε και με πόσα θα ζήσουμε. Γιατί εμείς αρνούμαστε σήμερα να κατανοήσουμε και να παραδεχτούμε το αυτονόητο: ότι θα ζούμε με όσα η χώρα επιτρέπει, με όσα η παραγωγή της χώρας μας επιτρέπει.

Και τούτο συμβαίνει, όχι μόνο γιατί το να ζούμε με δανεικά είναι αδιέξοδο και προσθέτει χρέος στα παιδιά μας, αλλά γιατί απλά δεν υπάρχουν δανεικά. Κανείς δεν μας δανείζει πια για να συνεχίσουμε την ανέμελη ζωή μας. Η υπερβολή, η φούσκα, που λέγαμε, έσκασε και την πραγματικότητα σήμερα τη ζούμε όλοι. Όσοι την αρνήθηκαν, αργά ή γρήγορα οδήγησαν τη χώρα σε περιπέτεια.

Έτσι, η άρνηση του παγώματος των μισθών και των συντάξεων το 2009, έφερε το μνημόνιο. Το μνημόνιο δημιούργησε τη δική του πραγματικότητα, τη δική του λογική. Και η εκ νέου άρνηση και αναζήτηση ενός άλλου δρόμου, εξόδου από την κρίση, έφερε το τρίτο μνημόνιο που σήμερα ζούμε.

Έτσι, αντί για αυξήσεις και επαναφορά στην εποχή της υπερβολής, που υποσχόταν ο ΣΥΡΙΖΑ, σήμερα συζητάμε για τέταρτο μνημόνιο και για νέα μέτρα. Εκεί που νομίζαμε ότι φθάσαμε στο πιο χαμηλό σημείο και θα αρχίσει η άνοδος, τώρα διαπιστώνουμε ότι υπάρχει και άλλο περιθώριο πτώσης.

Τα ζούμε όλα αυτά, γιατί μεγάλο μέρος των συμπολιτών μας δεν ήθελε και δεν θέλει να ακούσει τη φωνή της λογικής. Ζει στο θυμό του. Αντιμετωπίζει την κατάσταση ισοπεδώνοντας τους πάντες και τα πάντα. Θέλει να τιμωρήσει. Και τελικά, το μόνο που τιμωρεί είναι ο ίδιος του ο εαυτός και η οικογένειά του.

Για να έχουν αξία, κυρίες και κύριοι συνάδελφοι, οι αριθμοί του προϋπολογισμού, πρέπει να θέλουμε να τους δούμε, πρέπει να θέλουμε να τους ακούσουμε. Εδώ, ο καθένας βέβαια αναλαμβάνει τη δική του ευθύνη.

Με αυτή την Κυβέρνηση, λοιπόν, αντί για μια άλλη πρόταση εξόδου από την κρίση, αντί για το πρόγραμμα της Θεσσαλονίκης, αντί για να «βαράμε νταούλια», αντί να απειλούμε την Ευρώπη, αντί να βρούμε αλλού πορτοκαλιές που μας έλεγαν, φθάσαμε στο σημείο να έχουμε δυο χρόνια χαμένα, δυο χρόνια ύφεση. Στο διάστημα αυτό τα λουκέτα στην αγορά πολλαπλασιάστηκαν, το βιοτικό επίπεδο συρρικνώθηκε, οι ληξιπρόθεσμες φορολογικές οφειλές των ιδιωτών προς το δημόσιο αυξήθηκαν, οι ληξιπρόθεσμες οφειλές του κράτους προς τους ιδιώτες εκτοξεύτηκαν στα ύψη, το ελληνικό δημόσιο απώλεσε 25 δισεκατομμύρια από την εξαέρωση της προηγούμενης ανακεφαλαιοποίησης των τραπεζών. Επιπλέον, νέα μέτρα ύψους 9 δισεκατομμυρίων επιβλήθηκαν για την περίοδο 2015-2018, ταπεινωτικές δεσμεύσεις αναλήφθηκαν, με το γνωστό ταμείο. Οι χαμένες καταθέσεις υπολογίζονται σε 40 δισεκατομμύρια ευρώ. Το 2015 το σύνολο των συνταξιούχων της χώρας υπέστησαν μείωση των συντάξεών τους, κόπηκε το ΕΚΑΣ, αυξήθηκαν οι εργοδοτικές εισφορές.

Πέραν, όμως, όλων αυτών, και ο νέος προϋπολογισμός είναι δύσκολο να υλοποιηθεί. Οι προσδοκίες για αύξηση της ανάπτυξης κατά 2,7%, της ιδιωτικής κατανάλωσης κατά 1,8% και των επενδύσεων κατά 9,1%, είναι ιδιαίτερα αισιόδοξες. Και τούτο γιατί μια ήδη φορολογικά εξαντλημένη κοινωνία είναι αδύνατον να αυξήσει σημαντικά την ιδιωτική κατανάλωση. Και όσοι το λένε, μάλλον ζουν μια άλλη πραγματικότητα, μια εικονική πραγματικότητα, διότι το διαθέσιμο εισόδημα των πολιτών συρρικνώνεται συνεχώς και θα συρρικνωθεί ακόμα περισσότερο από την επιβολή νέων άμεσων και έμμεσων φόρων, από τις περικοπές στις συντάξεις και την κοινωνική προστασία ύψους 2,6 δισεκατομμύρια ευρώ, που είναι το ποσό των νέων μέτρων. Γιατί προβλέπεται μεγάλη αύξηση των επενδύσεων, όταν το 2016 τα λουκέτα αυξήθηκαν. Γιατί η φοροδοτική ικανότητα των νοικοκυριών και των επιχειρήσεων έχει προ πολλού εξαντληθεί. Γιατί η ισχυρή τάση αποκλιμάκωσης της ανεργίας που είχε ξεκινήσει επί Νέας Δημοκρατίας, επιβραδύνεται δραματικά, με σοβαρές επιπτώσεις στα ασφαλιστικά ταμεία.

Όλα αυτά τα στοιχεία αποτελούν δυστυχώς μια πολύ κακή εικόνα πρωτίστως της κοινωνίας και κατ’ επέκταση της οικονομίας, που καθιστούν αδύνατη την ορθή εκτέλεση του προϋπολογισμού.

Κυρίες και κύριοι συνάδελφοι, αυτή είναι η ώρα που ο καθένας μας πρέπει να δείξει τον καλύτερό του εαυτό. Ποιος είναι ο καλύτερός μας εαυτός; Αυτός που λέει και παραδέχεται την αλήθεια, γιατί η αλήθεια είναι ό,τι πιο επαναστατικό μπορεί να δείξει η εποχή μας. Όταν ξέρεις την αλήθεια, τότε η συνεννόηση έρχεται από μόνη της και φέρνει τη δράση και την αλληλεγγύη.

Το πρόβλημα της πατρίδας μας ήταν και παραμένει πολιτικό. Πολιτικά πρέπει να μιλήσουμε. Δεν μιλά πολιτικά η Κυβέρνηση όταν ωραιοποιεί καταστάσεις. Απλά πρόσκαιρα προστατεύει τον εαυτό της και τη θέση της, καταφεύγοντας σε επικοινωνιακά τρικ και σε προπαγάνδα. Απλά εμείς επιλέγουμε να βάλουμε την πατρίδα μας πάνω απ’ όλους, πάνω απ’ όλα. Λέμε την αλήθεια με μόνο κριτήριο το συμφέρον της χώρας και του λαού μας.

Δεν πρέπει να αφήσουμε την πατρίδα μας να καταρρεύσει πολιτικά, οικονομικά, εθνικά. Χρειάζεται αλλαγή νοοτροπίας και χρειάζεται αλλαγή μείγματος πολιτικής για να μπορέσουν η χώρα και η οικονομία να επανεκκινήσουν, να βγουν από το υφεσιακό σπιράλ και να επανέλθουν στην ανάπτυξη.

Η συνταγή για την ανάκαμψη είναι μία, ένα αναπτυξιακό σοκ που θα περιλαμβάνει σταθερό φορολογικό σύστημα με δίκαιους συντελεστές, φορολογικά κίνητρα, απλοποίηση αδειοδοτικών διαδικασιών, δραστική μείωση της γραφειοκρατίας, πάταξη της διαφθοράς, μετατροπή του κράτους σε λειτουργικό μηχανισμό εξυπηρέτησης των πολιτών και της επιχειρηματικότητας, συνταγή χωρίς κρίσιμες περικοπές, χωρίς απολύσεις, αλλά μια επιτέλους έξυπνη διαχείριση της δημόσιας διοίκησης με πολλαπλά οφέλη για την κοινωνία μας. Μόνο έτσι θα επενδυθούν κεφάλαια πρώτα των Ελλήνων και ύστερα των ξένων. Μόνο έτσι θα κρατηθούν στη ζωή οι μικρομεσαίες επιχειρήσεις, ο παραγωγικός ιστός της χώρας μας.

Στις αδιέξοδες πολιτικές των δανειστών εμείς πρέπει να απαντήσουμε με δικό μας εθνικό σχέδιο για την αποκατάσταση της ομαλότητας και την ενίσχυση της παραγωγικής διαδικασίας. Βάζουμε μπροστά τον άνθρωπο και όχι τους αριθμούς.

Κυρίες και κύριοι συνάδελφοι, συζητούμε και καλούμαστε να ψηφίσουμε έναν αντιαναπτυξιακό προϋπολογισμό για το 2017, την ώρα που είναι ακόμα νωπά τα θλιβερά αποτελέσματα της δήθεν ελάφρυνσης του χρέους και αυτό γιατί η ιδεοληψία της προπαγάνδας υπερισχύει των συμφερόντων της χώρας. Τα προαπαιτούμενα πρωτογενή πλεονάσματα δεν θα αφήσουν τη χώρα να φτάσει μέχρι το 2060, ίσως και πολύ νωρίτερα. Εσείς που πραγματικά συμφωνείτε μ’ αυτά τα πλεονάσματα, πρέπει να εξηγήσετε στον κόσμο από πού θα προέλθουν. Είστε τόσο αισιόδοξοι ότι αυτά τα πλεονάσματα θα προκύψουν από παραγωγική διαδικασία ή θα καταφύγετε και πάλι στη λογική νέας επιβαρυμένης φορολογίας; Οδηγείτε, λοιπόν, τη χώρα σε αδιέξοδο.

Για να αποφευχθεί αυτό το αδιέξοδο χρειάζεται αλλαγή πολιτικής, μια άλλη πολιτική. Εσείς, όμως, δεν θέλετε να ακούσετε. Επιμένετε στο λάθος. Έτσι αναλαμβάνετε εξ ολοκλήρου την ευθύνη για το αδιέξοδο που οδηγείτε εμάς, τον κόσμο και τη χώρα στο σύνολό της.

Είναι φανερό ότι δεν θα γίνουμε συνεργοί, γι’ αυτό καταψηφίζουμε τον αντιαναπτυξιακό, αδιέξοδο, αναποτελεσματικό προϋπολογισμό της Κυβέρνησής σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βλάχο.

Κυρίες και κύριοι συνάδελφοι, να συνεννοηθούμε για τους ομιλητές που θα ακολουθήσουν έως το τέλος της συνεδρίασης που, όπως γνωρίζετε, θα λήξει γύρω στις 12 τα μεσάνυχτα. Προτείνουμε, λοιπόν, να ολοκληρώσουμε και τον δωδέκατο κύκλο των ομιλητών που διανύουμε τώρα, με τελευταία ομιλήτρια την κ. Βάκη.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς τo Σώμα συνεφώνησε.

Τον λόγο έχει ο κ. Κωνσταντίνος Σπαρτινός από το ΣΥΡΙΖΑ.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του δεύτερου προϋπολογισμού που εισηγείται αυτή η Κυβέρνηση αποδεικνύει κατ’ αρχάς επί του πολιτικού επιπέδου ότι η αριστερή παρένθεση έχει απελπιστικά ξεχειλώσει. Έμεινε μόνο ως θλιβερό κατάλοιπο αυτής της κοντόθωρης πολιτικής τακτικής το τραγελαφικό αίτημα «εκλογές εδώ και τώρα», να προκαλεί τα ειρωνικά μειδιάματα ακόμα και οπαδών της Νέας Δημοκρατίας.

Οι στόχοι του προϋπολογισμού του 2017 έχουν μια διπλή στόχευση, μέσα στο πλαίσιο της επίτευξης του πλεονάσματος του 1,75%. Αφ’ ενός τη συνέχιση και εντατικοποίηση της προσπάθειας για δίκαιο επιμερισμό των βαρών και, επίσης, τη στήριξη των υπηρεσιών υγείας, εκπαίδευσης και κοινωνικής αλληλεγγύης, και αφ’ ετέρου τη μεγιστοποίηση των αποτελεσμάτων της αναπτυξιακής και επενδυτικής προσπάθειας της χώρας, που είναι ορατή, ρεαλιστική και επιτεύξιμη, σύμφωνα με τις εκτιμήσεις όχι μόνο της Κυβέρνησης αλλά και των θεσμών και διεθνών οικονομικών αναλυτών.

Ως προς τον δεύτερο αυτό στόχο, ο προϋπολογισμός είναι ο πρώτος, μετά από πολλά χρόνια ύφεσης, που μπορεί να έχει πραγματική αναπτυξιακή διάσταση. Και αυτό δεν είναι βέβαια άσχετο με το ότι για πρώτη φορά Κυβέρνηση από την έναρξη της κρίσης κατάφερε να πετύχει και ακόμα και να ξεπεράσει όλους τους κρίσιμους στόχους του προηγούμενου προϋπολογισμού.

Αναλυτικά μας τα παρουσίασε αυτά νωρίτερα ο Υπουργός κ. Χαρίτσης. Καλόν είναι, όμως, αυτή τη στιγμή να θυμηθούμε ότι στα πλαίσια του success story του 2014, η τότε κυβέρνηση είχε δεσμευτεί σε πλεονάσματα 1,5% με πραγματικό αποτέλεσμα 0,3 και ταμειακό έλλειμμα 550 εκατομμύρια ευρώ.

Είχατε μείνει τότε, κυρίες και κύριοι συνάδελφοι της Νέας Δημοκρατίας και του ΠΑΣΟΚ, με την πικρή απορία στα χείλη, γιατί οι ομοϊδεάτες σας στην Εσπερία δεν είχαν κάνει τα στραβά μάτια στην έλλειψη της αξιοπιστίας σας.

Μια ανάλογη πικρή απορία διαφαίνεται και τώρα στον λόγο κάποιων στελεχών ιδιαίτερα της Νέας Δημοκρατίας, μετά τη θετική κατάληξη του Eurogroup, σχετικά με τα βραχυπρόθεσμα μέτρα για το χρέος. Γιατί άραγε –αναρωτιούνται– συνεχίζουν να διαπραγματεύονται οι θεσμοί με κάποιους που δεν είναι όπως εμείς –εσείς δηλαδή– ιδιοκτήτες και υπερθεματιστές του οικοδομήματος της λιτότητας και της ύφεσης, αλλά περιστασιακοί ενοικιαστές του;

Πράγματι, στο σαθρό αυτό οικοδόμημα δεν ήρθαμε για να μείνουμε ούτε θέλουμε να το αναπαλαιώσουμε. Απλώς, να το κάνουμε στοιχειωδώς ανεκτό για όσο θα είμαστε υποχρεωμένοι να μένουμε εκεί. Πολύ περισσότερο, που οι σεισμικές δονήσεις σε ολόκληρη την ευρωπαϊκή ήπειρο μπορεί και να το κατεδαφίσουν.

Κυρίες και κύριοι συνάδελφοι, η αντιπολίτευση αμφισβητεί την αναπτυξιακή προοπτική της χώρας και τη δυνατότητα επενδύσεων σε πείσμα των εκτιμήσεων από πάρα πολλές πλευρές, στηριζόμενη κυρίως σε ένα επιχείρημα: Το υπάρχον φορολογικό καθεστώς.

Δεν μπορεί κανείς να αρνηθεί, βέβαια, ότι η φορολογική ελάφρυνση των μικρομεσαίων στρωμάτων και επιχειρήσεων πρέπει να αποτελεί σταθερή επιδίωξη της Κυβέρνησης, μετά βέβαια από τη στήριξη των χαμηλότερων οικονομικά στρωμάτων, που οι προηγούμενες πολιτικές τα οδηγούσαν σε αφανισμό.

Αυτή η στήριξη θα είναι συνεχής. Την ακούσαμε και λίγο πριν μέσα από το διάγγελμα του Πρωθυπουργού και θα υπάρξουν και άλλες τέτοιες πρωτοβουλίες, που θα προκύπτουν από τα πλεονάσματα και από τα μη παραμετρικά έσοδα, που θα έχει το κράτος.

Είναι λυπηρό, με το άκουσμα αυτών των δεσμεύσεων και των εξαγγελιών του Πρωθυπουργού, να διαπιστώνουμε ένθεν κακείθεν πριν από λίγο μια αντιμετώπιση, η οποία ήταν προφανέστατα και μικρόψυχη και μίζερη.

Όμως η ρητορική της Νέας Δημοκρατίας στο θέμα της ανάπτυξης αρχίζει και τελειώνει στην υπόσχεση των φορολογικών ελαφρύνσεων, ενώ είναι γνωστό διαχρονικά ότι η χαμηλή φορολογία δεν αποτελεί πάντοτε προϋπόθεση για τη δημιουργία επενδύσεων, πολύ περισσότερο για τη δημιουργία δίκαιης και βιώσιμης ανάπτυξης, όπως επίσης δεν αποτελεί και η διάλυση των εργασιακών σχέσεων, το καθεστώς της εργασιακής ασυδοσίας, ένα ακόμα μέτωπο της Κυβέρνησης στο πεδίο της δεύτερης αξιολόγησης, στο οποίο η Νέα Δημοκρατία αρνείται ακόμα και τώρα να τοποθετηθεί.

Η δίκαιη και βιώσιμη ανάπτυξη απαιτεί ακριβώς τις αντίθετες πολιτικές από αυτές που εφάρμοζαν οι προηγούμενες κυβερνήσεις, δηλαδή διάχυση των πόρων σε όσο το δυνατό μεγαλύτερο μέρος της κοινωνίας, σεβασμό και έλεγχο στη διαχείρισή τους με επίκεντρο τις θέσεις εργασίας με βάση συγκεκριμένο αναπτυξιακό σχέδιο, με αιχμές τα συγκριτικά πλεονεκτήματα της χώρας, χωρίς 100% προκαταβολές για τους κολλητούς και υπερδεσμεύσεις 6,5 δισεκατομμυρίων μόνο για τον αναπτυξιακό νόμο, βαρίδι για τους επόμενους αναπτυξιακούς.

Αυτή ακριβώς η λογική διέπει τον δικό μας αναπτυξιακό νόμο, το πρόγραμμα αγροτικής ανάπτυξης, το ΕΣΠΑ, τον προϋπολογισμό του 2017, με κεντρικό πυρήνα τη δυνατότητα συμμετοχής στα προγράμματα αυτά της μικρομεσαίας επιχείρησης, της ατομικής επιχείρησης, της κοινωνικής επιχείρησης, του συνεταιρισμού.

Επίσης, το νέο «Εξοικονομώ» προβλέπει πόρους ύψους 250 εκατομμυρίων, ενώ ενεργοποιείται άμεσα το νέο Ταμείο Συμμετοχών και το Ταμείο Μικροπιστώσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε πολύ λίγο, κύριε Πρόεδρε.

Επιπλέον, δρομολογήθηκε ήδη η πρόσθετη χρηματοδότηση μέσω της Ευρωπαϊκής Τράπεζας Επενδύσεων για το Ελληνικό Ίδρυμα Έρευνας και Καινοτομίας.

Ταυτόχρονα, το νέο Ταμείο Επιχειρηματικότητας, το ΤΕΠΙΧ ΙΙ, με περίπου 400 εκατομμύρια από το ΕΣΠΑ έρχεται να συμπληρώσει τον ανοικτό καταπιστευτικό λογαριασμό μέσω του Ταμείου Παρακαταθηκών και Δανείων, με σκοπό την άμεση και εύκολη χρηματοδότηση των μικρομεσαίων κυρίως επιχειρήσεων.

Τέλος, έχει ήδη ενεργοποιηθεί το σχέδιο Γιούνκερ. Έχουν υπογραφεί συμφωνίες ύψους 900 εκατομμυρίων ευρώ, με τα οποία μοχλεύονται 2,36 δισεκατομμύρια ευρώ ιδιωτικοί πόροι.

Κυρίες και κύριοι συνάδελφοι, βρεθήκαμε εδώ με τη λαϊκή εντολή για να σχεδιάσουμε και να υλοποιήσουμε μια δίκαιη, καθαρή και υπεύθυνη πορεία για την επόμενη ημέρα. Αυτό αποτυπώνεται και σε αυτόν τον προϋπολογισμό.

Προφανώς, αυτό δυσαρεστεί όσους κυβερνούσαν μέχρι το 2015 τον τόπο. Επί των ημερών τους, η νομή και κατοχή του πλούτου και μέσω των φορολογικών απαλλαγών, αποτελούσαν αποκλειστικό προνόμιο ολίγων ημετέρων.

Το καθήκον το δικό μας, το καθήκον της Αριστεράς, είναι να κόψουμε τις γέφυρες με εκείνες τις εποχές.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κόνσολας από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί, ενώ εξελίσσεται για το 2017 η κύρωση του κρατικού Προϋπολογισμού, ο κύριος Πρωθυπουργός, παράλληλα με τη συνεδρίαση της Ολομέλειας, επέλεξε να κάνει διάγγελμα στον ελληνικό λαό για να κάνει το άσπρο μαύρο: Να πει ότι δεν θα υπάρχουν περικοπές στις συντάξεις, αλλά αντίθετα μάλιστα θα υπάρχουν γενναιόδωρες ενισχύσεις στον ελληνικό λαό, αφού εξαιτίας της δικής του πολιτικής, αφαίρεσε εισοδήματα το προηγούμενο διάστημα με τα σκληρά φορολογικά μέτρα που επέβαλε σε αυτήν εδώ την Αίθουσα.

Η απελπισία των συναδέλφων της κυβερνητικής Πλειοψηφίας υποχρέωσε τον Πρωθυπουργό να οδηγηθεί σε υιοθέτηση θέσεων που θα έπρεπε πολύ έγκαιρα, νωρίτερα, να έχει υιοθετήσει, όπως ήταν για παράδειγμα η συνέχιση της επιβολής των μειωμένων συντελεστών ΦΠΑ στα νησιά από τον προηγούμενο Ιούλιο –το θυμόμαστε όλοι. Και σήμερα με γενναιοδωρία χαρίζει αυτό, το οποίο είναι προϋπόθεση επιβίωσης για τους νησιώτες, δηλαδή τη συνέχιση της εδραίωσης των μειωμένων συντελεστών ΦΠΑ στα νησιά. Περιορισμένα βέβαια μέτρα τα οποία υπάρχουν αυτήν την ώρα, ομολογώντας έτσι ο ίδιος ότι υπάρχει πρόβλημα στη νησιωτική πολιτική, στον τουρισμό, στα νησιά, σε αυτήν την επιβίωση των νησιωτών, που δίνουν αγώνα ξεχωριστό αυτήν την περίοδο.

Ξέρετε, αυτό βέβαια δεν είναι η άρνηση μόνο της πραγματικότητας από τον κύριο Πρωθυπουργό και την Κυβέρνηση, αλλά ευθεία προσβολή στη νοημοσύνη των πολιτών.

Και δεν είναι μόνο αυτά. Είναι ότι προκαλεί εντύπωση, επίσης, η προσπάθεια της Κυβέρνησης, να στρεβλώσει την αλήθεια, για τη συμφωνία του Eurogroup, που αποτελεί τη λύση των προβλημάτων της χώρας και την οριστική επίλυση του προβλήματος του χρέους.

Κυρίες και κύριοι συνάδελφοι, αυτά τα οποία πήρε η Κυβέρνηση για το χρέος είναι ελάχιστα από αυτήν τη διαπραγμάτευση. Στο επίπεδο της ονομαστικής αξίας δεν υπάρχει μείωση ούτε συγκριτικά με το επίπεδο του ΑΕΠ. Η ουσιαστική ελάφρυνση του χρέους μετατίθεται χρονικά για μετά το 2040. Σας υπενθυμίζω ότι υπήρχε η συμφωνία του Eurogroup το 2012 για ελάφρυνση του χρέους από την πλευρά των εταίρων μας, εφόσον εμείς καταφέρναμε να έχουμε πρωτογενή πλεονάσματα.

Πουθενά δεν είδα την Κυβέρνηση να διαπραγματεύεται, να διεκδικεί την τήρηση αυτής της δέσμευσης στη βάση της απόφασης του Eurogroup του 2012. Αντίθετα, η ίδια η Κυβέρνηση είναι αυτή που απεμπόλησε αυτήν την ευκαιρία και δέχτηκε ένα πλαίσιο που δεν βοηθά αποφασιστικά την οικονομία μας. Παράλληλα, η αποδοχή των στόχων για πρωτογενή πλεονάσματα της τάξεως του 3,5% μετά το 2018, καθώς και τα μέτρα που θα κληθείτε να πάρετε εσείς της κυβερνητικής Πλειοψηφίας, αγαπητοί συνάδελφοι, και να ψηφίσετε το 2018, υπονομεύουν την προοπτική ανάκαμψης την ελληνικής οικονομίας.

Κυρίες και κύριοι συνάδελφοι, ο προϋπολογισμός να είστε σίγουροι ότι δεν θα εκτελεστεί. Και δεν θα εκτελεστεί και μετά την εξαγγελία του Πρωθυπουργού από το Μαξίμου, λίγα λεπτά πριν. Πιθανότατα θα ψηφιστεί, αλλά θα είσαστε εσείς οι ίδιοι που θα τον αναθεωρήσετε μέσα σε χρόνο ρεκόρ, ενδεχόμενα και μέσα σε λίγες ημέρες. Όταν φέρετε το μεσοπρόθεσμο, θα είμαστε όλοι εδώ. Θα είμαστε μάρτυρες του τι θα έχει συμβεί. Και τότε θα δούμε ποιος θα δικαιωθεί, αν ισχύουν αυτά που αναφέρουν πολλοί συνάδελφοι και από την πλειοψηφία. Ακούσαμε τους εισηγητές μας.

Ο προϋπολογισμός σας αποτυπώνει τη λογική σας, δηλαδή φόρους δίχως τέλος. Περιέχει νέες φορολογικές επιβαρύνσεις συνολικού ύψους 2,5 δισεκατομμυρίων ευρώ, σε μια οικονομία που αποδεδειγμένα δεν αντέχει άλλους φόρους, αντί να κινηθεί στην κατεύθυνση της στοχευμένης μείωσης δαπανών.

Μην μου πείτε, κύριες και κύριοι συνάδελφοι, ότι δεν υπάρχουν περιθώρια για να περικοπούν δαπάνες και να μην επιβληθούν φόροι, γιατί, υπάρχουν πηγές από τις οποίες μπορούν να περικοπούν δαπάνες. Ενδεικτικά θα μπορούσα να σας αναφέρω τη συγχώνευση και την αξιοποίηση κτηριακών υποδομών του δημοσίου, την ώρα που οι υπηρεσίες και οι δομές του δημοσίου πληρώνουν ενοίκια και μισθώματα σε όλη την επικράτεια, την κατάργηση των δομών και μάλιστα δομών που εσείς πρόσφατα δημιουργήσατε εδώ και δύο χρόνια για να τοποθετήσετε κομματικούς φίλους και στελέχη σας, όπως επίσης τη μείωση κυρίως των καταναλωτικών δαπανών του δημοσίου.

Με τις νέες φορολογικές επιβαρύνσεις που επιβάλλετε, για πρώτη φορά θα πληρώσουν φόρο συνταξιούχοι των 800 ευρώ και μισθωτοί με μηνιαίο εισόδημα 700 ευρώ. Ελεύθεροι επαγγελματίες με ετήσιο εισόδημα 10.000 και 12.000 ευρώ, θα πρέπει να καταβάλουν το 60% του εισοδήματός τους για τον φόρο εισοδήματος και τις ασφαλιστικές εισφορές και με το υπόλοιπο 40% να πληρώσουν όλες τις άλλες υποχρεώσεις και παράλληλα με αυτό το μικρό ποσό να καταφέρουν να επιβιώσουν σε αυτήν τη δύσκολη συγκυρία. Σας υπενθυμίζω και την αύξηση του ΦΠΑ σε βασικά προϊόντα και υπηρεσίες που πλήττει πρόσφατα κάθε ελληνική οικογένεια. Αναφέρθηκε σε αυτό ο κ. Βεσυρόπουλος, ο εισηγητής μας.

Κυρίες και κύριοι συνάδελφοι, ο τουρισμός είναι ο μόνος τομέας αυτήν την ώρα για τον οποίο η οικονομία μπορεί να ελπίζει και ο τουρισμός είναι ο μόνος τομέας αυτήν την ώρα πάνω στον οποίο στηρίχτηκε η οικονομία, γι’ αυτό και η Κυβέρνηση ΣΥΡΙΖΑ-ΑΝΕΛ φαίνεται ότι τον έχει στοχοποιήσει.

Ξέρετε, ο τουρισμός των νησιών υπέστη μεγάλη βάσανο και βαρύτατο πλήγμα από την πολιτική της Κυβέρνησης στο μεταναστευτικό, όπως ομολόγησε ο ίδιος ο Πρωθυπουργός και μάλιστα τα νησιά του Αιγαίου και ιδιαίτερα τα νησιά εκείνα όπου υπάρχουν hot spots, τα οποία η Κυβέρνηση τα φόρτωσε με μετανάστες και τα μετέτρεψε σε θύλακες και σε αποθήκες ανθρώπων, εγκλωβίζοντας τους παράνομους μετανάστες που δεν μπορούν να μετακινηθούν από κει.

Γνωρίζει, μήπως, η Κυβέρνηση ποια είναι τα ποσοστά μείωσης επισκεπτών, των τουριστικών εσόδων στη Λέσβο, στην Κω, στη Χίο, στη Σάμο, στη Λέρο; Για ποιον λόγο δεν υπάρχει ένα ολοκληρωμένο πρόγραμμα προβολής και διαφήμισης, στήριξης των τοπικών κοινωνιών σε διαφήμιση για τον τουρισμό;

Η αναστολή κατάργησης των μειωμένων συντελεστών ΦΠΑ στα νησιά που εξήγγειλε ο κύριος Πρωθυπουργός δεν αρκεί. Και ξέρετε, δεν αρκεί γιατί αξίζει, κυρίες και κύριοι συνάδελφοι, να δείτε τα έγγραφα που έχουν καταθέσει τόσο ο Δήμος της Κω όσο και οι φορείς της Κω, οι οποίοι αγωνιούν για την εξέλιξη των πραγμάτων τα επόμενα χρόνια.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε, αν θέλουμε και πιστεύουμε στην ανάπτυξη του τουριστικού προϊόντος δεν συνάδει αυτή η ιδέα με τη διατήρηση hot spots στα νησιά.

Αναφέρθηκα πριν λίγο στον τουρισμό. Αξίζει να αναφέρει κανείς τις δαπάνες του κρατικού προϋπολογισμού που αφορούν το Υπουργείο Τουρισμού. Μόλις 80.000.000 ευρώ, ποσό που αντιστοιχεί στο 0,6% από τις άμεσες εισφορές που έχει ως έσοδα ο τουρισμός στην εθνική οικονομία, είναι οι δαπάνες για τη λειτουργία του Υπουργείου Τουρισμού. Αυτό αποτυπώνει και τη σημασία, αλλά και την έμφαση που δίνει η Κυβέρνηση ΣΥΡΙΖΑ-ΑΝΕΛ στον τουρισμό.

Η κυβερνητική πολιτική για τον τουρισμό εκφράζεται επίσης και με την πλήρη αδιαφορία στο φαινόμενο της μείωσης των εσόδων από τον τουρισμό κατά 7,1% τους οκτώ πρώτους μήνες του 2016 σε σχέση με την ίδια περίοδο πέρσι. Τα παραπάνω στοιχεία είναι της Τράπεζας της Ελλάδος. Δεν είναι δικά μας στοιχεία. Είναι αυταπόδεικτο πώς η υπερφορολόγηση και η μείωση της ανταγωνιστικότητας του τουριστικού μας προϊόντος οδηγεί σε μείωση εσόδων από τον τουρισμό.

Αυτή η Κυβέρνηση παράλληλα είναι απόλυτα ταυτισμένη με την επιβολή εξοντωτικών φόρων και επιβαρύνσεων στις επιχειρήσεις που δραστηριοποιούνται στον τομέα του τουρισμού.

Να σας υπενθυμίσω, κυρίες και κύριοι συνάδελφοι -και τελειώνω σε ένα λεπτό, κύριε Πρόεδρε, αν μου επιτρέψετε- ότι η Κυβέρνηση είναι αυτή που επέβαλε τις αυξήσεις ΦΠΑ στη διαμονή. Η Κυβέρνηση είναι αυτή που επέβαλε τον πρόσθετο φόρο του ΕΝΦΙΑ στις μικρές τουριστικές επιχειρήσεις. Η Κυβέρνηση είναι αυτή που επέβαλε την κατάργηση των μειωμένων συντελεστών ΦΠΑ στα νησιά του Αιγαίου. Η Κυβέρνηση είναι αυτή που προσπάθησε και πολέμησε το χωροταξικό του τουρισμού, που ακόμη δεν έχει μιλήσει γι’ αυτό.

Η Κυβέρνηση παράλληλα είναι αυτή που επικαλείται την αύξηση των επισκεπτών ως μεγάλο επίτευγμα, αλλά οφείλει ακόμα να τονίσει κανείς ότι αυτός ο αριθμός είναι μικρός σε σχέση με αυτό που συμβαίνει στο γεωπολιτικό περιβάλλον γύρω μας, στην Τουρκία, στην Αίγυπτο.

Η Κυβέρνηση, λοιπόν, μπορεί να αντιληφθεί ότι οι διανυκτερεύσεις και η κατά κεφαλήν δαπάνη καθορίζουν το πρόσημο στα τουριστικά έσοδα και όχι ο αριθμός των επισκεπτών. Η αύξηση μάλιστα του αριθμού των επισκεπτών δεν ήταν τόσο μεγάλη συγκριτικά με τα μεγέθη που είπαμε.

Ακούσαμε επίσης και τους κυβερνητικούς παράγοντες για την αναβάθμιση της τουριστικής εκπαίδευσης. Τελειώνω με αυτό, γιατί η Κυβέρνηση είναι αυτή που υποβάθμισε την τουριστική εκπαίδευση στη χώρα όταν αυτή απεμπόλησε το δικαίωμα της ίδρυσης τμημάτων τουρισμού ΑΕΙ και στο Αιγαίο και στην Κρήτη και δεν έγινε έτσι η Ελλάδα, αλλά και το Αιγαίο, ο βασικός πόλος τουριστικής ανάπτυξης και εκπαίδευσης και κατάρτισης στην ευρύτερη περιοχή. Αντιθέτως, δώσαμε τη σκυτάλη στη γείτονά μας και στην Κύπρο.

Κυρίες και κύριοι συνάδελφοι, η Νέα Δημοκρατία καταψηφίζει αυτόν τον προϋπολογισμό που κατέθεσε η Κυβέρνηση, γιατί δεν πιστεύει στην πολιτική επιβολής νέων φόρων σε μία κοινωνία που έχει εξαντλήσει τις αντοχές της και σε μία οικονομία που αναζητά οξυγόνο.

Οι αυταπάτες δοκιμάστηκαν στην πράξη και συνετρίβησαν από την ίδια την πραγματικότητα. Είναι ώρα των φιλελεύθερων ιδεών. Είναι ώρα να προχωρήσουμε μπροστά με τολμηρές αλλαγές, με τον εκσυγχρονισμό της δημόσιας διοίκησης χωρίς φόρους και στήριξη στην επιχειρηματικότητα. Είναι ώρα η Νέα Δημοκρατία και ο Κυριάκος Μητσοτάκης στο δρόμο που δείχνουν, στο δρόμο μπροστά να προχωρήσουν τη χώρα.

Καλή δύναμη σε όλους εσάς κι εύχομαι σε αυτή την ύστατη ώρα η Κυβέρνηση να δείξει την ευαισθησία που χρειάζεται και στον προϋπολογισμό, να διορθώσει τις στρεβλώσεις που ανέδειξαν και οι συνάδελφοι εισηγητές, αλλά και συνολικά όλες οι πτέρυγες της Βουλής. Πρέπει στο επόμενο διάστημα οι κυβερνώντες να διορθώσουν όχι μόνο τα λάθη τους, αλλά να διορθώσουν και τη λάθος πολιτική που επί δυόμισι χρόνια στερεί από την ελληνική κοινωνία την ελπίδα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Χριστοφιλοπούλου από τη Δημοκρατική Συμπαράταξη.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρίες και κύριοι συνάδελφοι, οι πολίτες της χώρας τα δύο τελευταία χρόνια έχουν πληρώσει επιπλέον 7,2 δισεκατομμύρια ευρώ σε πρόσθετα μέτρα παντός είδους: Περικοπές, φόρους, ιδίως έμμεσους φόρους. Είναι 7,2 δισεκατομμύρια ο λογαριασμός μέχρι τώρα. Αυτά τα 7,2 δισεκατομμύρια μέτρα έχουν επιβληθεί σε όλους, χαμηλοσυνταξιούχους, υψηλοσυνταξιούχους, εργαζόμενους, άνεργους, στους πάντες.

Σήμερα ακούσαμε τον Πρωθυπουργό να εξαγγέλλει για ένα εκατομμύριο εξακόσιους περίπου συνταξιούχους μια εφάπαξ προσφορά εν είδει μιας δέκατης τρίτης σύνταξης ή κάτι τέτοιο, όπως μας είπε. Πρόκειται για ένα επίδομα από το κοινωνικό μέρισμα, από το πλεόνασμα, της τάξεως των 380 ευρώ περίπου, για μια φορά. Κοιτάξτε, κυρίες και κύριοι συνάδελφοι, εμείς ως Δημοκρατική Συμπαράταξη δεν πρόκειται να γελάσουμε και να λοιδορήσουμε όπως εκάγχαζε ο κ. Τσίπρας, όταν το 2014 υπήρχαν κάποια πεντακοσάρικα από το τότε πλεόνασμα που μοιράζονταν. Εκάγχαζε τότε ο ΣΥΡΙΖΑ, καλπάζοντας το καραβάνι του προς την εξουσία. Δεν θα καγχάσουμε. Θα πούμε μόνο ένα πράγμα: Να σε κάψω Γιάννη, να σε αλείψω λάδι!

Και εξηγούμαι, κυρίες και κύριοι συνάδελφοι: Έχουμε τα 2,4 δισεκατομμύρια ευρώ πρόσθετων φόρων που θα πληρώσουν όλοι και ιδιαίτερα τους έμμεσους φόρους, τους οποίους αυξήσατε. Βαίνουν αυξανόμενοι, ενώ από το 2010 έως το 2014 έβαιναν μειούμενοι, γιατί είναι κοινωνικά άδικοι οι φόροι. Και ακούσαμε σήμερα τον Πρωθυπουργό να λέει ότι είναι κοινωνικά δίκαιος. Οι έμμεσοι φόροι, λοιπόν, βαίνουν αυξανόμενοι. Αυτοί, λοιπόν, οι φόροι που θα πληρωθούν από τους πολίτες, που είναι 2,4 δισεκατομμύρια ευρώ, είναι επιπλέον και είναι φόροι του δικού σας προϋπολογισμού.

Θέλετε να πάμε στην «οικογένεια» των συνταξιούχων για να τεκμηριώσουμε αυτό το να σε κάψω Γιάννη να σε αλείψω λάδι; Ο προϋπολογισμός που συζητάμε αφαιρεί 1,6 δισεκατομμύρια ευρώ από τους συνταξιούχους, εκ των οποίων 586,3 εκατομμύρια ευρώ είναι μόνο από την κατάργηση του ΕΚΑΣ των χαμηλοσυνταξιούχων. Από τα μερίσματα του Μετοχικού Ταμείου είναι 204 εκατομμύρια, από τις επικουρικές 350 εκατομμύρια ευρώ περίπου και πάει λέγοντας ο λογαριασμός του 1,6 δισ. επιβαρύνσεις.

Βεβαίως, ήρθε ο κύριος Πρωθυπουργός και λέει «Παίρνω 1,6 δισεκατομμύρια ευρώ και σας δίνω εφάπαξ 617».

Να θυμηθούμε και κάτι άλλο: Το χαράτσι που πληρώνουν οι συνταξιούχοι, που τους επέβαλε η Κυβέρνηση ΣΥΡΙΖΑ-ΑΝΕΛ για τις εισφορές υγείας κοστίζει 717 εκατομμύρια ευρώ τον χρόνο. Μήπως είδαν καλύτερη υγεία οι χαμηλοσυνταξιούχοι ή όλοι οι συνταξιούχοι και όλοι οι πολίτες μέσα απ’ αυτό το χαράτσι της υγείας; Όχι βέβαια, διότι μέχρι και σεντόνια λείπουν από τα νοσοκομεία. Εκεί τα καταντήσατε!

Και βγήκε ο κ. Πολάκης -άκουσον άκουσον!- εχθές και έκανε σε εμάς κριτική και από πάνω, κυρίες και κύριοι συνάδελφοι.

(Θόρυβος από την πτέρυγα του ΣΥΡΙΖΑ)

Ακούστε λίγο. Θα μιλήσετε κι εσείς.

Και ακούσαμε τον κύριο Πρωθυπουργό σήμερα κι εδώ πραγματικά είναι να λέει κανείς «σταματάει πουθενά τα ψέματα;» Είπε «πέντε χιλιάδες προσλήψεις «θα»…»!

Κι εγώ ρωτάω, σε ποιες προσλήψεις αναφερόταν ο κ. Τσίπρας; Σε αυτές που είχε εξαγγείλει το 2015 και δεν τις έκανε ποτέ; Σε αυτές που είχε εξαγγείλει, τις πέντε χιλιάδες, τον Απρίλιο του 2016; Δείτε την εξαγγελία. Μήπως στις εξαγγελίες του Πρωθυπουργού στη ΔΕΘ, όπου ο κύριος Πρωθυπουργός μίλησε για δέκα χιλιάδες προσλήψεις νοσηλευτών και γιατρών; Δείτε τα! Ή μήπως στον κ. Πολάκη που τόλμησε από αυτό το Βήμα να πει ότι έχουμε τρεισήμισι χιλιάδες προσλήψεις στην υγεία; Ψεύδος, κυρίες και κύριοι συνάδελφοι! Φέρτε μου έναν! Και δεν μιλώ για επικουρικούς γιατρούς, έτσι; Για να καταλαβαινόμαστε. Δεν υπάρχει ούτε ένας γιατρός ή νοσηλευτής που να έχει προσληφθεί στην υγεία φέτος ή πέρυσι.

Εννιακόσιες ογδόντα πέντε προσλήψεις έτοιμες, με πράξη Γενικού Λογιστηρίου του Κράτους και Πράξη Υπουργικού Συμβουλίου, πήρατε τον Δεκέμβρη του 2014 έτοιμες. Ο κ. Κουρουμπλής είχε άλλες προτεραιότητες.

(Θόρυβος από την πτέρυγα του ΣΥΡΙΖΑ)

Προφανώς υπάρχουν διαφωνίες συνάδελφοι, αλλά τι να κάνουμε, η αλήθεια είναι η αλήθεια.

Ο κ. Ξανθός τον Σεπτέμβρη του 2015 που ανέλαβε είπε, λοιπόν, ότι «θα» κάνει προσλήψεις.

Σήμερα, ο Πρωθυπουργός, από το κοινωνικό μέρισμα, λέει και πέντε χιλιάδες γιατροί και νοσηλευτές και δέκα χιλιάδες στη ΔΕΘ, από το μέρισμα των καναλαρχών, μας κάνουν δεκαπέντε χιλιάδες. Να έχουμε να λέμε. Με τα λόγια.

**ΦΩΤΕΙΝΗ ΒΑΚΗ:** Εσείς τους είχατε και δεν πληρώνατε είκοσι επτά χρόνια…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αχ, κυρία Βάκη, αφήστε να μιλήσουμε. Ξέρω, σας ενοχλεί πολύ η αλήθεια. Η αλήθεια πονάει. Πονάει πάρα πολύ η αλήθεια!

(Θόρυβος από την πτέρυγα του ΣΥΡΙΖΑ)

**ΦΩΤΕΙΝΗ ΒΑΚΗ:** Το ψέμα πονάει.

**ΠΡΟΕΔΡΕΥΩΝ (Γεώργιος Λαμπρούλης):** Αφήστε την κ. Χριστοφιλοπούλου να μιλήσει. Παρακαλώ συνεχίστε, κυρία Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ό,τι δεν τους αρέσει, τους ενοχλεί.

Λέω, κύριε Πρόεδρε, ότι αυτό το καρναβάλι με την υγεία, κάποια στιγμή πρέπει να τελειώνει.

Και να σας πω και κάτι άλλο, αφού προκαλείτε. Πέρυσι τέτοια εποχή δεν είχαν προσληφθεί γιατροί και νοσηλευτές στις Μονάδες Εντατικής Θεραπείας. Πέθαινε πάρα πολύς κόσμος, ξέρετε. Φέτος ξεκίνησαν ήδη οι θάνατοι από τη γρίπη. Έχει γίνει καμία προετοιμασία από το Υπουργείο Υγείας για να προσληφθούν στις Μονάδες Εντατικής Θεραπείας εκατό γιατροί κι εκατό νοσηλευτές; Όχι.

Πότε άλλοτε είχε γίνει αυτό; Επί ποιων κυβερνήσεων; Ποτέ! Ποτέ, κυρίες και κύριοι συνάδελφοι. Μήνα Δεκέμβρη και μήνα Γενάρη ήταν έτοιμες οι προσλήψεις. Με ακούν συνάδελφοι όλων των πτερύγων και ξέρουν για τι μιλάω.

Αυτό είναι το κατάντημα.

(Θόρυβος από την πτέρυγα του ΣΥΡΙΖΑ)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Οι προσλήψεις…

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε παρακαλώ.

Κυρία Χριστοφιλοπούλου, συνεχίστε παρακαλώ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν μπορούν να δεχθούν τον αντίλογο.

Τόση ώρα που λέγατε εσείς το ποίημά σας, τόση ώρα που βγήκε ο κ. Τσίπρας και δεν ήρθε από εδώ να μας τα πει, εμείς γιατί δεν μιλάγαμε και σας ακούγαμε; Δεν αντέχετε να ακούσετε τον αντίλογο. Τόσο δημοκράτες είστε!

Να πω μια κουβέντα για τα εργασιακά, κυρίες και κύριοι συνάδελφοι. Ναι μεν δεν αποτυπώνονται, ξέρετε, ως αριθμοί στον προϋπολογισμό, αλλά έχουν να κάνουν με την ανάπτυξη, με τη δυνατότητα να υπάρχει κοινωνική ειρήνη στον τόπο, με τη δυνατότητα να συνεννοηθούν οι κοινωνικοί εταίροι.

Κι επειδή ακούω την Κυβέρνηση να υπερασπίζεται –λέει- μόνο τις συλλογικές διαπραγματεύσεις, ερωτώ: Τι θα κάνετε με την ανταπεργία; Θα μας πάτε πίσω στο 1959 και την απόφαση του Αρείου Πάγου τότε ή στο 1976; Θα επιτρέψουμε την ανταπεργία; Θα υπερασπιστείτε την απαγόρευσή της, την οποία υπερασπιστήκαμε μέχρι τέλους; Τις ομαδικές απολύσεις θα τις υπερασπιστείτε; Σήμερα υπήρχε γενική απεργία.

Περιμένουμε να ακούσουμε από επίσημα χείλη ποιες είναι οι δεσμεύσεις και ποιες είναι οι διαπραγματευτικές γραμμές της Κυβέρνησης πάνω σε αυτά τα ζητήματα που μέχρι σήμερα δεν είχαν πειραχτεί.

Και δεν ακούω την κυρία Υπουργό Εργασίας να μιλάει και να σηκώνει σημαίες για το lockout, δεν την ακούω να σηκώνει σημαίες για τον συνδικαλιστικό νόμο. Γιατί; Γιατί τα συνδικάτα δεν είναι ημέτεροι;

(Θόρυβος από την πτέρυγα του ΣΥΡΙΖΑ)

Κυρίες και κύριοι συνάδελφοι, καταλαβαίνω πολύ καλά ότι όλα αυτά που λέω ενοχλούν. Λέω, όμως, ξεκάθαρα: Ο κόσμος έχει καταλάβει πως ό,τι κι αν μοιράσει ο κ. Τσίπρας, είτε σε ψεύτικες υποσχέσεις και λόγια είτε σε κάποια μικροεπιδόματα από εδώ κι από εκεί, δεν διασώζεται. Γιατί τα ψέματα, η προπαγάνδα και κυρίως οι αυταπάτες έχουν πολύ κοντά ποδάρια!

Καταψηφίζουμε, προφανώς, αυτόν το προϋπολογισμό.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μορφίδης από τον ΣΥΡΙΖΑ.

**ΚΩΝΣΤΑΝΤΙΝΟΣ ΜΟΡΦΙΔΗΣ:** Ευχαριστώ, κύριε Πρόεδρε.

Θα συμφωνήσω με την κ. Χριστοφιλοπούλου ότι το ψέμα έχει κοντά ποδάρια.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εσείς τα λέτε τα ψέματα.

**ΚΩΝΣΤΑΝΤΙΝΟΣ ΜΟΡΦΙΔΗΣ:** Συμφωνούμε μαζί σας. Γιατί διαμαρτύρεστε; Εγώ συμφωνώ μαζί σας. Θα διαφωνήσω σε ένα σημείο μόνο, στο ότι δεν ακούσατε, προφανώς, την ομιλία του κ. Πολάκη στην οποία αναφερθήκατε.

Πριν από μερικές ώρες σε αυτήν εδώ την Αίθουσα ο κ. Πολάκης αναφέρθηκε στις προσλήψεις που έχουν γίνει και στις Μονάδες Εντατικής Θεραπείας και σε όλους τους τομείς της υγείας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** …(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ κάντε ησυχία, κυρία Χριστοφιλοπούλου!

**ΚΩΝΣΤΑΝΤΙΝΟΣ ΜΟΡΦΙΔΗΣ:** Εσείς επιμένετε να λέτε λόγια και να κατηγορείτε τον Υπουργό ότι λέει ψέματα. Καλύτερο θα ήταν να πάτε να ενημερωθείτε από τον Υπουργό, να δείτε και τους ανθρώπους που δουλεύουν, όπως τους βλέπουμε εμείς και όπως τους βλέπει όλη η Ελλάδα και όλος ο ελληνικός λαός, σε ένα σύστημα που ήταν υπό κατάρρευση και τώρα σιγά σιγά στέκεται στα πόδια του.

Κυρίες και κύριοι συνάδελφοι, ο προϋπολογισμός του 2017 που συζητάμε σήμερα έχει ένα κύριο χαρακτηριστικό. Είναι προς όφελος των ανθρωπιστικών αναγκών της κοινωνίας, με δαπάνες που στοχεύουν στην παιδεία, στον πολιτισμό, στην υγεία, στο κοινωνικό κράτος και στην ανάπτυξη της οικονομίας, σε αντίθεση με τους προϋπολογισμούς προηγουμένων ετών, που ακόμη και σε εποχές παχιών αγελάδων οι πραγματικά ζωτικοί τομείς της κοινωνίας έχαιραν ελάχιστης εκτίμησης από τις κυβερνήσεις και βεβαίως χρηματοδότησης. Με την έναρξη δε της επιτροπείας οι κυβερνήσεις που συνέτασσαν, κατόπιν εντολών, προϋπολογισμούς προσπάθησαν να ικανοποιήσουν αποκλειστικά τις εκβιαστικές συμφωνίες, χωρίς καν να αντιλαμβάνονται τις άμεσες και έμμεσες καταστροφικές συνέπειες για την κοινωνία.

Σήμερα η Νέα Δημοκρατία και το ΠΑΣΟΚ επιμένουν ακόμα στην ίδια λάθος συνταγή. Τι και εάν βρέθηκαν στα έδρανα της Αντιπολίτευσης! Επιμένουν να έχουν τον νεοφιλελευθερισμό κορώνα στο κεφάλι τους. Τι και εάν όλοι παραδέχθηκαν στη συνέχεια ότι η συνταγή στη χώρα μας ήταν λάθος; Τι και εάν το ίδιο το ΔΝΤ παραδέχθηκε ότι τα στοιχεία στα οποία βασίστηκαν τα προγράμματα ήταν λάθος; Η Νέα Δημοκρατία και το ΠΑΣΟΚ, που είχαν την ευθύνη υλοποίησης αυτής της πολιτικής, μας λένε ότι η χώρα ήταν παράδεισος τον Δεκέμβρη του 2014 και ότι ο ΣΥΡΙΖΑ την έριξε στα βράχια. Καμμία αυτοκριτική για τα δικά τους λάθη που μας οδήγησαν εδώ, καμμία εξήγηση για το πώς μια ανθηρή οικονομία τον Δεκέμβρη του 2014 έγινε ισχνή αμέσως μετά τον Γενάρη του 2015, δηλαδή, σε έναν μήνα.

Εκφράζονται αντιδράσεις και σκεπτικισμός από την Αντιπολίτευση για τα αποτελέσματα του Eurogroup. Μάλλον υπάρχει μια αδυναμία να κατανοηθούν τα θετικά αποτελέσματα. Περιμένατε ίσως να διαγραφεί το χρέος -που οι δικές σας πολιτικές δημιούργησαν και συντήρησαν- ολοκληρωτικά εν μία νυκτί. Κυρίως, όμως, περιμένατε μία ήττα της Κυβέρνησης και λίγο πολύ το είχατε δηλώσει. Δεν έχει περάσει πολύς χρόνος από το «Βάστα ΔΝΤ» που τα συνεργαζόμενα μέσα ενημέρωσης εκφωνούσαν. Δεν σας ενδιαφέρει η έξοδος από την ύφεση, τον φαύλο κύκλο της κρίσης. Μόνο η αριστερή παρένθεση είναι αυτό που σας ενδιαφέρει.

Οφείλουμε, όμως, να καλωσορίσουμε κυρίως τη Νέα Δημοκρατία στο γκρουπ των κομμάτων του Κοινοβουλίου που αναγνωρίζουν ότι ο ελληνικός λαός έχει προβλήματα. Ακούγοντας τις τοποθετήσεις των ομιλητών αυτές τις μέρες διαπιστώσαμε μία αγωνιστικότητα και διεκδικητική διάθεση για κοινωνικά δικαιώματα, για εργατικά δικαιώματα, για δικαιώματα των ευπαθών ομάδων. Ακούστηκαν ακόμη διεκδικήσεις για μειώσεις φόρων, αλλά βεβαίως παράλληλα και προβλέψεις για απολύσεις, προφανώς για να δουλεύουν οι λίγοι και οι άριστοι, πάντα σύμφωνα με τα νεοφιλελεύθερα πρότυπα και τις αγαπημένες τους συνταγές της τιμωρητικής λιτότητας.

Επίσης, ακούστηκαν κριτικές για τον προϋπολογισμό και για το πρόγραμμα που δεν βγαίνει, για λαϊκίστικες πρακτικές και για κυβερνητικά ψεύδη. Ξεχνάτε, κύριοι συνάδελφοι, να αναφερθείτε στις ευθύνες, στις δικές σας ευθύνες για τον τρόπο που φτάσαμε εδώ. Ξεχνάτε ποιοι εξαέρωσαν τα κοινωνικά δικαιώματα, ποιοι εξαφάνισαν τα εργατικά δικαιώματα. Το να ζητάτε σήμερα συλλογικές συμβάσεις είναι υποκριτικό, όταν εσείς είστε αυτοί που τις καταργήσατε. Και βέβαια αυτό από μόνο του είναι η ομολογία της ήττας της δικής σας πολιτικής.

Όσο για εμάς, συνεχίζουμε με σταθερά, ίσως αργά βήματα, αλλά πάντα μπροστά.

Αυτός ο προϋπολογισμός είναι ένα ακόμα βήμα μέσα στα στενά, ασφυκτικά όρια και τις δυνατότητες που έχει η χώρα μας. Παίρνουμε κουράγιο από τα θετικά στοιχεία που παρουσιάζει η οικονομία, ίσως όχι όσο θα θέλαμε, αλλά το θετικό ξεκίνημα έχει ήδη γίνει. Παίρνουμε κουράγιο από τον ελληνικό λαό που αναγνωρίζει την προσπάθεια και αντιλαμβάνεται ότι ο κατήφορος σταματά, που αναγνωρίζει ότι σε αυτές τις δύσκολες συνθήκες προτεραιότητα γι’ αυτήν την Κυβέρνηση είναι οι κοινωνικές δαπάνες και ότι σε αυτές είναι που δίνει βάρος και κατευθύνει τα όποια χρήματα μπορεί, μέσα από έναν προϋπολογισμό όπως αυτός που κατατίθεται και συζητείται αυτές τις μέρες.

Αυτό επιβεβαιώνεται από το αποψινό διάγγελμα του Πρωθυπουργού με τη στήριξη των χαμηλοσυνταξιούχων από τα περισσεύματα του 2016 και βέβαια από τη μη αύξηση του ΦΠΑ στα νησιά.

Ο φετινός προϋπολογισμός, κυρίες και κύριοι συνάδελφοι, είναι ρεαλιστικός και πλεονασματικός, όπως υπήρξε και ο προηγούμενος. Θα υπερβούμε και πάλι τον στόχο, όπως και τη χρονιά που κλείνει ευοίωνα. Ο φετινός προϋπολογισμός είναι ένας προϋπολογισμός που διατηρεί τη δημοσιονομική ισορροπία και παράλληλα είναι δίκαιος κοινωνικά. Επεκτείνεται το κοινωνικό εισόδημα αλληλεγγύης, ενισχύονται επιπλέον οι τομείς της υγείας, της παιδείας και της κοινωνικής πρόνοιας.

Αυξημένο εμφανίζεται και το Πρόγραμμα Δημοσίων Επενδύσεων, που στοχεύει σε αναπτυξιακές δράσεις μαζί με τα εργαλεία του ΕΣΠΑ, το Πρόγραμμα Αγροτικής Ανάπτυξης και τα οφέλη του αναπτυξιακού νόμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Ξεκινήσαμε να σχεδιάζουμε και το μέλλον της δικής μας περιφέρειας, της Περιφέρειας Ανατολικής Μακεδονίας-Θράκης, έτσι ώστε μέσα στον επόμενο χρόνο να παρουσιάσουμε ένα ολοκληρωμένο σχέδιο για την ανάπτυξη και την οργάνωση της παραγωγής όλων των κλάδων της οικονομίας.

Συναδέλφισσες και συνάδελφοι, η Κυβέρνηση τάσσεται ενάντια στις πολιτικές της λιτότητας, όπως και άλλες χώρες της Ευρώπης που έχουν πληγεί από τις ηγεμονικές νεοφιλελεύθερες εμμονές, αυτές που καταστρατηγούν τα ευρωπαϊκά κεκτημένα και θεμελιώδεις όρους της Ευρωπαϊκής Ένωσης. Είμαστε ξεκάθαροι. Τασσόμαστε υπέρ της παραγωγικής ανασυγκρότησης, της κοινωνικά δίκαιης ανάπτυξης και του κοινωνικού κράτους και προσπαθούμε να ανασυντάξουμε τους άτακτους πλίνθους, να κάνουμε την ατραπό λεωφόρο. Συνεχίζουμε με σταθερά βήματα και με επιμονή, μέχρι την έξοδο της χώρας από τα μνημόνια, τις επιτροπείες και τις αποικιακές πολιτικές.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Γκιουλέκας από τη Νέα Δημοκρατία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε σήμερα το βασικότερο νομοσχέδιο που κάθε χρόνο έρχεται στην Ολομέλεια, τον προϋπολογισμό του 2017. Τι συζητούμε όμως; Τι υπερασπίζεστε;

Κύριοι συνάδελφοι της Πλειοψηφίας, συγγνώμη, αλλά πριν από μια ώρα, ο δικός σας Αρχηγός, ο Πρωθυπουργός κ. Τσίπρας, ανέτρεψε τον προϋπολογισμό. Κι εδώ, στα κυβερνητικά έδρανα έχουμε κάποιους Υπουργούς της Οικονομίας. Θα μας φέρετε τελικά τις αλλαγές; Αντί να μας τιμήσει ο κύριος Πρωθυπουργός και να έρθει εδώ να εξαγγείλει ότι «ξέρετε, ανατρέπεται ο προϋπολογισμός και θα έχουμε πλέον άλλα μεγέθη», βγαίνει στην τηλεόραση, απευθύνει διαγγέλματα –και βεβαίως είναι προφανές, πρόδηλο γιατί το κάνει- και δεν ξέρουμε τίποτε. Κι ερχόμαστε εμείς εδώ και συζητούμε τον προϋπολογισμό και τα μεγέθη τα οποία έχουν κατατεθεί από την Κυβέρνησή σας και δεν κάνετε καν τον κόπο να ενημερώσετε την Εθνική Αντιπροσωπεία για την όποια αλλαγή επιφέρουν αυτές οι εξαγγελίες, η παροχολογία του Πρωθυπουργού.

Κι επειδή άκουσα και τον προηγούμενο συνάδελφο να λέει εδώ «ξέρετε, εσείς οι δεξιοί, η Νέα Δημοκρατία, οι νεοφιλελεύθεροι…», επιτρέψτε μου να σας πω ότι η κοινωνική ευαισθησία δεν μονοπωλείται από κανέναν. Αν τελικά είστε εσείς οι προασπιστές των λαϊκών συμφερόντων και των αδύναμων, θα ήθελα να σας πω ότι διακόσιες πενήντα χιλιάδες συνταξιούχοι εκεί έξω ρωτούν για το ΕΚΑΣ, εσάς τους υπερασπιστές!

Θα ήθελα να σας πω ότι οι μισθωτοί περιμένουν να πάει ο μισθός τους στα 751 ευρώ από εσάς, από τους υπερασπιστές τους. Θα ήθελα να σας πω ότι περιμένουν τη δέκατη τρίτη σύνταξη όλοι οι συνταξιούχοι. Μα, έτσι ήρθατε στην εξουσία. Θα ήθελα να σας πω ότι όλοι οι Έλληνες περιμένουν να καταργήσετε τον ΕΝΦΙΑ. Αυτό έταξε ο Αλέξης Τσίπρας και πήρε –υφάρπαξε δηλαδή- την ψήφο του ελληνικού λαού.

Βεβαίως, δεν περίμενα να πανηγυρίζετε για το Eurogroup, γιατί εσείς λέγατε κάποτε, ότι βαρώντας τα νταούλια θα χορεύουν οι αγορές στον δικό σας ρυθμό και ότι με έναν νόμο θα διαγράψετε και το χρέος και τον ΕΝΦΙΑ και όλα. Πού πήγαν όλα αυτά, κύριοι συνάδελφοι; Και για τι μιλάμε;

Και επειδή μιλάμε για τον προϋπολογισμό, επιτρέψτε μου να σας πω ότι αντίθετα με τη δική σας πρακτική, που βάζετε πάνω απ’ όλα το κομματικό σας συμφέρον, εμείς τουλάχιστον στη Νέα Δημοκρατία έχουμε αποδείξει και με τον Κυριάκο Μητσοτάκη και με τις προηγούμενες ηγεσίες ότι βάζουμε πάνω απ’ όλα το εθνικό συμφέρον. Γιατί; Γιατί, εάν σήμερα η χώρα βρίσκεται στην Ευρώπη, μετά από τις δικές σας παλινωδίες, μετά από τις δικές σας κωλοτούμπες, είναι γιατί η Νέα Δημοκρατία στήριξε αυτή την παραμονή. Η Νέα Δημοκρατία ήταν, βεβαίως, και η παράταξη που έβαλε τη χώρα στην Ενωμένη Ευρώπη, τα λεφτά της οποίας παίρνετε από τη μια πλευρά, αλλά από την άλλη πλευρά βάζετε τον κόσμο σε διλήμματα.

Τι συζητούμε σήμερα; Τον νέο προϋπολογισμό. Δυο δρόμοι υπάρχουν. Η χώρα αυτή τη στιγμή περνά από την πιο δύσκολη στενωπό, μια παρατεταμένη οικονομική κρίση, έναν οικονομικό πόλεμο που μετά τον Β΄ Παγκόσμιο Πόλεμο έχει δημιουργήσει τεράστιες τραγικές συνθήκες και έχει πολτοποιήσει τη ζωή όλων των Ελλήνων. Δυο δρόμοι υπάρχουν, λοιπόν, σε μία χώρα που αναγκάζεται να δανείζεται, για να βρει χρήματα. Ο ένας δρόμος, είναι να επιβάλει φόρους και είναι αυτός που ακολουθείτε εσείς. Ο άλλος δρόμος, είναι να δημιουργήσει το περιβάλλον, για να μπορούν να έρθουν επενδύσεις στη χώρα. Αυτό σημαίνει, βεβαίως, μείωση της φορολογίας –είναι αυτά που εξήγγειλε ο Κυριάκος Μητσοτάκης- αυτό σημαίνει σταθεροποίηση του φορολογικού καθεστώτος, αυτό σημαίνει ένα ελκυστικό περιβάλλον, για να μπορεί να έρθει κάποιος να επενδύσει.

Ποιος θα έρθει να επενδύσει στην Ελλάδα του ΣΥΡΙΖΑ, κυρίες και κύριοι συνάδελφοι; Ποιος τρελός θα έρθει να επενδύσει έστω και ένα ευρώ, όταν βγαίνει ο κ. Σπίρτζης και ζητά συγγνώμη χύνοντας κροκοδείλια δάκρυα, γιατί, λέει, προχωρήσαμε στην αποκρατικοποίηση των δεκατεσσάρων περιφερειακών αεροδρομίων; Απ’ αυτά, βεβαίως, ο κρατικός προϋπολογισμός ωφελήθηκε κατά 1,4 δισεκατομμύρια, αλλά ο κ. Σπίρτζης ζητεί συγγνώμη γιατί το κάνατε. Είναι τραγικό, δηλαδή, αυτό!

Πώς θα προχωρήσουμε, όταν μία εβδομάδα πριν ο Πρωθυπουργός της χώρας, ο Αλέξης Τσίπρας, είχε βάλει φαρδιά-πλατιά την υπογραφή του στη συμφωνία με την «COSCO» για το λιμάνι του Πειραιά και έβγαινε ο αρμόδιος Υπουργός Ναυτιλίας, ο κ. Δρίτσας, και διαρρήγνυε τα ιμάτιά του στις κομματικές σας συγκεντρώσεις, λέγοντας «δεν ξεπουλάμε το λιμάνι στους Κινέζους». Μια εβδομάδα μετά, βέβαια, ο Πρωθυπουργός σας το ξεπούλησε, κατά την άποψή σας. Και μιλάτε εσείς για επενδύσεις; Λέτε ότι από εκεί περιμένετε να εκτελεστεί ο φετινός προϋπολογισμός;

Επειδή μιλάμε για τον προϋπολογισμό, νομίζω ότι όλα αυτά είναι αστεία. Σήμερα, όμως, ο δικός σας Υπουργός επί της Οικονομίας και Ανάπτυξης, ο κ. Παπαδημητρίου, ομολόγησε με κυνισμό την αύξηση της φορολογίας επί των κυβερνήσεών σας και μάλιστα είπε το εξής αμίμητο -αυτό πρέπει να το διδάσκουν σε πρωτοετείς φοιτητές της εθνικής οικονομίας-, ότι η αύξηση των φόρων, λέει, δεν επηρεάζει την ανταγωνιστικότητα. Είναι φοβερό αυτό! Αυτό μόνο εσείς μπορείτε να το πείτε.

Επειδή εγώ προέρχομαι από τη Βόρεια Ελλάδα, κυρίες και κύριοι συνάδελφοι, χωρίς βεβαίως να αμφισβητώ την καλή γνώση πολλών συναδέλφων σας για τις πραγματικές συνθήκες που επικρατούν σε ολόκληρη την Ελλάδα, ασχέτως από πού προέρχεται ο καθένας, οφείλω να σας πω ότι εμείς στη Βόρεια Ελλάδα, στη Θεσσαλονίκη, στη Μακεδονία, στη Θράκη, βιώνουμε την κρίση πολύ πριν χτυπήσει την πόρτα της υπόλοιπης Ελλάδας. Γιατί; Γιατί λόγω της εγγύτητας με τις άλλες χώρες και λόγω των φορολογικών κινήτρων που δίνονται στις γειτονικές χώρες, πολλές επιχειρήσεις μεταπηδούσαν και συνεχίζουν να μεταπηδούν στην άλλη πλευρά των συνόρων. Και εσείς τι κάνετε για να συγκρατήσετε αυτό το ρεύμα; Αυξάνετε την φορολογία. Πολύ καλά κάνετε! Δείχνετε, δηλαδή, την πόρτα και σε όσους απέμειναν εδώ, σε όσους θαρραλέους βρίσκονται στην Ελλάδα, λέγοντάς τους, «παρακαλώ πολύ, από εκεί μπορείτε να πάτε, εμείς εδώ είμαστε μια χώρα που δεν δεχόμαστε επενδύσεις».

Επειδή μιλάμε για τον προϋπολογισμό και ο προϋπολογισμός είναι αριθμοί, δεν χρειάζεται τίποτε άλλο παρά να σας πω μερικά στοιχεία πολύ γρήγορα, σχετικά με το τι έχετε προξενήσει στη χώρα και γιατί ακριβώς λέμε ότι παρά το ότι ευχόμασταν όλα αυτά να πάνε καλά, με τη δική σας ανίκανη Κυβέρνηση είναι αδύνατον να πάνε καλά. Γιατί πολύ απλά σ’ αυτά τα δύο χρόνια χρεώσατε τη χώρα με 86 δισεκατομμύρια, κατά τον Διοικητή της Τράπεζας της Ελλάδας, τον κ. Στουρνάρα και κατά τον κ. Ρέγκλινγκ, κατά 100 δισεκατομμύρια με τη βαρουφάκεια Οδύσσεια, εκείνη τη φοβερή διαπραγμάτευση που κάνατε και σήμερα πανηγυρίζετε, γιατί, λέει, θα μειωθεί το χρέος μισό αιώνα μετά, το 2060, κατά 45 εκατομμύρια. Χρεώσατε τη χώρα, κατά την ηπιότερη εκτίμηση, κατά 86 δισεκατομμύρια και χαίρεστε, γιατί σε πενήντα χρόνια από τώρα -σε σαράντα πέντε χρόνια για την ακρίβεια, για να μην σας αδικήσω- θα μειώσετε, λέει, το χρέος κατά 45 δισεκατομμύρια. Δηλαδή, οι δυο επόμενες γενιές θα χαρούν να δουν τα επιτεύγματα της δικής σας υπερήφανης πολιτικής.

Τι έχει γίνει αυτά τα δύο χρόνια; Έχει χαθεί ένας πλούτος 26 δισεκατομμυρίων ευρώ, περίπου 6.000 ευρώ για κάθε νοικοκυριό. Ποιος το λέει αυτό; Η Ευρωπαϊκή Επιτροπή.

Στις φθινοπωρινές προβλέψεις, τον Νοέμβριο του 2014, εκτιμούσε ότι το ονομαστικό ΑΕΠ του 2016 θα ήταν στα 196 δισεκατομμύρια. Τον Νοέμβριο του 2016 –φέτος, ένα μήνα πριν- η Ευρωπαϊκή Επιτροπή ξέρετε πόσο εκτιμά το ονομαστικό ΑΕΠ; Το προσγείωσε στα 174 δισεκατομμύρια, 21 δισεκατομμύρια λιγότερο. Τι σημαίνει αυτό για το κάθε νοικοκυριό; Σας το είπα προηγουμένως.

Να μιλήσω για τον τομέα της εργασίας; Γιατί χαίρεστε, λέει, ότι παρουσιάζουν κάμψη οι δείκτες της ανεργίας. Με τι; Με τη μερική απασχόληση, εσείς οι αριστεροί που κόπτεστε για την κοινωνική σας ευαισθησία. Γιατί; Γιατί φέρατε τη μερική απασχόληση, γιατί φέρατε την εκ περιτροπής εργασία; Γιατί ξαφνικά το 60% των συμβάσεων στην Ελλάδα είναι μερική απασχόληση και χαίρεστε για αυτό; Και ο μήνας Οκτώβριος ήταν ο χειρότερος Οκτώβριος των τελευταίων δεκαπέντε ετών. Χάθηκαν ογδόντα δύο χιλιάδες θέσεις εργασίας.

Αυτά είναι νούμερα, κυρίες και κύριοι συνάδελφοι. Και μάλιστα, επειδή μιλάμε μόνο για νούμερα και μας ακούει ο ελληνικός λαός και δεν είναι όλοι εξοικειωμένοι με τα νούμερα, να σας πω και τα αποτελέσματα της περήφανης πολιτικής σας;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γκιουλέκα, ολοκληρώστε παρακαλώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ένα λεπτό, κύριε Πρόεδρε, και ολοκληρώνω.

Το Πανεπιστημιακό Νοσοκομείο Λάρισας, ένα από τα μεγαλύτερα νοσοκομεία της χώρας, ανέβαλε όλα τα προγραμματισμένα χειρουργεία, γιατί τα χρήματα του προϋπολογισμού του τμήματος αιμοδοσίας μεταφέρθηκαν σε άλλους κωδικούς και δεν υπάρχουν αντιδραστήρια και υλικά.

Λίγες μέρες πριν, ο διοικητής του Γενικού Νοσοκομείου Λαμίας ενημέρωνε τους πολίτες ότι είναι αδύνατη η λειτουργία του χειρουργείου και τους έλεγε: «Αν έχετε πρόβλημα, πάτε σε άλλα νοσοκομεία, η Λαμία πλέον έχει κλείσει. Τα χειρουργεία κατέβασαν τα στόρια.».

Αυτή είναι η πολιτική σας; Για αυτό περηφανεύεστε; Για αυτή την κοινωνική ευαισθησία κόπτεσθε; Δεν θα πάρουμε, κυρίες και κύριοι συνάδελφοι! Δύο χρόνια την Αριστερά -τη δική σας Αριστερά- την είδαμε και την είδαμε σε πράξεις και είναι τραγική.

Από την άλλη πλευρά, με συγχωρείτε πάρα πολύ, αλλά επειδή θέλουμε να μιλάμε με στοιχεία, κόκκινα δάνεια, ισολογισμοί τραπεζών και Τράπεζα της Ελλάδος -θα καταθέσω τον πίνακα στα Πρακτικά- το 2015-2016 αυξήθηκαν.

Οι καταθέσεις συρρικνώθηκαν κατά 40 δισεκατομμύρια. Από την Τράπεζα της Ελλάδος είναι τα στοιχεία.

Τα λουκέτα στην αγορά πολλαπλασιάστηκαν. Ιανουάριο με Σεπτέμβριο του 2016 -το εννεάμηνο- είκοσι τεσσεράμισι χιλιάδες επιχειρήσεις έκλεισαν και είκοσι μία χιλιάδες άνοιξαν. Άλλαξε το ισοζύγιο. Από το ΓΕΜΗ είναι τα στοιχεία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γκιουλέκα, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κλείνω αμέσως, κύριε Πρόεδρε.

Αυτά είναι τα στοιχεία της υπερήφανης πολιτικής σας. Αλλά και πάλι, λέω κυρίες και κύριοι συνάδελφοι, ότι εσείς τελικά αντί για έξοδο από την κρίση ψάχνετε τρόπο εξόδου από τα αδιέξοδα που έχετε δημιουργήσει.

Ακούγοντας σήμερα τον Αλέξη Τσίπρα, τον Πρωθυπουργό της χώρας, αυτό που εμείς εκτιμούσαμε έχει γίνει τελικά, κατά την ταπεινή μου άποψη πεποίθηση, ότι ο Αλέξης Τσίπρας θα επιχειρήσει πολύ σύντομα, με το σημερινό διάγγελμα και την παροχολογία, μια ηρωική φυγή προς τα εμπρός. Και νομίζω ότι καλά θα κάνετε αντί να υπερασπίζεστε έναν προϋπολογισμό που ούτως ή άλλως είναι αποτυχημένος και έχουν τιναχθεί τα νούμερα στον αέρα, γιατί ο Πρωθυπουργός σας ο ίδιος ανατρέπει αυτά που έχει καταθέσει η Κυβέρνησή σας, καλύτερα να ψάξετε πώς θα απολογηθείτε στον ελληνικό λαό σε λίγο που θα ζητήσετε την ψήφο του.

Να είστε καλά.

(Στο σημείο αυτό ο Βουλευτής κ. Κωνσταντίνος Γκιουλέκας καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Η κ. Σταματάκη από τον ΣΥΡΙΖΑ έχει τον λόγο.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, τα τελευταία χρόνια διανύουμε μια δύσκολη περίοδο. Η δεινή οικονομική θέση της χώρας καθώς και η στενή επιτροπεία δεν μας αφήνουν αρκετά περιθώρια κινήσεων. Αυτό δεν μπορούμε να μην το ομολογήσουμε.

Παρ’ όλα αυτά έχουμε τη δυνατότητα να μη ρίξουμε το βάρος στις ευάλωτες ομάδες, αλλά να το διανείμουμε σε μεσαία και ανώτερα στρώματα, να πληρώσουν αυτοί που πρέπει, να μην πέσει το βάρος της κρίσης στους πιο αδύνατους.

Ήδη, από το 2015, θεσμοθετήθηκε ο νόμος για την αντιμετώπιση της ανθρωπιστικής κρίσης. Οι δαπάνες για δράσεις κοινωνικής αλληλεγγύης για το 2016, μέχρι τον Οκτώβριο, υπερέβαιναν κατά 20,8% τον προϋπολογισμό του 2015, που είχε συντάξει η κυβέρνηση Σαμαρά.

Σήμερα, το κοινωνικό εισόδημα αλληλεγγύης απαίτησε τον τριπλασιασμό σχεδόν των δαπανών, που είχαμε διαθέσει τη διετία 2015-2016 για τους συμπολίτες μας, που είχαν χτυπηθεί από τον κρίση. Διαπραγματευτήκαμε και τελικά πετύχαμε να εγγράφονται αυτή τη στιγμή στον προϋπολογισμό 760 εκατομμύρια για προνοιακές παροχές, χωρίς να θίγονται βασικά επιδόματα, όπως τα οικογενειακά και τα επιδόματα αναπήρων.

Όμως δεν μένουμε, κυρίες και κύριοι συνάδελφοι, σε αριθμούς. Προχωράμε σε θεσμικές τομές. Σύμφωνα με την έκθεση της Παγκόσμιας Τράπεζας, η Ελλάδα δαπανά το 2,1% του ΑΕΠ για παροχές πρόνοιας, τη στιγμή που ο μέσος όρος στην Ευρωπαϊκή Ένωση είναι 4,2%. Παρ’ όλο το χαμηλό επίπεδο δαπανών, το σύστημα υπηρεσιών κοινωνικής προστασίας από τη μεταπολεμική περίοδο έως σήμερα χαρακτηρίζεται από πολυπλοκότητα, έλλειψη ενιαίου σχεδιασμού, κακή στόχευση, πολυδιάσπαση και πολυνομία, ανισότητα πόρων και παροχών, αδιαφάνεια.

Όλα αυτά οδήγησαν στα οξυμμένα διοικητικά προβλήματα των ασφαλιστικών φορέων και των υπηρεσιών πρόνοιας, αλλά και συχνά στον αποκλεισμό συμπολιτών μας από τα επιδόματα που δικαιούνταν, λόγω αδυναμίας πρόσβασης στην ελλιπή ενημέρωση και πληροφόρηση. Πεδίο λαμπρό για πελατειακές, ρουσφετολογικές πρακτικές.

Αυτές τις πρακτικές εμείς τις σπάσαμε. Σας χαλάσαμε την πιάτσα. Χαλάσαμε τα θεμέλια αυτού του σάπιου συστήματος που είχατε δημιουργήσει. Και αυτό είναι, κυρίες και κύριοι της Αντιπολίτευσης, που δεν σας αρέσει καθόλου. Γι’ αυτό δεν έχουμε ακούσει από εσάς ούτε μια θετική πρόταση για τον προϋπολογισμό αυτές τις δύο ημέρες. Καμμία αυτοκριτική. Αντ’ αυτού, επίθεση λεκτική χωρίς αιδώ. Ζούσαμε σε μια χώρα, που όλα κυλούσαν πάρα πολύ καλά. Ήταν πάρα πολύ ωραία και ήρθε ο ΣΥΡΙΖΑ και τα έκανε όλα ρημαδιό. Όμως ευτυχώς ο λαός έχει μνήμη και ξέρει πολύ καλά ποιοι και ποιες πολιτικές οδήγησαν τον λαό στην εξαθλίωση και τη χώρα στα πρόθυρα της κατάρρευσης.

Κυρίες και κύριοι συνάδελφοι, σχεδόν οι μισοί από το φτωχότερο 40% του πληθυσμού δεν λαμβάνουν καμμία ή λαμβάνουν ανεπαρκείς παροχές. Η σημερινή Κυβέρνηση, αναδιαμορφώνοντας το υπάρχον καθεστώς με ουσιαστικές θεσμικές τομές, φιλοδοξεί να βάλει τέλος στο σύστημα της πολυνομίας και της κακονομίας. Έτσι, την επόμενη εβδομάδα μπαίνει σε συζήτηση ο νόμος για τον Εθνικό Μηχανισμό Παρακολούθησης και Αξιολόγησης Πολιτικών Κοινωνικής Ένταξης. Σκοπός αυτού του μηχανισμού είναι ο σχεδιασμός, η ενημέρωση, ο συντονισμός, η τεκμηρίωση, η παρακολούθηση και η αξιολόγηση των πολιτικών κοινωνικής ένταξης και κοινωνικής συνοχής.

Στο πλαίσιο αυτό ιδρύονται διακόσια πενήντα τρία κέντρα κοινότητας σε όλη τη χώρα, τα οποία θα λειτουργήσουν ως χώροι υποδοχής, με σκοπό την καταγραφή και την εξυπηρέτηση των ωφελούμενων, και δεκατρία παρατηρητήρια στις περιφέρειες.

Ο μηχανισμός αυτός θα συμβάλει στη χάραξη τοπικών και περιφερειακών πολιτικών, στην εκπόνηση στοχευμένων ρυθμίσεων για την κοινωνική ένταξη και συνοχή, τη διαχείριση και διάδοση πληροφοριών και την κάλυψη, αξιολόγηση της πορείας εφαρμογής των πολιτικών για την κοινωνική προστασία.

Δεύτερη σημαντική τομή είναι η ίδρυση του ενιαίου φορέα πληρωμής επιδομάτων προνοιακού χαρακτήρα, που θα καλύπτει τα επιδόματα που δίνονται απ’ όλους τους φορείς της Κυβέρνησης. Ο ενδιαφερόμενος θα έχει τη δυνατότητα μόνο με το ΑΦΜ του να πληροφορείται για το επίδομα το οποίο δικαιούται. Επιπλέον, με τον ενιαίο φορέα όλα τα επιδόματα θα πληρώνονται την ίδια μέρα του μήνα, κάτι που αποτελούσε και πάγιο αίτημα του αναπηρικού κινήματος.

Τρίτη μεγάλη νομοθετική παρέμβαση είναι η συγκρότηση του Εθνικού Ενιαίου Συστήματος Αλληλεγγύης για τον εκσυγχρονισμό, τον εκδημοκρατισμό και την ενδυνάμωση όλων των οργανισμών και των μονάδων κοινωνικής προστασίας και ένταξης.

Ο προϋπολογισμός του 2017 είναι ένας προϋπολογισμός με θετικό κοινωνικό πρόσημο, που ενισχύει τους μηχανισμούς εκείνους που αποτελούν ανάχωμα για να σταθεί η κοινωνία όρθια μέχρι να ανακάμψει η οικονομία.

Κύριοι της Αξιωματικής Αντιπολίτευσης, κατανοώ την αγωνία σας, αλλά μάταια προσπαθείτε να γίνετε προφήτες κακών εξελίξεων. Η κοινωνία αναγνωρίζει την προσπάθεια που γίνεται να εκσυγχρονιστεί το δημόσιο σύστημα και να υπάρχουν ενιαία κριτήρια και περισσότερη διαφάνεια, ώστε να έχουν όλοι όσοι το δικαιούνται πρόσβαση σε παροχές και υπηρεσίες, ως πολίτες κι όχι ως πελάτες, χωρίς να χρειάζεται να συναλλαγούν προσωπικά με οποιαδήποτε εξουσία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δύο λεπτά, κύριε Πρόεδρε, θα μου δώσετε.

Η καινούργια χρονιά θα είναι χρονιά ανάκαμψης της οικονομία. Η Κυβέρνησή μας έχει στόχους, έχει όραμα, έχει τη θέληση και τη δύναμη να βγάλει τη χώρα από την κρίση και θα το πετύχει.

Οι εξαγγελίες του Πρωθυπουργού σήμερα το βράδυ, η διανομή του πλεονάσματος, το οποίο αμφισβητούσατε, προς τους χαμηλοσυνταξιούχους, η αναστολή της αύξησης του ΦΠΑ προς τους κατοίκους των νησιών που δέχτηκαν τη μεγαλύτερη προσφυγική κρίση είναι αποτέλεσμα της σκληρής διαπραγμάτευσης, της σωστής διαχείρισης, που δείχνει πως οι υποσχέσεις στα πλαίσια της κοινωνικής πολιτικής που έχουμε κάνει θα υλοποιηθούν σιγά-σιγά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σίμος Κεδίκογλου από τη Νέα Δημοκρατία.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, θα ήθελα τον λόγο για να κάνω μια διευκρίνιση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεδίκογλου, ένα λεπτό να μιλήσει η κυρία Υπουργός.

Ορίστε, κυρία Υπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όσον αφορά τα 617 εκατομμύρια, που ανακοίνωσε ο Πρωθυπουργός ότι θα δοθούν στους χαμηλοσυνταξιούχους και θα έχουμε και την αναστολή του ΦΠΑ σε κάποια νησιά του Αιγαίου, στα νησιά που έχουν τους πρόσφυγες, θα ήθελα να εξηγήσω ότι είναι από το πλεόνασμα, το οποίο υπάρχει, 2,44 δισεκατομμύρια μέχρι τον μήνα Νοέμβριο πάνω στον στόχο του προϋπολογισμού του 2016.

Κατανοώ, βέβαια, τους Βουλευτές της Αντιπολίτευσης, ότι λίγο έχουν ταραχτεί από την είδηση και μάλλον δεν μπορούν να το αφομοιώσουν.

(Θόρυβος-διαμαρτυρίες στην Αίθουσα)

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Είπε: «Φέτος δίνουμε αυτά και του χρόνου θα δώσουμε τα υπόλοιπα.».

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Πλεόνασμα 2,44;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Με τις υποχρεώσεις των 4 δισεκατομμυρίων του δημοσίου μόνο πλεόνασμα δεν έχουμε!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Είναι από το πλεόνασμα του 2016.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Παπανάτσιου, τελειώσατε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Το πλεόνασμα των 2,44 δισεκατομμυρίων…

(Θόρυβος-διαμαρτυρίες στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κάντε ησυχία, παρακαλώ, να ακούσουμε την Υπουργό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δείτε τα ληξιπρόθεσμα του δημοσίου προς τρίτους που αυξάνονται με γεωμετρική πρόοδο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Παπανάτσιου, θα απευθύνεστε στο Προεδρείο. Τελειώσατε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μόνο πλεόνασμα δεν έχετε!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δεν θέλουμε…

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ποιο πλεόνασμα; Αρχίστε να πληρώνετε τον κόσμο!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** …μας αρκεί.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, όχι κρίσεις. Παρακαλώ.

Κυρία Παπανάτσιου, ολοκληρώσατε αυτό που θέλατε να πείτε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ναι, κύριε Πρόεδρε.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, λίγη ησυχία.

Ελάτε, κύριε Κεδίκογλου.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Βλέπετε, κύριε Πρόεδρε, κυρίες και κύριοι, μετά το προεκλογικό διάγγελμα του Πρωθυπουργού, είναι φυσιολογικό να χάνεται λίγο το νόημα της συζήτησης του προϋπολογισμού.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κάντε ησυχία!

Ένα μικρό σχόλιο πάντως, επειδή όντως, όπως λέει ο φίλος μου ο Απόστολος ο Βεσυρόπουλος, είναι μια μικρή επιστροφή προηγούμενων περικοπών, δηλαδή σου παίρνω τρία, σου δίνω το ένα πίσω μετά και μου λες και ευχαριστώ. Θυμίζει λίγο τις ιστορίες του Χότζα!

Τέλος πάντων, ας μιλήσουμε για τον προϋπολογισμό, αν και το μόνο βέβαιο είναι ότι δεν θα υλοποιηθεί, και γιατί δεν βγαίνει -δεν βγαίνουν αυτά τα νούμερα, δεν υπάρχουν τα λεφτά γι’ αυτούς τους φόρους- και γιατί, μετά το διάγγελμα Τσίπρα, σας βλέπω να επιλέγετε το στρίβειν διά των εκλογών.

Ας μπούμε, όμως, στη συζήτηση. Ο προϋπολογισμός είναι ο οδικός χάρτης, που παρουσιάζει η Κυβέρνηση στη Βουλή, για την πορεία της οικονομίας τον επόμενο χρόνο και ο προϋπολογισμός του 2017 είναι ένας οδικός χάρτης για τα βράχια. Από πού να τον πιάσεις; Από τις εξωπραγματικές προβλέψεις; Βέβαια, όταν πιστεύεις ότι η οικονομία είναι σαν το ελατήριο και όσο πιο πολύ την συμπιέσεις τόσο γρηγορότερα θα αναπτυχθεί, τότε, ναι, μπορείς να πιστέψεις ότι θα έχεις ανάπτυξη 2,7% και αύξηση επενδύσεων 9,1%, εν μέσω σφοδρής, σφοδρότατης φοροκαταιγίδας.

Προσωπικά, βέβαια, αυτό που μου είναι αδύνατο να καταλάβω είναι πώς οι Έλληνες, οι οποίοι έχουν απολέσει 5,5 δισεκατομμύρια από το διαθέσιμο εισόδημά τους και θα πληρώσουν επιπλέον σε νέους φόρους, πάνω από 3 δισεκατομμύρια ευρώ, θα αυξήσουν και την ιδιωτική τους κατανάλωση. Δηλαδή, ενώ θα έχουν λιγότερα λεφτά και θα πληρώνουν περισσότερα σε φόρους, θα ξοδεύουν παραπάνω για τον εαυτό τους.

Συγγνώμη, κυρίες και κύριοι της κυβερνητικής Πλειοψηφίας, ακόμα και ο Μαρξ θα έσκιζε τα πτυχία του, ακούγοντάς το. Εκτός κι αν υπολογίζετε ότι θα υπάρξει αύξηση στην ιδιωτική κατανάλωση, λόγω της αύξησης των εμμέσων φόρων. Μπορεί να πει κανείς ότι το τσιγάρο και ο καφές είναι ιδιωτική κατανάλωση.

Άλλο ένα τρανταχτό παράδειγμα της κοινωνικής δικαιοσύνης του προϋπολογισμού είναι, βέβαια, η αύξηση του ποσοστού των έμμεσων φόρων στο σύνολο των φορολογικών εσόδων. Άντε με το καλό και κεφαλικό φόρο!

Ακόμα κι αν έτσι υπολογίζετε, δηλαδή ότι η αύξηση της ιδιωτικής κατανάλωσης θα έλθει από την αύξηση των έμμεσων φόρων, θα πέσετε έξω και είναι ενδεικτικό της πλήρους άγνοιας που έχετε για τη λειτουργία της οικονομίας. Τα προβλεπόμενα έσοδα από τους αυξημένους έμμεσους φόρους δεν θα επιτευχθούν. «Ο φόρος σκοτώνει τον φόρο», λένε οι Αμερικάνοι και κάτι ξέρουν. Θα μειωθεί η κατανάλωση και θα αυξηθεί η φοροδιαφυγή, λόγω των ισχυρότερων κινήτρων. Βέβαια, ξέχασα, τη φοροδιαφυγή θα την πατάξετε. Πώς όμως, το καταφέρνετε να την πατάξετε με λιγότερους ελέγχους και λιγότερα πρόστιμα, είναι άλλο ένα από τα μυστήρια της διακυβέρνησή σας.

Μιλώντας όμως για φόρους, έμμεσους και άμεσους, εκεί είναι που αποκαλύπτεται σε όλο της το μεγαλείο η ιδεοληψία σας, ο κυριότερος λόγος που αδυνατείτε να ανταποκριθείτε στοιχειωδώς στις απαιτήσεις διακυβέρνησης της χώρας. Δεν χρειαζόταν η ανεκδιήγητη υπουργική δήλωση ότι η μεγάλη φορολογία δεν εμποδίζει την ανταγωνιστικότητα, δεν εμποδίζει την ανάπτυξη. Πάλι καλά που δεν μας είπε ότι την ενισχύει κιόλας ή πάλι καλά που δεν μας είπε ότι οι υψηλοί φόροι προσελκύουν επενδύσεις. Βέβαια, οι επενδύσεις και οι ιδιωτικοποιήσεις είναι το φόρτε σας. Μας το έχουν πιστοποιήσει πολλοί Υπουργοί σας.

Η υψηλή φορολογία του ιδιωτικού τομέα είναι, δυστυχώς, συστατικό στοιχείο της ιδεολογίας σας, της ιδεολογίας της Αριστεράς. Άλλωστε στον ιδανικό κόσμο πολλών από εσάς δεν θα έπρεπε να υπάρχει ιδιωτικός φορέας, δεν θα έπρεπε να υπάρχει ιδιωτική επιχείρηση. Λέτε ακόμα το ίδιο ξεπερασμένο σύνθημα «να τα πάρουμε από τους πλούσιους, φόρο στους πλούσιους, φόρο στο μεγάλο κεφάλαιο». Δεν καταλάβατε πως άλλαξε ο κόσμος;

Τα κεφάλαια, μικρά ή μεγάλα, δεν γνωρίζουν σύνορα. Δεκαεπτά χιλιάδες ελληνικές επιχειρήσεις έχουν πάει στη Βουλγαρία και μην τις κατηγορείτε, το έκαναν για να επιβιώσουν. Εμείς πρέπει να δούμε πώς θα μπορούν να επιβιώσουν εδώ. Εσείς, όμως, παραμένετε πιστοί στο δόγμα «φορολόγηση, φορολόγηση, φορολόγηση, στο τέλος όλο και κάτι θα μείνει». Επιβάλλετε φόρους βαρύτατους, επειδή γνωρίζετε τη χαμηλή εισπραξιμότητα τους. Ξέρετε ότι θα μπορούν να πληρώσουν οι μισοί, το πολύ. Οπότε λέτε θα τους χρεώσουμε διπλά. Και πανηγυρίζετε για την υπεραπόδοση των εσόδων και αγνοείτε το γεγονός ότι πολλοί πληρώνουν με τις πιστωτικές τους κάρτες, αφήνοντας απλήρωτες άλλες οφειλές, διογκώνοντας το πρόβλημα των τραπεζών και απομακρύνοντας ακόμα παραπάνω την ομαλή λειτουργία του τραπεζικού συστήματος. Βέβαια, τι σας μιλάω για τραπεζικό σύστημα; Εδώ δεν έχετε συνειδητοποιήσει τι έγκλημα ήταν τα capital controls. Πιστεύατε ότι οι τράπεζες είναι σαν τα περίπτερα. Τις κλείνετε τη μία μέρα, τις ανοίγετε την άλλη.

Μαθητευόμενοι μάγοι, ιδεοληπτικοί σε βάρος της πατρίδας. Ξέρετε στο κόστος διακυβέρνησής σας -10 δισεκατομμύρια σύμφωνα με τον κ. Ρέγκλινγκ, 86 δισεκατομμύρια σύμφωνα με τον κ. Στουρνάρα- δεν έχει υπολογιστεί το κόστος των capital controls, γιατί είναι ανυπολόγιστο. Όσοι, λοιπόν, μπορούν να πληρώνουν ακόμα, όσοι επιβίωσαν με νύχια και με δόντια στα χρόνια της κρίσης, τους δίνετε τη χαριστική βολή με την υπερφορολόγηση.

Τι γίνεται με τους υπόλοιπους, μ’ αυτούς που δεν μπορούν να πληρώσουν; Ουσιαστικά τούς δημεύετε ό,τι έχουν και δεν έχουν. Πώς αλλιώς να ερμηνεύσουμε τα στοιχεία που λένε ότι οι ανεξόφλητες οφειλές των Ελλήνων στο δημόσιο αυξάνονται διαρκώς και έχουν ήδη ξεπεράσει το μισό Ακαθάριστο Εγχώριο Προϊόν;

Φυσικά, οι περισσότεροι απ’ αυτούς τους απελπισμένους δεν είναι προνομιούχοι, δεν είναι έχοντες και κατέχοντες, για να ξαναθυμηθούμε το περιβόητο κοινωνικό πρόσημο τις διακυβέρνησής σας. Σ’ αυτή τη δήμευση περιουσιών μπορούμε να συνυπολογίσουμε τη βαριά και προκαταβολική φορολόγηση μικρών και μεσαίων επιχειρήσεων και ελεύθερων επαγγελματιών.

Μια φίλη μου δικηγόρος μού είπε: «Ρε Σίμο, μου παίρνουν το 80% των εσόδων μου. Αυτά είναι κομμουνιστικά πράγματα».

Λαμβάνοντας υπ’ όψιν αυτά τα κομμουνιστικά πράγματα, αλλά και τις ιδεοληψίες σας, μου περνάει η σκέψη μήπως ο προϋπολογισμός του 2017 είναι επετειακός. Μήπως τον φτιάξατε για να γιορτάσετε την επέτειο των εκατό χρόνων από τον κόκκινο Οκτώβρη και την επανάσταση των Μπολσεβίκων; Ακούγεται σαν κακόγουστο αστείο, αλλά σκέφτομαι τον κ. Τσίπρα γεμάτο ενθουσιασμό στην πλατεία της Αβάνας να συγκρίνει τον Κάστρο με τον Κολοκοτρώνη και αρχίζω να φοβάμαι μήπως ισχύει στ’ αλήθεια.

Βέβαια, η ισότητα που ευαγγελίζεστε είναι η βίαιη εξίσωση προς τα κάτω, είναι η απόλυτη ισοπέδωση, κατά τα πρότυπα του υπαρκτού σοσιαλισμού. Τους απογοητεύσατε όλους, τους κοροϊδέψατε όλους και κυρίως τους νέους που, αντί για θέσεις εργασίας και αύξηση του βασικού μισθού, πρέπει να βολευτούν με μερική απασχόληση λίγων ωρών και ψίχουλα και αυτό, αν είναι τυχεροί.

Κυρίες και κύριοι της Πλειοψηφίας, δεν ξέρετε, δεν καταλαβαίνετε, δεν θέλετε, σε τελική ανάλυση δεν μπορείτε να κάνετε αυτό που πρέπει. Οι βασικές αιτίες είναι δύο: Πρώτα η μανία σας με τους φόρους. Δεν γίνεται ισοσκελισμός προϋπολογισμού με 93% αυξήσεις φόρων και μόνο 7% περικοπές δαπανών. Επί κυβέρνησης Σαμαρά ο ισοσκελισμός ήταν 77% περικοπές δαπανών.

Η δεύτερη αιτία είναι η δαιμονοποίηση του ιδιωτικού τομέα, η δαιμονοποίηση της επιχειρηματικότητας, γιατί η ανάπτυξη, οι θέσεις εργασίας που τόσο πολύ χρειαζόμαστε, μόνο από κει θα έλθουν, γιατί δεν υπάρχει άλλος τρόπος. Ο ιδιωτικός τομέας θα φέρει την ανάπτυξη.

Κυρίες και κύριοι συνάδελφοι, κλείνοντας θα πω ότι δεν θέλετε, δεν μπορείτε, δεν ξέρετε. Εμείς και ξέρουμε και θέλουμε και μπορούμε και έχουμε και διαφορετικό σχέδιο. Όσο πιο γρήγορα φύγετε, τόσο το καλύτερο. Αυτή είναι η τελευταία προσφορά που μπορείτε να δώσετε στη χώρα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την κ. Φωτεινή Βάκη από το ΣΥΡΙΖΑ, η οποία είναι και η τελευταία ομιλήτρια.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε …

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Λοβέρδε;

**ΑΝΔΡΕΑΣ ΛΟΒΕΡΔΟΣ:** Θα ήθελα να κάνω ένα σχόλιο για την παρέμβαση της κυρίας Υπουργού.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βάκη, θέλετε να προηγηθεί ο κ. Λοβέρδος με το σχόλιό του;

**ΦΩΤΕΙΝΗ ΒΑΚΗ:** Κανένα πρόβλημα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδε, έχετε τον λόγο αυστηρά για ένα λεπτό. Η κυρία Υπουργός έκανε μία διευκρίνιση με βάση τις εξαγγελίες του Πρωθυπουργού.

**ΑΝΔΡΕΑΣ ΛΟΒΕΡΔΟΣ:** Ναι, αλλά έκανε το εξής η κυρία Υπουργός και γι’ αυτό ζητώ τον λόγο. Μάλλον, απ’ ό,τι μου λέει και η κ. Βάκη, η κυρία Υπουργός αναφερόταν στην Αξιωματική Αντιπολίτευση. Πριν, όμως, αναφέρθηκε στην Αντιπολίτευση. Θέλω να της πω ότι η Αντιπολίτευση έχει κόμματα. Δεν είναι ένα αφηρημένο υποκείμενο. Σ’ ό,τι αφορά τη δική μας παράταξη, τη Δημοκρατική Συμπαράταξη, τοποθετηθήκαμε και η κ. Χριστοφιλοπούλου τα είπε από δω.

Εν όψει, κυρία Υπουργέ, των όσων συμφωνήσατε που ο πολίτης θα τα υποστεί το 2017, το 2018, το 2019 και το 2020, εφάπαξ και εν είδει ενός δώρου για να μην ακουστεί η κριτική που γίνεται εναντίον σας για όσα έχετε ήδη συμφωνήσει, δώσατε 300 ευρώ one-off, εφάπαξ, και όχι δέκατη τρίτη σύνταξη.

Σας παρακαλώ, αν κάνετε κριτική σ’ ένα πολιτικό κόμμα, να αναφέρετε ποιο είναι. Τα περί αφηρημένης Αντιπολίτευσης γενικά και αόριστα σε μας δεν περνάνε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κύριε Πρόεδρε, θα ήθελα τον λόγο για ένα λεπτό.

**ΧΡΙΣΤΟΣ ΔΗΜΑΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ας μη μπούμε τώρα σε νέο κύκλο αντιπαράθεσης. Σας παρακαλώ πολύ.

Κυρία Παπανάτσιου, τι θέλετε;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θέλω τον λόγο για ένα λεπτό, γιατί πραγματικά όποτε μιλήσουμε με τον κ. Λοβέρδο, πάντοτε έχει να πει κάτι. Επανέλαβε πάλι κάτι πριν μπω στην Αίθουσα. Δεν ήθελα να το κάνω θέμα. Είπε για τα VLTs, ότι έχουμε γεμίσει την Ελλάδα κ.λπ., από νωρίς το απόγευμα.

Κύριε Λοβέρδε, οφείλω να σας απαντήσω ότι μάλλον έχετε τη μνήμη των Ελλήνων που είπε ο κ. Άδωνις Γεωργιάδης πριν, ότι ξεχνάνε πάρα πολύ γρήγορα. Δεν θυμάστε μάλλον ότι σχετικά μ’ αυτή την υπουργική απόφαση του 2011, ήταν η δική σας κυβέρνηση που τα είχε κάνει όλα αυτά.

**ΑΝΔΡΕΑΣ ΛΟΒΕΡΔΟΣ:** Τι λέτε, κυρία μου;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ξέρω πάρα πολύ καλά τι λέω, κύριε Λοβέρδο. Ξέρω πάρα πολύ καλά τι λέω!

**ΑΝΔΡΕΑΣ ΛΟΒΕΡΔΟΣ:** Άλλα αντί άλλων.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Από εκεί και μετά, όσον αφορά το συγκεκριμένο θέμα…

**ΑΝΔΡΕΑΣ ΛΟΒΕΡΔΟΣ:** Καλά, καλά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Όχι «καλά, καλά», κύριε Λοβέρδο. Ήταν υπουργική απόφαση και μπορώ να σας πω και το νούμερό της.

**ΠΡΟΕΔΡΕΥΩΝ (Γεώργιος Λαμπρούλης):** Τελείωσε η κυρία Υπουργός, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Δεν ξέρω αν τελείωσε.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Στις 4-11-2011 εσείς πήρατε τις αποφάσεις αυτές για να πάνε τριάντα πέντε χιλιάδες VLΤ. Μήπως πρέπει να σας θυμίσει κάποιος ότι ήταν η κυβέρνηση του κ. Παπανδρέου τότε που έγιναν όλες αυτές οι κινήσεις;

Επίσης, θα ήθελα να θυμηθούμε ότι με τη σημερινή Κυβέρνηση προσπαθούμε να λύσουμε κάποια ζητήματα, χωρίς, όμως, να θέλουμε να ρίξουμε τη σύμβαση που υπάρχει και να μας πείτε μετά ότι σταματάμε τις επενδύσεις.

Από εκεί και μετά, σχετικά με αυτό που ανέφερα, πραγματικά αναφέρθηκα στους συναδέλφους της αντιπολίτευσης.

Τώρα, από εκεί και πέρα, το τι είπε η κ. Χριστοφιλοπούλου, το ακούσαμε όλοι και το τι είπαν οι άλλοι συνάδελφοι της αντιπολίτευσης, τα ακούσαμε.

Το πλεόνασμα που υπάρχει αυτή τη στιγμή είναι –πάνω από τον στόχο του προϋπολογισμού, 2,44 δισεκατομμύρια ευρώ. Από αυτό το πλεόνασμα του 2016 θα δοθούν κάποια χρήματα -617 εκατομμύρια ευρώ- σε χαμηλοσυνταξιούχους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Οι επιστροφές φόρων είναι 3,3 δισεκατομμύρια ευρώ. Τα ληξιπρόθεσμα προς τρίτους είναι 6,3 δισεκατομμύρια ευρώ. Ποιο πλεόνασμα 2,44 δισεκατομμύρια ευρώ υπάρχει; Για πείτε μου.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, νομίζω το εξαντλήσαμε το θέμα. Περιμένει και η κυρία Βάκη στωικότατα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Αυτό είναι το πλεόνασμα που υπάρχει αυτή τη στιγμή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Χρωστάτε στους πάντες!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Και έχουμε υποσχεθεί στον ελληνικό λαό….

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Για το 2016 μιλάμε ληξιπρόθεσμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** ...πως ό,τι παραπάνω έχουμε από τα πλεονάσματα αυτά, θα το μοιράσουμε στον ελληνικό λαό και μάλιστα στα χαμηλότερα στρώματα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μη μιλάτε για πλεόνασμα.

**ΧΡΙΣΤΟΣ ΔΗΜΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δήμα, έχετε τον λόγο αυστηρά για ένα λεπτό.

**ΧΡΙΣΤΟΣ ΔΗΜΑΣ:** Νομίζω ότι οφείλουμε μια απάντηση στην κυρία Υπουργό.

Κυρία Υπουργέ, αν όντως υπάρχει αυτό το πλεόνασμα, το οποίο όλοι θα ευχόμασταν να ήταν πραγματικό πλεόνασμα, οφείλετε τότε να εξηγήσετε στους Έλληνες πολίτες γιατί δεν έχετε αποπληρώσει το σύνολο των ληξιπρόθεσμων οφειλών του δημοσίου όπου επί δικών σας ημερών έχουν αυξηθεί κατά 63% και έχουν φτάσει πλέον να είναι πάνω από 6,3 δισεκατομμύρια ευρώ. Επαναλαμβάνω, 6,3 δισεκατομμύρια. Διαψεύστε με αν θέλετε.

Άρα για τι πλεόνασμα μιλάμε; Μιλάμε για ένα τεχνητό πλεόνασμα.

Επίσης, εκτός από τις ληξιπρόθεσμες οφειλές που έχουν αυξηθεί κατά 63% επί δικών σας ημερών, απαντήστε μας για ποιο λόγο έχετε προχωρήσει στο «σκούπισμα» των αποθεματικών από όλους τους δημόσιους φορείς.

Άρα το πλεόνασμα αυτό είναι ψεύτικο και οι υποσχέσεις που μοιράζετε είναι ανεδαφικές.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Λαμπρούλης):**  Κύριε Λοβέρδο, τι θέλετε τώρα;

**ΑΝΔΡΕΑΣ ΛΟΒΕΡΔΟΣ:** Ένα λεπτό μόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, είπε κάποια πράγματα. Δεν κατηγόρησε κανέναν. Τοποθετήθηκε πάλι εκ νέου σε ό,τι αφορά τις εξαγγελίες του Πρωθυπουργού. Νομίζω ότι μπορούμε να το κλείσουμε εδώ.

**ΑΝΔΡΕΑΣ ΛΟΒΕΡΔΟΣ:** Δεν θέλω να πω γι’ αυτό.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε πάρα πολύ.

**ΑΝΔΡΕΑΣ ΛΟΒΕΡΔΟΣ:** Καλά, μετά.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Κυρίες και κύριοι συνάδελφοι, από ό,τι φαίνεται σας δυσαρέστησε πολύ και το διάγγελμα του Πρωθυπουργού και το ότι έχει βγει πρωτογενές πλεόνασμα και το ότι αυτό θα πάει σε κοινωνικές ανάγκες ευπαθών ομάδων.

Και για τα ληξιπρόθεσμα, να θυμίσω, πριν μπω στην ομιλία μου, ότι το 2012, επί κυβερνήσεως Σαμαρά, είχατε 9 δισεκατομμύρια ευρώ ληξιπρόθεσμες οφειλές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Λάθος κάνετε.

**ΦΩΤΕΙΝΗ ΒΑΚΗ:** Δεν κάνω κανένα λάθος και ησυχάστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μην λέτε ψέματα.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Το 2012 το πήραμε 9 δισεκατομμύρια ευρώ και το δώσαμε 3,3 δισεκατομμύρια ευρώ.

**ΦΩΤΕΙΝΗ ΒΑΚΗ:** Και 40 δισεκατομμύρια ευρώ περικοπές συντάξεων.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μην διακόπτετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Τον Δεκέμβριο του 2014 ήταν 3,3 δισεκατομμύρια ευρώ. Λέτε ψέματα συνεχώς!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Βεσυρόπουλε, ηρεμήστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Τα 3,3 δισεκατομμύρια ευρώ τα πήγατε 7 δισεκατομμύρια ευρώ μέσα σε δύο χρόνια.

**ΦΩΤΕΙΝΗ ΒΑΚΗ:** Εντάξει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αυτή είναι η αλήθεια, κυρία Βάκη.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ! Ελάτε, κυρία Βάκη, συνεχίστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Σταματήστε να ψεύδεστε!

**ΦΩΤΕΙΝΗ ΒΑΚΗ:** Με αυτή τη συζήτηση που προηγήθηκε…

**ΠΡΟΕΔΡΕΥΩΝ (Γεώργιος Λαμπρούλης):**  Δεν καταγράφεται τίποτα, κύριε Βεσυρόπουλε, από αυτό που λέτε.

Κυρία Βάκη, συνεχίστε.

**ΦΩΤΕΙΝΗ ΒΑΚΗ:** Ναι, ξεκινάω και σας ευχαριστώ, κύριε Πρόεδρε.

…μου θυμίζετε έναν στίχο του Μανώλη του Αναγνωστάκη από το ποίημά του «Φοβάμαι»: «Φοβάμαι αυτούς που με καταλερωμένη τη φωλιά τους πασχίζουν τώρα να βρουν λεκέδες στη δική σου φωλιά». Αυτό μου θυμίζετε, κύριοι συνάδελφοι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** …

**ΦΩΤΕΙΝΗ ΒΑΚΗ:** Λοιπόν, είμαστε σε μια κορυφαία κοινοβουλευτική διαδικασία της συζήτησης και ψήφισης του ετήσιου προϋπολογισμού. Και ξέρετε, αυτή δεν είναι μόνο μια παράθεση μεγεθών και δεικτών. Είναι και μια διαδικασία αναστοχασμού, απολογισμού, αυτοκριτικής και προβληματισμού ως προς την πολιτική και το όραμα μιας Κυβέρνησης.

Ακούγοντας, λοιπόν, κανείς τις προηγηθείσες ομιλίες των πρώην συγκυβερνητών, ΠΑΣΟΚ και Νέας Δημοκρατίας, έχει την αίσθηση ότι υπάρχει μια τομή του ιστορικού χρόνου. Υπάρχει μια περιοδολόγηση, μεταξύ της προ ΣΥΡΙΖΑ και μετά ΣΥΡΙΖΑ εποχής.

Πριν έρθει, λοιπόν, ο επάρατος λαϊκισμός του ΣΥΡΙΖΑ στην εξουσία, υπήρχε ανάπτυξη, άνθιση και ευημερία, ένα success story διαρκείας, που διέκοψε αίφνης και ισοπέδωσε ο οδοστρωτήρας της «πρώτης φοράς αριστερά».

Αφού, όμως, θέλετε να μιλάμε με νούμερα, να σας θυμίσω ότι τον Ιανουάριο του 2015 παραδώσατε το υψηλότερο ποσοστό χρέους όλων των εποχών στο 181% του ΑΕΠ και τον εθνικό πλούτο εξαερωμένο κατά 25%. Παραλάβαμε ΑΕΠ 177 δισεκατομμύρια.

Κάτω από το λούστρο των success stories ήταν και η περίφημη πέμπτη αξιολόγηση, η οποία να θυμίσω ότι προέβλεπε 3,5% και 4,5% πρωτογενή πλεονάσματα και το χρηματοδοτικό κενό των 12,5 δισεκατομμυρίων που μας κληροδοτήσατε μαζί με 27% ανεργία.

Όσο για το περίφημο PSI, για το οποίο τόσο επαίρεστε και το κραδαίνετε στη βραχυπρόθεσμη μείωση του χρέους που αποφασίστηκε την 5η Δεκεμβρίου, υπάρχει μια ειδοποιός διαφορά: Με το PSI κουρεύτηκαν αποθεματικά φορέων του δημοσίου, νοσοκομείων, πανεπιστημίων και κατέρρευσαν ασφαλιστικά ταμεία. Γιατί, βεβαίως, εσείς, που είστε ακραιφνείς ευρωπαϊστές, αλλά ο ευρωπαϊσμός σας εξαντλείται σε μία υπεράσπιση μιας άδικης και νεοφιλελεύθερης αρχιτεκτονικής της ευρωζώνης, όπου οι πλούσιες χώρες, δυστυχώς, απομυζούν τις φτωχές, χλευάζατε αυτή την Κυβέρνηση, διότι από την πρώτη μέρα που ανέλαβε, πολιτικοποίησε και διεθνοποίησε το πρόβλημα του χρέους.

Εμείς δεν σπεύσαμε να δώσουμε πιστοποιητικά βιωσιμότητας του χρέους για να κάνουμε αβίωτο τον βίο των πολιτών, ούτε θριαμβολογούμε, ξέρετε, για τα πρωτογενή πλεονάσματα, που κάνουν ελλειμματική και τη ζωή και την αξιοπρέπεια των συνανθρώπων μας.

Εσείς οι ακραιφνείς ευρωπαϊστές, που οποιαδήποτε αμφισβήτηση του φονταμενταλισμού των αγορών ισοδυναμεί με λαϊκισμό και ζητούσατε πάση θυσία συμφωνία, ενδυθήκατε τώρα τη λεοντή του αντιστασιακού, του αντιμνημονιακού, του συμπαραστάτη των κοινωνικών στρωμάτων που εσείς πολτοποιήσατε και εγκαλείτε την Κυβέρνηση για αντιαναπτυξιακή, υφεσιακή πολιτική διά των υψηλών φόρων.

Εσείς οικοδομήσατε για σαράντα και πλέον χρόνια το σύστημα συνενοχής που έκλεινε πονηρά το μάτι στη φοροδιαφυγή μιας οικονομικής ολιγαρχίας και ταύτιζε την ανάπτυξη με τι, συνάδελφοι; Με τη φούσκα; Με θαλασσοδάνεια των «εντιμότατων» φίλων σας; Με τις λίστες; Φυγαδεύονταν οι ληστές στο βασίλειο των offshore και οι φτωχοί ήταν τα έρματα που πετάγονταν στον Καιάδα.

Κυρίες και κύριοι συνάδελφοι, προϋπολογίζουμε μέσα σε μια μνημονιακή μέγγενη που δεν επιλέξαμε, αλλά μας επιβλήθηκε. Προϋπολογίζουμε μέσα σε μια Ευρώπη, που εγκλωβίζεται στις συμπληγάδες ενός ιερατείου τεχνοκρατών υπαλλήλων του νεοφιλελευθερισμού, που συνθλίβουν λαούς και ισοπεδώνουν κοινωνίες, χωρίς τη μπότα και το σίδερο του Β΄ Παγκοσμίου Πολέμου από τη μια και από την άλλη μιας μνησίκακης ακροδεξιάς, που εισπράττει, δυστυχώς, τον θυμό και την αγανάκτηση των πολιτών, που βλέπουν να τους επιβάλλονται ερήμην τους αποφάσεις.

Προϋπολογίζουμε όντως μια πίτα μικρή, που δεν χορταίνει όλους, αλλά τουλάχιστον προσπαθούμε να την μοιράσουμε δίκαια. Και προσπαθώντας να επουλώσουμε πληγές εξαθλιωμένων, αδικούμε -ναι- χωρίς να το θέλουμε και κάποιους άλλους.

Από την «πρώτη φορά αριστερά», ξέρετε, και εμείς χάσαμε τον ύπνο μας. Όμως χάσαμε τον ύπνο μας όχι για να απολύουμε δημοσίους υπαλλήλους, αλλά για να ξαναστείλουμε στις δουλειές τους σχολικούς φύλακες, καθαρίστριες, διοικητικούς υπαλλήλους και τους απολυμένους της ΕΡΤ, για να ξανακάνουμε προσβάσιμο το δημόσιο σύστημα υγείας σε δυόμισι εκατομμύρια ανασφάλιστους συμπολίτες μας. Για να ανοίξουν ξανά οι κλίνες στα νοσοκομεία και να προκηρυχθούν θέσεις προσωπικού που ήδη έχει καλυφθεί. Για να ανοίξουν τα σχολεία στην ώρα τους χωρίς κενά, για να σταματήσει η υποβάθμιση των πανεπιστημίων. Χίλιες θέσεις μελών ΔΕΠ προκηρύξαμε.

Στον προϋπολογισμό που συζητάμε, το κοινωνικό επίδομα αλληλεγγύης από 95 εκατομμύρια το 2015 ανέρχεται στα 760 προκειμένου να εφαρμοστεί καθολικά για διακόσιους πενήντα χιλιάδες συμπολίτες μας που διαβιούν κάτω από τα όρια της ακραίας φτώχειας, γιατί από το δικό σας success story απουσίαζαν εκκωφαντικά τα θύματα της ανθρωπιστικής κρίσης, για τα οποία μερίμνησε το πρώτο νομοσχέδιο αυτής της Κυβέρνησης με τον ν.4320/15 επιδοτώντας σίτιση, ενοίκιο και ηλεκτρικό ρεύμα.

Κυρίες και κύριοι συνάδελφοι, ναι, είναι υψηλοί οι φόροι και οι προβλεπόμενοι δείκτες ανάπτυξης για το 2017, που είναι υψηλοί, δεν μεταφράζονται ακόμα σε βελτίωση της καθημερινότητας των πολιτών. Ναι, υπάρχει δυσανεξία και δυσαρέσκεια και κανένα success story δεν μπορεί να την απαλύνει. Αλλά αυτοί οι υψηλοί φόροι είναι και το αντίτιμο για να δοθούν 300 εκατομμύρια στην παιδεία και στην υγεία, είναι για να αναστηλωθούν τα ερείπια του κοινωνικού κράτους και να δοθούν 100 εκατομμύρια για την προστασία της πρώτης κατοικίας στα ευάλωτα στρώματα, είναι για τις προσλήψεις μόνιμου κι επικουρικού προσωπικού στα νοσοκομεία.

Υπάρχει, όμως, και κάτι άλλο. Στον δημοσιονομικό χώρο που επιδιώκουμε να δημιουργήσουμε προκειμένου να κάνουμε κοινωνική πολιτική, υπολογίζονται και τα μη παραμετρικά μέτρα που δεν προσμετρώνται, όπως ξέρετε, στους στόχους. Και αυτά είναι η πάταξη της φοροδιαφυγής.

«Ωραίο μου πλυντήριο που ξέπλενε τους ημετέρους» οι προηγούμενες κυβερνήσεις, κατέφυγαν σε 99% περικοπές δαπανών και 1% μόνο από φόρους. Τον νόμο για το λαθρεμπόριο των καπνικών και των καυσίμων τον έφερε αυτή η Κυβέρνηση, προκειμένου να δημιουργήσει πλεόνασμα για κοινωνικούς σκοπούς. Από αυτήν την Κυβέρνηση για πρώτη φορά πέρασαν από το ταμείο εκλεκτοί σας φίλοι και πλήρωσαν. Για πρώτη φορά! Γιατί η κοινωνική δικαιοσύνη και η ισότητα δεν επιτάσσει οι φτωχοί της κρίσης και οι αόρατοι να ρίχνονται βορά στην φορολογική ασυλία που χαίρουν οι εκλεκτοί ολιγάρχες.

Και σε αυτό το πνεύμα ήταν και το διάγγελμα του Πρωθυπουργού για 617 εκατομμύρια για ένα εκατομμύριο εξακόσιες χιλιάδες συμπολίτες μας που παίρνουν σύνταξη κάτω από 850 ευρώ και για την αναστολή της αύξησης του ΦΠΑ στα νησιά που επλήγησαν από την προσφυγική κρίση.

Η Ευρώπη αυτήν τη στιγμή δονείται από έναν μεγάλο θυμό λαών που έγιναν πειραματόζωα των αγορών. Θα σας συνιστούσα να κατευθύνετε την αγανάκτησή σας σε όσους επιχειρούν να αποδομήσουν το δικαίωμα της εργασίας, σε όσους επιχειρούν τη διάλυση του κοινωνικού ιστού. Στηρίξτε όχι την Κυβέρνηση, αλλά έναν λαό που ζητά αξιοπρέπεια, που ζει εδώ και χρόνια με δανεικά και χωρίς μέλλον.

Αυτή, βέβαια, η ενίσχυση του κοινωνικού προϋπολογισμού προφανώς και δεν σας βρίσκει σύμφωνους, γιατί εσείς συντονίζεστε μάλλον με την ανάλυση του Διεθνούς Νομισματικού Ταμείου, επιθυμώντας φοροελαφρύνσεις για τους πλούσιους, ομαδικές απολύσεις και φόρους για τους εργαζόμενους και εξαθλίωση για τους συνταξιούχους. Αυτήν τη συνταγή δεν εφαρμόσατε από το 2012 μέχρι το 2014; Αυτήν την πολιτική δεσμεύεστε να εφαρμόσετε και στο μέλλον σε αρμονική συνεργασία και με το Διεθνές Νομισματικό Ταμείο και με το εργοδοτικό κεφάλαιο της χώρας.

Εμείς θα συνεχίσουμε, όσο μπορούμε, να αποκρούουμε αυτό το μείγμα πολιτικής και θα παλέψουμε με όλα τα δυνατά μέσα για την ανασυγκρότηση της οικονομίας με όρους κοινωνικής δικαιοσύνης και με αιχμές την προστασία της εργασίας, του κοινωνικού κράτους και των κοινωνικών αγαθών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βάκη, με την οποία ολοκληρώθηκε και ο δωδέκατος κύκλος ομιλιών.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά κοιτάξτε, μην προκαλέσετε τώρα, γιατί θα ξεκινήσει νέο μπαράζ αντιπαράθεσης.

**ΑΝΔΡΕΑΣ ΛΟΒΕΡΔΟΣ:** Δεν θα προκαλέσω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ας κλείσουμε ειρηνικά. Έχουμε άλλες δυο μέρες μπροστά μας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ζητώ τον λόγο, διότι από χθες η Δημοκρατική Συμπαράταξη με τον κ. Κωνσταντινόπουλο και σήμερα από το πρωί εγώ, απευθυνόμενος και στον κ. Τσακαλώτο και στον κ. Χουλιαράκη και στην κ. Παπανάτσιου, θέτουμε ένα θέμα που προέκυψε από την κατάργηση όλων των περιορισμών για τα μικρά καζίνο στο κέντρο των πόλεων, σε όλη την Ελλάδα, της 1ης Νοεμβρίου 2016 ΦΕΚ. Το κατέθεσα εδώ. Και είπα, μάλιστα, ότι επειδή δεν είμαστε φιλοκατήγοροι, όπως η σημερινή Συμπολίτευση, να λέμε ότι φταίτε εσείς ή φταίει ο άλλος και ποιος τα πήρε, όπως μας λέγατε, είπαμε ότι η ηγεσία του Υπουργείου προφανώς δεν ξέρει. Κάτω από τα πόδια της, όμως, χορεύουν ποντίκια. Και υπάρχει θέμα διαφθοράς εδώ, όχι ένα θέμα λάθους. Έχει εξαγοραστεί αυτός ο κανονισμός και μου λέτε για το 2011 και για το 2010; Εγώ σας λέω για την 1η Νοεμβρίου του 2016. Και έχει ιστορικό αυτή η υπόθεση.

Σας παρακαλώ, φροντίστε να μάθετε τι έχει γίνει και αύριο να δώσετε μια απάντηση, διότι αυτό το θέμα, κυρία Υφυπουργέ, δεν θα κλείσει. Και με αοριστολογίες δεν ξεπερνιέται. Κάποιος έχει χρηματιστεί.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Να μας πείτε τι πρέπει να κάνετε για να ελέγξετε και για να καταργήσετε αυτόν τον απαράδεκτο κανονισμό. Υπάρχουν και ονοματεπώνυμα, κυρία Υφυπουργέ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ένα λεπτό θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο για ένα λεπτό.

Και με την κ. Παπανάτσιου ολοκληρώνουμε τη συνεδρίαση.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Αυτή τη διάταξη τη φέρατε εσείς στις 4-11-2011. Από κει και μετά…

**ΑΝΔΡΕΑΣ ΛΟΒΕΡΔΟΣ:** Πάλι τα ίδια!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ναι, πάλι τα ίδια.

**ΑΝΔΡΕΑΣ ΛΟΒΕΡΔΟΣ:** Σας μιλάω για την ιδιωτικοποίηση του ΟΠΑΠ, κυρία μου. Από το 2013 και μετά!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, μη διακόπτετε!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Σας παρακαλώ πάρα πολύ, προσέχετε πώς μιλάτε, κύριε Λοβέρδο.

Από κει και μετά, τριάντα πέντε χιλιάδες, όπως το λέτε εσείς, παιγνιομηχανήματα έχουν εγκατασταθεί σε όλη την Ελλάδα. Και μάλιστα υπήρχε δέσμευση να γίνει…

**ΑΝΔΡΕΑΣ ΛΟΒΕΡΔΟΣ:** Έχουν εγκατασταθεί; Δεν το ξέρει!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα εγκατασταθούν.

**ΑΝΔΡΕΑΣ ΛΟΒΕΡΔΟΣ:** Α, θα εγκατασταθούν.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Και υπάρχει δέσμευση από αυτό που εσείς ψηφίσατε.

**ΑΝΔΡΕΑΣ ΛΟΒΕΡΔΟΣ:** Κυρία μου, σας μιλάω για τον κανονισμό.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Λοβέρδο! Αφήστε την κυρία Υπουργό να πει αυτό που θέλει!

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Από κει και μετά, εμείς κάναμε κάποιες ρυθμίσεις…

**ΑΝΔΡΕΑΣ ΛΟΒΕΡΔΟΣ:** Ενημερωθείτε…

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** ...προσπαθώντας να μη χαθεί η επένδυση η οποία υπάρχει.

Από κει και μετά, θα επανέλθουμε αύριο ίσως με περισσότερες λεπτομέρειες.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε την κυρία Υπουργό.

Κυρίες και κύριοι Βουλευτές, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 0.32΄ λύεται η συνεδρίαση για σήμερα Παρασκευή 9 Δεκεμβρίου 2016 και ώρα 10.00΄, με αντικείμενο εργασιών του Σώματος νομοθετική εργασία: Συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2017».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**